NOE SUI a susp GIGI și a W pe 


ără care pare a fi cheia dublelor asasi- 
al din Louisiana. Victimele sunt ucise în 


bby, alături de detectivul Reuben Montoya, 
za într-o cursă disperată pentru a-l prinde 


veste palpitantă, încărcată de acțiune, suspans, 
și mister, care îl va ține pe cititor în priză până 
ilă. P 


ISBN 978-973-629-226-2 


EDITURA LIDER 


W'w.edituralider.ro 


LISA JACKSON 


FIORUL MORȚII 


LISA JACKSON 


Fiorul morții 


Traducere: PETRUȚA IONESCU 


Editura LIDER 


Descrierea CIP a Bibliotecii Naţionale a României 
LISA JACKSON 
Fiorul morţii / Lisa Jackson ; trad.: Petruţa Ionescu. 
Bucureşti : Lider, 2009 
ISBN 978-973-629-226-2 


I. Ionescu, Petruţa (trad.) 


821.111(73)-31=135.1 


Redactare: EUGENIA IONESCU 
Tehnoredactor: FLORIAN BULMEZ 
Coperta: CLAUDIA COSTACHE 
Bun de tipar: EMILIA LEANCĂ 


SHIVER 
Copyright © 2006, Susan Lisa Jackson 
Toate drepturile asupra acestei ediţii în limba română aparțin 
Editurii LIDER 


O.P. 5 - C.P. 15, Sector 4, Bucureşti 
Tel./Fax: 021.316.32.55 
e-mail: lider(Ge-xtreme.ro; site: www.edituralider.ro 


Pentru Jack şi Betty, 
părinţi incredibili, prieteni minunati, 
oameni care au crezut că sunt în stare 
de absolut orice. 
Mulţumesc, mamă, mulțumesc, tată! 


Mulţumiri 


La realizarea acestei cărţi au contribuit mai multe persoane 
cât se poate de integre. Vreau să-i mulțumesc editorului meu, 
John Scognamiglio, pentru discernământul, viziunea şi energia 
sa, ajutorul și răbdarea de care a dat dovadă. Doamne, cât a 
mai lucrat la romanul acesta! Așa cum a făcut și sora mea, 
Nancy Bush, editorul meu personal, care a preluat şi celelalte 
sarcini ale existenţei mele, ocupându-se de ele la modul concret, 
fără a-și pierde niciun moment entuziasmul. Mulţumesc mult, 
Nan. 

De asemenea, trebuie să-i mulţumesc incredibilului meu 
agent, Robin Rue, și celorlați angajaţi ai editurii Kensington 
Books, în special, lui Laurie Parkin, care a lucrat din greu la 
acest volum. 

În afară de asta, aș dori să-i amintesc pe toți cei care 
mi-au fost alături și m-au ajutat: Ken, Bush, Kelly Bush, 
Matthew Crose, Michael Crose, Alexis Harrington, Danielle 
Katcher, Marilyn Katcher, Ken Melum, Roz Noonan, Kathy 
Okano, Samantha Santistevan, Mike Sidel și Larry Sparks. 

In caz că am trecut cu vederea pe cineva, îmi cer scuze. 
Toţi aţi fost minunaţi. 


Nota autorului 


Pentru romanul de față, am studiat o parte din regulile de 
procedură ale poliţiei şi am creat o secţie de poliţie fictivă. 

Acest volum a fost scris înainte de apariţia uraganului 
Katrina, înainte ca incredibilul oraș New Orleans și 
împrejurimile Golfului Coast să fie devastate de furtună. Sper 
că am reuşit să surprind esenţa unică a New Orleansului, aşa 
cum a fost odată și cum va continua totuși să fie și de acum 
înainte. 


Prolog 


Cu douăzeci de ani în urmă. 
Spitalul „A noastră Doamnă a Virtuţilor! 
În apropiere de New Orleans, Louisiana 

G îi simţi răsuflarea. 

Caldă. 

Seducătoare. 

De un erotism sălbatic. 

O prezenţă care îi ridica părul de pe ceafă și îi furnica 
pielea, în timp ce de-a lungul coloanei i se prelingeau picături 
de sudoare. 

Inima ei bătu cu putere și abia dacă fu în stare să se 
miște, rămânând pe întuneric, în timp ce cerceta cu nerăbdare 
colțurile umbrite ale camerei ei. Prin fereastra deschisă, auzi 
cântecul reverberant al broaștelor aflate în apele din apropiere 
și șuieratul unui tren pe o cale ferată aflată mult mai departe. 

Dar în secunda aceea, în acea încăpere, el se afla alături 
de ea. 

Pleacă, încercă ea să spună, dar se răzeândi, sperând că 
el nu va băga de seamă că ea se afla chiar lângă fereastră. 
Dincolo de ochiurile de apă, lămpile de securitate aruncau 
peste terenuri o lumină palidă și tulbure. Ea constată uimită 
că trupul ei, îmbrăcat doar într-o cămaşă de noapte subțire, se 
cutremura înfiorat, fiind scos în evidenţă de luminile 
fantomatice. 

Bineînțeles că o putea zări și găsi pe întuneric. 

Reușea întotdeauna lucrul acesta. 

Simţindu-și gâtul uscat, ea făcu un pas înapoi, punând o 
palmă pe fereastră ca să-și regăsească echilibrul. Poate că 
prezența lui se datora doar imaginaţiei ei. Poate că nici nu 
auzise uşa aceea deschizându-se. Poate că se trezise prea brusc 
dintr-un somn indus de somnifere. La urma urmelor, nu era 
târziu, era abia opt seara. 

Poate că în încăperea asta, în camera ei, era în siguranţă, 
aceasta fiind situată la etajul trei. 

Poate. 

Tocmai se pregătea să aprindă veioza de pe noptieră în 
secunda în care auzi fâșâitul materialului de piele pe lemnul tare. 
Gâtul i se crispă, prinzând înăuntru un strigăt mut. 

Adaptată deja la semiobscuritate, privirea ei se fixă asupra 
aşternuturilor mototolite, dovada somnului ei profund. Pe 
măsuţa de toaletă se aflau veioza și o ramă pentru fotografii 
în care se aflau niște imagini micuţe, înfățişându-le pe cele 
două fiice ale sale. În partea opusă a încăperii era un șemineu. 
Îi putea vedea brâul decorat, grilajul, iar deasupra, un spaţiu 
gol, decolorat, în care odată se aflase o oglindă. 

Prin urmare, unde se afla el? Privi spre ferestrele înalte. 
Dincolo de ele, noaptea de octombrie era toridă şi înăbuşitoare. 
Reuși să-şi zărească în ochiurile de geam propria imagine: o 
siluetă cu oase mici, doi ochi plini de tristeţe, pomeţi înalţi, 
păr roșcat și lucios dat pe spate. Iar în spatele ei... o siluetă 
care se apropia încetişor... 

Sau era doar închipuirea ei? 

Asta era problema. Uneori, el se ascundea. 

Dar se afla mereu prin preajmă. Întotdeauna. Ea reușea 
să-i sesizeze prezenţa, să-i audă paşii ușori, dar hotărâți, să-i 
inspire parfumul — un amestec de sudoare și de miros masculin. 
Observă cum umbra rapidă şi grăbită trecu prin dreptul ei. 

Nu avea cum să scape de el. Niciodată. Nici măcar în 
zorii zilei. El era extrem de satisfăcut atunci când o lua prin 
surprindere, furişându-se lângă ea când ea stătea la birou sau 
aplecându-se spre ea în clipa când era îngenuncheată lângă 
pat. Era întotdeauna pregătit să-şi lipească faţa de ceafa ei, să 
se posteze în faţa ei și să-i mângâie sânii, excitând-o, cu toate 
că ea i se împotrivea, s-o lipească de el pentru ca ea să-i simtă 
erecţia. Nu era în siguranţă nici sub jetul subțire al dușului şi 
nici sub așternutul patului ei îngust. 

Ce ironie că o internaseră aici... ca să fie în siguranţă. 

— Pleacă, şopti ea, în timp ce tâmplele îi pulsau, iar 
gândurile i se destrămau. Lasă-mă în pace! 

Clipi, încercând să se concentreze. 

Unde se afla el? 

Apitată, îşi mută încet privirea spre o ascunzătare anume: 
dulapul. Își trecu limba peste buze. Uşa din lemn era puţin 
întredeschisă, dar suficient ca o persoană aflată înăuntrul 
dulapului să poată privi pe crăpătură. 

In întunecimea din interiorul dulapului, păru să 
strălucească ceva. O siluetă? O pereche de ochi? 

O, Doamne. 

Poate că el era înăuntru. Așteptând. 

Se înfioră brusc. Ar trebui să strige după ajutor, dar, dacă 
o făcea, urma să fie ținută sub observaţie. să i se administreze 
o anumită medicaţie sau poate că i se va întâmpla ceva cu 
mult mai rău. Încetează, Faith, nu trebuie să devii paranoică! 
Dar ochii aceia scânteietori din dulap erau aţintiți asupra ei. 
Îi simţea. Punând un braţ în jurul taliei, și pe celălalt deasupra, 
își zeârie cu unghiile pielea unui cot. 

Cranţ, crant, crant. 

Era posibil să fie vorba doar de un vis urât. De un coşmar. 
Nu obișnuiau oare maicile să o asigure că despre asta-i vorba, 
şoptindu-i cuvinte pline de blândete, în timp ce o băteau uşor 
pe brațe, privind-o cu compasiune şi neîncredere? Un vis urât. 
Da! Un coşmar de proporţii uriaşe, plin de emoţii. Până și 
asistenta fusese de acord cu măicuţele, spunându-i că acele 
viziuni nu aveau legătură cu realitatea. Jar doctorul, calculat, 
adoptând o atitudine profesională, îi vorbise ca unei fetițe 
idioate. 

„Gata, gata, Faith, nu te urmărește nimeni“, spusese el, 
afișând un surâs glacial și arogant. „Nu se uită nimeni la tine. 
Stii asta. Eşti... ești confuză, asta-i tot. Aici te afli în siguranţă. 
Să nu uiţi că de acum încolo, asta e casa ta.“ 

Ochii i se umplură de lacrimi fierbinţi și se zgârie cu o 
frenezie și mai mare, unghiile sale scurte alergând pe pielea 
netedă a antebraţului. Casa ei? Locul acesta monstruos? Ea 
închise ochii, apucându-se de tablia patului pentru a-și regăsi 
echilibrul. 

Oare era chiar atât de bolnavă cum credeau ei? Oare vedea 

fel şi fel de oameni care nu se aflau acolo? Îi repetau mereu 
lucrul acesta, pentru a-i demonstra că ea nu mai făcea diferența 
între realitate și ficțiune. Poate că ăsta era modul în care ei 
complotau împotriva ei, pentru a o face să creadă că era la fel 
de nebună pe cât insistau ei că ar fi. 

Auzind un pas, ridică într-o clipă privirea. Simţi cum i se 
ridică perişorul de pe brațe. 

Începu să tremure, observând cum ușa se deschide putin 
mai mult. 

— Iisuse! Tremurând, ea se dădu mai în spate, fără a-și lua 
ochii de la dulap, zgâriindu-și energic bratul. Uşa se deschise 
încetişor. 

— Pleacă! șopti, simțind un nod în stomac, în timp ce frica 
punea stăpânire pe ea. 

O armă! Ai nevoie de o armă! 

Privi în jur cuprinsă de agitaţie, la încăperea aceea în care 
semiobscuritatea era la ea acasă. 

Ia cutitaşul pentru scrisori! Acum! 

Făcu un pas spre birou, înainte să-şi amintească faptul că 
măicuța Madeline îi confiscase cuterul pentru corespondență. 

Veioza de pe noptieră! 

Dar aceasta era trântită la pământ. 

Apăsă întrerupătorul. 

Click. 

Nu se ivi nicio lumină. Nerăbdătoare, îl apăsă din nou. 
Iar și iar. 

Tac! Tac! Tac! Tac! 

Ridică ochii și în secunda aceea îl zări. Un bărbat înalt 
stătea în fața uşii ce dădea spre coridor. Era mult prea întuneric 
pentru a-i vedea trăsăturile, dar fu convinsă că surâsul acela 
viclean era la locul lui, și ochii îi străluceau datorită acelei 
dorinţe diavoleşti. 

Era încarnarea lui Satan. lar ea nu avea cum să fugă de 
el. Niciodată nu reușise să-i scape. 

— Te rog, nu, îl împloră, vocea ei stinsă având un ton 
patetic, în timp ce se retrase cu picioarele tremurându-i ca 
varga. 

— Te rog, nu ce? 

Nu mă atinge... Nu-mi atinge cu degetele nicio parte a 
trupului... nu-mi spune că sunt frumoasă... nu mă săruta... 

— Pleacă în clipa asta, insistă ea. Doamne, nu exista acolo 
nicio armă, ceva care să-l oprească? 

— Să plec şi dacă nu o fac, ce se va întâmpla? 

— O să țip și o să chem gărzile. 

— Gărzile, repetă el, pe tonul acela scăzut, amuzat şi 
aproape hipnotic. Aici? El pocni din limbă precum un copil 
neascultător. Ai mai încercat asta și altădată. 

Ea știa că încercarea era zadarnică, că i se va supune din 
nou. 

Aşa cum o făcea întotdeauna. 

— Data trecută, paznicii te-au crezut? 

Bineînțeles că nu. De ce-ar fi făcut așa ceva? Slabănogii 
aceia doi nu ascunseseră niciodată faptul că o considerau 
nebună. Cel puţin, asta insinuaseră, cu toate că folosiseră nişte 
cuvinte elegante... confuză, paranoică, schizofrenică... 

Sau spuseseră ceva? Poate că nu. Poate că doar o priviseră 
cu ochii aceia compătimitori şi totuşi lacomi. Nu-i spusese 
unul dintre ei că e sexy? Celălalt n-o apucase de una dintre 
fese... sau poate că... poate că fusese doar un coșmar oribil 
de care avusese parte în timpul nopții? 

Scârţ, scârt, scârț. Simţi cum unghiile ei îi zgârie carnea. 

O cuprinse umilinţa. Se îndepărtă puțin de agresorul ei. 
Ea era vinovată pentru ceea ce i se întâmpla. Ea păcătuise, 
într-un fel, aducând necazul acesta asupra ei. Ea era cea rea. 
Ea ceruse pedeapsa lui Dumnezeu. Ea trebuia să o ia asupra 
ei. 

— Pleacă, șopti ea iar, înfigându-și și mai tare unghiile în 
carnea brațului. 

— Faith, nu face asta, o avertiză el, cu o voce îngrozitor 
de calmă. Faptul că-ți faci singură rău nu schimbă cu nimic 
situația. Mă aflu aici ca să te ajut. Ştii asta. 

Să o ajute? Nu... nu, nu! 

Voia să se ghemuiască pe podea, să-și lepede vina, să nu 
mai simtă mâncărimea, neastâmpărul acela. 

Luptă! îi comandă o voce interioară. Nu-l lăsa să te oblige 
să faci ceva ce ştii că nu e bine! Ai voință. Nu trebuie să-i dai 
voie să-ți facă asta! 

Dar era deja prea târziu. 

Stând aproape de ea, el pocni din nou din limbă. Ea zări 
vârful acela ascuţit, roz și umed care se sprijinea de partea 
interioară a danturii. 

Şoptind răgușit, el spuse: 

— Oh, oh, Faith, cred că ai fost din nou o fetiță nesuferită. 

- Nu. Începuse să scâncească. Era acolo... acel fior 
îngrozitor al încântării ce creștea încet-încet înăuntrul ei. 

— Ah, Faith, tu nu știi că minciuna e un păcat? 

Ea își aruncă privirea spre perete, acolo unde crucifixul 
cu lisus răstignit era încastrat în tencuială. Oare se mişca? 
Clipind, își închipui că lisus o privea atent, ochii lui fiind 
blânzi, dar, totodată, acuzatori în semiîntunericul încăperii. 

Nu, Faith. Nu se poate. Adună-te, ce Dumnezeu. 

E doar o pictură, atâta tot. 

Respirând sacadat, îşi mută privirea de la chipul chinuit 
al lui Hristos, la şemineu... care acum era înghețat, nemaiavând 
nici vreascuri, dar nici oglinda care fusese aşezată deasupra 
lui, în locul ei existând acum un spaţiu gol, cu marginile 
vizibile pe tapetul imprimat cu boboci de trandafir. Ei spuseseră 
că ea spărsese oglinda într-un atac de furie și că se tăiase. Se 
panicase, văzându-și propriul chip reflectat în oglindă. 

Dar el făcuse asta, nu-i așa? Diavolul ăsta care nu-și dorea 
altceva decât s-o chinuie? Nu fusese ea martora momentului 
respectiv? Ea încercase să-l refuze, iar el izbise cu pumnul în 
oglindă. ăndările oglinzii săriseră în toate părţile, căzând 
apoi pe podea precum niște cuțite strălucitoare. 

Aşa se petrecuseră lucrurile. 

Adevărat? 

Sau poate că nu? Acum, simțind sângele de sub unghii, 
nu mai era atât de sigură. 

Ce e cu mine? 

Îşi privi palmele pătate de sânge. Unghiile ei, care altădată 
erau îngrijite și date cu lac, erau acum rupte. Palmele le avea 

pline de zgârieturi, şi ceva mai sus de încheieturi, erau niște 
cicatrice. Oare ea și le făcuse? Revăzu cu ochii minţi cum își 
împreunase mâinile deasupra unei ciob de sticlă, în vreme ce 
sângele i se scurgea peste degete. 

Fiindcă voiai să-l ucizi... încercând să te aperi! 

Închise ochii și slobozi un strigăt lung şi plin de jale. Era 
adevărat. Nu mai ştia ce să creadă. Adevărul și minciunile se 
amestecaseră, realitatea şi ficţiunea se contopiseră, viața ei, 
care altădată fusesese atât de obișnuită, de previzibilă, se 
fragpmentase. Se erodase. Şi asta doar din cauza ei. 

Se retrase și mai mult, apropiindu-se de fereastră, 
îndepărtându-se și mai tare de el, de tentație şi de păcat. 

Unde erau oare soțul, fetele ei, ce se întâmplase cu ele? 

Frica îi cuprinse inima. Confuză și cuprinsă de panică, 
clipi des, încercând să raționeze. Ei erau în siguranță. Trebuiau 
să fie. 

Concentrează-te, Faith. Adună-te! Zoey şi Abby sunt cu 
Jacques. Seara vin în vizită, tii minte? Azi e ziua ta. 

Sau nu era adevărat? Totul era o minciună? Un joc 
macabru al imaginaţiei ei? 

Făcu încă un pas în spate. 

— Tu ești nedumerită, Faith, dar eu am posibilitatea să te 
ajut, îi zise el încet, ca și cum nu s-ar fi întâmplat niciodată 
nimic între ei, ca și cum tot ce trăise nu fusese decât rodul 
imaginaţiei ei, ca și cum el n-ar fi atins-o niciodată. 

Doamne, oare până unde ajunsese nebunia ei? 

Se roti repede în sens opus, degetul piciorului ei 
prinzându-se în ciucurele de la capătul covorului. Aplecându-se 
în faţă, îşi văzu din nou imaginea reflectându-se în sticla 
ferestrei. Observând cum el se repede înainte, şi simţi cum 
mâinile lui îi cuprind trupul. 

— Nu! ţipă ea, prăbușindu-se. 

Geamul se crăpă. 

Sări cât colo în secunda în care umărul ei se lovi de toc. 

Geamul se sparse în mii de țăndări. Cedă. 

Scoţând un scârțâit metalic, înfundat, grilajul din fier forjat 
se desprinse cu totul de la locul său. 


17 


Ea ţipă şi se trezi plutind în aer, încercând să se agate de 
pervazul ferestrei, de balustrada filigranată care atârna de unul 
dintre bolțurile elicolidale, de orice se putea! Dar era mult 
prea târziu. Trupul ei trecu rapid dincolo de lemnăria spartă, 
bucăţile de sticlă și de lemn agățându-se de braţele ei, 
sfâşiindu-i cămaşa de noapte și zgâriindu-i picioarele goale. 

Într-o miime de secundă, realiză că totul se sfârșise. Că 
n-avea s-o mai doară absolut nimic. 

Închizând ochii, Faith Chastain se avântă în întunericul 
acelei nopţi toride care se lăsase deasupra statului Louisiana. 

Douăzeci de ani mai târziu, 
Cambrai, Louisiana 


A. vrut doar să-ţi dau telefon şi să-ți urez „La mulţi 
ani!“ spuse sora ei, lăsându-i mesajul pe robotul telefonului. 

Abby rămase nemișcată în mijlocul bucătăriei ei micuţe. 
Ascultând, se întrebă dacă ar fi trebuit să ridice receptorul, 
dar se răzgândi imediat. Pur şi simplu, nu avea dispoziția 
necesară. Își petrecuse mare parte din zi la atelierul ei din 
New Orleans, încercând să facă față unor copii care aveau 
propria lor idee despre cum ar fi trebuit să arate sărbătoarea 
Crăciunului. În secunda aceea avea nevoie de un pahar de 
vin, Poate chiar de două pahare. Nu de lungul mesaj aniversar 
al surorii ei. 

— Deci... dă-mi și mie un apel când ajungi acasă. Aici, pe 
Coasta de Vest e încă devreme, ştii bine. Eu, ah, aş vrea să 
stau de vorbă cu tine, Abby. Treizeci și cinci de ani e o vârstă 
importantă, nu glumă. 

Din mai multe puncte de vedere, își zise Abby, căutând 
în frigider și scoțând de acolo o sticlă de Chardonnay, pe care 
o cumpărase cu aproape o lună în urmă, atunci când își 
închipuise că prietena ei, Alicia, va veni în vizită în Louisiana. 

- OK... deci... când vei asculta mesajul, adică, presupunând 
că nu-l asculți chiar în secunda asta, refuzând mai departe să 
stai de vorbă cu mine, să mă suni, da? Zoey mai aşteptă puţin. 
A trecut o groază de vreme, Abby. A venit timpul să îngropăm 
securea. 

Abby nu era atât de sigură. Ea răsuci robinetul, auzind 
cum conductele vechi încep să huruie, în timp ce spăla un 
pahar pentru vin care se prăfuise în dulap, vreme de doi ani. 

— Ştii, Abby, nu e vorba doar despre tine, îi reaminti 
Zoey prin intermediul micului microfon al robotului telefonic. 

Bineînţeles că nu. Despre tine e vorba. 

— Şi pentru mine e o zi grea azi. Era și mama mea. 

Abby strânse din dinți, gândindu-se să ridice receptorul, 
dar se decise să nu o facă. Ar fi fost o greșeală să discute azi 
cu Zoey. Simţea asta până în măduva oaselor. Căutând în 
sertar, găsi un tirbușon, pe care îl avea de pe vremea colegiului 
și începu să desfacă sticla. 

— Pe bune, Abs, eu chiar sper, sper din suflet că tu nu ești 
acum acasă de una singură, ascultând ce spun.... Trebuie să 
sărbătorești undeva. 

Asta încerc să fac. 

Telefonul făcu „tac“, când Zoey întrerupse convorbirea. 
Abby expiră lung, rezemându-se de blatul dulapului. Poate că 
ar fi trebuit să răspundă, să facă faţă acelor urări stufoase, 
acelei veselii de complezenţă, acelui „nu-i aşa că suntem o 
familie mare și fericită?“ dar nu era în stare. Nu azi. Fiindcă 
Zoey nu ar fi renunţat ușor. Ar fi existat și acea discuţie 
inevitabilă legată de mama lor şi despre cele întâmplate acum 
douăzeci de ani, urmată apoi de acele întrebări ciudate și 
stânjenitoare în privinţa lui Luke. 

Puse alături dopul din plută. 

Era al dracului de greu s-o ierte pe sora ei, după ce aceasta 
se culcase cu Luke. Mda, asta se întâmplase cu mult timp în 
urmă, înainte ca ei doi să se căsătorească, însă se întâmplase, 
şi acel obstacol stătuse între ele două în ultimii cinci ani, 
chiar din clipa în care Abby descoperise aventura lor. 


cc 

Dar Zoey fusese prima care avusese o relatie cu el, nu? 

Si ce dacă? Abby își turnă vinul, urmărind cum lichidul 
auriu şi rece se scurge în pahar. În momentul acela, conștiința 
ei avu o tresărire uşoară, cu toate că era conștientă că Luke 
Gierman se dovedise un prieten de doi bani și un soț și mai 
jalnic. Un neisprăvit. 

Şi cu toate că Abby divorțase de el, Zoey era sora ei. 
Asta nu avea cum să se schimbe. Poate că ar fi trebuit să lase 
trecutul deoparte o dată pentru totdeauna. Privi spre fereastra 
întredeschisă prin care se strecura o boare de vânt care mirosea 
puternic a pământ reavan și a baltă. 

Seara abia se așternea în această regiune a Louisianei, iar 
greierii țârâiau şi stelele începeau clipească pe cerul în nuanțe 
mov, precum levănţica. Era o regiune frumoasă, chiar dacă 
puțin cam izolată, o regiune căreia ea şi Luke plănuiseră să i 
se alăture, pentru a deveni asemenea celorlalte familii tipic 
americane, cu doi sau trei copii, cu un gard de culoare albă 
şi o minicamionetă parcată pe alee, în faţa casei. 

Fuseseră atâtea visuri. 

Ea deschise ceva mai mult fereastra, sperând că astfel 
căldura se va mai diminua. 

La mulți ani... 

Vântul părea să ofteze acest refren blestemat printre 
crengile stejarilor viguroşi, făcând mușchiul spaniol să 
fosnească, în vreme ce crepusculul se adâncea şi mai mult în 
pădure. Ceva mai departe, auzi huruitul trenului. Ceva mai 
aproape, la unul dintre vecinii care locuiau la capătul acestui 
drum de provincie, lătra un câine. Ea urmări imaginea 
fantomatică a lunii ce se ridica dintre copaci. 

Aparatul foto de 35 de milimetri se afla pe blatul 
bucătăriei, aproape de partea interioară a ușii, iar amurgul era 
atât de nemișcat, de liniştit, încât se gândi să facă câteva 
fotografii pentru a termina filmul care se afla în aparat de 
multă vreme, fiindcă acum folosea mult mai des aparatul foto 
digital. Lăsând paharul pe blat, luă camera și blițul, pornind 
apoi către uşile glisante care se aflau în capătul dinspre exterior 
al sălii de mese. leșind afară, se cocoță pe dalele din piatră. 

Ansel, pisoiul ei, o urmă afară și se urcă pe o băncuţă aflată 
sub o tufă de magnolii. Abby potrivi imaginea şi trase cele 
din urmă poziţii de pe film, având ca fundal pădurea învăluită 
în întuneric. Pisoiul stătea cu spatele la casă, cu urechile ciulite, 
uitându-se atent la pâlcul de arbori. Blana îi era mângâiată de 
ultimele raze ale amurgului. 

— Bună, amice, îi zise ea, iar motanul privi peste umăr 
tocmai în secunda în care ea făcea acele ultime două fotografii, 
blițul reflectându-se în ochii aurii ai lui Ansel. De ce să nu 
aibă şi câteva fotografii de la această aniversare, cea de-a 
treizeci și cincea a vieţii ei? se întrebă, răsucindu-se și 
pregătindu-se să reintre înăuntru. 

Trosc! 

O crenguţă se frânse în păduricea din apropiere. 

Inima i se ridică în gât. 

Abby se răsuci, așteptându-se să zărească o siluetă în 
penumbra pădurii. Cercetă întunericul, străduindu-se să vadă 
dincolo de aracii viței-de-vie, de tufișuri şi de frunzişul 
arborilor. Simti cum i se furnică pielea, în vreme ce pulsul îi 
bubuia în urechi. 

Dar nicio siluetă nu se ivi brusc, nicio figură întunecată 
nu păși în fâșiile de lumină ce răzbăteau prin ferestre. 

Încetează, își zise ea, respirând sacadat. Încetează... odată. 
Toată ziua fusese prost dispusă, nervoasă și nemulțumită. Şi 
asta nu se datora neapărat faptului că astăzi era ziua ei. Cui 
îi păsa că a mai trecut încă un an? Faptul că împlinea treizeci 
și cinci, nu însemna că era bătrână. Dar faptul că astăzi se 
împlineau douăzeci de ani de la decesul mamei, era un lucru 
care o amăra profund. 

Incă speriată, intră în casă, strigându-și pisoiul prin ușile 
rămase deschise. 

Ansel nici n-o băgă în seamă. Rămase nemișcat și foarte 
atent, urmărind cu privirea locul unde ea credea că s-ar afla 
o creatură a nopţii. Aceeași care se plimbase pe acolo, rupând 
o creangă. O creatură masivă. 

— Haide, Ansel. Hai să punem capăt acestei zile, îl 
îndemnă ea. 

Pisoiul sâsâi și blana de pe spinare i se ridică brusc. 
Urechile i se turtiră, iar ochii i se dilatară. Asemenea unui 
fulger, traversă veranda, luând-o apoi după colt, spre atelier. 
Nu aveai nicio șansă să-l mai prinzi din urmă. 

— Ah, da, mare scofală, glumi ea, dar, în timp ce zăvori 
ușa din spatele ei, simţi că nu-și poate controla nervii. Cu 
toate că nu zărise niciodată pe nimeni pe terenul din spatele 
casei, exista întotdeauna această posibilitate să o facă. Lăsând 
aparatul pe masă, se întoarse din nou în bucătăre, unde, dând 
cu ochii de beculețul roșu al robotului telefonic, ce clipea 
intermitent, își aduse aminte de Zoey. 

Abby și sora ei nu fuseseră niciodată apropiate, din câte 
îşi amintea ea. 

Naiba să te ia, Zoey, gândi ea, sorbind lung din pahar. 
Oare de ce nu putea exista o legătură specială între Abby și 
sora ei, acea prietenie deosebită pe care se pare că o putea 
avea toată lumea? Poate pentru că Zoey şi Abby erau atât de 
apropiate ca vârstă, între ele fiind doar o diferență de un an 
şi două luni? Sau pentru că Zoey era atât de competitivă în 
privința lui „fac orice ca să câștig“, fără a-si asuma niciun fel 
de compromis? Ori poate că, aceasta fiind doar o posibilitate, 
antagonismul acesta se datora atât lui Abby, cât și surorii ei. 

- Blasfemie, mormăi ea, simțind cum vinul ușor 
efervescent alunecă ușor pe gâtul ei, cu toate că nu reușea s-o 
răcorească cine ştie ce. 

Era foarte cald. Umed. Ventilatoarele casei, care se apropia 
deja de un secol, nu puteau face faţă căldurii, un adevărat 
zăduf în această regiune de pădure. Își șterse picăturile de 
sudoare de pe frunte cu capătul prosopului de bucătărie. 

Oare trebuia să răspundă la apelul acela stupid? 

Nuuu. Abby nu era pregătită pentru asta. Astăzi nu. 
Posibil, niciodată. 

Azi se împlineau douăzeci de ani... 

Își reaminti versurile unei melodii a formaţiei Beatles, 
favorita mamei ei. Nu, își zise ea. Nu avea rost să retrăiască 
trecutul, așa cum procedase în ultimii douăzeci de ani. Venise 
vremea să meargă mai departe. În seara asta, jură ea, va porni 

pe un drum nou. Venise momentul ca Abby Chastain să intre 
în cea de-a doua fază a existenței sale. Încercase să dea uitării 
că într-o zi identică cu aceasta, cu douăzeci de ani în urmă, 
ziua în care mama ei împlinea treizeci şi cinci de ani — exact 
ca şi Abby astăzi — Faith Chastain pusese capăt vieţii ei 
chinuite. Într-un mod oribil. Tragic. 

— Oh, Doamne, mami, zise ea, închizând ochii. Amintirea 
pe care se străduise atât de mult s-o dea uitării reapăru la 
suprafaţă, încetul cu încetul. Își aminti cum sedanul tatălui ei 
trecuse dincolo de porţile de fier forjat. Traversase peluzele 
îngrijite îndreptându-se spre clădirea înaltă, din cărămidă roșie. 
Aleea cotea în dreptul unei fântâni reprezentând trei îngeri ce 
aruncau apa spre cerul plin de stele. Abby, care pe vremea 
aceea era deja preocupată de băieți, gândindu-se cum o să-i 
ceară lui Trey Hilliard s-o însoțească în vinerea aceea dansantă 
de la Sadie Hawkins, sărise din mașină imediat ce tatăl său 
oprise motorul. Ţinând în braţe o cutie care avea o pangligă 
roşu-aprins, ridicase privirea spre fereastra de la etajul trei, 
acolo unde era camera mamei ei. 

Dar înăuntru nu se vedea nicio lumină, camera fiind 
cufundată în întuneric. 

Si, în secunda aceea, Abby avusese o senzaţie stranie. O 
adiere ușoară îi atinse părul de la ceafă și inima ei încetă 
parcă să mai bată. Ceva nu era în regulă. Se întâmplase ceva 
groaznic. 

— Mami? șoptise ea, rostind acel nume pe care nu-l mai 
folosise de aproape zece ani, atunci când se referea la mama sa. 

Tocmai se îndrepta spre treptele largi din faţa intrării 
spitalului în secunda în care se auzi trosnetul. 

Ridicase rapid capul. 

Cioburile zburau în toate părțile. Bucăţile acelea mici se 
zăreau în lumina albăstruie. 

Un strigăt oribil spărsese liniştea nopții și un corp învăluit 
în întuneric se prăbuși din ceruri și se izbi de pământ cu o 
bufnitură înfundată de oase zdrobite. 

Frica se scursese în adâncul ei. 

Negarea faptului i se urcă spre gât. 

— Nu! Nu! Nuuuu! Abby aruncase cutia la pământ, 
coborând în fugă treptele și îndreptându-se spre silueta aceea 
micuță care zăcea pe ciment, cu fața în sus. Pe sub capul 
mamei ei începuse să se scurgă sângele, închis la culoare. Doi 
ochi ficşi de culoarea coniacului priveau în sus, fără a vedea. 

Abby se ghemui lângă corpul nemișcat și contorsionat. 

— Abby! 

Îsi auzise numele ca și cum ar fi fost strigată de la capătul 
opus al unui tunel foarte lung. Vocea tatălui ei, tensionată și 
cuprinsă de disperare. 

— Abby, nu! O, Doamne! Să cheme cineva ajutoare! Faith! 

Ea căzuse în genunchi. Ochii i se umpluseră de lacrimi, 
în vreme ce teama o pătrunsese până în adâncul inimii. 

— Mami, mami! țipase, până când nişte braţe puternice o 
smulseseră de acolo, în timp ce ea se zbătea. 

Acum clipi scuturând capul pentru a alunga din minte 
acea imagine. 

— lisuse, şopti ea, îndepărtând imaginea oribilă care o 
bântuise vreme de douăzeci de ani. Brusc îşi dădu seama că 
apa care curgea de la robinet umpluse chiuveta și acum se 
scurgea dincolo de aceasta. În loc să micşoreze presiunea 
apei, ea deschise robinetul la maximum. Rapid, îşi făcu palmele 
căuș sub jetul de apă, răcorindu-şi apoi obrajii, respingând 
amintirea aceea care-i frigea inima, sperând că va reuși să 
spele definitiv urmele acelei nopți. 

Tremurând, smulse prosopul de vase, ştergându-și fata. 
Ce se întâmpla cu ea? Nu hotărâse acum câteva clipe că nu-şi 
va aminti din nou acel moment dureros? 

— Proasto, murmură ea, împăturind prosopul, luând seama 
la paharul de vin de pe blat, pe jumătate băut, simțind că 
amintirea aceea nu era neapărat în ordine. 

— Termină, se readmonestă ea, apucând din nou paharul 
şi privind o clipă în străfundurile lui sclipitoare. La mulţi ani, 
mamă, şopti ea spre încăperea aceea goală, ridicând paharul 
cu picior ca și cum Faith ar fi fost prezentă. Luă o înghiţitură 

din acel Chardonnay înțepător. În cinstea noastră. Mama sa îi 
spusese mereu că ea era deosebită că, născându-se la aceeași 
dată, între ele se crease o lepătură unică, că erau „două boabe 
în aceeași păstaie“. 

În fine... nu chiar. 

Nu pentru multă vreme. 

Pentru foarte multă vreme. 

— Acum, te rog... pleacă, șopti ea. Lasă-mă singură. 

Goli paharul, așeză dopul la locul lui şi puse apoi sticla 
în frigider, pe raftul ușii. Nu mai avea timp pentru acele 
coşmaruri nocturne și năucitoare, pentru un trecut care adesea 
o devora. În seara asta, se sfârşise totul. 

Hotărâtă să o ia pe drumul cel drept, ea aşeză mult prea 
repede paharul pe tejghea. Acesta se crăpă, bucătelele de sticlă 
risipindu-se şi tăindu-i partea superioară a degetului mare. 

— Grozav, mormăi ea, în timp ce sângele ieși încet la 
suprafață. Exact ce-mi trebuia, îşi zise ea, tristă. Deschizând 
un dulăpior, descoperi un leucoplast. În timp ce sângele picura, 
ea dădu la o parte cartonul micut, descoperind o bucăţică de 
leucoplast înăuntru. Va trebui să-i ajungă. O scoase din 
ambalajul steril, răsucind-o de două ori în jurul degetului. 

Reuși să șteargă blatul și să arunce cioburile în coșul de 
gunoi, după care traversă o încăpere murdară, aprinzând apoi 
lumina din garaj. Acolo, rezemată de un maldăr de lemne, se 
afla o plăcuţă a cărei inscripție spunea absolut totul: 
PROPRIETARUL PUNE CASA ÎN VÂNZARE. O luă şi o duse până la 
capătul aleii din faţa casei, una destul de lungă şi o agaţă de 
țăruşul pe care-l bătuse în după-amiaza aceea în grădină. 

— Perfect, își zise ea, cu toate că vinderea acestei case îi 
provoca oarecare nostalgie. Nu fusese oare acest mic bungalow 
locul în care încercase s-o ia de la capăt cu ceva timp în 
urmă, un paradis ales, locul ideal pentru a reface un mariaj 
destrămat, un loc liniștit unde ea își făcuse o mulțime de 
speranțe, atâtea visuri? Când ea şi Luke cumpăraseră casă, 
sperase să aibă mult noroc. Se rugase ca în locul acesta să-și 
poată găsi fericirea. 

Cât de proastă fusese. Acum, că întunericul se accentuase, 
în vreme ce peste pământ se lăsau nişte umbre vineții, îşi 
aținti ochii spre cabană, o căsuţă din șindrilă şi țiglă, construită 
în urmă cu aproape o sută de ani, situată ceva mai departe de 
soseaua de provincie bătută de vânt. Structura originală fusese 
renovată, înălțată și îmbunătăţită, astfel că partea centrală a 
casei consta în două dormitoare, o baie şi un pod din care se 
vedea albastrul luminos al cerului, un spaţiu pe care reușise 
să-l transforme în biroul ei de acasă. Clădirea, lipită de casă, 
fusese odată apartamentul soacrei ei, iar Abby îl transformase 
în studio foto, cameră obscură şi a doua sală de baie. 

Cu cinci ani în urmă, ea și Luke descoperiseră proprietatea 
asta. O declaraseră „perfectă“ şi petrecuseră aici câţiva ani, 
înainte ca totul să ia sfârșit. În cele din urmă, el plecase de 
acasă, mutându-se la cealaltă femeie... nu, ia stai. Fusese exact 
invers. Mai întâi, existaseră femeile. Începând cu Zoey. 
Înaintea nunţii lor. 

Oricum, nu mai avea nicio importanţă. 

Luke Gierman, altădată un prezentator de știri și 
disk-jockey respectat, devenise, aici, în New Orleans, opusul 
lui Haward Stern și un capitol al vieții ei pe care îl încheiase 
definitiv. Trecuse mai mult de un an de când semnaseră actele 
finale, judecătorul declarând mariajul desfăcut în mod oficial. 

Apucând toporul, pe care îl lăsase mai devreme acolo, 
Abby făcu un pas în spate pentru a studia pancarta, și a se 
asigura că aceasta stă în poziția corectă, și citi încă o dată 
textul care preciza că această casă era de vânzare. 

Era hotărâtă să-şi pună viaţa în ordine, gândindu-se la tot 
ceea ce-i sugeraseră specialiștii, cu toate că, în realitate, 
considera că sfatul lor nu-i fusese de mare folos. Ea încercase 
să salveze mariajul lor, dându-i o nouă şansă, dar încercarea 
fusese în zadar. Se despărţiseră. Ei îi rămâsese casa. Toţi 
prietenii o avertizaseră că va suferi fiind singură în perioada 
sărbătorilor şi la aniversări, cuprinsă de nostalgie, dar aceste 
momente trecuseră deja, unele nefiind chiar atât de rele. 
Supravieţuise cât se poate de bine. Și asta se datora probabil 
faptului că a doua oară nu-i mai dăruise lui Luke inima ei. De 

altfel, nu fusese atât de surprinsă în clipa în care înclinația lui 
către alte femei ieşise iar la suprafaţă. 

Luke suferea, probabil, de infidelitate cronică. 

Trosc! 

În tufișuri trosni o crenguță. Din nou! Uitându-se cu mare 
atenţie în direcţia în care se auzise zgomotul, Abby se aşteptă 
să vadă vreun raton, care se foia de colo colo la lumina difuză 
a singurului bec din garaj. 

Dar în afara liniștii, acolo nu era nimic. Apoi îşi dădu 
seama că greierii nu mai cântau, iar broaștele nu mai orăcăiau. 
Bătăile inimii i se înteţiră, și ea își îndreptă spatele, ascultând, 
căutând acele sunete neobișnuite. 

Brusc, se simţi extrem de vulnerabilă în regiunea aceea 
izolată. 

Străpungând întunericul cu privirea, se simţi studiată, 
supravegheată de niște ochi invizibili. Un fior slab îi alunecă 
pe coloană. Se admonestă singură pentru încordarea care 
pusese stăpânire pe ea. Era ziua ei, nu avea pe nimeni alături, 
iar acele amintiri legate de moartea mamei ei o surescitaseră 
la maximum. 

Calmează-te, îşi spuse ea. Intră în casă. E întuneric, iar 
anunţul e în sfârșit la locul lui. 

Cu coada ochiului, sesiză o mișcare în tufișuri, o răscolire 
de frunze uscate. Înghetă, cu nervii întinşi. 

O secundă mai târziu, o umbră se strecură pe sub 
frunzișuri. Inima ei tresări puternic. 

Apoi, Ansel sări din ascunzătoarea lui, aflată sub crengi, 
lângă trunchiul unui copac şi lângă o capră de lemn. Ajungând 
la picioarele ei, el se răsuci, se uită spre tufişurile unde stătuse 
ascuns, sâsâind puternic. 

Ea tresări, speriată. 

— Pentru numele lui Dumnezeu, murmură, punându-și 
palma în dreptul inimii care o luase la goană. Potoleşte-te! Ce 
încerci să faci, să-mi provoci un infarct? Ei bine, erai gata să 
reușeşti! Ea se aplecă, încercând să ridice pisoiul. Cred că şi 
tu ești nervos. Ce zici de ceva de băut? Vin pentru mine. Iar 
pentru tine apă proaspătă. 

Înainte să-l poată prinde, Ansel străbătu aleea, trecând 
dincolo de ușa garajului. La o distantă de aproape două sute 
cincizeci de metri, câinele vecinilor începu să latre tare. 

Neliniștea o devora pur şi simplu. Degetele i se crispară 
pe mânerul toporului şi, în mod ridicol, se simţi din nou privită. 
Nu te transforma într-o paranoică. Nu face așa ceva. Nu ești 
asemenea mamei tale... nu eşti nebună. Da, rottweilerul 
familiei Pomeroy latră. Şi ce-i cu asta? 

Alungând neliniştea, o porni spre casă, pantofii ei strivind 
primele frunze ce căzuseră la pământ. În garaj, apăsă butonul 
aflat cel mai aproape de ușă, traversând magazia care ducea 
către bucătărie, acolo unde Ansel stătea cocoțat pe pervazul 
aflat deasupra chiuvetei, privind țintă afară, în timp ce mișca 
nervos din coadă. 

— Ce e, amice? întrebă ea. 

Pisoiul supraveghea priveliștea cu aceeași vigilență. 

— Ştii bine că nu ai voie acolo. 

Nicio reacție. 

Abby rămase lângă chiuvetă, uitându-se prin fereastră în 
noaptea de afară. Arborii înalţi și negri împrejmuiau mica 
grădină şi curtea casei. Fereastra era întredeschisă, înăuntru 
pătrunzând briza și zgomotele nopții. 

Câinele lătră iar. În clipa aceea, căsuţa se zgudui, și 
căpriorii vechi trosniră. Speriată, Abby goni motanul de pe 
pervaz, închizând fereastra și punând piedica. Cu toate că nu 
se speria ușor, câteodată se simţea cuprinsă de neliniște, 
nemulțumită de faptul că locuia singură într-o regiune izolată. 

Dar lucrul acesta avea să se schimbe în curând. 

Dacă accepta invitaţia Aliciei de a se muta la San 
Francisco, aveau să fie din nou colege de cameră, la fel ca pe 
vremea colegiului — cu excepția faptului că amândouă erau 
divorțate, iar Alicia avea un copil de cinci ani, care mergea 
la grădiniţă 

— 'Tentant, nu? îl întrebă ea pe motan care, alungat de 
lângă fereastră, se refugiase în ascunzătoarea sa de sub masă. 
Perfect, Ansel, îmbufnează-te. Răneşte-mă și mai mult. 

Se auzi soneria telefonului. Simţindu-se încă vinovată 

pentru că ignorase apelul surorii ei, ridică receptorul, fără a 
verifica, mai întâi, identitatea apelantului. 

— Alo, răspunse ea, îndreptându-se spre sufragerie. 

— La mulţi ani! 

Abby rămase locului, inima ei tresărind puternic, în 
secunda în care auzi vocea lui Luke. 

— Mulţumesc, 

— Probabil că ești surprinsă de apelul meu. 

Aceasta era declaraţia anului. 

— Mai degrabă uimită peste măsură. Erai ultima persoană 
la care m-aș fi gândit că va suna. 

— Abs, zise el, pronunțând numele ei de alint, astfel încât 
acesta suna aproape ca o mângâiere. Uite, știu că tu ai o zi 
grea azi, din pricina mamei tale. 

Ea nu mușcă momeala. ÎI știa de prea multă vreme. 

— M-ai sunat ca să mă simt mai bine? 

— Mdda. 

— Sunt OK. O spuse cu convingere. 

— Oh! În fine. Asta-i bine, zise el, surprins, ca şi cum ar 
fi crezut că ea încă nu-și revenise și era sfărâmată în mii și 
mii de bucățele. Foarte bine. 

— Mulţam. Pa. 

— Stai! Nu închide. 

Sesiză tonul lui impacientat, imaginându-și cum mâna lui 
liberă gesticulează, ca și cum ar fi vrut s-o împiedice să așeze 
aparatul la locul lui. De câte ori dorea ceva, repeta acel gest, 
mai ales atunci când credea că ea nu-l asculta. 

— Ce e, Luke? Stătea în mijlocul livingului, în camera 
unde cu ceva vreme în urmă se uitaseră împreună la televizor, 
mâncaseră floricele de porumb și discutaseră evenimentele 
aflate la ordinea zilei. 

Sau în care se certaseră. Se certaseră binișor de tot. 

— Uite ce e, mai păstrezi lucrurile pe care le-am lăsat 
acolo? întrebă el în cele din urmă, ajungând la motivul real al 
apelulu: său. 

— Care lucruri? 

— Ei, știi tu, zise el pe un ton nepăsător, ca și cum abia 

acum s-ar fi gândit la asta. Ustensilele de pescuit, trusa de 
scule. Un set de golf mai vechi. Echipamentul de scufundare. 

— Nu. 

— Cum? 

— Au dispărut. Toate. 

Ea aruncă o privire spre cutia unde fotografiile făcute la 
nuntă stăteau la un loc cu celelalte albume. 

Urmă o pauză, iar ea realiză că el își pierduse definitiv 
elanul. 

— Cum adică „au dispărut“? întrebă el, în timp ce ea și-l 
imagină îngustându-și privirea. Doar nu le-ai aruncat, nu-i 
așa? Vocea lui se răcise brusc. Tonul era unul plin de 
suspiciune. Acuzator. 

— Da, bineînțeles că le-am aruncat, răspunse ea, fără nici 
cel mai mic sentiment de vinovăţie. Ti-am lăsat la dispoziţie 
şase luni ca să vii să-ţi aduni lucrurile, Luke. Și a fost mai 
mult decât aş fi vrut eu. Mult mai mult. Văzând că nu apari, 
am sunat la Armata Salvării. Au luat totul, inclusiv restul de 
haine și toate porcăriile alea din garaj, din pod și din dulapuri. 

— Lisuse, Abby! Erau acolo și lucruri de valoare! Nu toate 
erau „porcării“. 

— Atunci, ar fi trebuit să vii după ele. 

Urmă o pauză, cât o bătaie a inimii, timp în care ea își 
cuprinse mijlocul cu braţul. 

— Ia stai. Doar nu mi-ai aruncat și schiurile. N-ai îndrăzni 
să faci una ca asta. Rossignols-urile sunt încă în pod, nu? Ea 
sesiză tonul lui neîncrezător. Întorcându-se în bucătărie, deschise 
ușa frigiderului şi scoase sticla de vin. Iisuse, Abby, chestiile 
alea m-au costat o avere. Nu-mi vine să cred că tu... o, Hristoase, 
spune-mi că placa e încă în garaj. Placa pentru surf. 

— Nu prea cred, zise ea, clătinând din cap. Sunt convinsă 
că nici ea nu mai e aici. 

— Am cumpărat-o din Hawaii! Şi canoea? 

— Cred că a ajuns la spital, la o licitaţie, la „A noastră 
Doamnă a Virtuţilor“ 

— La „A noastră Doamnă a Virtuţilor“? Spitalul unde mama 
ta... 

— A fost o donaţie pentru biserică, îl întrerupse ea. Spitalul 
e închis de ani de zile. 

— Eşti dusă complet, Abby, o acuză el. Eşti la fel de 
nebună ca ea! 

Stomacul lui Abby se strânse, însă nu reacţionă. Nu 
răspunse. Nu mușcă momeala. Scoţând tirbuşonul din sertar, 
sprijinind telefonul între umăr și cap, ea simți cum degetul 
rănit începe să-i pulseze. Nu era nebună. Nici gând de așa 
ceva. Singura dată când ajunsese aproape nebună fusese acel 
moment în care acceptase să se mărite cu Luke. Acel „Da“ 
poate să afecteze vertiginos rezistența coloanei vertebrale. Dar 
altfel, să batem în lemn, era în deplinătatea facultăților mentale. 
Nu? Lăsând la o parte acea ușoară paranoia ce părea să-i dea 
uneori târcoale. 

— E un coșmar! Un coșmar blestemat. Bănuiesc că ai 
aruncat și treizeci și optul tatălui meu? Văzând că nu răspunde, 
el o lămuri: Ştii despre ce vorbesc, Abby, despre armă, nu? 

— Ştiu la ce te referi. Nu se mai obosi să ia un pahar, ci 
își luă cana favorită și crăpată pentru cafea. 

— Era a tatălui meu! El... el a avut-o ani de zile. A fost 
polițist, la naiba, şi ea a căpătat o valoare sentimentală. Nu ai 
fi fost în stare să te descotorosești de ea! 

- Hmmm. Își turnă vinul, fără a-i păsa că o parte din el 
se scursese pe blatul de lemn. Asta te face să te întrebi oare 
de ce au vrut-o cei de la Armata Salvării. 

— Ei nu iau arme de foc! 

— Pe bune? Sorbi o înghiţitură zdravănă de vin. Atunci 
poate că au luat-o măicuțele de la Așezământ. Nu mai ţin 
minte bine. 

— Nici măcar nu știi cum a fost? Era de-a dreptul uluit. Ai 
dat cuiva arma mea, și nici măcar nu știi cui anume! Iisuse 
Hristoase, Abby, pistolul acela e înregistrat pe numele meu! 
Dacă va fi folosit la comiterea unei crime... 

— Hei, nu ştiu sigur, așa că nu lua în seamă vorbele mele, 
dar nu cred că Maica superioară conduce un grup de infractori. 

— Nu-i deloc amuzant! 

— Ba da, Luke. E al dracului de amuzant. 

— Eu vorbesc de lucrurile mele. Ale mele! Ea își imagină 
cum duce degetul mare la piept, agitându-l frenetic și plin de 
furie. Nu aveai niciun drept să le dai altcuiva! 

— Deci, dă-mă în judecată, Luke. 

— Aşa voi face, zise el, cu năduf. 

— Uite ce e, nu mă cheamă MAGAZINUL TÂU, ai priceput? 
Nu sunt un recipient de păstrare a lucrurilor tale. Dacă 
erau atât de valoroase, trebuia să le iei cu tine când ne-am 
despărțit sau, de ce nu, în următoarele şase-şapte luni, n-am 
dreptate? 

— Nu-mi vine să cred una ca asta! 

— Atunci, n-o face, Luke. N-ai decât să nu crezi. 

- E josnic faptul că ai dat altcuiva lucrurile mele, Abby. 
Iar noi doi o să mai discutăm despre asta. Cred că următorul 
articol al lui Gierman's Groaners va vorbi despre răzbunarea 
fostelor și despre atitudinea pe care trebuie să o abordăm față 
de ele. 

— Fă ce vrei. Nu mă amestec. Ea închise telefonul, 
scrâşnind din dinți. Se admonestă fiindcă nu verificase 
identitatea apelantului înainte de a prelua apelul. N-o să mai 
fac aşa ceva, își promise ea, luând o altă înghițitură de 
Chardonnay, sperând că vinul va avea un efect rapid și îi va 
amorti furia care simţea că îi face sângele să fiarbă. Luke 
avea acea abilitate nefirească de-a o determina să vadă roșu 
în fata ochilor atunci când nimeni nu reușea acest lucru. Se 
așteptase să simtă un soi de satisfacţie în clipa când el 
descoperise că ea îi aruncase comorile, dar simţea un gol. Se 
simțea buimăcită. Cum puteau să ajungă la un asemenea stadiu 
doi oameni care își juraseră iubire? 

— Nu-l lăsa să te distrugă, se autoavertiză ea, mergând 
în sufragerie unde, în ciuda faptului că era cald, apucă un 
aprinzător folosit cu ocazia grătarelor şi aprinse focul în 
cămin. 

Flăcările trosniră îndată, înălțându-se, topind ziarul și 
vreascurile pe care ea le îndesase mai devreme înăuntru. Păstra 
mereu lemne pe grătar, pregătite pentru aprindere, în cazul 
unei întreruperi bruște de energie electrică. Dar în seara asta 

era cu totul altfel. Avea un ritual, la care se gândise cu mult 
înainte de apelul neaşteptat al lui Luke. Cu toate că afară era 
o vreme caldă, ea avea de pus pe foc câteva gunoaie. 

Luă albumul cu fotografii de la nunta ei, de pe raftul aflat 
lângă căminul din piatră. Așa cum hotărâse, îl păstrase încă 
un an după pronunțarea divorțului, dar acum venise, în sfârşit, 
timpul să facă un gest final şi deloc plăcut. Telefonul lui Luke 
nu făcuse altceva decât să-i întărească planul pe care-l 
concepuse. 

Deschise coperta îmbrăcată în piele. Un gol imens o 
cuprinse în secunda în care extrase dinăuntru prima fotografie. 

Iată-i pe ei doi, proaspeţi însurăței, păstraţi pentru eternitate 
sub învelișul acela de plastic. Mirele și mireasa. Luke cu 
înfățișarea lui chipeșă şi atletică, cu ochii albaștri și scânteietori 
şi cu un surâs aproape strălucitor, ţinând-o pe Abby de talie, 
ca fiind cu aproape treizeci şi unu de centimetri mai scundă. 
Părul ei blond-roșcat lăsat liber îi încadra chipul în formă de 
inimă, în timp ce ea surâdea sincer, iar ochii îi străluceau 
încrezători în viitor. 

— Scuteşte-mă, mormăi Abby, smulgând fotografia de la 
locul ei și aruncând-o în foc. Sorbi încet din paharul cu vin, 
urmărind cum marginile pozei se îndoaie și devin maronii, 
înainte de a se strânge și a deveni flacără. Cuplul acela 
surâzător și fericit fu topit cât ai clipi de foc, transformându-se 
la propriu într-o dâră de fum. 

— Până ce moartea ne va despărţi, zise ea în bătaie de joc. 
Mda, chiar aşa. 

Ea privi din nou spre album. Următoarea fotografie era 
una de familie. O fotografie de grup. Ea alături de tatăl și de 
sora ei; el alături de mândrii lui părinți şi cei doi fraţi ai lui, 
mai scunzi și cu mult mai puțin succes decât el, Adam și Lex. 
Sora lui, Anna, şi soțul acesteia erau și ei prezenţi în fotografie. 

— Nu e timp pentru nostalgii, zise ea, în timp ce Ansel 
intră pâș-pâș în încăpere și sări pe canapea. Ea aruncă 
fotografia printre vreascuri. Flăcările lacome descoperiră o 
nouă hrană uscată, așa că foaia se îndoi rapid, transformându-se 
în scrum. 

Încă o înghițitură de vin și următoarea fotografie, de data 
asta una în care apărea doar Luke, înalt și mândru în costumul 
lui. Era chipeș; nu avea cum să nu recunoască. Încruntându-se, 
acceptă că mai demult îl iubise, dar asta părea să fi fost cu 
foarte mult timp în urmă. El era pe vremea aceea crainic de 
ştiri în Seattle, popularitatea sa fiind în creștere. Venise la 
studioul ei pentru un nou set de fotografii. 

Atracția fusese una imediată. El plumise, iar ea îl ironizase, 
fără a se arăta impresionată de faptul că el era un fel de 
vedetă locală. Dezinteresul ei fusese cel care-l intrigase. 

Abia mai târziu, la șase luni după întâlnirea lor iniţială, 
după ce el o ceruse, iar ea acceptase, reușise să afle motivul 
pentru care el venise atunci la studioul ei foto. Aflase numele 
ei de la o colegă, o asistentă de producție, sora ei, Zoey. 
Nimeni nu pomenise că cei doi avuseseră o relaţie. Oh, nu. 
Asta ieșise la iveală mult mai târziu, la aproape o lună de zile 
de la nunta lui Abby, la care Zoey prinsese buchetul ei de 
mireasă. Abby aflase despre ei doi chiar în dormitorul lor 
conjugal, acolo unde Luke rostise numele celeilalte, din 
greşeală. Cu toate că atât Luke, cât și Zoey juraseră că relația 
lor luase sfârșit cu mult înainte de nuntă, Abby nu-i crezuse 
niciodată. 

— Nu-i așa că e perfect, îi zise ea lui Ansel. El se sui pe 
spătarul micii canapele, cuibărindu-se pe cuvertura lucrată de 
bunica ei. Căscând, își descoperi colții mici, așa că Abby 
scose rapid toate fotografiile așezate cuminţi în foliile 
plastifiate. Una câte una, ea aruncă fotografiile în foc, urmărind 
cum se curbează, iau foc și apoi ard. 

— Cenuşă din cenușă, praf din praf, murmură ea, în timp 
ce focul se stingea încet. Terminându-și vinul, ea își jură în 
tăcere că în noaptea asta viaţa ei se schimbase pentru totdeauna. 

Habar n-avea că vorbele sale erau perfect adevărate. 


El se strecură printre stinghiile rupte ale gardului, 
uitându-se la clădirea unde se întâmplase totul cu mult timp 
în urmă. Un fior îl străbătu în secunda în care păși dincolo de 
tufișurile acelea înalte. Pânzele de păianjen umede i se lipiră 


34 


de faţă. Inhală aroma aceea umedă și rece de pământ și de 
putreziciune. 

Insectele se roteau și bâzâiau, înviorând noaptea. Lumina 
difuză a lunii care se lăsa din ce în ce mai jos se întindea 
peste pământ și pe deasupra cărămizilor crăpate, a fântânilor 
secate și ciobite și peste vegetația înaltă. 

Gardul viu de altădată, verde şi îngrijit, apele limpezi 
acoperite de liliacul de baltă fuseseră înlocuite de ruine și de 
paragină. Cărămizile roșii şi ornamentale, de la baza casei cu 
ferestrele ei acum lăsate și întunecate, sugerând un schelet 
care fusese odată o lady plină de prestanţă. 

Închise o clipă ochii, amintindu-și imaginea și mirosurile 
acelea de spital, cu faţada lui impunătoare și cu secretele sale 
murdare. Rugile fuseseră rostite în șoaptă, tipetele 
încremeniseră într-un loc unde sălășluia atât Dumnezeu, cât și 
Satana. 

Cămin. 

Deschizând ochii, păși uşor pe aleea cu pavajul ciobit, 
care, fără îndoială, fusese demult dată uitării. 

Dar nu și de el. 

Douăzeci de ani însemna o nouă generaţie. 

Douăzeci de ani, cât o viaţă de om. 

Douăzeci de ani, cât o sentință. 

În plus, douăzeci de ani erau suficienţi ca să dai uitării. 

Acum venise vremea aducerii aminte. 

Scoase din buzunar un breloc cu mai multe chei, 
îndreptându-se rapid spre ușa de serviciu din spatele casei. 
Una dintre chei alunecă în broasca ruginită și veche și se 
răsuci ușor. Intră în casă şi, cu ajutorul unei lanterne-creion, 
își lumină calea. Se obișnuia din nou cu spaţiul respectiv, 
acela în care ar fi trebuit să intre acum aproape două luni. 
Atât îi fuse necesar pentru a-și reveni şi pentru a se pregăti. 

În tăcere, pătrunse într-un coridor, ajungând în dreptul 
unei uși încuiate care ducea la subsol. El o depăși, cotind-o 
apoi la dreapta, urcând cele două trepte din fața bucătăriei 
vechi, cu scurgerile ei ruginite, cu plita înnegrită și stricată. 
Traversând plăcile de teracotă crăpate, își făcu drum spre un 

hol larg unde se servea de obicei cina. Apoi intră în bătrânul 
foaier, la capătul de jos al scării, acolo unde ceasul bunicului 
măsurase scurgerea clipelor vieţii lui. 

Înăuntru era întuneric. Lanterna sa arunca o lumină slabă, 
dar în ultimele săptămâni se reobişnuise cu coridoarele 
întunecate și umede, cu podelele din lemn și cu ferestrele 
crăpate. Urcă scara în fugă, cu pași uşori, răsuflând sacadat, 
apropiindu-se de locul în care fereastra-vitraliu avea sticla, în 
mod miraculos, încă intactă. Luminând o secundă sticla 
colorată, simţi fiorul unei amintiri anume, imaginându-și pentru 
o miime de secundă silueta ei luminată din spate de vitraliul 
Madonna. 

Nu trebuia să stea pe gânduri. Trebuia să acţioneze. Cu o 
mișcare rapidă, se răsuci, urcând și ultimele trepte care-l 
conduceau spre cel de-al treilea etaj. 

Gâtul i se strânse ca într-o menghină și simți cum sângele 
îi pulsează în vene, în vreme ce amintiri fragmentate îi 
străpunseră creierul. Își mușcă buza, amintindu-și părul ei 
bogat şi roșcat, ochii ei aurii, luminoși, care se roteau atât de 
seducător când el o lua prin surprindere, pomeții obrajilor ei, 
curba gâtului pe care o sărutase îndelung şi o mușcase. 

Îşi aminti de sânii ei, mari și fermi, împingând în față 
materialul bluzelor pe care le purta, desfăcând nasturii, oferind 
instantanee ale unui decolteu generos. Uneori, ea purta 
pantaloni, însă avea o fustă care lui îi aducea aminte de 
piersicile pârguite. Își amintea și acum cum tivul fustei se 
balansa în jurul gleznelor ei zvelte și musculoase, ridicându-se 
până sub genunchi, în momentul în care ea urca scara. 

Se crispă, gândindu-se la forma curbată a picioarelor ei, 
la balansul acelui material transparent, la felul cum ea se uita 
peste umăr pentru a observa cum o urmărea, urcând treptele 
vechi, în timp ce bătrânul orologiu număra secundele vieții 
lui, ticăind ritmic. 

Pe vremea aceea, dorinţa lui era imensă, îi învolbura 
sângele, bubuind în creierul său. 

Nu dorise niciodată pe nimeni așa cum o dorise pe Faith. 

O simţi din nou, durerea aceea ascuţită care pornea dintre 

picioare, răspândindu-se apoi insistent în tot corpul. Pe frunte 
și pe umeri îi apărură broboane de sudoare. Dintr-odată, 
crăcana pantalonilor deveni strâmtă și inconfortabilă. 

El se grăbi spre etajul de sus, cu inima bătându-i 
nebunește. 

Camera 307 se afla la mijlocul coridorului, poziționată 
sus de tot, la cotitura drumului cu formă circulară, un spațiu 
mic și intim unde viața lui se schimbase pentru totdeauna. 

Cu grijă și fără zgomot, el descuie ușa. Se strecură uşor 
înăuntru, rămânând apoi nemișcat în încăperea unde se 
petrecuse totul. 

Lumina stelelor se strecura prin fereastră, dând un aer 
cteric acelui spațiu familiar. Arşiţa zilei se strecurase adânc în 
cărămizile vechi ale unei clădiri care, prin vârsta sa centenară, 
avusese multe întrebuinţări. Unele de bun-augur, altele având 
un caracter malefic, moştenit și de netăgăduit. 

Nu trecuse chiar atât de mult timp... 

Închizând ochii și concentrându-se, luă seama la zgomotele 
ce răzbăteau de pe coridoare, la scârţâitul cărucioarelor, la 
hârşâitul celor care dormeau, la vaietele disperate și la ţipetele 
acelor suflete chinuite, care nu veniseră de bunăvoie la spitalul 
„A noastră Doamnă a Virtuţilor“. Zgomotele acelea fuseseră 
reduse la tăcere de ritmul rugăciunilor și de ecoul ceasului ce 
număra secundele. 

Dar Faith locuise aici. Frumoasa Faith. Înfricoșata Faith. 
Înfiorata Faith. 

Amintirile îl năpădiră din nou. 

Dureros. 

Precis. 

Fără a fi estompate de cei douăzeci de ani care trecuseră. 

Sub forma unui detaliu complicat, el rememoră parfumul 
pielii ei, aerul jucăuș şi răutăcios al zâmbetului, dulceaţa și 
tonul întunecat al vocii, pasul ei sexy, în timp ce fesele se 
balansau pe sub veșminte. 

Strânse din dinţi. Durerea din adâncul său îi înfierbântă 
sângele, aprinzând dorinţe mai vechi, bubuind apoi în tâmplele 
lui. 

N-ar fi trebuit s-o dorească. 

Fusese un păcat. 

N-ar fi trebuit s-o sărute. 

Fusese un păcat. 

Nu trebuia să-i fi tras cămaşa în jos, dezeolindu-i astfel 
sânii. 

Fusese un păcat. 

N-ar fi trebuit să se culce cu ea, cu mușchii scăldați în 
sudoare, în timp ce palmele ei îi apucaseră strâns umerii, 
tipând din pricina plăcerii și a durerii. 

Fusese un adevărat paradis. 

Si un iad. 

Pumnii lui se învârtiră în agonie, amintindu-și toate astea. 
Faptul că o dorise atât de mult, atât de dureros, pentru că-i 
sorbise sudoarea sărată a pielii, pentru că se îngropase adânc 
în miezul ei umed, pentru că paradisul acela dulce trebuise să 
fie înlăturat într-o manieră atât de violentă reprezentase ceva 
cumplit. Dinţii lui scrâşniră până începu să-l doară falca. 

Traversă camera, cu braţele pe lângă corp, strângând agitat 
pumnii. Faith. Ah, Faith. Tu trebuie să fii răzbunată. 

Cu grijă, aproape ceremonios, atinse tocul umflat al 
ferestrei, privind spre locul în care fusese patul ei. Își aminti 
cum în cameră mirosea vag a liliac și a trandafiri, cum soarele 
pătrundea prin ferestrele înalte sub formă de arcadă, în timp 
ce perdelele transparente fluturau adesea, mângâiate de briza 
caldă a Louisianei. 

Acum încăperea aceea micuță era goală. 

Plimbă lanterna deasupra găurilor tocite în care se 
adânciseră picioarele din fier ale patului. Cochiliile 
sfărâmicioase şi mici și bucăți de insecte moarte erau 
împrăștiate pe podea, ori erau prinse în pânze de păianjen. 
Praful acoperea fiecare centimetru al încăperii, iar vopseaua 
din jurul ferestrelor şi cea cu care era pictată scândura ce 
mărginea pereţii erau coșcovite. 'Tapetul floral își pierduse 
culoarea şi începuse să se desprindă de pe pereţi, îndoindu-se, 
câteva pete accentuate de nuanță maronie întinzându-se din 
tavan și până la stinghia de jos. 


38 


Atât de multă durere. Atât de multă teamă. Erau încă 
acolo. Buzele lui se strâmbară, simțind niște reprosuri tăcute 
în locul acelor acte reprobabile ce avuseseră loc între acei 
patru pereți. Atâtea lucruri rele se petrecuseră aici, atâtea fapte 
cumplite. 

Furia, puternică și întunecată, se scurse cu viteza fulgerului 
prin venele lui. 

În sfârșit, avea ocazia să îndrepte toate aceste fapte 
reprobabile. 

Să ducă la îndeplinire propria răzbunare. 

Şi exact așa avea să se întâmple. 

Începând chiar din seara aceea. 

Ay depăși limita de viteză. Întârziase, astfel că încerca 
să recupereze timpul pierdut, îndreptându-se cu maşina spre 
oraş. 

Când e să fie greu, atunci e greu, și gata. 

Filosofia de viaţă a lui Jack Chastain îi apăru în minte, în 
timp ce ștergătoarele curățau picăturile de ploaie de pe 
parbrizul Hondei. Ea aprinse farurile pentru a vedea dincolo 
de perdeaua ploii și a întunericului pe care-l adusese furtuna. 

Încercase să adopte atitudinea tatălui ei, așa cum făcuse 
Zoey, dar nu reușise să fie niciodată la fel de puternică ca 
tatăl ei... Ea semăna mai mult cu mama sa, atât ca înfățișare, 
cât și ca temperament. 

Oricum, în clipa în care coti pe drumul care ducea spre 
New Orleans, ea asculta, prostește, emisiunea radio a fostului 
său sot. Îşi spusese că nu ar trebui să facă așa ceva, dar faptul 
că asculta emisiunea reprezenta un test pentru ea. Cât de mult 
reușea să înghită, se întrebase ea, hotărând că putea aplica, 
măcar într-o mică măsură, mottoul tatălui ei. 

Ținându-se de promisiune, Luke alesese ca temă principală 
a emisiunii problemele fostelor soţii, femei care, comentase 

el, nu reușiseră niciodată să depășească amărăciunea provocată 
de respingerea pe care o suferiseră. Erau niște „perdante“ în 
jocul matrimonial, niște muieri care voiau cu disperare să se 
recăsătorească, dar nu aveau nici ceea mai mică șansă să 
reuşească. Femei grase. Femei urâte. Cele mai mari scorpii 
care nu-şi aflaseră rostul pe acest pământ. 

Luke era încă supărat din pricina conversaţiei pe care o 
purtaseră în seara aniversării ei, iar astăzi, încă furios, simţea 
nevoia să sară la gâtul cuiva. Se părea că nu-i pasă pe cine 
jieneşte. A lua peste picior femeile divorţate era la ordinea zilei. 

Enervată, Abby ar fi vrut să-l sune în direct, să-i spună 
cât de mult greşea, deși în adâncul sufletului o știa și el. 
Scopul emisiunii „Punctul lui de vedere“ era acela de a face 
raiting, atât lui, cât şi celor de la postul de radio fiindu-le 
indiferent dacă ascultătorii săi îl simpatizau, îl urau sau dacă 
erau prea puțin fascinaţi de opiniile sale scandaloase. 

Cauciucurile glisau pe carosabilul umed. Un stol de 
pelicani zbura spre norii de culoarea oțelului, în timp ce la 
orizont New Orleansul devenea vizibil. 

Ea asculta emisiunea din acea zi pentru a-i dovedi că se 
făcea de râs în direct. Din momentul în care el o avertizase în 
conversaţia telefonică că o va pune pe jar, cum spune proverbul, 
ea își dorise să asculte emisiunea, nu să primească telefoane de 
la prieteni, care să-i povestească toate răutățile auzite. 

Ea nu găsea că emisiunea lui este câtuși de puţin 
atrăgătoare, dar probabil că raiting-ul infirma această 
constatare. Luke Gierman era un nume cunoscut în New 
Orleans, programul lui de radio urmând să fie înscris în 
sindicat, dacă zvonurile care circulau erau cumva adevărate. 
Asta însemna că nu va mai fi umilită doar la nivel local, ci şi 
la nivel naţional, îşi zicea, ceea ce nu spunea nimic bun despre 
gustul publicului american. 

L-ai ascultat, nu-i asa? se admonestă ea. De când se 
pronuntase divortul, evitase constant să-l asculte pe Luke 
Mincinosul. În anul care trecuse ascultase doar din întâmplare 
mizeriile lui, în timp ce căuta diverse posturi pe scala aparatului 
de radio. 

„Mda, fosta mea sotie e o adevărată bijuterie, declara el, 
vorbind pe un ton zeflemitor. Datorită ei, Mata Hari seamănă 
izbitor cu Fecioara Maria.“ 

Hohotele de râs se înteţiră. 

— Ce haz ai, Luke, mormăi Abby, strângând volanul, până 
ce încheieturile degetelor i se albiră. Cum de îl iubise pe 
nemernicul acesta? 

„La divorț, m-a curățat de toate şi a avut tupeul ca tot ea 
să se supere pe chestia asta! Și de ce? Presupun că nouăzeci 
şi nouă la sută din avere nu i-a fost de ajuns.“ 

„Voia să te pună la zid“, înterveni Maury, partenerul lui 
de emisiune. 

Ar fi trebuit să-l dea pe nemernic în judecată pe motiv de 
mediocritate, dar el ar fi făcut din chestiunea respectivă un 
nou Circ, asigurându-și și mai multă publicitate în rolul 
victimei. 

Îşi privi geanta, întrebându-se dacă era cazul să ia telefonul 
mobil, să sune și să se apere. Reușise întotdeauna să-i facă 
faţă într-o conversaţie şi, în plus, îşi dorea al dracului de tare 
să-şi spună punctul de vedere, atât în nume propriu, cât și în 
numele fiecărei persoane de pe planetă care trecuse printr-un 
divort, fie ea femeie, fie bărbat, care avea parte de un partener 
infidel şi mincinos. 

Rotile Hondei alunecară ușor în clipa în care luă o curbă 
mult prea repede. 

— Nu-l lăsa să te enerveze. Era furioasă pe sine mai mult 
ca niciodată, iar vocea lui Luke, cea care pe vremuri șoptea 
vorbe de alint, rostea glume pline de spirit sau se agita în 
dezbateri politice referitoare la tinerii aleşi ai momentului, în 
clipa aceea o enerva prin tonul ridicat și plin de nesimtire. 

„+... Ştiţi voi, se adresa el audienței. Cred că toţi cei care 
divorțează își pierd o vreme minţile. Iar la femei e și mai rău. 
Unele dintre ele, ca, de exemplu, fosta mea nevastă, devin 
nişte sociopate sau, în cazuri extreme, niște fiinţe iraționale. 
Paranoice.“ 

Cretinul de Maury pufni în râs. 

„Nu o să vă vină a crede ce a făcut fosta mea soție.“ 
“Lucrurile evoluau. Abby se crispă. 

„A avut tupeul să arunce tot. Schiurile — Rossignol, 
instrumentele mele pentru golf, o placă de surf, lucrată manual 
și cumpărată din Hawaii... Le-a dat pe toate la Armata Salvării.“ 

„Nu!“ Maury răsuflă în microfon. Abby și-l imagină pe 
tipul acela chel ducându-și palma în dreptul inimii, 
prefăcându-se îngrozit. 

„Mda. Şi asta mă îngrijorează, întelegi?“ 

Mdda, ce să zic. Abby privi în oglinda retrovizoare și 
observă o mașină de poliţie. Simţi un gol în suflet. Fusese atât 
de atentă la emisiune, încât nu ținuse cont de viteză. Uitându-se 
la kilometraj, observă că circula cu zece kilometri pe oră 
peste limita de viteză. Încetini exact în secunda în care polițistul 
aprinse farurile și porni sirena. Grozav. Ce noroc pe capul ei! 
Viră spre dreapta, căutând un loc în care să parcheze. Luminile 
colorate sclipiră, sirena scoase un vaiet, și mașina poliției o 
depăși. 

Abby răsuflă ușurată. 

Aşa-ţi trebuie dacă asculti emisiunea de doi bani a lui 
Luke! 

Tocmai se pregătea să rotească butonul, când Luke zise: 

„Să nu mă înţelegi greșit. E o femeie frumoasă. A naibii 
de sexy. Şi deşteaptă. Dar, uneori, mi se pare că s-a ţicnit.“ 

„S-a măritat cu tine, nu?“ glumi coprezentatorul, 
intenționând să destindă atmosfera. 

— Idioţii, mormăi Abby, accelerând. 

Luke râse. 

„Ei, mda, aici ai dreptate și, în plus, mama ei a fost 
internată, să știi. Nu glumesc.“ 

— Bădăran josnic și nebun ce ești! Abby încremenise din 
pricina uimirii. Declaraţia lui era mai mult decât josnică. 

„OK, ce ziceţi dacă facem așa, dragi ascultători, sunați-mă 
şi spuneţi-ne dacă fostele neveste au fost capabile de nebunii 
de felul acesta. Când mi-am sunat fosta nevastă, aseară, ca 
să-i urez La mui;i ani şi să-i comunic că trec pe acolo să-mi 

iau restul lucrurilor, ce credeți că s-a întâmplat? Abia atunci 
mi-a mărturisit că s-a descotorosit de ele! Inclusiv de schiurile 
mele marca Rossignol... deși știa că în iarna asta intenţionez 
să plec în excursie, așa că spuneti-mi cât de răzbunător vi se 
pare gestul acesta?“ 

„Ahhh.“ Maury era în elementul lui, adăugând încă o 
răutate. „N-o iei şi pe iubita ta în excursia asta?“ 

„Bineînţeles că nu.“ 

„Și nu e cu douăzeci de ani mai tânără decât fosta ta 
soție?“ 

„Cu cincisprezece.“ 

„De două ori Ah.“ 

Abby strânse cu putere volanul. 

Luke continuă. 

„Noi doi am avut o înțelegere, și anume că ea o să păstreze 
o parte din lucrurile mele, inclusiv schiurile, până voi reuși să 
mă mut într-un spațiu mai mare, din moment ce ea a obținut 
în urma divorțului casa, mașina, studioul foto și toate 
proprietăţile noastre comune.“ 

— Mincinos nemernic, zise Abby printre dinți. Îi plătise 
partea lui de casă și de studio, era proprietara de drept a 
acestei mașini, această Honda micuță, el având un Lexus SUV! 
Totul fusese împărţit în două. Ea strânse din dinţi, fornăind 
furioasă. Dacă ar avea măcar un rest de creier, ar închide 
radioul sau ar căuta un post cu muzică clasică, liniștitoare. 

„Așa că ascultați aici, fosta mea pretinde că a dăruit toate 
lucrurile mele, inclusiv o amintire de familie, care din 
întâmplare era o armă. Mi-a declarat că a donat absolut totul, 
de la zăvor până la butoi, ca să zicem așa, la un așezământ de 
caritate.“ 

„De caritate?“ Idiotul se prefăcu iarăși îngrozit. 

Ce cretin! 

„Ca şi cum eu aș crede că orice organizaţie caritabilă 
acceptă o armă de foc. Bineînţeles că a fost o minciună. Dar 
cât de sigur pot fi, știind că fosta mea nevastă, o psihotică, mă 

ameninţă la propriu cu arma din dotare a tatălui meu, o armă 
care a fost luată chiar de la o secţie de poliție.“ 

„E bine să-ți schimbi adresa.“ 

„Sau să îmi împachetez propria furie, zise Luke, în timp 
ce Maury clacă, zgomotos.“ 

Abby nu mai suportă. Scotoci în geantă, scoase dinăuntru 
telefonul mobil și formă rapid numărul postului de radio, care 
făcea legătura cu cei aflați în emisie. 

Apelul fu preluat de o femeie cu o voce lipsită de intonație. 

— WSLJ: Emisiunea Nemulţumiţii lui Gierman. 

Abby se opri la timp. Înainte de a rosti o vorbă, închise 
telefonul. Nu-l angaja în nicio conversație. Nu-i da de înțeles 
că i-ai ascultat emisiunea. Nu mai asculta chestia asta patetică 
pe care el o numeşte emisiune de divertisment sau comentariu 
social. Altfel, el e cel care câștigă. 

Dezgustată, opri radioul, dându-și seama că a rătăcit 
drumul spre oraş, unde era așteptată pentru a fi consultată în 
privința unei nunți. Având de făcut cale întoarsă, întârzie zece 
minute înainte de a parca pe aleea aflată în fața unei vile 
cochete, din Districtul Garden, construită cu două secole în 
urmă. Zugrăvită într-o nuanță verde-deschis și înconjurată de 
straturi de flori care nu-și pierduseră încă vioiciunea culorii, 
casa avea trei etaje și se afla pe un teren vast. 

În timp ce ieșea din mașină, telefonul mobil porni să 
sune, și ea privi spre ecranul luminat al acestuia. O altă 
companie imobiliară. Era, probabil, cea de a douăzecea 
companie care o apelase de când dăduse anunțul în presă și 
afişase în grădina casei plăcuța aceea pe care scria 
„PROPRIETARUL PUNE CASA ÎN VÂNZARE“. 

Lăsă ca apelul să fie preluat de căsuţa vocală și închise 
telefonul. Apoi luând portofoliul foto de pe bancheta din spate 
a automobilului, porni prin ploaia caldă, pe aleea din cărămidă 
care ducea către intrarea casei spre a-i întâlni pe cei doi miri 
și, fără îndoială, şi pe mama miresei. 

Ce ironie, cugetă ea. Îşi arsese propriile fotografii, 


44 


ocupându-se, în schimb, cu cea mai mare grijă, de organizarea 
şi realizarea şedinţelor foto a mai multor duzini de noi însurăței. 
Cine spunea că Dumnezeu nu are simțul umorului? 


Unde o ducea? 

Legată fedeleș, inclusiv la ochi și cu căluș în gură, Mary 
LaBelle se ruga întruna la Dumnezeu. 

Să o ajute. 

Să o elibereze. 

Să o salveze. 

Lacrimile îi șiroiau pe obraji, udând călușul care fusese 
îndesat în gură cu un gest violent. Simţea că-i venea să vomite, 
dar reuși să alunge senzaţia. Nu voia să se înece cu propria 
vomă. 

Era întuneric. Nu vedea absolut nimic. Simti că se află 
într-un vehicul, ceva asemănător unui camion, judecând după 
felul în care acesta rula şi după sunetul motorului. Nu reușise 
să-l vadă, când el o împinsese pe bancheta din spate cu tapiterie 
din plastic. Şoferul, care sărise asupra ei pe la spate, în timp 
ce ea făcea jogging pe aleile marcate ale campusului All Saints, 
apăruse din spatele unui gard viu care se întindea de-a lungul 
clădirilor de folosinţă comună, chiar în clipa în care ploaia 
începuse să cadă. Nerăbdătoare să revină în dormitor, Mary 
nu-i văzuse, decât o părticică a chipului, ca o străfulgerare. Îi 
simțise greutatea, în timp ce el o apuca pe la spate, aruncându-i 
un sac de plastic pe cap, determinând-o să se supună, 
răsucindu-i braţul şi aruncând-o în genunchi. Ea încercase să 
tipe, dar el îi ţinuse arma la tâmplă; simţea și acum cerculetul 
acela metalic lipit de pielea ei. Închise gura, acceptându-și 
soarta. 

Dumnezeu o va salva. 

EL o făcea întotdeauna. 

Dacă nu se va întâmpla așa, însemna că EL o chema 
acasă. Credinţa avea să-i fie sprijin... şi cu toate astea, ascultând 
huruitul cauciucurilor pe carosabilul umed, ea simţi că era 
condamnată. 

Te rog, Tată Ceresc, încă nu... Sunt tânără... Mai am 
încă atâtea de oferit. Mai am atâtea de făcut, slujindu-Te. 

Ea alungă lacrimile și suspinele, cu gândul la părinţii săi. 
Îi iubea atât de mult. Nu putea muri în noaptea asta. Nu! Ea 
era o luptătoare și, oricât de puţin ar fi contat, avea o constituţie 
atletică. În timpul liceului, făcuse parte din echipa de tenis și, 
în afară de asta, avusese grijă de condiţia sa fizică. 

Dar pe măsură ce camionul înainta învăluit în noapte, 
speranţele ei se năruiră. Unde o ducea nebunul ăsta? De ce o 
alesese tocmai pe ea? Sau fusese mâna hazardului? Se aflase 
la locul nepotrivit în momentul nepotrivit? Toate avertizările 
părinților, toate sugestiile lor legate de siguranţă le ignorase 
convinsă că Dumnezeu o va apăra. Şi acum... acum ce? 

Nu era suficient de naivă ca să nu presupună care era 
intenția lui — s-o violeze și apoi s-o ucidă. Dar ea nu putea 
permite una ca asta. Nu o va face. Luptându-se cu lacrimile 
Și cu panica, se concentră asupra benzii adezive care-i ținea 
mâinile legate la spate și gleznele lipite una de alta. Dacă 
reuşea să se elibereze, poate va găsi o cale de a ajunge la 
scaunul din faţă ca să-l rănească, poate chiar să-l stranguleze 
cu banda adezivă cu care el o legase. 

Dar crima e un păcat, Mary ... să nu uiţi. Și dacă încerci 
să-i faci rău, e posibil ca el să piardă controlul maşinii. Și 
amândoi să vă accidentafţi. 

Şi ce dacă erau accidentaţi, gândi ea, în disperare de cauză. 
lar dacă omora pe cineva în legitimă apărare, Dumnezeu va 
înțelege asta. Te rog, Iisuse, te rog. 

Chiar și niște răni grave şi o coliziune reprezentau o 
variantă mult mai bună decât ceea ce plănuia el. 

Mary era sigură de asta. 

Dar legăturile ei nu cedau, nici măcar o fracțiune de 
centimetru, indiferent cât ar fi tras de ele, oricât de mare ar 
fi fost disperarea cu care se străduia. 

Panica ei se intensifică. 

Pierdea timp. El nu avea să stea o veșnicie la volan. Se 
strădui în continuare, trăgând de frânghii și întinzând banda 
aceea adezivă, în vreme ce kilometrii, kilometrii aceia 

blestemaţi se scurgeau sub roțiile mașinii. Se îndepărtau din 
ce în ce mai mult de Baton Rouge. Şansele ca ea să se salveze 
deveneau astfel din ce în ce mai mici. 

Frica îi pătrunse în oase. 

Braţele o dureau, picioarele îi erau încordate și 
neputincioase. 

Mami, te iubesc şi m-am alăturat acestui Ordin pentru ca 
tu să fii mândră de mine. 

Tati, te rog să mă ierti fiindcă am fost proastă și m-am 
lăsat prinsă de maniacul ăsta. Voi mi-aţi spus să am 
întotdeauna asupra mea telefonul mobil şi să nu alerg 
niciodată după lăsarea întunericului. Mi-aţi dat o armă, dar 
eu am refuzat-o... Îmi pare foarte rău... 

Simti cum camioneta încetinește, în timp ce el părăsea, 
probabil, şoseaua principală, pornind-o pe un drum ocolitor și 
apropiindu-se astfel de destinaţia finală a călătoriei. Teama o 
cuprinse din nou și încercă să-și elibereze unul dintre braţe de 
sub banda adezivă. Inima îi bătea cu putere, în timp ce sudoarea 
îi scălda trupul. 

Eliberează-te, Mary. Dumnezeu îi ajută pe cei care se 
ajută singuri! 

— N-are rost, zise el, trăgând de ea. Din momentul atacului 
nu scoase o vorbă. Vocea lui, surprinzător de calmă, o sperie 
si mai tare. Nu ai cum să scapi. 

Simţi din nou că e pe punctul să vomite. Cine era nebunul 
ăsta? De ce o alesese pe ea? Vocea lui nu-i era cunoscută, 
deși în clipa aceea nu mai era sigură de nimic. De-abia reușea 
să-şi țină în frâu panica. 

— Mai durează doar câteva minute. 

Doamne Sfinte, nu. Te rog, opreşte toate astea. Intervino 
în favoarea mea. Dacă mă vrei lângă Tine, lasă-mă să ajung 
acolo altfel, nu ajutată de un sadic, de un nebun plin de cruzime. 

Tremurând, ea se gândi la sfinţii martiri, care muriseră în 
chinuri groaznice de dragul credinței lor. Încercă să se 
întărească, să-și regăsească credinţa. Dacă momentul acesta 
era o probă sau adevărata voința a Domnului, atunci aşa să 
lie. Va muri, punându-și întreaga credință în Bunul Dumnezeu. 

Te chem, Sfântă Fecioară Maria, Domnul este alături de 
cei care... 

Simţi cum camioneta încetinește şi virează rapid de pe 
drumul drept. Rotile începură să sară și să tremure, ca și cum 
ar fi trecut peste pietre și gropi. Ea se strădui să audă dincolo 
de huruitul motorului, sperând să perceapă zgomotul traficului, 
căutând semne care să-i certifice că nu erau atât de singuri și 
de izolaţi așa cum credea ea. Dar huruitul acela familiar al 
mașinilor care trec pe lângă automobil, al țipetelor și al 
claxoanelor dispăruse, iar ultima speranţă pe care o mai avea 
dispăru. 

Fii binecuvântată Tu între femei şi fie binecuvântat şi 
fructul pântecului Tău, lisus... 

Pentru un timp ce părea ore, cu toate că fuseseră probabil 
mai puţin de cinci minute, el continuă să conducă, până ce, în 
cele din urmă, apasă cu putere pe frână, şi camioneta se opri. 
Ea fu aruncată în faţă și căzu apoi înapoi. 

Sfântă Fecioară, mamă a lui lisus, roagă-te pentru noi, 
păcătoşii, acum şi în ceasul morții noastre... 

Se auzi ţăcănitul unei portiere care se deschidea, iar ea 
simţi cum căldura înăbuşitoare a nopții pătrunde înăuntru, în 
vreme ce el cobora din camion. Auzi scârţâitul cizmelor sau 
al pantofilor lui pe pavajul umed. Auzi zgomotul scaunului 
din față împins înainte. 

O secundă mai târziu, fu trasă cu o mișcare violentă din 
mașină. 

Tenişii ei pentru jogging se afundară adânc în noroi, iar 
ea fu pata să se prăbușească. Mirosul de mosc și de mlaștină 
o asaltă îndată, ducând-o cu gândul la șerpi și la aligatori, 
nişte predători nemiloși care, în comparaţie cu monstrul care 
o răpise, păreau niște bieți copilași. Ea începu să se agite, 
încercând să scape din strânsoarea lui. 

— Încetează, ţipă el, iar ea se simţi cuprinsă de panică. 
Dacă lui nu-i era teamă să vorbească atât de tare și pe un ton 
atât de răstit, însemna că erau singuri... completamente singuri. 
Oh, Doamne, asta era! O să moară aici, în întuneric. 

— Am să-ți dezleg picioarele, dar, dacă încerci să fugi... 
El îi presă din nou pe frunte țeava de oțel a armei... O să te 
omor. Avea de gând s-o ucidă. Era conștientă de lucrul acesta. 
Deci, dacă o să aibă ocazia, va încerca să fugă. Mai bine să 
fii împușcat pe la spate, decât să te violeze cineva ceasuri 
întregi, brutalizându-te sub diverse forme, una mai 
bolnăvicioasă decât alta. Trebuia neapărat să scape. Trebuia. 
Odată ce îi va elibera picioarele... 

Dar el îi anticipă planul. Cu o mișcare rapidă tăie banda 
udezivă înfășurată în jurul gleznelor ei. Apoi se ridică în 
picioare, strecurându-și uşor mâna pe sub banda care-i lega 
încheieturile mâinilor, strângând-o de braț cu putere. Încă o 
mai dureau articulațiile umerilor din cauza faptului că mâinile 
ci Stătuseră îndoite la spate, dar senzaţia aceea, atingerea lui 
era ceva cu mult mai rău. 

— Nici să nu te gândești, zise el, de parcă ar fi presimţit 
că ea voia să o rupă la fugă, și o strânse apoi atât de dureros 
de braţ, încât ea scoase un geamăt, prăbușindu-se în genunchi. 

El o ridică de jos cu o mișcare bruscă. 

— Să mergem. Îndemnând-o cu ţeava rece a revolverului 
şi strângând-o de braț cu degetele lui puternice, el o obligă să 
înainteze. 

Ea auzi ţârâitul gpreierilor și orăcăitul broaștelor, simţi 
noroiul moale și covorul compact al frunzelor sub tălpi, ca și 
picăturile calde de ploaie care i se scurgeau pe ceafă, picurând 
din părul strâns în coadă de cal. 

I se păru că simte zgomotul unui râu ce curgea în 
apropiere, dar nu era sigură și cedă nervos plângând în hohote, 
aproape împiedicându-se de ceva tare și fix. Un copac? O 
piatră? Totul era doar un coșmar, cu siguranță asta era. Un 
coșmar oribil. 

Însă era trează. 

— Urcă, îi ordonă el la ureche, iar ea îl ascultă, 
împiedicându-se în vreme ce urcă cele două trepte, după care-l 
auzi cum deschide o ușă. 

Oh, Doamne, acesta era locul unde o va ucide. 

Gâtlejul i se crispă când simţi mirosul de mucegai al 

încăperii. I se păru că aude zgomotul unor gheare micuţe, ca 
şi cum nişte şoricei își căutau ascunzătoarea, şi o străbătu un 
fior de teamă. 

Ușa batantă pocni în urma lor, iar ea tresări. 

Ar fi vrut să ţipe, să se repeadă asupra lui şi să se revolte 
împotriva lui Dumnezeu, fiindcă o abandonase, în timp ce 
răpitorul o împinse, făcând-o să înainteze în încăperea în care 
aerul era stătut, ca ṣi cum aceasta n-ar mai fi fost utilizată de 
ani şi ani de zile. Scândurile scârțâiau sub tălpile ei. 

Groaza o copleși din nou. ÎI auzi cum se apropia de o uşă 
grea. O împinse în față, și ea se întrebă dacă nu se va prăbuși 
în gol într-un hău întunecat, într-o pivniță situată la mare 
adâncime și va fi lăsată să moară acolo. Scâncind, abia 
ablinându-se să nu urineze, ea păşi cu teamă înainte, ca apoi 
să audă... un zgomot înfundat, ca şi cum în încăperea aceea 
ar mai fi fost cineva. 

Fu gata să leşine. 

Doamne, el o adusese într-un loc unde mai așteptau și alți 
bărbaţi? Frica o năpădi cu şi mai multă putere. Stomacul ei se 
strânse, iar ea adulmecă ceva, pe cineva. 

Un amestec de sudoare, de furnicături și de teroare o 
cuprinse. 

Ea auzise despre diverse barbarii ritualice comise 
împotriva femeilor, așa că își cuprinse trupul cu brațele, 
încercând să se apere de ceea ce va urma. 

— OK, acum te rog să te comporti ca o fetiţă ascultătoare, 
îi şopti el lângă ureche, respiraţia lui fierbinte atingându-i 
ușor ceafa. Fă totul conform indicaţiillor mele și n-am să-ţi 
fac niciun rău. O să fii în siguranţă. 

Nu-l crezu nici măcar o clipă. 

Vorbele lui mieroase erau o capcană. O capcană în care 
nu avea de gând să cadă. 

— Dezbracă-te! 

Ea îngheţă. Simţi cum i se face rău. 

EI lipi arma de pieptul ei şi, preț de un minut, ea se gândi 
să nu i se supună, însă, în cele din urmă, făcu ceea cei se 
ceruse. Conştientă că pistolul era ațintit asupra ei, își scoase 

mai întâi bluza și apoi pantalonii scurți. Nu se simţise niciodată 
mai vulnerabilă ca în secunda aceea. Lacrimile îi curgeau 
șiroaie pe obraji. Frica îi paraliza măruntaiele. Oare câţi, câţi 
bărbaţi o priveau? Câţi aveau să o atingă? Stomacul i se strânse 
şi avu impresia că va leşina. 

— Bravo. 

Ea îngheță, rămânând doar în sutien și în chiloți. 

Nu trebuia să se dezbrace de tot, nu-i așa? 

— Acum pune-ți asta pe tine. Auzi zgomotul făcut de un 
fermoar care tocmai era deschis, după care i se dădu ceva 
moale și mătăsos — o rochie, poate? Neîndemânatică, cu niște 
degete aproape neputincioase, ea potrivi repede materialul 
neted, găsind o cale de a intra înăuntrul acestuia. Habar nu 
avea ce era, dar urma să-i acopere goliciunea şi, pentru 
moment, ăsta era singurul lucru care conta. 

— Invers, îi ordonă el, în timp ce ea apucă și răsuci 
materialul fără a vedea absolut nimic. Întoarse apoi în faţă 
corsajul rochiei, trăgându-l peste talie și mai sus, pentru a-și 
acoperi sânii. Nimeri mânecile lungi şi își vâri braţele în ele. 
El o apucă de braț și închise fermoarul rochiei. Respirația lui 
era fierbinte. Supărătoare. Aproape umedă în clipa în care îi 
atinse ceafa. 

Acum... dacă ar fi reușit să-l oprească. Dar era de-a dreptul 
imposibil. 

Încet, încă ţinând-o cu o mână, el plimbă butoiașul 
revolverului pe pielea ei, metalul rece mângâindu-i gâtul. 

Dacă s-ar întorce rapid spre el, l-ar putea lua prin 
surprindere, lovind arma pe care el o ţinea în mână. Şi-ar fi 
îndepărtat fâșia care-i acoperea ochii și apoi ar fi luat-o la 
fugă ca o nebună. Era rapidă. Și cum adrenalina i se revărsase 
deja în sânge, putea să alerge cel puţin cinci-șase mile fără să 
se oprească pentru a-și trage sufletul. 

— Ah, ah, ahhh, murmură el atât de aproape, încât îi simţi 
pieptul lipit de spatele ei și erecţia prin faldurile mătăsoase 
ale rochiei. 

Bărbia ei tremură. Avea de gând s-o violeze... Probabil 

că și ceilalti bărbaţi, care așteptau în tăcere în încăpere, vor 
face exact același lucru. 

De ce, Tată Ceresc, de ce? 

Fugi, Mary! Riscă! Poate că revolverul lui nu va funcționa? 

Bratul care se odihnea strâns pe umărul ei se strecură în 
jurul taliei, lipind-o şi mai mult de el. 

— Acum, Mary, spuse el cu o voce aspră, și ea aproape că 
se răsuci, dându-și seama că el îi știa numele. Nu fusese 
victima unei răpiri. El o voise chiar pe ea pentru a-și aduce 
la îndeplinire planurile diavoleşti. Uite, ceea ce urmează să 
faci va însemna salvarea ta. Mă asculti? 

Ea dădu din cap, urându-se. Urându-l pe el. 

— O să iei arma asta și apoi o să ţintesti într-o pernă. 

Cum? 

— Exact, eu am s-o așez în mâna ta, dar tu n-ai să te 
întorci spre mine să mă omori, ne-am înteles? Nu o să permit 
una ca asta. Mâna mea va sta deasupra mâinii tale. Uite așa, 
vezi... El presă arma în palma ei tremurândă și lac de sudoare, 
îndoindu-i arătătorul peste trăgaci. Strânsoarea lui puternică îi 
ghidă poziția şi, în clipa în care ea încercă să îndrepte 
revolverul în altă parte, el o forță să-l țină drept înainte. 

— Tu nu trebuie decât să apeşi. 

Întregul ei trup începu să tremure. Era o nebunie. Nu 
avea de gând să tragă la întâmplare, fără să vadă absolut 
nimic. Preţ de o secundă, se întrebă dacă el nu era cumva 
vreun derbedeu, un elev de liceu ţăcănit, unul dintre cei care 
deveneau faimoși, fiindcă făceau parte din tot soiul de frăţii, 
dar nu i se păru credibil. Ea nu solicitase locuinţă în cadrul 
campusului Și, oricum, avea să plece în curând de la Colegiul 
All Saints. În afară de asta, nu era vorba de vreo glumă. 

— Haide, o îndemnă el, șoptind sacadat. Ea auzi din nou 
plânsul acela înfundat — sau fusese râs? Groază? De unde 
venca? De aproape? De departe? Cineva închis într-un dulap, 
care o urmărea? O singură persoană? Două? Douăsprezece? 

Speriată și tremurând din tot corpul, ea își dădu seama că 

de n-ar fi fost degetele acelea de oțel strânse peste ale ei, ar 
fi scăpat arma pe podea. 
Ce bine ar fi fost să fie doar un cosmar! 
Ce bine ar fi fost să se trezească din somn în camera ei! 
— Ai la dispoziţie cinci secunde. 
Nu! Zgomotul acela înfundat se repetă. 


Cinci. 

Te rog, Doamne, ajută-mă. 
— Patru. 

Nu mă abandona, te rog. 

— Trei. 

Sunt umila ta servitoare. 

- Doi. 

Fie-Ti milă de sufletul meu! 
— Unu. 


El apăsă pe trăgaci în locul ei. 

— Bum! Arma scoase un zgomot puternic, zgâlțâindu-se 
în mâna ei. 

De undeva din apropiere se auzi un vaiet. 

Simţi mirose de lemn, de material ars şi de încă ceva... 
mirosul înțepător al urinei? 

Încă un vaiet chinuit și sugrumat. 

O nouă teamă își făcu apariţia. 

Doamne, oare tocmai împușcase un om? 

Te rog, te rog, nu! 

Ce era asta? Începu să tremure, luptându-se să scape, dar 
nebunul o tinu și mai strâns, punându-și mâinile peste ale ei 
și desfăcându-i repede legătura de la ochi. 

Ea se zbătu, îndată ce răpitorul ei îi scoase căluşul. 

La lumina unei lanterne mici, ea observă ce făcuse. Un 
bărbat pe care-l cunoștea din vedere şedea așezat pe un scaun, 
având o pernă mică legată în jurul torsului. Avea mâinile 
legate la spate, iar gleznele, de picioarele din metal ale 
scaunului. Stătea aplecat, iar dedesubt, formând o baltă, sângele 
se scurgea din trupul său. 

Mary vomită pe podea și pe rochia albă pe care el o 

fortase să o îmbrace. Tipă și plânse, tremurând toată, în timp 
ce îl privea murind pe bărbatul acela. Ochii lui sclipiră în 
lumina aceea galbenă și slabă, în timp ce Mary, hohotind 
plină de disperare, fu convinsă că vede cum sufletul acelui: 
om îi părăsește trupul. 

Doamne, Dumnezeule, omorâse un om nevinovat, legat 
de un scaun. Ea își mută privirea, aţțintind-o asupra micului 
revolver, care se mai afla încă în mâna ei crispată. Era arma 
ei... revolverul cel mic, pe care tatăl ei i-l oferise ca să se 
poată apăra. 

Si tocmai cu arma asta, ea ucisese un om. 

Nu, Mary. Nu ai fost tu. Ci monstrul care te-a răpit. Ia 
arma. E încă în mâna ta, Întoarce-o spre el. Dumnezeu nu te 
va pedepsi niciodată că iei o viată ca a lui, mizerabilă şi 
plină de păcate. 

Tocmai când gândul acela îi trecu prin minte, el îi strânse 
brațul cu și mai multă putere. O trase înapoi, astfel că trupul 
ei se lipi de cel al bărbatului, erecţia lui în creștere 
împingându-se din nou în despărțitura feselor ei. Inima ei 
bubuia cu putere. O groază fără margini o paraliză pur și 
simplu. 

— Să ucizi reprezintă un păcat. Respirația lui era fierbinte. 
Dar tu ştii asta deja, n-am dreptate? 

Ea nu răspunse, simțind doar ploaia lacrimilor pe obraji. 
Nu avea importanţă ce ar fi spus. Era de-a dreptul buimacă. 
O ştia. Nu avea cum să scape. 

- Tocmai ai comis un pacat, Mary, șopti el cu o voce 
seducătoare, iar ea înghiţi cu greu. Căută cu disperare, în 
adâncul sufletului, forţa ei interioară. Ştia ce avea să urmeze. 

— Şi știm cu totii că un păcat se răzbună prin moarte... 

lartă-mă, Tată Ceresc... 

El îi roti uşor mâna într-a lui, lipindu-i de tâmplă ţeava 
propriului ei pistol. 

lia ora trei ar fi foarte bine, zise Abby, ținând telefonul 
între ureche și umăr. După ce în urmă cu două zile ascultase 
emisiunea lui Luke și făcuse un plan pentru ceremonia nupțială 
a familiilor Nolan și Smythe, Abby ținea în brațe atât sacoșa 
cu cumpărături de la magazinul alimentar, cât şi portofoliul ei 
fotografic. Petrecuse mare parte din zi, în afara primelor ceasuri 
ale dimineţii, la studioul ei din oraş, ocupându-se de facturi 
şi discutând cu câțiva elevi din ultima clasă de liceu despre 
fotografiile lor de absolvire, ca apoi să facă o escală la magazin 
şi să se îndrepte în fugă spre casă. 

Își aruncă geanta pe blatul bucătăriei, acolo unde stătea și 
Ansel, dând din coadă, în timp ce urmărea niște păsări care 
zburau în jurul burlanului. 

— Sigur, îi șopti ea femeii de la telefon, aceasta stabilind 
o dată la care putea veni să-i vadă casa. 

Plăcuța aceea cu PROPRIETARUL PUNE CASA ÎN VÂNZARE atârna 
acolo de vreo șaptesprezece ore, iar ea primise câteva apeluri 
din partea unor potenţiali cumpărători, dar aceasta fusese prima 
care voia într-adevăr „să viziteze casa“, după ce aflase prețul 
şi celelalte date. 

După ce Ansel se întinse pe tejghea, ignorând ordinul ei 
de a sări imediat pe podea, Abby întră în sufragerie, şi puse 
portofoliul pe o măsuță împletită pentru servit. 

— Îmi puteţi repeta numele dumneavoastră? Şi numărul de 
telefon? întrebă ea. Grăbindu-se din nou spre bucătărie, scoase 
un creion din geantă și scrise apoi datele potenţialei cliente pe 
un blocnotes pe care-l păstra lângă telefon. 

Abby închise telefonul și-și consultă ceasul. Potenţiala ei 
cumpărătoare va fi aici în mai puţin de patru ceasuri. 

Nu s-ar fi putut spune că locuinţa arăta rău. Asta dacă nu 
luai în seamă smocurile de păr gri ale motanului, atârnate 
peste tot și, mai ales, adunate prin colțuri. Cu toate că se 
străduia să aspire cât mai bine, abia dacă putea ţine pasul cu 
Ansel, a cărui blană era exagerat de mare. 

— Poate că în loc de un aspirator pentru curăţenia casei, 
mi-ar trebui un aparat electric de tuns pentru tine, ce zici? Ea 
luă pisoiul din culcușul de lângă fereastră, îi mângâie blănița 
moale și îi șopti la ureche: Orice ar fi, te iubesc. Cu toate că 
știm amândoi, că atunci când vrei, poți fi un mare nesimtit. El 
își frecă creștetul capului de bărbia ei, torcând atât de tare, 
încât ea simţi cum vibraţiile corpului lui trec într-a] ei. 

Era atât de plăcut să petreci câteva secunde spunând 
stupizenii unei pisici. 

Ultimele două zile fuseseră aglomerate, ea abia reușind 
să-şi tragă sufletul. Se plimbase de la o locaţie la alta şi, din 
fericire, nu avusese timp să se gândească prea mult la Luke 
sau la defăimarea ei publică. 

Abby decisese să nu se lase afectată de diatribele „live“ 
ale lui Luke. 

— Pur și simplu, nu merită. Sărută pisicul între urechi, 
apoi îl aşeză pe podea, verificându-i castronul cu apă. Era pe 
jumătate plin. El păşi uşor către ușa din spatele casei, se 
învârti, miorlăind până ce ea veni să-i deschidă. leșind glonț 
afară, Ansel se duse direct spre copacul de lângă streaşina pe 
care stăteau păsările. Vremea caldă a lui octombrie se ghicea 
în briza blândă, cu miros de pământ şi de mlaștină, ce se 
strecura încet înăuntru. 

Abby ieşi pe verandă. Soarele se străduia să străpungă 
perdeaua apoasă a norilor. Preţ de o clipă, ei i se păru că 
zărește dâra palidă a curcubeului, dar imaginea dispăru la fel 
de rapid cum apăruse. 

— O idee înțeleaptă, șopti ea, intrând în casă și închizând 
ușa. Aruncând o privire în jur, ea își dădu seama că era cazul 
să facă ordine înainte de vizionare. 

În dormitor, îşi scoase pantalonii şi bluza, îmbrăcând rapid 
„costumul pentru curățenie“, o pereche foarte dragă de blugi 
jerpeliți şi un tricou pe care se vedeau nu doar urme de cafea, 
ci și pete apărute în urma decolorării materialului. După ce își 
strânse părul într-o coadă de cal, se apucă de treabă, lustruind 

mesele, ștergând ferestrele, frecând blaturile și spălând podelele 
vechi din lemn de molid. 

Dând drumul televizorului, pentru a crea un fond sonor, 
ascultă o ştire legată de o furtună tropicală ce tocmai se forma 
în Oceanul Atlantic, amenințând să intre în golf peste câteva 
zile. După alte câteva informaţii meteorologice, urmă o pauză 
de publicitate, iar în momentul în care se reluară știrile, Abby, 
care tocmai curăța un pervaz, ascultă o frântură de frază care 
o îngheţa de fiecare dată: 

„Aşezământul A noastră Doamnă a Virtuţilor... “ 

Abby ridică brusc capul şi îşi concentră atenţia asupra 
micuţului aparat aşezat pe un raft de bibliotecă. Pe ecran o 
doamnă-reporter cu o înfățișare îndrăzneață, machiaj perfect 
și un păr negru tuns scurt, se afla în fața fostului spital, locul 
unde Faith Chastain își găsise sfârșitul. 

„acest spital a fost un punct de reper al regiunii pentru 
aproape un secol“, declara reporterul în vârstă de douăzeci și 
ceva de ani, în timp ce vântul îi flutura pletele. „Clădirea din 
spatele meu a suferit numeroase transformări în decursul lungii 
ei existente, istoria sa fiind marcată și de câteva scandaluri.“ 

„Oh, Doamne, nu vor vorbi iar de pătania mamei, nu-i 
aşa? 

Abby simți cum fiecare mușchi al corpului i se încordează, 
ca și cum s-ar fi așteptat la o lovitură. 

„Având ca primă destinaţie un orfelinat, clădirea principală 
a fost transformată în spital, după cel de-al Doilea Război 
Mondial, condus, încă de la început, de un ordin catolic de 
călugăriţe.“ Camera de filmat își mută atenţia de la reporter 
spre clădire. 

Inima lui Abby se strânse, în timp ce privea spre aleea 
aceea largă, năpădită acum de buruieni, care străbătea peluzele 
altădată îngrijite şi tunse, ca apoi să o cotească pe lângă 
fântână. Abby stătuse pe bordura ei lată, privind tufele de 
liliac, în timp ce razele soarelui se reflectau, iar stropii fântânii 
îi sărutau uşor pielea. Reușise, din acestă poziţie avantajoasă, 
să-şi înalte ochii spre dormitorul mamei ei, situat la cel de-al 
treilea etaj, în spatele unei ferestre boltite. 

Abby înghiţi cu greu. Câte ceasuri petrecuse lângă fântâna 
aceea? Acum interiorul ei era uscat și crăpat, iar îngerii sculptați, 
acoperiţi cu un muşchi de culoare verde, sub forma unor dâre 
ce păreau că se preling din ochii lor, asemenea lacrimilor. 

„În anii din urmă, clădirea «A noastră Doamnă a 
Virtuţilor» a fost utilizată ca spital pentru pacienţii cu afecțiuni 
psihice și, cu toate că proprietarul său era o persoană fizică, 
a avut şi el de suferit în momentul reducerii fondurilor federale. 
Din cauza speculațiilor legate de comiterea unui viol și de 
aparenta sinucidere a uneia dintre paciente, spitalul a fost 
închis acum aproape optsprezece ani...“ 

Gâtul lui Abby se strânse brusc. Ea scăpă din mână 
buretele, urmărind mai departe fragmentul acela al ştirilor ce 
părea supranatural. 

Deasupra televizorului, cocoţată pe unul dintre rafturile 
de lângă șemineu, se afla poza mamei ei făcută cu optsprezece 
ani în urmă, zâmbind, cu părul închis la culoare, dat la o parte 
de pe fata ei frumoasă, fără a se zări nici cea mai mică urmă 
a acelui suflet chinuit care se ascundea în spatele ochilor ei 
mari, de culoarea ambrei. 

Înghițind cu greu, Abby se îndreptă spre bibliotecă, luând 
fotografia de la locul ei de odihnă. O tristețe profundă se 
strecură în sufletul ei. O cuprinse dorul, în timp ce se uita la 
surâsul delicat al mamei ei, simțind parcă cum palmele ei reci 
îi strângeau mâinile, iar aroma delicată a parfumului mamei 
o înconjura. 

„... urmând a fi demolat, la mijlocul anului viitor, dacă 
totul se va desfăşura conform planului.“ 

Capul lui Abby se răsuci din nou spre ecranul televizorului. 
Aveau de gând să dărâme fostul spital? 

O schemă a unei clădiri cu două etaje, extrem de 
asemănătoare ca înfățișare cu vechiul spital, dar mult mai 
modernă, apăru îndată pe ecran. Dispăruseră geamurile în stil 
clasic și verandele largi. Cărămida urma să fie înlocuită cu 
lambriuri din lemn, ferestrele aveau să fie mult mai largi, iar 
în locul fântânii cu îngeri era prevăzută o construcţie „futuristă“ 
din piatră şi metal. 

Pe ecran apăru din nou studioul Ştirilor, acolo unde 
crainicul, Mel Isely, era așezat în spatele unui brâu în formă 
circulară. Într-un colț al ecranului era inserată imaginea 
reporterei prezente la locatia fostului spital. Ea îşi continua 
relatarea. 

„Intenția este ca această instituţie să devină un cămin 
pentru bătrâni, care să cuprindă locuinţe deservite de personal 
medical și toate dotările necesare unei unităţi sanitare.“ 

„iti multumim, Daria“, zise reporterul, în timp ce imaginea 
aceea micuță dispăru de pe ecran, toate camerele de luat vederi 
concentrându-se din nou asupra biroului şi asupra lui Isely, un 
bărbat pe care-l întâlnise de câteva ori, pe vremea când era 
măritată cu Luke. Un lingușitor, aşa îl caracterizase ea la 
vremea aceea. Era chipeș, dar puţin cam plinuț, pentru gusturile 
lui Abby în materie de bărbaţi. „Urmează... știrile sportive“ 
spunea Isely, zâmbind larg spre cameră. Ei i se păru că făcea 
cu ochiul. Își aminti un eveniment de binefacere, organizat cu 
ocazia unui Crăciun, când el, după ce consumase ceva mai 
multe păhărele, se dăduse la ea. În clipa aceea, el își luă 
hârtiile de pe birou, declarând: 

„Imediat după pauză, revenim cu noutăţi de la Colegiul 
All Saints!“ 

— Scutește-mă. Abby apăsă pe butonul televizorului, astfel 
încât chipul lui Mel, cu ochii aceia albaștri și strălucitori, dispăru. 

Ea expiră cu putere, reflectând asupra celor prezentate la 
Stiri. 

Și ce dacă urma să fie demolat spitalul unde murise mama 
ei? Ce dacă urma să fie înlocuit cu o clădire nouă? Acestea 
erau efectele progresului, nu? 

Așezând pe raft fotografia mamei, se duse în bucătărie și 
deschise frigiderul. Nu mai avea nicio sticlă cu apă. 

— Ah, la dracu”. Luă un pahar din dulap și roti robinetul, 
ascultând huruitul nemulțumit al conductelor. Rezemându-se 
cu şoldul de tejgea, umplu paharul, reflectând la motivele 
care o determinaseră să revină în Louisiana. 

Ea nu-și dorise foarte tare să se întoarcă aici. 

In realitate, se gândise la Seattle — cu apele lui pline de 

viată, cu clima sa răcoroasă, cu vârfurile lui muntoase acoperite 
de zăpadă, la care ai fi putut ajunge deplasându-te cu 
automobilul pe o distanță mică, la istoria lui zbuciumată, și, 
cel mai important, la faptul că se afla la două mii de kilometri 
distanță de Louisiana — ca fiind alegerea perfectă. 

În fine... cu exceptia lui Zoey și a acelei indiscreții 
supărătoare comise de Luke. Bău cu nesaţ din pahar. 

Fii sinceră, Abby, o admonestă conștiința, relaţia dintre 
Luke şi Zoey nu a fost doar o mică indiscreţie, a fost o aventură 
urâtă care te-a rănit şi a ieşit brusc şi cu putere la suprafată! 

— Nemermnicul, murmură ea, golind paharul și așezându-l 
în suportul pentru veselă. 

Ar fi trebui să divorțeze de Luke imediat ce descoperise 
că el o înșelase în timpul logodnei, dar, ah, nu, ea fusese 
suficient de idioată pentru a acorda o nouă șansă căsătoriei 
lor. El jurase că se va purta cu totul altfel dacă ea se va muta 
împreună cu el în New Orleans. 

Abby avusese îndoieli în privinta resuscitării mariajului 
lor, desigur, dar tentația unui nou început fusese mult prea 
puternică pentru a-i rezista. La momentul acela fusese destul 
de idioată, încât să-și închipuie că încă își iubea soțul. 

— Idioată, mormăi ea printre dinţi, revenind în sufragerie, 
acolo unde cârpa de praf zăcea pe pervazul ferestrei. Mai 
exista un motiv care o determinase să se mute în New Orleans 
sau în împrejurimile acestuia. Nu-şi promisese ea mereu că va 
reveni în regiunea aceea în care viața ei se schimbase pentru 
totdeauna atunci când Faith Chastain își găsise moartea? Nu 
hotărâse oare Abby că metoda cea mai bună de îngropare 
definitivă a fantomelor trecutului era o vizită la spital, pentru 
a-l fotografia, pentru a reanaliza seara aceea pe care și-o 
amintea doar fragmentar? 

— Oh, mami, rosti ea, luând din nou fotografia care înfățișa 
chipul mamei ei, privind atent în ochii care semănau atât de 
tare cu ai săi. Ea aruncă o privire fugară spre şemineu, acolo 
unde, cu câteva seri în urmă, aruncase în foc fotografiile ei de 
nuntă. Câteva rămășițe înnegrite erau şi acum agățate de 
grătarul protector. 

Se auzi soneria telefonului ei mobil. Îl auzea cântând în 
poșeta ei, așezată în sufragerie, lângă portofoliu. Se apropie 
repede de geantă, extrăgând de acolo telefonul subțire și 
deschizându-l cât ai clipi. 

— Alo? 

— Salut, Abby. Maury la telefon, zise apelantul. Abby 
simţi cum inima îi stă în loc. Maury Taylor, mă ţii minte. Sunt 
coleg cu Luke. 

— Sigur, mi-a aduc aminte. Vocea ei căpătă un ton distant. 
Maury Idiotul. 

— Auzi, presupun că nu ai veşti de la Luke, nu-i așa? 

— Nu, zise ea încet, sesizând o capcană. Poate era vorba 
de o smecherie pusă la cale de fostul ei soţ. Era cunoscut 
pentru obiceiul lui de a lua peste picioor pe alţii în timpul 
emisiunii, ca apoi să lase pe toată lumea să facă glume pe 
seama „victimelor“. Chiar dacă emisiunea nu se transmitea în 
direct în momentul respectiv, el putea să înregistreze 
răspunsurile „victimei“ și să le transmită apoi pe post în timpul 
emisiunii live. Stomacul ei se strânse. 

— Eşti sigură? 

— Bineînţeles că sunt. Dar de ce să fi avut veşti de la el? 

— Nu știu. Vocea lui Maury era puţin agitată. Era 
îngrijorat? Panicat? El, uh, nu a venit ieri la radio. A lipsit pe 
parcursul întregii emisiuni. A trebuit să difuzăm o emisiune 
înregistrată vara trecută. 

Ea nu-l credea și nici nu-i păsa. Nu mai avea nicio legătură 
cu Luke Gierman. 

— Şi de ce îţi imaginezi că eu aş ști unde se află? 

— Nu ştiu. Mă gândeam că e posibil să fi ascultat emisiunea 
pe care am transmis-o la începutul săptămânii, cea care a avut 
ca temă fostele soţii. 

Ea nu răspunse, dar simţi cum îi ia foc ceafa. Nemernicul, 
își zise ea, imaginându-și-l pe Luke la microfon, scuipându-și 
minciunile. Degetele i se crispară pe telefon. 

- El, hmmm, probabil că deja ai auzit că el „a șters cu 
tine pe jos“. 

— Şi chestia asta m-ar fi determinat să stau de vorbă cu 

el? întrebă ea, reuşind cumva să-și țină în frâu enervarea. Încă 
nu se convinsese că nu era vorba de o înscenare. Ce om 
fermecător. Habar nu am unde e. Pa. 

— Nu, stai, Abby, zise el grăbit, ca și cum s-ar fi temut că 
ea are să-i închidă telefonul în nas. Îmi pare rău. Emisiunea 
a fost... exagerată, ştiu, dar asta e ceea ce place publicului 
său, la asta reacţionează. 

— Deci? 

— Deci, după program, Luke a dispărut. Nu a apărut la 
clubul SPA, iar tu ştii că el se antrenează întotdeauna după 
emisiune. 

Ea ştia acest lucru. Nu comentă însă nimic despre obsesia 
lui Luke de a se mentine în formă. Nu era vorba despre simpla 
dorință de a arăta și a se simţi bine, ci despre o adevărată 
manie. 

— Nimeni nu ştie nimic despre el. M-am dus până la casa 
lui din oraș, dar nu mi-a răspuns nimeni la ușă. 

— O să apară el, zise Abby, refuzând să se mai amestece 
în viața lui Luke, în trucurile sale. 

— Dar... 

— Nu m-am întâlnit cu el. OK? Și așa cum a certificat și 
el cu atâta precizie în mod public, nu mai sunt nevasta lui. 
Acum era furioasă, iar limba ei ar fi vrut să se dezlănţuie. 
Nu-i țin socoteală. De ce nu discuţi cu iubita lui? 

— Nia... mda... Luke și Nia... 

Văzându-l că ezită, ea întrebă: 

— Ce? 

— Nia habar nu are unde e. 

Ea era sigură că el voia să spună cu totul altceva. 
Indiferent despre ce era vorba, ei nu-i păsa câtuși de puţin. 

— Poate știe, dar nu vrea să spună. 

— Pe el nu-l caracterizează o asemenea atitudine. Maury 
părea îngrijorat. Îngrijorat cu adevărat. 

Perfect. Să-l lăsăm să fiarbă, întrebându-se unde putea fi 
Luke. Lui Abby nu-i păsa deloc de intenţiile lui Luke sau de 
viata lui amoroasă. Şi nici nu-și făcea griji în privinţa lui. 
Luke era cunoscut pentru trucurile diverse la care apela pentru 

a-şi face publicitate. Era genul acela de om care și-ar fi înscenat 
propria moarte în scopul creșterii raitingului emisiunii. 

— Nu l-am mai întâlnit pe Luke din weekendul trecut, 
când a venit să-l ia pe Hershey, cățelul de care avem amândoi 
grijă. Îmi pare rău, nu am cum să te ajut. Iar el ar face bine 
să aibă grijă de câinele meu. 

— Bine, bine, dar, dacă ai veşti de la el, spune-i să sune 
imediat la radio. Producătorul e pregătit să-i facă lui Luke o 
nouă ofertă. 

— O, grozav. Exact de vestea asta avea nevoie. Ea închise, 
refuzând să reflecteze la planurile lui Luke. Nu mai conta. 
Divorţaseră. Punct. 

Iar lucrurile lui nu mai erau în garaj. 

Cu toate acestea se duse în dormitor, deschizând apoi al 
doilea sertar al noptierei, pe partea aceea de pat care fusese 
a lui Luke. 

Acolo se afla, ca şi cum ar fi zăcut de ani de zile, arma 
de serviciu a tatălui lui. Luând în mână arma de calibrul 38, 
se simţi vinovată, fiindcă îl mințise pe fostul soț în privința 
armei, dar remușcarea avu viață scurtă. 

Deocamdată, ea avea să păstreze arma. 


— OK, ... deci, ce avem aici? Detectivul Reuben Montoya, 
purtând o pereche de jeanși, un tricou și o haină de piele 
neagră, păși cu grijă spre ușa căbănuței din poiană. Razele 
soarelui matinal se strecurau dincolo de copaci și de tufișuri, 
alungând ultimele rămăşiţe ale ceții căzute în timpul nopții. 
Mirosul puternic de mlaștină îi pătrundea adânc în nări: apă 
care băltea, vegetație crescută și încă ceva, un miros urât, 
acela de carne în putrefacție. Stomacul lui se întoarse o clipă 
pe dos, dar el reuși să se abțină. În general, reuşise să-și 
controleze emoţiile, să facă fată momentului, fără a vomita. 

— Se pare c-a fost vorba de o sinucidere, teoretiză Don 
Spencer, ajutorul de șerif. Era scund, avea ochii de un albastru- 
spălăcit şi un păr roșcat, tuns ca la armată. Dar nu toate detaliile 
duc la această concluzie. Încă mai căutăm răspunsuri. Cei de 
la Omucideri sunt prezenți aici de aproape un ceas. 

Montoya aprobă, aruncând o privire în jur. Câţiva ofițeri 
de poliţie împrejmuiseră zona cu bandă galbenă şi se aflau în 
jurul perimetrului micii cabane, plasată în mijlocul acelui ținut 
pustiu. 

— Tu ai sosit primul? întrebă Montoya, semnând raportul 
de securizare. 

— Mda. Am primit un apel la dispecerat de la un pescar 
care a recunoscut că a încalcat legea proprietăţii private. Tocmai 
se îndrepta spre râu, când a observat uşa deschisă și a intrat. 

- Mai e aici? 

Polițistul aprobă. 

— E în dubiţă, cea de-acolo. Spencer își mișcă bărbia în 
direcția unui Dodge uzat care odată fusese roșu, dar care-și 
pierduse culoarea din cauza numeroaselor drumuri sub soarele 
Louisianei. În remorcă se aflau o canoe micuță și un echipament 
pentru pescuit. Montoya aruncă o privire în cabină și observă că 
la volan se afla un bărbat de culoare. 

— Numele lui e Ray Watson. Locuiește cam la șase 
kilometri în amontele râului. Nu are cazier. 

— E unicul martor? 

— Până acum, da. 

— Fă-l să rămână pe aproape. Vreau să-i adresez câteva 
întrebări. 

— S-a făcut. 

Dorindu-și o țigară, Montoya își puse apărătoarele pentru 
pantofi, făcându-și drum către casă, atent să nu-l incomodeze 
pe unul dintre anchetatorii care făcea câteva poze spațiului de 
deasupra ușii. Iarba fusese călcată, frunzele fuseseră spulberate, 
şi era evident că o parte din amprente duceau spre trepte. 

Montoya o porni spre ușa deschisă, dar se opri brusc. 

-— Ce dracu’ e asta? întrebă el simțind cum i se strânge 
stomacul. 

Luminile puternice iluminau încăperea mică unde sângele, 
penele, voma şi noroiul se amestecau pe podea. Aerul era 
îmbâcsit de mirosul de sânge, de salivă, de urină și de praf. 
Anchetatorii filmau și măsurau, ridicând amprente, căutând 
dovezi ale crimei. 

În centrul încăperii, se afla locul unde muriseră două 
victime. Una dintre ele, un alb cu o constituție solidă, părea 
să aibă puţin peste patruzeci de ani. Zăcea întins gol, aşa cum 
venise pe lume, și cu faţa în sus. Sângele îi țâșnise din gaura 
pe care o avea în piept, dar nu chiar atât de mult cum s-ar fi 
aşteptat Montoya. Bărbatul murise repede. 

— Iisuse, mormăi Montoya. 

A doua victimă, o femeie tânără, purtând o rochie albă de 
mireasă, din mătase și cu broderie, era întinsă deasupra 
bărbatului mort. Se pare că ea căzuse din cauza unei răni la 
cap, ce părea a fi provocată de un singur glont. Părul lung 
stătea desfăcut pe spatele ei gol. O parte din șuvițele ei erau 
năclăite și încâlcite din pricina rănii de la cap. 

Unul dintre fotografi trăgea imagine după imagine, bliţul 
lui luminând o scenă și aşa macabră, în vreme ce Bonita 
Washington, anchetatorul principal al echipei de criminalişti, 
era ocupată cu efectuarea măsurătorilor în jurul cadavrelor. 
Părul ei negru era ridicat într-un coc strâns la baza craniului. 
Ochii i se plimbau agale pe podea, în timp ce trasa perimetrul 
din jurul victimelor. 

— Ai semnat codul, Montoya? întrebă ea. Purtând nişte 
ochelari pentru presbiţi și având întipărită pe chip o expresie 
sobră, ea se ridică în picioare, îndepărtându-se de desenul pe 
care-l făcuse. ÎI ţintui cu privirea aceea gen: „Nu te pune cu 
mine, te rog“. De origine afro-americană, un lucru de care era 
extrem de mândră, Bonita conducea echipa criminaliștilor cu 
o mână de fier și un ochi ager. 

— Ce părere ai? 

— Verific. Nimeni nu intră aici până nu semnează codul 
meu de securitate, Vreau să cunosc fiecare persoană care intră 
aici, am o evidenţă a acestora. Una dintre sprâncenele ei negre 
se arcui Și pe deasupra ochelarilor fără ramă, ochii ei căprui 
îl fixară fără să clipească: Se știe că tu încalci aproape toate 
regulile, chiar și cele care nu te privesc. Azi nu admitea nici 
cea mai mică abatere. 

— Am semnat. OK? 

- Bravo. Unde-i Bentz? 

— În vacanţă, cu soţia. Vegas. Bentz era partenerul lui 
Montoya de ani buni, de când se mutase acolo din L.A. şi 
Montoya era la începutul carierei sale de detectiv. Singurele 
luni în care nu lucraseră împreună fuseseră în perioada în 
care Montoya absentase din New Orleans pentru a lucra la un 
caz în Savannah. Simţi un gust amar, ducându-se cu gândul 
la acele săptămâni dureroase, dar alungă orice fel de amintire, 
concentrându-se asupra prezentului. lar ceea ce vedea aici era 
groaznic. Bentz se întoarce peste câteva zile, zise frecându-şi 
bărbuţa-cioc care-i acoperea bărbia. Rânji spre doamna 
Washington. Deocamdată va trebui să lucrezi cu mine. 

— Cum de am avut parte de un așa noroc? spuse ea cu cea 
mai fină nuanţă de umor posibilă, adoptând imediat o mimică 
aspră și arătând spre cele două cadavre cu guma de la capătul 
creionului său. Fii atent pe unde calci şi ce atingi. Încă mai 
avem de colectat amprente digitale şi urme. 

Montoya îi aruncă o privire scurtă, scoțându-și un carneţel 
din buzunarul de la spate al pantalonilor. 

— Am mai fost în zeci de locuri în care s-au comis crime, 
Washington. 

— În regulă. Ea era tot încruntată, dar aprobă scurt, 
devenind puţin mai prietenoasă. Am făcut ancheta preliminară. 
Se pare că totul s-a petrecut în această încăpere. Judecând 
după cantitatea de sânge împrăștiat pe jos și după poziţia 
cadavrului, se pare că victimele au fost ucise chiar aici. Ea 
arătă cu degetul spre podeaua cabanei. Era evident că nu se 
îndoia în privința locului de comitere a crimei, dar sprâncenele 
aveau aceeași poziție ridicată, ca semn al unei concentrări 
intense. Dar a fost vorba de o înscenare. 

— Înscenare? 
- Hmmm. E vorba de o sinucidere sau de un dublu 
asasinat. Nu mi-am dat seama încă. Dar o voi face. 

El nu avea nicio urmă de îndoială că așa va fi. 

— Cred că bărbatul a fost legat de scaunul acela. Arătă 
spre un scaun vechi din plastic şi metal, care fusese aruncat 
într-un colt al încăperii. Are pe el urme de sânge şi se poate 
observa că a fost târât prin praf... pe lângă dâre se observă și 

amprenta pașilor. Pantofi. Bărbatul — arătă către victima care 
avea ochi sticloși și față buhăită — e completamente gol. Pentru 
o fată, urmele tălpilor sunt prea mari, așa că eu cred că a mai 
fost și o a treia persoană. Judecând după urmele din jur, o 
persoană cu o constituţie masivă. O să-i spunem Mărimea 
Doisprezece. 

— Ucigaşul. 

— Da, bărbatul-victimă are o înălţime de nouă picioare și 
jumătate, poate zece. Ceea ce văd îmi pare o înscenare, care nu 
u fost executată chiar atât de bine, ca să nu ne dăm seama 
imediat. După cum spuneam, fie ucigașul e un idiot, fie vrea să 
ne dăm seama că el a fost autorul; a făcut o demonstraţie. 
Privirea ei se îngustă, uitându-se la Montoya pe deasupra 
ochelarilor. Pe bratele femeii există urme ale împușcăturilor și 
o cantitate mică de sânge, dar locul ăsta e însemnat peste tot. 

— Cine a vomat? 

După cum arată veșmântul ei, ea a făcut-o. 
O rochie de mireasă. Oare tocmai se mărita? 

— Nu ştiu. Nu cred... vezi mormanul acela de acolo? 
Adidași și tricou. S-a schimbat. Sau era deja schimbată, înainte 
de a fi ucisă. Sângele e împrăștiat pe toată suprafata rochiei. 

— De ce să se fi schimbat? 

— Habar n-am. Cute adânci îi încreţiră fruntea, iar ea se 
bătu cu creionul peste buze, meditând. Dar, indiferent cine e 
criminalul nostru, își dorește să observăm că bărbatul e gol 
puşcă, în timp ce fata tocmai se duce la propria nuntă... sau 
ceva de genul ăsta. Dă-ţi seama... 

Lui Montoya nu-i plăcea sugestia ei. Se uită la chipul 
bărbatului care zăcea cu faţa în sus, în timp ce corpul femeii 
era întins deasupra lui. Ceva legat de el... 

— Recunoşti bărbatul? întrebă ea, arătând spre victimă. 

— Ar trebui? 

— Luke Gierman. Un soi de vedetă locală. Distractie 
socantă. 

— Nemultumiţii lui Gierman, zise Montoya, amintindu-și 
de controversata vedetă radio. Nu-l cunoscuse personal pe 
Gierman, dar îi văzuse fotografia în ziare de câteva ori. 

— Avea asupra lui cartea de identitate. Banii și cărțile de 
credit erau la locul lor. Avea asupra lui două sute șase dolari 
și o chitanță ATM de la banca First Congressional, cu sediul 
în Decatur Street. pentru două sute de dolari, cu data zilei de 
ieri, ora 6:36 P.M. 

— Poate că la ora aceea era deja răpit. Decise să verifice 
camerele de supraveghere ale băncii. 

— Poate. Cât despre ea... Arătă cu degetul spre femeia 
care zăcea întinsă deasupra lui Gierman. Courtney LaBelle, 
conform legitimaţiei de studentă pe care o avea în portofel. 
Nu purta geantă, ci doar un suport pentru legitimaţii și carduri, 
pe care l-a băgat într-un buzunar mic al pantalonilor pentru 
jogging. Nu avea cărți de credit, ci doar cinci dolari. În schimb, 
avea asupra ei permisul de conduce care demonstrează că 
locuieşte în orașul nostru, adresa fiind în districtul Garden. Ea 
pocni tristă din limbă, clătinând din cap. Avea optsprezece 
ani. Strânse din dinţi. Cei de la ME au făcut o analiză 
preliminară. Potrivit palorii, a rigidităţii trupurilor și a 
temperaturii acestora, transportul lor aici s-a făcut, probabil, 
aseară, între ora 10:00 P.M. și ora 03 A.M. a zilei de azi. Nu 
se poate certifica cu mai multă precizie. 

- La puţin timp după ce Gierman a scos banii de la bancă. 

— Mda. 

— Ea îl cunoștea pe Gierman? întrebă Montoya, privind 
trupul tinerei femei. Pielea acesteia era ca de ceară, fața 
umflată, dar își imagină că fusese o fată frumoasă. 

— Asta va trebui să descoperi tu. Lui Gierman îi plăceau 
femeile tinere, iar ea s-ar fi potrivit de minune. 

Montoya lua deja notițe. Bonita Washington îl scotea adesea 
din sărite, dar era o profesionistă desăvârșită. A dracului de 
bună. Era greu să te cerți cu ea, dar și mai greu să o provoci. 

— Arma o avem? 

— Mda. Pusă în pungă și etichetată. Un pistol de calibrul 
22, găsit în mâna femeii moarte. 

El cercetă din nou podeaua. Fulgii, praful, mizeria 
acopereau suprafața de lemn. 

— Ce-i cu fulgii ăștia. 

— Sunt de la o pernă, probabil, înfășurată în jurul lui 
Gierman. Poate pentru a amortiza pocnitura, habar nu am, dar 
a fost lăsată lângă scaun. Ea arătă într-acolo, iar Montoya 
examină învelișul flasc al unei perne vechi. În centrul acesteia 
se observa o gaură. Fulgii dinăuntru erau înnegriți și pătați cu 
sânge. 

— S-a tras de aproape. Montoya se uită atent la cele două 
cadavre, încercând să-și imagineze în ce poziţie se găseau 
înainte de a muri și cum au ajuns să stea îmbrăţișaţi, ca doi 
îndrăgostiți. 

— După cum ziceam, bănuiesc, uitându-mă la urmele de 
pe brațele și de pe picioarele lui Gierman, acesta a avut 
gambele legate de picioarele scaunului, astfel se explică 
vânătăile de pe corpul său. Cu toate că în secunda asta nu mai 
există, cred că peste gură a avut lipită bandă adezivă. Are 
încă niște urme de lipici pe faţă. 

Montoya privi mai de aproape, observând urmele de lipici 
de culoare gri de pe pometţii lui Gierman. Pe pielea palidă se 
observa o dungă de culoare roșie. Până şi buzele păreau jupuite, 
ca și cum ar fi stat lipite una de alta, înainte ca banda adezivă 
să fie smulsă printr-o mişcare bruscă. 

— Nu erau căsătoriţi? 

— El era holtei. Divorţat, cred. Despre ea, nu ştiu ce să 
spun, dar are o julitură urâtă pe inelarul mâinii stângi, ca şi 
cum de acolo i-ar fi fost smuls un inel. 

— Iisuse, mormăi Montoya, privind cu coada ochiului 
degetul vânăt şi julit al tinerei. 

— Cred că „Da“-ul nu se rostește prea ușor, mormăi 
Montoya, în glumă, ca să mai însenineze atmosfera. 

Montoya văzuse o groază de crime bizare de când se 
angajase în poliție, dar asta părea a fi cea din capul listei. 

— Crezi că a fost vorba de o nuntă falsă... că ucigașul a 
fost preotul, că inelul i-a fost pus cu forța pe deget, ca apoi 
să fie smuls... A fost găsit acest inel? 

— Nicio bijuterie, în afară de lănţişorul care e și acum la 
gâtul victimei. Ea arătă spre lănțişorul din aur, de care era 
agăţată o cruce micuță cu diamante. Așa părea la prima vedere. 

— Pantofii lipsesc? întrebă el, căci victima era desculță. 

— Amândoi purtau adidaşi. După câte se pare, amândoi 
veneau sau se duceau la vreun antrenament. Amândoi au purtat 
inițial tricouri, pantaloni scurţi și adidași, dar el — arătă cu 
creionul spre decedat — a fost dezbrăcat complet, iar ea poartă 
o rochie de mireasă. Fără pantofi, ciorapi, voal și inel... O 
mare bizarerie, după părerea mea. 

— Nu te contrazic. 

Washington își strânse carneţelul la piept, plimbă guma 
creionului de-a lungul buzelor, şi-l privi cu atenţie pe Gierman. 

— Stii, individul ăsta îi scotea pe mulți din sărite. Pe mulţi. 
Pe cei care obișnuiesc să meargă la biserică. Chiar şi cei de 
la FCC erau pe urmele lui. Din cauza popularității era, de 
asemenea, urât. Ea strânse din buze. 

— Nu-l simpatizai. 

— Da, mă încadram în categoria aceea, dar — ea privi spre 
tânără — cine să-l fi urât chiar atât de mult, încât să-i vrea 
moartea? 

— Courtney LaBelle? propuse Montoya. 

— Nuuu. Nu cred. Ce motiv ar fi avut o elevă de la Colegiu 
să-l aducă aici, să-l țină ostatic, după toate aparențele, ca apoi 
să-l trimită pe lumea cealaltă și să se sinucidă? 

— Joc sexual? întrebă Montoya, exprimând un lucru care 
părea evident. 

— El e dezbrăcat, dar ea nu. El a fost legat de scaun, 
bănuiesc, într-o poziție umilitoare, de supunere. Ochii ei căprui 
îl fixară din nou. Jar rochia albă de mireasă nu e veșmântul 
prin care poţi domina. 

Montoya întrebă: 

— De unde știi asta? 

— Hei, Montoya, tu nu știi multe lucruri despre mine. 
Zgărzile pentru câini, cravașele și mănuşile dantelate sunt doar 
o parte. Ea îi zâmbi, pentru a-i da de înțeles că glumea, dar 
imediat ce-şi reverifică desenul, expresia chipului ei deveni 
din nou una sobră. Eu pariez încă pe Domnul Doisprezece, 
însă vom afla mai multe după ce vom analiza în detaliu cum 
s-au petrecut lucrurile. 

— Perfect. 

— Așa că îţi sugerez să afli cât mai multe despre victimele 
noastre. 

Asta se înțelegea de la sine, dar în loc să se burzuluiască, 
el întrebă: 

— Cum stau lucrurile în restul casei? 

— Pare neatins, dar verificăm fiecare încăpere în parte, 
inclusiv podul. 

- Încuietoarea? 

— Veche și ruginită. Spartă. Cei care se ocupă cu 
amprentarea cercetează. 

— Ştie cineva cine e proprietarul cabanei? 

Îi aruncă iar privirea aceea gen „nu te pune cu mine“. 

— Careva știe, dar eu, nu. E un alt aspect pe care ai face 
bine să-l verifici. Ea începu din nou să deseneze, fără a deranja 
absolut nimic. Montoya privi la cele două victime, așezate în 
poziţia aceea macabră în mijlocul încăperii, se uită la ceas, 
semnă de plecare și ieşi afară. Cu toate că aerul dimineţii era 
la fel de dens și de urât mirositor, el îl simţi înghețat, în 
comparaţie cu atmosfera aceea stătulă și încărcată din interiorul 
cabanei. Ocolind pe unul dintre anchetatori, care lua seama la 
urmele lăsate de cauciucurile unei camionete și la urmele de 
pași, se îndreptă spre furgoneta veche și roșie. 

Un bărbat de culoare cu pieptul lat stătea pe scaunul 
șoferului, cu radioul pornit, bătând cu degetele lui scurte în 
volanul nemișcat, într-un ritm ce trăda nerăbdare. 

— Ray Watson? întrebă Montoya, fluturându-și legitimatia 
în faţa geamului deschis al portierei. Aruncă o privire rapidă 
în partea din spate a furgonetei. Lângă canoe se aflau câteva 
coșuri pentru depozitarea peștilor şi câteva prăjini, o cutie cu 
scule, râme și momeli. Totul era aşezat cu faţa în jos, în timp 
ce partea din spate a mașinii era deschisă, astfel încât canoea 
să aibă suficient spaţiu. 

— Eu sunt. Watson avea în jur de cincizeci de ani, o față 
turtită, ochi negri, iar dinţii, atunci când vorbea, dădeau la 
iveală o parte îmbrăcată în aur. O șapcă Saints era lăsată jos 
de tot peste părul cărunt. Purta un halat de protecție mare pe 

deasupra bluzei cu mâneci scurte. Bărbatul părea obosit și 
agitat. Pe scaunul de alături se aflau o pereche de cizme lungi 
până la şold, o lanternă și o cutie cu tutun de mestecat. 

- Domnule Watson, îmi puteți spune cum i-aţi descoperit? 
Cum s-a întâmplat? 

— Ati văzut şi dumneavoastră, zise Watson, rotindu-și ochii 
mari. Locul acela — arătă spre casă prin parbrizul plin de 
insecte — arată ca atunci când am deschis eu ușa. Am venit 
aici la pescuit, ca întotdeauna, dar de data asta, locul părea 
puțin altfel. Ceva nu era în regulă. M-am uitat în jur, am 
observat ușa deschisă și am păşit înăuntru. Atunci am dat cu 
ochii de ei, de cei doi morţi. El clătină din cap. Nu mi-a venit 
să cred. Bărbatul era gol pușcă precum o pasăre jumulită, iar 
femeia era îmbrăcată, ca şi cum tocmai avea de gând să meargă 
la propria sa nuntă. El îşi luă ochii de la cabană, privindu-l pe 
Montoya. Am aruncat o privire, am observat că erau morţi, ca 
după aia să mă întorc la mașină și să folosesc telefonul mobil 
al soției pentru a suna la 911. 

— Le cunoşteaţi pe vreuna dintre victime? 

— Nu, domnule, zise el apăsat, clătinând din cap. 

— Când s-a întâmplat asta? 

— Cam acum o oră şi jumătate, zise el, privindu-și ceasul. 
La cinci. Ca să pot pescui la orele dimineţii am venit înainte 
de micul dejun. Afară era întuneric când am trecut prin dreptul 
casei, dar am îndreptat farurile spre ea, cum fac întotdeauna, 
şi mi s-a părut că nu e în regulă ceva. Am avut o senzaţie 
ciudată, înțelegeți? Nu pot să vă explic, dar eu vin aici destul 
de des, aşa că îmi pot da seama când ceva nu-i în ordine. 
Mi-am zis că ar fi mai bine să arunc o privire. 

— Astfel că v-aţi hotărât să intraţi în casă. 

— Exact. Nasul lui Watson se strâmbă, amintindu-și mirosul 
acela dezgustător. N-am mai văzut niciodată o imagine 
asemănătoare. Nu, domnule, niciodată. 

— Ştuti cine e proprietarul casei? 

— Acum nu mai știu. A fost al unui tip pe nume Bud 
Oxbow, un amic cu care mergeam la pescuit. 

— Unde e Oxbow acum? 

— A ieșit la pensie. Lucra la oficiul poștal din Mobile şi 
s-a mutat în nord, undeva aproape de Chicago, cred, acum 
şase ani. N-a locuit niciodată aici, venea însă la pescuit, din 
când în când. Avea o locuinţă în Mobile, unde lucra. Watson 
își scărpină bărbia. Parcă mi-a zis că a moștenit casa asta de 
la un unchi, dar nu sunt sigur. 

Montoya îl ceru lui Watson să reia cele declarate, iar 
acesta relată din nou întreaga poveste, fără a adăuga vreo 
informaţie nouă. Se declară de acord să le stea la dispoziţie 
pentru alte întrebări, și că va telefona la secţia de poliție dacă 
îşi va da seama că poate fi de folos și cu alte detalii. 

Montoya îi dădu drumul martorului, bătând de două ori 
cu palma în aripa furgonetei. Watson învârti cheia în contact 
și porni în marșarier pe aleea acoperită de frunze. Soarele se 
înălţase mai sus pe cer, dar el zări câţiva nori negri la orizont. 
După ce mai discută câteva minute cu o parte din anchetatori, 
Montoya decise că aflase tot ce era posibil la locul faptei. Se 
strecură apoi în maşina personală și o porni spre oraș. 

Ziua avea să fie una a dracului de grea. Două cadavre, și 
nu era nici măcar ora 12:00. 

A NE o jumătate de milă, își promise Abby, înaintând 
pe marginea șoselei, în timp ce inima îi bătea cu putere, iar 
gambele începuseră să protesteze. Broboanele de sudoare îi 
alunecară în ochi și, cu toate că starea vremii se schimbase pe 
neașteptate, soarele fiind alungat de nori groși şi vineţi, ea se 
hotărâse să încerce o partidă de jogging. Trecuseră trei 
săptămâni de la ultima alergare, iar mușchii ei nu făceau faţă 
unei asemenea pedepse. Strânse din dinţi şi continuă cursa. 

Pe vremea când locuia în Seattle, alerga de cel puțin trei 
ori pe săptămână, dar în New Orleans, dată fiind umiditatea, 
căldura excesivă și lățimea şoselei în zona în care locuia, 
unde greu puteau trece două mașini una pe lângă alta fără ca 

pneurile uneia să atingă bordura şoselei, găsise un pretext 
pentru a amâna rutina exerciţiului fizic. 

Dar nu şi de acum înainte. 

Aniversarea zilei sale de naștere reprezentase un nou start, 
impulsionând-o să adopte din nou un anumit regim. Fie că 
avea să locuiască cu Alicia în zona golfului sau în regiunea 
asta, nu avea de gând să permită propriului corp să lenevească 
sau să se îngrașe. În clipa aceea, plămânii ei păreau că ard și 
un cârcel i se puse la un picior. Alungă durerea din minte, 
alergând până în dreptul cutiei poștale a familiei Pomeroy, 
punctul care indica parcurgerea a trei kilometri. 

Încetini în momentul în care trecu prin dreptul porţilor 
masive și abia dacă aruncă o privire dincolo de baricada din 
cărămidă și fier forjat care îl fereau pe Asa Pomeroy, un 
multimilionar, de ochii curioşilor. Însurat cu cea de-a patra 
soție și baricadat într-o casă construită înainte de război, ce 
aducea cu Tara din Pe aripile vântului, el îşi punea proprietatea 
la dispoziția publicului de două ori pe an, o dată de Crăciun 
şi a doua oară în Marţea Grasă. Deşi erau vecini, ea nu fusese 
niciodată înăuntru. 

Ea şi Vanessa Pomeroy nu frecventau aceleaşi cercuri 
sociale. 

Auzi un mârâit înfundat și îşi îndreptâ privirea spre gard. 
Rotweilerul familiei Pomeroy se plimba dincolo de grilaj. Era 
un animal uriaş, cu capul la fel de mare precum cel al unui 
urs. Din spatele gardului el începu să latre nebunește, suficient 
de tare pentru a trezi și morţii din somnul de veci. 

la mai lasă-mă, gândi Abby. Respirând greu, asudând 
atât de abundent, încât câteva șuviţe ude, care scăpaseră din 
coada de cal, îi încadrau chipul, ondulându-se, porni în pas 
grăbit spre propria casă, situată la capătul curbei, la vreo două 
sute cincizeci de metri distanță. Bluza roz cu mâneci scurte i 
se lipise de corp; până și adidaşii erau îmbibați de sudoare. 
Trase de partea inferioară a bluzei, şterpându-și faţa cu 
materialul decolorat al acesteia, dar imediat broboanele de 
transpiraţie apărură din nou. 

Ea cedă și ajungând pe aleea din faţa casei, se sprijini de 

plăcuța pe care scria PROPRIETARUL PUNE CASA ÎN VÂNZARE, 
masându-și gambele și partea interioară a coapselor. În ciuda 
durerii, se simtea bine. 

Apelul lui Maury referitor la Luke o enervase. Ce dracu’ 
punea la cale fostul ei soț? 

— Nu e treaba ta, zise ea cu voce tare, sprijinindu-şi palmele 
în șolduri, aplecându-se înainte și înapoi, simțind cum muşchii 
se relaxează şi se încordează. 

Își petrecuse toată dimineața continuând curăţenia, 
răspunzând la apelurie celor care voiau să vadă căsuţa, 
strecurând apoi şi această partidă de jogging, înainte de a se 
întâlni cu primul client la studioul său foto, la ora 13:30. 
Apoi, mai avea încă două ședințe foto şi două vizionări ale 
casei. Un cuplu fusese și seara trecută, dar voiau să mai arunce 
o privire şi în seara asta. 

Nişte veşti excelente. 

Își luă ziarul din cutia poștală, în vreme ce Ansel, cu un 
şorice] în gură tocmai apărea de după colt. 

— Oh, Iisuse, ce ai acolo? întrebă ea, observânt că mica 
rozătoare era încă în viaţă și se agita, ochii ei înrourați şi ficși 
exprimând o teamă cumplită. Oh, Ansel, șopti Abby, nedorind 
să aibă de-a face cu un șoarece, fie el viu sau mort. Dă-i 
drumul, Ansel. Acum! Şi să nu cumva să-l prinzi din nou sau 
să-l aduci la mine decapitat! Ansel! Pisoiul tocmai se pregătea 
să fugă în clipa în care văzu cum o mașină de poliţie intra pe 
alee. Inima îi stătu în loc. Cum spunea tatăl ei? Poliţia îţi face 
o vizită doar din două motive, niciunul din ele bun. 

Ori a murit cineva. 

Ori urmează să fii arestat. 

Își simţi gura uscată. 

Cu coada ochiului observă că șoarecele reuşise cumva să 
scape, iar acum se îndrepta glont spre tufișuri, urmărit de 
Ansel. Abby abia dacă luă seama la ei. Îsi concentrase atenţia 
asupra mașinii de politic şi asupra bărbatului care tocmai 
cobora din ea. Polițistul era un bărbat înalt, cu o constituţie 
atletică, cu trăsături latine. Avea o mustață înspicată, iar la 
una dintre urechi îi străluci în soare un cercel de aur. 


75 


— Abby Gierman? întrebă el, scoțându-și ochelarii și dând 
la iveală doi ochi negri și o privire intensă, deasupra cărora 
planau niște sprâncene dese, la fel de negre. Cu toate că nu 
avea acea frumuseţe hollywoodiană, era chipeș și ceva din 
fiinţa lui îţi sugera ideea de pericol. Bărbatul îşi agăță ochelarii 
de soare de gulerul rotund al cămăşii deschise la culoare. 

Cu toate că se uita atent la ea, clipind din pricina ultimelor 
raze de soare, Abby era sigură că el vedea tot ce se petrecea 
în jurul său. Mimica lui spunea absolut totul: era aducătorul 
unor vești proaste. Probabil, foarte proaste. 

Se gândi la tatăl ei... care murea încet-încet din cauza 
complicaţiilor datorate emfizemului pulmonar şi cancerului. 
Nu, Doamne, nu permite ca tata să fi murit, Te rog! Inima îi 
bătea tare, iar nervii îi erau întinşi precum niște fire de curent 
electric. 

— Numele meu e Chastain. Abby Chastain. 

El băgă mâna în buzunar și scoase legitimația de polițist. 

— Dar înainte a fost Gierman, zise el și adăugă: Detectiv 
Reuben Montoya, de la Departamentul de poliţie din New Orleans. 
Legitimaţia lui străluci în soare, confirmându-i identitatea. 

— Pe mine mă căutaţi? întrebă ea, încrucișându-și braţele 
la piept. 

— Din nefericire, da. Poate că ar trebui să intrăm în casă. 

— Ce s-a întâmplat, domnule detectiv? întrebă ea, după care 
îşi aminti de conversaţia avută cu Maury Taylor în ziua 
precedentă. Maury îşi făcea griji în privința lui Luke, iar 
politistul rostise numele purtat de ea în timpul căsătoriei. Până 
la urmă, nu era vorba despre tatăl ei! Oh, Doamne, e vorba de 
Luke, zise ea, ducându-și rapid palma la gură. Ce s-a întâmplat? 

- Domnișoară Chastain, el e mort. Îmi pare rău. 

Ea oftă prelung și, cu toate că nu realiză, genunchii 
începusră să-i tremure. Cu un gest rapid Montoya o prinse de 
braţ. Strânsoarea lui o ajută să rămână în picioare. 

Mintea i se blocă. Simţi cum se rupe de ceea ce era în jur. 
Apoi imaginile cu Luke începură a se perinda prin mintea ei. 
Luke navigând pe Puget Sound, în timp ce părul îi flutura în 
bătaia vântului. Luke oferindu-i un trandafir în momentul în 

care o ceruse de soţie, în timp ce escaladau Munţii Olimpici. 
Luke ieșind grăbit pe ușă, înainte de răsăritul zorilor, 
ducându-se să prezinte știrile la postul de radio din Seattle. 
Luke cel răvășit, ajungând acasă la o oră târzie, cu o scuză de 
doi bani şi cu ochii strălucindu-i intens. Luke beat, povestindu-i 
despre relaţia cu Zoey.... 

Închise ochii. Se luptă cu lacrimile. Stomacul i se strânse 
Și simţi o greață puternică. 

Mort? Murise? Luke? Imposibil. Nu putea muri. Era 
imposibil. Tocmai vorbise, se certase cu el la telefon acum 
două seri. Clipi rapid, încercând să alunge niște lacrimi fierbinţi 
şi nedorite. 

— Nu... nu cred. 

Chipul lui Montoya spunea totul. 

Nu era o glumă, o smecherie în favoarea publicităţii pusă 
la cale de cel mai priceput maestru al promovării imaginii 
proprii. 

— Îmi pare rău, repetă el. 

Ea inspiră adânc, dându-și părul la o parte din ochi, și 
sesiză că degetele puternice ale lui Montoya o strângeau în 
continuare de braţ. Ca și cum și-ar fi dat seama și că o susţinuse 
prea mult și că ea nu avea de gând să leşine, el îi dădu drumul. 

— De ce aţi crezut că m-am referit la Luke Gierman? 

Ea înălță din umăr, dorindu-și ca ultima lor conversaţie să 
nu fi fost una tensionată și plină de furie. 

— Fiindcă Maury Taylor m-a sunat ieri, întrebând de el. 
Maury era îngrijorat, credea că s-a întâmplat vreo grozăvie. 
Dar eu l-am repezit. Am crezut că e una dintre farsele lui 
Luke... Ea închise ochii, inspirând adânc. Era o greșeală. O 
mare greşeală. Nu-mi vine să cred. Trebuie să fie o greşeală, 
zise ea. 

— Nu e o greșeală. Vocea lui Montoya era fermă și expresia 
feței lui convingătoare. 

— Iisuse. Luke ... mort? Ea se luptă cu o repriză de lacrimi 
vărsate pentru un bărbat pe care nu-l mai iubea. Cum s-a 
întâmplat? întrebă ea, cu un ton straniu. Vorbele erau rostite 
corect, cu toate că păreau să aparţină altcuiva. Probabil că 

avusese un accident cu afurisita aia de maşină a lui, asta se 
întâmplase. 

— Cred că ar fi mai bine să intrăm în casă. 

— De ce? întrebă ea, observând ceva în privirea lui 
Montoya, ceva de neînțeles, care trezea bănuieli şi te 
înspământa. Inima începu să-i bată mai repede. Ce s-a 
întâmplat, domnule detectiv? întrebă ea, cu o voce puternică, 
în timp ce mintea i-o luase razna. 

— A fost împușcat. De la o distanță mică. 

— Poftim? 

— A fost omorât. 

— Nu! Opriţi-vă! Ea se dădu câţiva paşi înapoi. Nu, nu, 
nu! Cineva a tras asupra lui și l-a omorât? 

— Exact. 

Ea îl auzi, dar se părea că vorbele veneau de departe, 
străbătând un tunel lung. 

— Doamne, Dumnezeule. Credeam — credeam că a fost 
vorba despre un accident de mașină... Se întoarse automat 
spre casă, făcându-și semnul crucii, în timp ce simţea cum 
conţinutul stomacului i se ridică în gât. Ploaia începu să cadă 
cu picături mari, scurgându-se pe obrajii ei. 

— Cine? De ce? 

— Deocamdată nu știm. 

— O, Doamne. Ea ridică ochii spre cer, fără a lua seama 
la picăturile ce i se prelingeau pe faţă și i se scurgeau apoi pe 
gât. 

- Domnișoară Chastain, zise el, înaintând spre verandă. 
Ea ridică privirea, observând picăturile acelea limpezi ce se 
prinseseră în părul lui, strecurându-se apoi pe lângă guler și 
udând umerii cămăşii. 

— O, da... sigur, zise ea, realizând în cele din urmă că 
amândoi erau uzi leoarcă. Să mergem în casă. Ameţită, ea 
înaintă spre ușa garajului, unde formă un cod electronic la 
yala ușii. Aceasta clipi, semnalizând eroarea. Încercă din 
nou. Ploaia deja zumzăia prin streșini. Încuietoarea clipi din 
nou, fără a deschide ușa. La naiba, mormăi ea. La a treia 
încercare ușa se ridică cu zgomot. Înainte ca aceasta să se 

deschidă definitiv, ea se strecură înăuntru, invitându-l pe 
detectiv să o urmeze. Udă leoarcă, trecu pe lângă rafturile 
pline cu cutii de vopsea, ustensile de grădinărit, pungi cu 
mâncare pentru pisică, scoțându-şi apoi pantofii şi deschizând 
uşa din spate. Avându-l pe Montoya la un pas-doi în spatele 
său, se duse direct la chiuvetă, deschise robinetele și își clăti 
[aţa cu multă apă. 

Luke era mort. Mort! Ah, Iisuse. 

Nu-i venea să creadă. Totul părea ireal, incredibil. 

Luând repede un prosop din sertar, își şterse fața de apă 
şi odată cu ea: Luke era mort. Luke era mort. Luke era mort! 
Gândul acela explodă în mintea ei, provocându-i o durere de 
cap care începu să pulseze. 

— Vă simţiţi bine? Vocea lui Montoya era blândă, ca și 
cum i-ar fi păsat de ea, de sentimentele ei. Mai făcuse asta și 
înainte. Probabil, de zeci de ori. Era obișnuit să fie mesagerul 
unor vești rele. Cu toate acestea, ochii săi căprui nu pierdeau 
absolut nimic din vedere. Sexy și întunecaţi, ei îi observau 
fiecare reacţie. Ea îi simţea și nu avea încredere în ei. Deloc. 

— Să mă simt bine? Nu, în mod sigur nu mă simt bine. 
Scuturând din cap și simțind cum părul strâns în coadă se 
freacă de gât, se rezemă de blatul mesei, căutând un sprijin, 
și îi oferi prosopul. 

— Nu, mulţumesc. Nu e nevoie. 

— Nu-mi vine să cred, continuă ea, împăturind prosopul. 
Stiu că am mai spus-o, dar mi-e foarte greu să accept aşa 
ceva. Ritmul inimii își revenea ușor, dar ea era mai departe 
uimită peste măsură. Adică... am stat de vorbă cu el chiar 
aseară. Își aminti cum se certaseră pentru că ea se descotorisise 
de lucrurile lui şi fața ei, despre care era convinsă că nu mai 
avea pic de culoare, deveni de un roşu-intens. Fu străbătută 
de un junghi al vinovăţiei, la gândul că ultimele vorbe pe care 
și le adresaseră fuseseră unele acuzatoare şi pline de mânie. 
Reîmpături prosopul în mod automat. 

— Despre ce aţi discutat? El scoase un carnețel. 

- Ah... Ea expiră prelung, clătinând din cap, rememorând 
acele momente. Ne-am certat. Bineînţeles. Întotdeauna făceam 

la fel. De parcă nu ne-am fi împăcat cu faptul că am divorțat. 
De data asta a fost vorba de lucrurile pe care el le-a lăsat aici 
după ce s-a mutat. S-a supărat rău pentru că nu i le-am păstrat. 
Își feri privirea, nedorind să se uite direct în ochii aceia care 
păreau să ştie totul. Apoi își dădu seama că trebuia să fie 
atentă la ce-i mărturisea acestui tip. Nu era prieten, nici pastor, 
nici măcar o cunoştinţă. Era poliţist. Ea ținea în mână prosopul 
de bucătărie. De câte ori îl împăturise și-l despăturise? De 
patru ori? De cinci ori? Nu mai era conștientă de propriile-i 
gesturi? 

— Oricum, nu a fost chip să ne înțelegem. 

— Aveţi copii? 

Ea clătina din cap, încercând să nu arate cât de mult regreta 
acest lucru, şi își șterse sudoarea de pe ceafă. Ea își dorise 
copii, sperând că, trecând timpul, vor reuși să fie o familie 
fericită. Cele două sarcini pierdute îi provocaseră o supărare 
imensă, dar, pentru că mariajul ei nu decursese așa cum sperase, 
ajunsese să creadă că incapacitatea ei de a păstra o sarcină mai 
mult de trei luni de zile fusese, de fapt, o binecuvântare. 

— Doar un motan și un căţel, zise ea, alungând acea 
amintire dureroasă. După divorț, eu am rămas cu Ansel, 
motanul, iar Luke s-a ales cu Hershey, labradorul nostru 
ciocolatiu. Am suferit destul de mult atunci când am rămas 
fără cățea; nu ştiu ce s-ar fi întâmplat dacă am fi avut copii. 
Gândindu-se la cățea, simţi cum o cuprinde panica. Ce s-a 
întâmplat cu ea? 

— Oamenii noştri se află acum la casa din oraş a lui 
Gierman. 

— Îmi vreau câinele înapoi, rosti ea apăsat. 

— E cam mare pentru un apartament. 

— Ştiu, ştiu. Voiam să-i păstrez pe amândoi, dar Luke nici 
nu a vrut să audă. Presupuneam că avea să-și găsească o 
locuinţă mai mare, o casă cu curte... cât de curând. Ea se 
încruntă, încercând să-și amintească. Cum fac să-mi recuperez 
cățeaua? O să mă duc chiar acum până acolo. 

— Nu. El clătină din cap. Locuinţa lui Gierman e încă 
percheziţionată. 

— Cum? Dar Hershey... 

- O să mă ocup personal. 

— Aţi fi atât de drăgut? 

— Mda. Ma: pe seară. 

Simţi un gol în stomac. Bunătatea demonstrată de polițistul 
acesta dur o impresionă. 

— Mulţumesc, spuse ea, punându-și palma peste părul 
umed, pieptănat pe spate. Ea clipi înainte de a vărsa vreo 
lacrimă. Șocul întregii povești scădea ușor-uşor în intensitate. 

— E cineva acum la apartamentul din oraș? Puteţi da telefon 
pentru a verifica ce face Hershey? 

— Am trecut pe acolo puţin mai devreme. Căţeaua e OK. 
EI se uită în ochii ei. Unul dintre polițiști a scos-o afară și s-a 
plimbat cu ea, după care a băgat-o în ţarc. În secunda în care 
ea vru să protesteze, el adăugă: Pe cuvânt. 

— Bine, bine. Povestea asta e atât de... stranie. De 
tulburătoare. Aveţi ideea cine e făptașul? 

— Asta încercăm să descoperim. 

— Deci, unde se afla el? Spuneţi că tocmai cercetaţi 
apartamentul. A intrat careva prin efracţie? 

Capul ei era doldora de întrebări, iar ea îl simţea desprins 
de restul trupului, ca și cum toată povestea ar fi fost un coșmar. 
Dincolo de toate, simţi cum detectivul o cercetează atent cu 
privirea; ca și cum ea ar fi avut ceva de ascuns. Ochii lui nu 
se desprinseră o secundă de pe chipul ei. Ei bine, n-avea 
decât s-o privească cât poftea. 

- Haideţi să ne așezăm. 

Ea aprobă și, cu toate că își simtea picioarele moi, reuși 
să-l conducă în living, după care se aşeză la locul ei favorit, 
în balansoarul pe care-l moștenise de la bunica. Abby așezase 
balansoarul în colțul de lângă fereastră, și se retrăgea adesea 
în el, ori de câte ori voia să reflecteze. Obişnuia să se legene 
ore în șir, privind pe fereastră la vegetaţia din jur sau la 
întunericul nopții. 

Dar, în clipa asta, balansoarul rămase nemișcat. Ea își 
mușcă buza, luând seama la detectivul cu ochii aceia ca jadul 
care observau tot ce se petrece, la buzele lui subţiri și la 

dantura lui regulată. Avea nasul lung, ușor coroiat, şi ea ghici 
că fusese spart nu numai o dată, ci de câteva ori. Palmele erau 
mari, iar mânecile cămăşii ridicate deasupra coatelor, 
dezvăluiau o piele aurie, acoperită de un perișor fin negru. 

Era un bărbat chipeș, fără îndoială, şi probabil că ştia 
asta. Avea ceva anume care dădea de înțeles că își folosea 
sex-apeal-ul în favoarea sa, ca pe un instrument. 

Nu era un detectiv tipic, cu mânecile lui suflecate, cu 
jeanşi și cercei. 

Dar nici nu se afla într-o misiune obişnuită. 

Atunci de ce observa ea toate astea? 

— Doriţi să vă aduc un pahar cu apă sau altceva? se oferi 
el, dar ea scutură din cap. 

— O să-mi revin. Era o minciună și amândoi știau asta, 
dar ea adăugă: Prin urmare, domnule detectiv, spuneţi-mi ce 
a pățit Luke... 

El se aşeză pe unul dintre colţurile canapelei şi îi povesti 
pe scurt cum Luke fusese găsit într-o cabană izolată, lângă o 
mlaștină aflată la aproximativ zece kilometri distanță de casa 
lui Abby. Un pescar observase că nu e în ordine ceva în locul 
respectiv, intrase să vadă despre ce e vorba şi descoperise 
cadavrul lui Luke. 

— .... problema e, continuă Montoya, ținându-și palmele 
între genunchi, că soțul dumneavoastră nu era... 

— Fostul meu soţ, îl corectă ea repede, cu toate că scena 
avea ceva ireal, cuvintele lui Montoya părând îndepărtate, ca 
și cum ea s-ar fi găsit într-o peșteră. 

Montoya îşi drese glasul şi, ca un făcut, privirea lui deveni 
Si mai intensă, şi mai atentă. 

- Fostul dumneavoastră soț nu era singur. În cabană se 
mai afla încă un cadavru. 

— Cum? întrebă ea, holbându-se la el. Doi oameni au fost 
ucişi? 

— Da. El dădu scurt din cap. 

Ea simţi că îngheață. Veștile rele nu se terminaseră. 

— A mai fost omorâtă încă o persoană? 

El ezită. 

— Aşa se pare. 

— Cum anume? 

- Nu ştim sigur cum s-a întâmplat. Încă investigăm. A 
fost vorba de o înscenare, după părerea noastră, ca să pară un 
omor-sinucidere. În momentul acesta, pare un dublu asasinat, 
victimele fiind duse într-o cabană mică, la cincisprezece 
kilometri depărtare de oraș. 

— Nu aţi aflat? 

— Nu, deocamdată nu. Atâta vreme cât luăm în calcul 
toate dovezile, nu excludem nicio variantă. 

Ea era dărâmată. 

— Deci... ce credeţi că s-a întâmplat? 

— După cum spuneam, nu suntem totalmente convinși... 

— Ştiu ce ați spus, domnule detectiv, dar probabil că aveți 
o părere, o bănuială, nu? Nu aşa spune toată lumea? Bânuieli? 
Un poliţist care a văzut multe crime și locuri unde s-au făptuit 
acestea şi a participat la multte anchete polițienești, ajunge 
să-și dea seama cum s-au petrecut lucrurile. 

— Vom afla curând. 

— E incredibil, şopti ea, simțind un fior rece care o pătrunse 
până la os, în ciuda temperaturii ridicate. Cine era cea de-a 
doua persoană? Oare urma să audă numele unei cunoștințe, al 
cuiva apropiat care, de asemenea, fusese ucis? Degetele se 
strânseră atât de tare pe bratele balansoarului, încât articulațiile 
acestora se albiră. 

— O tânără de optsprezece ani, pe nume Courtney LaBelle. 
El se opri, ochii lui aproape negri cercetându-i chipul, căutând 
până şi cea mai mică reacţie. Era studentă, în anul I, la Colegiul 
All Saints din Baton Rouge. 

Courtney LaBelle? Mai auzise numele asta undeva? Ceva 
legat de el îi zgândări ușor memoria, dar ea nu-şi putea aminti 
de ce. 

— O cunoaşteţi? 

— Nu. Abby clătină uşor din cap, rotind numele respectiv 
în minte, fără a descoperi nimic. Opisprezece ani? Fata aceea 
nu era nici măcar majoră? Oh, Luke... Idiotule! 

— Ea îl cunoştea pe fostul dumneavoastră soț? 

— Nu știu. 

Abby se gândi intens, încercând să descopere un nume și 
o faţă care să se potrivească, o fată pe care s-o fi cunoscut 
amândoi sau pe care s-o fi întâlnit la vreo petrecere, dar părea 
de-a dreptul imposibil... fata era mult prea tânără. 

— Îmi pare rău. Eu și Luke am divorțat de un an şi ceva. 
Nu am ţinut evidenţa persoanelor cu care s-a întâlnit... sau... 
dacă era vorba de o prietenă, ori de-o simplă cunoștiță. Avea 
o iubită, Nia nu stiu cum. 

— Nia Penne, răspunse el, fără a-și verifica notițele. S-a 
descoperit că e, de fapt, fosta sa iubită. E în Toronto. A fost 
acolo toată săptămâna trecută. 

Ea se gândi la apelul lui Maury. Deci asta vrusese el să-i 
spună. Nia și Luke se despărţiseră. Ea făcu o grimasă, 
amintindu-și panica din glasul amicului lui Luke, felul în care 
ea îl expediase, sigură că Luke plănuia un truc prin care să-și 
facă publicitate. 

Abby clătină din cap, încercând să găsească un sens acestei 
povești. 

— Maury nu mi-a spus acest lucru ieri, când mi-a telefonat. 
Maury Taylor e colegul lui Luke. Îl căuta. 

— Avea vreun motiv anume pentru care credea că Luke 
urma să ia legătura cu dumneavoastră? 

— N-am idee. Probabil că a discutat cu toţi amicii lui 
Luke... dar nu sunt sigură de asta. Va trebui să-l întrebaţi. 

— Așa voi face. 

Abby nu se îndoia de lucrul acesta. Judecând după licărul 
din privirea lui Montoya, era convinsă că el va face tot posibilul 
pentru a afla cauzele morţii lui Luke. 

— Soţul dumneavoastră avea dușmani? întrebă el. Ea îl 
privi şi aproape că pufni în râs. 

— Şi-a trăit viața pentru a-și face dușmani, detective. Ştiţi 
asta. Sunt convinsă că, dacă mergeţi la postul de radio, pentru 
a vorbi cu directorul sau cu producătorul emisiunii, veti 
descoperi o listă de un kilometru, plină cu cei care aveau ceva 
de zis împotriva lui. 

— Dar dușmani de ordin personal? 

Ea înălță din umeri, încercând să se concentreze, dar faptul 
că Luke era mort, că îl omorâse cineva, o împiedica să 
raționeze. 

— Probabil. Eu... eu nu pot să mă gândesc la o persoană 
anume. Nu în secunda asta. Și chiar dacă ar fi făcut-o, nu era 
sigură că i-ar fi mărturisit. Montoya avea ceva care o irita; 
ceva încrâncenat şi bănuitor; ceva oarecum periculos, ceva 
care sugera că el știa ce înseamnă să fii de partea legii și în 
afara ei; şi ceva senzual și întunecat, ca şi cum el ar fi știut 
ce anume o face să vibreze. Ca femeie. Ca suspect. Fostele 
neveste erau niște suspecte de mâna întâi. Ea se avertiză 
singură că trebuie să ia totul cu calm, să spună adevărul, dar 
să fie prevăzătoare. 

Era ca și cum el, privind-o atât de intens, căuta niște 
semne ale decepției, iar în pauzele conversației se aștepta ca 
ea să umple acele goluri, să spună ceva ce ar fi putut regreta 
mai târziu. 

Sau toate erau doar rodul închipuirii ei? Șocul morţii lui 
Luke îi întinsese oare nervii la maximum? 

— Cred că ar trebui să chemăm pe cineva care să rămână 
cu dumneavoastră. O prietenă? O rudă? Poate o vecină? 

Ea se gândi la Vanessa Pomeroy, vecina de alături, sau la 
sora ei din Seattle, sau la Alicia, care stătea pe Costa de Vest, 
ori la tatăl ei, la Tanisha, studenta care lucra cu jumătate de 
normă în studioul foto pe care-l deținea Abby. 

— Nu, o să mă descurc. Pe bune. Nu mai sunt îndrăgostită 
de el. 

Una dintre sprâncenele lu: se arcui, iar ea regretă cât ai 
clipi cele spuse. Simti că era datoare cu o explicaţie. 

— Să vă spun ceva, domnule detectiv, faptul că m-a părăsit 
pentru alta, pentru o femeie mult mai tânără decât mine, nu 
înseamnă că-i port pică sau că, după plecarea dumitale, o să 
fiu completamente distrusă. Sentimentele mele pentru Luke 
au murit demult. Trist, dar adevărat. Ea îşi privi o clipă 
palmele, muşcându-și preţ de o secundă buza de jos. Pauza 
apărută în conversaţie făcu ca sunetele din casă, trosniturile 

lemnelor, o veveriţă care sărea de-a lungul acoperișurilor, 
gâlgâitul constant al ploii care se scurgea de-a lungul burlanelor 
să devină mult mai evidente. Căsnicia noastră se sfârşise, 
probabil, cu mult înainte de mutarea la Seattle. Am încercat 
să-i dăm o nouă șansă, dar am eșuat. Ea dădu din cap ca 
pentru sine, iar mărturisirea adevăratelor ei sentimente o făcu 
să se simtă mult mai bine. Dincolo de asta, tot nu-mi vine să 
cred că a murit. Veni rîndul ei să îl privească atent. Sunteţi 
sigur de asta, nu-i aşa? Când am aflat prima dată de dispariția 
lui. mi-am zis că e vorba de un truc care să-i mărească 
publicitatea. 

— Chiar şi aşa fiind, rezultatul a fost unul cât se poate de 
rău. Luke Gierman e mort. Credeţi-mă. 

În sufletul ei se așternu o tristețe adâncă. Chiar dacă ea 
si Luke erau la cuțite, nu putea suporta ideea că acesta fusese 
ucis, că viata lui fusese curmată la nici patruzeci de ani. 

Montoya se ridică, căutându-și portofelul în buzunar. Ea îl 
privi, observând cum blugii făceau ca fundul lui să pară mult 
mai mare, după care îşi mută privirea. Doamne, ce era cu ea? 
Da, şoldurile tipului erau chiar în dreptul privirii ei, și ce-i cu 
asta? Oare moartea lui Luke îi mărise brusc libidoul? Cât de 
mizerabil era gândul asta? De ce se uita ea la fesele detectivului? 

Asta era problema, ea nu putea să raționeze. Nu fusese în 
stare de asta nici mai devreme. În ciuda protestelor ei că nu 
fusese afectată de vestea morţii fostului soț, era încă în stare 
de soc. 

Observase că detectivul arăta sexy. Și ce dacă? Nu era un 
capăt de țară. Pe deasupra, era conştientă că nu putea avea 
încredere în el fără a-și periclita existenţa. 

El scrise ceva pe spatele unui cartonaș și, chiar dacă se 
prinsese că era măsurat, avu decența să nu o arate. 

— Numărul meu de mobil, explică el. Dacă vă mai vine 
vreo idee, sunati-mă. 

— Si dumneavoastră la fel. Ea se ridică, luă cartea de 
vizită pe care el i-o înmână. Vă rog, spuneţi-mi că nu trebuie 
să merg la morgă pentru a identifica cadavrul, zise ea, şi 
genunchii îi cedară iarăși pe neașteptate. 

— Nu. Părinţii lui sosesc în oraş. 

Ea aprobă, nedorind să se gândească la foștii săi socri și 
la durerea care-i copleşea. 

— Am văzut plăcuta de afară pe care scrie „De vânzare“. 
Sunteţi pregătită să vă mutaţi? 

- Da, după ce vând casa asta, zise ea, întrebându-se de ce 
simţea nevoia să se justifice, să fie în defensivă cu privire la 
acest aspect, ca și cum întrebarea adresată de el ar fi fost pusă 
unui suspect. Aproape că se aștepta ca el să-i facă cu ochiul, 
sfătuind-o să nu părăsească oraşul, dar el lăsă deoparte tema 
respectivă, întrebând-o încă o dată dacă nu dorea să sune pe 
cineva pentru a-i fi alături și, cum ea refuză, el îi promise că 
va veni să-i aducă căţelușa. 

Îl conduse până la ușă. Ploaia se oprise, lăsând câteva 
băltoace pe alee și picăturile care cădeau din copaci. Stând pe 
verandă, urmări cum el își strecoară silueta musculoasă în 
spatele volanului „crucișătorului“ său. Părul lui negru strălucea 
precum abanosul sub razele neputincioase ale soarelui, acoperit 
parțial de nori. El scoase vehiculul de pe aleea lungă din fata 
căsuței ei, cauciucurile împroșcând apa care se adunase acolo, 
ca apoi să se îndrepte cu zgomot spre șosea. 

În momentul în care el dispăru din raza ei vizuală, ea se 
prăbuşi pe verandă, lăsându-se pradă lacrimilor care se 
prelingeau de-a valma pe chipul ei. Era o prostie, într-adevăr. 
Nu-l mai iubea pe Luke de foarte multă vreme, dar faptul că 
el murise, că fusese ucis, că plecase pentru totdeauna de pe 
lumea asta, lăsa un gol imens în inima ei. 

Cine îl omorâse? Oare el şi-a cunoscut agresorul? Femeia 
fusese cea care apăsase pe trăgaci? Sau era vorba de altcineva, 
care se hotărâse să-i ucidă pe amândoi? 

Montoya fusese oarecum reținut în privința detaliilor crimei 
respective şi, în clipa aceea, după ce o parte din șoc dispăruse, 
ea avea o mulţime de întrebări. Cine îl omorâse pe Luke? În 
mod sigur, el avea duzini, dacă nu sute de dușmani, dar cine 
să fi fost atât de scandalizat şi atât de furios, încât să-l omoare? 

Dar pe tânăra aceea? 

Numai dacă ei doi nu aveau, cumva, o relaţie amoroasă. 

Aşa devastată cum era, și-l putea totuși imagina pe Luke 
fascinat de o pușstoică cu surâs inocent și strălucitor și cu un 
corp zvelt și tânăr. El fusese mereu atras de femeile tinere și 
poate că de data asta pretul fusese propria viață. Oare cum 
putuse să-l supună cineva? Fusese sechestrat? Și care să fi 
fost motivul? 

Stergându-și lacrimile acelea stupide, se forță să se ridice 
în picioare, și să intre în casă. Srăpânește-te, Abby. Adună-te! 
El nu mai există şi, uneori, chiar îti era antipatic! 

Răsucind cheia în broască, încuie ușa de la intrare, după 
care se duse la duș. Trebuia să se concentreze. Nu mai avea 
cum interveni asupra celor petrecute. Își verifică ceasul. Timpul 
rămas îi ajungea doar pentru un duș, după care avea să spele 
cada, ca apoi să-l întâmpine pe bărbatul acela neînsurat care-și 
exprimase dorința de a viziona casa. 

Scoţându-şi hainele, se îndreptă spre baie. Inima îi era 
grea, dar strânse din dinţi, spunându-și că viața merge mai 
departe. Oricât de prost s-ar fi simţit, nu avea de gând să-și 
schimbe planurile. 

Nu şi de data asta. 

Mantra tatălui ei îşi făcu din nou simțită prezenţa. 

Când lucrurile merg greu... 

— Mda, da, ştiu, zise ea, deschizând robinetele. Dușul 
tresări şi tuşi înainte ca picăturile de apă caldă să înceapă a 
curge din toate părţile pe trupul ei, alungând transpirația, 
lacrimile şi şocul. Potrivind temperatura apei, o lăsă să curgă 
peste trupul ei, întinzându-se după sticla de șampon. Măcar 
acum ar fi trebuit să-și alunge din minte gândurile legate de 
Luke și de crima căreia el îi căzuse victimă. 

Ay Chastain nu e totalmente sinceră, își zise Montoya, 
conducând spre oraş. In afară de asta, era a dracului de sexy, 
dar părea să ignore acest aspect. Cu toate că nu avea niciun 

strop de machiaj, cu părul care-i scăpase pe lângă obraji, 
datorită tricoului ei lac de sudoare, îi atâtase simţurile. 

Lui nu-i plăcuse senzaţia aceea de conștientizare care 
prinsese viaţă înlăuntrul lui, în vreme ce urmărea cum picăturile 
de ploaie îi făceau părul să strălucească, şi bluza să i se lipească 
de trup. El se uitase în fugă la sânii ei, ce se zăreau prin 
tricoul ud, observând cum o picătură de ploaie aluneca sinuos 
între ei. Remarcase părul ei ud, alunecos şi dat peste cap, care 
încadra un chip în formă de inimă, şi se gândise prostește și 
periculos la cum arată ea când iese de la duş. 

La dracu’. 

Observațiile lui, fie şi trecătoare, nu avuseseră nici cea 
mai mică legătură cu activitatea sa. 

Fuseseră totalmente deplasate. 

Trecuse prea mult timp de când nu mai avusese o femeie, 
asta era problema. De la moartea Martei... El se crispă 
instantaneu, şi palmele strânseră cu putere volanul rigid. 
Pornind sirenele și luminile de avertizare, el călcă acceleraţia, 
ca și cum astfel ar fi reușit să-şi alunge gândurile și durerea. 

Trecuseră aproape doi ani de când Marta fusese ucisă. 
Venise timpul să meargă mai departe. Poate că interesul pe 
care i-l stârnise fosta doamnă Gierman era de bun augur, un 
semnal că el redevenise cel de altădată. 

Cu toate astea, trebuia să fie prevăzător. 

Abby Chastain Gierman trebuia ținută departe. Cât mai 
departe. Cu toate că dovezile dădeau de înțeles că persoana 
prezentă la locul crimei fusese un bărbat, asta nu însemna că 
ea nu putea fi implicată; dacă nu în pregătirea crimei, atunci 
ca jucător din umbră. Lucrurile nu păreau să fie așa, dar până 
în momentul strângerii tuturor dovezilor, el nu putea elimina 
pe nimeni de pe lista suspecţilor. Mai ales pe o fostă soţie. 

Cine știe care era resortul adânc care o punea în mișcare 
pe Abby Chastain. 

Furios pe el însuși, Montoya se forță să ia piciorul de pe 
accelerație. Opri și semnalele luminoase. La dracu’! Unde îi 
era mintea? 

În clipa în care intră în cartierul Garden, ștergătoarele 
loviră din vreme în vreme picăturile ploii ce cădea din plin. 
Verificând oglinda retrovizoare, observă iritarea din ochii lui 
mijiţi. El nu era de părere că Abby minţise de la un capăt la 
altul. Părea prea isteaţă ca să facă așa ceva. Știa însă mult mai 
mult decât mărturisea. Chiar dacă îi găsea scuze, fiindcă era 
şocată din pricina veştii morţii sotului ei, tot nu era complet 
nevinovată. Simţea lucrul acesta. 

Şi faptul îl enerva peste măsură. 

Încetini pentru a aștepta la semaforul de pe Avenue 
Charles. Pocnind din degete pe marginea volanului, văzu cum 
picăturile de ploaie căpătaseră o nuanţă roșie datorită culorii 
semaforului, sigura rază de lumină în după-amiaza aceea 
ploioasă și gri. În timp ce aștepta să se schimbe culoarea, 
urmări cum trecătorii, purtând umbrele şi pălării, coborau din 
mașinile care-i lăsau la marginea șoselei, traversând apoi în 
fugă strada și urcându-se pe trotuarele pavate și mărginite de 
copaci. 

Studenții care mergeau la cursuri pe Bulevardul Tulane şi 
pe Loyola traversau în grupuri. Râzând, discutând, având la ei 
pahărele din hârtie cu cafea şi ghiozdane de spate, înaintau 
grăbit pe aleile și pe peluzele largi ale facultăţilor aflate la 
mică distanță față de locuinţa lui Courtney LaBelle. Dacă s-ar 
fi decis să urmeze cursurile Universităţii Loyola, la colegiul 
catolic construit din cărămidă roşie, cu turnuleţele şi crenelurile 
sale ce semănau cu un castel medieval, ar fi fost astăzi în 
viață? Situat în cartierul Garden, Colegiul Loyola era situat 
foarte aproape de locuinţa familiei ei. Drumul putea fi străbătut 
pe jos. Un drum sigur. 

Privind la studenţii aceia veseli, care nu ştiau ce păţise 
Courtney LaBelle, el murmură printre dinți: Doamne, ce mult 
mă enervează cazul ăsta. 

Avea nevoie de o țigară. Pentru a-și calma nervii. Se hotărî 
să se oprească la primul magazin care-i va ieși în cale pentru 
a-și cumpăra un pachet de țigări Marlboro. La dracu”, în clipa 
aceea ar fi vrut să se lase pradă nicotinei. Să se lase de fumat 
fusese mai greu decât îşi închipuise vreodată. Își aminti că 

acum câțiva ani îi făcuse zile fripte lui Bentz, străduindu-se să 
renunţe la fumat. ÎI acuzase că era o bestie fiindcă lipea gumă 
sau plasture peste tot ceea ce-l putea tenta pe Montoya. 

Acum înțelegea cum stăteau lucrurile. 

La naiba. 

Existau clipe ca acestea, când voia cu adevărat să 
reflecteze, pentru a cerceta cu de-amănuntul conversaţia cu 
un anumit martor, clipe în care își dorea să aprindă o țigară. 

Faptul că o vizitase fusese o adevărată lovitură pentru el. 

Acolo unde conta. 

Chiar dacă nu minţise cu desăvârșire, ea îi ascunsese ceva. 
În ochii ei aurii se ascundea un anumit mister, un fel de secret. 
Ea nu se eschivase, părând o fire directă, și el rămăsese surprins 
de efectul pe care-l avusese ea asupra lui. Crezuse că se va 
prezenta acasă la ea, îi va da vestea cea rea, îi va urmări 
reacţiile și va găsi pe cineva care să rămână alături de ea, 
pentru a o ajuta să depășească șocul. 

Dar nu se întâmplase astfel. 

Femeia aceea îl fascinase. 

Iar el, orbit, o lăsase să facă acest lucru. 

Minionă, cu un trup bine făcut, cu toate curbele la locul 
lor. 

El deschise în fugă radioul, spunându-și că va trebui să 
nu se mai gândească la trupul lui Abby Chastain. Iisuse, chiar 
nu învățase nimic în ultimii cinci ani? Maxilarul lui se crispă, 
iar el încetini pentru a lua o curbă. Mereu fusese acuzat că 
este un jucător, iar adevărul era că-i plăceau femeile, femeile 
de diferite feluri. Singura dată când se gândise să-și întemeieze 
o familie, lucrurile evoluaseră din ce în ce mai rău. 

Măruntaiele lui se răscoliră în clipa în care gândul îi zbură 
din nou la Marta. Doamne, ce femeie frumoasă fusese, cu 
limba ei ascuţită și o pereche de ochi scânteietori și negri 
care-l captivaseră definitiv. 

Crezuse că ea era aleasa, dacă exista într-adevăr așa ceva. 
Înainte nu crezuse asta şi nici acum nu credea, dar în acea 
perioadă scurtă a vieţii sale, chiar își dorise ca Marta Vasquez 
să devină mireasa sa. 

— Fiu de căţea! Mormăi el în secunda care un bărbat care 
se afla la volanul unui RX7 de culoare roşie îi tăie faţa. 
Montoya apăsă tare pe frână. În timp ce individul privi în 
oglinda retrovizoare, realizând evident că fusese gata-gata să 
intre în coliziune cu o maşină a poliţiei, micşoră viteza până 
la limita legală, devenind pe neașteptate Cetăţeanul cel Bun, 
încarnarea șoferului perfect. 

— Mda, ce să spun. Dacă ar fi avut posibilitatea, l-ar fi 
tras pe individ pe dreapta, i-ar fi citit drepturile, poate că l-ar 
fi şi speriat puţin, trântindu-l de capota maşinii, ca apoi să-i 
scoată cătuşele, nu înainte de a-i da o amendă care să-i facă 
individului ochii cât cepele. 

Gândul acesta îl făcu să surâdă, după care se uită la ceas. 
Ploaia se porni din nou. 

Nu avea timp de pierdut. 

— Data viitoare, amice, îi zise Montoya în secunda în care 
automobilul sport o coti spre un loc de parcare. 

Oftând, el se forţă să se concentreze asupra sarcinii 
următoare: aceea de a-i informa pe domnul și pe doamna 
Clyde LaBelle că fiica lor nu se va mai întoarce niciodată 
acasă. 

— La dracu’ cu toate. 

Asta era partea pe care o ura cel mai tare în profesia sa. 


— ... Nu știu, zise Sean Erwin, mergând încet prin casa lui 
Abby. Prin ochelarii negri cu ramă subţire, privirea lui cercetă 
livingul de la un capăt la altul, în timp ce se îndreptau spre 
sufragerie. Era a treia trecere în revistă, iar Sean, un bărbat 
înalt și subțirel, cu părul cărunt şi un nas grecesc, cu o pereche 
de sprâncene castanii deasupra unor ochi expresivi, nu era 
deloc fericit. Totuşi nu avea de gând să plece. Problema e că 
nu o consider suficient de spațioasă. Lovindu-şi buzele cu 
unul dintre degetele sale lungi, el se încruntă, făcând o grimasă 
de parcă tocmai ar fi supt dintr-o lămâie. Am niște piese de 
mobilier mari. Un şifonier de la bunica, o canapea 
voluminoasă, un pian mic, iar piesa de rezistenţă e chiar patul. 
El traversă rapid coridorul scurt, acolo unde baia separa cele 

două dormitoare. Ajungând în camera lui Abby, se lovi peste 
frunte. Nu. Nu cred. Se pare că în dormitorul dumneavoastră 
nu ar avea cum să încapă patul, cele două noptiere și dulapul. 
Oftând cu durere, el extrase din buzunar un metru de tâmplărie. 
Cred că ar fi mai indicat să fac câteva măsurători. 

— Sigur că da, poftiți. Dacă aveţi nevoie de ceva, mă 
găsiți în bucătărie. Asta era tot ce putea face Abby pentru a-și 
păstra calmul. În vreme ce individul care făcea negoț cu opere 
de artă se plimba de colo-colo prin casă, de parcă ar fi fost 
deja proprietarul ei, fără a fi încântat de absolut nimic, ea se 
gândea la faptul că Luke fusese ucis. Într-un fel, aranjarea 
mobilierului lui Sean Erwin nu părea astăzi o chestiune chiar 
atât de importantă. Cuplul care sosise cu o oră în urmă, 
cercetase casa pentru a două oară, dar nici ei nu păreau 
interesaţi s-o cumpere. Plecaseră fără a-i mai pune şi alte 
întrebari. 

Se auzi soneria telefonului, iar ea răspunse din bucătărie, 
acolo unde Ansel se ghemuise sub unul dintre scaune. 

-— Alo? 

— Oh, Doamne. Spune-mi că nu-i adevărat! Vocea şocată 
a lui Zoey se auzi la capătul celălalt al firului. Spune-mi că 
Luke nu a păţit nimic! 

— Nu pot. 

— A fost omorât? El și o puştoaică? 

Abby dădu aprobator din cap, cu toată că sora ei nu avea 
cum s-o vadă. 

— Am aflat și eu cu aproape două ore în urmă. A trecut 
pe aici un detectiv de la poliție. 

— Eşti în regulă? 

- Nu, dar cine ar fi? zise Abby, încercând să vorbească 
pe un ton scăzut, în clipa în care sesiză că Erwin era în baie, 
deschizând și închizând ușile dulapurilor. Tu cum ai aflat? 

— Lucrez în departamentul Știrilor, ai uitat? 

— Dar te afli pe Coasta de Vest. 

— Seattle nu e chiat Timbuktu, iar noi primim o mulţime 
de veşti din întreaga lume, să știi. S-a întâmplat să urmăresc 
o știre despre un dublu asasinat sau, poate, o sinucidere dublă, 

petrecut în New Orleans şi apoi... apoi am telefonat la un post 
local. Mi-au spus că nu au fost informate decât rudele 
apropiate, dar cineva de la postul tv avea o cunoștință la 
departamentul de poliţie. Mi-a spus cine erau victimele. Oficil, 
politia nu dezvăluie identitatea victimelor până ce nu sunt 
informate rudele, până la cele de gradul doi, dar eu m-am 
gândit că e vorba despre tine și despre părinții lui Luke. Ea 
expiră cu putere. Pur și simplu, nu-mi vine să cred. 

— Amândurora nu ne vine a crede, zise Abby. 

— Prin urmare, cum te descurci? 

— Sunt încă şocată, dar mă simt bine. 

— Eşti sigură? Din vocea lui Zoey răzbătea îngrijorarea. 

— Sigur că sunt, zise Abby, uşor enervată. Sentimentele ei 
față de Luke erau ambivalente, dar ar fi fost ridicol să le nege 
existenţa. Îl auzi pe Erwin ieșind din baie și verificând apoi 
ușa dulapului de pe coridor, cea care scârțâia întotdeauna. 

— Uite, trebuie să întrerup conversaţia. Acum am aici un 
posibil cumpărător care vizionează casa. Te sun eu. 

— Ar fi bine să-i dai un apel tatei. Şi-ar dori să știe. L-a 
plăcut întotdeauna pe Luke. 

Nu l-au plăcut mulți în familia noastră, îşi zise Abby. 

— Așa voi face, promise ea, chiar în secunda în care Sean 
Erwin își vâri capul pe ușa bucătăriei. Gata să se apuce de 
măsurători și din ce în ce mai nerăbdător, el privi în jur, 
începând din prag și până pe veranda din spatele casei. 

— Cămară nu aveţi, nu-i așa? întrebă el, fără a băga de 
seamă că ea încă vorbea la telefon. 

— Te sun eu, îi spuse ea surorii sale, și în secunda aceea, 
Erwin observă receptorul. 

— Scuze, bâigui el, dar ea închisese deja. 

— Nu-i nicio problemă. Oh, Abby mare mincinoasă mai 
ești. Ea era nervoasă şi nu se putu abține să nu spună: și, este 
adevărat, nu am cămară. Nici pian, aşa că nu mă preocupă că 
nu există loc pentru unul, iar patul meu, fiind mult mai mic, 
încape foarte bine. 

El clipi ca și cum ar fi fost șocat. Ea hotărî că făcuse o 
alegere foarte bună, lucrând în arta fotografică și nu în 

domeniul imobiliar. Dar ea era pornită, iar întrebările lui Erwin 
nu erau doar pline de curiozitate, ci și ușor agasante. 

— Înţeleg, zise el uimit, dar încerc să iau în considerare 
întregul spațiu existent. 

— În cazul acesta, continuaţi. Dar nu veţi putea găsi mai 
mult spaţiu în afară celui existent, cu excepția cazului în care 
ați dori să faceţi un pasaj între casa propriu-zisă și studioul 
foto. Ea merse la ușa din spate și o deschise. Ansel ieși afară 
ca din pușcă. E descuiat, în cazul în care doriți să-l vedeţi. 
Este situat dincolo de capătul opus al verandei. 

— Am să-l vizitez. Mulţumesc. El ieși rapid din bucătărie, 
în timp ce Abby ar fi vrut să-l vadă plecat definitiv. Oricât de 
mult și-ar fi dorit să vândă căsuţa, ziua aceasta nu era cea mai 
potrivită. 


— ... 0, Doamne, nu. Nu!Nu! Nu! Nu Mary! Vă rog, vă 
rog, trebuie să fie o greşeală! Virginia LaBelle tremura toată, 
ochii săi albaștri fiind ieșiţi din orbite, în timp ce-și scutura 
violent capul dintr-o parte în alta, stând lângă sotul său. Faţa 
îi era palidă, picioarele nu aveau stabilitate și dacă n-ar fi fost 
braţul puternic al soțului său, care să o susțină, s-ar fi prăbușit 
într-o clipă pe podeaua placată cu marmură a casei sale cu trei 
etaje, construită în stil victorian. Ochii îi înotau în lacrimi. Nu 
fetița mea, strigă ea, iar măruntaiele lui Montoya se răscoliră, 
în vreme ce el își înălță privirea de-a lungul scării curbate de 
lemn și apoi pe palierul unde era atârnat portretul unei tinere 
frumoase şi pline de viaţă, într-o ramă aurie. Ochi albaștri și 
luminoși, păr blond cu irizaţii aurii, ce-i cădea, ondulându-se, 
dincolo de umeri, niște gropite vizibile, încadrând un surâs 
strălucitor. O fată frumoasă. În mintea lui revăzu cadavrul 
acelei femei, cu chipul umflat ce căpătase o puternică nuanţă 
gălbuie, și simţi că i se face rău. 

- Îmi pare rău, spuse Montoya, ceea ce era adevărat. 
Aceasta era partea cea mai neplăcută a profesiei sale. Cea mai 
cumplită. Era de preferat să ai de-a face cu cadavre, decât să 
aduci la cunoștință celor rămași în viaţă că pierduseră pentru 
totdeauna o ființă dragă. Mai ales un copil. 

— Numele de pe cartea de identitate era Courtney. 

— Ea alesese să i se spună Mary. Imediat ce a fost suficient 
de mare pentru a putea decide, cam prin clasa a V-a sau a 
VI-a, cred, zise tatăl ei, pe nume Clyde. Înalt, masiv, cu niște 
obraji bucălaţi deasupra unei bărbuțe mici şi argintii, care se 
potrivea perfect cu părul său scurt, Clyde LaBelle îmbătrâni 
subit sub ochii lui Montoya. Umerii lui se gârboviră sub 
haina-sport de nuanță arămie, pielea își pierdu orice urmă de 
culoare, tenul căpătând o paloare bolnăvicioasă, în timp ce 
ochii săi albaștri, ascunși în spatele ochelarilor cu ramă de 
aur, păreau să-și fi pierdut expresivitatea. 

— În clasa a III-a. O avea profesoară pe maica Penelope, 
zise Virginia, clipind pentru a-și alunga lacrimile, pe chipul 
său întipărindu-se clar refuzul de a accepta adevărul. 

— Sunteţi convins că e vorba despre fetița noastră? întrebă 
Clyde încet. 

— Da, dar va trebui ca unul dintre dumneavoastră să 
identifice cadavrul. 

Mama lui Courtney slobozi un alt vaiet cutremurător, 
pierzându-și controlul. 

— Trebuie să fie vorba de o greșeală. 

— O voi face eu. Un mușchi se crispă pe maxilarul lui 
Clyde, iar Montoya observă cum coloana bărbatului se înţepeni 
brusc. 

— E imposibil, e imposibil, murmură Virginia. 

— Gata... scumpo... gata. El își lipi buzele de părul ei, dar 
nu rosti minciuna aceea obişnuită: forul va fi bine. 

Pentru că nu avea să fie. Pentru restul vieţii lui, cuplul 
acesta atât de sudat avea să-şi jelească fiica, nemaicontând 
nimic altceva. Scopul pentru care munciseră, ca să aibă casa 
asta solidă în stil vechi, terenurile întinse, Cadillacul argintiu 
parcat pe alee, totul nu va mai avea niciun rost. 

— Poate că ar trebui să te întinzi, îi propuse Clyde soţiei 
lui, dar ea nu dorea să audă absolut nimic. 

Ştergându-şi ochii cu degetele, ea șopti: 

— Vreau să ascult tot ce are de spus domnul poliţist. E o 
greșeală, bineînţeles, dar trebuie să aflu totul. 

— Ginny, detectivul Montoya nu s-ar fi prezentat aici dacă 
n-ar fi fost sigur... 

— Dar trebuie să fie o greșeală. Amândoi știm asta. Ea 
inspiră cu sughițuri, după care se desprinse ușor din 
îmbrățișarea soțului său. Picioarele ei erau nesigure, dar reuşi 
să se susțină pe ele, îndreptându-şi brusc coloana. 

— Vă rog să mă scuzaţi o secundă. Atingându-și părul ca 
şi cum ar fi realizat că acesta era răvășit, ea se îndreptă spre 
ceea ce părea a fi sala de baie cea mai apropiată. Sandalele 
ei aurii țăcăniră pe podeaua din marmură. 

— Sunt psihiatru, zise Clyde. Am să-i prescriu un 
tranchilizant. El se uită agitat spre sala destinată machiajului. 
Şi am să-l chem pe pastorul ei confesor. Părintele Michael are 
un fel aparte de-a o calma. 

Montoya luă seama la crucifixul din lemn sculptat care 
era fixat deasupra arcadei care făcea legătura cu spatele casei. 
O Biblie masivă îmbrăcată în piele se odihnea pe o măsuţă 
postată chiar lângă piciorul scării. Tavanul holului de la intrare 
se înălța deasupra celor două etaje ale casei, permițând 
foaierului să se deschidă spre o galerie situată la cel de-al 
doilea etaj, acolo unde fuseseră expuse alte fotografii ale 
familiei LaBelle, aranjate într-o manieră artistică. 

Uşa sălii pentru machiaj se deschise, iar Virginia LaBelle, 
care-şi refăcuse machiajul, în timp ce părul de pe frunte nu 
mai era năclăit, reuși să ofere un surâs ușor, cu toate că acesta 
nu se reflecta neapărat și în privirea ei. 

— Vă rog, domnule ofițer, fiți drăguţ și urmaţi-mă în 
salonaş. Vocea ei tremura și, preț de o secundă, ea păru că e 
gata să se prăbușească din nou, pradă lacrimilor. Apoi trăgând 
de marginile mânecilor, își recăpătă suflul şi rosti: Putem 
discuta mai pe larg acest subiect. Eu sunt convinsă că a fost 
vorba de o mare și îngrozitoare eroare. 

Clyde aruncă o privire rapidă spre Montoya, urmându-și 
însă soția într-o încăpere primitoare, de culoarea piersicii, cu 
măsuţe ornate în stil antic și veioze din cristal. Apăsând pe 
buton, aprinse focul din șemineu, cu toate că în casă era destul 
de cald, ca apoi să se așeze pe marginea unei canapeluţe. Își 

împreună mâinile în poală, străduindu-se să pară stăpână pe 
sine, să revină la blândețea Sudului, acolo unde Montoya 
bănuia că crescuse. 

— Doriţi ceva de băut? O putem pune pe Ada să pregătească 
niște ceai îndulcit. 

— Nu e nevoie, mulțumesc, zise Montoya. 

În timp ce soțul se așeză alături de ea, Montoya cercetă 
rapid încăperea. Deasupra șemineului se afla un alt portret 
uriaş al lui Courtney, iar dincolo de polița din marmură, exista 
o serie de fotografii ale fetei, în diverse etape ale vieţii: când 
era abia un ţânc, altele, la vârsta aceea ciudată când aparatele 
dentare îi străluceau în gură, în timp ce la ochi purta o pereche 
micuță de ochelari, asemenea unei bunicuţe, alături de alte 
instantanee, mult mai recente, care înfățișau o tânără cu un 
chip plin de prospetime și un surâs blând. 

— Va deveni călugăriță, zise Virginia, cu o urmă de 
mândrie, atingându-și ușor crucea cu diamant ce atârna la 
gâtul ei și care semăna atât de mult cu cea găsită la gâtul 
fiicei sale. 

O călugăriță? 

Montoya nu se așteptase la întorsătura asta. El o privi 
atent pe mamă, întrebându-se dacă aceasta avea să sufere o 
nouă cădere nervoasă. 

— Urma să devină membră a unui anumit ordin? 

— Ştim că nu e o alegere obișnuită pentru o tânără din 
epoca noastră și Dumnezeu ne e martor că noi doi am încercat 
să o determinăm să se răzgândească. Ea aruncă o privire cu 
subînţeles spre soțul său. Noi ne dorim nepoți, înțelegeți... 
Vocea ei se prăbuși din nou, când privi fotografiile singurului 
ei copil, aranjate deasupra politei șemineului. O singură lacrimă 
se scurse pe obraz, pe la colțul ochiului. 

Stomacul lui Montoya se strânse. El începu să explice, 
cât se poate de delicat, datele pe care le avea, atât cât putea 
spune. Despre cabană. Despre Gierman. Despre arma 
descoperită în mâna fiicei lor. Despre rochia de mireasă. 

În ciuda situaţiei, părinţii lui Courtney LaBelle îl ascultară. 
Cu nesaţ. Cu tristețe. Fără să comenteze. Ploaia lovea ferestrele 

înalte, în timp ce gazul sâsâia în cămin. Virginia și Clyde 
stăteau strânşi unul în altul, ținându-se de mână, în vreme ce 
lumina focului se reflecta în verighetele lor, iar ei nu scoteau 
un cuvânt. Era ca și cum s-ar fi adresat unor manechine. Doar 
în secunda în care pomeni de pistol, tatăl tresări şi clipi, în 
timp ce sentimentul vinovăţiei i se citea în privire. 

— l-am dat pistolul acela ca să se protejeze, şopti el cu o 
voce sugrumată. Nu mi-am imaginat niciodată că... Ooo, Iisuse. 
El își îngropă fața în palma liberă, în timp ce umerii începură 
să-i tresalte spasmodic. 

În mod surprinzător, soţia sa îi atinse umărul cu mâna 
liberă, ca și cum ar fi vrut să-l îmbărbăteze. 

— Nu trebuia să i-l dau. Dacă nu i-l dădeam, azi era vie, 
zise el. 

— Ssssât. Nu, Clyde. Indiferent ce s-a petrecut, nu a fost din 
vina ta. O să vezi. E o greşeală. Ea își întoarse iar privirea plină 
de tristețe spre Montoya. Mary nu-l cunoaște pe Luke Gierman. 
Sunt convinsă. El e tipul acela care face o emisiune îngrozitoare 
la radio, nu? Cel care a fost interzis cam peste tot. 

— Lucra la WSLJ. Era cunoscut drept cel mai șocant 
moderator radio al postului lor. 

— Ei bine, aveţi dreptate. Mary nu-l cunoaște. N-are cum. 
Şi nici nu are o rochie de mireasă, credeţi-mă. Aţi descoperit 
pe altcineva, Cineva care, din întâmplare, avea asupra ei cartea 
de identitate a fiicei noastre. 

— În ultimele două zile aţi luat legătura cu fiica 
dumneavoastră? întrebă Montoya, gândindu-se la fotografia 
victimei pe care o avea cu el, dar pe care nu îndrăznea să o 
scoată din buzunar. 

— Ei bine, nu. 

— Poza din buletin şi cea din carnetul de student seamănă 
foarte bine cu femeia pe care am descoperit-o. 

Gâtul Virginiei slobozi un strigăt scurt și ascuţit, în semn 
de protest. 

— l-aş putea telefona chiar eu părintelui Michael, zise 
Montoya, conștient că azi nu va mai afla absolut nimic de la 
cei doi părinți nespus de îndurerați. 

— Nu, nu... o să mă ocup chiar eu de asta. Virginia surâse 
cu tristeţe, după care se îndreptă spre un birou, de unde luă 
un telefon și formă la repezeală numărul. Vorbi vreme de 
câteva minute la telefon, după care închise, mâna ei 
odihnindu-se pe receptor putin mai mult decât ar fi fost necesar, 
ca și cum nu ar fi vrut să întrerupă conversaţia respectivă. 

— Aţi spus că Courtney, pardon, că Mary voia să se 
călugărească, zise Montoya, în timp ce mama fetei reveni pe 
canapeluţă. Ea își găsi geanta și scoase o batistă dinăuntru. 
Când s-a hotărât să facă parte din ordinul respectiv? 

Clyde se încruntă. 

— Acum şase sau opt luni de zile, cred. O privi rapid pe 
soţia lui, pentru confirmare. 

— Crăciunul trecut. Virginia mototoli batista, privind pe 
fereastră, ca şi cum ar fi așteptat să-și vadă fiica pășind pe 
aleea din faţa casei. A fost în vizită la „A noastră Doamnă a 
Virtutilor“ 

Montoya simţi cum ceva face „clic“ în mintea lui. 

— Măcar ar fi fost aproape, zise mama ei din nou. Si, în 
plus, cred că suntem oarecum legaţi de ordinul respectiv. Clyde 
a lucrat acolo ca medic, iar eu ca asistent social. Acolo ne-am 
cunoscut. Surâsul ei era unul fugar, tremurat, și dispăru cât ai 
clipi. Au de gând să demoleze fostul spital, dar măicuţele vor 
rămâne mai departe la mănăstire. Am auzit că vor construi 
niște apartamente noi şi un departament de asistență socială 
dotat cu toate facilitățile necesare, iar pe măsură ce măicuţele 
vor înainta în vârstă, vor beneficia de locuinţă și de asistenţă 
medicală gratuită. Asta după ce nu vor mai avea cum să se 
îngrijească singure sau nu vor mai putea beneficia de sprijinul 
ordinului bisericesc. Ea închise ochii oftând, mototolind și 
desfăcând batista pe care o avea în mână. 

Montoya aflase de renovarea fostului spital. Mătușa lui se 
alăturase acestui ordin cu câţiva ani în urmă. Încă lucra acolo. 

Clyde zise: 

— Noi i-am cerut să mai stea încă un an la Colegiu, înainte 
să se călugărească, dar... ea se hotărâse deja. 

— Cunoașteţi motivul? 

El avu o ezitare și îi aruncă o privire sotiei sale. 

— Simţea că Dumnezeu stă de vorbă cu ea. 

— Chiar EL? 

— Da. Clyde aprobă, ferindu-şi privirea. 

Deci viitoarea soră Mary, alias Courtney, era posibil să 
nu fi fost chiar atât de întreagă la minte, până la urmă. 

— Stiu a ce sună chestia asta, domnule detectiv. Lucrez cu 
oameni care aud mereu voci... 

— Nu era același lucru în cazul ei! interveni Virginia. 
Mary... credea, pur și simplu că Dumnezeu îi ascultă rugile, 
asta-i tot. Iisuse Hristoase, ea nu era o schizofrenică! Buzele 
ei se tuguiară în semn de dezaprobare. E o fată normală, 
sănătoasă și iubitoare. 

Sigur. Ca şi loana D'Arc. 

Clyde își strecură brațul după umerii soției sale. 

Montoya întrebă: 

— Avea un iubit? 

— Nimic serios. 

— Sunteţi sigur? 

— Da. Cea care răspunse fu soţia, însă amândoi dădură din 
cap în semn de aprobare. 

— Posibil ca să fi fost interesat cineva de persoana ei, dar 
ea să nu-i întoarcă interesul? 

— Mary se înțelege bine cu toată lumea, domnule polițist, 
zise Virginia. Cu toate că ar fi avut ocazia să se întâlnească 
cu mulţi băieți, cu o grămadă, ea nu s-a întâlnit cu nimeni. Ea 
promisese deja că va fi a lui Dumnezeu. De aceea poartă 
inelul. 

— Inelul? 

— Cel pe care îl are la mâna stângă, adăugă Clyde, iar în 
mintea lui Montoya apăru cât ai clipi inelarul julit şi vânăt al 
fetei ucise. 

— Aşa cum alte fete poartă inelul dăruit de iubiții lor, ori 
inelul de logodnă sau verigheta, Mary poartă un inel prin care 
promite să fie a lui Dumnezeu. E vorba de un inel pe care şi 
l-a ales chiar ea cu ocazia aniversării vârstei de optsprezece 
ani, atunci când ea a promis că va fi a Tatălui. 

— Adică a lui Dumnezeu. 

— Bineînteles. Umerii Virginiei deveniră țepeni, ca și cum 
s-ar fi pregătit ca să-şi apere copila. 

Montoya nu știa ce să mai spună. Lucrurile luaseră pe 
neașteptate o întorsătură ciudată. El ridică din nou ochii spre 
portret. Era o fotografie în care tânăra își ținea mâinile rezemate 
de speteaza unei canapele. Pe inelarul mâinii stângi purta o 
bijuterie filigranată din aur care avea în mijloc o piatră de 
formă dreptunghiulară de culoare roşie. 

— Deci, ea nu urma să se căsătorească? 

— Ce? Nu! Sigur că nu. Virginia oftă lung. 

— Avea o rochie de mireasă? 

— Nu... de ce să fi avut? V-am mai spus, ea nu avea nici 
măcar un iubit! 

— A ales Colegiul All Saints dintr-un motiv anume? 

Clyde zise: 

— Noi l-am ales. Am vrut să fie cât mai aproape ca să o 
putem vizita, dar și suficient de îndepărtat, ca să poată 
experimenta viața de colegiu. Ar fi putut, bineînțeles, să urmeze 
cursurile Universităţii Loyola, iezuiţii de acolo fac o treabă 
excelentă. E aprope de noi. Am lucrat acolo câțiva ani. 

Virginia începu să tragă nervoasă de batistă. 

— Clyde a simțit că ar fi bine pentru ea dacă nu ar mai 
sta sub aripa noastră, dacă ar cunoaște oameni noi, deși avea 
de gând să se călugărescă. Ea clipi des, înghițindu-și lacrimile. 
Bărbia începu să-i tremure. Clyde voia ca ea să cunoască 
putin viața. 

Chipul tatălui lui Courtney se crispă de durere. 

— N-am vrut decât ce e mai bun pentru ea. 

— La fel ne-am dorit amândoi. Virginia își șterse nasul. 

- Înţeleg, zise Montoya, minţind fiindcă nu înţelegea 
absolut nimic. De obicei, fetele care împlineau optsprezece 
ani nu se grăbeau să devină călugărițe, ci obișnuiau să se 
întâlnească cu băieți. Cu excepţia cazurilor în care ar fi avut 
o altă orientare sexuală. În cazul acesta, ar alege să se 
întâlnească cu alte fete, iar dacă „Mary“ Courtney LaBelle 
era „între fete“, atunci ce dracu' căuta ea cu Luke Gierman? 

După toate aparențele, victimele păreau să aibă orientări 
cu totul diferite. 

Montoya continuă să vorbească, până în secunda în care 
observă cum un sedan argintiu tocmai parca în faţa casei. Acesta 
fu semnalul care-i dădu lui Montoya de înțeles că trebuia să 
plece, pentru a le da voie părinţilor îndureraţi să petreacă o 
vreme în compania unui preot. Un bărbat înalt, având peste doi 
metri înălțime, purtând costum şi cămașă neagră și gulerul acela 
tare, de culoare albă, specific pastorilor, ieși din maşină. Părul 
alb, tuns scurt, ochelarii fără rame şi câteva riduri pe chipul pe 
care timpul lăsase urme, dădeau de înțeles că se apropia de 
vârsta de şaptezeci de ani, deși avea o ținută dreaptă, în timp 
ce se îndrepta grăbit spre ușa de la intrare. 

Soneria scoase nişte sunete plăcute, melodioase. 

Doamna LaBelle sări în picioare şi, imediat ce preotul 
păși înăuntru, expresia curajoasă dispăru complet, 
dizolvându-se în hohote amarnice de plâns și șiroaie de lacrimi. 

Montoya era fericit că urma să plece din casa aceea 
perfectă, care devenise un mormânt pentru fiica ce nu avea să 
se mai întoarcă niciodată. Se îndreptă rapid spre mașina lui, 
urcă la volan și porni motorul. Înainte să dea în marşarietr, 
pentru a ieși în stradă, el telefonă la secţie. Imediat avu legătura 
cu Lynn Zaroster, un detectiv începător care prelua apelurile 
telefonice. 

— Salut! Montoya la telefon. Poţi să verifici la Laboratorul 
de criminalistică, dacă a fost găsită vreo bijuterie asupra lui 
Courtney LaBelle, femeia moartă descoperită alături de Luke 
Gierman, azi-dimineață? Te rog să verifici și dacă Gierman 
purta vreo bijuterie. 

— Păi el era exact cum l-a făcut mama sa. N-ai fost acolo? 

— Mda, aşa mi s-a părut şi mie. Montoya luă rapid un 
viraj în formă de U, apăsând apoi pe acceleraţie. Nu mi s-a 
părut că ar purta ceva, dar te rog să mai verifici o dată și după 
aceea să-mi dai de știre, OK? Se pare că fata nu pleca nicăieri 
fără să poarte bijuteria prin care i se promisese Domnului. 

— Înţeleg. 

— Mai e cineva la Gierman acasă? 

— Brinkam și un anchetator din echipa criminaliștilor. 

— Dă-le telefon şi spune-le să pregătească căţeaua. O să 
trec să o iau. 

— Căţeaua? 

— Mdaa. Fosta soție a lui Gierman își vrea câinele înapoi. 
Se pare că l-a pierdut după pronuntarea divorțului. 

— Câinele? 

— Da, asta am spus. 

Lynn mormăi printre dinți ceva legat de lunaticii și fanaticii 
iubitori de câini, ca apoi să adauge cu voce tare: 

- Bănuiesc că n-ai auzit despre apelurile telefonice pe 
care le-au primit ieri cei de la postul radio. 

Montoya o coti după colț, depășind două șiruri de mașini 
aflate în trafic. 

— Nu. Despre ce a fost vorba? 

— Despre ziua în care ei au difuzat emisiunea care a avut 
ca temă fostele soţii răzbunătoare. 

— Cine a sunat? 

— Multă lume. Oameni iritaţi. Sau cei care aveau de 
împărtăşit povestea lor decedatului Luke. Ideea e că una dintre 
persoanele care au telefonat a închis înainte de a vorbi ceva. 

Montoya presimţi ce avea să urmeze. 

— Apelantul s-a dovedit a fi fosta lui soţie, Abby Chastain. 
Ea nu s-a deranjat să scoată un cuvând, probabil nedorind să 
aibă o conversaţie în direct cu fostul soț. Dacă eram în locul 
ei, nici eu nu aș fi vorbit. Dar e evident că a ascultat emisiunea, 
iar eu tocmai am ascultat reluarea acesteia. A făcut-o bucățele, 
da’ bine de tot. Dacă aș fi auzit chestiile acelea, spuse de 
fostul meu soţ, cred că aș fi fost în stare să-l omor. 

— Vrei să spui că e posibil ca Abby Chastain să-i fi lichidat 
pe sotul ei și pe Courtney LaBelle? Nu, nu părea o ipoteză 
logică. Nu dacă judecai după rochia de mireasă și după urmele 
pantofilor măsura doisprezece. 

— Nu știu cum e tipa aia, dar Doamne, o Doamne, Gierman 
ăsta a fost ceva de groază. I-a oferit fostei soţii un motiv cât 
se poate de solid. Asta e tot ce vreau să sugerez. 

— Păstrează înregistrarea. Vreau s-o ascult. 

— O am chiar aici, iar el auzi câteva pocnituri, ca şi cum 
ea ar fi vrut să demonstreze ceea ce spusese. 

— I-au descoperit automobilul? 

— Din câte știu eu, nu. 

— Să mă anunti imediat ce va fi localizat, zise Montoya 
înainte de a închide telefonul, după care se îndreptă spre 
locuința din oraș a lui Gierman, situată în Cartierul Francez, 
o clădire veche din cărămidă, cu două etaje, cu nişte ferestre 
înalte, cu obloane contra uraganelor și niște balcoane elegante 
din fier forjat. Intrarea privată și curtea mică erau înconjurate 
cu banda galbenă de la Departamentul Omucideri. 

Privind în jur, Montoya deschise ușa. Unul dintre 
anchetatorii Bonitei, Inez Santiago, tocmai încuia cutia cu 
probe. Ea ridică privirea spre Montoya în clipa în care acesta 
păși în hol. 

— Fi, ia te uită ce a adus pisica, îl tachină ea, dezvelind 
nişte dinți albi ce contrastau cu pielea ei aurie. Santiago era 
o frumuseţe, binecuvântată cu un trup de dansatoare și un păr 
lung în nuanta cafelei, în care străluceau nişte șuviţe roșii și 
pe care, atunci când lucra, şi-l strângea într-un coc. Ochilor 
ei verzi, inteligenţi, nu le scăpa absolut nimic. 

— Ai cercetat zona? 

— Sigur. 

— Ai găsit ceva? 

- Câteva amprente, dar nu se știe cui au aparţinut. O să 
le verificăm cu ajutorul sistemului automat de identificare a 
amprentelor și o să vedem care va fi rezultatul. Brinkman a 
colectat câteva lucruri de uz personal, dosarele, PC-ul, gunoiul 
şi robotul telefonic. Cred că am luat tot ce se putea. Poţi să 
te învârți cât vrei pe aici, numai să nu răscoleşti ceva până nu 
am verdictul final al lui Washington. Surâsul strălucitor al lui 
Santiago își făcu din nou apariţia. 

Pudra de amprentare era împrăștiată peste tot și câteva 
sertare rămăseseră deschise, dar dincolo de toată treaba făcută 
de cei de la Criminalistică, locul era curat. Aranjat. Ordonat. 

— Am venit să iau căţeaua. 

— Ea ştie chestia asta? Poate n-are să fie de acord. 

— Oooo, dar pe unde ai dus-o astăzi? 

Clipind răutăcios, ea zise: 

— Chiar vrei să ştii? Ea închise încuietoarea servietei, 
arătând apoi spre bucătărie. Căţeaua e acolo. Am încercat să 
i-o pasez lui Brinkman, dar a spus „nici gând“, se pare că 
devine paranoic când vine vorba de animale, indiferent de 
specie. 

— A plecat? 

— Acum aproximativ cincisprezece minute. A zis că O să 
vă întâlniți la secţie, ca apoi să mergeţi împreună să verificaţi 
dormitorul fetei. 

Nu-l încânta să stea închis câteva ceasuri într-o mașină 
alături de Brinkman. Azi era obligat să-l suporte pe detectivul 
acela enervant, și era nerăbdător ca Bentz să se întoarcă la 
serviciu. Rick Bentz era partenerul lui şi cu toate că Montoya 
mai făcea glume pe seama vârstei lui Bentz, era de o mie de 
ori mai bun ca Brinkman, Domnul-Stie-Tot. 

Santiago traversă bucătăria, îndreptându-se spre o 
spălătorie mică unde vasele cătelei erau aşezate lângă uscător. 
Un coş încăpător era vârât dedesubtul unui dulap, în partea de 
jos având montată o bordură din fier. Prin încrengătura coșului, 
ochii ageri ai unui labrador maro urmăreau cu mare atenţie. 

— A stat în aşteptare, zise Santiago. 

— Pun pariu că da. Montoya se lăsă pe vine. Ce faci, 
fetito? Câinele lătră scurt. Cred că vrea afară. El deschise uşa 
ȘI cățeaua ieși ca din puşcă. Învârtindu-se ca o nebună, Hershey 
își vărsă apa, țopăind nerăbdătoare, sperând să atragă atenţia. 

— Ce bine că am analizat deja încăperea asta, mormăi 
Santiago. 

— Ai terminat, nu? 

— Mda, dar nu știu ce mai doreşte doamna Washington. 
Mai bine du-o — ea arătă către câine — repede afară și nu doar 
în grădină. 

— Am înţeles, aprobă Montoya și, când cățeaua începu să 
sară pe el, zise: hei, hei, mai încet. Montoya luă lesa, care era 
agăţată într-un cui din perete, și o prinse de zgarda de la gâtul 
câinelui. Calmează-te! îi ordonă el, dar nerăbdătoarea cățelușă 


106 


începu să tragă de lesă, aproape sugrumându-se. Cred că o s-o 
duc afară. 

— Bună idee, zise Santiago, dând scurt din cap, uşor ironic. 
Mda, marele deștept Montoya. Și dacă vrei să știi, comanda 
corectă nu e nici „potolește-te“, nici „calmează-te“, nici „fă-te 
stană de piatră“. Cred că te-ai descurca mai bine cu „stai jos“, 
„oprește-te“ sau cu „stai“, comenzile de bază, cum știi deja, 
pentru orice cățeluş. 

— Ce amuzant. 

— Aşa ziceam și eu. 

— Ce plină de tine ești? Ai avut o noapte bună? 

— Să ştii că, în realitate, chiar am avut, zise ea, cu ochi 
strălucitori. Dar nu e ceea ce crezi. Am fost în oraș. Cu un 
prieten. Am dansat. Nu m-am întors acasă decât pe la ora 
unu. Distracţie și joc nevinovat. Ea surâse din nou. Nu te ma: 
gândi la chestia aia, Montoya. Nu fi băiat rău. Merseră 
împreună afară și, după ce cățeaua își făcu necesităţile, aproape 
de cotitura străzii, Montoya reuși s-o urce pe bancheta din 
spate. 

— Ar fi bine să deschizi unul dintre geamuri. 

— Chiar asta mă gândeam să fac, zise el deschizând portiera 
șoferului și pornind motorul. Deschise puţin geamurile din 
faţă. Parcase undeva la umbră, dar căldura era încă 
înăbușitoare. Apoi cobori din automobil și se rezemă de una 
dintre aripi. 

— Ai găsit ceva interesant înăuntru? întrebă el, făcând 
semn cu bărbia către curte. 

— Nu cine ştie ce. Am fost aici mai devreme. Nu sunt 
semne de confruntare fizică. 

— lar mașina lui e tot dispărută. Era o constatare, nu o 
întrebare. Garajul era gol. Montoya verificase deja. 

— Mdaa. 

— Şi lucrurile lui personale? Hainele, bijuteriile? 

— Nimic nu părea deranjat. Locuinţa are un aer clasic... e 
aranjată cu gust. Ştii, am ascultat de câteva ori emisiunea lui 
Gierman și mi l-am imaginat drept un nemernic obscen. 
Discuţiile lui de la radio au exagerat această impresie. Mi-am 

închipuit că e un rasist, un misogin și un militant NRA, dar 
după cele găsite înăuntru, se pare că nu mă pricep. 

— Astfel că băieţii nu pot fi pe lista suspecților, zise el, 
dar gluma nu avu nici cel mai mic efect. 

— Avea o mulțime de dușmani. 

— Am tot auzit chestia asta. 

— Îi incita pe oameni. Îi plăcea să aţâţe focul, întelegi? 
Fruntea ei se încreți. Poate că o făcea de dragul emisiunii. 
Pentru raiting. Pentru bani. 

— Poate vom afla. 

— Pentru Gierman e prea târziu. Hei, vrei să duc eu 
cățeaua? se oferi ea. 

— Cred că mă descurc. 

— Ooo? Santiago păru confuză preţ de o secundă, înainte 
de a-și înălța bărbia și de a-l privi pe Montoya, dând ușor din 
cap. De ce nu spui că fosta nevastă a lui Gierman e singurică 
şi caută pe cineva? Iisuse, Montoya, când o să pricepi? 

— Ce să pricep? întrebă el, dar ea se mărgini să pufnească 
în râs. 

OK. Du cățeaua! Santiago descuia deja portiera 
automobilului ei, parcat pe colț, chiar în fața mașinii lui 
Montoya. 

Montoya nu luă seama la comentariile ei şi intră încă o 
dată în apartament, pentru a arunca o ultimă privire rapidă 
asupra locului pe care Gierman îl considerase un an și ceva 
drept căminul său. 

Santiago avea dreptate. Locul era ordonat sau așa fusese 
înainte ca oamenii de la amprentare și de la strângerea dovezilor 
să treacă pe acolo. Podele din lemn lăcuit, piese moderne de 
mobilier în tonuri șterse şi picturi abstracte în culori vii, formau 
piesele de rezistență ale decoraţiunilor lui Gierman. 

La etaj, în dormitorul principal, hainele sale erau călcate, 
împăturite sau agățate pe umeraș. Bijuteriile se găseau într-o 
cutie în care mai existau ace de cravată şi butoni. Pe măsuța 
de toaletă erau înşirate câteva fotografii ale lui, făcute pe un 
vapor sau în echipament de schi. Montoya recunoscu Puged 
Sound, la capătul căruia se afla Space Needle, în spate 

zărindu-se linia orizontului și un munte uriaş — era Muntele 
Rainer? — Gierman își conducea vehiculul în bătaia unui vânt 
puternic, după cum se putea observa. 

Judecând după locaţie și după vârsta pe care părea să o 
aibă Gierman, Montoya intui că fotografia fusese făcută, 
probabil, în perioada în care Gierman era căsătorit cu Abby 
Chastain sau în cea în care îi făcea curte. Păreau un cuplu 
nepotrivit, cugetă Montoya, reamintindu-și chipul plin de 
prospețime al lui Abby Chastain și simțul umorului extrem de 
acid pe care ea îl poseda, în ciuda stării de șoc pe care i-o 
provocase moartea fostului soț. Ea părea, în aparenţă, o fire 
blândă, în vreme ce Gierman îţi făcea impresia unui om dur 
şi necioplit. 

Dar ambele ipostaze puteau fi doar o faţadă. 

Montoya nu făcuse cercetări mai amănunțite, aşa că nu se 
putea baza pe prima sa impresie. 

Deocamdată. 

Sala de baie de la etaj avea un aspect îngrijit, în ciuda 
echipei de anchetatori care luaseră probele. Cabina de duş, 
cada și chiar toaleta fuseseră frecate și curățate. Probabil că 
de asta se ocupase vreo iubită, vreo echipă specializată sau 
însuși Gierman. 

Montoya deschise un dulap. Nici urmă de reviste cu tematică 
obscenă sau sexuală. Nici măcar un singur număr al revistei 
Playboy. În schimb, Montoya descoperi câteva cataloage ale 
marilor magazine de mobilă și ale galeriilor de artă, exemplare 
din Digest și Men's Health. După toate aparențele, Gierman 
locuia singur, iar gura lui mare și înfățișarea publică, care enerva 
pe toată lumea, erau o poză. Sau mai exact, Gierman era o fire 
complexă. Traversând un hol mic, placat în lemn masiv, lăcuit, 
Montoya intră în cel de-al doilea dormitor, care fusese folosit 
ca loc de recreere şi cameră de lucru. Nici urmă de pat sau 
canapea extensibilă, ci doar un birou, un computer, un dulap 
pentru dosare, un televizor, dotat cu DVD, şi o combină 
muzicală cu boxe. Astfel de aparate erau și în dormitor şi în 
living. Un pasionat al mediei. Rezemat de unul dintre pereţi se 
afla un set de greutăţi, precum și o banchetă, iar într-un suport 

pentru CD-uri, o colecţie cu muzică clasică, jaz și rock'n'roll 
din anii de început ai genului. 

Musafirii ar fi fost obligaţi fie să doarmă cu Gierman, fie 
să se culce pe canapeaua verde-gri din living. 

Acum, din pricina investigaţiei, componentele de bază ale 
computerului fuseseră duse la secţie; cablurile rămăseseră 
atârnând în locurile în care altădată fuseseră atașate la unitatea 
principală a PC-ului. Sertarele care conținuseră dosare 
rămăseseră întredeschise, în timp ce mare parte din informaţiile 
pe care le conţineau fuseseră scoase de acolo. O parte din 
aceste dosare zăceau acum, fără îndoială, pe biroul de la secție 
al lui Montoya. 

Brinkman se ocupa de asta, dar tot un nesuferit rămânea. 


Apa picura din conductele învechite. 

Mirosul de pământ se strecura prin olanele vechi și prin 
cărămizile care-şi pierduseră demult tencuiala izolatoare. Din 
tencuiala se crăpaseră, lăsând să pătrundă înăuntru mirosul de 
noroi și de umezeală. 

Lui nu-i păsa. 

Nu avea importanţă. 

Nu avea cum să-i afecteze scopul. 

Dacă stătea complet nemișcat şi cu ochii închiși, reușea 
să rememoreze acele mirosuri înțepătoare de antiseptic și de 
amoniac care se amestecau cu acela al trupurilor umane, a 
urinei, a transpiraţiei și a fricii. 

Mai presus de mirosuri erau zgomotele. Dacă asculta cu 
atenție încordându-și auzul, putea să audă și acum șoaptele 
acelea răgușite, rugăciunile acelea mute și vaietele acelea slabe 
și nesfârșite. Zgomotul metalic produs de roţile cărucioarelor, 
ceasul numărând secundele, peste tot simțindu-se aerul acela 
ușor de prăbuşire şi decădere, peste care se așternea blândeţea 
razelor de soare și o falsă senzaţie de speranţă. 

Acum, stând pe coridoarele labirintice de la subsol, el își 
imagină vremurile de altădată. Putea vedea atât de clar... ochii 

strălucitori, surâsurile răbdătoare, sprâncenele adunate a 
îngrijorare. Dar totul fusese un fals. 

El deschise ochii, răscolind acele semne false, acele păcate 
întunecate și tăinuite, păcate despre care mama lui îl avertizase, 
păcate pentru care fusese pedepsit cu brutalitate. Strecurându-se 
prin acele coridoare întunecate, simţi că revenise cu adevărat 
acasă, că se întorsese pentru a pune lucrurile la punct. 

Se mișca lăsând ca lumina lampioanelor să lumineze 
ungherele devastate, luminile aurii ale flăcărilor de mici 
dimensiuni reflectându-se pe pereţii ce odată fuseseră de un 
alb imaculat şi strălucitor. Acum negreala era evidentă, petele 
întunecate fiind incrustate în dreptunghiurile prăfuite și 
murdare ale olanelor care odată acoperiseră această zonă din 
subsolul spitalului. Aceasta fusese zona pe care el o păstrase 
mereu încuiată și în mare secret, un loc în care lumina zilei 
nu pătrunsese niciodată, unde puțină lume știa ce deghizări se 
petreceau acolo, jos. Cei care știuseră, își ţinuseră gura și 
așteptaseră ca trădările și actele machiavelice să fie date uitării. 

Oh, cât se înșelaseră. 

Nimic nu fusese dat uitării. 

Și nici iertat. 

De la mama lui învățase aceste lecţii nepreţuite. 

El aprinse un alt felinar, întorcându-se spre cel din urmă 
ungher. Cu ajutorul unei chei, deschise cea din urmă ușă, 
pătrunzând în încăperea fără ferestre, acolo unde-și depozitase 
lucrurile. Se îndreptă spre micul secreter, ale cărui sertare 
aveau nuanța piersici. Era descuiat. Apăsând pe o bară mică, 
urmări cum masa de scris se desface, dând la iveală niște 
nișe, niște dreptunghiuri tocmai bune pentru a-şi ascunde micile 
lui comori. Vârând mâna în buzunar, el scoase inelul, o 
verighetă îngustă de aur, având în centru o piatră mică, roșie, 
în care se reflecta lumina. Preţ de o secundă, el frecă între 
degete cercul metalic, simțindu-i căldura şi aducându-și aminte 
de fata care-l purtase. Pasiunea îi făcea sângele să clocotească 
în vene, iar el își linse buzele. Atât de perfectă... de naivă. El 
observă pata de sânge pe cerculețul din aur. Sângele ei. Cu 
atât mai bine. 

Retrăi momentul când îi fixase revolverul între degete, 
când apăsase pe trăgaci, când simţise spatele ei neted şi suplu 
rezemat de abdomenul lui, după care ea căzuse, moartea 
prinzând-o în ghearele ei. 

Fusese îngrozitor de speriată, iar el știa că ar fi putut să 
o oblige să i se supună. Moartea ei fusese singura soluție 
pentru a nu se lăsa pradă dorinței. Fesele ei se potriviseră atât 
de frumos şi intim de penisul lui în erecție. Ar fi fost atât de 
simplu să se urce deasupra ei. Posedarea trupului ei ar fi fost 
un gest de pură îngăduință. El îşi imaginase cum s-ar fi 
strecurat în scoica ei mică, încordată şi neatinsă, rupând acea 
barieră care separă femeia de copil. 

Dar asta ar fi fost o greșeală. 

Ar fi ruinat planurile pe care le alcătuise cu atâta grijă. 

În clipa asta, gândindu-se la trupul ei fierbinte și înfiorat, 
el simţi nevoia să se ușureze, ca acea durere presantă și 
clocotitoare dinlăuntrul lui să-i fie ușurată, pe măsură ce 
devenea din ce în ce mai puternică. 

Însă ştia că până și chinul său făcea parte din plan. 

Expiră încet, descoperind că strânsese inelul cu atâta 
putere, încât acesta îi intrase adânc în piele, și se dojeni singur. 
Nu venise vremea pentru așa ceva. Nu încă. 

Furios pe sine şi pe slăbiciunea sa, așeză inelul de aur 
într-un intrând special, apoi scoase ceasul din buzunar și-l 
puse alături de inel. 

Perfect, gândi el, în vreme ce lumânările ardeau, iar 
conductele sparte picurau pe coridor. Acesta era primul pas al 
unui drum destul de lung. Munca lui avea să dureze: trebuiau 
să plătească atât de mulţi. De pe raftul de sus, el luă un album 
cu fotografii de culoare neagră. Începu să răsfoiască încet-încet 
paginile cu fotografii, tăieturi din reviste, instantanee și articole 
decupate din reviste. 

Zâmbi privind la fotografiile acelea lipsite de viaţă, citind 
poveştile pe care le memorase cu mult timp în urmă. Surâsul 
îi dispăru când ajunse la fotografia lui Faith Chastain, o 
fotografie alb-negru, realizată într-un studio, surprinzând 
momentul în care ea privise aproape lasciv spre obiectivul 

aparatului de fotografiat. El atinse fotografia, trasând uşor 
curba maxilarului ei. Pieptul i se contractă, amintindu-și cum 
era ea vie. Cum era după ce murise. 

Plin de furie, închise albumul dintr-o mișcare, vârându-l 
în locul lui special din birou. Apoi trânti cu toată forta capacul 
secreterului, închizându-l. Nu avea timp pentru asta. Mai avea 
atât de multe de făcut. 

Victimele nopţii trecute fuseseră doar începutul. 

Noi, cei de la WSLJ, suntem cu toții șocați, spunea 
disk jockey-ul, tuturor ne va lipsi Luke Gierman. Omul ăsta 
era o legendă în regiunea noastră. 

Oh, scutește-mă, cugetă Abby. 

„...în memoria lui Luke și ca recunoaştere a contribuţiei 
sale la discuția liberă, postul WSLJ a decis să retransmită 
câteva dintre cele mai populare emisiuni ale sale și am vrea 
să aflăm de la voi pe care anume aţi dori s-o ascultați. Ne 
puteţi telefona sau transmite pe adresa site-ului nostru. Dj-ul 
anunță numerele de telefon și adresa web.“ Entuziasmul lui o 
scârbi pe Abby. Ea închise radioul. 

— Prin urmare, au de gând să-l canonizeze, îi zise ea lui 
Ansel, care stătea pe speteaza canapelei, privind cu lăcomie la 
o păsărică ce zbura în jurul streșinii. De necrezut. Sfântul Luke 
devine cu totul altul, nu crezi? 

Dar în ciuda vorbelor ei usturătoare, ea simțea mai mult 
decât un simplu regret în privința ultimei lor conversații şi a 
minciunii legate de arma tatălui său. 

— Nici să nu te gândești, se admonestă ea, chiar în clipa în 
care auzi scrâşnetul unor cauciucuri pe aleea din faţa casei. Ansel, 
care nu mai era fascinat de micuța pasăre, sări de pe canapea, 
ducându-se în fugă spre ușă, ca apoi să se oprească brusc. 

— Ce e? întrebă Abby, privind afară prin fereastră. Venise 
detectivul Montoya și o adusese cu el pe Hershey. Inima lui 

Abby tresări. Doamne, ce dor îi fusese de căţea. Deschizând 
ușa, lăsă să pătrundă înăuntru briza caldă a lunii octombrie, și 
păși afară. Hershey înainta în lesă, călcând țantoș peste patul 
de frunze. Detectivul Montoya, în loc să tempereze avântul 
cățelei, ținea pasul cu ea. El ridică privirea, o zări pe Abby pe 
verandă și îi zâmbi. 

Un surâs sincer și ștrengăresc care o luă prin surprindere 
pe Abby.. 

— Cred că i-a fost dor de tine, zise el, în vreme ce Hershey 
urca în fugă scările. Ţopăind, sărind, învârtindu-se și dând 
din coadă, ea solicită întreaga atenţie a lui Abby. 

— Da ești bună. Eşti foarte, foarte bună, o asigură Abby, 
mângâindu-i blana mătăsoasă și lăsându-se pe vine, pentru ca 
Hershey să îi spele fata cu limba. Mi-a fost foarte dor de tine, 
Hersh. 

Câinele lătră cu putere și Abby pufni în râs. Cu toate că 
ura circumstanţele prin care o recăpătase pe Hershey, se bucura 
că o avea din nou acasă. 

— Îţi mulțumesc că mi-ai adus-o din nou acasă, îi spuse ea 
lui Montoya, luând lesa de la el. 

— Pentru puțin. 

Ea ridică o sprânceană. 

— Nu locuiesc chiar lângă secţia de poliţie. Măcar dă-mi 
voie să-ți ofer o bere sau o cola, ah, am doar din aceea 
diete... 

— Nu e nevoie, crede-mă. 

Ea desfăcu lesa, iar Hershey, zărindu-l pe Ansel, o zbughi 
înăuntru. 

— Ah, ah. Fiţi atenţi. Pisica sări în sus, mârâi și ieși rapid 
pe ușa deschisă pentru a se cocoța într-un stejar. Căţeaua o 
urmă îndeaproape, oprindu-se lângă trunchiul arborelui și 
mărginindu-se să latre zgomotos, în vreme ce Ansel o privea 
stând pe o cracă. 

Abby nu-și putu reţine un zâmbet. 

— Asta-i joaca lor preferată. 

Hershey se învârti și lătră până ce adulmecă prezența 
altui animal în tufișuri. 

— Nu se termină niciodată, zise Abby, clătinând din cap 
în timp ce-și privea animăluțele. Ori de câte ori Luke o aducea 
acasă, Hershey îl urmărea lătrând, iar Ansel o scuipa şi o 
rupea la fugă. Căţeaua o alerga întotdeauna, ca după doar 
douăzeci de minute să se tolănească alături în living, Ansel pe 
speteaza canapelei, iar Hershey în culcușul ei de lângă şemineu. 
Făcuţi covrig, amândoi dormeau duși, ca și cum n-ar fi fost 
conștienți unul de prezența celuilalt. Abby îşi îndepărtă părul 
de pe ochi. Câteodată, aici e un adevărat circ. 

— Fostul soț aducea des căţeaua? 

— În fiecare weekend, răspunse Abby, gândindu-se la 
absurditatea situaţiei. Cu toate că la divorț s-a luptat mult s-o 
disconfort stilului său de viață. El era foarte mult timp plecat 
de acasă, din cauza programului de la radio și a celorlalte 
activități. Se uită în fugă la Montoya. Lui Luke îi plăcea să 
se plimbe, şi dacă nu mergea la pescuit, la vânătoare, la ski 
sau mai știu eu pe unde, stătea ceasuri întregi la SPA. Rareori 
era acasă, şi câinele era de capul lui. Dar nu mai are importanţă. 
După cum spuneam, mi-a fost dor de Hershey. Simţi un junghi 
neplăcut în inimă. Da, chiar îmi pare foarte rău pentru ce i s-a 
întâmplat lui Luke. Nu prea ne înțelegeam, iar ultima noastră 
conversaţie... a fost foarte urâtă, îngrozitoare chiar... iar a 
doua zi, în timpul emisiunii, mi-a trimis câteva săgeți. 

— Ai ascultat emisiunea? 

Ea își dădu ochii peste cap. 

— Mda. Bănuiesc că eram curioasă sau, că am porniri 
masochiste, dar așa este, am ascultat-o. A fost o greșeală. Ea 
se uită la cățea, frecându-și absentă antebraţul cu mâna cealaltă. 
Luke chiar a sărit la gâtul meu în ziua aceea. 

— Asta te-a înfuriat? 

— Bineînţeles, zise ea, privindu-l. Oricine s-ar fi înfuriat, 
dar nu, nu asta mă întrebi, vrei să știi dacă am fost suficient 
de furioasă ca să-l ucid. Nu, n-am fost. 

— Cum rămâne cu Courtney LaBelle. Ti-ai amintit cumva 
de ea? 

— Nu... Dar, într-un fel, numele ei îmi sună cunoscut. 

— Faimoasa cântăreață LaBelle, sugeră el. Şi numele unui 
disk jockey de la WNAB. 

— Nu... E mai mult decât atât. Toată ziua se gândise la 
asta. Se simţise ciudat din momentul în care auzise numele 
fetei. Era prea tânără. Nu aveam cum să o cunosc. 

— Folosea numele de Mary. 

— Mary LaBelle. Abby își frecă ceafa, țuguindu-și buzele, 
răsucind numele pe toate părțile în mintea sa. Nu descoperi 
nimic, în afară de o vagă senzaţie că ar fi trebuit să-și 
amintească ceva anume. Ceva important. Îmi pare rău. Nu 
cred că-mi amintesc nimic. 

— Ştii cumva dacă fostul soț purta vreo bijuterie pe care 
o considera importantă? 

— Ca de exemplu? Un inel pentru nas? 

El râse înfundat. 

— Nu știu. Dar haideţi să începem cu un inel, știți, 
dintr-acela care se poartă pe deget. 

Ea își încrucişă braţele. 

— După şase luni de la căsătorie, el nu a mai purtat nici 
măcar verigheta. A avut un accident pe mare, verigheta s-a 
agăţat în ceva sau cel puţin așa a pretins el. Oricum, a renunțat 
să o poarte. Mai târziu, mi-am zis că el nu-și dorea să arate 
lumii că e însurat. O mai păstrez şi acum în cutia cu bijuterii, 
admise ea, stânjenită. Cred că am păstrat-o pentru o aniversare 
sau ceva de genul acesta, ca să o pot arunca în Mississippi, 
dar nu am făcut-o încă. 

El o privea cu ochii aceia afurisiţi şi închiși la culoare, 
care păreau să vadă mai mult decât şi-ar fi dorit ea. Se simţi 
idioată. Lăsa impresia că trăia nostalgia unui mariaj care se 
încheiase de mult prin moarte naturală, cu mult înaintea 
demarării procedurilor pentru divorț. 

— Deci... nici verighetă, nici alt tip de inel? 

— Eu nu l-am văzut purtând vreunul. Ea se uită țintă la 
inelul de aur din urechea lui Montoya. Nici cercei, nici brățări 
cu numele lui, nici lanţuri de aur... singura lui bijuterie, dacă-i 
putem spune așa, era un ceas. Nu se despărțea niciodată de el. 
Simti cum i se strânge stomacul în secunda în care rememoră 

ziua în care ea ieșise în fugă afară, încercînd să evite stropii 
mari de ploaie, îndreptându-se spre locul în care el îşi parcase 
BMW-ul. Avusese misiunea de a închide capota și de a găsi 
documentele de asigurare, pentru că existau niște neclarități 
legate de achitarea noii mașini. Atunci descoperise, încuiat în 
cutia pentru mănuși a automobilului sport, negru, un ceas 
scump și o carte de vizită care conţinea inițialele pe care ea 
le recunoscu ca aparținând lui Connie Hastings, patroana 
postului de radio rival, cea care încercase să-l smulgă pe Luke 
de la locul lui de muncă de la WSLJ. Avusese acea senzaţie 
singulară și devastatoare că soțul ei o înșelase. Din nou. 
Mâinile îi tremuraseră în timp ce citise mesajul drăguţ şi mai 
mult decât sugestiv al cărții de vizită. Stomacul o duruse din 
pricina acidității, când deschisese cutia capitonată în care era 
așezat Rolexul. Experienţa aceea echivalase cu o lovitură 
zdravănă în plexul solar. Se simțise aproape incapabilă să 
respire. Lăsase portiera deschisă, soneria alarmei țărâind 
încontinuu, în timp ce ploaia dăduse năvală în interior, udând-o 
atât pe ea, cât și actul emis de compania de asigurări. 

Doamne, cât de proastă fusese. Dacă nu ar fi fost 
însărcinată chiar în perioada aceea, ar fi divorțat imediat. 
Lăsase capota deschisă, cartea de vizită și cadoul pe scaunul 
pasagerului, portiera deschisă, în speranţa că interiorul mașinii 
avea să fie afectat, că bateria îşi va pierde lichidul, iar 
frumusetea aceea de ceas, care costase o avere, va fi furată. 
Vomitase în tufișuri, spre deliciul lui Hershey, după care intrase 
în casă și așteptase ca Luke să iasă de la duș. 

Ea ridică privirea şi descoperi nerăbdarea lui Montoya. 

— Ooo, în fine. Ceasul. E vorba de un Rolex, unul pe 
care-l putea folosi și atunci când făcea scufundări, dacă vă 
vine să credeţi. Putea să funcţioneze la presiunea aceea, făcând 
faţă și decompresiei... în plus, arăta suficient de elegant, astfel 
încât el nu și l-a mai dat jos niciodată. Cel puțin, nu în timpul 
mariajului nostru. 

— Piesa era asigurată? 

— Nu ştiu, recunoscu ea. Dar din moment ce mă întrebaţi, 
presupun că ceasul a dispărut. 


Li 

— Tocmai facem un inventar al tuturor lucrurilor sale. 

— Dar, dacă l-ar fi avut la mână, voi aţi fi știut de existenţa 
lui, nu-i aşa? Nu mai era nevoie să mă întrebi. 

— Nu, vom putea exclude jaful ca o posibilă motivaţie. 

— Dacă Courtney l-a ucis, atunci înseamnă că nu ea l-a 
furat. Dacă a făcut-o altcineva, atunci de ce s-a străduit atât de 
mult să-i ducă într-un loc pustiu? întrebă Abby, furioasă că 
detectivul nu-i dădea pace. Hoţii fură, de obicei, pe cineva în 
mijlocul străzii, în mașină, la serviciu sau acasă. Ei nu-şi bat 
capul şi nu-şi irosesesc timpul pentru a duce victimele în același 
loc, punând la cale o așa-zisă crimă-sinucidere, cu aspect bizar. 

— Asta dacă nu sunt direct implicaţi. 

— Există un motiv anume pentru care nu mi-ați povestit 
tot ce s-a petrecut? întrebă ea, hotărâtă să-și divulge cele mai 
mari temeri. Sunt cumva pe lista suspecţilor sau ceva de genul 
acesta? 

— Toată lumea este. 

— Mai ales fostele neveste care au fost umilite public 
chiar în ziua producerii crimei, nu? 

Mimica lui Montoya deveni, oarecum, mai sobră. 

— O să mai trec pe aici, promise el, împreună cu un alt 
detectiv, după care o să vă anchetăm și atunci puteți adresa 
câte întrebări doriţi. 

— Şi-mi veți răspunde? 

El surâse vag. 

— Măcar atât vă pot promite: că nu vă voi minți. 

— Nici nu-mi închipuiam că veţi face una ca asta, domnule 
detectiv. 

— Până atunci, dacă vă amintiţi pe neașteptate ceva sau 
dacă vă vine vreo idee, sunaţi-mă. 

— Așa voi face, promise ea, enervată, privind cum el 
coboară în grabă cele două trepte ale verandei, îndreptându-se 
spre mașină. Era cu vreo doi ani mai tânăr decât ea, așa 
bănuia ea, dar nu putea fi sigură. Poseda acel ceva care emana 
o sexualitate copleșitoare şi naturală, ca și cum ar fi fost 
conștient că femeile îl considerau atrăgător, aproape 
așteptându-se ca lucrurile să stea în felul acesta. 


118 


Grozav. Exact de asta avea ea nevoie, de un polițist al 
dracului de sexy care o trecuse, probabil, în fruntea listei 
suspecţilor. Ea fluieră, dându-le de înțeles lui Hershey și 
motanului că venise vremea să intre în casă, împreună cu 
noroiul şi o parte din frunze. 

— Stai jos! îi comandă Abby, iar câinele se aşeză în șezut 
pe podea, chiar lângă ușă. Abby deschise apoi un dulăpior în 
care descoperi un prosop atârnat într-un țăruş de lemn, pe 
care-l păstra acolo special pentru asemenea ocazii, după care, 
cu toate că Hershey începu să scâncească a protest, o şterse 
bine de tot pe toate cele patru labe umede. 

- O să fii o pacoste, nu? glumi ea, aruncând apoi prosopul 
pe capul cățelei. 

Hershey se scutură, trântind prosopul pe podea, ca apoi 
să-l apuce şi să tragă de unul dintre colţurile sale, 
mototolindu-l, începând o joacă pe cinste. Abby râse copios, 
jucându-se cu câinele. Era prima dată când se bucura cu 
adevărat de la aflarea veștii aceleia îngrozitoare despre fostul 
său soţ. Se auzi telefonul, așa că lăsă cățeaua să mârâie ṣi să 
scuture, în continuare, prosopul mototolit. 

— Alo? zise ea, chicotind încă cu gândul la vechile 
giumbușlucuri ale lui Hershey. 

— Abby Chastain? 

— Da. 

— Beth Ann Wright de la New Orleans Sentinel. 

Inima lui Abby căzu în gol. Presa. Asta-i mai trebuia. 

— Ati fost soția lui Luke Gierman, nu-i așa? 

— Ce doriţi? întrebă Abby prevăzătoare, în timp ce Hershey 
făcea curse prin bucătărie, privind nerăbdătoare către uşa care 
dădea spre studioul foto. Imediat, mormăi ea în direcţia 
labradorului. Hershey dădu încet din coadă. 

— Oh, îmi pare rău, zise Beth Ann, regretul ei părând 
unul sincer. Ar fi trebuit să vă explic. Ziarul nostru publică 
o serie de articole despre Luke, având în vedere că era o 
celebritate locală, şi aș vrea să vă iau un interviu pentru 
unul dintre ele. Mă gândeam să ne întâlnim mâine-dimineaţă, 
ce spuneţi? 

— Eu şi Luke eram divorţaţi. 

— Da, ştiu, dar vreau să sondez un pic imaginea de dincolo 
de faţadă, înțelegeți? El avea o anume imagine publică, dar 
sunt convinsă că cititorii mei vor vrea să știe mult mai multe 
despre cl, despre viaţa lui, despre sperantele și visurile lui, 
ştiţi despre ce vorbesc, despre interesul arătat omului. 

— E cum târziu pentru asta, zise Abby, fără a se sinchisi 
să renunţe la tonul rece al vocii. 

— Dar dumneavoastră l-aţi cunoscut în profunzime. M-am 
gândit că am putea găsi câteva aspecte vesele, ceva care să-l 
dezvăluie pe adevăratul Luke Gierman. 

— Nu prea cred. 

— Îmi dau seama că între dumneavoastră şi el au rămas 
câteva chestiuni nerezolvate. 

- Poftim? 

Abby se încordă, strângând cu putere receptorul. 

— Prin urmare, cred că dumneavoastră vă e cel mai greu, 
dar aş vrea să vă adresez câteva întrebări. 

— Poate cu altă ocazie, propuse ea, iar Beth Ann fu extrem 
de receptivă. 

— Când doriţi dumneavoastră. Sunteţi originară din 
Louisiana, nu-i aşa? Mușchii gâtului lui Abby se încordară. 
Acolo v-aţi născut şi aţi crescut, dar pe Luke l-aţi întâlnit pe 
vremea când lucra acolo la un post de radio... oare cum se 
numea, ştiu că îl aveam pe undeva. 

—- KCTY. Se ocupa de informaţia publică. 

— Oh, aveti dreptate. Country in the City. Dar aţi crescut 
aici şi ați urmat cursurile unei scoli din localitate, nu-i așa? 
Părinţii erau din zonă? 

În mintea lui Abby se auzi clinchetul unor clopoței. Simţi 
cum durerea de cap îi cuprinde fruntea. 

— Nu vreau să discut acest subiect. 

— Jacques şi Faith Chastain. 

— Luke a fost ginerele lor doar câțiva ani, zise Abby, 
încordată. 

— Aşteptaţi o clipă, mormăi Beth Ann, ca și cum ar fi 
răsfoit nişte notițe, cu toate că Abby bănuia că ea dispunea de 

toate informaţiile necesare. Probabil că mama dumneavoastră 
nu a avut şansa să-l cunoască, nu-i aşa? Nu era mama 
dumneavoastră femeia care a murit la Spitalul „A noastră 
Doamnă a Virtuţilor““, cel pe care au de gând să-l demoleze? 

Era clar că femeia își făcuse temele. 

— Deci, ea nu şi-a cunoscut niciodată ginerele. 

Abby întrerupse convorbirea. Trânti receptorul, jurând că 
dacă va suna a doua oară, va lăsa robotul să preia apelul. 
Avea de gând să-și selecteze apelurile. Doar cei care doreau 
să vizioneze casa şi să-și programeze o şedinţă foto vor avea 
posibilitatea să lase mesaje. 

Se holbă o secundă la aparat, aproape așteptându-se să 
sune din nou, după care expiră lung. Trebuie să te obișnuieşti, 
o avertiză propria-i minte. Până nu-l vor descoperi pe ucigașul 
lui Luke, și mult după aceea, presa, poliția şi o mulțime de 
curioşi or să sune continuu. 

Pur şi simplu, nu avea cum să se eschiveze. 


Drumul până la Baton Rouge nu părea chiar atât de 
insuportabil, cugetă Montoya. Brinkman nu era la fel de enervant 
ca de obicei, vorbind, în general, despre crima comisă. Până în 
prezent, cei de la Laborator nu descoperiseră nimic, însă mașina 
lui Gierman fusese descoperită pe o alee aflată în apropierea 
clubului atletic al cărui membru fusese, ATM-ul de unde scosese 
banii fiind situat doar la un bloc distanţă. Problema era că, 
potrivit lui Brinkman, nimeni de la club nu-l văzuse pe Gierman 
lucrând la aparate. Nu apăruse nici la antrenament și nici la 
exercițiul de escaladare pe stânca falsă, care fusese construită 
acolo, pe care el îl agreea atât de mult. 

La prima vedere, BMW-ul lui Gierman părea curat, dar 
echipa de la garajul poliţiei se ocupa mai departe de cercetări. 

— Am stat de vorbă şi cu fosta lui iubită, Nia Penne, zise 
Brinkman, deschizând geamul portierei sale, în timp ce 
Montoya o conducea către nord-vestul autostrăzii 10. Era spre 
asfințit, farurile punctau întunericul ce se lăsa din ce în ce 
mai mult, iar aerul dens promitea cât de curând binecuvântarea 
ploii. 

— Ce a declarat? 

— În principal, că lui Gierman îi plăceau femeile. Era genul 
„ochi alunecoși“, însă, după părerea ei, era încă îndrăgostit de 
fosta lui soţie. Îi aruncă o privire lui Montoya pe deasupra 
locului din faţă. 

— Tot el e cel care a făcut-o de două parale în cadrul 
emisiunii. 

— Mda. Așa pretinde ea. Am întrebat-o despre asta, dar ea 
susține că era doar o fațadă, de dragul emisiunii, dacă poți 
crede una ca asta. 

Montoya nu credea așa ceva. 

— Oricum, după părerea mea, spălatul rufelor în public nu 
e o metodă prea eficientă pentru a reintra în grațiile unei 
doamne sau pentru a recăpăta ceva. El chicoti, strecurând-și 
mâna în buzunarul hainei și scoțând de acolo un pachet 
mototolit de ţigări. Dă-ţi seama. Scoase din pachet o țigară cu 
filtru, o vâri în coltul buzelor și îşi căută bricheta în buzunare. 

Lui Montoya nu-i fu prea greu să-și dea seama. El luă o 
curbă largă, încetinind şi concluzionând că o femeie ca Abby 
Chastain era greu de cucerit. 

— Acum cercetez chestia cu banii. Tigara i se mişca între 
buze în timp ce vorbea. Cine știe ce va mai ieși la iveală, 
presupunând că Gierman mai rămăsese cu ceva după divorţ. 
De obicei, soţia este cea care se dovedeşte un adevărat tâlhar. 

Montoya nu mușcă momeala. Oricum, el nu trecuse prin 
trei divorturi, la fel ca Brinkman. lar instinctul îi spunea că 
Abby Chastain nu era genul profitor, care să umble după 
banii altuia. Dar, la urma urmelor, era posibil să se înșele. Se 
mai înșelase și altădată în privinţa caracterului uman. 

— Să revenim la Gierman. Deci era un jucător. Ştim deja 
asta. Cum rămâne cu alibiul iubite:? 

— Cât se poate de solid. Ca o centură de castitate. Brinkman 
găsi bricheta şi-şi aprinse ţigara. A fost la Toronto, la nişte 
amici, un cuplu care au un copilaș de zece luni. El lăsă dâra 
de fum să iasă pe geamul pasagerului. În momentul morţii lui 
Gierman era alături de prietenii săi, bând vin şi jucând cărţi 
la ei acasă, până la unu și jumătate dimineaţa. Zgomotul ia 

trezit pe vecini, care au chemat poliția. Numele lor se află la 
secție. 

— Poate a angajat pe cineva. 

— Nu prea pare plauzibil. Brinkman scutură din cap și 
strâmbă din nas. Era puţin supărată. Se pare că a avut o 
aventură cu o chelneriță de la restaurantul unui hotel din strada 
Bourbon, iar ea a aflat de ea. L-a pocnit și a încetat să se mai 
întâlnească cu el. Nu locuiau împreună, așa că au rupt, pur și 
simplu, relația. Dacă vrei să știi, părea ușurată. 

— Şi chelneriţa? 

El trase din nou din țigară. 

— N-am ajuns până acolo, deocamdată. Hei, ăsta nu-i 
capătul? 

Montoya deja frâna. Semnaliză că voia să o ia la stânga 
și traversă străzile stropite de ploaie care duceau spre Baton 
Rouge. Cu toate că nu era aproape seară, felinarele de pe 
stradă, ghidându-se după pâlpâirea amurgului, începuseră să 
strălucească, aruncând o lumină sclipitoare pe asfaltul umed. 
Trecătorii mergeau în pas grăbit la adăpostul streașinilor și al 
umbrelelor. Luminile neoanelor formau pete de culoare 
tremurătoare, răzbătând prin ferestrele barurilor și 
restaurantelor aliniate de-a lungul străzii. 

— Ce ai aflat la postul de radio? Careva de pe acolo și-ar 
fi dorit să-l elimine definitiv pe Gierman? 

— Cercetările continuă. Am stat de vorbă cu vreo doi 
colegi, dar până acum toată lumea a vorbit foarte frumos 
despre cel dispărut. Dacă-i auzi ce spun, îţi închipui că Gierman 
a fost un tip nemaipomenit. Un prinţ, nu altceva. El fornăi și 
fumul de țigară ieși pe ambele nări. Băiat de treabă, pe dracu”. 
Trebuie să mai stau de vorbă cu mulți alţii. Ultimul care l-a 
văzut a fost partenerul lui de emisiune, Maury Taylor, care 
părea sincer necăjit. Poate că se preface. Aruncă pe geam 
chiştocul de țigară. Băieți de radio, zise el batjocoritor. Nişte 
trăsniţi. 

Montoya micşoră viteza, traversând cartierul rezidenţial, 
unde casele deveneau din ce în ce mai spaţioase şi mai înalte, 
pe măsură ce se apropiau de campusul universitar. Peluzele 

largi, verandele spaţiose, aroma pâinii cu mirodenii, vopseaua 
proaspătă şi înfățișarea opulentă caracterizau intrarea închisă 
cu porți a Colegiului All Saints. 

— Ştii unde mergem? întrebă Brinkman, în timp ce treceau 
de poarta care nu beneficia de pază. 

— La Cramer Hall. 

— Ai mai fost acolo? 

Montoya aprobă. 

— Puştoaica lui Bentz, Kristi, a locuit aici cât timp a fost 
la şcoală. El nu dezvălui şi motivele pentru care fusese prezent 
aici, groaza pe care o trăiseră Kristi și tatăl ei, dar Brinkman 
Je fusese coleg pe vremea aceea și cunoștea povestea. 

— O, da, zise el. Cazul acela cu criminalul în serie care se 
autodenumise „Cel Ales“. Un alt nemernic. Iisuse, ce treabă 
urâtă. 

Oare nu sunt toate la fel? Montoya descoperi un loc de 
parcare destinat vizitatorilor. El și Brinkman coborâră din 
automobil și intrară în clădirea unde era internatul, acolo îi 
aştepta însuși decanul Universităţii, doctorul Sharon Usher, 
căreia îi telefonaseră mai devreme. Decanul era o femeie cu 
umeri îngusti, cu un aer energic, păr scurt, castaniu, prin care 
se zăreau multe fire albe. Nu era machiată și avea buze extrem 
de subţiri și încreţite. Părea să aibă în jur de patruzeci și cinci 
de ani, dar judecând după firele albe, ai mai fi putut adăuga 
încă vreo câțiva. Arăta cât se poate de academic cu ochelarii 
aceia groși, cu fusta lungă din tweed și cu puloverul ei maro. 

Îşi strânseră mâinile. Ea ținea în pumn brelocul plin cu 
chei, ca și cum ar fi fost vorba despre cheile împărăției. Îi 
conduse pe scara veche a clădirii din cărămidă, o casă care 
mirosea a parfum, a sudoarea orelor de jogging și a entuziasm. 
Fetele, în grupuri de trei sau patru, discutau zgomotos. Unele 
purtau căști sau altele strângeau în mână telefonul mobil. 
Trecură pe lângă ei, abia uitându-se la bărbaţii mai în vârstă. 

La cel de al treilea etaj domnea liniştea. Studentele care 
se mai aflau acolo fie erau în dormitoare, fie plecaseră. Ușa 
dormitorului cu numărul 534 era sigilată cu banda galbenă a 
Departamentului Omucideri. 

— Sper că veţi lua cât mai curând chestia asta de aici, zise 
doctor Usher, ca și cum Departamentul de poliţie ar fi întârziat 
ancheta în mod intenţionat. 

— În general, asta ne e intenţia, admise Brinkman, 
privindu-l complice pe Montoya. 

— Perfect, perfect. Așa cum mi-aţi cerut, am făcut rost de 
orarul lui Courtney, am alcătuit o listă cu studentele din clasele 
respective, care cuprinde, de asemenea, și toate persoanele 
prezente în internat, în ordinea numărului camerei. Cred că ar 
trebui să știți că domnul Gierman a fost aici, acum trei 
săptămâni. A fost invitat să țină o alocuţiune în cadrul 
cursurilor de comunicare ale doctorului Starr. Courtney a 
participat și ea la cursul respectiv. 

Montoya se opri, și privirea îi deveni ceva mai aspră. În 
sfârşit, un punct de legătură între cele două victime. 

— Domnul Gierman a fost aici? 

Desigur. Ea începu să răsfire mormanul de chei. 
Courtney a stat de vorbă cu el? 

Nu cred, dar nu deţin o informaţie certă. Am stat de 
vorbă cu doctor Starr. Conducerea nu a fost încântată în 
privința celor pe care ia ales pentru a lua cuvântul. Ea strecură 
una dintre chei în broasca dormitorului. Oricât am predica noi 
despre diversitate, despre libertatea de exprimare și despre 
alte chestii de genul acesta, școala noastră e o instituţie destul 
de conservatoare. 

— Va trebui să stăm și noi de vorbă cu doctor Starr. 

— Ştiu. O să aibă o întrevedere cu dumneavoastră după ce 
vom termina aici, zise ea, dovedind eficienţa cu care, bănuia 
el, doamna decan Usher obișnuia să rezolve orice însărcinare. 
Am inclus și numărul său de mobil printre informaţiile prezente 
în dosarul de pe biroul meu. Puteţi merge să luaţi dosarul 
după ce terminăm aici. 

Montoya se uită în fugă la Brinkman. Poate că găsiseră 
un indiciu. Doamna Usher descuie ușa şi o deschise larg. 

Montoya păși înăuntru şi, preț de o clipă, se simţi ca şi 
cum s-ar afla într-o altă lume. 

— Ce dracu' e asta? întrebă el, aprinzând lumina. O parte 

a camerei. zugrăvită în alb, era acoperită cu crucifixuri, cu 
tablouri ale Sfintei Fecioare Maria și cu portrete ale lui Iisus 
răstignit pe cruce. Cealaltă parte a peretelui era zugrăvită în 
negru, asemenea nopţii, și era în întregime goală. Nicio 
decoraţiune, nicio fotografie, nimic care să dezvăluie identitatea 
ocupantului camerei. Biroul, situat în partea opusă, era împânzit 
cu cuburi Lucite și cu fotografiile înrămate ale lui Courtney 
Mary LaBelle, alături de o Biblie deschisă și de un rozariu. 
Colţul opus al camerei era aproape gol, acolo aflându-se doar 
o imprimantă de mici dimensiuni, câteva cărţi așezate pe o 
etajeră, romane de Anne Rice și alte câteva despre vampiri, 
vârcolaci şi paranormal. 

— Nu pricep, zise Brinkman şi, pentru prima dată, Montoya 
fu de acord cu el. 

- Dormitorul aparține atât lui Courtney LaBelle — doctor 
Usher se îndreptă spre partea cea mai neorânduită a încăperii 
— cât și Opheliei Ketterling. Decana arătă spre pereţii negri și 
goi. 

— Colege de cameră? întrebă Brinkman. 

— Noi le încurajăm pe studente să-și păstreze 
individualitatea, iar unele dintre ele, în fine, duc lucrul acesta 
la extrem. Pentru a-și puncta ideea cu mai multă claritate, 
doctor Usher deschise obloanele, permițând luminii slabe să 
pătrundă înăuntru. Apoi aprinse singura veioză din încăpere, 
aşezată pe birou, în partea întunecată a camerei, și stinse becul 
din tavan. 

— Sfinte Sisoe, zise Brinkman, în vreme ce partea întunecată 
a încăperii se transformă complet. În loc să mai fie neagră, 
imaginea peretului începu a se undui dând la iveală câteva 
desene, care erau doar aparente în momentul în care neonul 
îşi răspândea lumina difuză şi violetă. Imagini stranii, aproape 
fantasmagorice, reprezentând capete de balauri, vampiri, 
creaturi cu dinţi lungi şi limbi asemenea, apărură brusc, ca și 
cum ar fi erupt din măruntaiele Infernului. Iisuse Hristoase, 
mormăi Brinkman. la te uită. 

— Ophelia e studentă la Arte Plastice. O studentă talentată, 
cu toate că o parte din temele ei sunt controversate. Usher 

aprinse iar becul de deasupra, și imaginile acelea grotești se 
lăcură nevăzute. 

— Courtney se înțelegea bine cu colega sa de cameră? 

— Nu. 

Ce surpriză, își zise Montoya. 

— Ea, ah, s-a plâns în privința acestor decoraţiunii stranii, 
rise doamna decan, mușcându-și buza inferioară. E toamnă, 
anul universitar abia a început. Subiectul acesta a ajuns de 
curând la urechea mea — ea se apropie de peretele vopsit în 
negru — după ce s-a petrecut tragedia aceea. Oftă, încrucișându-și 
braţele, în vreme ce brelocul i se bălăngăni între degete. Toată 
povestea asta e îngrozitoare. 

Amin, rosti Montoya în gând. 

— Fetele se cunoșteau înainte de a deveni studente la All 
Saints? întrebă Montoya. 

— Courtney și Ophelia? O, nu. Ea clătină din cap. 

Montoya o crezu. 

— Atunci, cum au ajuns în aceeaşi cameră? 

— Camerele au fost distribuite cu ajutorul computerului. 

— Cu toate că erau atât de diferite? întrebă Montoya. 

— Poate nu chiar atât de diferite. Amândouă, studente la 
Arte, amândouă, nefumătoare, membre ale unor familii 
credincioase, Courtney era originară din New Orleans, iar 
Ophelia din Lafayette. Mamele amândurora au fost la același 
colegiu, amândouă au făcut parte din clasa de mijloc, amândouă 
au urmat licee catolice, private. Da, erau foarte diferite, dar 
aveau și multe lucruri în comun. Surâsul ei era unul abia 
schițat. În mod evident, nu s-au înţeles. 

— Putem sta de vorbă cu domnişoara Ketterling? întrebă 
Montoya. 

— E jos, în birou. 

Brinkman se îndrepta deja spre ieșire, când Montoya zise: 

— Venim și noi peste câteva minute. 

— Mă găsiţi în birou. Doamna Usher plecă, ecoul pașilor 
ci auzindu-se pe podelele din tei ale coridoarelor și mai departe, 
pe scară. 

~ Ce spectacol înfricoșător, mormăi Brinkman. Arta asta 

ciudată... volumele despre vampiri, pereți negri. Fata asta are 
probleme de sănătate mintală. Foarte mari. S-ar putea să trebuiască 
să aflăm unde se afla ea când colega de cameră a dat colţul. 

— Mulţi citesc cărţi despre vampiri. E la modă în zilele 
noastre. 

— Numa” pentru că e considerată cool, nu Înseamnă că e 
o idee bună. 

Cercetară încăperea, abia adresându-şi câte un cuvânt, dar 
nu găsiră nimic interesant. În partea camerei ce aparţinea lui 
Courtney-Mary erau câteva volume, câteva perechi de jeanşi, 
bluze cu mânecă scurtă și pulovere, o rochie, şi într-un sertar, 
lenjerie intimă. Pe birou era înghesuită aparatura tipică oricărui 
student: un ipod, un notebook PC, un telefon mobil, produse 
cosmetice şi de toaletă. Ciudat că nu luase mobilul cu ea, îşi 
zise Montoya, vârându-l în buzunar. Se uită la toate acele 
simboluri religioase. Imagini cu îngeri, reproduceri ale unor 
tablouri cu tematică religioasă — parte dintre ele fiind recunoscute 
de Montoya -— crucifixuri şi statuete ale Sfintei Fecioare. Un 
rozariu era atârnat de mânerul dulapului ei, iar altul de speteaza 
patului. Iconiţele cu sfinţi erau păstrate într-o cutiuță specială. 

Montoya își punea o mulțime de întrebări legate de obsesia 
ei. Oare faptul că fusese obligată să locuiască în aceeași 
încăpere cu o tânără ce părea interesată de arta figurilor 
malefice o determinase pe Courtney să se aplece și mai mult 
asupra religiei în care credea? Ea deja considera că fusese 
„chemată“, că auzise vocea Domnului. Oare în ce o 
transformase prezența colegei ei de cameră? 

— Din ce în ce mai ciudat..., zise Brinkman în cele din 
urmă. Nu aşa se spunea într-o carte? 

— Cred că era curios, din ce în ce mai curios, un citat din 
Alice în Țara Minunilor. 

— Pe aproape. Brinkman arătă cu degetul spre partea neagră 
a încăperii. Şi că tot pomenirăm de minuni, fata asta e ţăcănită. 
Apoi se uită și spre partea care aparținuse lui Courtney-Mary. 
De fapt, amândouă sunt. 

- Poate de aia le-a ales computerul, zise Montoya, Yin și 
Yang. 

— Mă rog. Simt nevoia să fumez. Deja scormonea în 
buzunarul interior al hainei. Ce zici, mă duc afară, și apoi ne 
întâlnim în birou? 

— Sunt de acord. 


Căţeaua ar fi o problemă. 

Ei sunt mereu o problemă. 

Se dojeni aspru în mintea lui, stând în pădure, în vreme 
ce întunericul lua în stăpânire ținutul, și mirosul vegetației de 
baltă și umezeala deveneau mai puternice. Prin fâșiile de 
mușchi spaniol și printre stejarii de apă, privea atent la căsuţa 
aceea cu ferestre late. 

Ploaia curgea gâlgâind în burlane, în timp ce vântul o 
alunga departe de casă, purtând-o în direcția opusă. Rămas în 
zona aceea întotdeauna umbrită, el reușea să-i urmărească 
mişcările, în timp ce ea se deplasa de colo colo prin casă. Ştia 
şi unde își păstra crema pentru mâini, în baia cea mică de 
lângă scară. O văzuse ieșind pe ușa aceea şi frecându-și 
palmele una de alta. O urmărise cum se întindea spre raftul de 
sus din hol, acolo unde erau depozitate decoraţiuniile de 
sărbători. Zărise o parte din abdomenul ei plat și tare, în 
momentul în care cămașa croșetată se ridică puțin mai sus de 
talia jeanşilor. Şi mai știa că, lângă pat, pe partea pe care nu 
dormea, exista într-un sertar o armă. 

Arma de serviciu a socrului ei, după cum auzise în ultima 
cmisiune radio a lui Luke Gierman. 

Privind prin ferestre, el îi zări silueta, becurile strălucind 
asemenea unor faruri în lumina amurgului. Îşi preparase o 
cană cu cafea, și în clipa aceea sorbea din ceașcă, în vreme 
ce se plimba dintr-o cameră în alta, vorbind cu animăluţele 
sale, pornind televizorul, lucrând la masa unde înșirase diverse 
negative și fotografii. Cu toate că nu reușise să audă foarte 
bine soneria telefonului, o văzuse ridicând receptorul de la 
bucătărie și vorbind la telefon cu un aer serios. 

Discuţia avea, probabil, ca temă moartea soțului ei. 

Studiind-o, se întrebă cum de se putuse mărita cu unul ca 

Gierman, cu un bărbat care o înşelase în mod public și care 
o făcuse de două parale în direct. 

Mary ti-a făcut o favoare, gândi el, simțind cum arma 
pocnise în mâna fetei în clipa în care ea îl omorâse pe Gierman, 
acesta fiind cuprins de neliniște, cu ochii holbați de teamă, 
scuturând sălbatic din cap, ca și cum procedând astfel ar fi 
reuşit să împiedice inevitabilul. 

Trupul lui Gierman executase un salt în secunda în care 
arma se descărcase. Sângele începuse să gâlgâie instantaneu, 
în timp ce viaţa îl părăsea încet-încet, Da, Mary cea virgină 
făcuse lumii o favoare omorându-l pe Gierman. Apoi se 
sacrificase pe sine. 

Simţi cum îi fierbe sângele, amintindu-și senzaţia aceea 
de putere și dreptate ce-l copleşea în asemenea momente. 

Din ascunzătoarea lui, o observă pe Abby ținând receptorul 
la ureche cu umărul. Părul roșu și ondulat îi cădea pe umeri. 
Nu avea nuanța aceea de roșcat-vișiniu a părului lui Faith, dar 
era la fel de atrăgător. De pasional. De intens. 

Înghiți cu noduri, în timp ce ploaia i se prindea pe gene, 
scurgându-i-se apoi pe lângă nas. 

Ea întoarse capul, iar erecţia lui înmuguri, în timp ce 
privea atent la linia gâtului ei. 

El își frecă vârfurile degetelor înmânușate, anticipând 
momentul și lingându-și uşor buzele, gustându-și propria 
sudoare și picăturile ploii. Doamne, cât era de frumoasă. Preţ 
de o clipă, închise ochii, lăsându-se manipulat de durerea și 
de dorinţa ce creșteau înăuntrul lui, simţi ploaia, lacrimile lui 
Dumnezeu care-l spălau, binecuvântându-i misiunea. 

Nu voi da greș, jură el în tăcere, ca apoi să deschidă ochii 
pentru a-i privi chipul frumos, dar ea plecase. Nu mai stătea 
în dreptul ferestrei de la sufragerie. 

Unde era? 

Panica îl săgetă, în vreme ce, fără a o zări nicăieri, cercetă 
fiecare fereastră... Oare se hotărâse să iasă din casă? Dar el 
nu era pregătit. Băgă mâna în buzunar, nimeri mânerul 
cuţitului de vânătoare, întrebându-se dacă va fi obligat să-l 
folosească. 

Cu inima bătând să-i spargă pieptul, el strânse degetele 
pe mâner, înaintând încet. 

Pe neașteptate, ea își făcu apariţia, ieşind dintr-o cameră 
interioară situată aproape de mijlocul coridorului. El se relaxă 
pret de o clipă. Ea se îndrepta spre sufragerie, oprindu-se însă 
brusc, ca și cum ar fi sesizat un zgomot. Se răsuci şi privi fix 
în direcţia lui. Buzele ei se strânseră într-o grimasă. 
Sprâncenele se apropiară una de alta. Înaintă cu hotărâre către 
fereastră, privind atent în întunericul de afară. 

El îngheţă. 

Își ținu respirația, ignorând tremurul propriului corp în 
clipa în care ea privi afară, mijindu-și ochii aurii. 

Era teribil de frumoasă. O urmări cum își mușcă buza de 
Jos, ochii întârziindu-i o clipă chiar asupra locului în care se 
uscunsese el. Oare se mișcase? Îi atrăsese cumva atenţia? În 
cazul acesta, poate că sosise momentul... momentul ei... 

Nu, nu! Nu te abate de la plan! Ai muncit la el prea multi 
uni, ca să-l schimbi tocmai acum. NU te lăsa pradă 
instinctelor... deocamdată. 

Dar ea semăna atât de tare cu cealaltă, era aproape copia 
lui Faith. El se uită în ochii ei, dorindu-și ca ea să-l observe. 

Ea își scărpină absentă ceafa, iar el urmări mișcarea, 
gândindu-se la fineţea pielii gâtului ei. Se gândi la gustul ei, 
la ce ar simți atingând-o, în timp ce ea ar sta cu fața în jos, 
neatentă, până ce greutatea lui ar presa-o și mai mult pe saltea. 

Ea se mișcă, iar imaginea din mintea lui se făcu nevăzută. 
Ea străbătea casa, vorbind cu cineva, îndreptându-se către ușa 
ce dădea în aleea care lega casa de studioul foto. În secunda 
în care ea trecu de uşile batante, el pricepu. Căţeaua aia 
afurisită mergea în pas săltat alături de ea, cu nasul ridicat, ca 
si cum animalul acela binecuvântat ar fi ascultat cu mare 
atenţie, înțelegând fiecare cuvinţel. Peste câteva clipe avea să 
ajungă la ușa din spate, și să lase afară căţeaua aceea idioată. 
Bestia aceea proastă va porni apoi lătrând pe urmele lui. 

El vâri mâna în buzunarul hainei, scoțând mobilul furat 

„ Știind că blocase deja afișarea identităţii apelantului, formă 
în viteză numărul. Numărul ei. Numărul pe carte-l programase 

în după-amiaza aceea, după ce furase aparatul dintr-un 
automobil a cărei portieră rămăsese descuiată. El se îndepărta 
uşor-ușor de casă, trecând printre chiparoșii deși, pini și 
tufișuri, fără a verifica dacă ea se pregătea să răspundă. 

Primul ţărâit al soneriei. 

Transpirând, el se împiedică de o cracă aflată în drumul 
său. 

Al doilea ţârâit. 

Oh, la dracu’, o să lase căţeaua afară? 

Al treilea apel al soneriei. 

Ea nu răspundea. La naiba, probabil că ajunsese deja în 
dreptul ușii. El mări ritmul pașilor. 

Al patrulea ţârâit al soneriei. 

La dracu’! 

Tac. 

Inima fu gata să i se oprească. 

— Salut, sunt Abby. Lăsaţi mesajul dumneavoastră. 

El închise în fugă telefonul, îl înghesui în buzunar, și 
începu să alerge fără zgomot sub frunzișul des. Era agitat, 
obosit din cauza efortului, dar nu-și dorea să fie dat de gol de 
o cățea idioată care ar fi descoperit unde se află. Parcase 
mașina la o distanţă de aproape un kilometru, la umbra unui 
gater abandonat. 

Chiar şi în întunericul acela dens, el nu avea nevoie de o 
lanternă; parcusese drumul acesta de multe ori. Ajungând în 
dreptul gardului proprietăţii Pomeroy, el încetini, traversând 
cu grijă spaţiul respectiv, sărind peste o poartă situată destul 
de departe față de drumul principal. Respirând sacadat, se 
aştepta ca blestematul rottweiler al lui Asa să sară asupra 
gardului. 

Un alt câine idiot de care trebuia să se ocupe. 

Dar nu se auzi niciun mârâit, niciun un lătrat, nici pași 
hotărâți şi nici fălci furioase și agitate care să-l apuce din 
spatele gardului de fier care îngrădea terenul familiei 
Pomeroy. El o porni din nou la fugă și traversă drumul, 
strecurându-se pe aleea căprioarelor care șerpuia pe sub 
pădurea bătrână. 

Peste doar câteva minute, sări peste un gard, aterizând în 
spatele hangarului părăsit unde îşi parcase mașina. 

Când se strecură în spatele volanului era ud leoarcă din 
pricina tufărișurilor pe care le traversase și a propriei sudori. 
Capul îi pulsa, respirația era sacadată nu din cauza fugii, ci 
din cauza conștientizării faptului că se aflase pe punctul de a 
fi descoperit. 

Nu încă. Oh, deocamdată nu. 

Pornind mașina, el expiră aerul cu putere. Scoţând 
automobilul de sub șopron, porni ştergătoarele, dar nu se 
sinchisi să aprindă şi farurile. Era posibil ca să fie cineva pe 
undeva, prin apropiere. 

Camioneta hurducăi și se zgâlţâi pe drumul plin de gropi. 
Va trebui să se oprească ca să deschidă poarta, să treacă 
dincolo de ea, ca apoi să se oprească iar şi s-o închidă la loc, 
securizând ascunzătoarea pentru dățile când va mai avea nevoie 
de ea. Pentru a încuia blestemata de ascunzătoare, folosise 
chiar lacătul lui. Scăpase de cel original, tăindu-l cu un 
lerăstrău pentru zăvoare, cu câteva săptămâni în urmă. 

Aceasta era locaţia perfectă pentru a ascunde un vehicul. 

Intrând din nou în camioneta King, o coti ușor pe șoseaua 
principală și, văzând că nu se apropia nicio mașină, înaintă 
încet, aprinzând farurile. Inima continua să-i bată cu putere, 
iar nervii întinși la maximum amenințau să-i plesnească. 
Deschise unul dintre geamuri pentru a alunga ceața din cabină, 
apoi, după ce se îndepărtă câteva mile de căsuta lui Abby 
Chastain, porni radioul, setându-l pe WSLJ. 

„... ÎN Seara asta vom continua omagiul nostru pentru Luke 
Gierman. Noi, cei care lucrăm la WSLJ, în fine, sunt sigur că 
şi toţi locuitorii din New Orleans sunt scandalizaţi și foarte 
trişti din cauza celor întâmplate lui Luke. Îi îndemnăm pe toți 
cei care ne ascultă, în cazul în care dețin informaţii care ar 
putea ajuta poliția să elucideze crima, să sune la noi, la radio. 
Deocamdată, nu știm cu exactitate ce s-a întâmplat, dar se 
pare că varianta morţii sinucigașe a căzut, poliția considerând 
că dublul asasinat a fost înscenat, astfel încât să se creadă că 
victima, femeia, Courtney LaBelle, l-a împuușcat mai întâi pe 

Luke, ca apoi să se sinucidă. Autorităţile locale şi cele federale 
îl caută în prezent pe ucigașul lui Luke Gierman și al lui 
Courtney LaBelle. Imediat ce vom afla noutăți în legătură cu 
această crimă oribilă, vă vom anunţa. 

Am adunat ediţiile sale favorite, transmiţându-le pe fiecare 
în parte, cu o pauză de o jumătate de oră între ele, iar voi, dragi 
ascultători, admiratori ai lui Luke, veţi putea suna în direct 
pentru a face comentarii sau, dacă preferaţi această variantă, le 
puteţi transmite prin e-mail, iar noi le vom citi în direct. Prima 
ediţie va fi cea de astă-vară, emisiunea transmisă chiar înainte 
de data de 4 iulie, ea fiind reluată la ora 9:00 P.M. 

Satisfăcut, opri radioul. Tributul adus lui Gierman era 
patetic, însă, în acelaşi timp, păstra viu interesul publicului 
vizavi de moartea acestuia, iar ăsta era un lucru important. 
Deci cetăţenii din New Orleans erau „scandalizaţi și foarte 
trişti“. Perfect. Venise vremea să fie. 

Ne reauzim mâine, cugetă el, gândindu-se la următorul 
gest de recunoștință, la următoarele sale victime. 

Erau acolo. 

Îi aşteptau. 

Mato încuie ușa dormitorului, după care el și 
Brinkman coborâră patru etaje, ajungând în coridorul principal 
de la Cramer Hall. În vreme ce Brinkman o șterse afară ca 
să-şi aprindă o țigară, Montoya descoperi încăperea de mici 
dimensiuni, situată chiar în spatele cutiillor poştale, acolo unde 
doamna decan Usher şedea la un birou lung din stejar. O 
tânără corpolentă, cu un păr negru şi un ten cât se poate de 
dificil, ascuns parţial de machiajul albicios și fantezist, era 
aşezată pe un scaun situat lângă birou. Purta o rochie neagră, 
mănuși din dantelă fără degete, cizme negre, și afișa o atitudine 
negativă, stând picior peste picior, unul dintre ei bâţâindu-și-l 
nervos. 

— Ophelia, ţi-l prezint pe detectivul Montoya. Usher privi 
spre ușă, în spatele lui, așteptându-se să-l zărească acolo pe 
Brinkman. Domnule detectiv Montoya, Ophelia Ketterling, 
făcu ea prezentările. 

— Pur și simplu „O“, preciză tânăra, fără să zâmbească. 
Mi se spune O. 

Montoya se așeză pe unicul scaun disponibil, lângă 
domnişoară. 

— Detectivul Brinkman va sosi în câteva clipe, explică el. 
Dar trebuie să începem. Voi înregistra acest interogatoriu. 
Aveţi ceva împotrivă? 

Urmă o ridicare de umăr. Ca și cum nici nu i-ar fi păsat, 
dorind ca supliciul să se termine mai repede. 

— Cum doriţi. 

— Perfect. El aşeză reportofonul de buzunar pe marginea 
biroului. 

Doamna decan privi maşinăria aceea micuță, a cărei bandă 
se rotea încet, ca și cum ar fi fost un câine turbat, dar nu 
protestă. 

— Domnii detectivi sunt de la poliţia din New Orleans şi 
doresc să-ți adreseze câteva întrebări în legătură cu Courtney. 

— Vă referiţi la „Mary“, nu? i-o întoarse tânăra, revenind 
oarecum la viață. Era destul de insistentă în privinţa numelui. 

Enervarea decanului era evidentă, judecând după gura 
făcută pungă. 

— Răspunde, pur și simplu, la întrebări. 

— Care sunt acestea? 

— În primul rând, avea un iubit? 

Ophelia pufni a dezgust, încrucișându-şi braţele la piept, 
gestul mărindu-i despicătura decolteului. Un gest intenţionat, 
cugetă el. Montoya văzuse zeci de tinere care afișau exact 
uceeași atitudine, astfel că clasificarea „rea“ și „altfel“ se putea 
citi de la o poștă. 

— Nu avea pe nimeni, OK? 

— Nu avea un iubit? 

Ea își dădu peste cap ochii expresivi, ca și cum l-ar fi 
considerat un idiot. 

— Pe nimeni în afară de lisus. 

— Ophelia! Doamna decan se dezlănțui. Acesta e un 
interogatoriu. Te înregistrează. 

— Ei bine, e adevărat. Nu vorbea decât de Dumnezeu, de 
Iisus şi de afurisitul ălă de Sfântul Duh. Era înfiorătoare. Repeta 
întruna că ea s-a promis lui Dumnezeu și că e căsătorită cu EI, 
că de-abia așteaptă să devină membră a Ordinului călugărițelor, 
că s-a înscris la colegiu ca să-i mulțumească pe părinţii săi. 

— Cum aţi ajuns colege de cameră? 

— Cum crezi? zise ea, iar Montoya observă că de una 
dintre nări avea agăţată o pietricică de culoare roșie, şi în 
jurul gâtului un șnur foarte lung din piele. De materialul acela 
îngust și răsucit era agăţat un recipient din sticlă, cu un lichid 
întunecat în el. 

Folosindu-se de degetele care ieșeau prin decupajul 
mănuşii, ea apucă capătul lănțișorului, ținând în lumină sticluța. 

— La asta vă uitaţi? Vreţi să știți ce e? Ea ridică o 
sprânceană într-o manieră provocatoare şi sexy. E sânge, să 
stiti. 

— Ajunge! zise doamna decan, dând să apuce reportofonul. 
Haideţi să-l oprim, măcar câteva clipe. 

Ophellia surâse, buzele ei rujate cu o nuanţă violet făcând 
o grimasă. 

— Nu-l închideţi. Vreau să încheiem o dată pentru totdeauna 
povestea asta și, oricum, suntem într-un interogatoriu 
înregistrat, nu-i așa, nu la asta folosește reportofonul acela? 
Nu e un sânge oarecare. Ea clătină mica eprubetă, lichidul 
apitându-se pe pereţii vasului. E sânge uman. 

În secunda aceea, Brinkman, mirosind a tutun, păşi înăuntru, 
aruncă o privire în jur și se rezemă apoi de tocul ușii. 

Ophelia intrase în stare de șoc. Montoya așteptă calm, 
lăsând-o să-și facă numărul. 

— Bineînțeles că nu-i sânge uman, spuse doamna decan, 
dar faţa ei se albise, iar degetele i se strânseră convulsiv în 
pumn. Noi avem anumite reguli când vine vorba de lucruri de 
genul acesta. 

— Nu, nu aveţi. Acesta e sângele meu și pot să umblu cu 

cl pe unde vreau, din moment ce e din trupul meu, într-o 
eprubetă sau pe chestia asta. Ea bâţâi șnurul de piele. E o 
grupă rară, adăugă Ophelia cu mândrie. AB negativ. 

Brinkman tuși. Arăta al naibii de stânjenit. 

— În legătură cu colega ta de cameră, zise Montoya, 
refuzând să renunțe la subiect. Din punctul lui de vedere, 
spectacolul-șoc se încheiase. Poţi să-mi spui când ai văzut-o 
ultima oară pe Courtney LaBelle? 

De data asta, Ophelia nu-i mai făcu observaţie în privința 
numelui victimei. 

— În fine, în ziua când a fost ucisă, dar nu s-a întâmplat 
nimic important. Am văzut-o pregătindu-se să plece la 
bibliotecă, așa cum face întotdeauna... cum făcea. Își luase 
rucsacul și se îmbrăcase în costumul pentru jogging, cel pe 
care-l purta întotdeauna când se ducea să studieze şi apoi să 
alerge. 

— Părea normală? 

— Oh, uuuau. Nici gând. Mie nu mi s-a părut niciodată 
normală, zise Ophelia, răsucind sticluța între degete. Era mai 
tăcută ca un rozariu, ca să mă exprim în limbajul ei favorit. 
Dar poate vreți să știți dacă era altfel decât de obicei? Nu. Era 
aceeași. Cucernică și ciudată ca întotdeauna. 

— Ophelia! o avertiză doamna decan. 

— Numele meu e „O“, aţi uitat? 

Montoya întrebă: 

— La ce oră a plecat în ziua aceea? 

Ophelia dădu drumul sticluţei, foindu-se în scaun. 

— Nu știu exact, dar era după cină, dacă putem numi astfel 
mâncarea care se servește la internat. Se cutremură, făcând o 
mutră îngretoșată. 

— Deci era seară? 

— Mdaa. Era întuneric. Aproape... șapte... șapte și jumătate, 
cam pe acolo. 

— La ce oră obișnuia să se întoarcă? 

— Înainte de miezul moptii, zise ea, privind apoi spre 
fereastra în care se reflecta imaginea chipului ei palid. 

— Ai idee dacă se întâlnea cu cineva? 

Ophelia clătină din cap, vârându-și un deget într-una din 
şuviţele părului ei drept și negru. 

— Nu știu. Nu cred. Ea era genul singuratic. V-am spus. 
Foarte ciudată. Rău de tot. Genul de om ţăcănit. 

— Trebuie să fi avut o prietenă. 

Ophelia ridică din umeri. 

— Poate a cunoscut pe cineva la biserică. Eu chiar nu știu. 
Mai întâi, a fost vorba de un grup de tinere, după care ea a 
cunoscut pe cineva, o măicuţă, cred, care făcea parte dintr-un 
ordin, nu știu care... la dracu’, cum o chema? Melinda sau 
Margaret, poate. Nu... 

— Maria? întrebă Montoya, îngrozit. 

— Daaa! Asta e. 

— De la „A noastră Doamnă a Virtuților“? Simti o răceală 
în adâncul lui, o răceală asemănătoare morții. 

— S-ar putea. Mdaa, probabil. Ea își mușcă o unghie micuță 
şi neagră, oftă, şi îl privi apoi pe Montoya. Nu prea am dat 
atenție unor amănunte de felul acesta, înțelegeţi. Nu-mi 
amintesc. 

— Deci, din câte ştii tu, nu se întâlnea cu cineva anume? 

Ophelia oftă a exasperare. 

— Credeam că am lămurit punctul ăsta. Se măritase cu 
Dumnezeu, vă amintiţi? Nu avea de-a face cu bărbaţii muritori. 
Cred că aşa ceva era exclus. 

Fără a ţine seama de comentarii, Montoya insistă: 

— Obişnuia să poarte un inel? 

— Ooo, da. Întotdeauna. Inelul fecioarei. 

— Poftim? 

— Aşa l-am poreclit eu. Așa procedează fetele care cred 
cu adevărat în Dumnezeu. Își cumpără un inel, dacă nu cumva 
îl primesc din partea unei persoane importante, cum ar fi, de 
exemplu, unul dintre părinți sau ceva de genul acesta. Fata 
promite să nu facă nebunii, înțelegeți cum vine chestia. Să 
facă sex? E un fel de convenţie între fetele care poartă inelul 
ca semn al dăruirii de bunăvoie lui Dumnezeu. Fata jură să 
rămână virgină până la căsătorie sau poate pentru totdeauna. 
E cazul lui Mary, vă daţi seama, din moment ce ea era 

căsătorită cu Domnul. Ce naiba mai e şi asta? Virginitate 
veșnică? Aiurea. Clătină din cap, ca și cum tocmai ar fi citit 
nişte chestii obscene. Înțelegeţi ce vreau să spun? Mary era, 
era cu adevărat aiurea... țicnită. 

— A pomenit vreodată despre Luke Gierman? întrebă 
Montoya. 

— Mdda, cred că da, zise Ophelia. O dată, poate chiar de 
două ori, când i-a ascultat emisiunea și a fost — ea ridică 
mâinile, făcând în aer semnul ghilimelelor, „şocată“ de ceea 
ce spusese el. Iisuse, nu asta era ideea? 

Montoya simţi un mic scurtcircuit, un val micuț de 
adrenalină care-l cuprindea atunci când descoperea pentru 
prima dată o cât de mică legătură între datele problemei. 

- ÎI cunoștea? 

— Nuu. Nu cred. 

— A telefonat vreodată în direct, în timpul emisiunii lui? 

Ophelia deschise gura, pregătindu-se să răspundă, după 
care o închise rapid, căzând o clipă pe gânduri. 

— Mă pregăteam să spun „nu“ cu certitudine, însă chiar 
nu ştiu. Ea n-a spus niciodată că ar fi făcut așa ceva, iar eu 
nu am auzit-o telefonând în timpul emisiunii. Nu era genul 
acela de om. Nu avea tupeu. Era cam moale. Dar se mai 
întâmplă și lucruri stranii. Bănuiesc că e posibil să fi sunat, 
numai că eu nu am surprins niciodată momentul. 

— Dar vorbea despre el? 

— Nu prea. Oh, ia staţi, cred că a comentat o dată ceva, 
poate chiar de două ori. Spunea că el are nevoie să-l 
redescopere pe Iisus. Dar, la urma urmei, ea era de părere că 
toți ar trebui să facem asta, inclusiv eu, așa că nu am dat o 
prea mare importanță momentului. 

— Dar nu știi dacă ea a discutat vreodată cu el despre 
subiectul acesta? punctă Brinkman, iar fata clătină din cap. 

— Hai să ne întoarcem puțin în urmă, îi propuse Montoya. 
Courtney Mary nu ieșea, până la urmă, cu prietenii? Participa 
la anumite activităţi, avea o viaţă socială? 

— Bănuiesc că avea, dacă-i putem spune așa. Dar nu erau 

chestii normale. Ea nu mergea la puburile din localitate, la 
concerte, la alte jocuri și distracţii. 

— Nu era cam tânără pentru un pub? întrebă Brinkman, iar 
doamna decan Usher deveni și mai încordată. 

Ophelia îi aruncă lui Brinkman o privire exasperată care 
voia să spună: „nu face pe prostul, toată lumea știe despre 
cărțile de identitate false“. 

De obicei, după ce mâncam, ea mergea la bibliotecă, apoi 
se întorcea făcând jogging, se schimba și mergea la capelă 
pentru un ceas sau două să se roage sau pentru ce avea de 
făcut pe acolo. 

— Capela din cadrul campusului? 

— Mda, dar nu cred că în seara aceea a ajuns până acolo, 
zise Ophelia. Nu s-a întors să se schimbe, cum făcea de obicei, 
iar ea nu se ducea niciodată la capelă în costumul de jogging. 

— Erai atentă la mișcările ei? întrebă Brinkman. 

Ea îi aruncă din nou o privire plictisită. 

— Nici gând. După prima săptămână de școală, nu i-am mai 
adresat nici măcar o întrebare. Avea un fel aparte de a îndrepta 
orice conversaţie, adică absolut tot, către Dumnezeu. Nu conta 
că învăţam, că vorbeam la telefon sau că intram la duș; ea era 
mereu acolo, cu faţa aia îmbujorată, sugerându-mi să-l descopăr 
pe lisus. Ştiţi, eu am fost crescută în spiritul religiei catolice, 
am fost la Sfânta Tereza din Santa Lucia, California. 

— Credeam că ești originară din Lafayette, zise Montoya. 

— Mă refeream la perioada de acum câţiva ani. Tata a fost 
transferat în Lafayette când eu eram studentă în anul I. A fost 
extrem de stresant. Oricum, chiar dacă am urmat o școală 
catolică, nu a trebuit să mă învârt în jurul cozii ca să găsesc 
pe cineva pe care să-l transform. Majoritatea copiilor cu care 
am fost colegă la Siânta Tereza erau de treabă; păstrau pentru 
ei înșiși chestia asta cu Dumnezeu. Nu considerau că s-au 
născut ca să salveze lumea. Dar Mary, ea e asemenea celor 
născuţi a doua oară. Temătoare. Se gândea doar la cele sfinte. 
Deci, nu, nu îi țineam socoteală. De fapt, încercam s-o evit. 
Era cu adevărat înspăimântătoare. Făcusem deja cerere pentru 
a avea o altă colegă de cameră. 

Montoya aruncă o privire rapidă spre doamna Usher, care 
confirmă. 

— Dă-mi voie să lămuresc lucrurile, zise Brickman. Ea te 
înspăimânta? 

Fata confirmă: 

— Amin. Bine că s-a terminat. 

O mai interogară o vreme și, după ce sigilară dosarul 
doamnei Usher privitor la orarul lui Courtney, vizitară capela 
și avură o întrevedere cu doctorul Starr, un bărbat trecut puţin 
peste treizeci de ani. Bine făcut și zvelt, doctorul Starr privi 
spre musafirii săi, ca și cum ar fi fost vorba despre niște pacienţi. 
Îi invită în biroul lui micut, o încăpere puțin mai mare decât un 
dulap, situat la cel de-al doilea etaj al uneia dintre clădirile 
masive din cărămidă și piatră care înconjurau internatul. Două 
scaune extensibile erau așezate lângă biroul său ciobit, și un 
altul rotativ, din piele, de o nuanţă sângerie pe care sedea el. 

— Vă rog, luaţi loc, îi invită, după ce terminaseră 
prezentările. Pe biroul său mare era ordine, ca și cum şi-ar fi 
petrecut zile în şir așezând în teancuri eseurile și mesajele 
telefonice primite. Biblioteca din spatele lui era aranjată cu 
grijă, volumele fiind perfect aliniate, iar Montoya îşi zise că 
încăperea aceea arăta mai mult a expoziţie decât a cabinet de 
lucru. La secţia de poliţie, și biroul lui Montoya era pus la 
punct, dar pe el existau întotdeauna rapoarte, dosare și mesaje 
care ajungeau, în cele din urmă, în coș. Bentz era un 
dezordonat, iar Brinkman, un porc. Șapte sau opt cafele zăceau 
peste teancul de rapoarte, ziare, mesaje și creioane împrăștiate 
pe biroul său. 

Dar individul ăsta... părea prea perfect. 

— Știu ce a păţit Mary, zise Starr, aprinzând o veioză de 
pe birou care aruncă o lumină în tonuri blânde. Montoya 
remarcă faptul că el o cunoştea suficient de bine, încât să-i 
spună pe numele pe care ea îl prefera. 

— Ce tragedie. Personalul facultății și studentele sunt în 
stare de șoc, vă asigur. 

— Cât de bine o cunoșteaţi? întrebă Brinkman, trecând 
direct la subiect. 


14] 


— Destul pentru a-mi da seama că era un scriitor talentat. 
Eseurile sale erau pătrunzătoare, observaţiile făcute de ea la 
curs erau profunde, cu toate că aveau un oarecare aspect tehnic. 
El surâse, privind în fugă spre ceas. 

— Clasele sunt suficient de mici ca număr, în așa fel, încât 
reuşeaţi să le cunoaşteţi destul de bine pe studentele 
dumneavoastră, după numai câteva săptămâni de școală? 

— Clasa asta era una restrânsă, zise el, răbdător. $i, în 
plus, ora opt a dimineţii nu e ceasul preferat al multor studente. 
La curs, sunt înscrise doar douzeci și şase de persoane. El 
clipi și se încruntă. Adică erau. 

— Ni s-a comunicat că Luke Gierman a ținut o dizertaţie 
în cadrul cursului dumneavoastră, zise Brinkman. 

— Luke Gierman, da, prezentatorul emisiunii de 
divertisment care a fost ucis. Cadravul lui a fost descoperit 
lângă al lui Mary. Am văzut la Ştiri. O parte din aparenta 
stăpânire de sine dispăru, Montoya observă cele câteva 
broboane de sudoare apărute pe frunte, la linia părului. I-am 
cerut lui Gierman să ţină un discurs în cadrul lui PC 101, 
fiindcă... 

— PC 101? întrebă Brinkman. 

— Comunicări (inter)personale, explică Starr, cu o voce 
ușor iritată. M-am gândi că elevilor le va fi pe plac, iar el va 
scutura puţin rigiditatea sistemului instituţiei. El nu putea veni 
decât la ora opt, așa că am stabilit întrevederea la ora 
respectivă. Starr privi spre fereastra îngustă a biroului său. 
Bineînţeles că nu am știut ce se va întâmpla 

— Bineînţeles, zise Brinkman, iar Starr îl privi cu asprime. 

— Vă asigur că nu am făcut altceva decât să invit la curs 
un moderator de radio. El își rearanjă stilourile în jurul 
recipientului care era încastrat în lemnul biroului. Știţi, aș 
aprecia dacă m-aţi implica cât mai puţin în această anchetă... 
Eu sunt destul de nou aici și am dorit, înţelegeţi, să stârnesc 
un oarecare interes, aducând la curs o personalitate din lumea 
radioului. Eu... eu, în fine... nu am nevoie de probleme de 
genul acesta. 

— Noi investigăm un dublu asasinat, zise Montoya, 
incapabil să-și ascundă iritarea. Nu vrem să murdărim reputaţia 
nimănui, dar avem o misiune de îndeplinit, așa că vom merge 
până la capăt. 

— Înţeleg, însă... 

— Aţi mai avut probleme cu justiția? întrebă Montoya, şi 
bărbatul se albi la față. 

— Da, un mic necaz, recunoscu Starr, adăugând grăbit: 
Nimic serios. Ceva legat de terorismul ecologic. Nu am făcut 
nimic, dar am luat parte la un protest, însă... aceasta este o 
instituţie extrem de conservatoare. 

— Iar cei de aici nu sunt la curent? 

El clătină din cap. 

— Nu, nu cred. 

— Dacă nu aţi făcut nimic rău, înseamnă că nu aveţi nimic 
de ascuns, zise Montoya, sătul de atâta prefăcătorie. Una dintre 
studentele universităţii fusese omorâtă, iar Starr era preocupat 
de propria reputaţie. Ce cretin. 

Din acel moment, interogatoriul intră în linie dreaptă, iar 
ei nu aflară nimic care să le fie de folos. Dacă Starr era o 
persoană de încredere, cu toate că Montoya bănuia că acesta 
nu fusese completamente sincer, atunci aterizase în mijlocul 
anchetei referitoare la omor doar din cauza unei situaţii 
circumstanțiale. 

Starr avu, evident, o senzaţie de ușurare în secunda în 
care cei doi detectivi plecară. 

În timp ce traversau curtea internatului, Brinkman zise: 

— Tipul ăsta nu trebuie scăpat din ochi. Ai văzut cum se 
juca cu stilourile? Precum agitata Nellie. Mie îmi miroase a 
vinovăţie. 

— Vinovat de ce anume? 

— Habar nu am, dar mi-ar plăcea să-l vâr la mititica, fiindcă 
e un nemernic înfumurat. Ce păcat că asta nu reprezintă un 
delict. 

O dată în viață Montoya era de acord cu el. 

Se opriră la capelă, unde îl găsiră pe pastorul de serviciu, 
părintele Stephen, un bărbat micut și pirpiriu. Purta o pereche 

de ochelari masivi și avea un aparat auditiv, căruia îi ajusta 
mereu volumul. Nu aflară nimic nou, în afară de faptul că 
bătrânul preot o considera pe Mary LaBelle o „fetiță proaspătă“ 
şi o „fată de ispravă“, la care se adăugau toate clișeele folosite 
în privința femeilor care au ales „drumul devoţiunii în locul 
egoismului unei vieţii dominate de materialism.“ 

Una peste alta, sângele lui Montoya începu să fiarbă, dar 
el își tinu gura, lăsându-l pe bătrânul acela obosit să 
sporovăiască. Când fu pomenit numele lui Luke Gierman, 
părintele Stephen plescăi din limbă, dar nu făcu niciun 
comentariu. 

În drum spre mașină, Brinkman mormăi: 

— Iisuse, îți vine să-l crezi pe omul ăsta? E complet 
habotnic 

Montoya nu se putu abține să nu surâdă. Poate că, la 
urma urmelor, Brinkman nu era chiar un nemernic, dar în 
maşină, pe drumul de întoarcere, bătrânul detectiv reveni la 
stilul lui acuzator. 

— Colega de cameră e o fetiță ciudată rău de tot, zise el, 
în timp ce Montoya conducea automobilul dincolo de porţile 
universităţii, trecând pe lângă clădirile impozante și 
îndreptându-se spre autostradă. 

— Ophelia? 

— Oh, stai... nu-i spune așa. O cheamă „O“, iar pe Courtney 
o cheamă „Mary“. Iisuse, azi nu-și mai folosește nimeni 
numele de botez? La dracu”. Oare am auzit bine finalul acela 
de conversaţie? Are atârnată la gât o sticluță cu o mostră din 
propriul sânge? 

— Aşa susține. Motoya o coti ușor cu al său Crown Vic 
către autostrada care mergea spre est. 

— E o creatură imposibilă, asta e. Brinkman deschise 
geamul și îşi scoase apoi pachetul de ţigări. Își aprinse ultimul 
Marlboro, mototolind apoi ambalajul în pumn. Îţi închipui 
cum ar fi să pui mâna pe ea. Probabil că te-ar mușca de gât 
înainte să te apropii! Trase cu sete din ţigară. 

— E doar un copil. Vrea să te facă să reacționezi. 

— Purtând la gât o sticluță plină cu sânge? Suflând fumul 
prin colțul gurii, el mormăi: poate că ea a făcut-o. 

— Vrei să spui că ea l-a ucis pe Gierman? 

— Puştoica e ciudată. 

— Are alibi. 

— Da, niște trăsniţi asemenea ei. Fumul îi ieși încet pe 
nări. Posibil să fie cu toţii implicați. Un soi de cult sau așa 
ceva. 

— Nu există dovezi că la locul crimei ar mai fi fost și 
altcineva în afara celor două victime şi încă a unei persoane, 
eventual. Tipul cu măsura aia mare la picior. 

— Deocamdată nu avem de unde să ştim. Fata aia lunatică 
nu e în toate minţile. Rujul acela închis la culoare, fața albă 
ca varul, mănușşile fără degete. 

— Ai văzut și cazuri mai grave, amice. Mult mai grave. 
Lucrezi în New Orleans. Nu ai fost pe strada Bourbon? De 
unde vin toate astea? 

— Da, da, dar nemernica aia nu face parte din cartier. Nu, 
Jose. E vorba de un afurisit de colegiu catolic. 

— Copiii tot copii sunt. 

— Eu spun doar că ar putea fi implicată. Trase iar din 
țigară. Fetișcană nebună și afurisită. 

Oricine ar putea fi implicat, îşi zise Montoya; asta era 
problema. El porni semnalizarea, accelerând pe banda 
autostrăzii, în vreme ce frecvenţa radio a poliției pârâi, iar 
cauciucurile scrâșniră. Birnkman studie capătul țigării sale. 

— Cu cât mă gândesc mai mult, tot pe fosta soție pariez. 
Se uită spre Montoya. Ai răbdare și vei vedea, pariez că de-abia 
așteaptă să moștenească bănuţii lui Gierman, câţi ori fi. 

— Erau divorțaţi. 

— N-are importanță. Brinkman trase un ultim fum, lăsând 
apoi chiștocul să alunece pe geam. Din câte am înțeles, fosta 
soție a faimosului moderator-şoc se va alege cu niște parale 
din povestea asta, și după ce va face asta, o să devină suspectul 
numero uno. ` 

Montoya refuzā ideea, dar în timp ce conducea 
automobilul prin întunericul nopţii, urmărind luminile roșii, 

realiză că Brinkman avea dreptate. Abby Chastain era pe lista 
suspecţilor. Fie că-i plăcea, fie că nu. 


Abby privi pe fereastră. Noaptea era neagră și umedă, iar 
vântul se întețea încet-încet, șuierând printre copaci. Ceva 
de-afară o enerva la culme pe Hershey. Labradorul era nervos 
și mârâia înfundat la uşa din spate. Ori de câte ori o aducea 
Luke în vizită, Hershey era nerăbdătoare și agitată, dovedind 
multă energie. În clipa aceea, cățeaua era gata să se repeadă 
afară şi să sfâșie orice creatură care ar fi avut ghinionul să 
bântuie prin preajma casei la ora aceea târzie. Nu că Hershey 
ar fi fost o mare luptătoare. Într-o luptă cu un oposum sau cu 
un raton, Abby bănuia că Hershey ar ajunge să fi învinsă. 

— Potoleşte-te, îi zise ea. Vechile obiceiuri ale lui Hershey 
o țineau permanent în tensiune și pentru prima dată după 
multă, multă vreme se întrebă ce anume îi atrăgea atenţia. 

Sau cine? 

Simţind cum o cuprinde frigul, Abby începu să-și frece 
brațele. 

Nu o ajută deloc nici faptul că, în timp ce cățeaua continua 
să latre, dorind să iasă afară, ea primi un apel telefonic. Funcţia 
de identificare a apelantului îi specificase că era vorba de o 
persoană particulară, așa că ea nu răspunse. 

Persoana de la celălalt capăt al firului, oricine ar fi fost, 
nu se sinchisi să-i lase un mesaj. 

Probabil, vreun director de la tv, sau vreun reporter. 

Dar, dincolo de asta, ea avu o presimţire... senzaţia că 
apelul acela nu era un simplu telefon, ci ceva tulburător şi 
sinistru. Simţi cum i se zbârlește perişorul de pe braţe. 

— Încetează, mormăi ea, şi trase obloanele la ferestrele 
aflate pe partea din spate a casei. Apoi își turnă cafeaua rămasă 
într-o cană şi o încălzi la cuptorul cu microunde. 

Era nervoasă din pricina crimelor comise. Asta era. Nici 
cățeaua nu-i era de ajutor şi nici vântul care bătea, îndoind 
crengile copacilor şi şuierând pe la colțurile casei. Îşi zise că 
afară nu se ascundea nimeni, că indiferent ce ar simţi ea, 
indiferent de ce-ar auzi cățeaua, era vorba de ceva cu patru 

picioare: sconcşi, oposumi, ratoni sau vreun mistreț dintr-o 
specie rară care bântuia prin pâlcurile de pădure din apropiere. 

Ce ironie, cugetă ea, fiindcă o parte din atracţia principală 
a acestei căsuțe izolate fusese cadrul natural din jurul ei. La 
prima sa vizită aici, zărise o egretă de zăpadă, iar după alte 
câteva minute, un cerb. După ce cumpăraseră această căsuţă, 
ca obișnuia să se aşeze în balansoarul bunicii, fie lângă 
fereastră, fie pe veranda din spate. Îi plăcea să admire natura, 
bâtlanii, pelicanii, veverițele şi cerbii..., dar asta se întâmpla 
demult, atunci când viaţa nu luase o întorsătură urâtă, iar ea 
mai avea încă speranțe. 

În fine, nu avea timp pentru nostalgii. 

Cuptorul cu microunde țăcăni. Folosindu-se de un șervet 
special, extrase cana dinăuntrul aparatului, încercând să soarbă 
din lichidul fierbinte care aproape că îi arse buzele. 

Telefonul sună din nou, iar ea sări, vărsându-şi pe braţ o 
parte din lichidul fierbinte. 

— Fir-ar să fie, mormăi, scăpând cana din mână. Aceasta 
se sfărâmă, bucăţile albastre de ceramică răspândindu-se pe 
podea. Stropii de cafea se împrăștiară pe dulapuri, scurgându-se 
apoi pe podele. Abby smulse receptorul de la locul lui, şi citi 
numărul de identificare al apelantului. 

— Bună, tati, zise ea, ştergându-și mâneca cu șervetul acela 
special și susținând receptorul la ureche cu ajutorul umărului. 

— Bună, scumpo. Vocea lui Jacques Chastain devenise acum 
un hârâit, o şoaptă, iar ea şi-l imagină stând pe scaun, cu tubul 
de oxigen alături, în timp ce alte tubuleţe de plastic erau vârâte 
pe nas. Cancerul și emfizemul pulmonar puseseră încet-încet 
stăpânire pe trupul lui. Cu ajutorul unei intervenţii chirurgicale 
îi fusese extirpată o parte a laringelui în timp ce chimioterapia 
îi răpise constant puterile. El se simțea acum ceva mai bine, 
recuperându-se cât de cât, fără a putea redeveni, din păcate, 
bărbatul acela înalt, robust și plin de viață. Un alpinist, un 
vajnic înotător al apelor înspumate, un redutabil jucător de tenis. 

Niciodată. 

— Hei, tată, ce mai faci? întrebă ea, încercând să n-o 
trădeze nodul din gât. 

— Încă mă mai mișc, prin urmare, cred că sunt bine. Și tu? 

- Bine. 

— Am auzit ce a păţit Luke, zise el. Mare păcat. Îmi pare 
rău. 

— Şi mie. Ea nu luă seama la pata roșie de pe mâna ei, în 
locul unde o fripsese cafeaua. 

— Ştiu că nu vă înțelegeaţi, dar... eu l-am simpatizat. 

— Si eu. Mai demult. Se simţi trădată, fiindcă tatăl ei nu 
rostea cuvintele potrivite. Jacques, veșnicul visător, considerase 
că ea ar fi trebuit să rămână căsătorită cu fostul ei soţ, că 
Luke şi-ar fi venit „în fire“ în cele din urmă, dacă ea i-ar mai 
fi acordat o şansă. Abby nu fusese de aceeaşi părere, ci 
hotărâse să pună punct. Încercase deja o reconciliere, iar 
aceasta nu dăduse rezultate. 

Însă tatăl ei nu aflase niciodată de sentimentele lui Luke 
pentru Zoey și de aventura dintre ei. Și nici nu avea să afle 
vreodată. Nu avea rost ca Jacques să-și strice relaţia cu fiica 
lui cea mare. Şi, așa cum se spune, era de domeniul trecutului. 
Ceva vechi şi urât mirositor. 

— Ştii când are loc înmormântarea? Aș vrea să particip. 

— Nu ştiu. Cred că trupul lui e încă la poliție. Imediat ce 
aflu ceva, te anunț. Mâna începuse s-o usture, astfel că sări 
peste balta de cafea și dădu drumul robinetului de apă rece, 
tinându-şi încheietura mâinii sub jetul puternic. 

— Fata aceea care era cu el, o cunoşti? 

— Nu. 

O secundă de ezitare, suficient ca Abby să intuiască 
urmarea. 

— Nu-mi place să întreb chestia asta, dar el avea o relaţie 
cu ea? 

— Nu ştiu, tată, 

— Nu, bănuiesc că nu, zise el, în vreme ce ea luă repede 
prosopul de bucătărie, agăţat pe mânerul de la ușa cuptorului, 
se aplecă şi, ținând receptorul la ureche cu o mână, adună 
cioburile şi le aruncă apoi în coșul de gunoi de sub chiuvetă. 

— Dar a fost vorba de un dublu asasinat, nu? Nu de o 
crimă şi de-o sinucidere, așa cum au anunţat ei. 

— Nu știu nimic sigur, recunoscu ea. Se apucă să șteargă 
cu grijă locul unde cafeaua se împrăștiase pe podeaua de 
lemn. Cum ar fi putut ea să răspundă la aceste întrebări 
referitoare la Luke? Nici ea nu cunoștea adevărul, iar poliția 
nu vorbea despre asta. Nimeni nu știa sigur ce se întâmplase, 
și cu atât mai puțin ea. 

— Oh... în fine, continuă Jacques, în vreme ce ea termină 
de curăţat şi adunat, aruncând şervetul pătat și umed în 
chiuvetă. Priu urmare, cum te simți tu? Cred că treci printr-o 
perioadă grea. 

— Încă mă mMișc, prin urmare, cred că sunt bine, repetă ea 
răspunsul lui. 

Tatăl ei chicoti. 

— Ce face Charlene? întrebă ea, chiar dacă nu avusese 
niciodată o relaţie apropiată cu mama sa vitregă, o femeie 
stupidă care se apropia de șaizeci de ani, arăta de cincizeci, 
şi pretindea că avea „patruzeci și şapte, patruzeci şi opt de 
ani“. Și dacă natura avea s-o lase baltă, i-ar veni în ajutor 
chirurgia estetică. În cazul în care ea și-ar fi dorit. Dar, având 
în vedere evenimentele acestei perioade, cui îi mai păsa? 
Femeia o scotea din sărite pe Abby. 

— Char e bine, bine de tot. Activă ca de obicei, zise el, 
glasul lui încărcându-se de speranță. Imediat ce doctorul o 
să-și dea avizul, o să mă ia acasă. 

Nodul își făcu apariția din nou în gâtul lui Abby. 

— Şi când ar fi asta? 

— O, cred că în curând. 

Era o minciună. Amândoi erau conștienți de lucrul acesta, 
dar Abby nu avea de gând să-și determine tatăl să vorbească 
despre acest subiect. Era mult mai bine să-l lași să creadă în 
speranța aceea falsă că se va întoarce acasă, alături de soția sa, 
în casa aceea mare, din Shreveport. De ce să-i destrame visurile? 
Poate că mai exista o cât de mică șansă ca el să se refacă. În 
timp ce vorbea cu el, se lupta să nu izbucnească în lacrimi. 

- Ei, voiam să văd cum te simţi, scumpo. Să-mi spui dacă 
ai nevoie de ceva, da? 

— Sigur, tată, și tu. 

— Si să mă anunţi când are loc înmormântarea. 

— Nu eu sunt cea care se va ocupa de asta. Probabil că o 
va face unul dintre fraţii lui Luke sau părinții lui. 

— Dar ei te vor suna ca să te anunţe ce și cum, zise el, 
insistând, ca si cum ar fi format și acum o familie mare și 
fericită. 

— Sunt sigură că voi afla. 

— Perfect, perfect. Ai grijă de tine, scumpo. 

— Așa voi face. La fel şi tu, tată. Ea închise telefonul, 
copleșită de tristeţe, gândindu-se la mica ei familie destrămată. 
Tatăl ei era singur, internat într-un azil. Ea ştia că el spera să 
se întoarcă acasă într-o bună zi, un lucru care nu avea să se 
întâmple, probabil. niciodată. Zoey era în Seattle, încercând 
să repare ce se mai putea repara, dar se afla la mii de kilometri 
depărtare. Abby era aici, în sudul Louisianei, într-o casă pe 
care urma s-o vândă în curând, ca să se poată muta în altă 
parte. 

Suu să poată fugi, se tachină ea singură. 

Abby mătură podeaua, ștergând apoi dulapurile, înainte 
de a încerca să-și curețe mâneca cămăşii. Pielea de la 
încheietura mâinii o durea îngrozitor. Ignoră durerea și, cu 
Hershey pe urmele ei, o porni spre sufragerie, acolo unde 
Ansei torcea de zor, stând în locul său favorit, pe speteaza 
canapelei. Abby se așeză pe un colț în locul ei preferat, iar 
cățeaua sări deasupra pernițelor, fără a aștepta nici cea mai 
mică invitație. 

Abby vru s-o admonesteze, dar se răzeândi. O scărpină 
pe Hershey după urechi, iar căţeaua își aşeză botul pe piciorul 
ei, dându-și peste cap ochii căprui și privind-o cu atentie. 

— Știu cum să-mi câştigi inima, nu-i așa? zise Abby, 
chicotind. Pe canapeaua din apropiere, Ansel se întinse, 
căscând și dezvelindu-și colții ascutiti. 

Viaţa poate fi și mai rea de atât, cugetă ea, întrebându-se 
dacă ar fi fost bine ca cele două animale să o însoţească pe 
Coasta de Vest. Aruncă o privire spre şemineu, unde cenusa 
fotografiilor arse de ea se amesteca cu bucătelele negre de 
hârtie. 

Fotografiile lui Luke. 

Faptul că fusese ucis reprezenta o tragedie, dar adevărul 
era că, în calitate de soţ, se dovedise un imposibil. Ea nu-l 
considera pe Luke un erou local. 

La urma urmei, ştia bine de ce. 


Ti atent aici, zise Lynn Zaroster. Ea stătea aşezată la 
biroul său, într-o încăpere imensă, cu numerose separeuri, 
unde alţi detectivi şi ofiţeri de poliție în uniformă se fâțâiau 
de colo colo, vorbeau, studiau dosare sau țăcăneau de zor la 
tastatura computerului. Lynn, o tânără de douăzeci și cinci de 
ani, cu un trup atletic, cu un păr scurt, des și ondulat, suficient 
de idealistă pentru a crede că îndrepta Terra pe drumul cel 
bun, apăsă butonul play al reportofonului, aşezat chiar pe 
mijlocul biroului său. 

Vocea lui Gierman tună brusc în aparat: 

„Fosta mea nevastă pretinde că s-ar fi descotorosit de 
toate lucrurile mele, inclusiv de o moștenire de familie, care, 
întâmplător, e o armă.“ 

Stomacul lui Montoya se strânse. Se rezemă cu şoldul de 
biroul lui Lynn, și ascultă în continuare. 

„Ea pretinde că a donat totul, de la mic până la marc, ca 
să zicem așa, unei organizaţii caritabile.“ 

„Unei organizaţii caritabile?“ O altă voce masculină, 
exprimând o uimire evidentă. 

— El e partenerul de emisie, considerat, uneori, ca fiind 
cel de-al doilea moderator, îi lămuri Zaroster. Se numește 
Maury Taylor. 

Gierman spumepa de furie. 

„Ca și cum eu aș putea crede că o organizaţie caritabilă 
ar primi o armă. Bineînţeles că a fost o minciună. Dar oare 
asta mă poate face să mă simt în siguranță? Știind că psihotica 
mea tostă-nevastă îndreaptă spre mine, la propriu, arma pe 

care tatăl meu o ţinea la şold și care a fost luată chiar dintr-o 
secţie de poliţie.“ 

Psihotică. Interesant termen. 

Maury Taylor îi dădu în joacă o sugestie. 

„Ar fi bine să te muţi.“ 

„Sau să-mi pun pasiunea la păstrare“, mărturisise Luke 
întregului New Orleans și regiunilor învecinate, în timp ce 
bărbatul aflat lângă el în cabină râsese copios. 

Programul continuă cam în același ton, până ce Lynn se 
enervă. Ea lovi cu putere butonul de oprire, ridicând ochii 
spre Montoya. 

— Ce nemernic, murmură ea printre dinţii încleștați. 
Ascultă-mă, dacă eram în locul fostei lui soții, cred că l-aș fi 
ucis chiar în timpul emisiunii. Mâna dreaptă se transformă 
într-un revolver, întinzând indexul și îndoind degetul mare, pe 
post de trăgaci. 

— Poc, zise ea, „revolverul“ smucindu-se puţin în spate, 
în vreme ce ea se prefăcu că trage în reportofon. Ea își duse 
degetul la bluze, suflând în el, ca apoi să se prefacă că așază 
„revolverul“ în teacă. Încruntându-se, adăugă: o răzbunare pe 
cinste. Ridică ochii spre Montoya. Și uite așa am mai scăpat 
de un fost-soţ, mincinos, nemernic și infidel. Ţi-ar conveni 
să-ți speli rufele murdare în public? 

— Poate că de asta se și mută. 

— Fosta? 

- Hmmm-hmm. 

Auzi zgomot de pași în spatele său. 

— La ţanc, zise Brinkman. M-am uitat prin actele lui 
Gierman. I-am găsit testamentul și polițele de asigurare. Cine 
credeţi că e unicul beneficiar? 

Muşchii cefei lui Montoya se încordară. Așa cum punea 
Brinkman problema, veştile erau cât se poate de proaste. 

- Fosta sa soţie, zise Zaroster, mijindu-și ochii albaștri. 

— Bingo. Daţi-i domniţei o păpuşică Kewpie! Rânjetul lui 
Brinkman era imens. A: citit rapoartele celor de la Medicina 
legală, nu? îi zise el lui Montoya. Se pare că alături de Gierman 
şi de LaBele, în încăperea aceea se mai afla o a treia persoană. 

În plus, pata de sânge şi GRS-ul sugerează că peste mâna 
fetei se afla o alta în clipa în care s-a apăsat pe trăgaci. Au 
rămas urme de adeziv de la banda care i-a fost așezată deasupra 
gurii, la încheieturile mâinilor şi cele ale picioarelor. Vânătăile 
sugerează și ele că fata a fost legată. Cineva a pus totul la 
cale. 

— De ce s-ar fi sinchisit Abby Chastain să ucidă și pe 
altcineva? De ce să nu-l fi ucis doar pe fostul ei sot? puse 
Montoya problema. 

— Ca să ne inducă în eroare. Eu nu zic că a făcut o treabă 
nemaipomenită, e o amatoare, și că nu are habar de ancheta 
Medicinii legale. 

— Toţi oamenii care au un televizor acasă au aflat de 
anchetele celor de la Medicina legală. Montoya îl privi în 
ochi pe Brinkman. 

— Eu nu vorbesc de anchetele CSI pe care le poți urmări 
la tv. Eu vorbesc de lucruri reale. 

— Ea nu poartă pantofi bărbătești măsura 12. 

— Prin urmare, a ajutat-o cineva. 

— Se poate, dar tu Brinkman latri la lună. Fie că avea 
motiv, fie că nu, nu ea e făptașul. 

— De unde știi? întrebă Brinkman iritat, iar Lynn Zaroster 
ridică o sprânceană, așteptând, de asemenea, o explicaţie. Hai 
să zicem că ea știa că soțul ei a făcut o vizită la Colegiul All 
Saints și a aflat cine participa la curs. Ori poate că ea și-a 
imaginat că el avea de-a face cu tânăra respectivă. 

— Cu Mary cea virgină? zise Montoya. Raportul autopsiei 
ei tocmai a sosit, iar acolo se precizează că himenul ei era 
intact. Montoya nu-și putea lua gândul de la Courtney LaBelle. 
Cea supercredincioasă. 

— Ei, fosta nevastă nu avea de unde să știe chestia asta, 
nu? 

— Nu pare o crimă comisă de o femeie, insistă Zaroster. 
E doar o înscenare. Ea se rezemă de spătarul scaunului. Ştiţi, 
unchiul meu predă la All Saints. Cursuri de religie. Poate că 
o cunoște pe victimă și pe unii dintre amicii ei. 

— Am fost deja acolo, punctă Brinkman. Nu prea avea 

mulţi prieteni. Doar o colegă de cameră, sosită de la un club 
al vrăjitoarelor. 

Zaroster se uită întrebător la Montoya. 

— E o adeptă a curentului gotic. 

— lisuse, Brinkman. Ai participat la vreo întunire Quarter 
în ultima vreme? Goticul e acolo ca la el acasă. Ea pufni în 
râs. Poate că ar trebui să-l întreb pe unchiul meu dacă ştie pe 
cineva care e înscris într-o organizaţie locală a vrăjitoarelor. 

— Interesează-te și de vampiri. Fata poartă la gât o sticluţă 
care conţine o mostră din sângele propriu, atârnată de un 
nur. 

— Asta e mai mult decât gotic, zise Zaroster. 

— E mai mult decât orice, recunoscu Montoya, ca apoi să 
adauge: da, întreabă-l pe unchiul tău. Cu cât obținem mai 
multe informaţii, cu atât mai bine. 

Între timp, încercase să ia legătura cu o rudă de a sa. O 
sunase pe mătuşa Maria. Deocamdată ea nu-l contactase. Ei 
doi nu erau mari fani ai noii tehnologii. Un telefon, dar fără 
telefoane mobile, un singur computer, gândi el. Ar fi fost mult 
mai simplu să-i facă o vizită. În mod cert, mătușa lui credea 
mai mult în comunicarea directă decât în cea computerizată. 

Brinkman fornăi, trecându-şi mâna prin resturile podoabei 
sale capilare. 

— Nu o să obţii nimic discutând cu unchiul tău, o să-ţi 
pună doar bețe în roate. 

— Sunt roatele mele, i-o întoarse Zaroster. Şi după cum 
spuneam, nu mi se pare că a fost mâna unei femei. 

— Noi nu vorbim de o femeie, ci de o fostă nevastă scoasă 
din minţi, care urmează să moștenească o căruţă de bani. 
Surâsul lui era mieros și ironic. Să mergem să vorbim cu noua 
moștenitoare. 


Deci despre asta era vorba. Interogatoriul „oficial“. Abby 
stătea nemișcată la masa unde, de obicei, se servea cina, alături 
de Montoya şi de un alt detectiv. Prima dată, Montoya venise 
de unul singur în vizită, pentru a-i da de veste despre moartea 
lui Luke. A doua oară, adusese cățeaua. De fiecare dată, îi 

adresase câteva întrebări, într-un stil cât se poate de relaxat. 
La urma urmei, ea fusese în stare de șoc. Dar acum ea simți 
că nu mai era loc de menajamente. 

Brinkman, tipul acela pleşuv care-l însoțea, nici măcar nu 
încerca să adopte o atitudine amicală. Privirea lui exprima 
suspiciune. Se purta politicos, dar distant, mimica lui dându-i 
de înțeles că știa despre ea chiar mai multe decât ea însăși. 

Toate astea o speriau îngrozitor. 

El stătea lângă ușile batante și privea afară, în vreme ce 
Montoya şedea la masă, în fața ei. Intre ei, la mijloc, se afla 
un aranjament format din câţiva dovleci mici, tărtăcute, frunze 
şi câteva lumânări. Părea ridicol de festiv și nepotrivit, mai 
ales că la capătul mesei se afla un reportofon. Montoya lua 
notițe, iar conversaţia avea un aer cât se poate de sobru. 

Aproape acuzator. 

Aproape. 

Ea aruncă o privire rapidă spre Brinkman, zvelt, pleșuv, 
arogant. Dacă asta era imaginea partenerului ideal, atunci lui 
Montoya i-ar fi stat mai bine singur, cugetă ea. 

Cei doi poliţişti sosiseră cu o jumătate de oră mai devreme, 
spre bucuria lui Hershey și spre uimirea lui Ansel. Căţeaua 
lătrase și se gudurase fericită văzându-i pe cei doi oaspeţi, în 
vreme ce Ansel o tulise în living, ascunzându-se sub canapea 
şi privindu-i de acolo cu neîncredere. 

Abby le oferise câte o ceașcă de cafea. Cele trei cești 
erau practic neatinse, în timp ce întrebările se scurgeau într-un 
ritm alert. Ei parcurseseră informaţiile, pe care ea i le 
comunicase deja lui Montoya, şi abordaseră un teritoriu virgin. 

Abby îşi zise că era vorba despre o procedură obișnuită, 
că ei vorbeau cu toţi cei care îl cunoscuseră pe Luke şi pe fata 
descoperită alături de el. Cu toate astea, avea în continuare 
impresia că o considerau suspectă, că poliţia era de părere că 
ea fusese, într-un fel, implicată în tragedia aceea, o idee 
totalmente absurdă. Era adevărat că ea pierduse orice urmă de 
dragoste sau de respect faţă de Luke Gierman, dar n-ar fi fost 
capabilă să-l ucidă şi spera că măcar Montoya își dădea seama 
de lucrul acesta. 

Încercă să nu tresară, deşi nervii ei erau întinși la 
maximum, fiind uşor intimidată de prezența acelui aparat de 
înregistrare şi de necesitatea de a fi interogată de două 
persoane. Tocmai credea că au terminat când Brinkmam, 
mișcându-se prin fața ei, fără îndoială pentru a-i observa 
reacțiile, întrebă: 

— Prin urmare, aveaţi cunoștință de faptul că figurati mai 
departe ca beneficiar al poliţei de asigurare încheiate de fostul 
dumneavoastră soţ? 

- Poftim? Era complet buimăcită. O asigurare de viață? 

— Exact. O jumătate de milion de dolari. O sumă măricică. 

— În cazul acesta, trebuie să fie vorba de o greșeală. 

— Nuuu. Am găsit documentul între celelalte acte cu 
caracter personal și am făcut o verificare la compania de 
asigurări. 

— Nu pot să cred. Nici în cele mai fanteziste visuri ale 
sale nu și-ar fi imaginat că ar mai putea primi vreun cent din 
partea lui Luke. 

— Cred că nu a apucat să facă modificările necesare, nu-i 
așa? 

— Eu nici măcar n-am știut că el a încheiat o astfel de 
asigurare, zise ea cu sinceritate. Adică, da, în primii ani de 
căsnicie am încheiat amândoi poliţe de asigurare, dar era vorba 
de nişte sume modeste. Erau polite la termen. 

— El este și în continuare beneficiarul asigurării încheiate 
de dumneavoastră? 

— Nu. Ea clătină din cap. Am renunțat la asigurare şi 
mi-am schimbat şi testamentul. Tot ceea ce poseda urma să 
fie moștenit de tatăl ei, iar în cazul în care el ar fi decedat 
înaintea ei, Zoey ar fi rămas beneficiara de drept a bunurilor 
ei. Abby se asigurase că Luke nu avea să primească absolut 
nimic. Presupusese că el avea să procedeze la fel. Acum, 
ascultându-l pe detectiv, avu impresia că îi transmisese un soi 
de boală incurabilă. 

— Cum spuneam, o sumă importantă. Brinkman își frecă 
ceafa, de parcă ar fi meditat profund. Cinci sute de mii de 
dolari. Ce părere aveți? La care se mai adaugă contul din 

bancă, o sumă frumușică în contul de pensionare, fără a pune 
la socoteală casa, fiindcă ea e deja a dumneavoastră. Una 
peste alta, e vorba de vreo șase sute de mii. 

— Cred că e o greșeală, zise ea, aruncându-i o privire lui 
Montoya. Acesta nu scosese niciun cuvânt din momentul 
abordării noului subiect. Luke are familie. Are fraţi și părinți. 

— Am stat de vorbă și cu avocatul. Brinkman înălță din 
umeri. Dacă fostul dumneavoastră soț nu și-a găsit un alt 
avocat şi n-a redactat un alt testament, de care nu are nimeni 
cunoștință, atunci cel pe care l-a semnat cu cinci ani în urmă 
e perfect valabil. Ceea ce înseamnă că sunteți o femeie bogată. 
El își lăsă capul într-o parte. Dar dumneavoastră nu ştiați de 
existența acestui testament, asta vreţi să spuneţi? 

— Am presupus că și-a modificat testamentul, cât despre 
polița de asigurare nu știam absolut nimic, vă jur. Abby nu 
știa ce să mai spună, astfel că îi privi, pur şi simplu, pe cei 
doi detectivi, care păreau al naibii de hotărâți să o considere 
implicată în moartea lui Luke. 

— Se pare că ați tras lozul cel mare. 

— Eu nu am aceeași impresie, înțelegeţi? 

— Mă rog. 

— Uite care-i treaba, nu-mi plac deloc insinuările 
dumneavoastră. Ea își concentră atenţia asupra lui Montoya 
care, în timpul ultimei runde a interogatoriului, aproape că nu 
rostise o vorbă. Mai aveţi și alte întrebări? se interesă ea, 
încercând să-și păstreze sângele rece. Brinkman încerca, pur 
şi simplu, s-o aţâţe, iar ea era conștientă de asta. 

— Nu, asta a fost tot, zise Montoya. 

— Perfect. Fiindcă începusem să cred că ar fi posibil să 
am nevoie de un avocat. 

— Şi de ce aţi avea nevoie de el? întrebă Brinkman, afișând 
un zâmbet care se voia dezarmant, dar pe care ea nu-l crezu. 

— Altceva? 

— Singura noutate e că s-a descoperit o oarecare legătură 
între Luke și Courtney LaBelle. El a fost invitat să ţină un 
discurs la Colegiul All Saints, acolo unde învăţa ea. 

— Deci o cunoștea? 

— Nu știm dacă cei doi au făcut, măcar, cunoștință. Doar 
că au fost în același loc, la aceeași oră. 

— Ceea ce ar fi o coincidenţă extraordinară. 

— În cazul în care credeţi în așa ceva, zise Brinkman. Eu, 
unul, nu cred. 

Abby simţi aceeași crampă în stomac, precum cea pe care 
o simţea de fiecare dată când era vorba de relaţia fostului ei 
soț cu femei mult mai tinere decât el. 

— Dar ei doi nu au discutat, nu? 

— Asta-i partea cea mai stranie. Nimic nu dă de înţeles că 
cei doi ar fi vorbit, vreodată, unul cu altul. 

— E greu de crezut că a fost o coincidenţă, zise Brinkman. 
Dar dumneavoastră — el gesticulă către Abby -— nu aţi 
cunoscut-o. 

— Așa e, zise ea pe un ton neutru. Ridicându-se în picioare, 
se uită la cei doi bărbaţi. 

— După toate aparențele, credeţi că am fost implicată în 
moartea fostului meu soț. Adevărul gol-goluţ e că nu am 
făcut-o eu și nici nu am habar cine ar fi putut-o face. Nu am 
cunoscut-o pe Courtney LaBelle, nici măcar nu am auzit 
vreodată de existenţa ei. Nu știu cum și dacă ea l-a cunoscut 
pe soțul meu. M-am decis să nu mă amestec în viaţa lui și 
i-am cerut să facă exact același lucru în privința mea. 

Brinkman zise: 

— Cu excepția faptului că ați apelat postul de radio în ziua 
în care a fost transmisă emisiunea în care el a abordat tema 
legată de fostele soții. 

— Nu... o, da, am dat telefon, dar nu am spus absolut nimic. 
Am închis pur și simplu. Mi-am dat seama că Luke mă făcea 
praf. Era ofticat de-a dreptul, domnule detectiv. El a sunat ca 
să se intereseze de lucrurile sale, iar eu a trebuit să-i spun că 
nu le-am păstrat, că m-am săturat să le țin prin preajmă. După 
ce am încercat în mai multe rânduri să-l conving să și le ia, 
le-am dat. Era furios. A două zi, am ascultat cum mă crucifica, 
așa că am sunat în direct, dar nu am vorbit nici cu el, nici cu 
altcineva. Nu voiam să spun ceva ce aș fi regretat mai târziu. 

Abby se înfuriase şi obrajii îi ardeau. 

— Discuţia aceea telefonică aprinsă cu Luke, urmată de 
emisiunea aceea, m-au convins că va trebui să plec naibii din 
Dodge, în cazul de faţă din New Orleans, ca să pun o distanță 
suficient de mare între mine și fostul meu soț. ` 

— Se pare că moartea a rezolvat situaţia, observă Brikman. 

— Glumiti? Omul ăsta s-a transformat acum într-un soi de 
sfânt! Reporterii mă sună din zori şi până în noapte. Oamenii 
vor să stea de vorbă cu mine, să-l cunoască, citez, „pe 
adevăratul Luke Gierman“. E o glumă. Luke nu-și dorea decât 
cele cincisprezece minute de faimă, pe care să le poată prelungi 
la o jumătate de oră sau la un ceas întreg. Murind, a obținut 
ceea ce nu a reușit o viaţă întreagă. Din nefericire, unii încă 
mai cred că pe noi doi ne mai leagă ceva. 

Brinkman slobozi un hohot de râs răutăcios. 

— La fel ca și în cazul Priscillei Presley şi a lui Elvis. 

— Nu e un caz asemănător, zise ea printre dinţi, încercând 
să-și tempereze starea de spirit. Ştia că Brinkman o ațâța în 
mod intenționat, sperând să obțină o anumită reacţie, dar ea 
nu se putu abţine. Nu-mi doresc decât să plec de aici. Să o iau 
de la capăt. 

— Credeam că acesta a fost și scopul pentru care v-aţi 
stabilit aici, acela de a reveni acasă și a începe o viaţă nouă 
alături de soțul dumneavoastră. V-aţi născut aici, nu-i așa? 

Brusc deveni îngrijorată şi-l privi pe Montoya. El stătea 
în continuare la masă, urmărind-o atent. Simţi cum urechile 
încep să-i țiuie. 

— Ce legătură are? 

— Aici aţi crescut, aici ați mers la școală, iar părinții 
dumneavoastră au fost Jacques şi Faith Chastain, corect? 

— Ei sunt părinţii mei. Tatăl meu trăiește. Țiuitul crescu 
în intensitate. 

— Şi mama dumneavoastră? 

— A murit. Ea îl cercetă cu privirea pe detectivul cel 
rotofei. Dar dumneavoastră ştiaţi asta deja, nu? Încercaţi doar 
să mă provocaţi. De ce? Își întoarse privirea furioasă spre 
Montoya. Ce înseamnă toate astea? 

— Am descoperit un punct comun între cele două victime. 

Părinţii lui Courtney LaBelle au lucrat la spitalul „A noastră 
Doamnă a Virtuţilor“ în perioada în care mama dumneavoastră 
era internată acolo. Clyde LaBelle era psihiatru, iar Virginia 
Simmons a lucrat acolo ca asistent social. 

Abby îl privi nedumerită. 

Montoya adăugă: 

— Ba mai mult, Courtney, care era cunoscută sub numele 
de „Mary“, s-a înscris la colegiu doar pentru a-i linişti pe 
părinţii ei. Se hotărâse deja să se călugărească. 

— Credeam că biserica e cea care îi forțează pe oameni să 
devină membri. 

— Se pare că Courtney LaBelle decisese acest lucru de 
bunăvoie. Discutase deja cu maica superioară a ordinului „A 
noastră Doamnă a Virtuţilor“. Spitalul va fi demolat, dar 
mănăstirea va funcţiona în continuare. 

— Acesta e „punctul dumneavoastră comun“? întrebă ea. 
Spitalul? Dar Luke nu a avut nici cel mai mic amestec în 
povestea asta. După câte știu eu, nu a vizitat niciodată instituția 
aceea. Noi ne-am căsătorit după decesul mamei mele. 

— Vă amintiţi de părinţii lui Courtney? se interesă Montoya. 

Abby clătină din cap. 

— Spuneaţi că numele ei era Virginia... Simmons? întrebă el. 

Montoya îi confirmă. 

— Nu. Oricât s-ar fi chinuit să și-o imagineze pe femeia 
aceea, nu reuși, amintindu-și doar câteva imagini distorsionate 
ale medicilor din spitalul respectiv. Își amintea de un individ 
înalt şi slab, cu o bărbuță sură, purtând o pereche de ochelari 
cu lentile mari care-i făceau pupilele să pară imense. Mergea 
întotdeauna uşor adus de spate, amintindu-i lui Abby de o 
călugăriță. Este posibil ca doctorul LaBelle să o fi tratat pe 
mama mea la un moment dat. Închise ochii o clipă și își 
mușcă buza, încercând să se întoarcă în timp la perioada de 
dinaintea tragediei, la momentul în care ea, tatăl său şi Zoey 
merseseră în vizită la spital. Își aminti de îngerul fântânii, de 
clipa în care își pusese o dorinţă, zărind un peștișor colorat 
care înota. Insectele, cu aripi tremurătoare, se învârteau 
deasupra apei. Broaștele orăcărau, iar veverițele dojeneau o 

pisică bătrână ce hoinărea de colo colo. Bătrânii, aşezaţi în 
scaune cu rotile, stăteau pe verandele spațioase sau la umbra 
umbreluțelor colorate de deasupra meselor, ori sub crengile 
încărcate de florile magnoliilor uriașe. 

Alături de ei se aflau asistente purtând uniforme scrobite 
şi doctori îmbrăcaţi în halate albe ce fluturau în bătaia vântului, 
cu stetoscoapele atârnate de gât, privirea lor exprimând 
neliniște, până în secunda în care dădeau cu ochii de Zoey sau 
de tatăl ei. Imediat o undă de calm și de afecțiune își făcea 
simțită prezența, înfățișarea aceea rece și hotărâtă, la care 
fusese martoră, făcându-se nevăzută în spatele zâmbetelor largi, 
al strângerilor de mână și al cuvintelor de încurajare. 

„Ea se simte bine... da, în fine... ceva trecător... răspunde 
foarte bine la noua medicaţie... nu cred că va mai dura mult... 
avem mai multe metode de abordare, noi tratamente pe care 
să le încercăm...“ 

Cu ochii minţii, Abby se revăzu la vârsta copilăriei, 
traversând veranda largă, pe care erau înșirate ghivece din 
ceramică cu petunii albe și susane alb cu negru, înflorite. 
Viespile și bărzăunii bâzâiau, iar conversaţia era în toi de-a 
lungul verandei și a pajiștilor îngrijite. 

Rememoră momentul în care ușa se deschisese încet, 
dezvăluind întunericul dinăuntru. Atunci se schimbase totul. 
În secunda în care pășise dincolo de prag, unde zgomotele de 
afară dispăruseră, soarele pătrunzând greu prin obloanele trase 
peste vitraliile ferestrelor ce dădeau pe scară, ea simţise cum 
o cuprinde frica. Simţise că se petrecuse un lucru îngrozitor. 

Vorbele rostite în șoaptă și răgușit, rugăciunile intonate, 
zgomotele în surdină provocate de vaietele acelea pline de 
uimire, se strecurau de-a lungul coridoarelor lungi şi înguste, 
căptușite cu lambriu sau cu tapet în nuanță verde-deschis. 
Mirosul de urină, de vomă și de trupuri în descompunere era 
acoperit de cel al antisepticelor, al decoloranţilor și al 
odorizantelor cu parfum de pin. Dar Abby simţise mirosul 
acela de sudoare care nu dispăruse niciodată, ci doar fusese 
mascat. 

Un medic fusese cel care o tratase pe mama ei, însă numele 

lui nu era LaBelle. Cum îl chema oare? Holman? Sau Hellman? 
Nu, Heller! Simţi un gust amar la baza limbii în secunda în 
care se gândi la omul acela, dar nu-și putu aminti foarte multe 
despre el. Heller fusese doar unul dintre angajaţii acelui spital 
care dispunea de un personal numeros. Se gândi intens. 
LaBelle? 

Interiorul lui Abby păru să se sfarme în mii de bucățele 
în clipa în care și-l aminti pe doctorul LaBelle coborând în 
grabă pe scări, ferindu-și într-o clipă privirea când dădu de 
Abby. Îl văzu cum semnează niște hârtii într-un dosar pe care 
ea îl luase drept fișa unei paciente, ca apoi să-și ridice ochii 
din hârtiile respective pentru a discuta cu tatăl ei. Părea 
neliniștit, ca și cum întrebările lui Jacques referitoare la soția 
sa ar fi fost prostești, o pierdere de timp. LaBelle avea aerul 
acela de superioritate şi tonul arogant al cuiva care ascultase 
la nesfârșit aceleași și aceleași întrebări. Dădea impresia că 
era mult prea ocupat pentru a-şi petrece timpul răspunzând la 
întrebările aparținătorilor, când avea de făcut lucruri cu mult 
mai importante. Ca și cum Jacques şi cele două fiice ale sale 
ar fi reprezentat un impediment, o sarcină în plus pe care o 
avea de îndeplinit. 

Abby deschise ochii simțind cum în stomac i se cuibărește 
un junghi rece. 

— Da... acum mi-l amintesc, zise ea, simțind un gust amar 
în gură. Îi era greu să și-l imagineze pe LaBelle pe post de 
tată, suferind pentru pierderea fiicei sale. 

— Dar pe fiica sa nu aţi cunoscut-o. 

— Nu. Nu știam absolut nimic despre el. După moartea 
mamei mele nu am mai fost niciodată la spital, nu am mai 
vorbit cu nimeni de acolo, fie angajat, fie pacient. Ea se uită 
în ochii lui Montoya. Am încercat să uit tot ce s-a petrecut 
acolo. Era încă şocată de ideea că Luke murise alături de o 
tânără care avusese o cât de mică legătură cu „A noastră 
Doamnă a Virtuţilor“. Doctorul LaBelle și-o amintește pe 
mama? 

- Încă ne documentăm asupra acestui aspect. 

Abby nu reușea să vadă lucrurile cu claritate. Toate astea 

trebuiau să fie doar o simplă coincidenţă, nimic mai mult. 
Poliţia verifica totul, fiecare pistă în parte. Legătura cu spitalul 
era una tangenţială, în cel mai bun caz. Ea se simţi ușurată în 
secunda în care interogatoriul se sfârşi, iar Montoya închise 
reportofonul. 

— Cred că am obținut tot ceea ce ne doream. Îi oferi un 
surâs abia schițat. Vă mulţumim pentru timpul acordat. Dacă 
vă mai amintiţi și altceva, vă rog să mă sunaţi. Îi așeză în 
palmă o carte de vizită, apăsând ușor, iar ea strânse degetele 
deasupra acesteia. 

Îi conduse până la ușă, și-l văzu pe Brinkman, cum, imediat 
ce ieși din casă, scoase din pachet o țigară și şi-o aprinse. 

Montoya păși pe verandă în secunda în care ea îl prinse 
în grabă de braţ. 

— Domnule detectiv. 

El se opri. Privi, mai întâi, la degetele care îi apucaseră 
strâns antebraţul, după care ridică ochii spre ea. Ochii lui 
întunecaţi îi cercetară pe ai ei și, preț de o clipă, simțindu-se 
scrutată intens de privirea aceea masculină, Abby îşi tinu 
respiraţia. 

— Uite care-i treaba, zise ea, fără a-i da drumul. Neoficial, 
oricât de mulți bani aș moșteni de la Luke, el a fost un 
nemernic, înţelegi? Nu mai eram îndrăgostită de el și tot ce 
mi-am dorit a fost să plec de aici, să plec de lângă el. Degetele 
ei îl strânseră ceva mai tare. Dar nu l-am omorât eu și îmi 
pare rău că a murit. Ea îi susținu privirea, înălțându-și bărbia 
preț de câțiva centimetri. Iar legătura aceea pe care aţi stabilit-o 
între cele două victime și spital e una foarte anemică. 

— E posibil ca legătura dintre victime să nu fie spitalul, 
zise el pe un ton scăzut, făcându-i inima să tresară. 

— Dar... 

— Poate că sunteţi chiar dumneavoastră. 

— Ce vreți să spuneţi? 

El o privi cu seriozitate. 

— Ai mare grijă, Abby. Închide bine ușile. Pune în 
funcţiune alarma, dacă dispui de așa ceva. Dacă nu, cheamă 
o companie de securitate care să-ţi monteze una în doi timpi 

şi trei mişcări. Sprâncenele lui deveniră o linie unică și 
întunecată. Păzește-ţi spatele. 

Ea simţi că păleşte. 

— Credeţi că eu sunt punctul de legătură? Eu? Nu. Ea 
clătină din cap. E o tâmpenie, domnule detectiv. 

— Fiţi prevăzătoare, nimic mai mult. El îi atinse ușor 
umărul, iar gestul, odată cu primii stropi de ploaie care 
începuseră să cadă, păru unul oarecum intim. O să vă mai 
sun, zise el și, într-un mod cât se poate de ridicol, ea simţi 
cum inima îi bate mai tare. 

Imediat după aceea, el plecă, adunându-și umerii împotriva 
ploii, urcându-se la volanul automobilului și pornind-o la drum. 
Luminitele stopurilor dispărură rapid în noapte. 

Abby închise ușa cu putere, rezemându-se de ea, 
avertismentul lui Montoya bântuind-o. 

Rămase acolo, nemişcată ca o stană de piatră, o lungă 
bucată de vreme. 


Numerele afişate pe fiecare ușă aveau un aspect ciudat, 
chiar fantomatic, dar Abby era sigură că acela era salonul 
mamei ei: 307. Mama ei stătea întotdeauna în salon. Abby 
încercă clanta, aşteptându-se ca usa să fie încuiată, însă 
aceasta se deschise cu ușurință si ea păși înăuntru. 

— Mami? strigă ea, observând-o pe Faith Chastain în fata 
ferestrei. Ea zâmbi, extaziată ca de-obicei. 

— Copila mea. Surâsul ei deveni şi mai larg. Ai venit. 

Imediat după aceea, privirea lui Faith își schimbă directia, 
trecând dincolo de Abby, spre uşa ce rămăsese întredeschisă 
şi spre coridorul întunecat din spatele acesteia. 

În ochii mamei se citea ceva. Frica? Muşchii gâtului se 
încordară uşor. 

— Mami? S-a întâmplat ceva? întrebă Abby. Spaima crescu 
în adâncul ei, în vreme ce păși înăuntru. Mamă? 

Chipul mamei se transformă pe neașteptate. Zâmbetul lui 
Faith se făcu nevăzut. Panica îi schimonosi trăsăturile. Începu 
să se dea înapoi, cu ochii atintiţi asupra ușii deschise, 
apropiindu-se din ce în ce mai mult de fereastră. 

— Nu, şopti ea. Bunule lisuse, nu. 

— Mamă? strigă Abby din nou. Doamne, ce se petrecea? 
Mami, ai grijă! 

Da, după toate aparentele, mama ei nu o asculta. 

O voce profundă şi masculină părea să tune de undeva 
de deasupra. 

— Ce cauti aici? leşi! 

Cine era individul acesta? Un alt oaspete? Un pacient? 
Un doctor? Unul dintre paznici? 

— Pleacă în clipa asta! 

În vreme ce inima îi bubuia cu putere în piept, iar nervii 
întinşi stăteau gata să-i plesnească, Abby se răsuci pentru a-l 
înfrunta pe bărbatul din spatele ei. Uşa părea că se topeste. 
Ea cercetă cu privirea fiecare ungher întunecat. Oare el era 
una cu întunericul? Sau se vârâse în dulap, uşa acestuia fiind 
întredeschisă ? Sau în lădita din cedru, aşezată lângă piciorul 
patului mamei sale... patul! Se vârâse dedesubtul lui, 
ascunzându-se pe întuneric sub poalele cuverturii subțiri de 
unde o priveau atent ochii aceia hidoși şi poruncitori? 

Gâtul i se strânse, în timp ce încercă să zărească imaginea 
aceea, care apărea şi dispărea, o fantomă cu trăsături dure 
şi înspăimântătoare, întruchipându-l pe diavol? 

Sângele îi îngheţă în vene. 

Trebuia să iasă de acolo imediat. Împreună cu mama ei. 
Camera aceea era întruchiparea răului, vizuina morţii. 

Își făcu semnul crucii, ridicând ochii spre crucifixul fixat 
în colț, deasupra patului. Petele de sânge pictate pe mâinile, 
picioarele, coastele şi chipul din ceramică ale lui Hristos 
începură a se prelinge pe tapetul cojil. 

— Mami? şopti Abby, vorbind cu vocea fetiţei de altădată 
şi încercând să zărească imaginea mamei sale în oglinda 
atârnată deasupra căminului. Înală, Subțirică, răvăsită, cu 
hainele în dezordine, cu vânătăi pe fată şi cu sângele 
scurgându-i-se pe la încheieturile mâinilor, Faith păru că se 
estompează din ce în ce mai mult sub ochii ei. 

Oglinda se sparse pe neașteptate, distorsionând imaginea 

mamei ei şi reflectând-o în miile de cioburi care se împrăștiară 
în încăpere. 

Abby sări instinctiv în spate, ferindu-se de cioburile de 
sticlă, împiedicându-se. 

— Nu-i vina ta, îi şopti mama ei la ureche. 

— Poftim? Abby se răsuci privind în jur. Mama ei se 
învârti, făcându-se nevăzută. Mamă, la ce te referi când spui 
că nu e vina mea? Mamă? strigă ea disperată. 

În încăpere se auzi o trosnitură puternică. Braţele osoase 
ale mamei o înconjuraseră pe neașteptate, trăgând-o aproape 
de ea şi strângând-o cu putere. 

Încă o sticlă se făcu ţăndări, iar podeaua cedă. Împreună, 
alunecară prin întuneric, zdruncinându-se și prăbuşindu-se. 

— Nu e vina ta, şopti Faith iar şi iar, în vreme ce alunecau 
prin întuneric, direct la porțile iadului. Nu e vina ta... 

Abby făcu ochii mari. 

Se ridică brusc. 

Se afla în pat. În patul ei. Hershey, care stătea alături de 
ea, sforăia în așternuturi. Abby era scăldată în sudoare, cu 
toate că ventilatorul se învârtea undeva, deasupra capului. Cu 
inima bubuindu-i și simțindu-şi capul pulsând nebunește, ea 
gâfâia încercând să-și regleze respiraţia. 

Căţeaua înălță capul în clipa în care Abby aprinse veioza 
de pe noptieră. Dormitorul său mic fu scăldat brusc într-o 
lumină blândă. Obloanele erau închise, capotul zăcea aruncat 
neglijent peste marginea patului, iar Ansel, ghemuit în poziția 
lui confortabilă, deschise un singur ochi. 

- O, Doamne, şopti ea, cufundându-se iar între perne. 
Trebuie că a fost un vis. Un coşmar. 

Întotdeauna același. 

Ori de câte ori se simţea stresată, avea vise legate de 
mama ei şi de spital. Uneori, se vedea pe sine, mult mai 
tânără, ieşind din propriul trup și urcând pe scara veche a 
spitalului, zăbovind o vreme în faţa ferestrei-vitraliu de pe 
palier, străbătând coridorul întunecat al celui de al treilea etaj, 
ca apoi să deschidă ușa și să o vadă pe mama ei la fereastră. 
În alte dăţi, ca și în seara aceasta, lua parte efectiv la tragedie, 

străbătând ea însăși coridoarele, cu toate că întotdeauna avea 
o vârstă mult mai mică. Cincisprezece ani. 

Involuntar, așa cum proceda de fiecare dată când se trezea 
brusc din cauza visului, ea își făcu semnul crucii, inspirând 
adânc de câteva ori. Ritmul bătăilor inimii se calmă, efectul 
coșmarului începu să dispară încet-încet, întorcându-se din 
nou în subconștientul ei, dar rămânând prin preajmă, pregătit 
să lovească iar. 

Era numai vina lui Montoya, gândi ea țâfnoasă. Dacă el 
nu ar fi adus vorba despre spital și despre mama ei și dacă nu 
ar fi arătat atât de sexy. 

Greșit, Abby. N-ai cum să dai vina pe om, fiindcă își face 
meseria şi e un bărbat atrăgător. Nuu-nuuu. 

— La naiba! Ea azvârli într-o parte așternuturile și aruncă 
o privire spre ceas. 

Patru și șaisprezece minute. Cam devreme ca să te trezeşti, 
îşi zise. 

În minte îi apăru din nou avertizarea lui Montoya. Încuie 
bine uşile. Porneşte alarma, în cazul în care ai așa ceva. 
Dacă nu dispui de așa ceva, atunci cheamă o companie de 
securitate care să-ți instaleze una cât mai repede posibil. 

Ei bine, nu am alarmă, mormăi ea. 

Cuprinsă de neliniște, cobori din pat și merse desculță să 
verifice ușile și să se asigure că fiecare fereastră era bine 
închisă. Hershey o urmă, ghearele ei ţăcănind pe pardoseala 
de lemn. 

Poate că Montoya avea dreptate. Deocamdată, securitatea 
ei depindea de o cățelușă prietenoasă, care nu ar fi făcut rău 
nici măcar unei musculițe, de un revolver pe care nu-l folosise 
niciodată și de propria ei voință și putere. 

— O iei razna, Abby, se admonestă ea. Mai avea și câteva 
abțibilduri, lipite pe partea interioră a ferestrelor, care avertizau 
că proprietatea era protejată de un sistem de alarmă conectat 
la cabinetul şerifului, o minciună pusă la cale de fostul 
proprietar. În cazul în care cineva ar fi pătruns în casă prin 
efracţie, ea trebuia să se descurce singură. 

— Fii tare, își zise ea, înaintând spre bucătărie. Luă un 

pahar din dulap și deschise robinetul. Privi pe fereastră, lipind 
mai întâi paharul în dreptul frunţii pentru a se răcori, bând 
apoi jumătate din cantitatea de apă. În timp ce bea, își observă 
propria imagine, abia vizibilă, în geamul ferestrei de deasupra 
bucătăriei, în spatele căruia întunecimea pâlcurilor de pădure 
ascundea orice sau pe oricine ar fi putut să se afle prin preajmă, 
urmărindu-i mişcările. 

Și cine ar putea fi persoana aceea, Abby? 

Acum devii uşor-uşor paranoică? 

La fel ca ea? 

Asemenea lui Faith? 

Aminteşte-ți că boala mamei tale a debutat ca o tulburare 
uşoară, transformându-se în suspiciune generalizată şi mania 
persecuției. Oare suferi de aceeaşi boală? 

— Nu! Furioasă, Abby scurse în chiuvetă ultimii stropi de 
apă. 
Aşa mamă, așa fiică. 

— Oh, ia mai taci! 

Vorbeşti singură, Abby? Nu făcea şi ea la fel? Nu o vedeai 
stând în bucătărie, mormăind pentru sine, vorbind cu ea 
însăşi? Nu aşa o acuzau că procedează clienții magazinului 
de antichități? 

Aşezând paharul pe tejghea, Abby refuză să dea crezare 
vocii din mintea ei. Ea nu era ca mama ei. 

Dându-și seama că nu va reuşi să adoarmă, se hotărî să 
meargă în camera obscură, pentru a arunca un ochi asupra 
ultimelor fotografii developate. 

Mai mult ca să dovedească că nu-i era teamă să locuiască 
în casa aceea, ea îmbrăcă la repezeală o pereche de jeanși și 
un tricou cu mâneci lungi cu inscripția Hard Rock Cafe, și luă 
cheile, fluierând câinele, traversă, mai întâi bucătăria, apoi 
aleea de afară, unde broaștele orăcăiau, iar greierii cântau. 
Luna era acoperită parţial de-un nor. Încuie ușa în urma ei, 
lăsând-o pe Hershey să păzescă casa. Din zece pași traversă 
aleea despărţitoare, intrând în studioul de mici dimensiuni. 

Camera obscură era asemenea unui dulăpior dotat cu apă 
curentă. Rafturile pentru depozitarea hârtiei fotografice, 

sticlele, produsele chimice și tăvile marcau procesele 
tehnologice aflate în desfășurare. 

În ultima perioadă, nu developase fotografii cu caracter 
personal, fiindcă utilizase laboratorul aflat lângă magazinul 
său din Jackson Square. Pentru activitatea cu caracter 
comercial, folosea și computerul, dar pentru fotografiile 
alb-negru cu caracter personal, prefera filmul foto clasic, pe 
care îl developa personal. 

O liniștea. O calma. Iar, în ultima vreme, avea nevoie de 
tot calmul și toată liniștea din lume. 

Cu câteva zile înainte, prelucrase fotografiile de pe filmul 
de treizeci și cinci de milimetri pe care le avusese în vechiul 
aparat de filmat. Era curioasă să vadă imaginile de pe filmul 
ce rămăsese nedevelopat în ziua respectivă, când îl fotografiase 
pe Ansel, pe verandă, având ca fundal lumina asfinţitului ce 
se strecura printre copaci. Developase negativele şi realizase 
prima printare a fotografiilor de mici dimensiuni, lăsându-le 
la uscat pe o sfoară întinsă de-a lungul camerei obscure. 

Intenţionase să revină în camera obscură imediat ce acestea 
se uscau, dar fusese întreruptă de cea dintâi vizită a detectivului 
Montoya, care o anunţase că Luke fusese ucis. Vestea aceasta 
o făcuse să uite cu desăvârșire de fotografii. Abia acum, la 
primele ceasuri ale dimineţii, după ce avusese parte de 
coșmarurile îngrozitoare și repetate, își amintise, în sfârșit, de 
ele. În sinea ei, știa că nu era voarba de nevoia de a descoperi 
imaginile de pe film, ci de faptul că își căuta cu înfrigurare 
o scuză pentru a cobori din pat și a rămâne trează. Îi era 
teamă că, adormind din nou profund, ar putea avea iar acele 
vise înfricoșătoare. 

— Fricoasă, mormăi ea, concentrându-se asupra muncii 
sale. 

Desprinse negativele de pe frânghie și le duse în biroul 
său de lucru, situat chiar în centrul studioului foto. Ajustă 
lumina unei veioze, pentru a avea cea mai bună vizibilitate. 
Găsi lupa sa favorită într-unul dintre sertarele biroului, după 
care începu să studieze cu atenţie fiecare imagine, zâmbind 
de fiecare dată când îl vedea pe Ansel dormind, vânând sau 


169 


ascunzându-se sub canapea. Fără grabă, ea verifică fiecare 
imagine, pentru a vedea dacă protagonistul fusese surprins 
clar şi în lumina cea mai potrivită. 

Ajungând la cel de-al treilea set de fotografii, inspiră 
adânc. 

— O, Doamne. Fu gata să scape lupa din mână. 

Chipul fostului ei soț decedat se uita spre ea. 

Cu un surâs lejer, dezvelindu-și abia vizibil dantura, într-un 
surâs sexy, acesta privea din fotografia alb-negru. 

Făcu un pas în spate, așteptându-se ca imaginea aceea să 
se metamorfozeze în bărbatul însuşi. 

Uitase de fotografia aceea, pe care o realizase înainte de 
hotărârea de a utiliza o cameră foto digitală. Luke își dorise 
un nou set de fotografii publicitare, iar ea fusese de acord să-l 
fotografieze. 

La scurt timp după ședința foto, ea aflase despre Connie 
Hastings. În după-amiaza aceea își sunase avocatul, îi spusese 
lui Luke să părăsească imediat casa, ștersese toate imaginile 
captate pe camera foto digitală şi demarase procedurile de 
divorț. Uitase de această ultimă şedinţă foto. 

Când timp trecuse de când făcuse fotografiile cu pricina? 
Opt luni? Doi ani? Nu mai conta. 

— Când te distrezi, timpul zboară, murmură ea. Fotografia 
era foarte reușită. Prinsese felul lipsit de griji și pofta de 
distracție a lui Luke, dezvăluind aparența aceea copilăroasă 
de care ea se îndrăgostise cu mulți ani în urmă. 

Acum nu mai prezenta importanţă. 

În afară de cazul în care s-ar fi decis s-o dăruiască 
părinților lui. 

Dar își dorea ea oare să deschidă „cutia Pandorei“? Mama 
lui nu-l considerase niciodată un afemeiat, fiind de părere că 
o femeie puternică reușește să-și țină în frâu „bărbatul vieţii“. 

— Lasă-o baltă, zise ea, marcând cu X negativul cu pricina. 
Mai erau şi alte fotografii, pe care i le făcuse lui Hershey, lui 
Ansel și altor vietăți care trăiau pe lângă căsuţa ei. Avea de 
gând să le mărească ceva mai târziu, pentru noaptea asta se 
„distrase“ suficient. 

Încuie studioul și făcu cei câțiva pași care o despărţeau 
de casă. Afară era încă întuneric, broaștele și insectele 
continuând să facă gălăgie, zorii întârziind să-și facă apariţia. 

Hershey o aștepta la ușă, culcată pe preș, cu capul mare 
și cafeniu sprijinit pe labele din faţă. 

— Tu chiar ești o fată de treabă, șopti Abby, scărpinând 
câinele după urechi. Nu trebuia să fac asta, așa că să nu mă 
spui nimănui, ne-am înțeles? Căutând prin cămară, descoperi 
o cutie cu biscuiţi pentru câini. Îi aruncă unul lui Hershey 
care îl prinse din zbor și îl duse în living, unde începu să-l 
mănânce. 

— Hai în pat, să vedem dacă mai putem adormi câteva ore. 
Ceasul de pe poliţa căminului arăta că e trecut de ora cinci. 
Abby mormăi nemulțumită. Era aproape imposibil să mai 
adoarmă la ora aceea, iar la nouă avea o întrevedere la biroul 
ei, așa că ar fi trebuit să se trezească cel târziu la șapte și 
jumătate. Ea se îndreptă din nou spre pat, dar Hershey, care 
o urma, se opri brusc în dreptul ușilor glisante. 

— Ai nevoie afară? 

Căţeaua se uita, pur și simplu, afară, zburlindu-se și 
încordându-și ceafa. Apoi urlă înfundat. 

— O, nu face asta, șopti ea, în vreme ce avertismentele lui 
Montoya se iviră iar în mintea sa. Oare încuiase ușa după ce 
intrase în bucătărie? 

Abby stinse luminile și întunericul învălui întreaga casă. 
Privi pe fereastră, dar nu văzu nimic, absolut nimic, în afara 
nopții negre ca smoala. 

— E doar un raton, zise ea, dar cățeaua mârâi iar. Scăzut. 
Răgușit. În semn de avertisment. 

— Termină, Harshey, mă sperii de moarte. Se gândi la 
arma din noptieră, întrebându-se dacă ar avea vreodată curajul 
să o utilizeze pentru a alunga un musafir nepofitit. 

Fără a mai aprinde lumina, se întoarse la ușa care dădea 
spre studio. Era încuiată. Deci era în siguranţă. Nu-i aşa? 
Privi prin geamul ușii în direcția studioului și observă o umbră 
în lumina pe care o arunca becul de veghe existent în 
apropierea clădirii scunde. Îngheță, așteptându-se să se ivească 

brusc în faţa geamului, chipul unui bărbat, dar nu se petrecu 
absolut nimic. Niciun chip nu-și făcu apariţia. Nicio siluetă 
întunecată nu apăru în raza ei vizuală. Umbra aceea nu-și 
făcu din nou simțită prezența. 

Termină cu prostiile, Abby. 

Nu-i nimeni afară. 

Nu e nimeni, nimeni. 

Căţeaua începu din nou să mârâie, iar ea se simți pătrunsă 
de teamă, i se păru că se desprinde de propriul trup. 

Brusc, avu certitudinea că ceea ce debutase cu moartea 
lui Luke era departe de a se fi terminat. 

Taro strigă măicuța Maria, fluturând din mână la 
vederea nepotului ei. 

Montoya se simţea deja nelalocul lui în holul mănăstirii, 
iar faptul că se auzi strigat pe numele de botez, îl zăpăci și 
mai tare. 

— Mătușă Maria. 

— Ce surpriză! zise ea, îmbrățișându-l. Arată ceva mai 
bătrână decât la ultima lui vizită, dar încă mai poseda o anume 
putere, o vitalitate care se citea în ochii aceia închiși la culoare. 
Haide, vino să ne așezăm în grădină și apoi o să-mi explici 
ce te aduce pe la noi. Deși gândul că ţi-a fost dor de mine mă 
face fericită, am impresia că nu te afli aici doar în vizită. Îl 
bătu pe brat, tachinându-l, așa cum făcea şi cu mulţi ani în 
urmă. 

Traversară împreună coridorul lung, la capătul căruia se 
aflau câteva ferestre ce permiteau luminii ceţoase a zilei să se 
strecoare înăuntru. La capătul unei scări îmbrăcate în lemn, 
ea deschise larg uşa care permitea accesul într-o curte în care 
existau tot soiul de flori plantate în ghivece de ciment. O 
fântână situată în centru arunca apa în sus, doar pentru a 
cădea în cascadă deasupra unui înger ce sustinea în fiecare 

mână câte un vas din care apa se prelingea în bazinul mare, 
de formă pătrată. Pe suprafaţa apei pluteau plante acvatice, în 
vreme ce pești aurii înotau pe fundul apei. 

Maria se aşeză alături de el pe o bancă din piatră, aflată 
sub streașina de protecție a acoperișului mănăstirii. Privind-o 
din profil, el și-o imagină o clipă pe tânăra de altădată, o 
adolescentă speriată care, după cum auzise el șuşotindu-se 
în familie, rămăsese gravidă la mai puţin de douăzeci de ani. 
Identitatea iubitului ei rămăsese un secret, păstrat mai bine 
de patruzeci de ani. Montoya nu descoperise până acum ce 
se întâmplase cu copilul respectiv, cu toate că trăsese cu 
urechea la discuţiile mamei și ale surorilor sale. Maria nu se 
căsătorise niciodată. În schimb, se călugărise, devenind 
membră a acestui ordin. Căutase refugiu, singurătate și iertare, 
după cum bănuise el. 

În timp ce norii se îngrămădeau pe cer, iar vântul puternic 
flutura mușchiul spaniol atârnat în stejarii înalți de lângă 
zidurile mănăstirii, ei discutară preț de câteva minute despre 
familia lor, despre rude, râzând copios în momentul în care îşi 
amintiră cum sora Maria îl prinsese alături de prima lui iubită. 

— Însă acum ești băiat mare, zise ea, lăsându-și capul 
într-o parte pentru a-l privi atent. Sper că ai reuşit să te ierţi 
pentru ce i s-a întâmplat... iubitei tale? 

— Nu am venit aici ca să discut despre Marta, zise el 
încet, în timp ce un nor acoperi soarele. 

— Nu? Atunci de ce ai venit, Pedro? Are legătură cu 
demolarea spitalului? 

— Maria, numele meu e Reuben, și, uneori, mi se mai 
spune și Diego, după numele tatălui meu, dar nimeni nu-mi 
spune Pedro. 

— Doar eu, zise ea, zâmbind, și nu am de gând să renunt. 
E un nume foarte potrivit, știi bine. Pedro — Petru — dintre toţi 
sfinții, el e favoritul meu. Ea zâmbi. Ştii ce se spune despre 
câinii bătrâni. 

— Cred că ai putea învăţa niște trucuri noi, dacă ai avea 
voinţă. 

Ea pufni în râs. 

— Da, poate. Dar te rog, nu mă obliga să dansez. 

— S-a făcut. El se relaxă puţin. Îi plăcuse întotdeauna să 
stea în preajma ei. 

Ea îi puse palma pe genunchi. 

— Deci, despre ce e vorba? Ce vrei să ştii? 

— Nu am venit aici numai din pricina viitoarei demolări a 
spitalului, zise el, dar am câteva întrebări pe tema asta. Tu ai 
lucrat acolo, nu? El arătă cu bărbia spre sanatoriu. Cu vreo 
douăzeci de ani în urmă? 

Trăgându-și mânecile, ea aprobă, uitându-se la păsările 
care se roteau în apropierea fântânii. Da, am avut un birou 
acolo. ÎI împărțeam cu o asistentă socială. 

— Virginia Simmons. 

Mătușa îşi întoarse faţa către el. 

— Ea era una dintre ele. Dar și-a dat demisia și s-a măritat 
cu unul dintre medici. Cred că cu doctorul Heller. În clipa în 
care pronunță numele de Heller, se încruntă, ca și cum 
amintirea lui ar fi dezegustat-o. Nu, m-am înșelat. E vorba de 
doctorul LaBelle. Chipul ei exprimă surpriza în secunda în 
care reuși să pună lucrurile cap la cap. Oh, pe toţi sfinţii. Ea 
e mama lui Courtney Mary LaBelle, fata care a fost ucisă 
acum două nopți! 

— Exact. 

Ochii ei exprimau tristețe. 

— Am auzit că a fost omorâtă, zise ea încet, odihnindu-și 
palmele în poala veșmântului negru. Mare păcat. Prin urmare, 
de aceea ai venit aici. Cred că ar trebui să stai de vorbă cu 
maica superioară. Ştie mai multe despre Mary, cea care se 
pregătea să devină călugăriţă. Nu mi-am dat seama niciodată... 
ce fraieră sunt... am auzit numele ei, dar nu mi-am dat seama 
niciodată că era fiica Virginiei. Ea surâse trist, remarcând: 
Uneori... în fine, uneori, uit. 

Pentru el nu era o surpriză. O auzise pe mama lui 
declarându-se îngrijorată din cauza stării de „confuzie“ a 
surorii ei, de „boala uitării“ de care aceasta suferea. Exista 
suspiciunea unui Alzheimer sau a altei forme de demenţă, dar 
nimeni nu vorbea despre asta cu voce tare. 

Dregându-și glasul, Maria prinse cu degetele crucea ce 
atârna la gâtul ei. Ridică privirea în clipa în care una dintre 
porţile de la capătul mănăstirii se deschise și dincolo de ea 
păși un bărbat cu umeri laţi. Acesta căra o roabă, în care se 
afla o mătură și o furcă. 

— Cine e? întrebă Montoya, privind atent la bărbatul cu 
ochelari fumurii și cu șapca de baseball trasă bine peste ochi. 
La gât purta un set de căști pentru ascultat muzică. Un fir 
lung, agăţat la buzunar, era atașat probabil la un CD-player 
ascuns înăuntrul acestuia. 

— Îngrijitorul. Lawrence. Ea își bătu pe mână nepotul, în 
vreme ce Lawrence, captivat de ritmurile muzicii, se apucă să 
măture frunzele împrăștiate prin curte. Să nu-mi spui că-l 
suspectezi şi pe el? 

— Am fost, pur și simplu, surprins să văd un bărbat aici. 

Ea chicoti. 

— Ei, din când în când, se dovedesc extrem de eficienţi, 
să știi. Oricât de bine ne-am descurca, unele dintre noi nu mai 
sunt chiar atât de tinerele, iar anumite sarcini se potrivesc mai 
bine unui bărbat decât unui cârd de călugărițe bătrâne. Ea îl 
prinse de mână. Uneori, Pedro... adică Reuben, cred că lumea 
a devenit un loc foarte urât. Apoi mi-aduc aminte vorbele lui 
Dumnezeu, care sunt un balsam pentru mine. Mă calmează. 
Îmi redau încrederea în oameni. Știu că ţie s-ar putea să-ţi fie 
greu, fiindcă asta ţi-e meseria. 

— Acesta e motivul? 

Ea îl strânse încet de mână. 

— Se pare că, în clipa asta, ti-ar prinde bine puţină credinţă. 

— Probabil, zise el, gândindu-se că i-ar trebui ceva mai 
multă, fiindcă zilele astea chiar îi simţise lipsa. Reveni la 
subiectul care-l interesa: mama lui Abby Chastain. 

— Hai să ne întoarcem cu douăzeci de ani în urmă. Ţi-aduci 
aminte de o pacientă cu numele de Faith Chastain? 

Chipul Mariei exprima surpriza. Ridurile de pe frunte se 
adânciră. Își privi degetele, 

— Acum câteva zile s-au împlinit douăzeci de ani de la 
moartea ei, zise ea, și el fu surprins de claritatea cu care 

Maria își aducea aminte de momentul acelei tragedii. N-o să 
uit niciodată. Eu am fost prima persoană care a ajuns lângă ea 
după producerea evenimentului. Am pornit spre intrare imediat 
ce am auzit zgomotul de geam spart și de zăbrele smulse. Şi 
după aceea țipătul. Acel strigăt oribil, îngrozitor, plin de groază 
care-ţi sfâșia inima. Maria își frecţionă gâtul. Familia ei tocmai 
sosise cu mașina. Una dintre fetiţe intrase deja în clădire, 
probabil că urca pe scară, da, cred că am trecut pe lângă ea 
pe palier, în timp ce mă îndreptam către parter. Cealaltă fiică 
împreună cu soțul lui Faith erau încă afară, căutând un cadou 
pentru ea, cred... deși a trecut o groază de vreme de atunci. 
Privirea i se înceţoșă și ea se uită spre partea opusă a curții, 
la îngrijitorul care mătura frunzele; Montoya era convins că 
în mintea ei vedea cu totul altceva. 

Încet, Maria rosti: 

— A fost îngrozitor. Am auzit tipete, strigăte chiar în 
secunda în care ieșeam pe ușă, iar ea zăcea pe pavaj... biata 
de ea, diformă şi cu oasele zdrobite. Își făcu rapid semnul 
crucii. Fetiţa era acolo, alături de tatăl ei, Jacques. A fost 
îngrozitor, de-a dreptul îngrozitor. Ea se cutremură brusc, 
clipind din ochii umezi. Una dintre fete îi adusese un cadou. 
În ziua aceea era aniversarea lui Faith. Ce lucru ciudat, înţelegi, 
să pleci de pe lumea asta chiar la data la care te-ai născut. Ea 
se încruntă. Şi era şi ziua de naștere a uneia dintre fiicele ei, 
a celei mici, cred, dar nu sunt sigură. 

— Ce poti să-mi spui despre Faith? întrebă Montoya. 

— Despre starea sănătăţii ei? Mi-e teamă că nu mare lucru. 
Fișele pacientelor sunt confidenţiale. 

— Ştiu, dar ea e moartă, mărușă. S-a întâmplat demult. 

— Chiar aşa fiind, nu pot să-ți ofer nicio informaţie. 

— "Ţi-aş putea trimite un ordin judecătoresc. 

— Şi dacă te sfidez, mă trimiţi la închisoare? Se ridică de 
pe băncuţă şi se îndreptă către streașina balconului, de care 
era atârnat un coșuleț acoperit cu mușchi. Florile și ferigile 
cădeau dincolo de marginile lui. Cu degetele sale micuţe, se 
apucă să aleagă din coș ferigile maronii și frunzele uscate. 

— Tia* Maria, te rog, zise el, încercând să-și ascundă 
disperarea din glas. Ajută-mă, încerc să-l prind pe ucigașul 
lui Courtney. 

— Punând întrebări despre Faith Chastain? Era evident că 
nu-l credea. 

— Toate declaraţiile tale vor rămâne confidentiale, știi asta. 

— Există o lege care-i protejează pe pacienți şi pe medici, 
zise ea, vorbind pe un ton scăzut, în timp ce, strângând în 
palmă frunzele uscate, se îndreptă din nou spre bancă. Ea își 
mușcă buza, lăsând bucăţile de frunze uscate să-i alunece 
printre degete. Grădinarul continua să măture, cu capul în jos, 
ca și cum nu ar fi băgat de seamă că cei doi stăteau pe bancă. 

Ea oftă. 

— Cred că nu e un secret faptul că Faith a fost internată 
de mai multe ori. Mai mulţi doctori au diagnosticat-o în stadii 
diferite ale bolii. Bineînţeles, asta s-a petrecut cu mulți ani în 
urmă, iar medicina nu știa atât de multe despre bolile mintale, 
așa cum se întâmplă în zilele noastre. Își scutură palmele de 
praf. Am să-și spun propria mea părere: Faith Chastain a fost 
o femeie neînţeleasă și extrem de tulburată. Acesta nu e un 
diagnostic profesional, medical, însă e purul adevăr. Ce pot 
spune despre boala ei? Schizofrenie? Posibil. Paranoia? Cu 
siguranță. Era ca și cum S-ar fi luptat cu nişte demoni interiori. 
Am încercat să o ajut prin intermediul rugăciunilor, sperând 
că-i voi oferi o ușoară consolare, că își va regăsi liniștea cât 
de cât cu ajutorul Bunului Dumnezeu. Așa a fost? Nu știu... 
Ochii Mariei se întunecară. 

— Ce i s-a întâmplat? Ce a făcut-o să se sinucidă? 

— Nu știu. Şi cred că nimeni nu poate ști. E unul din 
marile mistere care învăluie acest spital. Dar Faith se află 
acum alături de Domnul. Nu mai e bolnavă și nici chinuită de 
demonii din adâncul ei. Asta-i tot ce contează. 

— Numai că, Countrey LaBelle și Luke Gierman au fost 
omorâţi și una dintre legăturile evidente dintre ei este chiar 


* Mătușă (în lb. spaniolă) nota trad. 

faptul că ambii au avut rude care au avut de-a face cu acest 
spital. 

— Luke Gierman? DJ-ul de la radio? A avut rude aici? Ea 
se încruntă, concentrându-se intens. 

— Nu el. Fosta lui soție e Abby Chastain. Fiica cea mică 
a lui Faith. 

— Oooo... nu mi-am dat seama. Ea privi în gol. Biata 
fetiţă. Ce i-a fost dat să vadă în ziua aceea... 

— Acum înţelegi de ce am nevoie de ajutorul tău. 

Ea îl privi, atingându-i obrazul cu palma sa rece. 

— Apreciez ceea ce faci. Știu că ai o meserie grea. Uneori, 
ai de-a face cu latura neplăcută și întunecată a vieţii, dar nu 
deţin nicio altă informaţie care ti-ar putea fi de folos. Îmi pare 
rău, Pedro. Maria se uită rapid la ceas și se ridică în picioare. 
Peste doar câteva minute trebuie să mă apuc de treabă la 
bucătărie, dar să știi că m-am bucurat mult să te văd. 
Transmite-i urările mele de bine mamei tale. 

— Aşa voi face. 

— Ţine. Ea scormoni în buzunarele sale mari și scoase un 
rozariu confecționat cu multe decenii în urmă. Mărgelele erau 
roșii, asemenea sângelui. Ia-l, zise ea. 

— Nu pot. 

Ea i-l așeză în palmă, strângându-i degetele deasupra lui. 

— Bineînţeles că poţi. Folosește-l, Pedro. Adu-ţi aminte 
de sfântul al cărui nume îl porți. Hrănește-te cu puterea și 
hotărârea lui. Îi acoperi mâna cu palma. Vei fi surprins să 
descoperi câtă putere are Dumnezeu. 

— „Câtă putere are Dumnezeu“, repetă el. Stai puţin, Maria. 
Ai început să vorbeşti precum preoţii aceia reformaţi. Ştii, 
exact ca, oare cum îl cheamă? Pocni din degete. Billy Ray 
Furlough. „Puterea Domnului fie cu voi“, nu e mottoul lui? 

— Într-adevăr? Ea își feri privirea. 

— Mă sperii, tia. Mă îngrozeşte gândul că te îndepărtezi 
cumva de preceptele acestui ordin, preferând să urmărești 
emisiunile acelui înfocat predicator tv. 

— E cât se poate de neadevărat. Maria nu pufni însă în râs, 

așa cum se așteptase el. Ridurile din jurul ochilor, datorate 
îngrijorării, păreau și mai evidente, în loc să se estompeze. 

Montoya plecă de la mănăstire, condus de mătușa lui. 
Apoi parcurse pe întuneric coridoarele strâmte care te duceau 
către parcare. leși dincolo de porțile mănăstirii, dar în loc să 
îndrepte mașina către șosea, făcu un cerc, parcurgând aleea 
care făcea legătura cu fosta intrare a spitalului. 

Nu reuși să înainteze decât până în dreptul gardului. 
Vechile porți de fier erau acum închise cu un lanţ și un lacăt 
ruginit. El lăsă motorul pornit, coborând apoi din mașină. În 
timp ce alarma scoase un zgomot înfundat din cauza portierei 
rămase întredeschise, el traversă drumul până la gard, pentru 
a privi dincolo de zăbrelele din fier, la peisajul jalnic din jurul 
clădirii. 

Aleea din ciment era fisurată, prin crăpăturile sale ieșind 
la iveală iarba. Vegetaţia peluzei era până la genunchi, și 
poate chiar mai înaltă, iar în fața clădirii din cărămidă cu trei 
etaje se afla un șir de arbori înalți. O parte din țigla acoperișului 
dispăruse, la fel și lemnăria unora dintre ferestre. În partea 
centrală a edificiului, chiar deasupra intrării și a fântânii parțial 
distruse, se afla o lucarnă cu ferestre viu colorate în formă de 
arcade, ieşind în afara părţii întregi a acoperișului. O fostă 
verandă spațioasă, cu pereţi mici din piatră, flanca una din 
laturile clădirii, fiind acoperită cu viță-de-vie și tufe de mure. 
În capătul opus, o veche și ruginită scară de incendiu începuse 
a se crăpa, bătută de rafalele puternice de vânt. 

Acesta era punctul comun al celor două victime? 

Clădirea asta obosită și parțial distrusă? 

Și-o imagină pe Abby pe vremea când era o copilită, 
venind în vizită la mama ei cea ruptă complet de realitate, o 
femeie „cu tulburări psihice“ care se lupta cu „demonii“ săi 
interiori, asta în cazul în care aprecierile Mariei puteau fi 
luate în considerare. El se gândi la propria sa familie; săracă, 
dar unită și, în majoritatea timpului, fericită. Cinci băieţi și 
două fete. Familia lui luptase din greu împotriva sărăciei, a 
tuturor tentaţiilor și a frustrărilor datorate lipsei banilor. 

Unitatea familiei fusese cât se poate de puternică, părinții lui 
luptând cu încredere și hotărâre pentru a-şi croi un drum în 
viaţă. ÎI încurajaseră să devină atlet, iar talentul său de fotbalist 
și băieţii străzii îl ajutaseră să termine studiile la colegiu. 

Însă toate aceste lupte de clasă și bariere rasiale, pe care 
el reușise să le depășească, păreau neînsemnate în comparaţie 
cu înfruntarea problemelor unei mame cu mintea slabă, care 
în cele din urmă se aruncase de la fereastra unui etaj superior, 
aterizând pe pavaj, chiar în faţa fiicei sale. Un lucru îngrozitor 
pentru un copil. 


Nimeni nu era atent. 

Poliţiştii se fâţâiau de colo colo asemenea unor șoareci 
apucaţi de streche. 

Reporterii găsiseră deja alte povești care-i țineau în priză, 
iar despre acel „bizar dublu asasinat“ se menţiona acum doar 
din când în când. Povestea morţii lui Luke Gierman și a unei 
puștoaice nu mai figura pe pagina întâi și începuse să treacă 
neobservată. 

Ceea ce nu era corect. 

Oare ei nu pricepuseră că era vorba de un subiect 
important? Că, în sfârșit, răzbunarea era pusă în aplicare? 

El se furişă pe coridoarele fostului azil, pășind ușor, 
trecându-și palma înmânuşată de-a lungul pereţilor, încercând 
să-și adune gândurile. Dar chiar și acolo, în propriul sanctuar, 
în timp ce străbătea în tăcere coridoarele întunecate, nu-și 
putea găsi alinarea și liniștea. Şi, potrivit experiențelor sale de 
până acum, valul de adrenalină şi clocotul sângelui în vene 
datorate acelor crime începuseră să scadă în intensitate. 

El hoinări prin încăperi pe care aproape că nu și le mai 
amintea sau pe care le uitase. Mirosul prafului și cel de casă 
părăsită se impregnase în pereţi și în podelele scorojite. 
Tavanele erau găurite, dar lui nici că-i păsa. 

Aici avea să fie locul lui de muncă. 

Aici va fi căminul său. 

Aici era locul pe care și-l amintise întotdeauna. 

Aici va fi locul unde urma să aducă lucrurile pe făgașul lor. 

Fixând o lanternă în colţul cercevelei unuia dintre 
dormitoare, el studie echipamentul vechi care încă mai atârna 
în câteva cuie sau era împachetat și uitat pe rafturi. Işi plimbă 
ușor degetul pe suprafața materialului unei cămăși de forță, 
care atârna într-un cui ruginit. Cămașa aceea, odată albă, 
căpătase o nuanţă gri și mirosea a mucegai. Într-unul dintre 
colțurile încăperii zăcea, de mai bine de zece ani, un instrument 
electric care, pe vremuri, funcţionase ca transmiţător de 
energie; un instrument de tortură, reflectă el, care fusese utilizat 
cu mulți ani în urmă. Se îndreptă apoi spre un cărucior din 
metal, rezemat de perete. Partea superioară era din otel 
inoxidabil, partea inferioară conținând câteva sertare ascunse. 
El deschise sertarul de sus și dădu cu ochii de niște bisturie, 
care nu mai erau nici strălucitoare și nici nu mai aveau lama 
bine ascuţită, însă păreau ordonate potrivit mărimii şi formei. 

El înghiţi cu greu. Își amintea. O, da, își amintea. 

Cu una dintre mâinile înmănușate, apucă un scalpel, 
apropiind de obraz lama subțire a acestuia, încercând să-și 
vadă chipul în suprafaţa lucioasă. Miji ochii ?n lumina aceea 
tulbure, având impresia, preț de o clipă, că mai aude și acum 
strigătele înfiorătoare ale persoanelor care erau aduse în 
încăperea aceea, un loc în care se făcuseră tot felul de 
experienţe și de operaţii care prea puţin aveau de-a face cu 
etica medicală. 

El văzuse atât de multe persoane scăpate de sub control 
și gălăgioase, care, mai întâi, fuseseră sedate și apoi 
transportate în tăcere chiar în camera cu pricina. 

Îşi amintea fiecare pacient care reușise să supravieţuiască 
acelor metode de tratament arhaice și machiavelice, dar și pe 
cei care muriseră. 

Vâri scalpelul și alte câteva instrumente chirugicale în 
rucsacul său. 

Nimeni nu ştia că el supravieţuise. 

Nimeni nu avea habar că el era viu. 

În plus, nu-i păsa nimănui. 

Dar o să le pese, cugetă el, simțind cum focul anticipării 
creștea constant în adâncul lui. Ooo, da, le va păsa. 

Cerul după-amiezii se întuneca în timp ce Montoya se 
îndrepta spre vehiculul său rapid. Se urcă la volan și, executând 
o întoarcere, lăsă în urmă spitalul vechi şi dărăpănat. În timp 
ce se îndreptă spre New Orleans, mobilul lui sună. 

— Montoya, zise el, aprinzând farurile. Bonita Washington 
îl puse la curent cu ultimele noutăți legate de dublul asasinat 
Gierman-LaBelle. Punctul forte al conversaţiei fu constatarea 
că sub unghiile lui Courtney LaBelle nu fuseseră descoperite 
urme de piele și nicio urmă ADN. Niciuna dintre amprentele 
luate la locul producerii crimei și depistate cu ajutorul 
sistemului AFIS nu se potrivea, astfel că fie ucigașul nu lăsase 
nicio o amprentă, fie nu se afla înregistrat în baza de date. 
Fusese găsit rucsacul lui Courtney LaBelle, dar era gol și 
într-o stare avansată de degradare. Nu se putuse colecta nicio 
amprentă. 

Washington îl informă că raportul autopsiei nu dezvăluia 
niciun element surprinzător. Ambele victime își găsiseră 
sfârşitul din cauza unei plăgi prin împușcare, de la o distanță 
mică. Amândoi păreau să fi fost legaţi, înfășuraţi cu bandă 
adezivă și târâţi. 

— În concluzie, zise Montoya, accelerând pe autostradă, 
în vreme ce ploaia aceea blestemată începuse din nou să cadă, 
în afară de urma aceea de pantof măsura 12 și un fir de păr 
negru, scurt, rămas agăţat în textura rochiei de mireasă, nu 
avem prea multe indicii care să ne ajute în continuarea anchetei. 

— Totuşi avem ceva. 

— Cred că da. Firul de păr se află acum la Laboratorul 
ADN. Te anunţ imediat ce va sosi raportul. 

— Ar mai fi ceva, adăugă ea. Rochia de mireasă purtată de 
victimă nu are nicio etichetă, însă mie mi se pare un obiect 
vestimentar destul de scump. Materialul e o mătase de import, 
cu aplicaţii pe mâneci și la gât. Pariez că e vorba de o rochie 
creată de un designer, nu că aș fi o expertă, dar cunosc pe 
cineva care este. Poate că ea ne va da o idee despre magazinul 

de la care a fost achiziționată sau despre creatorul modelului 
respectiv. 

— Într-un fel, nu mi-l pot imagina pe ucigașul nostru 
participând la paradele de modă dedicate mireselor sau 
întâlnindu-se cu designerii de rochii. 

— Nici eu. Probabil că e furată sau cumpărată de la un 
magazin second hand sau de pe site-ul e-Bay. Cert e că nu i-a 
aparținut lui Courtney. Lăsând la o parte povestea asta cu 
„mă dăruiesc Bunului Dumnezeu“, rochia asta e cu două 
măsuri mai mare decât îi trebuie ei. Courtney purta măsura 
patru sau șase, dacă nu cumva chiar mai puțin. După bănuielile 
mele, rochia aceea este măsura opt şi a fost făcută pentru o 
femeie mult mai înaltă. Tivul e murdar în locul în care 
Courtney a călcat pe el. 

- Ea nu purta pantofi. În mod normal, mireasa poartă 
tocuri. 

— Da, dar nu unele de șase centimetri... rochia asta pare 
una făcută la comandă, creată special pentru cineva, dar nu 
pentru Courtney LaBelle sau pentru o femeie cu aceleaşi măsuri 
ca ale ei. 

— Deci va trebui să aflăm pentru cine a fost creată. 

— Asta ne-ar ajuta. Cum spuneam, am să stau de vorbă cu 
experta mea şi imediat ce vom afla unde a fost fabricat 
materialul sau ornamentele, s-ar putea să-l descoperim chiar 
pe creator. Nu e cine știe ce indiciu, recunoscu ea, dar măcar 
e un punct de pornire. 

— Hei, în secunda asta, mi-e de folos orice indiciu. Mulţam. 

El închise telefonul, parcuse încă trei mile, și apoi îl apelă 
pe Brinkman. 

— Mdda? 

— Ai descoperit cine sunt ultimele persoane care le-au 
văzut în viaţă pe cele două victime? 

— Mdda... ei, credem că da... stai să văd... da, în regulă, 
am notițele chiar aici. Hai să începem cu Virgina Mary, de 
acord? Am urmărit cât mai atent posibil tot ce a făcut în seara 
respectivă, iar ultimele două persoane care au văzut-o vie și 
nevătămată au fost două tinere care se aflau la bibliotecă când 

ea a plecat de acolo, în jurul orei nouă și jumătate. Una dintre 
fete, Jenny Ray, participa la acelaşi curs de comunicare. Jenny 
a fost şi ea prezentă la alocuţiunea lui Gierman de la Colegiul 
All Saints. 

La fel au făcut și multe alte studente. 

— Prin urmare, fetele astea două au zărit-o îmbrăcată în 
costumul de jogging și cu rucsacul în spate. Traversa curtea 
campusul, îndreptându-se spre clădirea internatului. 

— Ceea ce făcea de fiecare dată. 

— Da, potrivit colegei ei de cameră care te bagă în sperieți. 

Montoya schimbă direcţia. 

— Ce ai aflat despre Gierman? 

— Nu am găsit pe nimeni care să-l fi întâlnit după ce a 
plecat de la radio. Cineva i-a luat însă corespondenţa din 
cutia poștală şi i-a lăsat-o pe blatul bucătăriei, la apartamentul 
din oraș. Am descoperit-o în ziua când i-a fost cercetată 
locuinţa, așa că mi-am închipuit că a plecat de la radio, s-a 
dus acasă, a petrecut acolo o bună bucată de vreme, poate a 
și mâncat. După cum arată raportul autopsiei, avea resturi de 
lasagna în stomac, iar eu am găsit în gunoi o cutie de lasagna 
congelată. Apoi am ajuns la concluzia că a plecat spre sala de 
gimnastică. Dar, cum nu avea bani suficienți asupra sa, s-a 
oprit, mai întâi, la un ATM. 

— Acum, înainte de a-mi adresa tu întrebarea, să știi că 
aşa e, am vizionat caseta video cu care era dotat ATM-ul 
băncii. L-a surprins din faţă, în timp ce retrăgea numerarul cu 
pricina. Era într-adevăr Gierman. Alături de el nu mai era 
nicio altă persoană. Am verificat până și persoanele care au 
fost la ATM înaintea și după plecarea lui Gierman. Nimic 
neobișnuit. Totul în limitele legii. 

— Ca atare, nu am obţinut nimic? 

— Nu cine ştie ce. 

— Nemernicul, mormăi Montoya, uitându-se atent spre 
furgoneta micuță din faţa lui. În partea din spate era lipit un 
baner care-l lăuda pe copilul proprietarului. Dar pe stradă? Se 
vorbea cumva de vreun eveniment important? A văzut cineva 
ceva? S-a auzit că s-ar fi petrecut ceva? 

— De la cei din zonă, nu... criminalul a făcut totul în 
tăcere. Sau criminala. 

— Sunt de acord cu Zaroster, nu e stilul unei femei, zise 
Montoya, iritat că Brinkman, deși era un polițist foarte bun, 
încă o considera ca posibil suspect pe Abby Chastain. 

— Mdda, în fine, viitorul o va dovedi. 

Frustrat, Montoya închise telefonul și se îndreptă către 
centrul oraşului. Pe cerul New Orleansului, clădirile înalte se 
înfigeau parcă în ceata plumburie. Dar gândurile aveau altă 
direcție, concentrându-se asupra cazului acela afurisit. Simţea 
cum timpul se scurge, ca și cum un ceas nevăzut ar fi 
cronometrat fiecare secundă. Apoi îşi dădu seama că singura 
vinovată era Abby, cu surâsul ei seducător, cu privirea ei 
inteligentă și cu trupul acela superb. Femeia asta îl subjugase 
și asta era ceva ce nu se mai întâmplase de foarte multă vreme. 
Existase o perioadă când orice femeie frumoasă îi atrăgea 
privirea, dar acum... ah, la dracu’. Degetele se încordară pe 
volan, iar el înjură printre dinți. Trebuie să rămână imparțial 
și cu mintea limpede, însă doamna Chastain, fostă Gierman, 
îi întuneca, cu siguranță, raţiunea. 

Nu-i plăcuse felul în care Brinkman o încolțise în timpul 
interogatoriului. Pentru prima dată în viaţă, Montoya consideră 
ca neavenită asprimea unui interogatoriu, ceea ce era de-a 
dreptul ridicol. Nu-i venea să numere de câte ori se dovedise 
el însuși nemilos faţă de un martor. Îi scuturase puțin, așteptând 
ca adevărul să iasă la lumină. În cazul lui Abby, singura 
soluție a lui Montoya fusese aceea de a-și ține gura, fără a 
interveni și fără a sări, fir-ar să fie, în apărarea ei. Cu toate 
astea, se străduise să țină pasul cu tacticile lui Brinkman, 
lucru pe care-l urâse din tot sufletul. Interogatoriul acela păruse 
mai degrabă o ședință a Inchiziției. 

Dar, la urma urmelor, judecata lui nu fusese chiar atât de 
limpede. 

Poate că ar fi fost mult mai înțelept să renunţe la acest 
caz, însă nu suporta ideea ca Brinkman să o hărțuiască mai 
departe pe Abby cu tirul întrebărilor sau ca el să facă echipă 
cu Bentz, la întoarcerea acestuia. 

Că bine îşi mai alesese Rick Bentz momentul de a pleca 
în luna de miere împreună cu soția. 

Montoya o coti de pe autostradă, încetinind și 
îndeptându-se spre Cartierul Francez. Orașul forfotea de 
oameni, ca de obicei. Pietonii se strecurau printre mașini, 
autobuze, camioane. Chiar și pe ploaie, muzicanţii străzii își 
interpretau partitura, în timp ce cutiile instrumentelor 
rămăseseră deschise în așteptarea mărunțișului. Trecătorii 
înaintau cu capetele descoperite sau ghemuiţi sub umbrele, iar 
aroma restaurantelor locale se amesteca cu mirosul de benzină 
şi de motorină. 

Şi totuși, el nu-şi putea lua gândul de la caz și de la Abby 
Chastain. 

Culmea era că, fie că voia să admită, fie că nu, femeia 
asta îl atrăgea. Fizic și emoţional. Prima femeie după Marta. 
Și cea mai rea alegere posibilă. Fosta nevastă a lui Luke 
Gierman, ca beleaua să fie și mai mare. Şi chiar dacă nu putea 
fi suspectată de moartea lui, tot avea un amestec anume în 
povestea asta. 

Avusese la îndemână și scopul și mijloacele. Dar motivul? 
O sumă de peste cinci sute de mii reprezenta un început 
promițător. Faptul că Gierman o ridiculizase în mod public nu 
o afectase? 

Dar cum construise ea un plan al crimei atât de bine pus 
la punct într-un timp atât de scurt? Şi cum rămâne cu Courtney 
LaBelle? Nu, era imposibil. Chiar dacă i-ar fi dorit moartea 
lui Gierman din pricina celor declarate de el la radio, nu 
avusese timp suficient pentru a angaja un asasin, a pune la 
cale răpirea și a face astfel ca crima să semene... cu ce anume? 
Cu o ceartă între îndrăgostiţi? Nu, niciun ucigaș plătit nu le-ar 
fi făcut chestia aia lui Gierman și lui LaBelle. 

Teoria lui Brinkman era, pur şi simplu, o aiureală. 

— La dracu’ cu toată povestea, mormăi el nemulțumit, 
surprinzându-și imaginea în oglinda retrovizoare. Observă 
întunecimea privirii, buzele făcute pungă, maxilarele încordate. 
Rămâi obiectiv, își ordonă el. Imediat ce lumina semaforului 
se schimbă, el parcurse şi ultimele două străzi până la parcarea 

secției de poliţie, şi căută un loc liber pentru mașina sa. Încă 
supărat pe el însuși, pe cazul său şi pe întreaga lume afurisită, 
coborî din Crown Vic, urcând, cu tot cu starea sa de spirit, 
treptele din faţa secţiei de poliţie. 

Femeile fuseseră întotdeauna o problemă pentru el. 

Îi plăceau. 

Iar ele îl plăceau pe el. 

Simplu ca bună ziua. 

Libidoul lui fusese întotdeauna la cote înalte sau cel puțin 
așa i se întâmplase până ce o întâlnise pe Marta. O vreme, 
fusese bărbatul unei singure femei, renunțând la apucăturile 
sale de dragul domnișoarei Vasquez. 

Dar acum se terminase, reflectă el urcând treptele și intrând 
în zona birourilor Departamentului Omucideri. Tastele 
PC-urilor ţăcăneau, telefoanele zbârnâiau. În fiecare nișă și 
birou, exista acea atmosferă de grabă, de urgentă. Ceva mai 
încolo, imprimanta funcţiona din plin, scoțând pagină după 
pagină. Lângă biroul lui Zaroster se afla un suspect încătușat. 
Suviţele acestuia cădeau în neorânduială dincolo de umeri. 
Omul vorbea gesticulând. Îmbracat în jeanși și într-o geacă 
din denim cu mânecile tăiate, el vorbea grăbit și pe un ton 
repezit, protestând vehement și susținându-și cu putere 
nevinovăția în faţa lui Zaroster și a altui detectiv. 

Montoya aproape că alergă spre Brinkman, care tocmai 
se pregătea să iasă pe ușile de la intrarea principală. 

— Fii atent la ăsta, zise el, privind cu coada ochiului către 
suspect. Implicat într-o înjunghiere care a avut loc la 
Esplanade. Scufundătorul numărul unu, aici de faţă, zise el, 
arătând cu degetul spre șuvițele de păr ude. Nu i-a plăcut că 
scufundătorul numărul doi s-a legat de doamna lui. A apucat 
un cuțit de bucătărie, și, astfel, numărul doi și-a găsit sfârşitul. 
Își trecu degetul teatral de-a lungul gâtului. Adică aproape că 
l-a decapitat în faţa doamnei, iar termenul „doamnă“ e folosit, 
bineînțeles, peiorativ, având în vedere „poama“ de care vorbim. 

— De ce nu e în camera de interogare? 

— E înţesată. O împușcare în Decatur și un accident chiar 
pe malul apei. A fost o zi plină, scufundătorul nostru și-a 

debitat deja varianta în camera de interogare, am înregistrat-o, 
dar acum dorește să dea o declarație. Făcu semn cu mâna 
dreaptă în direcţia unui avocat. Aveam nevoie de spaţiu, așa 
că... Înălță din umeri, ca și cum ar fi vrut să spună: „toată 
ziua numai muncă“. Găsi pachetul de Marlboro în buzunarul 
interior al jachetei, scoase o țigară și o vâri în colțul gurii. 

- Ştii ce mă întreb eu? zise el, în timp ce vârful ţigării se 
bâţâi. De ce toţi cei implicaţi în cazul Gierman au un alt 
nume? Courtney își zicea Mary, vârcolaca aia își zice „O“... 
ce dracu’ mai e şi asta? 

— Habar nu am. 

— Hei, chiar și tu îţi spuneai mai demult Diego, nu-i așa? 
Atunci când voiai să ai cât mai multe domniţe la picioarele 
tale, corect? 

Montoya realiză că nu avea de gând să-i mărturisească 
faptul că mătușa lui îi dăduse numele de Pedro în onoarea 
Sfântului Petru. Lucrurile erau deja suficient de confuze. 

Brinkman, bătându-se cu palmele peste buzunarul 
pantalonilor în căutarea brichetei, începu să coboare treptele. 

— Apropo, s-a întors Bentz, strigă el peste umăr. Te căuta. 
Presupun că mi-a luat locul, zise el fără pic de ranchiună. 
Montoya își dădu seama că nici Brinkman nu-l simpatiza. Era 
ceva reciproc. 

În timp ce detectivul rotofei se făcu nevăzut pe scară, 
Montoya se îndreptă spre separeul său, își verifică mesajele, 
printă rapoartele Bonitei Washington și le introduse apoi 
într-un dosar care devenea din ce în ce mai voluminos. Puse 
apoi dosarul subraţ, luă două păhărele cu cafea din bucătărie 
şi se duse la biroul lui Bentz. 

Nu se obosi să ciocăne, ci, deschizând ușa întredeschisă 
cu umărul, intră. Rick Bentz ședea la biroul său, cu hârtiile 
întinse în faţă. În colțurile biroului se aflau fotografiile fiicei 
şi ale soţiei sale. EI îşi ridică privirea în secunda în care 
Montoya intră pe ușă. 

— Hola, mi amiga, zise Bentz, zâmbind cu toată gura. Era 
un tip masiv care încerca să scape de excesul de greutate, 
lovind zilnic cu sete un sac de box. Dădu cu ochii de cafea, 

și îi făcu semn lui Montoya să se apropie. Era o fire destul de 
comunicativă, dar se știa că era gata oricând să-și iasă din 
pepeni dacă s-ar fi legat careva de fiica sa, Kristi, acum în 
vârstă de douăzeci și cinci de ani, sau de Olivia, soţia sa, cu 
câțiva ani mai tânără. 

— Iisuse, Bentz, se spune amigo. Cu „o“ Sunt bărbat. 
Parol. Ai priceput? Soy un hombre, para el motivo de Dios! 
Traducere? „Sunt bărbat, pentru Dumnezeu!“ 

Colţurile gurii lui Bentz se înălțară, iar el arătă spre 
cercelul lui Montoya. 

— Dacă zici tu. 

— La naiba, omule, hai să nu începem, de acord? 

— Spărgeam și eu gheaţa, hombre. Reintru în ritmul muncii, 
zise Bentz, sorbind din cafea. Gracias. 

Trecut de patruzeci de ani, el avea constituţia solidă, de 
fost fotbalist. La vârsta sa, cele câteva fire albe, la care se 
adăugau ridurile acordau mai multă distincție, cel puţin așa-i 
tot repeta el lui Montoya, atunci când acesta, ceva mai tânăr, 
îl ameţea cu niște chestii legate de îmbătrânire. Şi, în ciuda 
celor petrecute în L.A., era un polițist al naibii de bun. 

— Iar eu care-mi ziceam că ai spart câteva bănci prin Las 
Vegas. Montoya sorbi din cafea, rezemându-se de un dulap 
cu dosare, deasupra căruia un cactus care înflorea, de obicei, 
de Crăciun, era acum pe moarte. M-am gândit că ai câștigat 
câteva mii de dolari la masa de joc, și ești pregătit să lași totul 
baltă, să-ți iei lucruşoarele și să spui „rămas-bun“ 

Bentz fornăi. 

— Da, așa-i. Numai că a fost vorba de ruletă. Sunt atât de 
bogat, încât aș putea să-i cumpăr și să-i vând pe Asa Pomeroy 
și pe Billy Ray Furlough la un loc. 

Montoya râse. Asa Pomeroy era un industriaș bogat, care 
făcuse avere din livrarea armelor în întreaga lume, iar Billy 
Ray Furlough un teleevanghelist care predica cuvântul 
Domnului prin intermediul micului ecran, colectând donatii 
de la cei care-i ascultau predicile. Banii lui Asa Pomeroy 
ajungeau în buzunarele fostelor sale soţii, în fonduri mutuale 
şi în terenuri imobiliare. Furlough își cheltuia banii oferindu-i 

celor săraci, ducând cuvântul lui Dumnezeu în ţările 
subdezvoltate şi umflând cuferele unor fundaţii la care se 
achitau taxe, acestea asigurându-i o viață pe picior mare, 
asemenea unui rege. 

— Deci, dacă tot ești noul Mr. Trump... 

— Urmează cererea. Bentz se rezemă de scaun, până ce 
acesta pârâi. 

Montoya rânji. 

— Ştii că lui Trump i se mai spune și „The Donald“, nu? 
Aşa că mă gândeam ca noi să-ți spunem, de acum încolo, 
„The Rick“. Nu! Pocni din degete. „The Dick“ (poreclă pentru 
penis) îmi place mult mai mult. 

Bentz râse cu poftă. 

— Nu cred că te referi la activitatea mea din cadrul 
Departamentului de Poliţie? 

— La naiba, nu! Montoya nu se simţise niciodată mai bine 
ca acum, de la producerea oribilulu: dublu asasinat. Munca 
alături de Brinkman fusese un adevărat chin; Bentz era o fire 
mult mai agreabilă. Mai calmă. O contrapondere extrem de 
bună pentru firea ceva mai explozivă a lui Montoya. Așa că, 
The Dick, dragule, zise el, dacă tot eşti în pasa asta generoasă, 
mi-ar trebui şi mie o mașină nouă. Un Ferrari ar fi grozav, dar 
eu m-am hotărât, până la urmă, la un Porsche, dacă tote 
vorba de o șmecherie. 

— Nu-s toate la fel? întrebă Bentz, în timp ce telefoanele 
din afara biroului zbârnâiră, iar lângă ușă se auzi zgomot de 
pași. Eu aşa țin minte. Se apropie Crăciunul. El căută în dulap 
o cutie cu pastile contra gastritei, luă două din tub, arătând 
apoi către ecranul computerului, acolo unde erau înfățișate 
imagini ale crimei Gierman-LaBelle. Ce-ar fi să-mi relatezi 
rapid amănuntele acestui dublu-asasinat? Am văzut rapoartele 
legiștilor. Ce date noi ai la dispoziţie? 

Montoya îi oferi dosarul lui Bentz, servindu-i acestuia 
propria versiune asupra celor întâmplate. 

— Nu avem suspecți în cazul primei victime, zise el, fiindcă, 
după cercetările noastre, nu am găsit pe nimeni care să o 
dușmănească pe Courtney Mary LaBelle. Era virgină, pentru 

numele lui Dumnezeu, și avea de gând să se călugărească, la 
Mănăstirea „A noastră Doamnă a Virtuţilor“. 

Bentz își făcuse lecţiile. 

— Dar cea de-a doua victimă este Luke Gierman, un 
feminist convins, un membru PTA. Multe categorii sociale îi 
doreau moartea, fiindcă el făcea emisiuni radio având ca temă 
ciudăţeniile sexuale, comportamentele stranii, totul mergând 
de la amuzament la ofensă. 

— Te-ai prins. 

— Ce ştii despre arma crimei? 

— Courtney a primit-o de la tatăl său cu scopul de a se 
proteja. Evident, armele nu sunt admise în campus. Azi am 
efectuat încă o verificare. Chiar şi colega ei de cameră, care-și 
zice „O“, o admiratoare a culturii gotice și a sângelui, nu ştia 
despre existența armei cu pricina. 

— Dar cineva a știut, zise Bentz. 

— Da. Montoya își scărpină bărbia. Ştii, e ciudat. Fata 
poartă un inel prin care se promite singură lui Dumnezeu, 
jurând că va rămâne virgină, printr-un soi de ritual sacru, în 
timp ce tatăl ei îi dă o armă pentru a se proteja. Se încruntă. 
Nu mi-am imaginat că Dumnezeu și armele pot avea ceva în 
comun. 

— Greșeșşti. Gândește-te la cruciați. Sau la ceea ce se 
petrece în Orientul Mijlociu. Religia și banii sunt cauzele 
tuturor războaielor. 

— Deci, ai devenit filosof. 

— Un filosof care tocmai a câștigat o avere la ruletă, zise 
Bentz, rânjind și întinzându-se să-și ia ochelarii. Răsfoi dosarul, 
aruncându-şi privirea pe pagini. 

— Ce-ai mai aflat? 

Montoya îi prezentă alibiurile celor apropiați și ale 
cunoștințelor celor două victime, precizând că la locul săvârșirii 
crimei nu descoperiseră dovezi. Cei de la Departamentul 
Juridic încă mai studiau urmele de cauciucuri din apropierea 
cabanei și din pădure, încercând, de asemenea, să găsească 
persoana care purta măsura 12 la pantofi. Odată ce descopereau 
fabrica producătoare, puteau găsi lanțul magazinelor 

distribuitoare, cercetând apoi lista cumpărătorilor de pantofi 
măsura 12 din ultimele luni. Un demers greoi, dar necesar. 

Montoya îi povesti lui Bentz despre rochia de mireasă și 
despre firul de păr negru descoperit în țesătura acesteia. 

— Acum se află la Laboratorul ADN. Să sperăm că se va 
potrivi cu tipul ADN-ul uneia dintre cunoștințele victimelor. 

Bentz se încruntă. Amândoi știau că va dura mult până la 
descoperirea făptașului. Vor trebui luate probe ADN de la toți 
posibilii suspecți, iar dacă suspecţiii dădeau din colț în colț 
Sau nu se supuneau testului în mod voluntar, urmau să fie 
emise ordine judecătorești. 

O altă procedură greoaie. 

Bentz ascultă povestea despre rochia de mireasă, despre 
faptul că ea putea fi confecționată la comandă, despre faptul 
că pata de sânge de pe material fusese deja fotografiată, iar 
materialul expertizat. Còpii ale acestor fotografii fuseseră deja 
împărțite creatorilor locali de modă şi magazinelor care 
comercializau rochii de mireasă. 

Montoya și Bentz discutară despre lista suspecților — 
despre persoanele apropiate victimelor și despre cine ar fi 
putut să le dorească moartea. Îi trecură pe listă pe cei care, 
potrivit orarului lor, ar fi putut să se apropie și să-i acosteze 
pe Gierman şi pe LaBelle, fără a fi văzuţi. Apoi vorbiră despre 
locul unde ei fuseseră aduși cu forța și despre motivul pentru 
care fuseseră aleși. 

Căzură de acord că victimele n-au fost alese la întâmplare. 
Crimele fuseseră mult prea bine puse la punct. 

— Asta-i marea întrebare, nu? Cine să fi vrut să-i omoare 
pe Luke Gierman și pe Courtney LaBelle? zise Bentz, gândind 
cu voce tare. Căută în sertarul de sus, găsi un pachet de gumă 
Doublemint, scoase apoi o lamă și îi oferi pachetul lui 
Montoya. 

— Nu, multam. 

— Tot la rece? întrebă el, despăturind guma și vârând-o în 
gură. 

— Mdda. 

— Și cum merge? 

— Grozav, zise Montoya repede. Nu voia să recunoască în 
fața lui Bentz că, în secunda asta, ar fi fost în stare să ucidă 
pentru un fum de țigară. 

Bentz ridică din sprânceană în semn de neîncredere, dar 
nu comentă. 

— Să recapitulăm. Cele care au văzut-o ultima dată în 
viaţă pe Courtney au fost niște puștoaice care se aflau la 
bibliotecă, în clipa în care ea ieşea de acolo, nu? 

— N-am mai găsit pe nimeni, recunoscu Montoya. 

— Iar ultimul care l-a văzut pe Gierman a fost Maury 
Taylor de la WSLJ. 

Montoya aprobă, explicându-i apoi teoria lui Brinkman și 
ceea ce descoperise el pe caseta ATM-ului; Bentz îşi termină 
cafeaua, însă a lui Montoya deja se răcise. 

- Îi cunosc pe unii dintre băieţii de la Radio. Cred că o 
să le fac o scurtă vizită, ca să văd dacă descopăr ceva care 
i-ar fi putut scăpa lui Brinkman. Strânse o hârtie în pumn, 
aruncând-o apoi în coș. Deci, oricare a fost răpitorul, pe 
Gierman l-a prins în jurul orei șase și patruzeci de minute, iar 
pe fată, trei ore mai târziu. 

- În Baton Rouge. O oră și jumătate mai târziu. Cum 
crezi că a procedat? L-a ținut pe Gierman încuiat în camionetă 
până a prins-o şi pe fată? 

— Cabana nu era prea departe de zona de vest a lacului 
Pontchartrain, 

— La distanţă de 20 de kilometri față de autostrada 10. 

— In concluzie, unde locuiește individul nostru? se întrebă 
Bentz cu voce tare. Și cum a aflat de cabană? 

— Proprietarii şi victimele nu se cunoșteau. Am verificat. 
Montoya mai sorbi o dată din cafea, se strâmbă, după care 
turnă restul lichidului în ghiveciul plantei pe jumătate moarte. 

— Iar singura legătură dintre cele două victime descoperită 
de voi a fost un curs la care Gierman a ţinut o prelegere, la 
care se adaugă faptul că mama fostei soţii a victimei a fost 
pacienta spitalului în care au lucrat părinţii lui Courtney 
LaBelle, Courtney dorind să devină novicea acelei mănăstiri. 

— E subţirică, recunoscu Montoya. 

— Aproape invizibilă. 

— Deci tu crezi că e doar o coincidenţă? 

Bentz se lăsă în scaun, făcându-l să scârţâie, mestecându-și 
guma și meditând. 

— Tu ştii care-i părerea mea despre coincidențe, zise el, 
privind fotografiile înfățișate pe monitorul computerului său. 

— Că ele nu există. La fel crede și Brinkman. Montoya 
studie imaginile de pe ecran — trupul gol al lui Gierman, 
acoperit parţial de trupul fetei, înveșmântat în rochia de mireasă 
pătată cu sânge. O poziție aleasă în mod intenţionat. O 
declaraţie. A unei minţi bolnave și întortocheate. 

— Eşti de acord? 

— Da. 

Bentz îşi frecţionă ceafa, încruntându-se. 

— Unul care face așa ceva, încearcă să atragă atenţia. 

Montoya îi ghici gândul. 

— Crezi că va comite o nouă crimă? 

Bentz strânse din dinţi și chipul i se înăspri. Ridică ochii 
spre Montoya. 

— Mă rog la bunul Dumnezeu să nu o facă. 


II 


V LN să particip la înmormântare, insistă Zoey, aflată 
la capătul opus al continentului. 

— Nu ştiu ce să spun. Strecurându-se în trafic, Abby ţinea 
telefonul mobil la ureche, în timp ce conducea, gest pe care-l 
detesta profund. Nu se descurca bine când venea vorba de 
atenția distributivă. Adolescenţii păreau să intre și să iasă din 
toate părţile, cu mobilele la ureche, văzându-și de condus, ca 
și cum cele două preocupări concomitente ar fi fost o a doua 
natură pentru ei. 

Ploua și cerul era întunecat, cu toate că se apropia ora 
prânzului. Mergea cu șaizeci de kilometri la oră, Honda ei 

părea să planeze pe suprafața băltoacelor care se formaseră în 
gropile pavajului. Camioanele, împrăştind jeturi de apă de 
sub cele optsprezece roți masive cu care erau dotate, treceau 
în viteză pe lângă ea. 

— Ştii ce, eu sunt acum în trafic. Te sun mai târziu. 

— Şi eu tot în mașină sunt. Care-i problema? 

— Nu mă pot concentra și asupra discuţiei, și asupra 
traficului. 

— Ce naiba. Eu reuşesc întotdeauna. E floare la ureche. 

— Da, zise Abby sarcastic, în vreme ce o Toyota argintie 
îi tăie calea, venind din laterală, iar ea fu obligată să apese pe 
frână. Nemernico! 

— Eu? 

— Nu. Cel puţin, nu astăzi. 

— Slavă Cerului, zise Zoey. Deci când ai de gând să mă 
suni? 

— Când termin. Promit. 

— Ce urmează în program? O ședință foto? 

— Mdaa, se prinse Abby în joc. Era o minciună. Nu prea 
mare. Dar știa că Zoey ar fi avut un atac de cord dacă ar fi 
aflat că Abby se îndrepta acum spre „A noastră Doamnă a 
Virtuţilor“, intenționând să pună trecutul deoparte o dată pentru 
totdeauna. Cu o zi înainte îşi petrecuse vremea cu diverși 
clienţi cărora le arătase casa și încercând să recupereze orele 
nedormite. Se fâţâise de colo colo întreaga zi, forțându-se să 
parcurgă, făcând jogging, o distanţă de trei kilometri. Asta o 
epuizase, și îi provocase dureri musculare. După o cină 
preparată la cuptorul cu microunde și o baie lungă, înspumată 
şi fierbinte, care inclusese și un pahar cu vin, dormise ca un 
buștean. Nici urmă de coșmaruri repetate şi halucinante care 
s-o trezească și fără imagini ale fostului său soț, acum decedat, 
care să-i tulbure somnul. Se trezise surprinzător de reconfortată. 
Drept urmare, hotărâse ca astăzi să-și ia viaţa în mâini. Primul 
punct pe agendă: o vizită la spital. Pentru a lăsa trecutul 
definitiv în urmă. Venise vremea să facă asta. Demult venise. 
Dar Zoey n-ar fi înțeles toate astea. 

— Bun, să mă anunţi și pe mine când are loc înhumarea 
lu: Luke. 

— Ah, Zoe... 

— Uite ce e, ai nevoie de un sprijin. Familia lui Luke nu 
e genul acela primitor și iubăreţ, dacă înţelegi ce vreau să 
spun. Mame, baseball și plăcintă cu mere nu prea găsești în 
adunătura aceea de rataţi! 

Abby nu se putu abţine să nu zâmbească. Uneori, în ciuda 
firii ei și a celor întâmplate, Zoey reușea să fie amuzantă; 
altădată, se dovedea o adevărată belea. 

— OK, OK, te anunţ. 

— Abby? 

— Ce e? întrebă ea, observând cum o furgonetă aproape că 
se lipise de bara ei de protecţie. 

— Te simţi bine? 

— Ce? Mda, foarte bine, o repezi ea, cu toate că era o 
minciună. Strașnic. 

— Vorbesc serios. Știu că moartea lui Luke e o problemă 
ŞI... 

— Trebuie să închid. Am ajuns, o întrerupse Abby, enervată, 
închizând telefonul înainte ca Zoey să-i mai adreseze și vreo 
altă întrebare afurisită. Se săturase de grija exagerată a surorii 
mai mari, care, pe de altă parte, se băga unde nu-i fierbea 
oala. Ce prostie. Nu mai vorbise cu Zoey de luni de zile, și 
acum ea suna întruna. Întruna. Era ca și cum Zoey ar fi avut 
o curiozitate bolnăvicioasă în privinţa morţii lui Luke sau ar 
fi simţit nevoia să se afle în miezul evenimentelor. 

Sau poate că era într-adevăr îngrijorată. Ce zici de asta, 
Abby? Nu te mai gândi la cele petrecute în Seattle; e posibil 
ca îngrijorarea lui Zoey să fie sinceră. 

— Slabe șanse, mormăi ea, închizând telefonul mobil. Dacă 
altcineva voia să o contacteze, n-avea decât să-i lase un mesaj 
pe afurisita aceea de căsuță vocală. Se uită rapid în oglinda 
retrovizoare și observă că furgoneta era mai departe lipită de 
portbagajul ei. Îi venea să încetinească într-un moment mai 
aglomerat, pentru a-l scoate din sărite pe individul de la volan. 

De ce nu o ocolea, pur și simplu, dacă ea tot avea de gând să 
încetinească? 

— Idiotule, mormăi ea, încetinind pentru a intra pe breteaua 
de ieșire. Tirul cu optsprezece roți trecu pe lângă ea, 
zguduindu-se. Abțibildul „Cum ți se pare că conduc“, aflat în 
spate, parcă-și bătea joc de ea. Dacă ar fi avut vreme, ar fi 
sunat la unul dintre numerele afișate, oferindu-i primul răspuns 
care i-ar fi venit în minte. Dar, cum el deja o depăşise, ea nu 
avusese timp să citească numărul care începea cu 1-800. 

Apelând la memorie, dădu de aleea întortocheată care 
ducea către „A noastră Doamnă a Virtuţilor“. Terenul arăta 
cu totul altfel, în locul câmpurilor pe care altădată pășteau 
cirezile sau al pădurilor de pe marginea şoselei, se vedeau 
căsuțe ridicate în incinta unor ferme construite de cei care se 
ocupau de dezvoltarea regiunii. 

În cele din urmă, casele deveniră din ce în ce mai rare, 
iar zona i se păru familiară datorită pâlcurilor de stejari și 
bălților. Pulsul i se acceleră și palmele i se umeziră în vreme 
se țineau strâns de volan. De mai multe ori se gândi să facă 
cale întoarsă. 

Când lucrurile devin dificile... 

— Da, da, tată, ştiu, mormăi ea abia auzit, ignorând acea 
senzaţie de panică care creștea cu fiecare kilometru parcurs, 
care o apropia de destinaţie, de locul unde viaţa ei se schimbase 
irevocabil. 

Își mușcă buza. 

Eşti în stare să o faci. 

O ultimă curbă și plăcuţa bătută de vânt apăru înaintea 
ochilor ei. A NOASTRĂ DOAMNĂ A VIRTUȚILOR. AUTOSTRADA DE 
EsT 1843. 

Degetele lui Abby se strânseră tare pe volan, articulațiile 
lor se albiră, în vreme ce roţile automobilului străbăteau 
terenul instituției: treizeci de acri cu vegetație bogată, grădini, 
clădiri și zone împădurite, spații mult dorite de constructori 
în ultimii ani. Cu timpul, suburbiile se dezvoltaseră din ce în 
ce mai mult, apropiindu-se de această proprietate ce 
aparținuse de secole ordinului măicuţelor, care locuiau şi în 


197 


prezent în spaţiul respectiv, cu toate că multe dintre clădiri 
se aflau în paragină. 

Abby viră pe drumul care ducea spre intrarea terenului 
destinat spitalului. Poarta era zăvorâtă, la încuietoarea originală 
adăugându-se acum un lanţ, și o plăcuţă băţoasă cu inscripția 
aproape ilizibilă: ACCESUL INTERZIS Care avertiza că persoanele 
care nu luau în seamă prevederea cu pricina, aveau să aibă 
de-a face cu „rigorile legii“. 

— Drăguţ, mormăi ea. Cu adevărat creștinește. Ea se 
așteptase ca intrarea să fie blocată, așa că își făcuse un plan 
de pătrundere în zonă pe drumul alternativ. Cu niciun chip nu 
se va lăsa întoarsă din drum. Cu niciun chip nu avea să treacă 
şi a două oară prin acel vârtej emoțional. Scoase camera video 
din servietă și coborî din mașină. Mai mult decât tristă, așa 
cum se așteptase, de fapt, ea luă seama la starea degradată a 
terenurilor, a peluzelor și a clădirilor. Inima ei aproape că se 
opri în secunda în care privi spre fostul spital, care 
supraviețuise războiului dintre cele două state, dintre cele două 
lumi, cu toate neînțelegerile aferente, timp de o sută cincizeci 
de ani îngrijit și ținut în stare de funcționare, având chiar și 
o perioadă de înflorire, dar neputând face față ultimelor decenii. 

Orice lucru durează o vreme. 

Orice şi oricine moare la un moment dal. 

Ignorând brusca stare nostalgică, Abby strecură obiectivul 
camerei foto dincolo de grilajul porții și făcu câteva fotografii 
în lumina aceea slabă. 

Privind pe ecranul camerei, se simți copleșită de tristeţe 
în secunda în care observă mortarul scorojit, cărămizile lipsă 
şi plăcile de lemn așezate acolo unde altădată existaseră niște 
ferestre de mari dimensiuni. Mesaje graffiti, într-o nuanță 
oranj-aprins, erau vizibile sub stratul de vopsea neagră pe 
care cineva, angajat probabil chiar de călugărițe, încercase să 
le acopere. 

Doamne, ce era cu ea? Ura locul acesta. Atunci cum de-o 
încerca senzaţia aceea de tristețe profundă, sentimentul de 
regret pentru un Spaţiu pe care îl detesta, pentru o clădire a 
cărei moarte ar trebui să o umple de bucurie? 

Poate că era mai scrântită decât voia să creadă. 

— Încetează, își ordonă ea. Oricum, povestea asta o ducea 
rapid spre nicăieri. 

Abby încercă porţile. Simţi picăturile de ploaie care-i 
cădeau pe păr. Fierul vechi scărţâi și hurui înfundat, dar 
încuietoarea și lanţul rezistară. Bineînţeles. Se gândi că aşa va 
fi. Acum putea să facă cale întoarsă. Reuşise să vadă, măcar 
de la depărtare, locul în care mama ei își găsise sfârșitul. Cu 
toate astea, nu era mulțumită. Și, după cum își promisese, 
aceasta avea să fie ultima ei vizită la spital. Dacă nu lăsa în 
urmă fantomele trecutului, atunci acestea o vor urmări toată 
viaţa. 

Trebuia ca încercarea de astăzi să fie una reușită. 

Se urcă din nou în Honda, dar în loc s-o cotească spre 
şoseaua principală, ea viră spre mănăstire. Odată ajunsă în 
dreptul porților, o coti pe drumul scurt de acces, pătrunzând 
într-o parcare mică, destinată la început doar personalului de 
serviciu. 

În copilărie, descoperise acest loc de parcare în timp ce 
cerceta terenurile din jurul spitalului. Ea și Zoey descoperiseră 
cu mult timp în urmă aleea care lega spitalul de mănăstire, pe 
vremea când erau eleve la şcoala elementară și alergau după 
fluturi și după vise neîmplinite în pâlcul de pădure scăldat de 
soare. 

Astăzi, cerul era înnorat și cețos, o altă repriză de ploaie 
apărând inevitabil la orizont, dacă te orientai după norii grei 
care acopereau bolta cerului. 

Luându-și din nou camera foto de pe scaunul de alături, 
Abby simţi aerul cald şi singurătatea acelei după-amiezi. Auzi 
ciripitul păsărilor și glasul guraliv al unei veverițe, însă de 
dincolo de zidurile groase ce înconjurau mănăstirea nu răzbătu 
nici cel mai slab sunet datorat rugăciunilor, muzicii sau 
conversatiei. Foarte bine. Nu voia ca vreuna dintre măicuţe 
sau o altă persoană să ia seama la planul ei. 

Fiind ceva mai mult decât agitată, știind că nu comitea 
doar o ilegalitate, ci și o greşeală a cărei consecință emoţională 
avea să fie, probabil, de dimensiuni inimaginabile, ea ignoră 

ideea de a lăsa totul baltă, încuie mașina și o porni pe lângă 
unul dintre garaje, unde se păstrau maşinile de tuns iarba și 
uneltele de grădinărit. 

Un şir de arbori cu o înălțime de aproximativ cinci metri 
flanca un gard care se înălța deasupra capului lui Abby. Gardul 
o cotea către spital. Escaladarea lui era aproape imposibilă 
sau cel puţin grea, deși Abby credea că o persoană suficient 
de agilă ar fi reuşit să-l treacă. 

La zece ani, ar fi reușit şi ea. Acum, șansele erau ca și 
nule. 

Cum să escaladeze gardul, să sară jos, pe partea opusă de 
la o înălțime de 3,5 metri, ca apoi să iasă de acolo, folosind 
aceeași metodă? În copilărie, avusese agilitatea unei maimuțe 
când venea vorba de căţăratul în copaci, pe garduri sau 
balcoane. Acum, după aproape douăzeci şi cinci de ani, având 
cu patruzeci de kilograme mai mult, i-ar fi fost extrem de 
greu. Dar mai exista o poartă, îşi aminti ea, una care permitea 
călugărițelor şi personalului spitalului să circule între cele 
două instituţii. Cercetă împrejurimile, descoperind ceea ce pe 
vremuri fusese un soi de intrare. Acum, tufele de mure, aspre 
și umede, se încâlciseră deasupra ei. Se gândi la mărăcini și 
la ferigile care împrejmuiau castelul Frumoasei din Pădurea 
Adormită, povestea pe care mama ei i-o citea adesea când era 
copil. În povestea aceea, citită înainte de culcare, prințul 
descoperise o cale de acces în hăţişul acela oribil și întortocheat 
de crengi, pentru a ajunge la castel și a-şi salva prințesa. 
Abby nu spera la gesturi atât de măreţe și de romantice. Chiar 
dacă reușea să intre în spital, înfruntându-și astfel trecutul, 
cum fusese sfătuită şi de ultimul său medic psihiatru, care 
avea să fie rezultatul? Oare se va simţi minunat, 
îmbunătăţindu-și cu mult starea de spirit? Vor dispărea 
miraculos și brusc toate necazurile vieţii ei? 

Nici pe departe. 

Cu toate astea, se strecură prin perdeaua de verdeață și 
ajunse în fața porţii care, spre surprinderea sa, nu numai că 
era descuiată, ci chiar ușor întredeschisă. 

De ce? 

Ezită. Era mult prea simplu. Ceva nu era în ordine. De ce 
să închizi porțile principale cu lanţuri, să afișezi plăcuțe de 
avertizare și ameninţare, și să lași portita aceea deschisă? Era 
absurd... numai dacă nu cumva măicuțele ar mai avea nevoie 
de o cale de acces, ori dacă grădinarii și îngrijitorii se mai 
ocupau și acum de întreţinerea vechiului spital. Aşa trebuia să 
fie. 

În plus, cum de lăsaseră vegetaţia să crească atât de 
mult? De ce să nu o aranjeze, eliberând calea de acces? În 
curtea spitalului, existau urme care dovedeau că alţii călcaseră 
iarba şi traversaseră tufișurile, lucru demonstrat și de crengile 
rupte. Doar ca să se liniştească, ea fotografie aleea pe care o 
străbătuse în vremea copilăriei. 

Inima îi bătu ceva mai repede, când o luă printre copaci, 
acolo unde iarba, vița-de-vie și buruienile aproape că 
obstrucționau drumul, pantofii ei alunecând în noroi. Înaintând, 
își reaminti cum alergase prin pâlcul acela de mure, pini şi 
stejari. Zoey obişnuia să se ascundă adesea între crengile unei 
sălcii. Parfumul dulceag al magnoliei și al iasomiei înflorite 
împrospătau aerul. 

Se revăzu ca într-un film vechi, în tonuri sepia, în timp 
ce alerga alături de sora ei prin bucăţica aceea de verdeață, 
descoperind un stejar scorburos și un cuib de viespi, trăgând 
cu ochiul după iepuri și dihori. În tot acest timp, se prefăcuse 
că Faith Chastain era o femeie normală, că toţii elevii Şcolii 
Catolice particulare își vedeau mamele doar duminica, după 
ce ieșeau de la biserică, sau miecurea, în serile lungi de vară. 
Ea încercase, alergând spre clădirea aceea mare și 
înfricoşătoare, să se convingă că și mamele colepelor ei 
sufereau de dureri de cap sfâşietoare, care le afectau 
personalitatea. Cu siguranţă că și aceste mămici își petreceau 
majoritatea timpului în pat, cu storurile trase, iar noaptea se 
plimbau pe coridoare, la fel ca și Faith Chastain. Abby își 
aminti de puţinele dăți când mama ei stătuse acasă. 

În nopţile acele alungi, întinsă în patul ei, Abby simţise 
briza care se strecura prin ferestrele prevăzute cu plase, și privise 
paletele ventilatorului agăţat în tavan. Ascultase zgomotul 

traficului, urmărind cum luminile farurilor se perindau vioi pe 
pereţii căptușiți cu lambriuri din lemn de pin ai camerei ei, în 
timp ce maşinile se scurgeau pe şosea, apoi cântecul solitar al 
unei bufnițe, în timp ce sora ei dormea în patul de alături, fără 
a lua seama la ritualul nocturn al mamei lor. 

Dar Abby nu reușea să-l ignore. 

Observa dâra subțire de sub pragul ușii, vedea umbrele 
care se mișcau încet când înainte, când înapoi, în vreme ce 
Faith Chastain se plimba pe coridoarele casei; simțea mirosul 
țigării ei veşnic aprinse. 

Într-una din acele nopți, în care Jacques, de meserie 
chiristigiu, era plecat de acasă, iar Abby sta trează, ascultând 
cârâitul greierilor și al cicadelor, și urmărind umbrele ce se 
zăreau pe sub pragul uşii, ea presimţise că se va întâmpla 
ceva ciudat. 

Era aproape ora zece când auzise zgomotul apei care 
umplea cada, apa gâlgâind de-a lungul conductelor, și sesizase 
că plimbarea mamei încetase. 

Ușa de la baie fusese închisă. Încuiată. 

Ea se întrebase cum de mama ei se hotărâse să-și facă 
baie la ora trei dimineaţa. 

Abby rămăsese în pat, așteptând, cu toate că nu știuse 
nici ea ce anume, ascultând apa care curgea întruna. 

În cele din urmă, nu mai rezistase şi coborâse din pat. În 
clipa în care ieșise din dormitor, apa se strecura deja pe sub 
ușa băii, curgând sub forma unor râuleţe roşietice pe podeaua 
veche de lemn... 

Acum, traversând tufișurile care înconjurau niște peluze 
altădată îngrijite, Abby simţi o senzaţie ciudată în gât, în vreme 
ce picăturile de ploaie i se strecurau pe sub guler. În 
subconștientul său, ea considerase iniţial că mama sa se 
internase în spital din vina ei... Dacă ar fi fost mai curajoasă, 
dacă s-ar fi dat mai devreme jos din pat, dacă ar fi reușit 
cumva s-o împiedice într-un anume fel pe Faith Chastain să 
se încuie în baie, poate că ar fi reușit să evite acei ani tragici 
din viaţa mamei ei. 

— Eu te iert... Abby Hannah, te iert... Vocea mamei, moale 

și șoptită, așa cum o auzea mereu în vis, se strecură în mintea 
ei. Simţi primele picături reci de ploaie care cădeau din cer, 
şi ocoli un gard năpădit de vegetaţie pentru a putea cerceta 
partea din spate a spitalului. 

De câte ori stătuse chiar în locul acesta, cuprinsă de 
neliniște, după ce ieșise din zona cu verdeață, sperând cu 
disperare că nu va fi zărită de niciuna dintre măicuţe, mai ales 
de măicuţa Rebecca cea severă sau de măicuța Madeline cea 
veșnic exasperată? 

Ridică iar camera, făcând câteva fotografii: salcia, veranda 
deschisă, pe care câteva scaune uitate, ruginite și rupte, zăceau 
pe dalele crăpate. 

Scâââârtttt! 

Ridicând privirea văzu o bucată de tablă ruginită şi 
murdară, atârnând în afara acoperișului, metalul fiind smuls 
de la locul lui de vânt. Un cap de balaur, cu ochii bulbucaţi 
şi gura larg deschisă, se uita în jos, la ea. 

Doamne, cât o mai speriau în copilărie monştrii aceia 
medievali din piatră. Ea era convinsă că orice pasăre sau 
veveriță, care ar fi făcut nebunia să se apropie de gura aceea 
întunecată şi deschisă, avea să fie prinsă și înghițită cât ai 
clipi de malefica creatură. 

Bineînțeles că nu fusese decât rodul imaginaţiei ei 
copilărești, îşi zise ea, înaintând spre intrare. 

Privi spre etajele superioare, spre fereastra de la etajul 
trei. Fereastra aceea, care se sfărâmase în momentul când 
Faith se aruncase dincolo de tocurile învechite, fusese înlocuită, 
şi era unul dintre puţinele geamuri rămase intacte. Nicio gaură, 
nicio crăpătură, nicio placă de lemn gri pusă deasupra. 

Imediat după căderea lui Faith Chastain, aceasta fusese 
înlocuită și rămăsese intactă până în momentul de faţă. Abby 
întoarse camera cu fața spre fereastră, retrăgându-se apoi mult 
în spate, spre capătul aleii, pentru a fi sigură că atât întreaga 
clădire, cât și fântâna se vor încadra în fotografia respectivă. 
Umbrele se mișcau de colo colo, schimbându-și poziţia, 
reprezentând reflecția întunecată a copacilor din jur în lumina 
difuză. Pentru o fracțiune de secundă, privind prin obiectivul 

camerei, fixând poziţia și făcând apoi prima fotografie, i se 
păru că zărește în dreptul ferestrei de la camera mamei ei o 
siluetă neclară. Ea luă camera de la ochi, cercetând geamurile 
care aveau deasupra lor niște vitralii de formă circulară, dar 
în spatele lor nu se afla nimeni. 

— Bineînţeles, mormăi ea pentru sine. Era hotărâtă să nu se 
lasă pradă imaginaţiei sale bogate. Da, locul acesta era 
deprimant, locul unde mama murise, care-i schimbase definitiv 
viața lui Abby. Venise însă clipa să înfrunte toată această situație. 

Strângând din dinţi încercă să-și potolească bătăile inimii 
făcând câteva fotografii camerei în care locuise Faith, captivată 
de jocul umbrelor, al formelor și al imaginilor captate pe ecran. 
Incluse în imagine întreaga clădire, apoi o filmă pe 
compartimente, surprinzând fântâna lipsită de viaţă, cu îngerii 
ei plângăcioși și invadaţi de mușchi, resturile scheletice ale 
scării de incendiu, ușa mare și bine conturată de la intrare, pe 
care ea intrase fuga, nerăbdătoare să-și vadă mama, dornică 
să-i povestească ultimele pățanii cu ocazia aniversării zilei lor 
de naștere... 

Așa făcuse? 

Fruntea ei se umplu de riduri, în vreme ce ea medită 
profund la anii ce făceau cale întoarsă într-un vârtej ameţitor. 
Așa se petrecuseră oare lucrurile? Sau așa dorea ea să-și 
amintească ziua respectivă? 

Ploaia se înteţi în clipa în care ea se opri pe locul unde 
se prăbuşise trupul mamei ei cu o bufnitură groaznică. 

— Oh, mami, sopti ea. 

Gâtul i se crispă. Simti cum i se face rău, amintindu-și 
țipătul acela înfiorător, clipa în care se răsucise, surprinzând 
momentul în care mama ei se prăbuşise pe pavaj, spărgându-și 
țeasta, zdrobindu-şi oasele, în timp ce sângele țâşnise într-un 
șuvoi dens şi închis la culoare. 

— lisuse, şopti ea, schițând semnul crucii. Ştia cu exactitate 
care era locul unde se prăbușise mama sa, iar în clipa în care 
închise ochii, reuşi să audă aglomerarea aceea de zgomote, 
strigătul tatălui său, țipetele și pașii apăsaţi ai celor care veneau 
să dea o mână de ajutor. 

Mult prea neînsemnată, mult prea târzie. 

Până și sunetele puternice ale sirenei de la Salvare păruseră 
fără sens, o parte a cacofoniei ce părea să anunţe lumii întregi 
că Faith Chastain scăpase, în sfârșit, de chin. 

Abby se retrase, îndepărtându-se de locul tragediei, acolo 
unde, dacă permitea acest lucru, încă mai putea vedea sângele 
pâlgâind, capul mamei ei, răsucit într-o poziţie de-a dreptul 
imposibilă. Privind-o pe ea... ca de la o mare distanţă... ca şi 
cum Abby ar fi fost cocoțată pe un vârf de munte. Mintea, ca 
întotdeauna, îi juca feste, în timp ce ea, încă holbându-se la 
locul acela îngrozitor, se forță să facă câţiva paşi în spate. 

Călcâiele se loviră de treptele din fața intrării. Abby își 
întoarse privirea de la locul unde Faith Chastain își pierduse 
viața. Nu avea niciun rost să stea acolo în ploaie, retrăind 
momentele acelei tragedii. Dacă obiectivul ei fusese acela de 
a vedea chiar locul de producere a nenorocirii, atunci ea și-l 
atinsese. Abby se răsuci, urcă treptele și apăsă pe clanţa uşii, 
după care o împinse cu umărul. 

Încuiată. 

Bineînţeles. 

Norii începuseră să se scuture, picăturile de ploaie căzând 
pe pământ, în vreme ce cerul era întunecat. Ea trebuia să se 
întoarcă, să declare ziua încheiată, considerând că era suficient 
că-și satisfăcuse acea nevoie sentimental-psihologică pentru a 
încheia o dată pentru totdeauna subiectul morţii mamei sale. 
Dar ridicând privirea spre camera în care stătuse Faith, realiză 
că va continua o viaţă întreagă să-și pună întrebări, să fie 
bântuită de tot soiul de îndoieli în cazul în care nu va găsi o 
modalitate de a urca în dormitorul respectiv, acolo unde 
nebunia mamei sale ajunsese până la sinucidere. 

Iar ea se afla aici, nu? 

Merse de-a lungul clădirii, verificând fiecare ușă în parte, 
descoperind că toate erau încuiate — ușile glisante ale verandei, 
ușile de la bucătărie, pe unde altădată se făcea aprovizionarea, 
ușile de la un capăt și celălalt al coridorului, aflat sub scara 
de incendiu... toate erau încuiate cu strășnicie. 

Tocmai se hotărâse să renunțe, concluzionând că sorții îi 


205 


erau potrivnici, în clipa în care, undeva în partea din spate a 
clădirii, lângă o parcare de serviciu, descoperi o fereastră 
rămasă nezăvorâtă, una al cărei geam nu fusese încă spart. 

Poate că sorții se răzpândiseră. 

Păși pe pridvorul crăpat care ducea spre bucătărie, 
încercând să deschidă fereastra. Aceasta cedă puţin. Punându-și 
camera foto în spate, ea se apropie ceva mai mult și, 
folosindu-și ambele mâini, împinse cu putere. Nicio mișcare. 
Fereastra nu cedă. 

— Haide, haide, se îndemnă ea, întrebându-se câte legi 
încălca în clipa aceea și, în mod ridicol, imaginându-şi cum 
îi dădea explicaţii detectivului Montoya în legătură cu motivul 
pe care îl avea pentru a pătrunde înăuntru prin efracție. Un 
gând cât se poate de neplăcut. Inspirând adânc de mai multe 
ori, ea încercă din nou. De data aceasta se forță atât de mult, 
încât mușchii braţelor se încordară, iar partea superioară a 
spatelui începu s-o doară. Ea strânse tare din dinţi și împinse 
cu și mai multă putere. 

Brusc, fereastra se ridică, iar Abby fu gata să cadă de pe 
pridvor. Aerul stătut din interior dădu buzna afară. Avu un 
nou moment de nehotărâre înainte de a-şi spune: fie ce-o fi, 
intri. Folosindu-se de șnurul camerei foto pentru a intra, ea 
vâri înăuntru aparatul marca Minolta. Acum era rândul ei. Cu 
mai multă rapiditate decât şi-ar fi închipuit că e în stare, se 
cățără pe pervaz, trecând apoi dincolo de fereastră, folosindu-se 
de mâini pentru a rămâne, mai întâi, agățată, ca apoi să sară 
pe podeaua prăfuită, într-o încăpere care pe vremuri fusese 
folosită ca sală de mese. Acum, încăperea era goală, 
candelabrele stinse și podeaua pătată din cauza apei care se 
infiltrase prin fereastră, pe pereţi și prin crăpăturile podelelor, 
altădată lăcuite și strălucitoare. 

Înăuntru era întuneric, nu doar din cauza vremii mohorâte de 
afară, ci şi pentru că ea nu îndrăznea să aprindă nicio lumină. 
Bănuia că și curentul electric fusese întrerupt în clădire cu 
zece ani în urmă. O parte din ferestrele care rămăseseră intacte 
permiteau ca lumina naturală să pătrundă într-o mică măsură 
înăuntru. Păși precaut în vechea sală de mese, încercând să o 

facă cât mai discret posibil, ca și cum cel mai mic zgomot ar 
putea să învie fantomele și spiritele care nu-i dădeau pace. 

Ceea ce era, de fapt, o mare prostie. 

Ea nu credea în fantome. 

Atunci de ce să nu se plimbe pe vechile coridoare ale 
clădirii, zbierând cât o ţinea gura? Oare își imagina Că o va 
auzi cineva? Cine? Măicuţele aflate în mănăstire, la 
aproximativ două sute cincizeci de metri distanță? Simţea 
nevoia să fie cât mai discretă în semn de omagiu în fața 
morţii? Sau din pricina fricii? Sau dintr-un alt motiv? Era 
posibil să sperie vreun șarpe care se aciuase pe acolo, iar 
acum stătea încolăcit în unul dintre unghere, sau să dea ochii 
cu vreun șobolan care traversa în fugă podeaua murdară și 
prăfuită? 

Sau, pur și simplu, pentru că era conștientă că nu ar fi 
trebuit să fie acolo? Nu numai că intrase într-un loc străin, 
unde accesul era interzis, dar, pe deasupra, îi era chiar teamă. 

De ceea ce avea să descopere. 

Înăuntrul ei. 

Când situația devine grea, e posibil să devină și mai 
dificilă. Vorbele tatălui ei răsunară iarăși în mintea ei, revenind 
iar și iar, asemenea unei mantre, în vreme ce ieși din sala de 
masă, pășind într-o încăpere destinată chelnerilor, făcând 
legătura între sala de masă şi bucătărie. Își aminti cum fusese 
acolo pe vremea copilăriei, își aduse aminte de porțelanurile 
strălucitoare şi de paharele din sticlă care sclipeau, pe care 
pacienţii și musafirii aveau voie să le utilizeze, dacă puteai da 
crezare spuselor lor. 

Bucătăria era întunecată și părăginită, aragazul vechi fiind 
plin de grăsime și acoperit cu pete de murdărie peste care 
trecuseră mai multe decenii, judecând după stropii prezenți 
peste tot. Aceasta era locuinţa multor rozătoare care, în mod 
Sigur, traversaseră blaturile, ascunzându-se în uscătoarele 
pentru veselă. Încercă ușa pivniţei, dar aceasta avea o 
încuietoare solidă. Fu cuprinsă de o bruscă senzaţie de ușurare 
constatând că exista cel puţin un spaţiu întunecat pe care nu 
se simțea tentată să-l exploreze. 

E de ajuns că trebuie să fac fată demonilor din bucătărie, 
cugetă ea, dând să iasă pe hol, amintindu-și că la baza scării 
existase un orologiu sculptat de pe vremea bunicului ei. Locul 
acela era acum gol, ca și cabinetele din spatele recepției care 
semănau cu nişte mici morminte neaerisite. 

Salonașul, cu tavanul înalt, avusese odată un aer elegant, 
dar acum mirosea a paragină și disperare. Draperiile sale 
decolorate, din catifea, erau acum zdrenţuite. Unul dintre scaune, 
pe vremuri maroniu-închis, avea tapițeria sfâșiată, iar conţinutul 
pernelor dădea pe dinafară, împrăștiindu-se apoi pe podea. 

Una peste alta, locul acela avea un aer deprimant. Dacă 
se așteptase să găsească aici marea epifanie a sufletului, atunci 
aceasta nu sosise încă. 

Dar încă n-ai vizitat dormitorul ei, nu-i așa, Abby? 

Asta e tot ce contează, nu? 

Trebuie să vezi locul unde a trăit, camera în care şi-a 
petrecut noptile nedormite, camera de unde s-a aruncat pe 
fereastră, punându-și capăt zilelor. 

- La naiba, şopti ea, pornind să urce treptele. Urcă încet, 
fiecare treaptă, ca atunci când era mică, pe vremea când maica 
Rebecca insista că așa trebuie să urce. „Să nu alergi, să nu 
sari, să nu te porți asemenea golanilor neastâmpăraţi.““ 

Se opri la etajul al doilea, cercetând coridorul întunecat. 
Uşile dormitoarelor erau deschise, şi unele scoase din balamale. 

Se prinse de balustradă și începu să urce spre cel de-al 
treilea etaj, oprindu-se în clipa în care i se păru că aude un 
zgomot — paşi? — dedesubt? Pe podeaua de deasupra? Ascultă, 
ținându-și respiraţia, dar în afara zgomotului ploii și al apei 
care se scurgea prin burlane, nu mai auzi absolut nimic. 
Întregul spital era învăluit în tăcere, în afară de scârţâitului 
pașilor săi pe trepte. 

Fii tare, se îndemnă ea în gând. Inima începu să-i bată mai 
tare în clipa în care, ajungând la destinaţie, dădu cu ochii de 
vitraliu. Se miră că acesta mai exista. Cum de nu-l vânduseră? 
Cum de nu se spărsese? Își aminti cum obișnuia să privească 
atent imaginea Sfintei Fecioare, în vreme ce razele strălucitoare 
ale soarelui pătrundeau prin sticla colorată, iluminând cerculețul 

auriu de deasupra capului Mariei, făcându-l să sclipească ca și 
cum ar fi fost atins de însăși lumina Paradisului. Acum avea o 
nuanță ștearsă și mohorâtă, lipsită de sclipirile acelea albăstrui, 
roșii sau verzi, din cauza zilei ploioase. 

Abby urca şi ultimele trepte care duceau spre coridorul 
celui de-al treilea etaj. Rămase apoi locului și inima i se strânse 
dureros. Toate uşile erau închise spre deosebire de cele de la 
etajul inferior. 

— Ce ciudat, șopti ea, dorindu-și să fi avut ideea să aducă 
cu ea o lanternă, în loc să o uite în mașină, în compartimentul 
pentru mănuși. Fă-o şi gata. Pune capăt poveștii ăsteia o 
dată pentru totdeauna. Păşi pe hol, ducându-se țintă spre 
camera mamei ei. Numărul 307 era intact și, numai după ce 
aruncă o privire spre ușa de alături, acest lucru i se păru 
ciudat. Numărul camerei alăturate lipsea, iar al celei de vizavi 
îi lipsea zeroul, astfel că aveai impresia că ar fi fost vorba de 
camera 36. 

Și ce-i cu asta? 

Mare scofală. 

Fă ce trebuie să faci, Abby, nu mai fi atât de slabă! La 
urma urmelor, ce te aştepţi să găsești în încăperea aia? 

Făcându-și curaj, apucă clanța, încercând să apese ivorul. 

Acesta nu se mișcă. 

Încercă a doua oară. Uşa era, probabil, înțepenită, umflată 
din pricina anilor în care fusese neglijată. Încercă din nou. 
Clanţa rămase la fel de țeapănă. Nu ușa era de vină. Ea fusese 
încuiată cu cheia. 

— Grozav. 

Abby se gândi că era posibil ca la etajul al treilea să se 
fi păstrat anumite obiecte de valoare, astfel că dormitoarele 
fuseseră încuiate. Vitraliul ferestrei era o dovadă suficientă a 
acestui fapt. În mod evident, personalul de serviciu care făcea 
curăţenie pe acest etaj decisese să... 

Auzi din nou un zgomot, un fâșâit și inima ei tresări 
dureros. Cobora cineva pe scară? Se strecura pe una dintre 
uși? O închidea în urma lui? Oh, Doamne. 

Se lipi de ușa de alături. 

Aceasta cedă. 

Cedă sub greutatea sa. 

Ea căzu, aterizând zgomotos în interiorul camerei. Răsufla 
sacadat, din adâncul plămânilor, încercând să se echilibreze. 
Dincolo de bătaia puternică a inimii sale, încerca să audă un 
cât de mic zgomot în clădirea imensă și aproape goală. 

Nu auzea nimic. 

Sau dimpotrivă? 

Își umezi buzele. Oare ce auzea acum era o ușă care se 
închidea cu cât mai puţin zgomot? 

Părul fu gata-gata să i se zburlească. 

Nervii tăi blestemaţi sunt de vină, Abby. Numai ei. Eşti 
paranoică. 

La fel ca ea! 

Gura ei emise un sunet slab de protest, dar ea nu-l slobozi. 
Nu era paranoică, nu era distrusă... nici gând de așa ceva! Din 
punct de vedere mental, era o femeie puternică. Trebuia să 
fie. Când situația devenea dificilă. 

Tac. 

Inima lui Abby tresări puternic. Alt zgomot înfundat? 
Zgomotul aproape nemaiauzit al unei uși care se descuia? 

Ar fi vrut să strige, dar nu o făcu. Se albi la faţă în 
întuneric, în timp ce frica îi pulsa în tâmple. 

E o prostie, Abby! Stăpâneşte-te. Nu permite ca scârțâitul 
clădirii ăsteia blestemate să te sperie de moarte! 

Ea îi porunci inimii să se liniştească și se rezemă de un 
perete, închizând ochii. Nu auzise nimic. Propria ei imaginaţie 
o copleşise. Din nou. Expirând aerul cu putere, se luptă cu 
frica ce se strecura în adâncul ei, convingându-se pe sine că 
era Singură acolo. 

Fă-o în clipa asta şi cu asta, basta! Fă-o acum! 

Îndreptându-și și încordându-și spatele, se duse din nou 
în fața ușii dormitorului mamei ei unde încercă din nou clanţa, 
împingând cu umărul tăblia ușii. 

Aceasta nu se clinti nici măcar un centimetru. 

Se duse în dreptul altei încăperi de pe coridor și apăsă pe 

clanță. Uşa se deschise cu ușurință, ca și cum ar fi fost unsă 
recent, dezvăluind o altă încăpere goală, murdară și dată uitării. 
O deschisese fără cel mai mic efort. La fel se întâmplă și cu 
următoarea. 

Doar camera 307 era încuiată cât se poate de bine. Singura 
cameră de pe acest etaj care era zăvorâtă. Dormitorul mamei 
sale. Presupusul Paradis plin de siguranţă de unde Faith se 
aruncase în neant, sinucigându-se. 

Se întâmplase cu adevărat ceea ce-și imaginase ea atâţia 
Şi atâția ani? 

Cu ochii minţii, Abby o văzu pe mama ei stând în dreptul 
ferestrei... Oare Faith privise într-adevăr afară, făcându-și 
semnul crucii deasupra pieptului îngust, pregătindu-se mental 
să se arunce prin fereastră? 

Asta își imaginase ea întotdeauna, dar în visele sale, Faith, 
speriată și tremurând, îşi întorcea privirea de la fereastră, 
ațintind-o spre ușa întredeschisă.... 

Poc, poc, poc. 

Paşi! 

De data asta, Abby auzi clar sunetele respective. Cineva 
urca pe scară. Plămânii i se blocară, iar ea privi în jur, cuprinsă 
de panică. Rapid, se ascunse într-un loc întunecat, 
strecurându-se ușor în camera aflată vizavi de dormitorul 
mamei sale. 

Oare cine ar veni aici tocmai acum? 

O văzuse cineva? 

Sau aveau un motiv anume pentru a intra în azilul acesta 
vechi și degradat și de a urca chiar la cel de-al treilea etaj? 

Dar de ce? 

Intrarea clădirii arată ca și cum pe acolo nu ar mai fi 
intrat nimeni de foarte mulți ani. Ea respiră cât mai discret 
posibil, străduindu-se să nu scoată nici cel mai mic zgomot, 
sperând că persoana care venea nu o auzise și nu știa că ea 
e ascunsă acolo. 

Pașii răsunară în continuare pe treptele scării. 

Mai aproape. 

Aproape de palier. 

Ooo, Doamne. Înghiţi cu dificultate și începu să se roage. 

Paşii se apropiau din ce în ce mai mult, scândurile podelei 
de la etaj scârţâind înfundat în semn de protest. 

Închise ochii, abia îndrăznind să respire. 

Şi mai aproape. 

Ooo, Iisuse! 

Zgomotul pașilor încetă. 

Deschise ochii, gata să strige. 

În întuneric, se zărea o siluetă masivă. 


12 


A pâfâi și făcu câțiva paşi înapoi. 

— Tu eșt fata aceea, nu? o întrebă o voce blândă. Fiica lui 
Faith? Silueta veni mai aproape, ieșind din penumbră, iar Abby 
aproape că leșină dând cu ochii de chipul bătrânei călugărițe, 
ale cărei trăsături i se păreau cunoscute. 

- Da... 

— Ce cauţi aici? 

Aş vrea să ştiu şi eu asta! 

— Psihiatrul meu mi-a spus că ar fi bine să mă întorc în 
acest loc. Ştiţi, ca să pun la punct niște nelămuriri personale. 

— Ţi-a spus şi să încalci o proprietate privată și să intri 
prin efractie? 

Fierbinţeala îi cuprinse ceafa. 

— A fost ideea mea. 

— Ai fi putut cere voie. 

— Si mi-ar fi dat cineva voie să intru? 

Miăicuţa surâse, scuturând cu putere din cap. 

— Probabil că nu. Apropo, eu sunt măicuța Maria. 

Măicuţa Maria. Sigur că da. Abby o privi pe călugărița 
aceea în etate, imaginându-și cum arăta ea în urmă cu douăzeci 
de ani, neridată, radiind de sănătate, ceva mai în putere... 

— Mi s-a părut că se ascunde cineva aici, așa că l-am 
urmărit, zise maica Maria în continuare. Nu mai sunt la fel de 

rapidă ca pe vremuri, așa că mi-a luat ceva timp să te prind 
din urmă. Își lăsă capul într-o parte. Bănuiesc că ai găsit ceea 
ce doreai, nu? 

— Numele meu e Abby. Faith era mama mea. 

— Ooo... da, desigur. Asta voiam să spun. Clipi ca şi cum 
ar fi vrut să-şi limpezească creierul. 

Abby întrebă: 

— Dormitorul mamei de ce e încuiat? 

— Încuiat? repetă bătrâna. Nu cred. De când am închis 
acest spital, nu a încuiat nimeni nicio uşă. Să tot fie de atunci 
cincisprezece ani? Ușile de la intrare, da, bineînțeles că sunt 
încuiate, dar cele din interiorul clădirii nu. 

— Eu nu am putut s-o deschid. 

— S-o fi umflat din cauza umezelii... 

— Nu prea cred. Se îndreptară amândouă spre camera 307. 
În plus, toate ușile de pe acest etaj erau închise, dar nu și 
încuiate, cum aţi spus și dumneavoastră. 

— Da? 

— Iar ușile de la etajul doi erau larg deschise. 

— Nu-i așa că-i ciudat, zise maica Maria, părând cu gândul 
aiurea în momentul în care încercă ușa. Aceasta nu se deschise. 
Ah, haide. Încearcă iar. Uşa nu cedă. Măi, să fie. Încercă 
pentru ultima dată înainte de a renunța. Ai perfectă dreptate. 
Evident că e încuiată. Ce ciudat. 

Abby oftă, privind într-o parte. 

În profilul măicuţei Maria, Abby recunoscu o femeie cu 
mult mai tânără, trecând rapid pe lângă ea, fustele veşmântului 
fluturând în lumina asfinţitului care tocmai cobora, în vreme 
ce ea urca scara. 

— Eraţi acolo, zise ea, dându-și seama brusc că aceasta 
fusese călugărița care alergase lângă mama ei, verificând pulsul 
inexistent la gâtul lui Faith. În ziua morţii mamei mele. V-am 
văzut. 

— Pe vremea aceea lucram aici, la spital. Da. 

— Eu venisem s-o vizitez... era aniversarea zilei ei de 
naștere, zise Abby. Îi... eu îi adusesem un cadou. 

Bătrâna călugăriță se încruntă. 

— Tu? Se uită cu atenție la părul lui Abby, la ochii ei. 
Confuzia uni sprâncenele călugăriței Maria. Tu erai cea care 
ținea în mână cutia aceea aurie cu panglică roz? 

— Da. Era şi ziua mea, zise Abby, simțindu-se invadată de 
vechea ei tristețe. Am cumpărat cuvertura aceea de la un 
magazin micuț situat pe strada Toulouse. Era alb cu inserții 
argintii, iar eu știam că mamei o să-i placă... În minte îi apărură 
fragmente ale acelei seri de demult. Pachetul. Panglica 
transparentă. Tipătul care-ţi îngheţa inima. Mama ei zăcând în 
apropierea fântânii, cu oasele zdrobite, în vreme ce ea o privea... 

— Îmi pare rău că nu te-am recunoscut... Credeam că era 
vorba de sora ta, fetița aceea cu păr negru care, în ziua aceea, 
avea cu ea cutia respectivă. Călugăriţa era de-a dreptul 
buimăcită. Nu erai tu cea care a trecut fuga pe lângă mine, pe 
scară, aproape de coridorul etajului al treilea? Tu urcai în 
fugă chiar când eu coboram grăbită spre parter, vrând să ajung 
la mănăstire. Sunt sigură. 

— Nu. Abby scutură din cap, dar simţi cum o idee neclară 
şi insidioasă își face loc în mintea ei. 

— Imposibil. Ea relată din nou povestea, cea despre care 
fusese convinsă că era una adevărată. 

— În momentul tragediei, eu abia ieșisem din mașină. Simti 
cum pielea i se înfioră brusc. 

Ca și cum tocmai ar fi avut o premoniţie. 

Dar despre ce anume? 

De ce o privea oare bătrâna călugăriţă atât de intens? De 
ce simțea Abby pe neașteptate că între ele două se așternea o 
acuzaţie tacită? Ca și cum ea ar fi minţit. În legătură cu ce? 
Cu acea cutie care conținea cadoul? Dar asta era o prostie. 
Abby își aminti că ea fusese cea care ţinuse în braţe cutia 
voluminoasă, disputându-şi cu Zoey, în mașină, dreptul de a 
o duce sus. Ca și cum asta ar fi contat. Abby era nerăbdătoare, 
gândindu-se întruna la petrecerea dansantă și la Trey Hilliard 
ŞI... aşa fusese, nu? 

Călugăriţa era confuză, atâta tot. Măicuţa Maria se 
înşelase. 

Și totuși, în privirea călugăriţei se ghicea o anume agerime, 

ca şi cum ea ar fi înţeles-o pe Abby mult mai bine decât se 
înțelegea ea însăși. Abby își drese glasul. Se forță să surâdă. 

— Deci aţi cunoscut-o pe mama? 

— Nu foarte bine, răspunse măicuța Maria, prevăzătoare. 
Nu cred că a existat cineva care să reușească într-adevăr lucrul 
acesta. Ea se opri, privind spre ușa dormitorului 307. Dacă ai 
venit pentru a căuta nişte răspunsuri, mi-e teamă că nu acesta 
e locul în care le vei descoperi. Cel puţin nu astăzi. Oftând, 
atinse ușor braţul lui Abby. Mama ta era foarte credincioasă, 
fetițo. Poate că în loc să cauţi răspunsuri pe coridoare vechi 
și în încăperi întunecate, ar fi bine să privești către Dumnezeu. 
Ea păși către coridorul întunecos. Nu aici găsești ceea ce 
cauţi. Trebuie să priveşti în adâncul ființei tale, în inima ta. 
Iar Tatăl Ceresc te va ajuta. 

Abby se gândi la multele ore petrecute în rugăciune, la 
nopțile acelea nedormite în care plânsese, căutându-l pe 
Dumnezeu, mai ales după accidentul mamei sale. Unde fusese 
EL atunci? Ea îşi cercetase inima, mintea, sufletul, dar nu 
găsise nimic altceva în afara acelei senzaţii copleșitoare de 
disperare, care se îngemăna cu o doză considerabilă din 
sentimentul de vinovăţie. 

— Să mergem, nu mai ai ce să faci aici. De altfel, clădirea 
asta a fost condamnată. 

De cine? 

De statul Louisiana? 

Sau de sufletele chinuite care locuiseră aici? 

Abby nu bătuse drumul până aici pentru a fi întoarsă din 
cale. 

— Ştiu, măicuţă, dar eu trebuie să vizitez neapărat camera 
mamei mele înainte ca bila buldozerului să dărâme clădirea. 
E ceva de ordin personal, e încercarea mea de a pune punct 
și a merge apoi mai departe, încheind într-un fel anume 
capitolul referitor la moartea mamei. Călugărița ezită. M-am 
rugat, măicuță Maria, crede-mă, te rog. Și cred că Dumnezeu 
m-a trimis aici. Asta era, într-un fel, o minciună, dar Abby nu 
se dădu în lături să „cosmetizeze“ puţin adevărul, chiar și faţă 

de o călugăriţă, pentru a încheia povestea asta o dată pentru 
totdeauna. 

Matia o privi cu atenţie. 

— În ordine, atunci, zise ea încet, ca și cum n-ar fi știut 
ce să creadă. Să văd ce pot face. 

Primind asigurarea aceea, Abby o urmă pe bătrâna doamnă 
spre scară. 

— Noi avem aici un grădinar, zise maica Maria. Am să-l 
rog să vină până aici și să constate ce-a pățit ușa asta şi să 
vadă dacă o poate deschide. Îi oferi lui Abby un surâs amabil 
şi înțelegător, un zâmbet pe care Abby îl consideră straniu. 
Cum putea oare femeia asta să știe ceva despre ea? Sau poate 
că tocmai comunicarea aceea cu Dumnezeu o făcea să pară 
atât de calmă, de senină și de înțelegătoare? 

— O să dureze ceva timp, domnul DuLoc are mult de 
lucru ca îngrijitor al mănăstirii, dar e un om inventiv, sigur va 
găsi o modalitate de a ne ajuta. Coborâseră deja la etajul doi, 
iar bătrâna se opri pentru a cerceta coridorul învăluit în 
întuneric. Parcă spuneai că uşile de la etajul acesta erau larg 
deschise. 

Abby privi de-a lungul coridorului întunecat. Rămase 
blocată, în timp ce inima îi bătea mai tare în piept. 

Toate uşile erau închise. 

— Nu e curios? gândi măicuța Maria cu voce tare, 
îndreptându-se către prima ușă. Hei! E cineva aici? strigă ea 
tare, evident iritată. 

— Cine ar putea fi înăuntru? 

— Nu ştiu, dar hai să aflăm. 

— Nu, așteptați! Abby păşi în faţa ei, neștiind sigur cine 
sau ce gândea ea că ar putea fi de partea cealaltă a ușii, însă 
nu reuși s-o împiedice pe călugăriță să apuce cu putere clanța 
camerei 206. Uşa se deschise cu ușurință, lumina pătrunzând 
pieziş, mai întâi înăuntru şi apoi pe coridor, printr-o fereastră 
al cărei geam era crăpat. 

Abby expiră cu putere. Apoi, măicuța Maria apăsa pe 
clanța ușii 205, deschizând-o larg. 

Dinăuntru nu sări nicio sperietoare. Nimeni nu strigă: 

„Te-am prins!“ Nu apăru niciun monstru şi nicio fantomă 
învăluită într-un noruleţ verzui, dispărând apoi cât ai clipi. 

— Eşti sigură că ușile erau deschise? întrebă maica Maria. 

— Absolut sigură. 

Bătrâna călugăriță ridică din sprânceană, evident neîncre- 
zătoare. 

— N-aţi băgat de seamă în timp ce urcați pe scară? întrebă 
Abby, încercând ea însăși una dintre uşi. Aceasta se deschise 
fără cel mai mic efort. Camera 204 era goală. 

— În realitate, n-am dat atenţie acestui amănunt. 

— Cum? Dar erați pe urmele mele. 

Călugăriţa Maria aprobă. 

— Şi ştiam unde vrei să ajungi, nu? Vederea mea nu mai 
e la fel de bună ca altădată, coridorul era întunecat... mai 
întunecat ca acesta. Credeam că ușile erau exact așa cum sunt 
și acum, Abby. 

Frica lui Abby dispăru ca prin minune, iar ea o porni pe 
coridor, deschizând fiecare ușă şi aruncând o privire înăuntru, 
lăsând ca ultima ușă să fie aceea a camerei aflate dedesubtul 
dormitorului mamei ei. Se duse la acea ultimă ușă, strânse din 
dinți şi apăsă clanța cu toată puterea. 

Uşa era înțepenită. 

— Haide! Furioasă, ea se împinse cu toată greutatea 
corpului în tăblia ușii, Ușa se deschise brusc spre interior, 
dând la iveală un spaţiu identic cu cel al dormitorului mamei 
ei. Înăuntru nu se afla nimic; mobilierul lipsea, pereţii erau 
cojiţi în zonele de pe care tapetul fusese dezlipit cu mulți ani 
înainte. Dulapul era încastrat în perete, la fel ca în încăperea 
de deasupra. Exista și aici un șemineu. O parte din plăcile 
decorative din jurul grătarului de protecţie erau căzute pe 
podea. Şemineul domina peretele respectiv, ca și în camera de 
deasupra. Diferenţa semnificativă era dată de fereastră. Cea 
de aici era înaltă și îngustă, iar vitraliul era montat deasupra 
tocurilor înalte. Tâmplăria aceea decorativă, numită uneori 
„fereastră tip trandafir“ sau „fereastră arcuită“, exista doar la 
ultimul etaj, poziționată chiar în dreptul intrării spitalului. 

În copilărie, aflată pe bancheta din spate a Fordului tatălui 
ei, Abby reușea să descopere rapid dormitorul mamei, în timp 

ce Jacques intra cu maşina pe porțile principale ale spitalului. 
Punctul e: de orientare fusese întotdeauna secţiunea aceea arcuită 
din acoperiș și vitraliul colorat de formă rotundă de dedesubt. 

— Sunteţi sigură că nu aţi închis chiar dumneavoastră uşile? 
întrebă Abby, revenind pe coridor. 

Călugărița Maria păru ofensată. 

- Bineînţeles. E posibil ca memoria să mă mai înșele din 
când în când, dar nu și în privința asta, și, oricum, nu te-aș fi 
minţit și nici nu ţi-aș fi întins o capcană. De percepția ta ar 
trebui însă să ne îndoim! Haide. E timpul să mergem. 

Abby o urmă pe călugăriță pe scară. Privind încă o dată 
peste umăr, de-a lungul coridorului, simţi un fior rece 
străbătându-i spinarea. 

Până la primul etaj, o parte din supărarea călugăriței Maria 
se risipise deja. Ea o luă de mână pe Abby și o privi în ochi. 

— Pari obosită. 

Şi aşa și era. După ce se trezise reconfortată dintr-un 
somn fără vise, avusese impresia că va putea pune lumea pe 
roate, dar locul acesta, azilul vechi și dărăpănat, cu pereții lui 
cojiţi şi cu toate amintirile lui întunecate, îi secătuiseră energia 
și îi răpiseră din putere. 

Călugăriţa o conduse la ușă, după care o încuie. Una 
lângă alta, ferindu-se de ploaie și vânt, ocoliră clădirea. Când 
ajunseră la colț, Abby aruncă o ultimă privire spre camera 
mamei ei. 

Sus, dincolo de geam, se afla un bărbat. Un bărbat cu o 
constituţie masivă, cu chipul protejat de întuneric. Inima îi 
stătu în loc. Ea tresări, privind atent prin perdeaua ploii. 

— Ce e? 

— La fereastră, şopti ea, făcând semn într-acolo. 

Dar imaginea dispăru la fel de rapid cum apăruse. 

Maica Maria ridică privirea, încercând să vadă până acolo. 

— Nu văd nimic. Acum, hai să mergem, insistă ea, 
exasperată. O să ne udăm până la piele. 

Abby ar fi vrut să-i povestească călugăriţei ce văzuse, dar 
acest lucru părea imposibil. Ploaia îi lipea părul de cap, iar în 
jur era atât de întuneric... 

— S-a întâmplat ceva? întrebă bătrâna. Să mergem! 

Abby se simţea ca și cum însăşi mâna diavolului i-ar fi 
prins inima și i-ar fi strâns-o cu putere. Bărbia începu să-i 
tremure, deși nu-i era frig. Cine era bărbatul de la fereastră? 
O nălucă? Doar o umbră tremurătoare pe care mintea ei agitată 
o vedea ca pe o ființă malefică? 

Maica Maria se afla la câţiva pași distanţă. 

Abby o ajunse din urmă pe călugăriţă. 

— Ce s-a întâmplat? întrebă aceasta, privind-o din profil. 
Arăţi de parcă ai fi văzut o fantomă! 

- E... nu-i nimic, replică Abby. Trebuia, pur și simplu, să 
mai arunc o privire. Grăbită, ea traversă peluza și se strecură 
printre copaci, speriind o veveriţă ascunsă sub niște tufișuri. 

Imediat ce trecură de zona de verdeață, călugărița Maria 
deschise portita neîncuiată și amândouă porniră rapid pe lângă 
gard, îndreptându-se spre parcare. 

— Nu folosim prea des portița asta, explică Maria. În afara 
momentelor în care grădinarul are ceva de lucru sau una dintre 
persoanele care dorește să demoleze spitalul ne cere 
permisiunea să intre sau când e nevoie să-i alungăm pe cei 
care vor să pătrundă înăuntru fără permisiunea noastră. 

Abby roși. 

— Îmi pare rău. Data viitoare voi cere permisiunea să 
intru. 

— Va mai fi și o dată viitoare? 

Ea se gândi la silueta aceea care apăruse brusc la fereastra 
dormitorului mamei ei. Fusese doar imaginaţia ei? Un joc 
pricinuit de lumină? Și cum rămânea cu acele uși de la etajul 
al doilea, care fuseseră închise pe neașteptate? 

— Așa sper. Cum vă spuneam, cred că trebuie să vizitez 
pentru ultima dată camera mamei, zise Abby, alungându-și 
temerile. 

În spital nu era nimeni. Nimeni! 

Dar ușile erau închise! 

Iar tu ai văzut pe cineva care se uita țintă la tine! L-ai 
văzut, Abby! Nu e vorba de jocul imaginației tale. Nu te-ai 
scrântit! 


219 


— Cine ştie de poarta asta? întrebă ea. 

Maria ridică din umeri. 

— În afară de călugărițe, nu prea multă lume. Cum 
spuneam, în prezent foarte puţine persoane au acces în spital. 
Pe vremea când spitalul funcționa, o folosea o parte din 
personal, desigur, dar foarte puţini dintre ei mai lucrează aici. 
Ea chicoti, ștergându-și o picătură de ploaie de pe nas cu 
dosul palmei. Știi, a existat o vreme când ne chinuiam să-i 
ținem pe oameni înăuntru, dincolo de aceste porți, și nu invers. 

— Dar cei care au achiziţionat spitalul de ce nu folosesc 
poarta principală? 

Călugăriţa Maria se opri în clipa în care ajunseră în zona 
destinată parcării, căutând să se apere de ploaie sub streașina 
garajului. 

— Ei o folosesc. Dar vânzarea nu e încă o „certitudine“. 
Până la punerea la punct a detaliilor între parohie, 
arhiepiscopie, ingineri, arhitecţi şi maica noastră superioară, 
nu se poate face nimic. 

— Spitalul nu a fost vândut? întrebă Abby. 

— Să spunem că suntem „în negocieri“ și haide s-o lăsăm 
asa, fiindcă spun mai mult decât ar fi cazul. Se uită iar la 
Abby. Eşti sigură că te simţi bine? 

Eu nu mă voi simţi bine niciodată, gândi Abby. Mama 
mea a fost o paranoidă schizofrenică care s-a sinucis 
aruncându-se pe fereastră, tata se stinge lent din cauza bolii, 
sora mea s-a culcat cu logodnicul meu, bărbatul care m-a 
înşelat cu diverse femei după ce ne-am căsătorit. După ce am 
divorțat, m-a umilit în mod public, iar acum, de curând, el şi 
o amică de-a lui au murit, fiind victimele unui asasinat 
macabru şi înscenat. Ooo, nu, nu voi fi niciodată în regulă. 

— Mă simt bine, spuse Abby. 

Îngrijorarea aduse câteva riduri pe fruntea maicii Maria. 

— Poate că ar fi bine să vii înăuntru. Ea ridică privirea 
spre norii grei. Cred că am putea bea o ceaşcă de ceai. 

— Nu e nevoie. Credeţi-mă. Acum, că ieșise din spitalul 
acela înfricoșător, voia să plece de acolo cât mai repede posibil. 

Sora Maria avea o privire sceptică. 

— O să mă sunaţi după ce se repară încuietoarea, ca să pot 
arunca o privire în dormitorul mamei? 

— Eşti sigură că vrei să o faci? 

— Da! zise Abby, cu convingere, privind în urmă spre 
gard și spre zona cu vegetaţie bogată. De aici putea zări 
cărămizile roşii ale spitalului, înconjurat, după cum se putea 
vedea, de acri întregi de pădure. Ideea fusese aceea că sunetele 
blânde, aromele și priveliștea naturală vor reuși să calmeze 
mințile chinuite ale pacienţilor ce fuseseră internați acolo. 

— Bineînţeles că-ți voi telefona. Ploaia se înteți, răspândită 
de bătaia vântului. 

— O să telefonez ceva mai târziu la mănăstire ca să vă 
comunic numărul meu de telefon. 

Imediat ce călugăriţa fu de acord, Abby îi făcu semn cu 
mâna drept rămas-bun, se îndreptă apoi spre mașină și se urcă 
la volan. Prin parbrizul aburit, ea urmări cum sora Maria o 
pornește surprinzător de repede spre o ușă încastrată în zidul 
înconjurător al mănăstirii. 

Abby răsuci cheia în contactul micuţei sale Honda și 
execută un viraj rapid, după care se strecură uşor spre şoseaua 
principală. 

Nu se obosi să cotească pe aleea bifurcată care făcea 
legătura cu spitalul. 

Văzuse destul pentru o singură zi. 


El avu răbdare ca ea să plece. 

De la fereastra celui de-al treilea etaj, o zări dincolo de 
porți, acolo unde arborii făceau o breșă ce permitea să se 
vadă o porţiune de șosea. Doar o imagine, care durase cel 
mult două secunde, a mașinii ei care tocmai trecea pe acolo, 
cotind-o spre șosea. Dar era suficient. Deocamdată. Punându-și 
în aplicare supravegherea, el ridică binoclul greoi, pentru a fi 
pregătit să-i surprindă expresia în secunda în care ea avea să 
treacă pe porțiunea aceea de drum. 

Dură mai mult decât îşi imaginase el, probabil din pricina 
acelei călugăriţe blânde, care avea, la rândul ei, nişte secrete 
întunecate, ce semănau destul de mult cu ale lui. Femeia aceea 

umilă, învesmântată în negru, putea să pară multora o sfântă, 
dar el știa bine că nu era deloc așa. 

Curând, secretul ei avea să fie dezvăluit. 

Ca şi secretele celorlalți. 

Trebuia să acţioneze repede, așa că avea de gând să sară 
peste anumite puncte ale planului său. Cu ajutorul binoclului, 
zări o săgeată argintie care înainta prin perdeaua ploii. Inima 
îi tresări, iar senzaţia anticipării îi inundă trupul. O fierbinţeală 
rapidă i se strecură prin vene în secunda în care o zări luând 
curba mult prea în grabă. Pe carosabilul umed din pricina 
ploii, anvelopele alunecară, iar partea din spate a maşinii se 
dezechilibră. 

El îşi imagină teama ei în momentul în care se străduia să 
țină volanul în pozitia corectă. 

Își umezi buzele atunci când ea reuși să-și readucă Honda 
în poziția corectă, după care dispăru din raza lui vizuală. 

Inima lui bătea într-un ritm drăcesc, iar el simţi cele câteva 
picături de sudoare de deasupra buzei: superioare. Semăna atât 
de bine cu Faith... i se uscă gâtul, iar pofta carnală se strecură 
în adâncul lui, asemenea unui șarpe fierbinte. 

Faith... ah, frumoasă... 

Capul începu să-i duduie, iar el își aminti de căldura ei 
dulce și primitoare, de gâfâitul ei în secunda în care el o 
penetra, de licărul de teamă din privirea ei fierbinte şi 
nerăbdătoare. Trupul lui se cutremură, gândindu-se la 
abandonul, la dorinţa care o făcea să se zbată dedesubtul lui 
şi să-și înfigă dinţii în umărul său. 

Buzele lui se crispară și el gâfâi. Doamne, cât de mult o 
dorea în clipa aceea, o dorinţă de-a dreptul dureroasă. Tânjea 
să-i simtă trupul suplu și fierbinte lipit de al lui. 

Toate la timpul lor, îşi zise el, strângând cu putere 
pleoapele. Chipul lui Faith apăru în mintea sa... ochii ei plini 
de pasiune, râsul ei răguşit, invitația nărăvașă a buzelor ei 
alunecoase. Şi în vreme ce și-o imagină, aproape 
adulmecând-o, trăsăturile ei se modificară ușor-ușor, iar 
amintirea mamei deveni brusc imaginea fiicei. 


222 


13 


Dn văzut atunci ultima dată, insistă Maury Taylor, în 
vreme ce ei se aflau în sala de la recepție a postului de radio. 
Bentz, pe care îl sunaseră mai devreme, le povestise deja că 
Maury, care-și petrecuse alte câteva ceasuri în scaunul lui 
Luke Gierman, era liber. Programul lui Gierman fusese difuzat 
la ore diferite pe parcursul după-amiezii și al serii și, potrivit 
ultimului sondaj, raitingul crescuse ametitor. 

Acesta era efectul decesului unei persoane. Faima 
instantanee. Sau ticăloşia. Probabil că în cazul lui Gierman 
era valabilă ultima variantă. 

— l-am explicat deja toate astea celuilalt detectiv. Cum îl 
cheamă? întrebă Maury, pocnind apoi din degete. Brinkman, 
grăsanul cu tupeu. 

Bentz aprobă. 

— Ştiu, dar eu am fost plecat din oraș, așa că mai verific 
încă o dată o parte din detalii, zise el, informaţia fiind cât se 
poate de falsă. Brinkman făcuse o treabă destul de bună în 
privința interogării celor de la postul de radio, dar Bentz voia 
să verifice personal cum se petrecuseră lucrurile acolo. 

În plus, teritoriul era unul cunoscut. Cu câţiva ani în urmă, 
vizitase adesea acest loc, pe vremea când părintele John, un 
psihopat de cea mai joasă speţă, bântuia pe străzile orașului 
lor. Fascinaţia acestuia pentru doctorul Sam, un psiholog, care 
lucra la radio, reprezentase unul dintre cele mai negre 
coșmaruri posibile. 

Postul de radio, o clădire situată la capătul străzii Decatur, 
aproape de intersecția cu Jackson, arăta aproape la fel ca pe 
vremea aceea. Recepţia era dotată cu bănci din lemn, unul 
dintre pereți fiind acoperit în întregime de o vitrină de sticlă 
în care se aflau expuse premii și alte articole, fotografii ale 
celebrităților și chiar o păpuşă voodoo. Melba, recepționera, 
părea să vorbească veşnic la telefon. 

— Tot ce știu e că Luke era necăjit rău de tot, adică vreau 
să spun cu adevărat supărat pe fosta lui nevastă, le explică 

Maury. Ea îi aruncase o parte din lucruri, iar el a discutat 
despre asta în timpul emisiunii din ziua respectivă. Făcu o 
grimasă. Ştiu că noi am făcut și niște chestii ceva mai urâte 
în timpul emisiunii, deşi Luke nu avea obiceiul să-și verse 
amarul în privința vieții personale, neplăcându-i să-și spele 
rufele în public. Urma un soi de cod etic, nescris, în privința 
asta. 

- Cod etic? Bentz nu crezu o iotă. El își imagina că 
Gierman ar fi făcut absolut orice, inclusiv să-și trimită bunica 
pe Lună, de dragul creșterii ratingului propriei emisiuni și de 
dragul orgoliului său exacerbat. 

— Da, aşa era, cu toate că a negat asta până la moarte, 
dar... ooo, la naiba, zise Maury, auzindu-și propriile vorbe. 

— Dar ce? 

Taylor îşi feri privirea, fixând-o asupra unui neon care 
reflecta pe fața sa o lumină combinată, roz cu albastru, după 
care îi privi pe polițiști. 

— Dar eu cred că era încă îndrăgostit de ea. Văzându-l pe 
Bentz cum ridică din sprânceană, adăugă repede: Ah, mdda, 
mdda, știu. Îi plăceau puștoaicele. La dracu’, nu ne plac 
tuturor? Nu se sătura... era genul de bărbat-târfă. Habar nu 
am câte femei a călărit, dar mi-a povestit despre câteva, iar eu 
i-am relatat deja chestia asta celuilalt ofițer de poliţie. Singura 
de care îmi amintesc şi despre care Luke mi-a pomenit o 
singură dată, pe vremea când era mult mai sărac, a fost sora 
fostei lui sotii. 

— Poftim? 

— Mdda... nevestei lui nu prea i-a convenit povestea asta, 
dacă înțelegeţi ce vreau să zic. Atunci când mi-a povestit, cu 
toate că era beat, el a spus-o în gura mare, a râs, ca şi cum 
ar fi fost vorba de o simplă glumă, dar nu cred. 

Bentz analiză informaţia în mintea sa, simțind cum îl 
cuprinde un val de furie. Trecuse prin aceeași situaţie. O, 
măiculiță, o măiculiţă, știa ce înseamnă asta. Nu ştia însă ce 
însemnase pentru Abby să descopere că soțul ei o înșelase cu 
propria ei soră, dar presupunea că rezultatul fusese unul 
dezastruos. 

— Nu contează dacă aventura cu cumnata sa a fost 
adevărată. 

Pe toti dracii. Contează foarte mult. 

— Eu am avut întotdeauna impresia că el nu a reușil 
niciodată s-o uite pe fosta sa soție. 

— A declarat el asta? 

— Luke? Să admită că încă i se aprindeau călcâiele după 
o femeie care nu mai voia să aibă de-a face cu el? Nu. Nu era 
stilul lui. Maury înălţă din umeri, clătinând apoi din cap. Dar, 
cine știe, poate că impresia mea era una total aiurea. 

— Fostei soţii nu avea cum să-i placă atracția pe care o 
simţise el pentru cumnata sa. 

— Ooo, nu. Vai! Ştiţi ce se spune despre dragoste şi ură. 

Bentz nu avea de ce să-l contrazică, deși știa, din proprie 
experienţă, cât de subţire era linia dintre dragoste și ură, aceasta 
fiind, adesea, de-a dreptul invizibilă. 

— Se supără cineva dacă mă uit o clipă prin biroul și prin 
dulapul lui? 

— N-aveţi decât. Dar polițistul celălalt... 

— Brinkman? 

— Mdaa! Doamne, de ce nu pot să țin minte numele omului 
astă? fornăi Taylor, nemulțumit. Nu e a bună. Eu am nevoie 
de memorie, omule, trebuie să gândesc rapid, fie că stau pe 
scaun, fie că mă ridic în picioare. Le oferi un rânjet larg și 
plin de mândrie, asemenea unui licean retardat care tocmai a 
reușit o mișcare inteligentă. Directorul postului zice că vrea 
să mă transforme în al doilea Gierman. Ce ziceţi de asta? 

Bentz își imagină că directorul postului nu ar fi putut face 
o favoare mai mare publicului ascultător din New Orleans. Ce 
era cu Brinkman? 

— Oh. Da. El a cercetat lucrurile lui Luke. A luat ce a 
considerat de cuviinţă. Biroul lui Luke e exact acolo. Maury 
îl conduse pe Bentz la capătul coridorului principal, cunoscut 
sub numele de „aorta“, traversând holurile labirintice ale 
clădirii. Trecură pe lângă o mulţime de angajaţi, ca și pe 
lângă cabinele din sticlă și pe lângă camerele de redactare. 

— Ce știi despre iubita lui Gierman? 

— Nia? mârâi Taylor. Un fund drăgălaș, dar cu o mansardă 
nu prea mobilată, dacă pricepeţi ce vreau să spun. El își lovi 
tâmpla cu două degete. Ea nu e neapărat dotată, iar Luke se 
plictisea foarte repede în cazul în care femeia nu putea ține 
pasul cu el. Atracția fizică era cât se poate de potrivită, îl 
ținea mereu în priză, dar știți bine că ea durează destul de 
puțin. 

Ca şi cum băiatul asta ar fi fost Casanova sau Doctor 
Phil. Problema era că, potrivit lui Bentz, de data asta Maury 
avusese dreptate. Oare nu era Bentz însuși un bun exemplu? 
El nu plănuise niciodată, după existenţa primei soţii, să se 
recăsătorească, însă Olivia Benchet se dovedise a fi perechea 
lui mentală și, în același timp, o femeie deosebit de atrăgătoare. 
Exista oare o combinaţie mai sexy decât asta? 

Taylor, trecând pe lângă o cutie cu LP de colecţie, 
continuă: 

— Nia şi Luke se despărţiseră — cred că aţi aflat deja. Din 
câte am auzit, ea și-a găsit pe altcineva, un aiurit... chiar mai 
nebun decât era Luke, dacă vă vine a crede. Înalt, bronzat Și 
chipeș, ia declarat ea lui Luke, după care s-a îndrăgostit cu 
adevărat de el. Pretinde că ar fi cel mai grozav iubit pe care 
l-a avut vreodată. Poţi să pariezi pe chestia asta? Ah! Se uită 
peste umăr, la Bentz, cu privirea aceea care voia a zice: „toți 
am trecut prin faza asta“. După toate aparențele, mica Nia se 
întâlnea cu el de vreo câteva săptămâni. Cum vi se pare vestea 
asta? Infidelul înșelat la rândul său. Un fel de dreptate cosmică. 

— Numai că infidelul a fost ucis în cele din urmă. 

— Mdda, zise Taylor, făcând o grimasă. În afară de asta, 
da. De două ori „Vai!“. O treabă urâtă, nu-i așa? 

— Cât se poate de urâtă. Ajunseră în partea din spate a 
clădirii, unde un şir de birouri erau despărțite de câte un 
perete. Şi Gierman? Mai avea și alte iubite sau foste neveste 
care ar fi putut să-i facă felul? 

— Nu cred. În timpul emisiunii se purta întotdeauna ca și 
cum ar fi avut o iubită, indiferent dacă era așa sau nu. Asta 
făcea parte din rutină, zise Maury, făcând semn spre biroul lui 

Gierman, unde pixurile marca Sharpie erau depozitate într-o 
cană personalizată, decorată cu un labrador ciocolatiu. 
Deasupra mapei de birou erau așezate câteva fotografii ale lui 
Gierman, în barcă, la schi, jucând tenis sau stând rezemat de 
aripa unui BMW-sport, ori alergând în compania aceleiași 
căţelușe a cărei imagine se afla imprimată și pe cana pentru 
cafea — o înșiruire virtuală a propriei imagini și a hobby-urilor 
sale. Un egomaniac. Alături de acestea mai exista o fotografie, 
în format mic, a unei doamne pe care Bentz o recunoscu ca 
fiind Abby Chastain. În fotografia respectivă, ea privea spre 
mare, părul ei roșcat și ondulat fluturând în bătaia vântului, 
buzele ei deschizându-se într-un surâs sexy, care dădea la 
iveală o gropiță mică. Ea poseda genul acela de privire ce 
reușea parcă să pătrundă până în cel mai adânc ungher al 
inimii unui bărbat. 

Mda, își zise el, Maury Taylor avea dreptate. Nimeni nu 
ar păstra o asemenea poză dacă nu ar fi îndrăgostit lulea de 
femeia cu pricina. 

Bentz aruncă o privire în spate, spre Taylor. Bărbatul 
acela minion privea, la rândul lui, fotografia. 

— Ce v-am zis eu? spuse el. Singura femeie de care i-a 
păsat cu adevărat vreodată lui Luke Gierman era fosta lui 
nevastă. 


Montoya cercetă atent mulțimea, făcând o verificare 
mentală a tuturor persoanelor îndoliate care se adunaseră în 
jurul capelei situate la intrarea Colegiului All Saints. Un preot 
tânăr, părintele Anthony, stătea pe treptele din fața ușii sub 
formă de arcadă. Lângă tânărul preot se afla mai bătrânul său 
coleg, părintele Stephen; acesta se ruga cu capul plecat. Alături 
de el, se afla doamna decan Usher. De pe borul pălăriei acesteia 
se scurgeau picăturile de ploaie. 

Sute de studenţi se adunaseră în jurul treptelor din faţa 
capelei, fiecare ținând în mână o lumânare și ascultând captivaţi 
vocea moale și caldă a preotului, asistând la priveghiul lui 
Courtney Mary LaBelle. 

Clopotele capelei bătură în surdină, în vreme ce părintele 

Anthony, o fire caldă și aprinsă, repovesti bucuria pe care o 
trăise cunoscând-o pe „Mary“ și tragedia care, cu toate că se 
pusese de bunăvoie în slujba Domnului, o răpusese la o vârstă 
atât de fragedă. Pe ea, o fiinţă atât de nevinovată. Şi care 
credea atât de mult în Dumnezeu. Părintele Anthony, cu gulerul 
lui alb, un semn distinct în noapte, forma un contrast izbitor 
cu costumul şi cu cămașa sa. Părintele își ridică braţele în 
semn de implorare și Montoya observă că nu purta reverenda 
pe care, probabil, o îmbrăca la liturghia dedicată înhumării. 

Vântul se înteţi înăuntrul campusului, făcând mușchiul 
spaniol să danseze atârnat de crengile copacilor de deasupra 
lor, în timp ce părintele Anthony îi avertiza că nimeni nu 
trebuia să aibă „inima grea“, fiindcă Mary era acum alături de 
Dumnezeu, cu siguranţă într-un loc mult mai bun decât cel în 
care trăia mulțimea prezentă la ceremonie. 

Montoya asculta, preocupat de altceva. 

Cei prezenţi se rugară și plânseră, ridicându-și lumânările 
în întuneric, timp în care Montoya îi filma cu o cameră video 
minusculă și bine ascunsă. În cel mai rău caz, fotografiile 
aveau să fie neclare, dar, cel puţin, vor constitui o dovadă; el 
era convins că părintele Anthony n-ar fi fost de acord cu o 
cameră video care să-i filmeze pe studenţi sau pe oricine ar 
fi trecut pe aici, femeie sau bărbat, pătruns de durere. 

Montoya spera ca ucigașul să fie destul de tupeist, încât 
să asiste la ceremonie. De multe ori, criminalul vrea să ia 
parte la desfășurarea anchetei, să fie aproape de locul acţiunii, 
dezvăluind cum se consideră el drept o inteligenţă superioară, 
în vreme ce poliţiştii înapoiaţi încearcă să-i dea de urmă. 
Criminalul urma să apară la locul crimei, la priveghi, 
amestecându-se în mulțime sau stând ascuns undeva, 
nerăbdător să ia parte la anchetă sau la durerea celorlalți. Era 
important pentru orgoliul său să ştie că este „inteligenţa“ din 
spatele tragediei. Apariţia lui era doar o problemă de timp. 

Aşa că, Montoya se prefăcu că se roagă, că ascultă cu 
mare atenţie vorbele pline de înţelepciune ale predicatorului, 
dar, în tot acest timp, el cercetă chipurile celor prezenţi în 
mulțime, însă nu observă nimic neobişnuit. Aparențele însă 

nu contau. Unii criminali aveau abilitatea de a se pierde în 
mulțime, de a părea normali, asemănători cu ceilalți. Nimeni 
n-ar fi putut bănui că sunt în stare să taie gâtul soţiei lor sau 
să-și împuște vecinul din cauza zgomotului supărător al mașinii: 
de tuns iarba sau să planifice în detaliu moartea mai multor 
victime. 

La început, nimeni nu-l bănuise pe criminalul în serie Ted 
Bundy, un tip arătos, absolvent de psihologie și având un 
viitor politic promiţător. Bundy lucra într-un centru dedicat 
victimelor violurilor din Seattle. În cazul criminalului BTK 
din Wichita, complice fusese un ofițer de poliţie, o fire 
credincioasă. Mai aproape de oraşul lor, fuseseră părintele 
John și „Alesul“, care nu treziseră niciun fel de suspiciuni, în 
vreme ce-și puneau la cale crimele oribile. Doctorul John 
McDonald, un strălucit și tânăr chirurg, plănuise măcelărirea 
propriei familii, dar susținea cu vehemenţă că era nevinovat. 

Nimeni nu putea identifica, doar potrivit înfățișării sale, 
un ucigaș. 

Cu meticulozitate, Montoya fotografie fiecare persoană 
care se arăta sincer sau fals îndurerată de moartea lui Courtney 
LaBelle. Acei oameni erau atât de porniţi împotriva crimelor, 
încât se aventuraseră să iasă afară într-o seară atât de urâtă. 

Ca pentru a-i întări ideea, vântul se înteţi, făcând ca flacăra 
lumânărilor să tremure și să se stingă. Umbrelele fură smulse 
și una dintre ele întoarsă pe dos. 

— Haideţi să ne rugăm Domnului, zise preotul, ridicând 
din nou brațele către cer. Restul ceremoniei urma să se 
desfășoare în capelă. El îşi împreună mâinile, lăsându-și capul 
în piept. 

Toţi ce strânși în apropierea capelei făcură același lucru. 

Cu excepția lui Montoya. 


— Mi-ai promis că mă suni, o admonestă Zoey pe Abby, 
imediat ce ea răspunse la telefonul din bucătărie. 

Abby cercetă cu privirea încăperea. După întâmplarea de 
la „A noastră Doamnă a Virtuţilor“, nu putea scăpa de senzaţia 
că era urmărită, 

O pornire, pur și simplu, paranoică. 

Nu, nu paranoică, ci extrem de precaută. 

Ușa frigiderului era întredeschisă, Hershey așteptând 
răbdătoare, în vreme ce Abby se uita la sticlele cu sos pentru 
salată pe jumătate consumate și la alte tipuri de sosuri, 
încercând să găsească un borcan de iaurt. 

— Stau şi aştept de câteva ceasuri, zise Zoey. 

O, fii serioasă, gândi Abby. 

— Ştiu, știu, Zoey. Îmi pare rău, nu mi-am dat seama când 
a trecut vremea. Era nervoasă fiindcă simţea nevoia să dea 
explicaţii şi să se scuze faţă de sora mai mare. Avea treizeci 
și cinci de ani, ce Dumnezeu, nu mai era un copil, o fetiță 
zvăpăiată. Am avut de lucru. Şi să ştii că nu am aflat nimic 
despre înmormântarea lui Luke. 

— Va avea loc în curând, nu-i așa? 

— Nu ştiu când ar „trebui“ să aibă loc. Dacă familia va 
decide să-l incinereze, atunci serviciul funerar poate avea loc 
mai târziu. Uite, Zoey, eu nu sunt sigură ce rol voi avea în 
toată povestea asta. Sau dacă voi avea vreunul. Fosta soţie nu 
are niciodată un loc de onoare la masă, știi bine. Nu am 
păstrat o relaţie specială cu familia lui şi nici nu aș beneficia 
de un loc „regesc“. Dar, cum spuneam, o să le transmit 
regretele mele, deși nu sunt sigură că aș mai avea așa ceva. 

Zoey respiră sacadat. 

— E destul de dur ce spui, Abby. 

— Tu nu ai ascultat ultima lui emisiune. Deschise capacul, 
dând apoi la o parte învelitoarea de plastic a cutiei cu iaurt. 
Cu o uşoară mustrare de conștiință, decise că prezentul e cel 
mai bun moment pentru a spune lucrurilor pe nume. leri am 
fost acolo. 

— Unde acolo? 

— La spital. 

Urmară o pauză şi o tăcere incomodă. 

— De ce? întrebă Zoey în cele din urmă. 

— Au de gând să-l demoleze și... 

— Bravooo! 

„Și mi-am zis că ar trebui să-l vizitez. 

— Pentru că un psihiatru tâmpit ti-a recomandat chestia 
asta? 

Abby simţi cum se crispează. Consultase mai mulți 
psihiatri după sinuciderea mamei sale, unii mai grozavi decât 
alţii, dar nu toţi, după părerea ei, își cunoșteau bine meseria. 

— Fiindcă am simţit că așa trebuie să procedez. 

Sora ei mormăi ceva abia auzit, ceva ce ea nu reuși să 
priceapă, după care întrebă pe un ton mai ridicat: 

— Și? Cum a fost, Abby? Ti-ai reamintit de vremurile 
bune de altădată? 

— N-ai pic de haz, Zoey, zise Abby printre dinți. Ca să-ţi 
spun adevărul, a fost o experiență foarte ciudată. Şi 
înfricoșătoare. Cu adevărat înfricoșătoare. Locul acela a devenit 
o ruină. M-am întâlnit cu o călugăriță care a lucrat acolo. M-a 
văzut când am intrat, fiindcă a trebuit să parchez mașina în 
dreptul mănăstirii. Poate că-ți mai aduci aminte de măicuța 
Maria. E înaltă. Frumușică. De origine hispanică, cred. 

— Da, mi-amintesc de ea, zise Zoey. 

— A fost alături de mama când a murit. 

Zoey nu răspunse. 

— A fost ciudat. Ea m-a confundat cu tine, cred. Se pare 
că, după părerea ei, eu am alergat în spital înaintea ta și a 
tatei sau, cel puţin, asta îmi imaginez că voia să spună. Abby 
deschise un sertar și își luă o linguriţă. A zis că eu tocmai 
urcam pe scară în momentul în care ea se grăbea spre parter 
și că te-a văzut ducând în brațe cadoul pentru mama... ori 
ceva de genul acesta. Abby simţi cum sprâncenele i se lipesc 
brusc una de alta. Sau, cel puţin, asta cred eu că voia să 
spună. Oricum, totul a fost extrem de straniu. Ea luă o 
lingurință de iaurt. Zoey tăcea mai departe. Zoe? 

— Mdaa. 

— Ce zici de toate astea? Iaurtul rece îi alunecă pe gât, dar 
ea aproape că nu-i simţi gustul. 

— Habar nu am ce motiv ar avea să declare una ca asta. 
Bănuiesc că e destul de în vârstă. Și, probabil, confuză. 

— Adesea părea destul de lucidă. 

— Adesea, repetă Zoey, subliniind fiecare cuvânt. Au trecut 
douăzeci de ani de atunci, Abby. 

— Hei. Ea ridică lingurita, răsucind-o spre fereastră, ca și 
cum ar fi făcut semn spre sora ei. De ce am senzaţia că mă 
minţi? 

— Fiindcă nu-mi face plăcere să discut despre spital și 
despre moartea mamei, de aceea. Știu că tu nu ai încheiat încă 
subiectul acesta, dar eu am făcut-o şi nu vreau să-l actualizez 
ori de câte ori e ziua ta sau când se mai împlineşte încă un 
an de la moartea ei. 

— E şi aniversarea ei, îi reaminti Abby surorii sale. 

- Da, da, știu. Între voi a existat legătura asta specială, 
karma asta unică, parantată de Dumnezeu, sau cum oi vrea 
să-i spui, pe care o percepeaţi doar voi două. Am înțeles. Dar 
eu nu fac parte din ea şi, din punctul meu de vedere, ar trebui 
să ne vedem de viaţa noastră. 

— Participând la înmormântarea lui Luke? Abby avea o 
voce seacă. 

— Da! Hai să ne apropiem puţin și datorită acestui 
eveniment. Imediat ce el va fi înhumat, incinerat, ori mai ştiu 
eu ce, aș zice că noi ar trebui să comandăm două 
cosmopolitane, să închinăm în memoria lui și apoi să îngropăm 
trecutul o dată pentru totdeauna, de acord? Ea vorbea din ce 
în ce mai precipitat, ridicând vocea cu o octavă. Când termină 
ce avea de spus, aproape că nu mai era în stare să respire. 

- OK. Perfect. 

— Prin urmare, o să vin în New Orleans. 

— Perfect, repetă Abby, zâmbind prefăcut. Să știi, Zoey, 
că înainte de a bea păhărelele acelea, putem discuta despre 
foarte multe lucruri, da? Inclusiv despre mama și despre ziua 
în care a murit. Cred că știi mult mai mult decât ai mărturisit 
vreodată. Dacă nu vrei să mergi cu mine acolo, e OK, dar 
vom discuta despre asta. 

— Ooo, Abby... 

— Am nevoie de asta, Zoe, zise ea, după care închise, 
trântind receptorul. Aruncă iaurtul neterminat în chiuvetă. De 
unde până unde ideea asta? Întotdeauna avusese impresia că 
sora şi tatăl ei nu fuseseră completamente sinceri cu ea în 
privința acelei zile, dar nu-i luase niciodată la rost cu 
vehemenţă. Fusese mulțumită să stea în micuțul său cocon de 
nevinovăție, fiind-i teamă de ce ar putea descoperi, dacă ar fi 
ieșit pe neașteptate de acolo. 

Faptul că sora Maria insistase că ea fusese cea care intrase 
în spital, atunci când mama ei se aruncase în brațele mortii, 
readusese în mintea ei anumite amintiri, unele pe care nu știa 
că le alungase. Ceva din amintirea accidentului nu se lega — 
și aşa se întâmplase vreme de douăzeci de ani. 

Ea se aflase înăuntrul spitalului. Își amintea cum alerga 
pe scară, gata-gata să dea peste călugărița aceea înaltă, care 
o avertizase să nu mai alerge așa și când va ajunge pe palier. 
Dar Abby nu-i dăduse atenţie femeii înveșmântate în negru, 
cu privirea sobră și cu veşmântul fluturând în jurul ei. Alergase 
pe lângă ea, ajungând la ceea ce părea a fi ultimul etaj al 
clădirii, cu ochii ţintă la salonul 307... 

De aici încolo, memoria ei nu mai înregistrase absolut 
nimic. 

Stând cu ochii închiși, Abby încercă să revadă cele 
petrecute atunci și, mai ales, să înțeleagă de ce, ah, de ce 
trupul mamei ei căzuse pe ciment, zdrobindu-se? Simţi o durere 
ascuţită deasupra cefei, o durere care pulsa, avertizând-o că 
răspunsul nu ar fi deloc pe placul ei. Cu toate astea, se luptă 
să-și aducă aminte. Strângând tare cu palmele blatul mesei, în 
căutare de sprijin, ea își forță memoria să facă saltul acela în 
timp. Dacă nu era adevărat că ea coborâse din mașină, că 
urcase apoi scara spitalului, atunci însemna că nu o părăsise 
doar memoria, ci şi familia. Tatăl ei. Sora ei. 

Vreme de douăzeci de ani, considerase că nu era ceva în 
regulă în privinţa acelei zile, dar îi fusese teamă să scoată 
adevărul la lumină, să-l dezvăluie. 

Dar acum se sfârșise. 

Venise vremea să nu se mai protejeze, să rupă plasa aceea 
a minciunilor, a dezamăgirii și a sentimentului de vinovăţie. 
lar Zoey avea s-o ajute, indiferent că era sau nu de acord. 


Noaptea aceea se dovedi una extrem de plină: Montoya 
își petrecuse timpul discutând cu studenții prezenți la priveghi, 
făcând o nouă verificare în privința amicilor lui Courtney 
LaBelle. Apoi discutase, preţ de câteva minute, cu părintele 
Anthony, înainte ca acesta să plece în mare grabă. Poate că 
se ducea, conform îndatoririi sale, acasă la familia LaBelle 
pentru a o consola. Lui Montoya nu-i plăcu preotul. Părintele 
Anthony Mediera era mult prea previzibil, mult prea calm, 
mult prea perfect pentru gusturile lui Montoya. 

Ceva mai târziu, Montoya trecu pe la apartamentul Niei 
Penne și o găsi în compania noului ei iubit. Minionă, de-ai fi 
zis că seamănă cu un elf, cu părul blond-deschis, încadrând 
un chip pe care Montoya îl asemănase cu acela al lui Tinker 
Bell, ea răspunse politicos la câteva întrebări, fără a-şi schimba 
declaraţia iniţială. Montoya observă că noul bărbat din viața 
ei avea într-adevăr o alură atletică. Cea mai mare parte a 
conversaţiei el se dovedi o companie tăcută. 

Prietenul stătuse în picioare, în apropierea șemineului fals, 
cu braţele încrucișate la piept, bicepșii ieșind în evidenţă sub 
materialul unui tricou mult prea strâmt, care dădea la iveală 
o talie zveltă şi un abdomen de oțel, după bănuiala lui 
Montoya. Numele lui era Roy North, la pantofi purta măsura 
12, iar Montoya intenționa să-l verifice. In înfățișarea lui Roy 
se ghicea ceva primitiv, un soi de furie, iar mușchii și 
testosteronul acela în exces îl sâcâiau într-un fel pe Montoya. 
Oricum, el nu se aflase în Toronto în săptămâna în care Nia 
își vizitase prietenii. 

Cât despre Nia, ea nu părea deloc o fostă iubită îndoliată. 
Ba mai mult, atunci când el aruncă o privire spre mulţimea 
aceea de cutii împrăștiate peste tot în living, ea zâmbi, 
recunoscând că urma să renunțe la apartament și să se mute 
cu „Domnul Picior Mare.“ 

Și toate astea de dragul iubirii veşnice, realiză Montoya, 

înaintând în pas grăbit spre vehiculul său, parcat undeva în 
laterală, în apropierea apartamentului Niei. Pentru o fracțiune 
de secundă, în timp ce revenea la mașina sa, se duse cu gândul 
la Marta... frumoasă, plină de viață, temperamentală și 
fermecătoare. Își închipuise că ea va fi femeia alături de care 
avea să-și întemeieze o familie, dar șansa asta îi fusese răpită. 
Și totuși, tristețea de altădată și furia oarbă care îl măcinau 
scăzuseră treptat în intensitate; nici măcar nostalgia nu mai 
punea stăpânire pe el. Îi era greu să-și imagineze cum arăta, cu 
ochii aceia întunecaţi și părul ei lung, negru şi ondulat. Când 
reușea acest lucru, imaginea devenea neclară, ca și cum ar fi 
fost ștearsă de ploaia care mai cădea și acum din înaltul cerului. 

Chipul altei femei își făcuse apariția. 

O femeie frumoasă, cu ochi de culoarea coniacului, cu 
șuviţe roșcate, ondulate și rebele și cu buze cărnoase. Abby 
Chastain. Fosta soţie a lui Luke Gierman, suspectul numărul 
unu în ancheta pe care o desfăşura. La dracu’. Ea ar fi trebuit 
să fie ultima femeie de care Reuben Montoya să se simtă 
atras, chiar ultima, iar el era conștient de lucrul acesta. 

Dar nu se întâmpla întotdeauna astfel? Povestea fructului 
oprit? De câte ori nu se simţise atras de femei măritate? De 
câte ori nu flirtaseră cu el? Câte din ele nu fuseseră logodite 
cu altcineva? Nu trecuse niciodată dincolo de limite, dar ar 
minţi dacă n-ar recunoaște că fusese tentat s-o facă. Din păcate, 
așa era. 

Dar cu Abby lucrurile stăteau cu totul altfel. Ea nu flirtase 
cu el și nu făcuse pe nevinovata, dezvăluindu-i apoi anumite 
zone ale trupului și nici nu jucase rolul vulpii șirete pentru a-l 
intriga. 

La dracu’, nici măcar nu avusese ocazia! Abia dacă o 
cunoștea. O întâlnise de câteva ori în niște circumstanțe pline 
de tensiune. Era doar stresat, atâta tot, și, în afară de asta, nu 
mai avusese de mult o femeie. De prea mult timp. 

Stând în ploaia aceea nemiloasă, îşi descuie mașina, se 
strecură înăuntru şi trânti portiera. Ştergându-și picăturile de 
ploaie de pe față, porni motorul, întrebându-se cum de începuse 
deja să viseze la ea. 

Ea nu putea fi a lui, şi cu asta basta. Se uită în oglindă, 
după care învârtind uşor de volan, schimbă viteza și o porni 
la drum în noaptea ce coborâse deja deasupra Louisianei. 


Poarta aceea afurisită se înţepenise! 

Cum naiba se putuse întâmpla aşa ceva? 

Asa Pomeroy se aplecă peste geamul Jaguarului său și 
formă codul cu ajutorul căruia urma să deschidă porțile 
proprietăţii lui. Încă o dată. Nu se întâmplă nimic, cu excepția 
faptului că fu udat de ploaie. Ploaia cădea ca o perdea deasă, 
scurgându-se pe parbriz. 

— Nemermnica dracului! Haide, haide. E] formă codul pentru 
ultima dată, înjurând zgomotos, după care verifică din nou 
telecomanda. Apăsă pe butoane de mai multe ori la rând, dar 
afurisita de poartă nu se clinti. 

Avea asupra sa telefonul mobil, desigur, dar cui să 
telefoneze? Vanessa plecase la mama ei, pentru a petrece acolo 
o săptămână încântătoare, servitoarea își luase liber în seara 
asta, grădinarul priceput la toate plecase de vreo douăzeci de 
minute, iar el băuse prea mult ca să poată solicita prezența 
unui ofițer de poliție. Oricăruia dintre amicii săi îi trebuiau 
aproximativ patruzeci de minute pentru a ajunge aici și, în 
afară de asta, erau și ei destul de bine piliți după o seară 
petrecută la club. 

Nu, trebuia să se descurce singur, ceea ce, de obicei, nu 
reprezenta o problemă. Dincolo de alte posibile calităţi, era 
un tip eficient şi capabil. La dracu”, nu fusese de două ori în 
Vietnam doar pentru a reveni în bătrâna și amabila Americă, 
cu scopul de a construi, vinde și apoi exporta o armă 
performantă. El vânduse carabine, grenade, bazooka, muniţie 
de tot felul în întreaga lume, devenind mai bogat decât visase 
vreodată să ajungă. Şi asta $e datorase doar naivităţii 
yancheilor. Moştenise de la tatăl său farmecul sudist și de la 
mama sa abilitatea specifică americană de a ști cum și ce să 
faci, dezvoltate de generaţii întregi de înaintași. 

În seara asta, cu voia Domnului, el nu avea de gând să se 
lase înfrânt de o porcărie tehnologică ieftină, produsă în 

Japonia. Își luă pălăria Stetson, o potrivi pe cap, scoase o 
lanternă din compartimentul pentru mănuși, după care îşi puse 
pe vârful nasului ochelarii pentru citit și cobori din mașină. 
Ploaia curgea șiroaie, udând zdravăn pantofii lui italienești 
din piele, cei pe care Vanessa insistase să-i cumpere când 
merseseră ultima dată la Tuscany. Doamne, ce vreme şi ce de 
bani aruncaţi în vânt. 

Tocmai se aplecă peste gard, privind la contactul din spate 
al încuietorii, când realiză că nici câinele nu venise în 
întâmpinarea sa. Fără îndoială, Geronimo, îndată ce-ar fi auzit 
torsul constant al motorului ar fi dat buzna pe alee să-l întâmpine. 
Imediat ce Asa intra în curte, câinele său de talie mare obişnuia 
să alerge pe lângă mașină, până la capătul aleii lungi, încercând 
s-o întreacă. lar Asa, fără excepție, îl lăsa să câștige. 

Prin urmare, unde naiba era acum? 

Apa picura de pe borul pălăriei. Ochelarii de citit se aburiră 
în vreme ce el cerceta întunericul cu privirea, dincolo de porţile 
din fier forjat și de arbori, unde felinarele ar fi trebuit să 
strălucească. Dar, în afara farurilor Jaguarului, în dreptul cărora 
ceața și umezeala se înălțau, formând niște rotocoale, totul 
era învăluit în întuneric. 

El fluieră cu putere. 

Nimic. 

Ceva nu e în regulă, îşi zise el, invadat de senzaţia că i 
se întinsese o capcană. În secunda aceea simţi ceva greu și 
rece pe spatele lui. Vru să se răsucească, dar era prea târziu. 

Zâââr! 

Trei mii de volţi îi scuturară trupul. 

Pălăria îi căzu la pământ şi el se prăbuşi în genunchi. 

Gâfâind, încercă să vâre mâna în buzunar, pentru a scoate 
cuțitul pe care-l ținea întotdeauna ascuns acolo. 

Dar era confuz, trupul și mintea fiindu-i amorţite, astfel 
că nu fu în stare să ridice nici măcar un deget. Creierul îi 
ordona să-și vâre degetele în acel buzunar, dar el nu era în 
stare să-și miște nici măcar un deget. 

Dezorientat, văzu un bărbat masiv care apăru din umbră, 
venind deasupra lui, în timp ce ploaia continua să cadă. 

Panica îl înșfăcă de gât pe Asa. 

Cineva pregătise acest atac. Cu meticulozitate. 

Frica se scurse înăuntrul lui. 

Atacatorul era îmbrăcat în negru, într-un soi de costum 
mulat pe corp, faţa fiindu-i acoperită de o mască. Aplecându-se 
în faţă, el avu îndrăzneala de a-și ţine arma la înălțime, astfel 
ca aceasta să fie vizibilă în lumina farurilor. 

Încă incapabil să se miște, să se concentreze cât de cât, 
Asa reuşi să zărească arma și-și dădu seama că era dintre cele 
produse de el. 

Iisuse, ce era asta? 

Apoi înțelese. Individul intenţiona să-l răpească, pentru a 
cere apoi o răscumpărare de ordinul milioanelor. Avea să-l 
răpească, folosindu-se chiar de o armă de „autoapărare“ 
produsă de Pomeroy Industries. 

Groaza îl copleși. Încercă din nou să scoată cuțitul. 

Agresorul așeză din nou, cu calm, arma cu șocuri electrice 
pe gâtul lui, 

Curentul se scurse prin trupul lui Asa. 

Alţi trei mii de volţi. 

Asa ţipă. 

Durerea se scurse până în extremităţile trupului său. El se 
răsuci, aterizând în noroi, în vreme ce atacatorul scoase, cu 
mișcări încete, o rolă adezivă din centura sa, care conţinea 
diverse accesorii, o rolă de sârmă pentru pescuit și un cuţit. 
Asa recunoscu și arma aceea. Atacatorul deschise ceea ce părea 
a fi o Pom 4SF — un cuţit rabatabil cu lansare rapidă și lamă 
de patru centimetri — un cuțit special promovat în ultimul catalog 
al firmei Pomeroy Industries, pentru acţiunile de mare anvergură, 
fiindcă puteau tăia cu uşurinţă cartilajele și oasele. 

Un cuțit suficient de puternic pentru a eviscera un om. 

Frica îi înghetă sângele. 

Pricepu mesajul. 

Nu face asta! Sunt bogat. O să te plătesc. Oricât! El ţipa, 
dar din gâtul lui nu se auzea decât un gâjâit slab și de neînțeles. 
Nu putea rosti cuvintele. 

Incercă să opună rezistență, dar era inutil. Neajutorat și 

neputând să-și controleze membrele, el alunecă cât ai clipi pe 
pavajul umed. 

Ridică privirea spre atacatorul său și citi satisfacție în 
ochii aceia care-l priveau acolo, jos, prin despicăturile măștii. 

Cine era tipul acesta? Ce voia? 

Iisuse, ajută-mă, se rugă Asa în tăcere. El privi neajutorat 
cum prima bucată de bandă adezivă era lipită deasupra gurii 
sale, brațele fiindu-i apoi răsucite la spate printr-o mişcare 
violentă, legate cu ajutorul aceleiași benzi, întărită în final cu 
niște sârmă pentru pescuit, plastifiată; era acelaşi tip de sârmă 
pe care el o folosea atunci când încerca să prindă o merlină. 
Banda ar fi fost suficientă: sârma era un soi de declaraţie. 

Speranţele lui dispărură în secunda în care îi fură legate 
şi gleznele, tot cu ajutorul benzii, fără a se folosi însă și 
sârma pentru pescuit. Pe cap îi fu azvârlit un capişon, prevăzut 
cu găuri prin care putea respira. Totul în jur era negru. 

Exact ca în Namibia. 

Acolo fusese capturat şi ţinut într-o cușcă vreme de două 
săptămâni, înainte de a reuşi să scape. Ei bine, va reuși din 
nou, fir-ar să fie. O să-şi alunge frica care-l pătrunsese până 
la os și o să-l învingă pe nemernic chiar în propriul lui joc. 

Fu ridicat în picioare, tras de gulerul hainei. Incercă să se 
agite, să se smulgă, dar efortul fu în zadar. Auzi zgomotul 
portierei deschise. Agresorul îl azvârli înăuntru și el se lovi la 
frunte. Apoi alunecă pe ceea ce părea a fi, după miros și 
textură, bancheta din spate a Jaguarului lui. Portiera fu închisă 
cu zgomot. 

După câteva secunde, îl auzi pe agresor urcându-se la 
volan, mașina balansându-se ușor din pricina excesului de 
greutate. Cea de-a doua portieră fu și ea închisă cu zgomot. 
Un click sfidător anunţă blocarea celor patru portiere. 
Schimbătorul de viteze fu setat în poziția marșarier, după care 
motorul perfect calibrat se puse în mișcare. Mașina se deplasă 
cu spatele aproximativ un sfert de milă, îndreptându-se spre 
autostradă. 

Unica speranţă a lui Asa rămânea aceea ca să-i recunoască 
cineva automobilul. 

Însă orele erau mult prea înaintate. 

Pe porţiunea aceea izolată treceau prea puţine autovehicule. 

Deocamdată, singura soluţie era să-i dea ascultare acestui 
nemernic. Fără îndoială că acesta urmărea obținerea unei sume 
mari de bani. Voia o răscumpărare. Ei bine, asta nu era o 
problemă. Dispunea de o sumă suficientă, astfel încât să poată 
achita oricât i s-ar fi cerut. 

Era posibil să-și piardă un deget. 

Sau o ureche. 

El îşi făcu curaj spunându-şi că toate aveau un rost, atâta 
vreme cât reușea să iasă viu din povestea aceasta. 

Vanessa va plăti de bunăvoie răscumpărarea, nu? 

Copiii săi făceau parte din Consiliul de Administraţie al 
Pomeroy Industries. Ei vor fi nerăbdători să poată dispune de 
sumele de bani lichizi pe care-i aveau la dispoziţie, corect? 

Oare nu-și ajutase soțiile şi copiii, ba chiar și nepoţii, pentru 
numele lui Dumnezeu? Achitase proteze, colegii, vacanțe, toate 
lucrurile de care avuseseră nevoie progeniturile sale, chiar și 
pentru cei care-i disprețuiseră bogăția, pretinzând că au nevoie 
doar de o „sumă mică“ pentru a „porni în viață“ sau „pentru a 
se regăsi“. Cotizase pentru liftinguri faciale, pentru posturi 
excentrice și pentru consultaţiile la diverși psihiatri. Pentru centre 
SPA, maşini noi, ba chiar și pentru o barcă; el achitase toate 
astea, așa că oamenii care îi datorau nu numai viața, ci și stilul 
de viaţă, nu aveau altceva mai bun de făcut decât să ofere o 
sumă frumușică pentru a-l scoate basma curată din povestea 
asta, indiferent cum s-ar fi numit ea. 

Nu te baza pe ei, Pomeroy. 

Ai fost pus şi altădată în situații dificile şi cine a fost 
unica persoană care a sărit să te salveze? 

Nimeni altcineva decăt tu însuți, fir-ar să fie. 

Adevărul era că, după o analiză atentă a propriei sale 
vieţi, el avea nenumărați dușmani, iar cei mai periculoși erau 
sânge din sângele lui. Cei care te-ar înjunghia pe la spate, 
te-ar curăța de bani, sunt mincinoșii și cei care te trăgeau pe 
sfoară... foste soții sau membri ai familiei sale. 

Urmau apoi la rând numeroșii lui parteneri de afaceri, 
mulţi dintre ei fiind deja nimiciţi de el. 

Oare chestia asta era o pedeapsă? 

Nu gândi în maniera asta. Tipul ăsta nu e decât un lacom 
şi un oportunist. În Sala de Consiliu ai avut de-a face cu 
indivizi şi mai răi decât el. 

În vreme ce mașina torcea pe drumul neted şi măturat de 
vânt, o parte din dezorientarea lui Asa dispăru. Se gândi la 
soția care nu-l iubise, la copiii care nu-l respectaseră. La cei 
doi fii ai lui, care nu păreau a fi în toate mințile, şi la fiica sa 
care era o mare iubitoare de aur, asemenea mamei ei. Nepoţii 
se dovediseră la fel de răi, considerându-l un soi de ATM, 
folosit după bunul lor plac. La partenerii lui de afaceri care se 
prefăceau că-l simpatizează, doar fiindcă afacerile sale 
internaţionale erau pe val. 

Oare unul dintre nemernicii ăștia îi întinsese o capcană? 

Furia clocotitoare luă locul fricii paralizante și reci. În 
clipa aceea era într-adevăr legat fedeleș şi neputincios, dar 
chestia nu putea fi decât ceva temporar. 

Indiferent cine era nemernicul de la volanul Jaguarului 
său, el avea să-l învingă. Idiotul nici măcar nu-i controlase 
buzunarele și nu știa de pumnalul care stătea lipit de coapsa 
lui, chiar lângă portofelul cu bancnote. La cea mai mică ocazie, 
Asa avea de gând să-și folosească cuțitul personal de tipul 
Pom 3,5 F, un cutit rabatabil cu tăiș ucigaș, care putea pătrunde 
cu ușurință în muşchi și mai adânc. Asa petrecuse o parte a 
serviciului militar în cadrul forţelor speciale, nu fără să înveţe 
cum să înfigă un cuțit între coastele unui alt bărbat, 
despicându-i inima. 

Trecuseră câțiva ani buni de când nu se mai antrenase 
pentru uciderea unui bărbat, dar era convins că va reuși să-l 
elimine pe individul acesta. De data asta, răpitorul își alesese 
cât se poate de prost ținta. 

A;a Pomeroy a dispărut, declară Lynn Zaroster, în 
momentul în care Montoya intră în micuța bucătărie a secției 
de poliție în după-amiaza aceleiași zile. El își petrecuse timpul 
studiind anumite documente, cercetând rapoartele autopsiei și 
interogând diverse persoane, în tot acest timp așteptând 
developarea fotografiilor pe care le făcuse în seara precedentă. 
Cadavrele lui Luke Gierman şi Courtney LaBelle fuseseră 
încredințate familiilor acestora. Montoya nu știa mai multe 
despre identitatea celui care comisese dublul asasinat față de 
ziua în care pășise în căbănuţa de lângă râu. 

Zaroster tocmai punea cu grijă un pliculeţ de ceai în cana 
cu apă fierbinte. Montoya se îndreptă glonț spre recipientul 
cu cafea. 

— Milionarul? 

— Multimilionarul, dacă poţi da crezare celor de la revista 
Industrialist. 

— Citeşti mizeria aia? întrebă Montoya, luând un pahar și 
umplându-l cu cafeaua care curgea sub forma unui jet subţire. 

— O citește iubitul meu, recunoscu ea. 

— Ia stai. Pomeroy nu locuiește în Cambrai? 

— În zona limitrofă orașului. Într-un soi de intersecţie a 
drumurilor, dacă nu cumva chiar în zona mlăștinoasă. 

Simţi cum gâtlejul i se strânse. Își reaminti cum trecuse 
pe lângă porţile acelea de fier care apărau reşedinţa Pomeroy. 

— Locuiește în apropierea lui Abby Chastain. 

— Serios? întrebă ea, aruncând în coșul de gunoi pliculețul 
de ceai marca English Breakfast. 

— Mdda. Sunt vecini. 

— Cât de ciudată e chestia asta? 

— Destul de ciudată. Lui Montoya îi displăcu senzaţia 
care pusese stăpânire pe el. Chiar deloc. Ce era cu el? 

— Nu există o informaţie certă. Tocmai m-am ciocnit în 
toaleta pentru doamne cu Vera de la departamentul „Persoane 
dispărute“. Ea mi-a spus că soţia era plecată din oraș, că s-a 

întors azi de dimineţă, iar el nu era acasă. Patul era făcut și, 
din câte stie, el nu trage nici măcar cuvertura peste așternuturi. 
Un leneș, nu altceva. Oricum, nici menajera și nici grădinarul 
nu au reușit să intre în casă, fiindcă încuietoarea automată era 
defectă sau ceva de genul ăsta. Potrivit tipului de la firma de 
pază, care a venit să o verifice, se pare că cineva a schimbat 
codul electronic. Doamna l-a apelat pe Asa pe telefonul lui 
mobil, dar acesta nu a răspuns. În momentul acela, ea a început 
să-şi facă griji. La scurt timp, a sunat şi secretara lui Asa de 
la birou: Asa întârzia la o ședință foarte importantă. După ce 
au fost apelaţi toţi cei apropiaţi, iar el a fost sunat încă o dată 
pe mobil, prietenii săi cei mai buni, membrii familiei sale, 
nimeni neavând idee unde ar putea fi, soția a sunat la poliţie. 
Urmează să se întocmească un dosar... fiindcă nu s-au scurs 
încă cele douăzeci și patru de ore necesare, dar povestea asta 
nu prevestește nimic bun. 

— Unde a fost văzut ultima dată? 

Zaroster, gustând din cana cu ceai, ridică mâna rămasă 
liberă, clătinând din cap. 

— i-am spus că nu știu absolut nimic. Până acum, nu-i 
decât un zvon. Cazul nu ne aparţine. 

Deocamdată, cugetă Montoya, tulburat, amintindu-și că 
reședința Pomeroy era situată în apropierea casei lui Abby 
Chastain. Nu era ciudat că fostul său sot fusese ucis în aceeaşi 
săptămână în care vecinul de alături, după toate probabilitățile, 
dispăruse? 

— A, zise Zaroster, sorbind din ceai. L-am sunat pe unchiul 
meu la Colegiul All Saints. 

- Zău? Şi ce ai aflat? întrebă Brinkman, intrând în 
bucătărie. El luă recipientul cu cafea și își turnă ceea ce 
rămăsese, Să nu-mi spui că acel clan al vrăjitoarelor are 
întâlnire în fiecare duminică, la șapte seara, la fel ca grupul 
de bingo al bunicii mele. 

— Mda, exact așa. 

— Şi, în locul prăjiturelelor și al punciului, ele își aduc 
sticluțele cu sânge pentru a organiza o mică petrecere? 

— Colega de cameră a lui Courtney era chiar atât de rea 

sau vrea să fie, pur și simplu, ironic? îl întrebă Zaroster pe 
Montoya. 

— Tu trebuie să-mi spui. 

- Tot ce ştiu e că unchiul meu mi-a mărturisit că la All 
Saints mișcarea gotică e una foarte puternică. Nu e nimic 
înfricoșător, în afara faptului că unii copii își vopsesc părul 
negru, poartă cizme negre și folosesc ruj de aceeași culoare, 
colorându-și obrajii cu o pudră albă. Nu e cine ştie ce. 

Brinkman fornăi nemulțumit. 

— Numai că o parte dintre ele iau lucrul acesta ceva mai 
în serios. 

— Ca și micuța domnişoară O, pun pariu, zise Brinkman. 

— Poate. Întotdeauna există câte-o bârfă, iar pe acolo 
circulă zvonul despre prezența unui vampir și a faptului că 
acesta bea sânge, ştiţi și voi, chestiuni specifice adolescenților. 

Montoya pufni în râs. 

— Ce ţi-am zis? Brinkman luă o înghiţitură de cafea, 
privindu-i pieziş. Curând ai să descoperi că sacrifică virgine, 
numai că Mary LaBelle a murit deja, așa că nu vor mai găsi 
niciuna. Cred că ca a fost ultima studentă virgină. 

— S-ar putea să ai o surpriză, zise Zaroster, iritată. 

— Mdda, OK. Brinkman luă o înghițitură de cafea și făcu 
o grimasă ca şi cum ar fi supt dintr-o lămâie. Are un gust de 
rahat. 

— Atunci mai prepară o cană, îl sfătui Zaroster, iar când 
el se pregăti să deschidă gura, ea adăugă: Şi nu-mi servi mizeria 
aia cum că nu ştii cum s-o faci, ori că e o activitate mult mai 
potrivită femeilor, de acord? 

— Ei bine, este. 

— N-am chef de așa ceva. 

El înălţă din umeri. 

— Cât timp te mai crezi un copilaș? Uite, pachetele conțin 
deja doza potrivită. Ea extrase un pliculeţ sigilat cu cafea 
dintr-un coșuleț plin cu pachetele de ceai, de cafea și de zahăr. 
Apoi ridică ambalajul în dreptul nasului lui Brinkman. E al 
naibii de simplu. Răstorni un astfel de pliculeţ în vasul 
aparatului, adaugi apa și pe urmă apeşi pe buton. Ea aruncă 


544 


pachetul la loc în coșuleţ. Şi cât se poate de repede, în doar 
câteva minute, obţii o băutură proaspătă. Îi aruncă o privire 
pătrunzătoare, gen „nu te mai pune cu mine...“. Orice idiot 
şi-ar da seama cum se procedează, aşa că îmi imaginez că un 
licenţiat în Drept Penal va reuşi să pregătească un ibric cu 
cafea, fără probleme. O, şi nu uita să desfaci, mai întâi, 
pachetul. Ştii tu, adică, să îndepărtezi folia. 

Telefonul ei mobil sună. Ea îl luă şi, cu cana de ceai în 
cealaltă mână, ieși grăbită din încăpere. 

— Oauu. Cred că s-a trezit cu faţa la cearşaf, mormăi 
Brinkman, urmărind cum fundul ei dispare imediat după colt. 
Recunosc că aș ceda plata pe o săptămână ca să o văd 
sculându-se din pat cu părul ciufulit. Ţi-o imaginezi pe tocuri 
și în furou. Fără a purta nimic altceva. El inspiră printre dinți. 
Pariez că e sexy rău. 

— Zi-i tu una ca asta, și până să întorci capul, te-a şi dat 
în judecată pentru hărțuire. Dar, mai înainte, o să-ți aplice și 
una în testicule. 

Brinkman chicoti, iar Montoya reveni la biroul său. Se 
gândi la Asa Pomeroy. Ce șanse existau ca dispariţia 
multimilionarului să aibă vreo legătură cu asasinatul Gierman- 
LaBelle? Putea fi o pistă falsă. Sau nu? Simplul fapt că un 
bătrân nu apare la birou sau că nu a dormit în patul lui, nu 
înseamnă că i-a făcut cineva felul. La fel și cu apropierea 
dintre reședința lui Asa și casa lui Abby Chastain; putea fi 
doar o întâmplare. Ceva fără importanță. 

Totuși, senzaţia aceea neplăcută nu-i dădu deloc pace, în 
vreme ce-și verifică e-mailurile şi mesajele telefonice primite 
în cursul nopţii și la primele ore ale dimineţii. Ridică telefonul 
și apelă departamentul „Persoane dispărute“. Nu strica să afle 
cât mai multe despre Pomeroy. 

Pentru orice eventualitate. 


— Înmormântarea va avea loc la ora unsprezece, tocmai îi 
spunea Lex, fratele lui Luke, și m-am gândit că poate vrei să 
știi şi tu. Slujba va avea loc la Biserica St. Michael. Dorinţa 
lui a fost aceea de a fi incinerat. O, Doamne, nu-mi vine să 

cred că vorbesc despre așa ceva. Încă nu ne-am obișnuit cu 
ideea. 

— Stiu. 

— Deci... poate ne vedem acolo. 

— Da, spuse Abby, îti mulțumesc că m-ai anunţat. Ea închise 
mobilul. oftând. Gândul incinerării era deprimant. Nu numai că 
va fi ceva ciudat să-i întâlnească pe toți oamenii aceia care-l 
cunoscuseră pe Luke în timpul vieţii, să fie martoră la suferința 
lor, dar i se părea greu de crezut că el plecase pentru totdeauna, 
că va fi elogiat, că ea va trebui să surâdă, în vreme ce toată 
lumea își va aminti „doar lucruri bune“ despre el. Şi, în plus, 
trebuia să dea ochii cu părinţii lui. O treabă urâtă, îi zise ea lui 
Hershey, punându-și telefonul în buzunar. 

Toată după-amiaza lucrase în studioul ei. Camera foto 
digitală fusese concctată la computerul aflat pe birou. După 
ce sortase pozele, le imprimase pe cele de care avea nevoie, 
le verificase din nou, pentru cazul în care ar fi fost nevoie de 
schimbarea unor parametri. După ce se declară satisfăcută de 
felul cum vor arăta viitoarele fotografii, le imprimase pe 
CD-urile destinate clienţilor săi, păstrând o copie a lor și pe 
hard diskul computerului său. Abby îşi opri un CD pentru ea. 
Ea printa întotdeauna ultimele seturi de fotografii, ca, în final, 
să le sorteze. 

Stătuse înăuntru ceasuri întregi, aproape fără pauză, cu 
excepția momentelor în care-și pregătise o cană de cafea sau 
ceaiul. Micul dejun constase în pâine prăjită cu unt de arahide, 
după care își petrecuse vreo două ceasuri scoțând de pe pereţi 
câteva fotografii, extrăpând şi cuiele. La unele dintre ele, mai 
îndărătnice, fusese nevoită să apeleze la un cleşte. După aceea, 
în jurul orei zece, se dusese în studio să lucreze și uitase să-și 
mai acorde o pauză de prânz. Orele trecuseră în zbor, iar 
acum era aproape opt seara. Stomacul îi chiorăia și spatele o 
durea; îşi [recă umerii şi ceafa, acolo unde durerea era în fază 
incipientă. Singura ei speranță era să găsească în frigider un 
preparat pe care să-l pregătească la cuptorul cu microunde. 
Tocmai se îndreptă de spate, când Hershey, care stătuse pe un 


246 


colț al păturii, se ridică brusc în picioare. Mârâind înfundat, 
cu capul în jos, se duse încet spre ușă. 

— Acum, ce mai e? mormăi Abby, după ce toată după- 
amiaza cățeaua fusese agitată, vrând ba să intre, ba să iasă, 
lătrând la veveriţele care se dăduseră jos și se ascunseseră în 
curtea din spate. 

Muşchii cefei lui Hershey se încordară, iar ea își lăsă 
capul în pământ. Fără să se miște, se uită fix spre ușa 
studioului. 

— Termină, Hersh, zise Abby, privind în monitor, la 
fotografiile de nuntă ale familie: Shippman. Ea le elimină pe 
cele în care expresia de pe chpul miresei era una severă și pe 
cele în care fața cabalină a mirelui părea mult prea 
proeminentă. 

Hershey mârâi din nou. 

— Încetează! 

Abby cercetă din nou imaginea prezentă pe monitor. 

Părul de pe ceafa lui Hershey se zbârlise. De data asta 
mârâitul fu unul aproape insesizabil, dar suficient pentru a-i 
distrage atenţia lui Abby, care cedă în cele din urmă. 

— În regulă, spuse ea, refuzând să se molipsească de acel 
sentiment care-i provoca nervozitate câinelui. Arată-mi. Decise 
să termine treaba pentru seara asta și închise computerul, după 
care stinse lumina și deschise ușa studioului. 

Căţeaua o zbughi afară asemenea unei rachete, lătrând și 
alergând încolo și încoace la capătul verandei, privind insistent 
spre arborii din jur, învăluiţi în întuneric. 

Abby simţi un fior de teamă traversându-i coloana. 
Hershey îi crea starea aceea de stres, atâta tot, și în privința 
asta, nu avea nevoie de ajutor. De când aflase de moartea lui 
Luke, era agitată. Şi dacă își închipuise că vizita la spitalul 
„A noastră Doamnă a Virtuţilor“ o va ajuta să treacă peste 
traumele trecutului, atunci se înşelase amarnic. Nu dormise 
bine deloc după ce colindase acele coridoare părăsite. De la 
vizita aceea, trei imagini îi rămăseseră întipărite în minte — 
ușa încuiată a dormitorului mamei, faptul că toate ușile de la 
etajul doi fuseseră închise ulterior și umbra acelui bărbat la 

fereastra cu vitralii situată la etajul trei. Chiar și acum, 
gândindu-se la asta, simţi cum i se zbârlește pielea. 

Abby ieși grăbită din studio, traversă aleea scurtă care 
făcea legătura cu casa și descuie ușa de la intrare. Hershey 
lătra mai departe cu părul zburlit și privirea aţintită asupra 
pâlcului de arbori învăluiţi de întuneric. Ansel traversă curtea 
și intră direct în casă. Labradorul îl urmă în galop, bâțâind 
furios din coadă. 

— Grozav, mormăi Abby. Nu știa pe care din ei să-l 
muştruluiască mai întâi. Gata să mă sperii de moarte, Hershey. 
Furioasă, ea se răsuci pe călcâie. Tu ar fi trebuit să fii un 
câine de pază, dar nu e cazul să mă aperi de Ansel, OK? 
Gura! Își scoase pantofii. Ansel nu e un dușman. Încearcă să 
tii minte chestia asta! Pisoiul sărise deja pe blatul mesei, în 
apropierea ferestrei învârtindu-și agitat coada. Cabrându-se, 
astfel încât părea de două ori mai mare, el sâsâi către cățea. 

— Gata. Amândoi... mai lăsaţi-mă în pace. Pot să mă sperii 
Și singură. Aţi priceput? Nu am nevoie de ajutorul vostru! 
Abby îl luă pe pisoi de pe blat și-l așeză pe podea. Apoi 
deschise ușa frigiderului. Nu avea decât niște cafea și o pizza 
veche. 

— Poftă mare, zise ea, scoțând pizza, Pepperoni care arâta 
oribil, iar brânza avea câteva cubuleţe de gheață deasupra. 
Fiindcă acesta era singurul ei fel de mâncare, se gândi că şi-ar 
fi putut dovedi creativitatea, tăind deasupra o roșie şi puţină 
ceapă. Căutând prin cămară, descoperi o conservă micuță cu 
măsline negre. 

— Gourmet, le comunică ea, celor două animale, apoi, în 
timp ce cuptorul se încălzea, răscoli prin dulap, şi dădu peste 
o sticlă de vin pe care nu scria absolut nimic, dar avea o 
panglică aurie de care era agățată o carte de vizită cu următorul 
mesaj: Mulţumesc pentru ospitalitate! Cu dragoste, Alicia. 

Abby zâmbi, amintindu-și ultima vizită a Aliciei. 
Descoperiseră un mic magazin de vinuri pe strada Decatur. Pe 
două mese, erau înșirate sticlele de vin roșu și alb. Alături, în 
rafturi, se aflau expuse vinuri de import sosite din Germania 
și Franţa. Pe etichetele de un alb imaculat era scris cu litere 


PAR 


mari, negre; Masa CU VIN ROSU Și Misa CU VIN ALB. Fără 
culori, fără folie pentru ambalare, fără înscrisuri pompoase. 

— Nu-i aşa că e drăguţ? zisese Alicia, apucând gâtul uneia 
dintre sticle şi ridicând-o. Ceva nepretențios şi fără fite. Ea 
rotise sticla în lumina slabă a magazinului, ignorând expresia 
dezaprobatoare a proprietarului și citi: „Crama Smith, Napa, 
California“. Unde vine asta? Ochii ei verzi licăriseră. Oare e 
vorba de crama Smith cea adevărată sau ăştia or fi unii care 
vând produse contrafăcute? Ştii tu, ca atunci când doi 
îndrăgostiți semnează în registrul unui motel fără telefon, ca 
să petreacă o noapte plină de pasiune? Ea coborâse vocea. Nu 
că aș fi făcut eu însămi așa ceva. Apoi își aruncase capul pe 
spate, hohotind în stilul acela supărător și insinuant, specific 
ei. Trebuie să-l cumpărăm neapărat... şi pe cel roşu! 

Desfăcuseră sticla de vin alb, stând afară, pe verandă, 
ascultând zgomotele înserării și trăgând cu ochiul la peştele 
ce se frigea pe grătar. Luke o sunase, declarându-i că intenționa 
să-și petreacă noaptea în oraș. 

— Am de lucru, precizase el, fac pregătirile pentru noul 
format al emisiunii. Ne vedem mâine. Te iubesc mult, scumpo. 

Mda, sigur. După ce Abby închisese telefonul, Alicia 
zisese: 

— Nu-i decât un ratat, Abs. Divorţează de măgarul asta, și 
cu asta basta. Turnase din nou vin în pahare, în timp ce vântul 
se strecura printre copaci, iar păsările nopţii îşi murmurau 
trilul. Hai să nu-l lăsăm să ne strice seara. Nemernicul ăla nu 
merită absolut nimic. 

O, cât de multă dreptate avea, gândi Abby în clipa aceea. 
Sticla de vin roșu fusese împinsă în interiorul dulapului, unde 
se umpluse de praf, de mai bine de doi ani. Pe Alicia o făcuse 
să promită că o vor consuma împreună la următoarea ei vizită, 
dar aceasta nu mai avusese loc, iar ea era pe cale să vândă 
casa în care locuia. 

Venise vremea să o desfacă. Cine ştie ce soartă va 
avea amestecul acesta unic în felul său. Intenţiona să destupe 
sticla, să-i telefoneze Aliciei și să o roage să-și toarne, la 


249 


rândul ei, un pahar cu vin, și să-l deguste împreună, vorbind 
la telefon. 

Deschise unul dintre sertare și căută un tirbușon. Dădu cu 
ochii de Hershey care stătea precum o statuie, privind atentă 
spre livingul învăluit în întuneric. Deoarece lucrase întreaga 
zi în studioul foto. acum soarele asfinţise, iar casa, cu excepția 
bucătăriei, nu avea nicio lumină aprinsă. 

— De data asta nu voi cădea în capcană, îi spuse ea căţelei, 
convinsă că Ansel stătea ascuns sub canapea. Dar pisoiul apăru 
pe neaștepate pe unul dintre scaunele de la bucătărie și îşi 
aţinti, la rândul său, privirea spre livingul întunecat. Ajunge! 
zise ea, simțind însă ceva, o undă de aer și avu o ezitare. 
Simti ceva ce aducea a pământ şi a umezeală. Nu atât un 
miros, cât o senzaţie. 

— Nu-i decât rodul imaginaţiei tale, îşi zise ea. Observând 
ciocanul uitat mai devreme pe tejghea, îl luă în mână. 

Mda, ai de gând să ucizi pe careva? Trezeşte-te la 
realitate, o necăji vocea interioară. Tu, care dacă găsești în 
casă nişte molii sau alte insecte, te pregătesti să le dai drumul 
afară. 

— Da, dar sunt cu nervii la pământ, mormăi ea, strângând 
şi mai abitir mânerul neted din lemn al ciocanului. 

Oare își imagina sau chiar auzea ceva? Un fâsâit ușor? 
Paşi pe podeaua de lemn? O ușă care se închidea ușor? Ea își 
imagină din nou spitalul acela fantomatic, cu ușile lui mai 
întâi deschise şi apoi închise. Un fior de teamă, rece ca privirea 
unei reptile, îi mângâie ceafa. 

Ea strânse cu putere mânerul ciocanului. 

O, Doamne, nu-ti face una ca asta. 

Înghiţind în sec, o porni spre sufragerie, aprinzând la 
repezeală o veioză Tiffany. Camera fu inundată de un curcubeu 
de culori, luminând ungherele întunecate ale încăperii. 

Dar acolo nu era niciun monstru. 

Hershey mârâi. 

— Mă sperii, te rog să încetezi! zise Abby, enervată. Pentru 
propria ei liniște ea păși, cu ciocanul în mână, spre coridor, 
simțind cum îi crește pulsul. În timp ce neliniștea i se prelingea 

în vene, aprinse fiecare bec în parte, deschise ușile dulapului, 
privi sub patul din camera ei şi sub cel din camera de oaspeţi. 

În baie, ţinându-și respiraţia, ridică afurisitul de ciocan și, 
având în minte imaginile din filmul Psycho, dădu la o pate 
perdeaua de la duș cu o mișcare rapidă. Avu o strângere de 
inimă, dar înăuntrul acelor ziduri placate cu faianţă, nu sc afla 
nimeni. 

— Vezi... nu e nimic, își zise ea, în vreme ce inima continua 
să-i bată frenetic, iar stomacul să i se strângă. 

La parter, mai rămăsese doar o cameră. Ea deschise o 
ultimă ușă, cea de la uscătorie, rămânând complet nemişcată. 

Fereastra era deschisă. 

Inima îi stătu în loc. 

Fu gata să scape ciocanul din mână. 

Fereastra fusese închisă, nu? 

Mintea ei o luă la goană, și ea se strădui să-și aducă 
aminte. 

O deschidea, uneori, atunci când aerisea încăperea pe care 
o folosea pe post de uscătorie. Având ventilaţia defectă, 
producea mai mulţi aburi. Dar astăzi nu spălase nimic Și nu-şi 
amintea să fi deschis fereastra. 

Gândeşte-te bine, Abby. Nu o lua razna din pricina asta. 
Probabil că ai deschis-o. 

Frica aduse broboanele de sudoare la suprafaţa pielii ei și 
degetele îi alunecară pe mânerul ciocanului. 

Nu te pierde cu firea. Poate că ai uitat să o închizi aseară, 
când ai adus prosoapele. 

Dar ea știa că nu era adevărat. 

În fiecare seară verifica de două ori fiecare ușă şi fiecare 
fereastră şi, chiar dacă fereastra aceea se mai bloca uneori, ea 
avea întotdeauna grijă să fie închisă. 

Dar nu neapărat zăvorâtă, o necăji mintea. Chiar și după 
ce aflase de moartea lui Luke, ea nu verifica constant 
încuietorile ferestrelor, ci doar se asigura că acestea fuseseră 
închise. 

Atunci cum de asta a rămas deschisă? 

Oricât s-ar fi străduit, tot nu reușea să-și dea seama. Ea 
închise fereastra, trântind-o şi încercând apoi s-o zăvorască, 
dar încuietoarea nu vru nici în ruptul capului să se fixeze. Din 
cauza umidității, fereastra era mult prea umflată. Grozav, îşi 
zise ea, gândindu-se că va trebui să improvizeze ceva pentru 
a reuși s-o închidă — o scândură din garaj, probabil. 

În timp ce hotăra ce are de făcut, un gând înfiorător îi 
străpunse creierul. 

Oare închizând-o îi va ține la distanță pe răufăcători sau, 
fără să ştie, va bloca înăuntrul casei un musafir nepoftit? Încă 
nu verificase încăperile de la etaj. 

— Ah, porcăria dracului, mormăi ea, răsucindu-se pe călcîie 
şi ducându-se direct în capătul holului, acolo unde o scară de 
lemn o conducea chiar la biroul său. 

Abby strânse din dinţi. 

În ziua aceea nu fusese deloc în biroul său de la etaj. Cu 
siguranță că nu se ascunsese nimeni în fostul pod. Dar, cu toate 
astea, trebuia să se convingă. Ştia că nu va închide ochii toată 
noaptea dacă nu va verifica fiecare firidă și colțișor al casei. 

— Haide, Hershey, că tu ai declanșat toată povestea asta, 
îi spuse ea cățelei. Deschizând ușa, aprinse candelabrul care 
lumina scara. Apoi, strângând mai departe în mână afurisitul 
de ciocan, ea urcă treptele înguste, auzindu-le cum scârțâie 
sub greutatea trupului ei, în timp ce perișorul de pe ceafă se 
ridică din pricina fricii. 

Era o nebunie. Şi ce dacă găsise fereastra deschisă? 
Cățeaua văzuse cai verzi pe pereţi? Nu era oare ăsta obiceiul 
lui Hershey? Labradorul nu fusese niciodată o întruchipare a 
inteligenţei, iar ea se gândi cu teamă că n-ar fi vrut să afle 
IQ-ul canin al lui Hershey. 

Cu fiecare treaptă, temperatura devenea din ce în ce mai 
sufocantă, căldura de peste zi ridicându-se până la tavanul 
podului. Încăperea nu avea ferestre, ci doar un luminator 
montat în tavan, pe care ea putea să-l lase întredeschis. Cu 
inima bătându-i nebunește, ajunse la ultima treaptă şi aprinse 
imediat becul puternic de deasupra capului. 

Bineînţeles că încăperea era goală. 

Cu excepția unui birou și a unui scaun vechi tapiţat. 

Omul-sperietoare nu se ascunsese nici aici, așa cum nici 
sub patul ei nu depistase niciun monstru. 

— Eşti o mincinoasă, o acuză ea pe cățea, căutând prin 
dulapuri. O alarmă falsă. Hershey înclină capul, ținându-și coada 
aproape nemișcată, ca și cum i-ar fi fost ruşine. Păi, chiar ar 
trebui să-ţi fie, o certă Abby. Nişte ochii negri și umezi se 
înălțară spre ea, cerând îndurare. Abby se simți cuprinsă de 
remușcări. O, Hersh, îmi pare rău, Tu îţi făceai, pur și simplu, 
datoria? Ea se aşeză pe treapta de sus a scării, ciufulind blana 
de pe ceafa căţelei și apropiindu-se suficient de mult, ca 
Hershey să o lingă rapid pe obraz. Sărutări câineşti, șopti 
Abby, bătând-o cu palma de-a lungul spatelui. Sunt cele mai 
bune. Fu recompensată printr-o altă mângâiere din partea lui 
Hershey, de data asta cu nasul ei umed. Și eu te iubesc. Numai 
las-o ceva mai moale cu slujba asta de paznic, de acord? 
Anunţă-mă doar în cazul în care există un pericol real. 

Nu critica câinele. Fereastra de la uscătorie era deschisă 
şi tu nu ai lăsat-o asa. Cineva a deschis-o. Doar dacă nu 
te-ai țăcănit cu adevărat. 

— Nu! zise ea, aproape țipând, și cățeaua tresări. O, Hersh, 
îmi pare rău. Nu voia să lase gândul acesta să prindă aripi în 
mintea ei. 

— Să mergem, poate găsesc jos un biscuit pentru căţei. 

Căţeaua pufăi și o zbughi în jos, pe scară. Ajunsă la parter, 
Abby auzi un „clic“ slab și simţi mirosul de mâncare arsă, ceea 
ce o duse la concluzia că cuptorul atinsese, în final, temperatura 
optimă. Căţeaua începu să latre și se postă în faţa intrării. 

— Of, pentru numele lui Dumnezeu. Ce s-a mai întâmplat, 
Hersh? Nu mă păcălești și de data asta, nu-i așa? strigă Abby, 
aflată mult în urma labradorului. Nu e posibil așa ceva. Ea 
cobori treptele cu ceva mai multă atenţie, dar în clipa în care 
ajunse sub arcada care dădea spre living, pereţii fură brăzdaţi 
de fasciculele de lumină ale unor faruri de automobil. 

Pe neașteptate, fu din nou cuprinsă de îngrijorare, fiindcă 
atitudinea căţelei și fereastra aceea deschisă o speriaseră 
cumplit. 

Stăpâneşte-te, Abby. 

Căţeaua se afla deja în faţa ușii de la intrare în momentul 
în care ea auzi zgomotul motorului și scrâșnetul cauciucurilor. 
Privind pe fereastră, văzu cum botul unui Mustang se apropia 
de garaj. O secundă mai târziu, huruitul motorului se opri, iar 
portiera șoferului se deschise. 

Abby îşi tinu respiraţia în secunda în care îl recunoscu pe 
şofer. 

— Oh, nu, şopti ea, zărindu-l pe detectivul Montoya. 
Aceasta, în mod cert, nu era o veste bună. 

Montoya, purtând o pereche de jeanși ponosiți, un tricou 
negru și o jachetă din piele, coborî din automobil, trânti 
portiera, după care apăsă pe unul dintre butoanele brelocului 
său. Mașina chiţăi, în timp ce farurile sale clipiră, însă atenţia 
lui Abby era concentrată exclusiv asupra bărbatului. 

Faţa lui era sobră, părul negru îi cădea pe frunte, în vreme 
ce el se îndreptă rapid spre treptele din fața casei. Inima ei 
tresări. 

— Domnul să mă aibă în pază. 

Oh, Abby, nu fi proastă. Nu o porni în direcţia aceea. 

Ea deschise ușa larg, înainte ca el să apese pe butonul 
soneriei. Hershey ieși repede afară, sărind și dând din coadă, 
implorând să fie luată-n seamă. Daaa, ce mai câine de pază. 

— Aşteptaţi pe cineva? zâmbi Montoya, cu toate că pe 
chipul lui se ghicea o uşoară încordare. Bărbatul avea o dantură 
de un alb impecabil şi un zâmbet poznaș, unul dintre acelea 
care, potrivit bănuielilor ei, reușea să topească inima unei 
femei. El îşi luă răgazul necesar pentru a se lăsa pe un genunchi 
şi a mângâia cățeaua, aceasta răspunzându-i prin solicitarea 
unei atenţii şi mai mari. 

— Doar pe dumneavoastră, domnule detectiv, zise ea, 
conștientă de senzaţia aceea de uşurare ce o cuprinsese îndată 

ce dăduse cu ochii de el. În mod sigur, nervii ei aveau nevoie 
să se calmeze. Sau poate că era genul acela de femeie proastă 
care se lăsa vrăjită de bărbaţii arătoși, de acei bărbaţi tupeiști 
cărora, la o cercetare mai amănunțită, le descoperi licărul 
acela special al privirii şi o anumită blândețe. 

Of, pentru Dumnezeu! Ce idee ridicolă mai e şi asta? 
Montoya e detectiv. Punct. Investighează cazul mortii lui Luke! 
Asta-i tot. 

El îi oferi din nou acel zâmbet sexy şi copilăresc. Privirea 
lui întunecată avea ceva seducător și iscoditor, iar ea simţi 
cum sângele i se înfierbântă pe neaşteptate. Deci în spatele 
fatadei de detectiv se ascundea un tip cu simțul umorului. 
Descoperirea că Montoya avea simțul umorului reprezenta un 
pericol și mai mare. În clipa aceea, ultimul lucru de care avea 
nevoie era un bărbat, iar dintre toți bărbaţii trăitori pe această 
planetă, detectivul Reuben Montoya ar fi reprezentat cea mai 
proastă alegere. 

Un polițist! 

Exclus. 

Un detectiv de la Departamentul Omucideri! 

Cu atât mai rău! 

Fii serioasă, Abby. 

Și cui îi dă prin cap să-și aleagă un bărbat? Ultimul 
bărbat cu care ai avut o relație serioasă tocmai a fost ucis, 
fti aminteşti? 

— Mă așteptați? întrebă el. De aceea aţi venit la ușă 
înarmată cu un ciocan? 

- Poftim? O! Nu. Tocmai băteam niște cuie. Nu mintea. 
Exact asta făcuse la primele ore ale dimineţii. Ea așeză rapid 
ciocanul pe măsuta aflată în apropierea intrării. Cum Hershey 
o zbughi înăuntru, Montoya se ridică în picioare. Lumina se 
reflecta în șuvițele sale negre ca abanosul și îi evidenția pomeţii 
frumos conformaţi. Abby se întrebă cum ar fi dacă l-ar săruta. 
Ea își concentră privirea asupra buzelor subțiri, ascunse parţial 
de bărbuța neagră și simţi un nod ciudat în gât. Cu ochii 
minţii, îl văzu nu doar sărutând-o, ci şi dezmierdând-o, gura 
și palmele lui alunecând pe trupul ei. 

Oh! Potoleşte-te, Abby! 

Dar nu era în stare. În timp ce stăteau acolo, sub lumina 
caldă şi primitoare a verandei, în aer plutea o senzație de 
intimitate. Imaginaţia ei superactivă o luase la galop, dând la 
iveală tot soiul de fantezii în care ea făcea dragoste cu el. 

Ceea ce era de-a dreptul ridicol. 

- Ai venit singur? întrebă ea, cu toate că era aproape 
sigură de răspuns. Abby se înăltă pe vârfuri şi privi dincolo 
de umărul lui, căutându-l cu privirea pe cel de-al doilea polițist. 

— În seara asta sunt doar eu. 

— Cum, fără partenerul acela delicat şi bine dispus? întrebă 
ea, încrucișându-şi braţele la piept, ca și cum și-ar fi protejat 
inima. 

Rânjetul lui Montoya semăna cu al unei fiare. 

— Te referi la Brinkman? 

— Un gentleman, spuse ea, sarcastic. Cred că e extrem de 
simpatizat de colegele sale. 

— Nu prea. 

— Ce surpriză. Prin urmare, unde-i amicul meu în seara 
asta? întrebă ea, conştientă că flirta, dar nefiind în stare să se 
abțină. 

Montoya ridică un umăr. 

— Bântuie, probabil, prin oraș, iritând cetăţenii și făcând o 
publicitate negativă departamentului nostru, zise el. Cum ea se 
arătă surprinsă de francheţea lui, el adăugă. OK, e adevărat, e un 
polițist foarte bun. Am încredere în instictele lui. ÎI cunosc bine, 
să știi. Eu și Brinkman nu ne prea potrivim, să spunem așa. 

Abby pufni în râs, iar tensiunea ce pusese stăpânire pe ea 
dispăru. 

— Nu cred că am procedat corect mărturisindu-ţi chestia 
asta. S-ar putea să-mi creeze probleme. 

— Și faptul acesta te îngrijorează? Ea nu-l crezu, simțind că 
Reuben Montoya ar fi îndrăznit să treacă dincolo de o anumită 
limită pentru a păși într-o zonă cu mult mai periculoasă. 

— Nu prea mult. Nu. 

— Mi-am închipuit. Ea se dădu la o parte din ușă, 
invitându-l astfel să intre. 

— În concluzie, domnule detectiv... 

— Poţi să-mi spui Reuben, zise el. 

— Îţi mai spune cineva astfel? 

El chicoti. 

— Numai mama. 

— Și ceilalți? 

— În afară de mătușa mea, care insistă să-mi spună Pedro, 
după numele pe care l-am primit cu ocazia confirmării, şi a 
fraților şi surorilor, care-mi spun Reu, toată lumea îmi spune 
Montoya. 

— Perfect, zise ea. Mai puţin personal. Deci, Montoya, te afli 
aici dintr-un motiv anume, fie că e oficial, fie că nu. Ea împinse 
ușa și aceasta se închise. Vrei să-mi spui despre ce e vorba? 

El dădu aprobator din cap, urmând-o înăuntrul casei. 
Privind sufrageria aceea primitoare, cu lămpile Tiffany, 
antichitățile și numeroasele piese de mobilier, Abby decise că 
reușea să gândească cu mai multă claritate sub o lumină ceva 
mai puternică în sufragerie sau în bucătărie... 

- Se arde ceva? întrebă el. 

— Oh, fir-ar să fie! Nu... nu chiar! Ea se duse glonţ la 
bucătărie, speriindu-l pe Ansel care se ascunsese sub canapea. 
Pisoiul o tuli spre bucătărie, privind înapoi și sâsâind abia 
auzit. Apoi sări pe unul dintre scaunele de lângă masă, de 
unde putea urmări tot ce se petrece. 

— Prietenos, observă Montoya, precaut. 

— Se luptă cu conceptul „fă-te nevăzut“. Montoya își 
dezveli rapid dantura albă, în vreme ce ochii lui căprui licăriră. 
A fost un nesuferit de când ai adus-o pe Hershey. Ansel a tot 
sperat că ea va dispărea într-un fel sau altul. Sau că va muri. 
Una din două. 

În bucătărie, Abby arătă către pizza care acum era aproape 
scrum. Cina ei. Pe care intenționase să o mănânce de una 
singură sau împreună cu Hershey. Sticla cu vin aştepta 
ademenitoare pe blatul mesei. Ea ezită înainte de a renunţa să 
mai stea pe gânduri. 

— După cum vezi, pregăteam cina, înainte să apari... în 
fine, arată destul de jalnic, dar... ți-ar plăcea să o degustăm 

împreună? Roşind, ea se simţi la fel de ridicolă ca şi cu mulți 
ani în urmă, când îl întrebase pe neașteptate pe Trey Hilliard 
dacă merge la petrecerea dansantă a lui Sadie Hawkins. 

Montoya luă sticla de vin roșu și zâmbi în momentul în 
care citi eticheta. 

— Nu sunt în timpul programului, preciză el, înălțând spre 
ea ochii aceia căprui incredibil de sexy. E cea mai bună ofertă 
pe ziua de azi. 

— Într-adevăr? Ea nu se putu abţine să nu chicotească, în 
timp ce scoase la iveală două pahare pentru vin. Doamne, 
Montoya, s-ar putea să-ţi revaluezi destinul. 

— Nu-ţi face griji, am făcut-o deja. El turnă vinul în pahare, 
iar ea desfăcu pizza din ambalajul de plastic. Deschise o cutie 
cu brânză italienească, conserva de măsline mărunţite, şi tăie 
rapid roșia și ceapa. 

— Prin urmare, zise ea, turnând în ploaie brânza deasupra 
pepperoniului uscat, să vorbim despre motivul vizitei tale. 
Deasupra brânzei proaspete adăugă feliile de ceapă și măslinele 
feliate și puse apoi pizza la cuptor. De ce mi se pare că ai 
venit să-mi transmiţi alte veşti rele? 

— Mai există și altfel de vești? 

— Credeam că da, recunoscu ea. Nu mai sunt sigură, iar 
faptul că eşti aici, acum, când e trecut de ora nouă, nu prea 
miroase a bine, nu? 

- Cred că nu. Îi oferi paharul, sorbi o gură din al lui, apoi 
se rezemă cu șoldul de bufet. În clipa aceea, haina de piele se 
deschise, dând la iveală patul armei ce se odihnea în teacă, iar 
Abby îşi reaminti că, în primul și în primul rând, detectivul 
Reuben Montoya era poliţist. Putea foarte bine să soarbă 
dintr-un pahar cu vin, să râdă, în privirea lui apărând acel 
licăr sexy, ba chiar să-i mângâie animalul de casă, ca și cum 
ar fi iubit la nebunie labradorii ciocolatii, şi să rămână 
detectivul de la Departamentul Omucideri care investiga 
moartea fostului ei soț, un bărbat ce putea considera, în 
continuare, că ea avusese un amestec în cazul respectiv. 

— Până acum, domnule detectiv, ai adus nu doar vești 
rele, ci de-a dreptul tulburătoare. Ce te preocupă în clipa asta? 

— Asa Pomeroy, zise el, așezând paharul pe tejghea. 

— Ce e cu el? 

— Nu ai urmărit Ştirile? 

În clipa aceea, ea simţi că urma o veste îngrozitoare. 
Senzaţia de ușurare pe care o trăise în ultimele zece minute 
dispăru instantaneu. 

— Nu, am lucrat. De una singură, în studioul foto. Ea făcu 
semn cu bărbia spre ușa din spate, sorbind apoi din vinul 
acela surprinzător de neacidulat. Nici măcar nu am deschis 
radioul? Ce s-a întâmplat? 

— A dispărut. 

— A dispărut? Îngrijorarea ei crescu şi mai mult. Asa? 
Vecinul meu? 

— Aseară. 

— Bănuiala ta e o glumă, zise ea, lumea părându-i-se 
dintr-odată o mică gaură neagră. Dacă un bărbat bogat și 
puternic ca Asa Pomeroy nu poate fi în siguranţă, atunci cine 
mai poate fi? Nu, nu, nu mai era capabilă să raţioneze. El 
devenise o ţintă datorită averii sale și a influenţei exercitate 
de Pomeroy Industries. 

— Nu știm cu certitudine ce s-a întâmplat, dar, pentru că 
îți este vecin, m-am gândit că e bine să trec pe aici și să văd 
dacă ești în regulă. 

— Sunt bine, zise ea. În timp ce în bucătărie începu să 
miroasă a brânză topită, a sos fierbinte de tomate şi a ceapă 
prăjită, ei îi veni în minte fereastra deschisă și lătrăturile căţelei. 

— Deci, nu aveai niciun motiv să alergi de colo colo cu un 
ciocan în mână? 

— "Ți-am spus... 

— Ştiu ce mi-ai spus, dar în clipa în care mi-ai deschis ușa, 
păreai bucuroasă să dai cu ochii de mine. Strângeai atât de tare 
mânerul ciocanului, încât încheieturile degetelor ţi se albiseră. 

— Ai observat toate astea? 

— Sunt detectiv. Ea nu-și dădea seama dacă o provoca sau 
dacă vv:hea cât se poate de serios. Probabil că varianta ultimă 
era cea corectă, din moment ce venise la ea acasă pentru a-i 
vorbi despre asa. 

— OK, detective, m-ai prins. Căţeaua s-a comportat ca și 
cum în casă ar mai fi fost cineva, iar eu a trebuit să verific. 

— Apărându-te cu un ciocan? 

— Asta am avut la îndemână. 

— Dar ai deja un sistem de alarmă, nu-i aşa? El întoarse 
capul spre afișul lipit pe uşa din spatele casei. Afișul auriu al 
sistemului de alarmă aviza pe toată lumea și pe posibilii musafiri 
nepoftiți că locuinţa era conectată la departamentul șerifului. 

— Când am cumpărat-o, afișul era exact așa. N-are nimic 
ciudat sau ceva de genul acesta. Nici nu ştiu dacă a avut 
vreodată alarmă. 

— Află dacă a avut şi conectează-te. De pe chipul lui 
dispăruse orice urmă de veselie. 

— Vorbești serios? 

— Absolut. Cum ziceam, nu știm Sigur ce i s-a întâmplat 
lui Pomeroy, dar nu pare să fie vorba despre ceva benefic. El 
îi aduse la cunoștință toate informatiile pe care le obținuse, 
iar ea îl ascultă într-o tăcere împietrită. Asa și mașina sa 
dispăruseră în cursul serii precedente, iar la poarta proprietăţii 
lui existau câteva indicii că ar fi avut loc o luptă. A doua zi 
dimineaţă, la sosirea menajerei, încuietoarea nu funcţiona. 
Poliţia era de părere că el fusese răpit, iar FBI-ul se implicase 
deja în desfăşurarea anchetei. 

— Şi toate astea s-au petrecut aici, la capătul drumului? 
preciză ea, cu toate că își imagina răspunsul. 

- Exact. Există și posibilitatea ca Asa să fi plecat din 
oraș, fără a spune cuiva unde se duce, dar nu pare o variantă 
plauzibilă. Toate agenţiile sunt implicate, locale, statale, plus 
FBl-ul, după cum spuneam. 

— Pentru că e bogat? Nu prea e corect. 

— Nu e. Dar Pomeroy e o celebritate și deține proprietăţi 
în toată partea de sud a țării. Afacerile lui au ca sediu central 
New Orleansul, dar el mai are proprietăţi și fabrici și în 
Alabama, Texas, ba chiar şi în Georgia. Și e posibil să fi 
trecut dincolo de granița statului nostru, dar nu suntem siguri 
de asta, momentan, iar agenţiile au intrat în alertă. Eu lucrez 
la Departamentul criminalistică, dar nu există date care să 

ateste că Pomeroy ar fi mort. Cert este doar că a dispărut. De 
la prima mea vizită aici, m-am oferit să vin și să te avertizez 
sau să aflu dacă ai auzit sau ai văzut ceva suspect în apropierea 
casei tale. 

— Dar acum te afli aici în afara orelor de serviciu. 

— Aşa e. 

— Deci ar fi putut veni altcineva... în mod oficial. 

— Posibil. În funcţie de datele care ar fi apărut pe parcurs. 
Aşa că spune-mi ce-ai văzut şi ce-ai auzit. Nu trebuie să fie 
ceva extraordinar, ci, pur și simplu, ceva care ţi-a atras atenția. 

— Habar nu am. Nimic. Ea reuşi să găsească un şervet, dar 
era mult prea uimită și asimila cu greu cele spuse de el. 
Deschise ușa cuptorului şi de acolo răbufni un val de căldură, 
purtând cu el aroma condimentelor. Ea scoase cu grijă pizza 
din cuptor. Brânza topită făcuse bășicuţe la suprafaţă și se 
scurse pe marginile crustei, în momentul în care ea scoase 
coptura pe un platou. 

Ea se gândi la toate acele dăţi în care trecuse pe lângă 
proprietatea Pomeroy, fie pe jos, fie cu mașina. 

— Nu-mi amintesc nimic ciudat sau suspect. Trec cu mașina 
în drum spre birou de două ori pe zi. Scormonind într-un 
sertar, scoase de acolo un cuţit greoi pentru pizza. Folosindu-și 
toată puterea, apăsă tare pe mâner, forțând lama circulară a 
acestuia să taie aluatul în opt. Mai trec prin dreptul porților 
atunci când fac jogging, dar în ultima vreme asta s-a întâmplat 
sporadic. Ai verificat la familia Stinson? Ei locuiesc chiar 
vizavi. Asa și Mark se cunosc de pe vremea când frecventau 
amândoi un club al aviaţiei. Amândoi au câte un avion. 
Vanessa și Celia Stinson joacă bridge sau golf împreună. 

- Deja a stat de vorbă cineva cu ele. O să discutăm cu 
toate cunoștințele lui Asa. 

— O să dureze ceva. 

— Nu, zău. 

Ea aranjă feliile de roșii, luă două farfurii, o spatulă și 
așeză câte o porţie de pizza pe fiecare farfurie. Oferindu-i una 
lui Montoya, se așeză pe taburetul de alături, ignorând însă 
mâncarea. După ceasuri întregi în care stomacul o implorase 

să-l hrănească, își pierduse brusc apetitul. Gândul că era posibil 
ca Asa Pomeroy să fie răpit, de la doar trei sute de metri 
distanță faţă de casa ei, o înspăimânta. Dispariţia lui Asa 
Pomeroy la care se adăuga moartea lui Luke și a lui Courtney 
LaBelle îi tăiaseră apetitul. 

— Deci, ai venit până aici ca să afli dacă știu ceva în 
legătură cu Asa Pomeroy și dacă am văzut ceva, începu ea 
fraza, fără a adăuga și „prefăcându-te că-ți faci griji“. 

Femeie proastă! 

Montoya citi nedumerirea în privirea ei. 

— Am venit ca să te pun în gardă, zise el, luând o bucată 
de pizza și muşcând din ea. Şi ca să mă asigur că eşti în 
siguranţă. 

Abby simţi un fior rece de-a lungul coloanei vertebrale. 

— Nici măcar nu-l cunosc pe Asa Pomeroy. 

— Mânâncă, o îndemnă el. E bună. 

— Tot ce se poate. 

El mai turnă puţin vin şi ea gustă în cele din urmă din 
bucata de pizza. Minţea. Avea un gust de ceapă, dar ea o 
mMâncă, oricum. 

El tăcu câteva minute. Terminându-și prima felie de pizza, 
rosti apoi ca din întâmplare: 

— Am auzit că ai vizitat vechiul sanatoriu. 

Ea aproape că se înecă cu bucata pe care o mesteca. 

— Cum ai aflat? Singura persoană căreia îi mărturisise 
despre vizita sa fusese Zoey, şi se îndoia că sora ei ar fi 
ridicat receptorul ca să sune la poliţia din New Orleans. 

Oare când fusese poliția pe urmele ei? 

Şi dacă era aşa, cum de abordase Montoya subiectul? 

— Sora Maria e mătușa mea, explică el, apoi înghiţi încă 
o bucăţică și sorbi din vin. 

— Ooo. Ceafa lui Abby luă foc, la gândul că intrase în 
spital pe furiș. Deci, m-a pârât? 

Montoya zâmbi într-un fel dezarmant. 

— Nuuu. Dacă ar fi vrut într-adevăr să te pedepsească, 
te-ar fi pus în genunchi și te-ar fi obligast să spui rugăciuni 
de acum și până în veci vecilor. Am sunat-o, am întrebat-o 

cum merg lucrurile în privința spitalului, dacă au mai avansat 
cumva în ceea ce privește vânzarea sau demolarea clădirii, iar 
ea mi-a spus că ai trecut pe acolo. 

Ce noroc pe capul meu să mă întâlnesc cu sora Maria, 
călugărița bârfitoare. Se forţă să înghită o nouă bucăţică de pizza. 

— Ţi-a spus de ce m-am dus acolo? 

— Nu. Nici măcar atunci când am întrebat-o. 

— Deci, îmi adresezi mie aceeaşi întrebare, nu? 

El nu-i răspunse, dar o privi insistent. 

— Nu e ceva important, zise ea, hotărând să-l înfrunte. 
Conform sfatului unui psihiatru, m-am întors puțin în timp. 
Am hotărât să merg la spital şi să-mi înfrunt trecutul, știi ce 
vreau să spun, să revin în locul în care mama şi-a petrecut 
ultimele zile de viaţă. S-a sinucis chiar în ziua în care 
împlineam cincisprezece ani, iar ea împlinea treizeci și cinci, 
aruncându-se de la fereastra salonului ei... prin geamul ferestrei 
închise. O trecu un fior. Dar tu ştii deja toate aceste lucruri, 
nu-i așa? Bănuiesc că ştii multe despre mine, mai mult decât 
ar recunoaște cineva vreodată, ceea ce mă face să mă întreb 
care e motivul. Înfuriindu-se, Abby împinse farfuria într-o 
parte. Ea alunecă de pe blat, gata să cadă pe podea. Ea nu 
păru să ia în seamă acest lucru. Deci, care e situația? Sunt 
considerată suspectă de ceva? În cazul acesta, de ce anume? 
De moartea lui Luke? De dispariţia lui Asa Pomeroy? Sunt 
vinovată pentru faptul că mama s-a sinucis? Străpungându-l 
cu privirea, ea zise: haideţi, domnule detectiv Montoya, 
spuneţi-mi despre de e vorba? Şi vă rog să nu aveţi reţineri 
și nici să nu mă menajaţi. Nu v-a spus bătrâna dumneavoastră 
mătușă Maria că mărturisirea face bine sufletului? 

El surâse. 

— Poate că am vrut doar să verific dacă ești bine. 

— Şi te aștepți ca eu să cred una ca asta? După ce i-ai pus 
pe spionii de la spital să mă verifice? Ea nu reușea să-și 
domolească vorbele, dar el nu părea ofensat. Ba mai mult, 
părea amuzat de furia ei. Doamne, cât ar fi vrut să-l scuture 
puțin. Era de-a dreptul înnebunitor! 

O parte a fiinţei ei ar fi dat orice să creadă că el trecuse 

pe acolo fiindcă-i păsa de ea, că fusese dornic să o revadă, 
dar gândul acesta era, pur şi simplu, dorinţa părţii extrem de 
feminine şi de prostuţe a fiinţei ei. Partea aceea cu mult mai 
matură ştia că lucrurile stăteau cu totul altfel. 

Bărbatul acesta era polițist. Punct. El nu avea încredere în 
ea, iar în secunda aceea, nici ea nu avea încredere în el. 

— Crezi ce vrei, zise el, ridicându-se în picioare și 
ştergându-şi mâinile cu un şervet de hârtie pe care-l rupse de 
pe rola așezată pe tejghea. 

— Așa voi face. 

El aruncă şervețelul folosit la gunoi. 

— În concluzie, totul e în ordine pe aici? 

Doamne, deci nu avea de gând să renunţe, nu? 

— În afara unei căţele nevrotice şi a unei pisici bolnave de 
paranoia, mda, totul e în regulă. Era tentată să-i povestească 
despre fereastra deschisă și despre mârâiturile repetate ale lui 
Hershey, dar nu fu în stare să meargă până la capăt. Ea nu voia 
să pară un soi de şoricel speriat și, în afară de asta, în casă nu 
se mai afla altcineva. Se asigurase de lucrul acesta, nu-i așa? 

El privi prin bucătărie ca şi cum ar fi vrut să se asigure 
de ceva. 

— În fine, mulțumesc pentru cină. 

— Dacă s-a putut numi astfel. 

El îi oferi din nou surâsul acela contagios și dezarmant. 

— A fost cea mai bună invitaţie și cea mai reușită cină pe 
care am primit-o și servit-o în ultimii ani. Când ea vru să 
protesteze, el ridică mâna oprind-o. Vorbesc serios. 

— Eşti un bărbat uşor de multumit. 

— Posibil. Ochii lui căprui şi întunecaţi sclipiră, 
micşorându-se, iar ea simţi că nu mai e în stare să respire. 
Dacă stai bine să le gândești, cred că așa și sunt. 

O, Doamne. Pulsul ei o luase la goană. Simți cum pasiunea 
se cuibăreşte mai întâi în stomac, răspândindu-se apoi în 
membrele ei. Ce anume o tulbura atât de mult la bărbatul 
acesta? Brusc, o înfuria atât de tare, încât îi venea să-l strângă 
de gât, iar în secunda următoare o cucerea, glumind și flirtând 
cu ea, reuşind să i se strecoare pe sub piele. 

Ceea ce nu era bine deloc. 

El arăta nespus de sexy în geaca aceea de piele, în blugii 
uzați și mulaţi și datorită acelei atitudini îndrăznețe. Bănuia că el 
ştia cum să se joace cu o femeie, lucru care o dezarmă complet. 
Se autoavertiză să fie prevăzătoare; una era să flirtezi şi cu totul 
altceva să te îndrăgostești de un bărbat ca detectivul Montoya. 

— Fii atentă, zise el în vreme ce ea îl conducea până la ușa 
de la intrare. Doamne, ea spera să nu observe cum îl măsura 
din cap până în picioare. Dacă vezi sau auzi ceva care-ţi pare 
neobişnuit, sună-mă. El îi aruncă o privire care putea fi 
înterpretată într-o duzină de feluri. Ai numărul meu de telefon. 

O, aş vrea eu. l-ar fi plăcut să știe că-l impresionase pe 
bărbatul acesta. 

— Ţi-am spus. Nu știu nimic. 

Ea deschise ușa. 

El ezită o clipă în prag. 

Preţ de câteva secunde, el privi în noapte. Ploaia începuse 
deja să ude pământul și vântul scutura crengile stejarului de 
la marginea drumului. 

— Ascultă, zise el în cele din urmă, răsucindu-se și 
privind-o direct în faţă. Pe fruntea lui se iviră nişte cute adânci, 
iar colţurile gurii i se lăsară în jos. Să ai grijă. 

În adâncul ei se frânse ceva. 

Îi fu greu să-și recapete glasul. 

— A... așa voi face. 

— Nu, vorbesc serios. Palma lui îi atinse ușor antebraţul, 
cealaltă rezemându-se pe zăvorul subţire al ușii. Aici e ceva 
în neregulă. Nu știu ce, dar nu-mi place. Montează-ţi cât mai 
repede sistemul de alarmă şi pune-l în funcţiune. 

— Mă sperii. 

— Perfect. Asta e şi ideea. Expresia lui rămase aceeași. 
Privirea lui întunecată era la fel de intensă. 

Ea simţi cum gâtul i se strânge. 

— Bine. Se uită repede în spatele ei, spre interior și spre 
măsuţa din holul de la intrare. 

— lar ciocanul acela nu e o idee chiar atât de rea. Nu mă 
dau în vânt după cetățenii care posedă arme sau câini de pază, 

dar trebuie să te protejezi. El se încruntă. Poate că ti-ar trebui 
unul mai mare. 

— Te referi la armă sau la câine? 

— La ciocan. 

— Cum ar fi un târnăcop? 

— Mdda. Ar fi alegerea perfectă. Dar nu zâmbi, ci îşi 
încovoie umerii împotriva ploii. 

Abby îl privi cum coboară repede treptele din faţa verandei, 
traversând aleea pietruită cu cărămidă care ducea spre locurile 
destinate parcării, intrând apoi în Mustangul său negru. El porni 
motorul, execută o întoarcere rapidă în formă de U și traversă 
apoi peluza. Stopurile din spate străluceau prin picurii ploii. 

— Ai auzit, Hershey? Povestea aceea cu ciocanul? Pentru 
orice eventualitate. În afară de asta, nu prea are încredere în 
abilităţile tale de câine de pază, nu-i așa? Ea strecură zăvorul 
în lăcașul său, îndreptându-se apoi spre dormitor, încercând să 
nu se întristeze din cauza plecării lui. Abia dacă-l cunoștea și 
nici nu avea încredere în el. Dar casa părea brusc goală fără el. 

Ce prostie. 

Sfaturile lui apărură din nou în mintea ei. Poate că era 
timpul să încarce arma de calibrul 38. Muniția o păstra într-o 
cutie, în dulap. 

Ea deschise sertarul, decisă să asculte sfatul lui Montoya. 
Însă arma nu mai era acolo. 

Ea clipi des. Nu se poate! Nu era posibil ca arma tatălui 
lui Luke să fi dispărut! O văzuse acum două zile, nu-i așa? 

Atunci ce se se întâmplase cu ea? 

Speriată, Abby se așeză pe pat, gândindu-se să formeze 
numărul de mobil al lui Montoya, dar se răzgândi. Se mai uită 
O dată în sertarul noptierei și se răsuci apoi spre capătul opus 
al patului, unde se afla o noplieră identică. Deschise enervată 
sertarul, rugându-se în tăcere să descopere acolo arma. 

Nu avu noroc. 

Arma nu era nicăieri. 

lar fereastra aceea fusese deschisă. 

Cineva intrase în casă. 

Cineva se căţărase în casă, furând apoi neprețuita armă 
a lui Luke. 

Luă în considerare variantele posibile. 

Poate că ucigașul intrase în casă, să caute un obiect care 
pentru Luke avea o valoare sentimentală. Sau poate că fusese 
vorba de un fan obsedat, care-l auzise pe Luke vorbind în direct 
despre armă. Era posibil ca tipul să vrea să „îndrepte“ răul pe 
care-l făcuse ea eroului lui, ori se gândise că pe arma respectivă 
ar fi putut obține un preț excelent pe piața neagră; ori poate că 
era vorba de o persoană care voia să vândă arma unei celebrități. 

— Mult prea bizar, murmură ea, și mult prea înspăimântător. 
Înainte de a permite panicii să pună stăpânire pe ea, își petrecu 
următoarea jumătate de oră răscolind dormitorul și restul casei, 
sperând dincolo de limitele rațiunii, că rătăcise pe undeva, pe 
acolo blestemata aia de armă. Într-un târziu renunţă. 

În concluzie, cine o luase? 

Şi ce aveau de gând să facă cu ea? 

PB atrânul aştepta. 

Ceea ce era perfect, gândi el, strecurându-se prin întuneric 
şi escaladând gardul. Automobilul era parcat în spatele 
hambarului abandonat, și decise că era ultima dată când putea 
risca, parcând atât de aproape de proprietatea familiei Pomeroy. 

Adrenalina explodă înăuntrul lui, iar el se simti mai 
puternic decât atunci când îi ucisese pe Gierman și pe virgină. 
Problema devenise acum mult mai importantă, fiindcă poliția 
aflase că Pomeroy dispăruse. FBI-ul urma să fie sunat, iar ei 
vor încercui proprietatea Pomeroy, așteptând o cerere de 
răscumpărare care nu va sosi nicicând. 

Pe buzele lui apăru un surâs șters. 

Habar nu aveau ce se petrece, deocamdată. 

Dar mâine vor afla... va avea el grijă de asta. El aflase 
cum să-i contacteze şi prin intermediul cui. 

Oricât i-ar fi plăcut să urmărească cum poliția își bătea 
capul şi cum îi punea bete în roate, trebuia să fie foarte prudent. 
Forțele tuturor agenţiilor mișunau în toată partea aceasta a 

statului. Acesta fusese motivul pentru care şterpelise arma în 
timp ce Abby lucrase în studioul ei foto. Așteptase aproape o 
oră. Dându-și seama că-şi va petrece, probabil, aproape 
întreaga zi în studio, se hotărî să riște. El știa că situaţia se va 
înrăutăţi, mai ales că el trebuise să sară câteva etape, lucrând 
mult mai repede. Aşa că riscase, intrând pe furiș în casa ei și 
furând arma de calibrul 38 din ascunzătoarea sa din dormitor. 

Dar își acordase un răgaz. 

În ciuda pericolului, el îşi luase răgazul de a se întinde în 
patul ei, îmbătându-se cu parfumul ei, pentru a-și imagina 
cum ar fi să-i simtă trupul sub el. 

Zbătându-se. 

Asudând. 

Plină de dorinţă. 

Fiica lui Faith. 

Sângele i se înfierbântă, amintindu-și aroma patului ei. 
Cu ochii minţii, el văzuse șuviţele ondulate și bogate răspândite 
pe pernă, buzele ei întredeschise şi tremurul ușor al trupului 
ei care se arcuia brusc în clipa în care el o penetra. Cu putere. 
Rapid. Lăsând-o cu respiraţia tăiată, până ce se ivea clipa 
perfectă în care o va ucide... 

O, cât de mult şi-ar fi dorit să-i facă chiar astăzi o surpriză. 
Începu să tremure, anticipând momentul, iar palmele îi 
transpirară pe volan. 

Ai răbdare. 

Va veni curând şi vremea ei. 

Deschise poarta şi trecu cu camioneta dincolo de ea, după 
care legă din nou lanțul. Ploaia, care căzuse aproape întreaga 
zi, se mai liniștise puţin, iar el inspiră adânc aerul acela umed 
al serii. Incordat, o porni pe autostradă, aprinzând, în cele din 
urmă, farurile. Din moment ce poliția era mereu la pândă, 
venise vremea să actioneze. 

Pret de douăzeci și patru de ore, îl lăsase pe bătrân să 
reflecteze la propriul său destin. Destul de mult. 

Acum, venise vremea ca totul să se sfârșească. 


La dracu'! Gina Jefferson aruncă pixul în coltul opus al 
micuţei încăperi. Acesta se izbi de perete, zeâriind tencuiala 

chiar dedesubtul premiului pe care-l primise în 2002, când 
fusese declarată Femeia de afaceri a anului, la categoria 
afro-americani, premiu acordat de Primăria orașului New 
Orleans. Pixul alunecă pe lângă perete, aterizând lângă dulapul 
cu dosare. 

— Nemaipomenit, Gina. Deșteaptă mişcare, mormăi ea, 
furioasă că se lăsase dominată de propriul temperament. Era 
târziu, trecut de ora nouă, ea fiind ultimul angajat care se mai 
afla la sediul Crescent City Center. Stătuse aici vreme de 
douăsprezece ceasuri, lucrând pe brânci, fiind la fel de frustrată 
ca în ultimii cincizeci și cinci de ani. Simţindu-se ca o proastă 
și bucurându-se că era singură în încăpere, ea traversă covorul 
gros, în încercarea de a recupera pixul. Nu reuși. Dulapul era un 
mastodont, plin ochi cu dosarele pacienţilor care în curând vor 
fi obligaţi să apeleze la alt centru pentru a-și trata bolile mintale. 

Asta dacă nu cumva ea va reuşi să scoată din pălărie o 
vacă care făta bani. 

Bătuse deja la aproape toate uşile donatorilor pe care se 
putea baza, nu o dată, ci de mai multe ori. Avea nevoie de o 
listă cu noii filantropi bogaţi, dacă exista așa ceva. Folosindu-se 
de un umeraș, extrase pixul acoperit cu o pânză de păianjen 
lipicioasă. Ştergându-l cu o batistă, ea îl înghesui în cana de 
pe birou, un cadou de la una dintre persoanele care primise 
ajutor din partea Centrului de Boli Mintale, unde tratamentul 
se oferea în mod gratuit. 

— Doamne, Doamne, Doamne, dă-mi putere! zise ea, 
luându-și haina de ploaie din cuierul-pom și îmbrăcându-se. Haina 
1 se păru strâmtă în seara asta, Și ea își aminti că ar fi trebuit să 
înceapă o dietă, că ar fi trebuit să slăbească pe puţin treizeci de 
kilograme, însă era mult prea dezamăgită pentru a reflecta în 
acel momernt la silueta sa. Prea deprimată și prea stresată. Unii 
dintre amicii ei fumau o țigară atunci când erau cu nervii la 
pământ, alții aveau norocul să-şi piardă pofta de mâncare. Ea, 
dimpotrivă, găsea că mâncarea reprezenta un balsam în momentele 
de anxietate, iar în clipa asta era extrem de agitată. Centrul era 
gata-gata să se închidă, și asta cât de curând, dacă ea nu găsea 
suma necesară pentru a-l păstra în funcțiune. 

Dincolo de fereastră, noaptea părea mai neagră ca de 
obicei, dar poate că asta se întâmpla din cauza stării sale 
depresive. După luni întregi de adunat fonduri, de ore în șir 
de stat la telefon, lucrând zi-lumină, toate eforturile sale păreau 
zadarnice. Centrul gratuit pentru tratarea bolilor mintale avea 
să-şi închidă, până la urmă, porțile. Doar dacă vreun 
multimilionar sau vreo fundaţie a unui multimilionar nu va 
dona mii și mii de dolari pentru ca acesta să nu se închidă. 
Chiar şi așa, tot ar mai avea nevoie de bani, de garanţii 
guvernamentale, de fonduri suplimentare de la stat, de fonduri 
ale primăriei, care se epuizaseră deja. 

Ea stinse o mare parte din becuri și privi apoi prin geamul 
ușii spre un loc aflat pe partea opusă a străzii, acolo unde, în 
cursul serii, observase un bărbat care aștepta ceva. 

Era obișnuită să se confrunte cu tot soiul de ciudăţenii. 
La urma urmei, centrul avea de-a face cu indivizi care necesitau 
sprijin psihologic şi emoţional. Cazurile cele mai grave erau 
îndrumate spre spital, dar majoritatea celorlalți erau suflete 
chinuite care aveau nevoie de o anumită medicaţie, de 
îndrumări sau de o simplă conversaţie. Un medic și două 
asistente lucrau la centru în mod benevol; restul personalului 
era format din psihologi-clinicieni și asistenţi sociali. 

În cei cincisprezece ani de muncă, văzuse o sumedenie de 
ciudati, mai mult decât ar fi fost nevoie. Atunci, de ce simţea, 
în seara asta, că situaţia era diferită în cazul individului care 
zăbovea pe partea cealaltă a drumului, la oarecare distanță de 
becul felinarului stradal. 

Al șaselea simţ? 

Sau doar faptul că era de-a dreptul extenuată? 

În zona aceasta a New Orleansului bântuiau mulți vagabonzi 
și oameni fără adăpost. lar în oraș existau o grămadă de ciudati, 
neuvrotici și drogați. Oricât de mult ar fi îndrăgit New Orleansul, 
era conștientă de pericolul existent pe străzile acestuia. Se 
născuse şi crescuse în acest oraș, fiind cea mai mare din cei 
șapte copii ai familiei. Tatăl ei, Franklin, fusese boxer, după 
care lucrase ca şofer de autobuz. Mama ei se ocupase de 
creșterea copiilor, muncind ca bucătăreasă nu doar pentru propria 

ei familie, ci și pentru vecinii săi. Apoi, beneficiind de o mică 
moștenire și de încurajările celor care-i erau alături, Ezzie Brown 
își deschisese propriul său restaurant, la marginea Cartierului 
Francez. Toți copiii lui Ezzie şi ai lui Franklin, fie că aveau, fie 
că nu vârsta legală, lucraseră în restaurant, aranjând mesele, 
servind, pregătind mâncarea, ștergând podelele, curățând 
grătarul, învățând, între timp, valoarea banului şi apreciind jazzul 
adevărat. O masă, confecţionată din două uși, înghesuită în 
camera din spatele bucătăriei, amenajată ca un birou lung, era 
locul unde fiecare dintre copiii lui Ezzie trebuiau sau ar fi 
trebuit să-şi facă temele. Erau înconjurați de rafturi pline de 
borcane cu murături, conserve cu pastă de roșii, saci cu ceapă, 
usturoi şi piper iute, toate luptându-se pentru un pic de spațiu 
în mijlocul cutiilor cu mălai şi făină. 

Gina puse în funcțiune alarma, își vâri umbrela sub braţ, își 
scoase cheile din geantă, după care îi închise fermoarul, își luă 
la repezeală servieta și celelalte lucruri, deschizând apoi ușa cu 
umărul. Afară, noaptea era nesuferită, umedă și rece. Apa se 
scurgea sub formă de torenţi pe străzile întunecate. Mașinile 
care treceau sporadic pe acolo împrăștiau stropi de apă în toate 
părțile, în timp ce muzica se auzea bubuind în boxe. 

Mirosurile orașului îi inundară nările, mirosul fluviului 
Mississippi fiind cel mai pregnant. Doamne, cât de mult iubea 
Gina zona aceea! 

Lângă stâlpul de lumină nu se mai afla niciun lunatic 
necunoscut. 

Ea verifică lucrul acesta. 

Respirând ceva mai ușurată, încuie ușa, gândindu-se la 
restaurantul în care mama ei, care se apropia de optzeci de 
ani, încă mai servea cei mai gustoşi creveţi din întreg statul 
Louisiana. Părinţii ei îşi învățaseră copiii să fie puternici și 
deştepţi, să muncească cu tragere de inimă și să-l iubească pe 
Dumnezeu. În vremea adolescenţei Ginei, Franklin și Esmeralda 
merseseră cu conștiinciozitate la biserică, cântaseră în corul 
acesteia, făcuseră donaţii, determinându-i pe copii să adopte 
aceeași atitudine. Nu se întâmplase niciodată ca un vecin să 
vină în vizită, iar ei să nu-i ofere ceva de mâncare. Dacă cei 

de la compania de autobuze îl concediaseră pe Frank, atunci 
el îşi luase câteva slujbe, care mai de care mai bizare, până 
își găsise un alt loc de muncă. Dar, dincolo de toate, credința 
solidă a părinţilor ei nu slăbise niciodată. Nici atunci când se 
născuse Martin, cel mai mic dintre copiii familiei. La naşterea 
lui existaseră anumite probleme. Esmeralda, care adusese pe 
lume șase copii dolofani şi plesnind de sănătate, fusese gata 
să moară la naşterea celui de-al şaptelea prunc al său. O 
cezariană de urgență și câteva transfuzii de sânge, aplicate 
după intervenţia chirurgicală, îi salvaseră viața, însă bebelușul 
acela sfrijit făcuse nazuri în incubator. Cine putea ști dacă 
nașterea aceea dificilă nu contribuise cumva la firea violentă 
și temperamentală pe care o dezvoltase ulterior? Oricare ar fi 
fost motivul, Martin era altfel decât ceilalţi. 

Așa fusese întotdeauna. 

Fusese internat şi externat din spitalele de boli psihice, 
ajungând în cele din urmă la închisoare, cu toate că nu împlinse 
decât treizeci şi trei de ani. Deși era un bărbat înalt şi vânjos, 
nu se maturizase complet din punct de vedere emoţional. Fiind 
cu douăzeci şi doi de ani mai mic decât sora lui cea mare, 
Martin îi dăduse de înțeles Ginei că face parte dintre oamenii 
aceia agitaţi care au probleme mintale. Cu toate că la diversele 
teste Martin apăruse ca fiind normal, ba chiar inteligent în 
cazul testelor standard, avusese întotdeauna ceva ciudat. Nu-l 
ajutase deloc nici faptul că poseda temperamentul unui tigru, 
la care se adăuga nevoia de violență. Cu toate că fusese 
consultat de numeroși psihiatri, inclusiv de doctorul Simon 
Heller de la spitalul „A noastră Doamnă a Virtuţilor“, imediat 
ce acesta fusese deschis, el nu-şi revenise niciodată. 

Oamenii ca Martin aveau nevoie de centrul acesta și încă 
cu disperare! Ea nu se putea dezamăgi pe sine și nici pe 
ceilalți, renunțând să lupte pentru ca acesta să nu fie închis. 

Ținând mai departe geanta, umbrela și servieta într-o singură 
mână, ea reuși să tragă grilajul sub formă de armonică, după 
care îl încuie, verificându-l prin zgâlţâirea ușoară a barelor. 

Deschizându-şi umbrela, traversă grăbită aleea nisipoasă 
care ducea către mașina ei. Buickul Regal, mândria și bucuria 

vieţii ei, era parcat, cu intotdeauna, în partea din fund a parcării, 
pe o bucată de astfalt cu un aspect jalnic. Umbrela fu zgâlțâită 
de vânt, ploaia răpăi la picioarele ei, iar ea fu cuprinsă din 
nou de senzaţia aceea ciudată care nu-i dăduse pace toată 
ziua. Privi peste umăr, dar nu zări pe nimeni. Aleea era goală, 
traficul străzii fiind sporadic și liniştit. 

Atunci care era motivul acelei neliniști? 

Nu e nimeni acolo, Gina, îşi zise ea. Lasă la o parte zona 
asta întunecată a fiintei tale! Ai mai făcut asta de sute de ori, 
în fiecare seară, la aceeaşi oră. Nu te-a deranjat nimeni 
niciodată. Eşti supărată, pur si simplu, fiindcă centrul va fi 
închis, dacă nu vei găsi o cale prin care el să-şi continue 
activitatea! Tu eşti aceea, Gina! Numai tu te poti ajuta să ieşi 
din încurcătura asta! 

Grăbind pasul, se întrebă cum va reuși să facă rost de 
bani într-un timp atât de scurt. Problema era că nu aveau bani 
suficienţi pentru a-şi continua activitatea, reflectă ea, luptându-se 
să țină umbrela sub rafalele de vânt și sub torentul ploii. 

Avea nevoie de o vedetă care să le dea o mână de ajutor. 
Cineva care să aibă priză la public, cineva în care să aibă încredere 
şi căruia să i se ofere bani cu generozitate. Ea se gândise la Billy 
Ray Furlough, evanghelistul tv, oarecum nebun. El reușea să-i 
convingă pe oameni să facă donaţii săptămânale, iar mottoul său 
„Dumnezeu te iubește, frate“ făcuse înconjurul ţării. 

Ea n-ar fi vrut să-i ceară niciodată bani lui Billy Ray, căci 
i se părea mult prea şiret, un afacerist. Dar poate că, după 
întrunirea din seara aceasta, va trebui să-și calce pe mândrie și, 
în loc să-l sune, să-l viziteze personal, încercând să treacă peste 
obstacolul reprezentat de şirul de recepţionere, bodyguarzi şi 
secretari, pentru a ajunge în fața predicatorului, bărbatul acela 
înalt despre care se spunea că posedă „un zâmbet hollywoodian 
electrizant“. Numai gândindu-se la enunţul acesta, îi venea să 
renunțe. Îşi zise că aceasta putea fi doar ideea aiurită a unui 
medic sau a presei mereu binevoitoare. După toate aparențele, 
în zilele noastre, până și preoții trebuiau să-și construiască și 
să-și menţină o anume imagine publică — o imagine despre care 
publicul nu ar fi trebuit, probabil, să afle că fusese „prelucrată“ 
de predicatorul însuși, prin mijloace proprii. 

Da, o să-l caute chiar ea pe Billy Ray Furlough. După 
care-l va căuta din nou pe Asa Pomeroy, un alt bogătaș al 
orașului lor, unul pe care abia dacă-l putea suporta. Pomeroy 
se dădea în vânt, în principal, după tinerele fotomodele și 
vindea armament la scară largă. Și cu toate astea, se știa că 
obișnuia să doneze sute de mii de dolari acelora care apelau 
la el. Şi chiar şi Asa, Atotputernicul, avusese un fiu cu grave 
probleme psihice. 

Încă o dată, ea va fi obligată să zâmbească, să vorbească 
pe un ton blând și să-și țină limba în frâu, mușcându-și-o. 

Eşti o ipocrită, Gina. Îi urăști pe preotii care sunt 
interesați mai mult de strălucirea proprie şi de ratingul 
televiziunii decât de Dumnezeu, și îi dispretuieşti pe cei care 
fac avere din vânzarea de armament. 

Dar problemele disperate cereau măsuri disperate. 

Doamne, cât de bine înțelegea această veche zicală. Nu mai 
departe de săptămâna trecută îi telefonase prietenei sale, Eleanor 
Cavalier, care lucra la WSLJ. Gina și-ar fi dorit o expunere live 
a necazului său, sperând să obțină o invitaţie în programul radio 
al Samanthei Leeds, Confesiunile de la miezul noptii. Doamna 
doctor Sam era psiholog și lucra în cadrul Centrului Boucher de 
pe strada Toulouse, dar uneori dădea o mână de ajutor și aici, la 
Crescent City Center. Problema era că directorul de programe de 
la postul de radio fusese de părere că publicul s-ar arăta mult mai 
interesat dacă Gina ar apărea și în emisiunea lui Luke Gierman. 
Gina, temându-se că tocmai făcuse un pact cu diavolul, fusese de 
acord, dar avea anumite îndoieli. 

Ea realiza acum că, din cauza morţii lui Gierman, invitația 
fusese anulată. 

Traversă locul de parcare, îndreptându-se spre automobilul 
său, luptându-se cu umbrela și călcând în băltoacele adunate 
în găurile pavajului. Simţi cum apa îi pătrunde prin cizme. 

O noapte nepotrivită atât pentru om, cât și pentru animal, 
aşa obișnuia tatăl ei să spună, iar ea realiză de ce era atât de 
întuneric. Unicul bec de veghe al parcării se arsese. 

Ce ciudat. 

Avu din nou senzaţia aceea neplăcută. 

Orarul acela prelungit o extenuase. Orice lucru, oricât de 
mic şi de neînsemnat, o făcea să tresară în seara asta. 

Trebuia să străbată cei cinci Kilometri până acasă, să facă 
un duș fierbinte, să toarne, atât lui Wally, cât și ei câte un 
pahar cu vin și să-l facă praf într-o partidă de Scrabble. El o 
aștepta, așa cum făcuse în toți cei treizeci și șase de ani de 
mariaj pe care-i aveau. 

Era un bărbat cumsecade și îi fusese alături la bine și la 
greu în toţi acești ani. Ajunsă la maşină, încercă să strecoare 
cheia în broască, dar, ca tot ce se petrecuse în seara asta 
afurisită, descuierea portierei se dovedi a fi o adevărută 
problemă. Încuietoarea se blocase. 

Încercă din nou. 

— Haide, mormăi ea printre dinții strânşi, nervii fiind întinsi 
la maximum, precum coardele pianului. Of, în numele iubirii 
pentru Mike! 

Nemulţumită, vru să desfacă fermoarul genții pentru a-şi 
căuta telefonul mobil. Brusc, simţi ceva, nu ceva ce ar fi putut 
zări, Ci, pur Și simplu, o presimţire întunecată ce o determină 
să se răsucească, învârtind și afurisita aceea de umbrelă. Prea 
târziu! De gâtul ei se lipi ceva rece, din metal. 

Vru să tipe chiar în secunda în care mii de volţi îi scuturară 
trupul. Picioarele ei cedară. Braţele se agitară sălbatic. Nu 
reuși să respire. Gândurile se fărâmițară. Se simţea ca și cum 
un milion de insecte ar fi ciupit-o de piele. Nu! Încercă iar să 
tipe, dar din gura ei ieși doar un sunet slab. 

Rapid şi cu multă îndemânare, ca și cum ar mai fi făcut 
asta de mii de ori, agresorul îi lipi o bandă adezivă peste gură. 
luă cheile maşinii de pe pavaj, acolo unde alunecaseră, smulse 
ceva de pe încuietoarea portierei, deschise ambele uşi din fată 
ale automobilului, vârând-o apoi pe bancheta din spate a 
maşinii. Neputincioasă, incapabilă să se miște, ea observă cum 
el ia ceva de jos... mai întâi, geanta, apoi umbrela şi le 
îngrămădeşte pe amândouă pe scaunul pasagerului. 

Panicată, Gina încercă să se elibereze, fortându-şi 
membrele moi să se miște, dar gestul fu unul inutil. Bărbatul, 
folosind aceeași bandă adezivă precum cea pe care i-o lipise 

în jurul gurii, îi înfăşură gleznele, în vreme ce picioarele ei se 
bălăngăneau mai departe în afara maşinii. Imediat ce picioarele 
fură legate. el le vâri înăuntru, îndoindu-le, după care îi răsuci 
mâinile la spate, printr-o manevră dureroasă, aplicându-i banda 
adezivă în jurul încheieturilor. 

Ea încercă să-l zărească, să-l rănească, să-i zgârie brațele, 
dar el era mult prea agil, în impermeabilul de culoare neagră 
sau în ceva asemănător. Cine era şi de ce, ooof, de ce făcea 
una ca asta? Ea încercă cu toată ființa să lupte, să se salveze, 
dar oricâte ordine ar fi dat, creierul, mușchii nu o ascultau, 
rămânând neputincioşi. Brațele și picioarele îi erau ca de cârpă, 
iar peste ochii avea o eșarfă neagră. 

În mai puțin de două minute, fu înghesuită și încuiată pe 
bancheta din spate a propriului său automobil, iar el, oricine 
ar fi fost, o porni la drum. Simţi cum cauciucurile maşinii se 
opintiră peste denivelările şi gropile spațiului destinat parcării, 
în vreme ce înaintau încet spre capătul aleii. 

Dincolo de toată agitația și tot chinul, el nu rostise nici 
măcar un cuvânt. 

Era al naibii de eficient. 

Acţionase cu brutalitate și îi umpluse inima de teamă. 

Era ca și cum ar fi plănuit atacul cu câteva zile în urmă, 
dacă nu cumva cu săptămâni sau chiar cu luni. 

Dar de ce? 

Cine ar fi în stare de așa ceva? 

lisuse, bunule, ajută-mă! Lacrimile fierbinţi îi inundară 
ochii şi trupul începu să-i tremure. Încercă să se concentreze, 
să încropească un plan de scăpare, să se arunce, în ultimă 
instanță, din mașina aflată în mișcare, dar chiar în secunda în 
care în mintea ei răsări acest gând, auzi clicul care declanșa 
blocarea automată a portierelor. 

El încetini, aşa cum presupuse ea, la ieșirea din alee, 
încadrându-se uşor pe stradă, cotind-o spre râu. 

O, Doamne, unde o ducea? 

Ce avea de gând? 

Tremura toată. Lacrimile îi şiroiau pe obraji, şi clipea 
des, încercând să le facă faţă. 

Gândeşte, Gina, gândeşte! Mobilul! Dacă ai reuși să-l iei 
şi să formezi la repezeală 911. 

Ea le comandă muschilor să răspundă, dar la ce bun? Era 
legată, cu braţele răsucite la spate, iar articulațiile umărului o 
dureau cumplit. În afară de asta, telefonul se afla în geantă, 
iar geanta zăcea pe scaunul din faţă. 

Simţi că inima îi stă în loc. 

Nu avea scăpare. 

N-ai de ce să renunti la a căuta o cale prin care să te 
salvezi! Nu te da bătută, Gina... găseşte o modalitate de a 
scăpa din încurcătura asta! Nu acesta este sfatul pe care-l 
oferi şi persoanelor pe care le consiliezi, şi anume că Dumnezeu 
îți oferă întotdeauna o a doua șansă, tu trebuind doar să o 
descoperi şi să lupti pentru ea? Prin urmare, găseşte şi tu 
această şansă, în secunda asta, înainte de a fi prea târziu! 

Era un test. Un test din partea lui Dumnezeu. 

Vei reuși să te salvezi. Domnul va fi cu tine. 

Ea se strădui să-și păstreze calmul, să judece, să-și 
găsească alinarea prin credință. Dumnezeu îi sprijină pe cei 
care se ajută singuri. Trebuia doar să se concentreze asupra 
direcţiei de mers. Nu putea vedea, dar cunoştea străzile acestui 
oraș. Centrul era la două blocuri distanță fată de Esplanadă, 
iar el o cotise pe drumul care ducea către vest. 

În clipa aceea, conducea cu prudență, strecurându-se prin 
oraş. Ea își zise că mergeau în continuare spre zona de vest. 
Prin materialul eșarfei, reușea să zărească lumina felinarelor de 
pe marginea străzilor. Auzi şi zgomotul traficului — zumzăitul 
cauciucurilor, motoarele puternice ale mașinilor, oamenii care 
strigau — după care, imediat ce Buickul ei prinse viteză, își 
dădu seama că se aflau pe autostradă. Dar în ce direcţie? Așteptă 
să sesizeze zgomotul podului. Unul foarte scurt, deasupra 
fluviului Mississippi, ori cel care traversa Lacul Pontchartrain, 
aflat la o distanţă de aproape douăzeci de kilometri. 

Dar el luase atât de multe curbe până să ajungă la autostradă, 
încât ea era complet buimăcită. Curând, prin eșarfă nu se mai 
zăriră luminile felinarelor stradale. Simţea că se aflau pe 
autostradă, fără a avea însă habar în ce direcţie înaintau. 

Era pierdută, legată fedeleş şi în compania unuia care 
avea de gând să o ucidă. 

Se rugă pentru propria ei siguranță, dar cu fiecare milă 
parcursă, speranțele ei de a fi salvată mureau una câte una. 

li cunoștea bine pe ciudaţi. Monstrul acesta nu făcea asta 
pentru bani. Dacă ar fi fost aşa, i-ar fi furat portofelul și ar fi 
lăsat-o în pace. Și nici pentru a pretinde vreo răscumpărare, 
din moment ce ea și Wally duceau un trai modest, neavând 
cine ştie ce avere. Nu era o femeie bogată. Prin urmare, nu 
fusese răpită pentru a pretinde o sumă de bani, ci dintr-un 
motiv înspăimântător care avea de-a face cu moartea. 

El voia să o posede. S-o violeze sau s-o ucidă, ori și una 
și alta. Își zise că, dacă va scăpa cu viaţă, va fi norocoasă. 
Oricâtă cruzime și suferință aveau să urmeze, viata era tot 
ceea ce conta. 

Brusc, o muzică în surdină, un sunet slab, răsună în 
interiorul maşinii. Alt rând de lacrimi izbucni din ochii ei în 
secunda în care recunoscu melodia pe care o setase pe mobil 
pentru numărul ei de acasă. Cel care o suna era Wally. O 
aştepta. Cu vinul turnat deja în pahare, cu jocul de Scrabble 
aşezat pe masa din bucătărie. Gâtul i se crispă brusc. Probabil 
că nu întârziase mai mult de zece minute, dar el deja o suna 
pentru a afla ce se întâmplă. O, ce bărbat, ce bărbat minunat! 
Te iubesc, zise ea în gând și îi revăzu chipul cu ochii minţii. 
Își aminti cum se măritase cu el imediat după absolvirea 
liceului, cum făcuseră dragoste pentru prima dată într-un 
apartament micuţ, în noaptea nunţii. Începând de atunci, 
făcuseră multe sacrificii, sărind peste luna de miere pentru a 
economisi bani. În următorii cinci ani lucraseră pentru a reuși 
să se înscrie la colegiu, se împrumutaseră şi obtinuseră burse. 
În perioada respectivă, deciseseră să nu aibă copii, pentru a-și 
putea ajuta în felul acesta fraţii. Wally devenise profesor, iar 
ea, din cauza bolii de care suferea Martin, se decisese să 
lucreze în sprijinul celor cu afecţiuni psihice. 

Soneria telefonului se opri, iar inima ei se prăbuși în gol. 

Nu mă lăsa, Wally. Te rog! 

Zece minute mai târziu, în geanta ei răsună aceeași melodie 

Şoferul nu luă seama la telefon. Ca și cum nici nu i-ar fi 
păsat. Ca și cum nu și-ar fi făcut griji. 

Nu aflase oare de cipurile GPS? Nu ştia că telefonul 
putea fi localizat cu ajutorul turnurilor destinate telefoniei 
mobile? Ea nu fusese foarte atentă atunci când vânzătorul îi 
vorbise iar și iar despre cipul de poziționare globală, o 
componentă a noului ei telefon mobil, dar acum spera că, în 
cazul funcţionării corecte a setării respective, acest lucru 
avea să-i fie de ajutor. 

Soneria se opri pentru a doua oară, iar ea îşi imagină 
vocea gravă a lui Wally în timp ce-i lăsa un mesaj prin 
intermediul mesageriei vocale. 

Cu toate astea, răpitorul ei își văzu mai departe de drum, 
străpungând noaptea și înaintând pe întuneric. Gina nu avea 
habar unde anume se aflau, dar judecând după lipsa zgomotelor 
din trafic și după timpul scurs până acum, își dădu seama că 
erau destul de departe de New Orleans. 

Auzind soneria telefonului pentru a treia oară, fu gata să 
izbucnească în plâns. Bietul, scumpul şi inteligentul Wally. 
Probabil că era înnebunit de îngrijorare. Insă va porni s-o 
caute și asta era un semn bun. Va telefona la Poliţie, ei se vor 
apuca să-i caute mașina, iar cipul GPS... oh, Doamne, niciodată 
nu avusese mare încredere în puterea tehnologiei. 

Continuară drumul preţ de aproximativ un ceas, după care 
el părăsi autostrada, cotind-o pe un drum neted și întortocheat. 
Mobilul sună încă de două ori..., iar ea bănui că Wally avea 
să telefoneze pe la prietenii lor, apelându-i apoi și pe membrii 
familiilor lor. 

Răpitorul reduse viteza de mers. Apoi o coti brusc la 
dreapta, iar mașina se răsuci și tresări, de sub caroserie 
auzindu-se trosnet de crengi și de vegetaţie strivită. Doamne, 
Dumnezeule, unde o ducea? 

Inima îi bătea nebunește în clipa în care cauciucurile mai 
întâi alunecară ușor, și apoi mașina se opri. El opri motorul 
și deschise portiera. Ea simţi în nări mirosul greu de pământ 
și mlaștină. Greierii cântau, broaștele orăcăiau, iar vântul se 
strecură în interiorul Regalului, aducând cu el mirosurile 
mlaştinii și ale vegetației intrate în putrefacție. 

El îi înconjură trupul cu brațele. Acesta era finalul. Ei 
bine, nu se va da bătută fără să lupte. 

Portiera din spate a Buickului fu deschisă prin smucire. 
Ea începu să se miste şi să se agite. 

— Sunt înarmat, zise el. Nu mişca. Pentru a da greutate 
vorbelor, el lipi patul metalic și rece al armei de coapsa ei. 
Nu glumea. Am și un cutit. De data asta, o lamă lungă şi rece 
alunecă ușor pe piciorul ei. 

Ea fu gata-gata să-și piardă controlul. În clipa aceea, era 
sigură că el avea de gând s-o omoare. Dacă avea noroc, cu 
pistolul. 

EI strecură lama cuțitului printre genunchii ei, coborând-o 
apoi şi mai mult. Dacă şi-ar fi putut controla muşchii, ar fi reuşit 
să-l lovească cu ambele picioare, izbindu-l, de ce nu, în plină 
figură cu cizmele, dar chiar în secunda în care ei îi venise această 
idee, cuțitul alunecă și mai mult, tăind banda care-i înlănțuia 
gleznele. Ea reacţionă, aruncând înainte un picior încălţat în cizmă, 
însă el îl prinse rapid ca într-o menghină, răsucindu-l. Cu toată 
forța. Durerea i se răspândi de-a lungul piciorului. Genunchiul se 
contractă, iar ea gemu în spatele călușului. 

— Căţea, mormăi el, cu o voce profundă. Nu pricepi? 

— Ooo, Dumnezeule, da, chiar pricepea. Durerea se urcă 
până în coapsa ei. Avea de gând să o rănească. Urât de tot. 

O trase violent din mașină și, cu toate că ea nu era o 
minionă, el avu suficientă forță pentru a o susţine pe picioare 
şi pentru a o împinge în faţă, în timp ce țeava armei era lipită 
de coloana ei. 

— Miscă. El o împinse. 

Oare îi mai auzise vocea? O cunoştea? 

Înaintă putin pe întuneric, cu genunchii tremurând și cu 
trupul înfiorat de teamă. Cizmele se afundară în noroi, dar ea 
plonjă înainte, refuzând să strige, hotărâtă fie să găsească o 
cale pentru a-l învinge, fie să moară, predându-se bunului lisus. 

Ín jur, plutea mirosul greu al mlaștinii, iar ea îşi imagină 
tot soiul de șerpi, aligatori şi alte lighioane care mișunau de 
colo colo prin întuneric, niciuna dintre ele nefiind însă mai 
periculoasă decât creatura aceea care o răpise. 

Vârful cizmei se împiedică de ceva solid, iar ea fu gata 
să se prăbuşească. 

— Urcă, îi porunci el. Sunt două trepte. 

Alungându-și teama, ea reuși să urce cele două trepte și, în 
timpul ăsta, îi simţi răsuflarea pe gâtul ei, în clipa în care el o 
ocoli. O uşă batantă scârţâi, iar el o împinse pentru a doua oară, 
cu capătul scurt al armei. Tocurile ei începură să ţăcăne neregulat 
pe un spațiu pe care ea îl asemănă în gând cu o verandă. 

Intră! Arma o împunse rapid în coloană. 

Ea înaintă preţ de câţiva centimetri. Chiar și cu eşarfa 
aceea așezată deasupra ochilor, ea descoperi un alt fel de 
întuneric, un spaţiu ceva mai mic. Fiecare terminaţie nervoasă 
a trupului ei intrase în funcţiune, în vreme ce sudoarea se 
prelingea pe toată suprafața corpului. Se afla în interiorul 
unei case, o casă goală, cugetă ea, paşii săi răsunând tare şi 
cu ecou când păși de-a lungul podelei. Mirosea a noroi, a 
umezeală și a încă ceva, un miros înţepător... poate urină? 

Animală? 

Sau umană? 

Stomacul ei se contractă. 

O, Iisuse, în casa asta se aflau cadavrele unor oameni? Sau 
poate că erau încă în viaţă, fiind ţinuţi aici împotriva voinţei 
lor? Prin eșarfă pătrunse o rază slabă de lumină. Imaginaţia ei 
o luă razna în momentul în care el veni mai aproape de ea. 

- E destul de departe, îi șopti el la ureche, iar ea simţi 
lama rece lipită de obrazul ei. El era lipit de spatele ei, iar ea 
se simţi cuprinsă de groază. 

EI își schimbă pozitia, punându-și un braț în jurul toracelui 
și vârând arma sub sânii ei, o trecu ușor și sinuos peste pometul 
obrazului ei. Îi simţi erecţia. Nemernicul ajunsese mult prea 
departe! 

Lacrimile îi ardeau ochii. Sperantele ei se topiră instantaneu. 

Lama cuţitului alunecă în jos, mișcându-se de-a lungul liniei 
gâtului ei, strecurându-se în locul acela moale dintre oasele 
claviculei. El respira acum sacadat, gâfâind ușor în urechea ei. 

Genunchii ei se înmuiară din pricina fricii şi dacă el nu 
ar fi susținut-o, trăgând-o în sus, s-ar fi prăbușit. 

Iisuse, dă-mi putere. 

Chiar în clipa în care ea era convinsă că-i va tăia gâtul, 
el se mișcă și, în vreme ce ea oftă scurt, el tăie banda de la 
încheieturile mâinilor ei. Dacă i-ar fi cunoscut intenția, ar fi 
fost pregătită, dar în fracțiunea de secundă în care realizase 
că mâinile ei erau libere, el se mișcă din nou, ținându-i cuțitul 
la gât si obligând-o să apuce arma cu mâna. 

Ei nu-i venea să creadă. Dacă întorcea arma spre el în 
secunda aceea, poate avea şansa să-l omoare, ce mai conta? 
Oricum, el avea de gând să o ucidă. 

— Trage, îi ordonă el, în vreme ce degetele lui înmănușate 
se așezară peste ale ei. 

Poftim? 

El potrivi arma, o aţinti spre podea, iar ea percepu încă 
un zgomot... un strigăt înfundat. 

Prin urmare, în încăpere se mai afla încă o persoană. 

— Trage, Gina! 

Auzindu-și numele, ei i se făcu greață. Faptul că era 
părtașă la acest act macabru și barbar, oricare ar fi fost scopul 
lui, îi întoarse stomacul pe dos. 

Lama cuțitului se agită la gâtul ei, iar ea simţi o durere 
arzătoare şi fierbine în momentul în care el o tăie. 

— Trage și pune capăt poveștii ăsteia. 

Nu face una ca asta. Nu, Gina, nu... aici se petrece ceva 
oribil, mult mai oribil decât ti-ai imaginat tu la început. 

Vaietul se auzi din nou, venind de undeva din faţa ei. Din 
zona aceea spre care el ațintise arma. Iisuse, ce o obliga să facă? 

Ea încercă să scape, dar mâna se strânse şi mai tare 
deasupra degetelor ei, pozitionând arma grea. Aceasta se mișcă 
nesigur în mâna ei, însă el preluă controlul, strângând-o, 
forțându-i degetul să apese pe trăgaci. 

Poc! 

Explozia armei fu asemenea unui tunet. 

Mâna ei sări în sus, dar el o tinu strâns. 

Un vaiet, redus la tăcere de ceva anume, străpunse noaptea. 

O, Doamne, ce făcuse? 

Mirosul de sânge se răspândi în aer. 

— Răzbunarea Cerului, mormăi atacatorul ei, smulgându-i 
eșarfa de la ochi. 

Privirea Ginei se reobișnui cu lumina, cu becul acela mic 
postat în colțul unor pereţi lambrisaţi. 

— Oooo, Doamne, nu, șopti ea, văzând ce făcuse. Un 
bărbat corpolent cu părul alb și ud, purtând pe chip o expresie 
şocată, o privea fix, în timp ce din gaura din piept sângele 
țâșnea, gâlgâind. 

Ea îl recunoscu ca fiind una din acele persoane pe care le 
detesta, bărbatul la care intenţiona să apeleze pentru a-i solicita 
o sumă de bani, chiar cu riscul de a umbla în patru labe 
înaintea sa. Scoase un murmur slab de negare, în vreme ce 
urmări cum Asa Pomeroy se pregătea să-și dea sufletul. 

— Nu... 000, nu, nu, nu. 

Clătinând violent din cap, ea se trase înapoi. Încercă să 
arunce arma, dar monstrul stătea mai departe în spatele ei, 
erecţia lui fiind și acum tare ca piatra. Degetele lui se fixară din 
nou strâns peste ale ei. Ea privi în jos, spre armă, un Colt 45, 
ale cărui plăsele străluceau ca nestematele, semănând cu arma 
soțului ei. 

În vreme ce o privea, zguduită de groază, el îi răsuci 
brațul, forțând-o să-l ridice în dreptul tâmplei. Gâtul ei se 
crispă, iar ea se rugă în tăcere să fie iertată. Doamne, 
Dumnezeule, te rog, ia la Tine sufletul meu, se rugă ea fără 
glas. Ai grijă de Wally... Wally, oh, Wally, te iubesc. 

My Taylor privi bilețelul din mâna lui, conștient că 
era aur curat. Dormise mai mult ca de obicei, făcuse un duş 
rapid, îmbrăcase costumul pentru jogging, „luându-și“ porția 
de energie de la unul dintre chioșcurile cu cafea espresso, după 
care îşi lăsase Toyota în parcarea aflată lângă postul de radio. 
Nu avusese vreme să citească presa de dimineaţă, nu și astăzi. 

Timp de un ceas, sortase corespondenţa sosită pe adresa 

emisiunii „Nemulțumirile lui Gierman“ sau a celei intitulate 
„Show-ul lui Luke Gierman“. El răsfoise cărţile de vizită, 
scrisorile de compasiune, câteva cadouri stupide, printre care 
şi înregistrarea unei emisiuni vechi — ca şi cum postul de 
radio nu le-ar fi avut pe toate. Aproape terminase când 
descoperi nestemata aceea în teancul cu scrisori. El își dădu 
seama instantaneu că viata lui se schimbase pentru totdeauna. 

În bine. 

Venise momentul! 

Bileţelul acela simplu sosise la Radio pe numele lui Luke 
Gierman, nimeni altul decât decedatul, închis într-un plic alb, 
inscripționat cu litere de tipar, fără să conţină şi datele 
expeditorului. 

De la moartea lui Luke, postul de radio primise saci întregi 
de scrisori, cărți de vizită și biletele. Ca să nu mai pomenim de 
sutele de e-mailuri primite în fiecare zi. Tipul devenise după 
moarte mai popular decât fusese în timpul vieții, iar ratingul 
emisiunii lui crescuse incredibil de mult, lucru care-i convenea 
de minune lui Maury. Directorul postului lansase ideea de a-l 
transforma pe Maury în moderator permanent al emisiunii, 
schimbând, până la urmă, şi titlul acesteia în: Maury Taylor vă 
prezintă nemulțumirile lui Gierman“... Asta doar o lună de 
zile, după care emisiunea s-ar fi numit, pur și simplu: Showul 
lui Maury. Nerăbdătorul director al postului îl asigurase că vor 
trebui să se gândească la ceva mult mai prestigios și personal. 

Cu atât mai rău pentru tine, Luke. 

Vai! 

După părerea lui Maury, Luke fusese un nemernic și 
jumătate. O belea plină de fite. Totuși, domnul Taylor senior 
nu crescuse un idiot, iar Maury, în ciuda sentimentelor nutrite 
față de Luke, îi rămăsese alături, jucând rolul idiotului, râzând 
cu anticipație de lucrurile care, în secret, îl ofensau, făcând 
uneori în mod intentionat pe răutăciosul în privința anumitor 
teme şi declaraţii. 

La dracu’, cine n-ar fi vrut să fie părtaş la o emisiune atât 
de populară, al cărei rating creștea progresiv? Puţini oameni 
se îmbogățeau făcând o emisiune radio de denigrare, dar Luke 

depășise orice fel de bariere și, judecând după nenumăratele 
flori, cărţi de vizită și telefoane primite la WSLJ, mulţi oameni 
fuseseră impresionați, indiferent dacă emisiunea lui era pe 
placul lor sau o disprețuiau. 

Dar acum venise rândul lui Maury. 

Datorită acelui bilețel. 

Maury citi încă o dată biletul acela compus dintr-o singură 
foaie. 


CĂINŢĂ 
AL 


Doamne, cât i-ar fi plăcut să citească asta în timpul 
emisiunii, stârnind audiența, dându-le de înțeles că tinuse 
legătura cu ucigașul... ooau, cum ar fi urcat ratingul. Palmele 
începură să-i transpire gândindu-se la asta. Cei de la poliție se 
vor enerva peste măsură. Nu de asta fuseseră angajati avocaţii 
postului de radio? El ţinuse legătura, gâdilându-i, pe cei de la 
postul de radio concurent, WNAB, cu gândul de a se transfera 
acolo, însă, mai întâi, dorea să vadă cum vor evolua lucrurile 
aici, imediat după dispariţia lui Luke. 

Şi până acum, situaţia era cât se poate de promițătoare. În 
plus, el deținea cheile regatului, în cazul în care avea tupeul 
să le folosească. 

Cum ar proceda oare Luke? 

Era vorba de o mișcare rapidă și bine ţintită. 

Maury nu avu nicio ezitare. Se duse la xeroxul aflat în 
camera din spate, îl salută printr-o mișcare a capului pe Ramblin’ 
Rob, un DJ vechi și cărpănos care încă mai difuza vechile 
discuri de vinil. Rob sorbea dintr-o cană plină cu cafea, 
dezlegând, între timp, un careu de cuvinte încrucișate, rutina 
lui obişnuită înainte de a-și începe emisiunea. El se provoca 
pe sine, străduindu-se să-l termine, pentru a avea timp, după 
aceea, pentru o ultimă cană cu cafea și o ţigară, fumată pe 
aleea din spatele clădirii, după care se așeza la microfon, și 
difuza melodii la cerere de pe vechile sale LP-uri. În epoca 
modernă, cea a muzicii digitale, a computerelor, a iPodurilor 

şi a copierii de fişiere cu muzică pe PC, Rob voia ca totul „să 
rămână adevărat“, indiferent ce naiba ar fi însemnat asta. 

Maury vâri bilețelul în copiator, apăsând apoi pe butonul 
de pornire. Un gând anume nu-i dădea pace. Dacă se dovedea 
că bilețelul acela nu era decât o farsă? Faptul că avea o 
presimţire în legătură cu asta, nu însemna absolut nimic. El 
nu voia să mai fie în rolul bufonului. Nu şi de acum încolo. 
Jucase prea mult timp rolul acesta. 

Prin urmare, cum avea să prezinte chestia asta, mai târziu 
în direct...oh, la dracu’, numai gândindu-se că va vorbi 
ascultătorilor despre bilet, ştiind că expeditorul va asculta 
emisiunea, simţi cum îi înțţepenește brațul. Poate că omul care 
scrisese biletul, fie el un ţicnit, care dorea să-și facă publicitate, 
fie adevăratul ucigaș, va da replica. 

În cazul acesta, publicul o să se isterizeze. Agitaţia va fi 
instantanee. Nu conta dacă biletul se va dovedi sau nu un fals. 
Se gândi la modalitatea de prezentare a acestuia în direct și 
aproape că avu un atac de cord. 

Rotiţele creierului său se învârtiră din ce în ce mai repede, 
asemenea unui tren care prinde viteză, în timp ce xeroxul 
aruncă afară exemplarul copiat. Luă foaia împreună cu 
originalul și se îndrepta spre uşă, în clipa în care Rob ridică 
ochii de pe careu. 

— Hei! Ai aflat noutăţile? 

— Ce noutăți? Maury se opri brusc, enervat că fusese 
întrerupt, dar în același timp curios. Spera că nu-l găsiseră pe 
ucigașul lui Luke. 

— Cele referitoare la răpire. 

— L-au găsit pe Pomeroy? 

— N-am idee. Bătrânul DJ adoptă o mimică tristă, iar 
ridurile chipului său se adânciră şi mai mult. Nu, eu mă 
refeream la Gina Jefferson, ştii cine e? 

— Bunul Samaritean? Membră a Ligii Oraşului, cea care 
cere mereu Consiliului orăşenesc să acorde ceva mai multe 
fonduri clinicii sale, cea pe care Luke o voia invitată în cadrul 
emisiunii lui, ca să mărească și mai mult ratingul propriu? 
Acea Gina Jefferson? 

— Mdda, chiar aceea, zise Rob, cu un dezgust evident. Și, 
ştii ceva, „bunul samaritean“ nu e o expresie obscenă. Știu că 
Gierman se distra atacând-o, dar ea chiar e o femeie deosebită. 
A făcut o grămadă de lucruri pentru oraşul ăsta, pentru cei 
fără adăpost și pentru cei care beau ceva mai mult decât un 
bax cu șase beri. Oricum, a dispărut şi ea. 

— A dispărut? La fel ca şi Pomeroy? zise Maury. Preţ de 
o secundă simţi o teamă nelămurită pentru viața femeii, după 
care rotițele din mintea lui începură iar a se roti. Chiar mai 
rapid decât înainte. Într-un fel sau altul, povestea asta va 
transforma emisiunea în ceva fulminant... doi cetăţeni de bază 
ai orașului dispăruţi, primul un bogătaș care ar face tot posibilul 
pentru a fi numărul unu în domeniul său de activitate, cel de-al 
doilea, o inimă care sângera mereu, ajutându-i pe cei mai umili 
dintre cetățeni... dddaaa, o, măiculiță, ce mai subiect de emisiune. 
A fost răpită? întrebă el, privind bileţelul din mâna lui. 

Biletul acesta putea avea o legătură cu cei care dispăruseră. 
Luke nu fusese, la rândul lui răpit? Și fata aceea, Courtney 
LaBelle? 

— Asa se pare. Pentru moment, nimeni nu deţine o 
informaţie concretă. Nici măcar nu au cerut răscumpărare 
pentru Pomeroy, Și cât timp a trecut de la dispariţia lui? Două 
zile sau trei? Rob se concentră. Asta te face să te întrebi ce 
dracu’ se petrece? 

Biletul pe care îl avea în mână aproape că-l arse pe Maury. 
Se duse spre ușă, de frică că Rob ar putea deveni suspicios. 
Nimeni nu trebuia să afle de planul lui. Nici coordonatorul de 
programe, nici directorul și nici vreun alt coleg. 

— Bineînţeles, strigă el peste umăr. 

Emisiunea Nemultumirile lui Gierman era transmisă în 
spațiul orar obișnuit, dar a doua emisiune — „Favoritele lui 
Luke“ — fuseseră introduse în program, în fiecare zi, la ore 
diferite, făcându-i viaţa grea managerului de programe, dar 
trimițând ratingul spre stratosferă și păstrându-l pe Maury la 
respectivul post de radio, venind în sprijinul celor care ajustau, 
editau și transmiteau programele respective prin acoperirea 
unui timp de emisie considerabil. Ideea era aceea de a câștiga 

noi ascultători și, cu toate că o parte nesemnificativă a lor 
fusese nemulțumită, solicitând prin intermediul e-mailurilor 
să se revină la programul obișnuit, cei de la departamentul 
„Publicitate“ erau mai mult decât încântați. Toată lumea era 
de acord că programul lui Luke, care în prezent era „copilașul“ 
lui Maury, se situa în fruntea ratingurilor, având chiar mai 
mult succes decât pe vremea când Luke era în viață. 

Ironia consta în aceea că Maury voia să-l țină în viaţă pe 
Luke, cel puțin pe calea undelor. Atunci când va prelua 
emisiunea, va dedica un segment al acesteia lui Luke, 
transmițând fragmente din vechiul format, omagiindu-și 
maestrul. Asta ar însemna să-l transforme într-un soi de „zeu“, 
dar va avea efect, Maury era convins de asta. Luke urma să 
devină ceea ce Elvis devenise după dispariţia sa. Mai viu ca 
niciodată, mult mai vizibil, mai ascultat ca oricând. 

Iar mina asta de aur, scrisoarea expediată de ucigaș sau 
de cine o fi el, va fi punctul de pornire a „bulgărului de 
zăpadă“. Maury avea de gând să citească scrisorica în direct, 
să le spună ascultătorilor că el era de părere că ea ar fi putut 
fi expediată de ucigaș, așa cum foarte bine n-ar reprezenta 
decât o „făcătură“, expediată de un farsor. Ironizându-l pe cei 
care le-o expediase, spera că nemernicul acela va fi suficient 
de idiot, încât să telefoneze chiar în timpul emisiunii. Oare 
acesta era lozul câștigător? Singura preocupare a lui Maury 
era aceea de a „stoarce“ cât mai multe foloase de pe urma 
bilețelului. Abia după aceea va da telefon la poliţie. 

Asta avea să-i țină în priză pe ascultători. Traversă holul 
lung, care pornea din dreptul bucătăriei, şi îl lăsă pe Rob să 
se concentreze mai departe asupra careului de cuvinte 
încrucișate. Maury nu se putu abtine să nu surâdă. În adâncul 
său, simţea că sosise în sfârșit şi vremea sa. Era absolvent al 
Facultăţii de Jurnalism, ce Dumnezeu. Se săturase să joace 
rolul celui „din umbră“. Venise vremea să se alăture celor din 

— Glumiti! Abby nu-și putea ascunde frustrarea ce răzbătea 
din glasul ei. Era a patra firmă de securitate pe care o apela 

în ziua respetivă. Rezemându-se de biroul aflat în micul ei 
studio, situat chiar în centrul New Orleansului, ea numără 
încet până la zece, încercând să nu se enerveze. 

— Nu, doamnă, nu glumesc, o asigură vocea sobră de la 
celălalt capăt al firului. Următorul nostru moment disponibil 
în program va fi... dați-mi voie să verific... Ea auzi cum 
paginile sunt răsfoite și se întrebă cum de cei de la firma Stan 
Security nu-și notau programările pe computer... se pare că 
abia de lunea viitoare în două săptămâni, dar în orice moment 
poate apărea o breșă. Nu se știe niciodată. Trudie, secretara 
noastră, cunoaște mult mai bine situaţia programărilor, însă 
momentan e în pauză. Când se întoarece, vă poate spune ea 
cum și ce. Trebuie să revină peste zece sau cincisprezece 
minute. 

— Mulţumesc, o să revin, zise Abby, închizând telefonul. 
Cine și-ar fi închipuit că apelarea la o companie de securitate 
pentru a solicita montarea unui simplu sistem de alarmă se va 
dovedi la fel de dificilă ca pătrunderea în Fortul Knox? Ea 
privi spre monitor, acolo unde cele câteva pagini ale ultimei 
ediţii „Pagini Aurii“, publicate pe Internet, păreau să-şi bată 
joc de ea, împreună cu toată lista aceea de firme ale sistemelor 
de securitate. 

De ce să-și mai bată capul? 

Oricum, urma să vândă casa aceea. 

Sean Erwin, cusurgiul acela cu păr sârmos, care nu spuse 
nici măcar un cuvintel apreciativ la adresa casei ei, urma să 
revină pentru „o nouă privire de ansamblu“, la orele serii. 
Atunci, va veni cu o listă cu dimensiunile mobilierului său și 
cu o schiţă în care, după cum o informase, notase dimensiunea 
pieselor favorite, ale celor „fără de care nu putea trăi“. 

Abby considera vizita o pierdere de vreme, însă fusese de 
acord să se întâlnească cu el după ce termina ce avea de lucru 
aici, la birou, de unde dăduse câteva telefoane, achitase facturi 
și trimisese câteva notificări de reavizare clienţilor care 
întârziaseră plățile. În mare, îşi pusese la punct toate chestiunile 
de ordin birocratic. Prânzise în fugă, încercând să uite de 
întâmplarea petrecută la „A noastră Doamnă a Virtuţilor“ și 


289 


de senzaţia aceea care persistase multă vreme după ce părăsise 
incinta spitalului. Încercase, de asemenea, să nu se mai 
pândească la moartea violentă a lui Luke și la detectivul 
Reuben. 

Abby nu pricepea cum de atrăgătorul poliţist nu-i ieșea 
din minte. Ea nu era nicidecum în căutarea unui bărbat, chiar 
nu-și căuta unul, ce Dumnezeu. Ba mai mult, până la mutarea 
sa pe Coasta de Vest, își propusese să dea uitării tema 
referitoare la relaţii, bărbaţi și sex. 

Însă detectivul, cu surâsul lui poznaș, cu ochii aceia 
întunecaţi şi cu râsul lui aproape indecent, reușise să se 
strecoare în visele, dar şi în gândurile ei, atunci când nu 
dormea. Ceea ce reprezenta o greșeală. 

După ce termina tot ce avea de făcut, cel mai bine era să 
se mute, şi asta cât mai repede posibil. 

Până nu era prea târziu. 

Este deja prea târziu, Abby. Te-ai „prins“ deja în joc. 
Recunoaste. 

În regulă, atunci. Înainte de a comite vreo prostie. 

O, draga mea, o necăji mintea. Am trecut deja de faza 
asta. În privința detectivului Montoya eşti gata-gata să comiţi 
o mare prostie, iar tu ştii foarte bine lucrul acesta. 


Laura Beck era furioasă. 

Se afla la volanul Lincolnului ei Continental. Partea 
frontală purta marca celor de la Manolo Blahnik. Nu era întru 
totul adevărt, gândi ea cu asprime. Bandulierele din spate, din 
piele de leopard, erau niște Blahnik-uri veritabile, care în 
prezent fuseseră afectate serios, cu toate că costaseră peste 
două sute de dolari, așa că nu era deloc mulțumită că trebuia 
să meargă prin ploaie, existând șansa să le murdărească și 
poate să le și strice. 

Crescând în Appalachia, ca o fetiţă săracă, ea învățase de 
la o vârstă fragedă care era valoarea unui dolar. Ajunsese să 
obțină ce-și dorea de la viață prin mișcări inteligente, strângând 
din dinţi, spunând „da“ şi culcându-se cu diverși bărbaţi. 

lată de ce niciun sărăntoc nu avea să-i ruineze ei cea mai 

profitabilă afacere de până acum. Era imposibil. Vreme de 
opt ani fusese membră de diamant a clubului celor care lucrau 
în domeniul imobiliar. Realizase vânzări de peste zece milioane 
de dolari, an de an, în vremurile bune și în cele mai puţin 
bune. 

Acum avea șansa de a cumpăra o companie imobiliară şi 
intenţiona să extindă afacerea și în alte orașe. Dar, indiferent 
de suma de bani pe care era dispusă s-o investească, tot avea 
nevoie și de implicarea lui Asa Pomeroy pentru a reuşi. 

Fir-ar el să fie, oare pe unde umbla omul ăsta? 

De ce dispăruse așa, pe neașteptate? 

În timp ce traversa drumul sinuos care ducea spre cabana 
lui de vânătoare, avu un soi de premoniţie cum că acesta ar 
putea fi mort. Așa stând lucrurile, halal ghinion, toate planurile 
ei aveau să dispară ca un nor de fum... asta dacă nu se decidea 
să stea de vorbă cu angajatorii ei. Din fericire, fiul cel mare, 
Christian, îi fusese alături mulţi ani, dar Asa mai avea şi 
câteva foste neveste, care erau niște scorpii, o fiică, care nu 
era altceva decât o cățea, şi încă un fiu — un idiot care se 
credea un dar de la Dumnezeu pentru femeile lumii. Jeremy 
se dăduse adesea la ea. Practic, ori de câte ori avusese ocazia. 
Bărbat înalt și anost, Jeremy părea a fi la fel de „băgăcios“ ca 
și tatăl său, deși nu moștenise nici creierul şi nici etica în 
afaceri a părintelui său. Ce mai copii avea! Nişte belele. Laurie 
strânse din dinți numai gândindu-se la nepotii lui Asa. La fel 
de răi ca și „bunul“ și fudulul lor tată și la fel de lipsiţi de 
sentimente ca și mama lor, cei doi adolescenţi, pe jumătate 
nebuni, erau ceva de speriat. 

Brusc îşi aminti cum iarna trecută, de Crăciun, fusese 
obligată să-i înfrunte pe cei din familia Pomeroy, surâzând 
sau râzând la glumele lor expirate, simțind cum anumite degete 
o ciupeau mult prea familiar de dos. 

Şi toate astea, fiindcă își dorea o părticică din averea 
familiei Pomeroy. 

Ea şi fiecare agent imobiliar al statului Louisiana. 

O coti pe drumul de ţară, pe prundișul larg care ducea 
către proprietate, trecând pe lângă arbori seculari, care străjuiau 

aleile acoperite cu frunziş. Tufişurile şi crângurile blocau 
vizibilitatea către cabană, dinspre şosea, însă ea observă că 
portile proprietăţi erau deschise. Ce ciudat. Deși menajera și 
grădinarul nu dispuneau de o cheie, ştiau cum să securizeze 
porțile. 

Era ca şi cum nimic nu avea de gând să meargă așa cum 
trebuie! 

— Poţi să te dai bătută, zise ea, trezindu-se că vorbește cu 
acel accent specific regiunii Appalachian, accent pe care 
încercase ani de zile să-l ascundă. Nu regiunea respectivă o 
făcea să se ruşineze. Doamne, în regiunea muntoasă şi în 
văile Virginiei de Vest, locuiau cei mai amabili oameni pe 
Care-i cunoscuse vreodată, o regiune plină de frumuseţile 
dăruite de bunul Dumnezeu, populată de oameni muncitori și 
mari iubitori de muzică. Sărăcia în care trăise îi făcea pielea 
ca de găină şi o determina să-și petreacă viața fugind cât o 
țineau puterile de ceea ce lăsase în urmă. 

Se uită la imaginea ei reflectată în oglinda retrovizoare. 
Încă arăta bine, cu toate că vârsta aceea al cărei prefix era 
patru se profila deja la orizont. Părul roșu ca focul, cu reflexe 
aurii, ochii verzi, mari şi senzuali, trupul tonificat de un regim 
strict bazat pe salată, sosuri fără grăsimi, iaurt fără zahăr şi 
două ore de gimnastică, în fiecare dimineaţă, la ora cinci, 
păcăleau vârsta. Două cești cu cafea neagră erau suficiente 
pentru energia necesară peste zi. 

Doamne, ce mult îşi iubea munca. 

Dar nu şi atunci când nişte idioţi sadea încercau s-o 
saboteze. 

Primise un apel telefonic din partea unui vecin care 
observase un automobil în preajma cabanei... și de atunci, la 
drum! La început, crezuse că era vorba de un grădinar care 
venise să facă curat, dar vecinul o asigurase că proprietatea 
nu fusese curățată şi că maşina aceea nu era camioneta verde 
care venea acolo de obicei. Grozav, gândi ea, furioasă. Grozav 
de... înfricosător, nu altceva! 

Ea ceruse deja ca interiorul cabanei să fie curățat. Maşina 
ei era plină de termosuri cu cafea, platouri cu fructe și coșuri 

cu minibaghete, pregătite pentru ceilalți agenţi imobiliari care 
plănuiseră să vină aici, ca parte a turului lor săptămânal. Primii 
aveau să sosească la cabana de vânătoare a lui Pomeroy în 
mai puţin de două ore. Şi acum, ce avea de făcut? 

— La dracu’, mormăi ea, dând cu ochii de Buickul parcat 
pe alee. Vecinul avusese dreptate. Ei bine, indiferent despre 
ce ar ar fi fost vorba, intrusul trebuia să se care. 

Fii atentă, Laura. la-o încet. Adu-ti aminte de vorba 
mamei: Nu aprecia o carte după copertă. Poate că persoana 
care se află aici doreşte să cumpere proprietatea respectivă. 
Poate că în garajul individului se ascunde o armată de 
Mercedes-uri, Porsche-uri şi Ferrari-uri. 

Imposibil. 

Vecinul îi telefonase acum două ore, iar Laura se îndoia 
că posibilul cumpărător ar fi zăbovit pe aici atâta vreme, 
așteptând pur și simplu. Nu era vorba de cineva care sosise 
mai devreme pentru turneu, iar Regalul cu pricima nu părea 
să aparțină cuiva care avea idee cu ce se „mănâncă“ vânătoarea. 

Ciudat. 

Se strecură pe lângă Buick, parcându-și maşina în preajma 
acestuia. Coborând din automobil, simţi o pișcătură în colanţii 
pe care-i îmbrăcase - Doamne, de ce se enerva atât de uşor 
astăzi? Nu era cine știe ce. O să şi-i dea jos şi o să-și lase 
picioarele la vedere. Evitând cu grijă bălțile, se îndreptă spre 
Buick. Era descuiat. Și gol? 

Deci, unde era proprietarul? 

Înăuntru? 

Ea privi spre cabana mare și veche, cu acoperișul său 
aplecat, cu ferestrele şi burlanele pline ochi cu ace de pin. 
Ferestrele păreau închise. Oare cum pătrunsese înăuntru 
proprietarul Buickului”? Proprietatea era încuiată și securizată 
cu ajutorul agenţiei imobiliare. Sau fusese. Poate că menajera 
venise din nou, cu o altă cheie. Ori poate că nu lăsase doar 
poarta deschisă, ci și casa descuiată. 

Gândul acesta o scoase din sărite pe Laura. 

Gâdilitura aceea continuă. Umezeala se strecură în pantofii 
ei, în timp ce ea urcă spre intrare, pregătită să folosească 

dispozitivul electronic de deschidere, apucând apoi cheia 
ascunsă înăuntru. 

După ce urcă cele două trepte largi, se opri brusc. Lacătul 
de securizare dispăruse, nu mai era, așa cum îl lăsase ea cu 
două zile în urmă. La naiba. Ce voia să însemne asta? Privirea 
ei căzu pe veranda lată, și ea îşi notă în minte că aceasta va 
trebui măturată înainte de începerea turului de vânătoare. 
Ultimele nopți, bântuite de furtună, umpluseră podelele vechi 
de o sută de ani cu ace de pin și frunze, iar îngrijitorul acela 
leneş nu se sinchisise să apară... oh, la dracu’. Observă lacătul 
rezemat de grilajul verandei. 

— Nemernicul, mormăi ea, fără a-și face griji în privința 
accentului. 

Merse până la ușă, apăsă cu ușurință ivorul și împinse 
ușor în lemnul vechi și greu de stejar. Ooau, ce mai securitate. 
Uşa se deschise ușor, ca și cum balamalele sale ar fi fost unse 
de curând. 

Ce ciudat. 

Încruntându-se, păși înăuntru, cu senzaţia că nu era ceva 
în regulă. 

Ei, nu-i o glumă! Cabana chiar e descuiată! 

— Heeei? strigă ea, țăcănitul tocurilor răsunând pe podeaua 
lustruită din foaier. Ea remarcă câteva pete de noroi și o mână 
de frunze uscate. Dar acolo se mai afla și altceva. O bancnotă 
de o sută de dolari. Cât se poate de mare. Ben Franklin se 
holba la ea de sub măsuţa aflată în apropierea intrării. Ce 
dracu’ mai e și asta? 

Cine fusese aici și lăsase acest mesaj? 

Soferul Buickului? 

Persoana care intrase aici prin efractie? 

Aruncându-şi ochii spre scară, acolo unde o balustradă 
răsucită susținea o construcţie dintr-un material cale lucea, ea 
strigă: 

— E cineva aici? 

Observă cea de-a doua bancnotă, sub arcada care ducea 
spre living... și apoi încă una. Trei sute de dolari. Ea adună 

bancnotele, îndreptându-se spre sufragerie, unde dădu cu ochii 
de multe altele, cel puţin o duzină, împrăștiate pe podea. 
Acestea nu erau curate. Erau pătate cu noroi şi cu... sânge? 

Inima ei tresări. O, Doamne. Petele de pe faţa lui Ben 
Franklin asta erau. Apoi simţi mirosul care-l acompania pe 
tatăl ei atunci când se întorcea de la vânătoare, cu câte-un 
cerb jupuit... Da, era exact același miros. Sânge și urină, 
urina transformându-se în acid, inundând nările cu mirosul 
acelea de amoniac. 

Mai făcu încă doi pași în interiorul sufrageriei, și privi 
podeaua din fața canapelei. 

— Oooo, Doamne! 

Pe podea erau întinse două trupuri. Evident, lipsite de 
viată. O negresă durdulie, complet îmbrăcată, aşezată peste 
trupul gol-goluț al lui Asa Pomeroy. 

— Iisuse, nu! ţipă Laurie, sărind înapoi. O, nu, nu, nu... 
Văzu găurile produse de glonț și sângele strâns sub forma 
unei bălți sub corpul lui Asa. Un pistol de culoarea perlei se 
afla și acum în mâna dreaptă a femeii, strâns între degete. 

Nu, nu era o femeie oarecare, realiză Laura, în cele din 
urmă. În vreme ce mintea ei lucra la viteză maximă, ea 
recunoscu trăsăturile Ginei Jefferson, a cărei dispariție fusese 
anunțată la primele ore ale dimineţii. 

Lui Laurie îi veni să vomite. 

Peste tot prin cameră, erau împrăștiate o mulțime de 
bancnote de o sută de dolari, unele înșirate în jurul celor două 
cadavre și pe canapea, răsucindu-se în bătaia brizei care 
pătrundea prin ușa deschisă. 

Laura se împiedică, apoi se răsuci pe călcâie și fugi către 
ușa de la intrare. În graba ei, pierdu un pantof. Nu se opri, nu 
ridică nici măcar privirea, ci înaintă șchiopătând pe verandă, 
îndreptându-se apoi spre Lincolnul său. 

Odată intrată înăuntru, ea porni motorul. Cauciucurile 
aruncară pietrișul în toate părțile în momentul în care ea dădu 
cu spatele pe alee. Inima îi bătea nebunește, iar ea simţi că 
încărunţise instantaneu. Faţa însângerată a lui Asa, părul lui 
alb, răvășit și ud, pata aceea de sânge, trupul lui hidos și 

zbârcit, ca o carcasă albă, deasupra căruia era întins cadavrul 
Ginei Jefferson. 

Stomacul ei se strânse. 

— Ooo, Doamne, șopti ea, căutând febril telefonul mobil 
în poșetă. Formă cât ai clipi 911, fără a se opri pe drumul de 
provincie, ci mergând tot înainte, gata să se tamponeze de o 
remorcă plină cu pui de găină vii, în clipa în care trecu peste 
linia de mijloc a șoselei. 

Soferul claxonă, scuturându-și pumnul în aer, dar ea abia 
dacă îl luă în seamă căci persoana de la dispecerat preluase 
apelul. 

— 9-1-1. Dispeceratul Poliţiei. Ce fel de urgenţă aveţi? 

- Trebuie să raportez o crimă. Un dublu asasinat! ţipă 
Laura mai mult decât surescitată, inima bătându-i într-un ritm 
nebunesc, în vreme ce ea avu impresia că va muri chiar în 
momentul acela. Şi... ooo, Doamne... nu mai e nevoie să 
căutaţi. I-am găsit pe Asa Pomeroy şi pe Gina Jefferson. E 
mort! Si ea e moartă! Ooof, Dumnezeule, sunt morţi amândoi! 
strigă ea, luptând cu senzaţia puternică de greață. Se aplecă 
deasupra volanului în secunda când ajunse la următorul drum, 
apăsă cu putere pe frână, auzind cum termosurile şi tava cu 
fructe şi pateuri alunecă înainte, lovindu-se de scaunul din 
dreapta. O dată în viață nu-i mai păsă de nimic. Deschise 
portiera, se aplecă în fată și vomă imediat cafeaua băută în 
dimineața aceea. 

P oprietatea lui Pomeroy? se interesă Montoya, 
supraveghind locul crimei. Cei de la centrul Dispeceratului de 
Poliţie 911 le raportaseră crima, la fel ca și FBl-ul, în urma 
apelului primit. Operatoarea reușise să afle cu greu adresa de 
la Laura Beck, femeia fiind de-a dreptul şocată. Acum ea se 
afla la sediul poliției, şi vorbea cu Brinkman. 

Era seară și sc lăsase întunericul. Luminile fuseseră 

aprinse, dezvăluind zona încercuită cu banderolă galbenă a 
Departamentului Omucideri. Înăuntrul cabanei de vânătoare 
nu se înghesuiseră doar anchetatorii, ci și ofiterii secţiei locale 
de poliţie, cei de la departamentul șerifului şi membri ai Poliţiei 
Statului Louisiana. Alături de ei se aflau și polițiști din Cambrai 
şi de la Departamentul din New Orleans, sositi la faţa locului 
la primele ore ale după-amiezii, încercând să conlucreze fără 
a se încurca reciproc. 

Bonita Washington țipase deja de două ori la Montoya, 
prima dată pentru a semna blestemata aceea de listă a celor 
care intrau și ieşeau de la faţa locului, iar a doua oară pentru 
ca el să-și pună suporţi de protecţie peste pantofi. El se execută 
fără a scoate un cuvinţel, în vreme ce Inez Santiago lua 
măsurătorile și făcea fotografii. Cel de-al treilea anchetator lua 
amprente în praf, în timp ce al patrulea studia pata de sânge. 

Bătrâna cabană de vânătoare era cercetată de la prima 
până la ultima scândură, colectându-se amprente. Mâinile 
legate ale celor două victime n-au fost doar fotografiate, ci 
filmate cu ajutorul unei camere video. 

Atmosfera era încordată. 

Nimeni nu făcea o glumă. 

Știau că aveau de-a face cu un criminal în serie, într-o 
zonă în care văzuseră deja mult prea mulți. 

Crima asta fusese tot o înscenare, la fel ca și în cazul 
dublului asasinat Gierman-LaBelle, cu excepția faptului că 
Gina Jefferson nu purta o rochie de mireasă. De fapt, părea că 
e îmbrăcată cu aceleași haine pe care le purta în momentul 
dispariţiei sale. Walter le descrisese deja costumul bleumarin 
cu pantalon și bluza care avea imprimată pe partea din faţă 
litera T. 

Dar Asa era gol. Pe trupul lui nu se afla nici măcar o 
bucăţică de bandă adezivă. Hainele purtate de Asa formau un 
teanc neorânduit lângă șemineu: pălăria, cizmele, pantalonii, 
haina și lenjeria intimă. Pe trupul lui nu rămăsese nici măcar 
o picătură de sânge sau o fâşie cât de mică de material. 
Niciuna. Fusese dezbrăcat înainte de a fi ucis. La fel ca şi 
Gierman. 

Marea diferenţă în cazul de faţă era reprezentată de faptul 
că deasupra celor două cadavre și pe podeaua din jurul acestora 
erau înşirate mai multe bancnote de o sută de dolari, asemenea 
unor fulgi de nea. 

— De ce? 

— Priveşte mai atent la trupul lui, zise Bentz, apropiindu-se 
de Pomeroy. Fii atent la acele pete vineţii de pe gât, şi la 
pielea înroșită. 

— O armă cu electroșocuri? 

— Aşa bănuiesc. 

— Dar în cazul ei? întrebă Montoya, indicând cu bărbia în 
direcția cadavrului Ginei Jefferson. 

— Nu s-a găsit încă niciuna. 

— Prin urmare, ucigașul l-a electrocutat doar pe Pomeroy. 

— Exact. Dar, în afară de asta, el e mult mai masiv decât 
femeia şi poate că a opus ceva mai multă rezistență. Avea 
reputaţie de luptător. 

— Nu a fost suficient de puternic, observă Montoya, 
încruntându-se și mângâindu-și bărbița-cioc. Dacă e vorba 
despre unul și același criminal, iar eu pariez că așa este, și-a 
schimbat tactica. E cu totul altfel decât în cazul Gierman- 
LaBelle. Pe trupurile lor nu s-au găsit urme de electrocutare. 
Şi fu atentă aici. Arătă spre obrazul Gine: Jefferson, acolo 
unde se observa o tăietură subţire şi sângele coagulat. Nici 
chestia asta nu a existat în cazul primului dublu-asasinat. 

— Poate că aceștia doi nu au fost la fel de ascultători ca 
primii. Ceva nu a funcţionat așa cum a intenţionat el în primul 
caz, așa că și-a îmbunătăţit tehnica, de data asta folosind arma 
cu electroşocuri și cuțitul. 

— Ori poate că s-a lăsat cucerit de durerea provocată celor 
două victime, zise Montoya, detestând gândul ce prindea 
contur. 

— Deja se fac verificări în privința firmelor care au vândut 
în ultimele zile arme cu electroșocuri; poate că analizând 
echimozele de pe gâtul lui Pomeroy, ne vom da seama de cine 
e produsă şi despre ce model e vorba. 

— Asta ne-ar ajuta, recunoscu Montoya. Deci, ce se ştie 
despre arma cu care au fost uciși? 

— Credem că aparţine soțului doamnei Jefferson, Walter. 
El a venit la secţie acum câteva săptămâni, pentru a raporta 
dispariția unuia dintre revolverele sale. Erau două în caseta 
lor, dar unul a dispărut. A fost furat din biroul de acasă, în 
timp ce el și soţia se aflau la serviciu. I-am telefonat ofițerului 
care a primit denunțul și care s-a ocupat apoi de caz, dar mă 
îndoiesc că vom descoperi mare lucru. Arme sunt furate zilnic. 
O să vedem ce are de spus polițistul respectiv, însă soțul e 
completamente distrus, nevenindu-i a crede că soția sa a murit, 
învinovăţindu-se pentru furtul acelui pistol, și pentru tot restul. 
Zaroster și Brinkman au Stat deja de vorbă cu el, l-au sunat 
pe unul dintre fraţii săi pentru a veni să stea cu el, ca să nu 
facă vreo prostie și să încerce să-și zboare creierii. 

— Povestea asta evoluează din ce în ce mai bine, spuse 
Montoya, cu sarcasm. Cercetă interiorul încăperii, lambrisat 
cu lemn de pin, privind atent spre bancnotele ce zăceau mai 
departe pe locul în care căzuseră. În vremea aceasta, scena 
crimei era fotografiată cu meticulozitate. Care-i treaba cu 
bănetul acesta? La asasinatul anterior nu găsiseră nicio 
bancnotă de o sută de dolari, ori vreo altă sumă de bani, ci 
doar fulgi împrăștiați din perna care fusese legată în jurul 
toracelui lui Gierman. Aici nu exista nicio pernă. Despre ce 
sumă e vorba? 

- După cât am putut estima, fără a schimba poziţia 
cadavrelor, peste șase sute de dolari. 

Montoya fluieră. 

— Evident că nu banii au fost mobilul crimei. 

— Am stat de vorbă cu soţia lui Pomeroy. Ea a declarat că 
Asa păstra întotdeauna în caseta pentru mănuși suma de cinci 
sute de dolari, în caz că ar apărea şansa unei partide de pocher. 
Îi păstra în acei săculeți violeţi care se folosesc pentru 
depozitarea sticluțelor de whisky marca Crown Royal. Dar 
asta era doar o rezervă. De obicei, avea asupra sa încă o mie 
cinci sute sau cam așa ceva, în portofelul din aur, pe care ea 
i-l făcuse cadou de Crăciun, acum câţiva ani. 

— Portofelul acela se află aici? 

Bentz clătină din cap. 

— Crezi că ucigașul e cel care l-a luat? 

— Dacă poţi avea încredere în declaraţia nevestei lui, el 
nu pleca niciodată de acasă fără el. Îi aruncă o privire cu 
subînțeles. Se ştie că soțiile se înşală în privința obiceiurilor 
partenerilor lor, atunci când ei sunt „scăpaţi din lesă“. 

Montoya se roti în jurul cadavrelor, privind asasinatul 
dintr-un alt unghi. 

— Hai să presupunem că soţia știe foarte bine ce vorbește. 
Deci, ucigașul ia portofelul, dar lasă la locul crimei banii pe 
care Pomeroy îi avea în buzunar. Ucigaşul află, nu se ştie 
cum, de banii existenți în torpedo, și ne lasă și suma aceea 
aici. Ori Pomeroy, în încercarea de a scăpa cu viaţă, i-a spus 
despre existența banilor, ori ucigașul, ori vreun complice de-al 
său, îl cunoştea suficient de bine pe Pomeroy, astfel încât să 
ştie de banii ascunşi acolo. 

— Până nu vom găsi mașina, nu avem cum să ne dăm 
seama. 

— Buickul de pe alee aparţinea doamnei Jefferson? 
Montoya îl privi rapid pe Bentz. 

— Mdda. Bentz aprobă cu o mișcare a capului. El evită să 
zăbovească cu privirea asupra cadavrelor. Montoya își aminti 
că Bentz avusese întotdeauna probleme cu păstrarea 
conținutului său stomacal ori de câte ori vizitase locul 
producerii unui asasinat. 

— Ei i-a furat ceva? întrebă Montoya. Unul dintre anchetatori 
tocmai despărtțea cele două cadavre, pentru a verifica paloarea 
şi temperatura internă. 

— Posibil. Domnul Jefferson jură că ea a purtat întotdeauna 
la gât o cruce din aur cu o montură simplă, pe care a primit-o 
de la mama ei acum câţiva ani. 

— Am înteles, ea nu se află aici. Montoya privi la cele 
două trupuri așezate acum unul lângă altul. 

— Noi nu am găsit-o. 

— Bingo, zise Santiago, coborând aparatul de filmat spre 
partea de jos a canapelci din piele, spre materialul violet care 

se zărea dedesubt. Pun pariu că săculețul Crown Royal e chiar 
sub ea. Mai făcu câteva fotografii, după care, punându-și 
mănuși, dădu la o parte canapeaua, și făcu un set de fotografii 
porțiunii de podea de sub săculețul mototolit. 

— Se pare că soţia a avut dreptate de data asta, zise 
Montoya, în vreme ce Santiago vâri săculeţul de catifea într-o 
pungă destinată probelor. 

Montoya văzuse destul. Nu pricepea de ce în cazul fiecărui 
dublu-asasinat, cadavrele fuseseră poziționate în aşa fel, încât 
să dea de înţeles că ei fuseseră iubiţi. Care era ideea? Ocolind 
zona din mijloc, el se îndreptă împreună cu Bentz spre ușa ce 
dădea pe verandă; acolo unul dintre polițiști stătea de pază, 
ținând în mână lista de acces. Lumina farurilor și cea a 
becurilor cu iluminare puternică se zărea printre copaci; presa 
rămăsese mai departe afară. Deasupra capetelor lor, fâșâitul 
paletelor unui elicopter acompania becul reflectorului de 
supraveghere aparținând unui post local de televiziune. 

Montoya şi Bentz zăboviră sub apărătoarea verandei, 
pentru a nu fi luaţi în vizor de reflector sau de camerele de 
filmat ale reporterilor. 

— Courtney LaBelle nu se despărțea niciodată de crucea 
sa cu diamante, dar în locul acesteia i-a fost luat inelul prin 
care promisese să se călugărească. Bentz părea că meditează. 

— Cum spuneam, băiatul nostru nu vrea bani. Cu spatele 
la briza ce aducea cu ea miros de pământ reavăn și de ploaie, 
Montoya își căută automat pachetul de țigări în buzunarul 
hainei. Degetele lui se strecuraseră deja în buzunarul gol, în 
secunda în care el realiză gestul făcut. Chiar dacă Bentz băgase 
de seamă, acesta nu făcu niciun comentariu. 

— Criminalii în serie nu ucid pentru bani. Aici e vorba de 
putere, de un orgoliu nemăsurat, de demonstraţie, de un soi de 
misiune personală. 

— Și, de obicei, nu amestecă rasele. Albii ucid alți albi, 
negrii ucid negri. Acum, se pare că avem de-a face cu trei 
albi şi o afro-americancă. 

— De obicei. Mdda. Bentz făcu o mutră acră, vârându-și 
mâinile în buzunare. Ce te face să crezi că acest caz are aspecte 

obişnuite? Omul nostru are un plan. Aici nu e vorba de hazard. 
Așa că e posibil să nu se încadreze în profilul obișnuit. 

— Sunt de acord. Montoya știa că, potrivit statisticilor, 
ucigaşii în serie erau albi, de sex masculin, având între 
douăzeci și treizeci de ani. Era posibil ca ei să fi suferit diverse 
abuzuri, o copilărie marcată de violenţă. Aceasta nu era specific 
fiecărui caz, ci majorităţii acestora. Oricum, mereu existase 
excepția de la regulă, iar Montoya se întrebă dacă nu era 
cumva şi cazul individului de față. E evident că vrea să 
transmită un mesaj prin obiectele pe care le subtilizează, prin 
felul în care sunt înscenate crimele. De ce bărbaţii sunt goi 
puşcă, iar femeile sunt complet îmbrăcate și așezate deasupra? 
Vrea să ne sugereze că e vorba și despre ceva de ordin sexual? 
Sau vrea să exprime astfel o dominație de ordin fizic, ori 
psihic? De ce vrea să pară că femeia l-a ucis, mai întâi, pe 
bărbat, ca pe urmă să se sinucidă? 

— Dacă am ști care-i misterul porcăriei ăsteia, l-am fi 
prins deja. Bentz se scărpină pe ceafă, cercetând întunericul 
din jur. Un nou elicopter i se alăturase celui dintâi; arcuri de 
lumină albăstruie străpungeau noaptea. El ridică ochii la cer. 

— Ia mai lasă-mă, mormăi el. 

Telefonul mobil al lui Montoya începu să sune. El preluă 
apelul. 

— Montoya. 

— Salut, Zaroster la telefon. Ai cumva radioul deschis? 

— Sunt la locul crimei. 

-— la o pauză și ascultă Nemultumirile lui Gierman la WSLJ. 
S-ar putea să dăm de urma criminalului. 

— Am înteles. Montoya o pornise deja către mașina de 
serviciu, urmat de Bentz. Lumina elicopterului zăbovi asupra 
lor, dar lui nu-i păsa câtuși de puțin. 

— Ce s-a întâmplat? 

— Zaroster e de părere că ucigașul a luat legătură cu postul 
de radio. 

Porni motorul, potrivi frecvenţa, deschise radioul și găsi 
postul. Vocea nazală a lui Maury Taylor se răspândi brusc în 
aer. 

... e adevărat, așa că nu sunt convins că e ceea ce pare 
a fi sau e vorba de un fals“, spunea el. Mușchii spatelui lui 
Montoya se încordară la maximum. Abia dacă îndrăzni să 
respire, concentrându-se puternic, în timp ce privea intens 
ecranul aparatului digital. „Adică nu-ţi trebuie un creier de 
chirurg ca să expediezi un simplu bileţel, și vorbesc foarte 
serios când spun simplu, pe adresa postului nostru de radio. 
Orice idiot poate face asta. Așa că, dacă acum ne asculți A. L., 
să știi că nu pricep. Adică, ştiu că tu vrei să mă sperii şi bla, 
bla, bla, dar eu nu sunt convins că tu ești cel adevărat.“ 

— Poftim? Întrebă Bentz în șoaptă. 

„Prin urmare, aştept o dovadă mai elocventă decât asta că 
tu eşti într-adevăr ucigașul. Altfel, eu voi presupune că acesta 
este un fals şi că, indiferent cine ai fi tu, A. L., cauţi doar 
să-ți faci publicitate. Îmi pare rău, amice, dar de la mine n-o 
să obţii aşa ceva. Așa că, să-i lăsăm deoparte pe lași și pe 
farsori, şi să trecem la tema serii. Înșelarea partenerului. Dacă 
reușesc să depășească momentul, atunci care dintre cei doi 
suferă cu adevărat?“ 

— Jigodia! Montoya lovi cu pumnul în bordul maşinii. 
Criminalul a luat legătura cu el. Sfrijitul dracului! 

— Poate că l-a contactat, poate că nu l-a contactat. Nu uita 
cu cine avem de-a face. Maury Taylor și-ar vinde sufletul 
diavolului, dar ar respinge oferta, în caz că ar primi una cu 
mult mai bună, cu un rating mult, mult mai mare. Poate fi 
vorba de un truc menit să-i facă publicitate. 

Montoya, pregătit să se ia la trântă, înjură din nou. 

— La dracu” cu toate, cred că a venit vremea să-i facem 
o vizită amicului de la WSLJ. 

— Bună idee. Termin eu aici. Dă-mi un apel. Bentz se uită 
la locul în care izbise pumnul lui Montoya. Ai grijă cu mașina, 
zise el, coborând din Crown Vic. E un bun public. 

— Şterpe-o, Bentz. leşi dracu’ din maşină, ca să mă duc 
să-l sugrum pe cap sec ală. 

Bentz se strecură ușor afară din maşină, trântind portiera 
în urma lui, 

Montoya merse în marșarier, ca după aceea să ia viteză, 

strivind iarba peluzei, dar fu obligat să încetinească din cauza 
automobilelor strânse ciorchine în fața porţii. Maşinile de 
poliție, cu flash-uri luminoase, aproape că blocaseră drumul, 
în timp ce carele posturilor tv parcaseră cât mai aproape de 
locul de comitere a crimei. Maşinile trecătorilor curioși, care-şi 
frângeau gâtul ca să zărească ceva, erau înşirate pe marginea 
străzii. Prin poarta deschisă o grămadă de lume se zgâia, 
sperând să zărească măcar un oscior al victimei, ori Dumnezeu 
mai știe ce. Montoya ar fi vrut ca ei să se care cu toţii acasă. 

— Vedeţi-vă de viaţă, mormăi printre dinţi, în vreme ce o 
femeie îmbrăcată într-un fulearin galben se dădu agale din 
drum, uitându-se apoi după el. El se întrebă dacă ucigașul se 
afla cumva prin mulţimea curioșilor. Le ceru polițiștilor să 
verifice și să-i noteze pe toţi cei care voiau să arunce o privire 
mai de-aproape. 

Odată ieșit dincolo de hățișul acela de automobile, oameni, 
camere, flash-uri luminoase, Montoya apăsă din nou pedala 
de acceleraţie. Strânse tare de volan, de parcă ar fi vrut să-l 
stranguleze, și ascultă transmisiile radio ale poliţiei. În timp 
ce cauciucurile lui Crown Vic rulau pe pavajul drumului de 
provincie, el aprinse flash-urile. Drumul până-n oraş trebuia 
să dureze o oră, iar el intenţiona să ajungă acolo în maximum 
treizeci de minute. 


Sus. 

Jos. 

Sus. 

Jos. 

Muschii lui gemeau sub povara pedepsei, dar el continuă, 
făcând exercițiu după exercițiu, și flotare după flotare, în vreme 
ce asculta ultima parte a emisiunii lui Gierman. Se încordă din 
toate puterile, în vreme ce broboanele de sudoare alergau de-a 
lungul trupului său gol-goluţ, picurând chiar și de pe nări. 

Sus. 

Jos. 

Sus. 

Jos. 


304 


Moderatorul era un imbecil. O insultă la adresa rasei 
umane, un creier de găină care în mod ciudat și evident încerca 
să-l ameţească pentru a se da de gol. 

Nu conta. Important era că bilețelul acela fusese expediat. 

Cu toate că recepţia audio era adesea dificilă, în subsolul 
spitalului, în seara aceea undele radio erau captate fără probleme; 
el putea asculta cât se poate de clar emisiunea lui Gierman — 
într-una dintre celulele izolate unde erau închiși pacienţii care-și 
pierdeau controlul. Era o cameră extrem de potrivită pentru 
antrenarea mușchilor. Tocmai își încheia rutina zilnică — una ce 
fusese pusă la punct de cei din forțele armate —, un regim 
format din flotări, genuflexiuni, sărituri și alergări pe loc. 
Dispunea și de o bandă elastică pe care o folosea pentru 
exerciţiile de rezistență și de un set de greutăţi. În colțul cel 
mai îndepărtat al încăperii se afla o băncuţă. El se antrena 
zilnic, în timpul difuzării emisiunii lui Gierman. Intenţionase 
să nu-și întrerupă rutina zilnică, dar astăzi nu avea de ales. O 
va încheia mai târziu, probabil, adăugând încă un set de 
exerciţii, dar, în clipa aceea, se lăsă în șezut, încrucișându-și 
gambele. Gol-pușcă și asudând din abundență, el luă prosopul 
de pe podea și începu să se șteargă, în vreme ce Maury Taylor, 
care se credea atât de direct și de smecher, încerca să-l prindă 
în plasă. 

„= Nu e nevoie să ai un creier de savant ca să expediezi 
un simplu, și când spun simplu, chiar așa e, bilețel...“ 

— De unde ştii tu, idiotule? zise el, ștergându-și transpiraţia 
de pe faţă. Închise ochii, inspirând adânc, simțind încă mirosul 
dezinfectantului pe care-l foloseau pe vremea când spitalul 
era încă funcţional, când ea era încă în viaţă. 

„Dar eu nu sunt convins că tu eşti ceea ce pretinzi a fi.“ 

N-are a face, cretinule, ei or să-și dea seama. Poliția o 
să priceapă. Nu te-ai prins? Tu nu eşti decât un biet mesager. 

Ascultase suficient, așa că închise aparatul de radio, 
mulțumit că planul său funcționase. Concentrându-se din nou 
asupra antrenamentului, își reluă exercițiile, executând încă 

șaptezeci și cinci de flotări, după care încheie cu ridicarea 
greutăților timp de o oră, până ce mușchii lui solicitați începură 
să-l doară din pricina oboselii, iar el era din nou lac de sudoare. 

Luându-și prosopul, se îndreptă spre baie, o facilitate care 
fusese adăugată aici din timpul ultimei renovări a azilului. El 
reamenajase unul dintre fostele dușuri, exact așa cum fusese, 
ştiind că bătrânele călugăriţe nu ar fi putut bănui niciodată că 
în dependinţele acelea mai locuiește și acum cineva, fiindcă 
sistemul de termoficare era inexistent și nicio factură electrică 
nu-l dădea de gol. Apa provenea de la un bazin al proprietăţii, 
așa că nimeni nu avea de citit vreun apometru, iar dejecţile 
toaletei sale se vărsau în același rezervor septic pe care-l 
utiliza mănăstirea. 

Zâmbi încântat de inteligența lui. Planul era o dovadă în 
acest sens și absolut nimeni nu putea să fie atât de deștept, 
încât să-și dea seama că el petrecea ceasuri întregi în acest 
spaţiu. Şi dacă acolo sus, în spital, vechile conducte de apă ar 
începe să scoată zgomote ciudate și înfundate, cui îi păsa? 
Nimeni în afară de el nu mai umbla în spaţiul acesta aproape 
uitat de lume. 

Aproape nimeni. 

Ea trecuse pe acolo, nu-i așa? Fiica. Cea care semăna atât 
de bine cu Faith. El inspiră adânc, aducându-și aminte acele 
clipe. Cu toate că ar fi trebuit să dispară înainte ca ea să-l 
zărească, dorise ca ea să fie conștientă de prezenţa lui și 
închisese ușile saloanelor de la etajul doi al sanatoriului, cât 
mai încet posibil, în vreme ce ea se afla la etajul trei, și 
încerca să deschidă ușa salonului lui Faith. Atât de mult se 
concentrase asupra acestui lucru, încât fusese cât pe ce să fie 
surprins de călugăriță. Doamne, baborniţa aia rotofeie fusese 
gata-gata să strice totul. Aproape gata. Avea un motiv cât se 
poate de personal pentru a o detesta pe mult preacredincioasa 
şi umila soră Maria. După ce o auzise urcând scara, fusese 
obligat să se strecoare rapid în camera 205, în vreme ce 
călugărița o surprinsese pe Abby cu un etaj mai sus. Fusese 
obligat să gândească foarte rapid, dându-și seama că se vârâse 
singur într-o capcană, chiar în secunda în care le auzise pe 

Abby și pe măicuță coborând împreună scara. Nu avusese 
cum să folosească scara fără să dea nas în nas cu cele două 
femei, dar intuise că în secunda în care Abby va observa ușile 
închise de la cel de-al doilea etaj, va dori să verifice fiecare 
încăpere în parte. Singura soluție pentru a nu fi descoperit 
fusese scara de incendiu. Se cocoțase rapid pe grilajul ruginit 
al acesteia, fiind pe punctul de a închide fereastra în urma sa, 
înainte ca ele să ajungă la etajul doi. 

Le auzise deschizând și închizând fiecare ușă, traversând 
coridorul. Se gândise să se atârne de grilajul scării de incendiu 
și să sară apoi pe pavaj, dar în loc să facă asta, așteptase acolo, 
ținându-și respirația. Din fericire, nici sora Maria și nici fiica 
lui Faith nu verificară fereastra situată la capătul coridorului. 

Dacă l-ar fi zărit, atunci ar fi fost constrâns să-și modifice 
planul, ceea ce nu-i convenea. Nu după ce așteptase atâta 
amar de vreme ca totul să fie perfect. Păși pe gresia ciobită 
a dușului și deschise robinetele. Apa rece începu să curgă din 
duza ruginită a dușului de deasupra capului. El inspiră printre 
dinţi, săpunindu-și trupul. Închise ochii în timp ce se spălă, 
palmele alunecând uşor pe musculatura puternică, așa cum 
făcea şi ea altădată... nu era el cel care o aducea la duș, într-o 
încăpere care semăna cu asta? Ooo, ba da... 

Cu ochii minţii, el o revăzu exact așa cum era. El se 
ducea în salonul ei și o lua în brațe, nebăgând în seamă 
protestele ei șoptite, nedorindu-și nimic altceva decât s-o aibă. 
Își aminti cum ea era desculță, iar el o forţa să coboare treptele 
scării în miez de noapte, îndreptându-se împreună spre duș, 
acolo unde el dădea drumul la jetul de apă caldă, împingând-o 
apoi pe dalele fierbinți și alunecoase. 

Cămașa de noapte udă se mula pe trupul ei perfect, 
devenind transparentă și permițând să i se vadă sfârcurile 
mari, rotunde, închise la culoare, niște cerculețe pietroase în 
centrul sânilor suficient de voluminoși, încât să-i umple 
palmele. Mai jos, dedesubtul taliei ei subţiri, era cuibușorul 
acela perfect de perişor negru și ondulat, definind despărțitura 
dintre cele două coapse... atât de ispititoare. Ea mirosea a sex 
și a dorinţă. 

Chiar și acum, sub jetul de apă rece, își simţi penisul 
devenind tare ca piatra, reamintindu-și în detaliu cum ea se 
lăsa în genunchi în fața lui, în timp ce apa se scurgea pe părul 
ei. iar lui îi era din ce în ce mai greu să se abțină. Abia atunci 
când el nu mai era în stare să suporte fără a simți că va 
exploda dintr-o secundă în alta, el o ridica în braţele sale, 
penetrând-o. 

Simţea și acum gustul buzelor ei. 

— Faith, șopti el, amintindu-și cum degetele ei încordate 
zeâriau tencuiala pereţilor, în timp ce era cuprinsă de focul 
plăcerii. Își aminti felul în care ea deschidea ochii, pupilele 
întunecate, irișii aurii fixaţi asupra lui, înainte ca întregul ei 
trup să se cutremure. Atunci se agăța cu putere de el, se 
prindea de umerii lui, înfrânându-și un țipăt născut din plăcerea 
aceea pură și violentă. Picioarele ei îi înconjurau talia, iar 
capul lăsat pe spate dădea la iveală gâtul și sânii aceia uzi și 
alunecoși. Trupul ei se mișca convulsiv, în timp ce picăturile 
de apă fierbinte se prelingeau pe trupurile lor... 

Oh, Faith, îti jur că te voi răzbuna... nu am uitat chinul 
prin care ai trecut. 

Începând să tremure din pricina acelei amintiri ce părea 
atât de vie, el lăsă clăbucul de săpun să alunece de pe el, după 
care închise robinetul. Avea atât de multe de făcut. Nu se mai 
sinchisi să folosească prosopul. Curenţii de aer, care-l 
împresurară, evaporară apa de pe piele și îl treziră la realitate. 
Acum, mai mult ca oricând, avea nevoie de o minte limpede. 

Nu-și putea permite nici cea mai mică neglijenţă. 

Miza era una mult prea mare. 

Înaintând pe coridorul lung, luminat de cele câteva lanterne 
pe care le lăsase aprinse, deschise ușa încăperii lui speciale, 
spaţiul unde se născuseră și renăscuseră, iar și iar, toate 
fanteziile sale. Odată intrat, aprinse lumânările, urmărind jocul 
umbrelor pe pereţii camerei și pe fotografia ei așezată pe 
birou. Faith îl privea atent cu ochii aceia ca mierea pură și 
neprelucrată. Cât de dor îi era de ea. 

Cu îndemânare, deschise secreterul vechi, scoţându-și la 
iveală comorile. Cea mai recentă dintre ele: portofelul 

bătrânului rotofei. Confecţionat din aur și având ca simbol 
imaginea dolarului. 

— „Nemernic lacom și egoist“. Își reaminti cu o limpezime 
care-i făcu sângele să fiarbă teama din privirea lui Asa în 
secunda în care se uitase la țeava revolverului. Fusese un 
ticălos, se târâse de unul singur în mizerie, până la cea mai 
primară dintre nevoi, și cu toate astea, crezuse că-şi putea 
cumpăra sau schimba cu altceva propria moarte. 

Trăise o plăcere deosebită în secunda în care o ajutase pe 
negresă să-i curme zilele. Își aminti cum o simţise tremurând 
atât de tare, încât era gata să scape arma din mână. Dar el o 
ajutase, forțându-i degetul să apese pe trăgaci, urmărind cum 
surpriza și groaza se așterneau pe chipul lui Asa. Doar atunci 
când fusese convins că bătrânul își dăduse sufletul, o forțase 
să întoarcă arma către ea însăși. O, câtă bucurie resimţise 
sesizând spaima aceea, ştiind că ea se ruga la Dumnezeu chiar 
în secunda în care arma se descărca. 

Apoi, pipăi ușor lănțișorul ei, ținându-l în fața ochilor, 
lăsând crucea aceea micuță să se bălăngăne reflectând lumina 
lumânărilor. 

— Ai făcut lumii o favoare, omorându-l, zise el, ca și cum 
Gina Jefferson ar fi putut să-l audă. 

Dar lumea nu aflase încă. Nici măcar nu știa că Asa 
Pomeroy și Gina Jefferson trecuseră în lumea celor drepți. 
Dar foarte curând, vestea avea să se răspândească, iar poliţia 
va scotoci peste tot, înainte ca cei doi să fie înhumați. 

Putea risca participând la înmormântarea Ginei Jefferson? 
Polițistul, Montoya, va fi şi el acolo, fără îndoială, 
prefăcându-se că se roagă, și în tot acest timp fotografiind 
mulțimea îndoliată, așa cum făcuse la slujba dedicată tinerei 
virgine. ÎI observase pe Montoya în mulţime, ținând în mână 
camera și făcând fotografii. Cu toate astea, rămăsese locului, 
neputându-se abține să nu-i privească mai departe pe cei care-o 
plângeau, resimțindu-le durerea, în timp ce trupul lui era 
scuturat de puterea vieţii și de conştientizarea ideii că el era 
cel care pusese totul la cale. EI fusese cel care-i îngenunchease 
pe toți. Şi care plănuise răzbunarea perfectă. 

Prima fusese virgina. 

Al doilea fusese filantropul. 

Dar pentru el, acesta era abia începutul. Anticipația îi 
înfierbântă sângele în clipa în care se gândi la cea de a treia 
victimă... 

M ontoya își strecură bolidul într-o zonă care nu era 
destinată parcării autovehiculelor, frână motorul printr-o 
mişcare lentă a cheii în contact. În vreme ce sângele îi pulsa 
în tâmple, el se repezi asemenea unei furtuni în clădirea situată 
în apropiere de Jackson Square care găzduia postul de radio 
WSLJ. 

Neluând în seamă o femeie tânără și drăguță cu tenul 
cafeniu-gălbui, ce era așezată la biroul recepției, el traversă 
holul. 

— Aşteptaţi. Cu coada ochiului o zări cum își ridică privirea 
de pe ecranul computerului. Vă pot ajuta cu ceva? 

Montoya își văzu mai departe de drum și auzi zgomotul 
tocurilor ei în urma lui. Scoţându-și la iveală legitimaţia, el o 
arătă în spatele lui, continuând să meargă atât de repede, încât 
aproape fugea. 

— Domnule polițist, vă rog! 

Interiorul clădirii era asemenea unui labirint, dar el mai 
fusese aici. Își făcu loc spre un studio cu pereții din sticlă, al 
cărui spot luminos te avertiza: ÎN DIRECT. Prin geam, îl zări pe 
turnător, cu căștile pe cap, așezat în faţa unei console, 
vorbindu-le celor care ascultau Nemulturnirile lui Gierman. 
Neţinând seama de semnalul luminos, el deschise brusc ușa, 
păși în încăpere și-l privi atent pe disk jockey-ul acela slab și 
chelios care fusese întotdeauna veșnicul lingușitor al lui Luke 
Gierman. 

— Nemernicule și cretinule ce ești! mormăi Montoya, fără 

să-i pese că putea fi auzit de majoritatea ascultătorilor din 
New Orleans și din regiunile învecinate. 

— O, ia uite pe cine avem noi aici — o vizită a unuia dintre 
cei mai grozavi oameni din New Orleans! zise Maury. Zâmbea 
cu toată gură, de-ai fi zis că se așteptase la vizita lui Montoya. 
Domnule polițist, cărui fapt datorez onoarea... 

Montoya zări butonul principal de intrare și respectiv de 
ieșire din emisie, și apăsă brusc pe el. Luminiţele clipiră și 
apoi se stinseră, iar Maury rămase cu gura căscată. 

— Hei! Nu poti face una ca asta! Maury era complet zăpăcit 
şi apăsa pe butoane, vrând să ajungă la butonul principal. 

— Ai ascuns o dovadă în cazul unui asasinat, așa că o să 
te tărâsc la secţie, stârpitură... 

— Ce dracu” se petrece aici? O negresă corpolentă năvăli 
în încăpere, iar el o recunoscu ca fiind Eleanor Cavalier, 
managerul cu mână de fier al programului „Întotdeauna să fiți 
liberi“, care se difuza la postul de radio. Domnule poliţist, 
emisiunea trebuie să continue! Cât mai repede. Ea se uită spre 
Maury. Dă-i drumul. Bagă clipuri publicitare. Nu trebuie să 
avem timpi morți de emisie. Fără timpi morţi de emisie! 

Maury, arătând precum pisica care tocmai înfulecase 
canarul, se strâmbă la Montoya și învârti butoanele potrivite. 

— Ce dracu’ înseamnă asta? întrebă Eleanor pe un ton 
poruncitor. Un grup de oameni se adunase deja în jurul ei. Ea 
dădu cu ochii de Samantha Leeds, mult mai cunoscută ca 
doctor Sam, psihologul postului, al cărei program, Confesiunile 
de la miezul noptii, avea să fie transmis peste câteva ceasuri. 
Samantha, te ocupi de ambele emisiuni și ai grijă de butoane. 
Nu trebuie să vorbeşti mult, ci doar să transmiti câteva minute 
din emisiunea precedentă. 

Doctor Sam aprobă, în ochii ei apărând un licăr de 
amuzament. Intrând în studio, îi șopti lui Montoya: 

— După cum văd, problemele continuă. 

— Întotdeauna. 

Ea se strecură între ei doi, iar Maury îi înmână căștile, 
după care își îndesă pe cap o şapcă ponosită, cu inscripția 
celor de la Saints, și ieși rapid pe coridor, cu mâinile vârâte 

în buzunare, ca și cum s-ar fi plimbat pe marginea fluviului 
Mississippi într-o după-amiază însorită. 

Montoya se uită în urma lui, în timp ce Samantha se 
aşeză pe scaunul fără spătar, învârti câteva butoane și potrivi 
microfonul. Deja se adresa audienței în secunda în care Maury 
găsi, în sfârşit, direcția corectă pe coridor. 

— Angajatul dumneavoastră a ascuns o dovadă în cazul 
unei crime pe care o investigăm, îi spuse Montoya lui Eleanor, 
înainte ca ușa studioului să se închidă. 

— Iar dumneata încalci legea, începând cu parcarea într-o 
zonă care nu e destinată acestui lucru, și apoi nesocotind mai 
multe prevederi ale FCC-ului. Fără să ezite, Eleanor Cavalier 
se apropie de Montoya: Nu mai flutura legitimatia pe holuri, 
după care să dai buzna aici, în postul nostru, ai înțeles? Dacă 
ai o problemă cu activitatea acestui post, poţi foarte bine să 
ceri permisiunea să vorbești cu mine sau cu avocaţii staţiei. 
Ea întoarse spre Maury doi ochi negri și plini de furie. Prin 
urmare, ce dracu’ e în mintea ta? Am ascultat părerea lui 
Montoya și are dreptate. Așa că hai s-o rezolvăm o dată pentru 
totdeauna. Ea ridică privirea, luând seama la cele câteva 
persoane adunate în jurul lor, după care spuse: Spectacolul 
s-a terminat, oameni buni. Toată lumea la treabă. Sprâncenele 
ei perfecte se uniră, iar ea îi privi pe toți cei care, mânaţi de 
curiozitate, făcuseră greșeala de a-și lăsa baltă treburile. 

Se împrăştiară cu toţii care încotro, ca niște insecte care 
năvălesc de sub un pietroi. Satisfăcută de reacţia lor, Eleanor 
își îndreptă furia spre Montoya. Vocea ei era tăioasă în 
momentul în care îi spuse: 

— Vom sta de vorbă în biroul meu. 

Le făcu semn lui Montoya și lui Maury Taylor, 
conducându-i apoi către un birou de mici dimensiuni, în care 
fiecare carte, înregistrare și dosar erau așezate la locul lor. Pe 
birou se afla un suport pentru hârtie, având forma a două 
mingi de golf. 

— Ce ai în posesia ta? Se uită pieziș la omuleţ, în vreme 
ce ocoli biroul și se aruncă în scaun care scârțâi ușor. 

— Am primit un bilet. În fine, pe adresa postului. Adresat 
lui Luke. Posibil să fie din partea ucigașului. Maury înălță din 
umeri. El și Montoya păreau doi puști chemaţi în fata 
directorului școlii. Dar ar putea fi vorba de o farsă. 

Buzele ei abia dacă se mișcară. 

— Am priceput. 

Maury lipsi mai puțin de un minut și se întoarse cu 
bucăţică albă de hârtie și cu plicul, amândouă fiind introduse 
într-o pungă pentru sandviciuri. Ceva mai puțin recalcitrant, îi 
dădu punga lui Montoya. 

— Nu a scris decât „Căinţă“, după care e semnat A L, 
totul cu litere de tipar. Da, l-am atins în momentul în care 
l-am desfăcut, dar când am realizat că putea fi vorba de ceva 
important, am avut grijă să-l pun într-un loc în care să nu-l 
găsească nimeni. În emisiune am folosit o copie. 

— Iisuse, Maury, tu chiar nu ai creier? întrebă Eleanor. De 
ce nu mi-ai povestit despre chestia asta? 

— L-am deschis chiar înainte de-a intra în emisie. 

— Sigur. Ea îl fixă din scaunul său. 

— Trebuia să suni imediat la poliţie, spuse Montoya. 

— Hei, deja v-am zis. L-am primit înainte să intru în emisie, 
insistă DJ-ul, dar Montoya își dădu seama că minte. Mi-am 
zis că nu fac niciun rău dacă mă folosesc de el, că astfel s-ar 
putea ca interesul ascultătorilor să devină mult mai mare, 
înțelegeţi ce vreau să spun, că aș putea chiar să-l dau de gol 
pe individ. 

Lui Montoya îi venea să-l strângă de gât. 

— Să nu-ți imaginezi nici măcar o secundă că te poţi „juca 
de-a polițistul“ în cazul acestei crime. Asta este o treabă a 
poliţiei, și dacă cumva o să-mi dai peste cap ancheta, o să te 
trimit la pușcărie în doi timp și trei mișcări. 

— Ai auzit, Eleanor? Mă amenință. Maury se întoarse cu 
faţa spre ṣefa lui, o parte din bravada lui evaporându-se. 

— Am auzit. Şi sunt de acord cu domnul detectiv. Nu o să 
te amesteci — mă auzi? — nu o să te amesteci în anchetele 
poliției. lar dumneata — ea întoarse spre Montoya un deget 
lung și acuzator — nu ai dreptul să dai buzna în clădirea asta. 

Avem un protocol de care trebuie să ținem seama și mă aştept 
ca dumneata, detective, să-l urmezi. Să nu crezi că n-am să le 
telefonez superiorilor dumitale. 

Maxilarele lui Montoya se strânseră. 

— Atunci asiguraţi-vă că toți angajaţii postului de radio 
respectă regulile protocolului de care sunteți atât de mândră, 
mormăi el. 

Femeia făcu ochii mari și el sesiză că tocmai depășise o 
linie extrem de subţire, dar nici că-i păsa. N-avea decât să-l 
provoace. Ce mare lucru. Răul era deja făcut. 

Luând cu el noua dovadă, părăsi postul de radio, sperând 
din tot sufletul că tot ceea ce mai făcuse puiul acela golaș, cretin 
și dobitoc, nu avea să afecteze ancheta poliţiei aflată în desfășurare. 


Zoey îşi potrivi centura, blestemând pe tăcute, fiindcă, în 
ciuda sumei exorbitante pe care o plătise pentru biletul de 
avion, după patru ore de zbor până în Dallas, ajunsese, în cele 
din urmă, pe un scaun din mijloc, având alături o doamnă și 
un copil, pe locul de la geam, iar în partea opusă, un bărbat 
de peste 1,80 m înălțime și de aproximativ o sută cinci-zeci 
de kilograme. Rotofeiul nu-și găsea o poziție comodă, oricât 
de mult s-ar fi străduit. De câte ori se foia în scaun, brațul lui 
„se lovea de al lui Zoey și, cu toate că ea nu era genul căreia 
să-i fie teamă de oameni, nu agreea deloc să fie atinsă de 
necunoscuţi. Punct. 

Avea suspiciuni și asupra păturii și a pernei pe care le 
găsise îngrămădite între scaunele 13 A şi 13 B, în timp ce 
traversa culoarul dintre scaune. Dar ea avea nevoie de câteva 
ore de somn, şi spera că persoana care le utilizase dormise 
foarte puţin, astfel ca ea să nu se pricopsească cu păduchi, 
boli de piele, gripă sau vreo altă boală cu mult mai gravă. 

Având iPodul cu ea, realizând că respectiva călătorie va 
fi de-a dreptul obositoare. Trebuia să fie cât mai relaxată, 
luând în considerare situaţia pe care o avea de înfruntat după 
aterizare. Iadul însuși avea să-și deschidă porţile. Reușind 
să-și „citească“ sora ca pe o carte, Zoey ştia că Abby îşi va 
pierde controlul în clipa în care adevărul va ieși la lumină. 

Da, cartea asta va avea un sfârșit foarte urât, gândi Zoey, 
făcând o grimasă. Nu exista o cale de mijloc. Incă din 
conversaţia lor telefonică anterioară, Zoey realizase că Abby 
nu-şi dorea ca ea să o viziteze sau să participe la 
înmormântarea lui Luke, însă era ceva inevitabil. Sosise 
momentul. 

Zoey adunase tot soiul de presimțiri, blesteme, semne. Şi 
toate aceste semne pe care ea se bazase îi demonstraseră că 
secretul ei trebuia dezvăluit. Simţea că, dacă nu Dumnezeu, 
măcar soarta veghea asupra ei, oferindu-i indiciile de care 
avea nevoie pentru a ști ce drum să urmeze de acum încolo. 
Alţi oameni fuseseră iniţiatorii acelor indicii, exact așa cum 
procedase, cu mulți ani în urmă, și Luke Gierman, declarându-i 
că nu reușea să-și ia gândul de la ea, că avusese o revelaţie 
cosmică care-l făcuse să o urmeze la mașină, în după-amiaza 
aceea călduroasă de mai. 

Cu toate că Zoey se mândrea cu faptul că la auzul acelei 
declaraţii, care nu era decât o tâmpenie, îi permisese lui Luke 
să-i dea târcoale, și descoprise pentru a doua oară fascinația 
lui incredibilă. Mai fuseseră o dată împreună. Așa că-l cunoștea 
cât se poate de bine și își dădu seama că planetele se aliniaseră 
pentru uniunea lor. Acesta fusese semnul — alături de visele ei 
nocturne în care își imagina că făcea dragoste cu el... sau cel 
puțin așa gândea ea pe vremea aceea. Deși știa că el era 
logodit cu sora ei, că promisese să fie soțul lui Abby, ea nu-i 
putuse rezista. 

Din momentul acela, Zoey nu mai fusese niciodată 
mulțumită de sine. 

Iar acum sosise momentul să facă pace cu sora mai mică. 

Nu-i spusese astrologul său că planetele erau situate într-o 
ordine perfectă? Că venise vremea să îndrepte greșelile 
trecutului? Nu-i vorbise el de acele probleme familiale care 
durau de peste două decenii? Nu-i sugerase el ca, înainte de 
schimbarea poziţiei acelor constelații, să facă anumite rectificări? 

Și dacă părerea astrologului nu fusese suficientă, mai 
existase și un alt indiciu: o scrisoare anonimă, pe care o primise 
de curând. Nu avea expeditor. Era scrisă cu litere de tipar, și 

purta ştampila oficiului poştal din New Orleans. Textul suna 
astfel: 


VINO ACASĂ. HANNAH ARE NEVOIE DE TINE. 


La drept vorbind, indiciul era cât se poate de clar. Oare 
expeditorul era Abby, căreia îi fusese ruşine să semneze? Se 
referise la ea însăși, apelând la cel de-al doilea prenume al 
său, cel pe care îl folosea uneori mama lor atunci când o 
striga sau se referea la ea? Folosise prenumele bunicii lor 
dinspre mamă? Sau scrisoarea fusese expediată de altcineva, 
cineva care o cunoştea suficient de bine pe Abby, încât să 
folosească cel de-al doilea prenume al acesteia? 

Cel de-al treilea semn, care completa triada, fusese moartea 
lui Luke. Cum ar fi putut să nu țină seama de el? 

Existau două certitudini. 

Venise timpul să revină în New Orleans. 

Și, totodată, venise vremea mărturisirii adevărului. 

Trecuseră douăzeci de ani de când mama lor se aruncase 
prin fereastra aceea, găsindu-și sfârşitul, iar Zoey se săturase 
să păstreze secretul pe care atât ea, cât și tatăl ei îl cunoșteau. 

Gata cu asta. 

Abby era acum o femeie matură. Putea face față trecutului. 
Nu încercase ea însăși să facă pace cu acesta? Faptul că se 
dusese din proprie iniţiativă la spital, nu reprezenta un indiciu 
că se vindeca? Iar insinuările lui Abby... 

„Putem vorbi despre o mulţime de chestii, înainte de a 
bea ceva, de acord? Inclusiv despre mama și despre ziua în 
care a murit. Cred că știi mult mai mult decât ai mărturisit 
până acum... O să discutăm despre asta...“ 

Însă, în clipa aceea, Zoey avea anumite îndoieli, lucru 
care i se întâmpla destul de rar. Avusese ocazia, una mai mult 
decât excelentă, să clarifice totul la telefon, seara trecută, dar 
considera că, înainte de a dezvălui adevărul, ea şi sora ei 
trebuiau să fie faţă în faţă. 

Avea cel puţin speranța că proceda corect. 

Zoey își încrucișă degetele în semn de noroc, rosti o 

rugăciune rapidă către Dumnezeu, după care rugă soarta s-o 
îndrume pe drumul cel bun, s-o ajute să fie sigură că, de data 
asta, proceda așa cum se cuvine. 

Ușa aeronavei se închise, iar stewardesele îi rugară pe 
călători să-și închidă aparatura electronică. Uriașul de lângă 
ea își închise telefonul mobil, străduindu-se apoi să-l vâre în 
rucsacul aflat sub scaunul său. 

— Scuze, mormări el, împingând tot ce se afla în jur şi 
continuând să se foiască lângă ea. 

Ea îi oferi un zâmbet de circumsanţă, mintea ei 
concentrându-se la ceea ce avea de înfruntat şi de făcut după 
ajungerea la destinaţie. 

Nu-i venea să creadă că Luke era cu adevărat mort. 
Omorât, nici mai mult, nici mai puţin. O fetiță, studentă la 
colegiu, fusese ucisă alături de el. Ce porcărie. 

Zoey urmărise evoluţia anchetei, discutând cu niște prieteni 
care lucrau la o altă secţie de poliţie din New Orleans. Aceștia 
erau convinși că poliția nu găsise încă un indiciu concludent. 
Apoi mai fusese și povestea aceea cu Asa Pomeroy, vecinul 
lui Abby. Ce dracu' însemna asta? De dimineaţă auzise că 
dispăruse încă o femeie: un lider al comunităţii afro-americane. 
Deși nu era sigură, lui Zoey i se părea că mai auzise numele 
ei, cu mulţi ani în urmă. 

Gina Jefferson. De ce numele ei i se părea atât de 
cunoscut? 

Potrivit nenumăratelor informaţii găsite de Zoey pe Internet, 
chiar în dimineața aceea, Gina Jefferson era o figură marcantă 
a New Orleansului, o femeie care lucra mai mult în „spatele 
scenei“, decât în linia întâi, dar care era recunoscută pentru 
eforturile depuse în sprijinul persoanelor cu deficiențe mintale. 

Oare acesta era indiciul? se întrebă Zoey, în vreme ce 
aeronava se îndrepta spre pista de decolare. Ea se concentră, 
mușcându-și cu putere buza inferioară. Oare Gina Jefferson o 
avusese în îngrijire pe mama ei, la „A noastră Doamnă a 
Virtuţilor“ sau în cadrul unui cabinet privat? Era posibil? Era 
posibil să fi lucrat ca asistent social? 

O puternică durere de cap apăru pe neașteptate în spatele 
globilor oculari, în timp ce avionul luă poziția corectă, după 
care începu să ruleze, iar motoarele sale huruiau. Avionul se 
îndreptă spre capătul pistei, iar Zoey sta bine presată în scaun, 
în vreme ce Boeingul 737 se înălță, străpungând cerul întunecat 
și lăsând mult în urmă Sea-Tac-ul şi nenumăratele sale 
luminiţe. 

Ar fi o ușurare să lase și ea trecutul în urmă odată pentru 
totdeauna. Aceasta era și dorinţa lui Abby, nu? Nu declarase 
sora ei că simte nevoia să afle adevărul și să-l înfrunte odată 
pentru totdeauna? 

Iisuse, dacă Abby ar ști ce cerea! 

„O să știe, Zoey, și asta cât de curând. Întărește-te“. 

Nu va fi deloc o treabă ușoară. 


Montoya continuă să conducă prin ploaie cu dinţii strânși. 
Trecuseră câteva ceasuri de la confruntarea sa cu viermele 
acela de Maury Taylor, dar era la fel de pornit. Lăsase biletul 
la Laborator, după care revizuise toate datele existente ale 
anchetei asupra celor două duble asasinate, alături de Bentz și 
de Zaroster. Dar asta nu-i ajutase cu mai nimic. 

Nu aveau încă date noi referitoare la rochia de mireasă. 

Nu depistaseră amprente la locul de producere a primului 
dublu asasinat și nici în BMW-ul lui Luke Gierman sau în 
Buickul Ginei Jefferson, în afara celor prin care fuseseră 
identificați membrii familiilor și prietenii. 

Mașina lui Asa Pomeroy nu fusese încă localizată. 

Nimic care să ajute la localizarea suspectului... cel puţin 
deocamdată. 

În ambele cazuri fuseseră găsite urme de cizme măsura 
12. Producătorul fusese deja contactat şi acum acesta pregătea 
o listă conținând magazinele care comercializau modelul 
respectiv de cizme. 

Fuseseră verificate înregistrările telefoanelor mobile şi ale 
numerelor private, însă, până în prezent, nu obținuseră niciun 
indiciu. 

Fotografiile pe care le făcuse la slujba de pomenire 
fuseseră cercetate cu de-amănuntul de cei din echipele speciale. 

Firul de păr negru aparţinea unui bărbat, și în prezent se 
afla la laboratorul ADN. Oricum, până nu obțineau rezultatele 
finale, acest indiciu nu prea le era de folos. Doar dacă aveau 
noroc. 

Montoya oftă, gândindu-se la toate variantele posibile ale 
datelor obținute până în prezent. 

Fiecare cuplu de victime fusese ucis cu arma aparținând 
celei de sex feminin, asasinatul fiind înscenat în așa fel, încât să 
pară atât o crimă, cât și o sinucidere. „Aproximativ“ era cuvântul 
potrivit, fiindcă înscenarea nu fusese chiar atât de bună, încât să 
poată păcăli poliția. Probabil că ucigașul știa asta. El se juca cu 
ei, oferindu-le un indiciu al jocului lui morbid și complicat. Iar 
Montoya nu-i pricepuse, deocamdată, mecanismul. 

Apoi apăruse și bilețelul acela. Dacă se dovedea a fi o 
probă veridică, dădea de înțeles că Luke Gierman, destinatarul 
plicului în cauză, fusese îndemnat să se „căiască“. Un singur 
cuvânt. Apoi semnătura: A L. Cine dracu’ mai era şi ăsta? 
Cei de la secţie cercetaseră bazele de date, studiind încă o 
dată toate interogatoriile celor două cazuri. Era vorba de cineva 
cu numele de A] sau Allen, Aldren sau Alfred, ori Alice, sau 
erau doar niște iniţiale oarecare? Toată lumea din secţie făcuse 
tot soiul de sugestii. Bentz venise cu ideea că victimele fuseseră 
Asa și Luke, iar inițialele numelui lor de botez puteau fi rostite 
sub forma „A“ şi „L“. Apoi se pgândiseră că ar fi putut însemna 
„Alabama“. Poate că ucigașul se născuse acolo. Dacă puneai 
inițialele în ordine inversă, ar fi rezultat abrevierea celuilalt 
stat: Louisiana, statul lor de reședință. 

— Dar ce ziceţi de LA, sugerase Brinkman, adică Los 
Angeles. 

— Mii de psihopaţi cretini sunt şi pe acolo, ascultaţi-mă ce 
vă spun. Cu ceața aia, care le prăjeşte creierii. 

Iisuse, băiatul ăsta va vorbi măcar o dată serios? 

Alţi doi anchetatori fuseseră de părere că toată chestia nu 
era decât o invenţie, de“ Montoya nu mușcă momeala. Cuvântul 
acela unic, „căință“, părea să se potrivească, într-un fel. 

Povestea asta avea un substrat religios, cugetă el, altfel ce 
rost ar mai fi avut cruciuliţa aceea furată... dar pe a lui Mary 
cea Virgină nu o furase, nu? 

Fir-ar a naibii de treabă. 

Cel puţin, Maury Taylor nu minţise atunci când declarase 
că el fusese singura persoană care atinsese bilețelul acela; pe 
bucăţica de hârtie nu descoperise decât amprentele lui. Pe plic 
mai erau şi altele, bineînțeles. Se apucaseră să ia amprente 
tuturor curierilor, dar aceasta era o treabă care cerea destul de 
mult timp. Toate amprentele fuseseră trimise la ASIF, iar 
lipiciul de pe clapa plicului fusese verificat la laboratorul ADN. 
Dacă exista o cât de mică şansă, aveau să descopere dacă 
acesta se potrivea ADN-ul firului de păr găsit pe rochia de 
mireasă. 

Luaseră legătura cu rudele apropiate ale Ginei Jefferson 
și ale lui Asa Pomeroy. Wally Jefferson suferise o cădere 
psihică. Cea de-a patra doamnă Pomeroy și copiii lui 
suportaseră vestea cât se poate de bine. Clanul Pomeroy nu 
era prea iubitor, concluzionă Montoya. Toţi cei interogaţi „nu 
aveau nici cea mai vagă idee“ despre cine ar fi vrut să-i facă 
rău regelui industriei armelor, numărului unu al NRA; la fel 
şi în cazul Ginei Jefferson care, în comparaţie cu acesta, fusese 
o sfântă. 

Negru și alb. 

Din nou Yin și Yang... 

Însă cineva le-a dorit moartea. Un dușman necunoscut. 

Cineva care moștenise o fire de diavol și care era incredibil 
de periculos. 

Cineva care ucidea oameni atât de diferiţi, precum ziua și 
noaptea. 

Cineva care era mult prea aproape de Abby Chastain, 
pentru ca el să aibă linişte. Scrută noaptea, fixând cu privirea 
lumina încetoșată a farurilor maşinii aflate în faţa lui. În ultima 
vreme, se gândise mult la Abby. Mult prea mult. 

Era evident că ea începuse să se strecoare pe sub pielea 
lui. Inteligentă, frumoasă, sexy — era genul acela de femeie în 
faţa căreia altele păleau. El adora râsul ei profund și felul în 

care ochii ei se dădeau peste cap în clipa în care el rostea un 
lucru la care ea nu se așteptase. Descoperise că nu se gândea 
la ea în calitate de martor sau de potenţial suspect, sau măcar 
ca la fosta soţie a victimei, ci ca femeie. Ceea ce reprezenta 
o adevărată idioțenie. Nu trebuia să se lase atras, cucerit de 
ea. După toate informaţiile de până acum, ea putea fi implicată 
în moartea fostului său soț. Însă era ceva aproape imposibil, 
și el nu credea în varianta respectivă nici măcar o secundă. 
Totuși trebuia să rămână imparţial, atent, vigilent și să ia în 
considerare toate posibilitățile. Deci era cu atât mai rău că ea 
se dovedea mai fierbinte decât iadul. 

Scoţându-și-o din minte, se îndreptă țintă spre casă, privind 
cum ștergătoarele curăţau picăturile de ploaie de pe parbriz. 
Încetini la culoarea roșu-deschis a semaforului, care deveni 
brusc de un roșu intens, ce se reflecta în pavajul ud şi 
strălucitor. Doi trecători, râzând în hohote şi purtând nişte 
poncho-uri ieftine, săriră pe deasupra bălților, traversând pe 
partea opusă a străzii. 

Se auzi soneria telefonului mobil, și el răspunse fără să 
verifice identitatea apelantului. 

— Montoya. 

— Unde te crezi de încalci tot felul de reguli și te duci în 
nume personal la un post de radio? Melinda Jaskiel, directorul 
adjunct, îl întrebă pe un ton poruncitor. Înainte ca el să poată 
replica, ea adăugă: Mare noroc că Eleanor Cavalier e prietena 
mea, altfel, știi cum se spune, ar fi fost vai și amar de fundul tău. 

Apăru culoarea verde, așa că el o porni la drum. 

— Montoya, să nu cumva, şi o să repet, să nu cumva să-mi 
distrugi ancheta! Noi o să punem laba pe nemernicul ăla și nu 
vreau ca un avocat renumit, care vrea să dea lovitura și să 
câştige faimă să găsească o scuză oarecare pentru ascunderea 
unei dovezi. Să pierdem doar pentru că un detectiv impulsiv 
a stricat totul. M-am făcut înțeleasă? 

— Cât se poate de clar, mormăi el, furios pe el însuși. 

— Perfect. Fii atent să nu uiţi ce ţi-am spus. Ea întrerupse 
convorbirea, dar el încă îi mai simţea furia prin carcasa telefonului. 

— Nemernicul dracului, mormăi el abia auzit. Ştia că ea 
avea perfectă dreptate, dar, chiar și așa, situaţia îl enerva 
peste măsură. La urma urmei, tot cazul acesta îl scotea din 
sărite. În plus, ştia care era motivul. Totul avea legătură cu 
Abby Chastain. De câte ori o părăsea, își dorea să se întoarcă. 
În seara precedentă, în ciuda pizzei cu gust dubios și a unui 
vin nici bun, nici rău, îi fusese greu să se despartă de ea. 

Se trezise imaginându-și tot felul de lucruri legate de ea, 
dorind-o, închipuindu-și că o strânge în brate, trimițând la 
naiba restul lumii, sărutând-o cu atâta pasiune, încât amândoi 
își pierdeau minţile. Îşi imaginase cum o dezbrăca, degetele 
sale mângâindu-i sânii pe care, deocamdată, doar îi zărise, 
sărutând-o apoi pe gât, strecurându-și mai apoi degetele în 
claia aceea de păr roșu-deschis, în vreme ce limba lui cobora 
din ce în ce mai jos. 

Imaginaţia lui se lăsă purtată de val: se vedea trântindu-se 
pe pat alături de ea, amândoi pe jumătate dezbrăcați, amândoi 
cuprinși de pasiune și nerăbdători. Își dorea să simtă degetele 
ei pe pielea lui în momentul în care o penetra, fără să îi pese 
câtuși de puțin de părerea celorlalți. 

— La dracu’, mormăi el, atât de captivat de propria fantezie, 
încât trecuse de propria-i stradă. Se admonestă mental şi, 
forțându-se să-și scoată femeia din minte, parca în faţa casei, 
situată într-un șir de case identice. Cumpărase casa în urmă 
cu un an, plăcându-i mult forma ce semăna cu o cutie de 
pantofi. Ba chiar îşi pierduse timpul trebăluind în jurul ei, 
reparând veranda, vopsind, adăugând niște bare din fier, toate 
acele nimicuri domestice de care fugise în tinerețe. 

Casa era zugrăvită într-o nuanţă albastru-deschis, culori 
pastelate care se potriveau de minune cu personalitatea sa. 
Intră în casă, aruncă cheile pe o noptieră, luă telecomanda 
televizorului și porni aparatul. Scoțându-și haina, traversă 
încăperea care făcea trecerea spre living, birou, sufragerie și 
bucătărie, ajungând aproape în partea din spate a casei. 
Cheltuise multă energie, sudoare și bani ca să o amenajeze, 
dar rezultatul efortului său fusese unul pe măsură, oferindu-i 
o supapă, ajutându-l să-şi consume energia datorată meseriei 

sale stresante, un proiect care să-i umple putinul timp liber cu 
o activitate constructivă. 

Îl ajutase şi să nu se mai gândească la Marta. 

Muncind cu pasiune și din răsputeri la scândurile acelea 
vechi de o sută de ani, lucrând cu strungul și tencuind, reușise 
să lase în urmă trecutul. 

Luându-și o sticlă de bere din frigider, îi scoase dopul, și 
în clipa următoare gândurile lui se concentrară din nou asupra 
lui Abby Chastain. Se gândea la Abby și la cazul datorită 
căruia se cunoscuseră. Un caz în care muriseră deja patru 
persoane, fiecare având un destin total diferit. 

Montoya sorbi o gură de bere. 

Lista suspecților creştea pe zi ce trece, dar mulți dintre ei 
erau eliminaţi aproape imediat. El înclina și acum spre cineva 
apărut în viața Niei Penne. Roy North se potrivea perfect ca 
statură și, în afară de asta, avea părul negru. La picior purta 
măsura 12, însă avea un alibi „de fier“, dacă nu cumva Nia 
își proteja iubitul, minţind. Până în prezent, poliția nu avea 
nicio dovadă că Roy se apropiase vreodată de Luke Gierman 
sau de Colegiul All Saints. Şi ce treabă ar avea Roy și Nia cu 
Asa Pomeroy și cu Gina Jefferson? Totuși, Montoya își dorea 
să verifice ADN-ul individului. Dacă nu puteau să-l convingă 
pe judecător să emită un mandat de arestare, atunci nu avea 
altceva de făcut decât să pornească, să încerce să facă rost de 
un muc de țigară aruncat la coș, de o ceașcă de cafea sau de 
orice altceva pe care să rămână amprentat ADN-ul individului, 
astfel încât să-l poată compara cu ADN-ul firului negru de 
păr, găsit la locul primei crime, şi cu urmele de salivă, dacă 
exista așa ceva, ce ar putea fi colectate de pe plicul expediat 
pe adresa postului WSLJ. 

El mai sorbi o înghițitură din sticlă, după care o porni 
spre living, acolo unde știrile legate de asasinarea lui Asa 
Pomeroy și a Ginei Jefferson erau prezentate pe toate canalele tv. 
Posturile tv pomeneau de un nou criminal în serie care bântuia 
pe străzile New Orleansului. Nu doar un ofițer din 
departamentul „Relaţii cu publicul“ al poliţiei, ci chiar un 
membru al FBI-ului dăduseră declaraţii, răspunzând unui scurt 

interviu, nedivulgând anumite informaţii legate de asasinat pe 
care le-ar fi putut cunoaște doar asasinul, sperând să evite 
astfel pleiada de nebuni care s-ar fi dat drept asasini, sunând 
la posturile de televiziune pentru „a face mărturtisiri“ și a 
câștiga celebritatea. 

Sorbind din bere și urmărind știrile, el ştia că undeva, 
ucigașul însuși stătea cu ochii lipiţi de micul ecran, jubilând 
fiindcă atrăsese atenţia poliției şi a presei. Despre asta era 
vorba: despre satisfacerea orgoliului bolnav al ucigașului. 

lar nemernicul acela o să lovească de mai multe ori la 
rând pentru a-şi alimenta din ce în ce mai mult sentimentul de 
superioritate, de dominare, ucigând, ca apoi să se facă nevăzut. 

— O să pun laba pe tine, nemernic bolnav ce ești, jură 
Montoya şi goli sticla aceea cu gât lung. Oricât ar fi părut de 
aiurea, el credea în continuare că povestea asta avea, într-un 
fel sau altul, legătură cu fostul sanatoriu. Nu avea cum să-i 
mai telefoncze mătușii sale în seara asta, căci ora era târzie, 
iar ea nu avea telefon în cameră. Dar mâine, la prima oră, 
intenționa să-i telefoneze pentru a o întreba dacă cunoștea 
cumva o cât de mică legătură între Asa Pomeroy, Gina 
Jefferson și sanatoriul „A noastră Doamnă a Virtuţilor“. 

Până atunci însă, în ciuda promisiunilor făcute sieși, apucă 
din nou cheile mașinii, își îmbrăcă în fugă haina, și ieși în 
noaptea umedă. Cineva trebuia s-o anunţe pe Abby Chastain 
că vecinul ei fusese ucis. 

Hotări că el era cea mai indicată persoană pentru misiunea 
respectivă. 

pui Abby nu-i venea a crede ce vedea și ce auzea la 
televizor. 

Asa Pomeroy si Gina Jefferson erau morti? Fuseseră uciși 
în aceeaşi manieră ca şi Luke și Courtney LaBelle? 

Stând pe marginea canapelei, cu ochii aţintiţi asupra 

ecranului, simţi că i se face rău. Cum fusese posibil aşa ceva? 
Ce fel de nebun bântuia pe străzile New Orleansului, făcându-și 
drum până aici, în zona de la marginea orașului? 

Reporterii continuau speculaţiile și discuțiile, prezentând 
imagini cu exteriorul cabanei de vânătoare a lui Asa Pomeroy, 
locul ultimului dublu asasinat. Apoi, prezentară rapid imagini 
ale proprietății familiei Pomeroy, aflată la câteva sute de metri 
distanţă de casa ei. Urmară prim-planuri ale Crescent City 
Center, o clinică de boli mintale de mici dimensiuni, care 
oferea consiliere persoanelor sărace și celor fără adăpost. 

Abby tresări la gândul care îi venise. Gina Jefferson lucrase 
într-o clinică de boli mintale. Oare lucrase în trecut la sanatoriul 
„A noastră Doamnă a Virtuţilor“? Acesta era motivul pentru 
care chipul femeii de culoare i se părea cunoscut? Sau impresia 
ei se datora faptului că Asa Pomeroy şi Gina Jefferson 
apăruseră constant la tv de-a lungul anilor, mai ales la „Ştiri“? 

Cuprinsă de neliniște, strânse cu putere braţul canapelei. 
Oare ce ar fi trebuit să-și amintească în legătură cu asistentul 
social al acelui centru de sănătate pentru boli mintale? 

Ca și cum fereastra ar fi fost deschisă, Abby se simţi 
scuturată de un fior rece neașteptat, care o pătrunse până în 
măduva oaselor. Ceva reveni brusc în mintea ei, ceva 
important, dar ea nu reușea să-și dea seama exact despre ce 
era vorba. Ideea ezita să se materializeze, însă, instinctiv, 
realiză că avea legătură cu mama ei și cu „A noastră Doamnă 
a Virtuţilor“... Despre ce era vorba? 

Privi afară, în noaptea neagră, încercând să scape de 
senzaţia că o privea, o supraveghea cineva. că acolo, în partea 
din spate a pâlcului de stejari, a tufelor crescute pe mlaștină 
și a crușinului, exista o pereche de ochi, că un animal sau o 
persoană plină de răutate se uita atent în casa ei, studiindu-i 
fiecare mişcare. 

— Încetează! se admonestă ea, dar se ridică și închise bine 
obloanele, astfel încât nicio rază de lumină nu putea pătrunde 
dincolo de ele. Acum, nimeni nu va mai putea zări dincolo de 
obloane. 

De data asta, cățeaua dormea în locul ei favorit — un 

covoraş aşezat în apropierea căminului rece şi înnegrit. Ansel 
se ghemuise pe spătarul canapelei. Pisoiul avea ochii închiși, 
torcând încet, neavând habar de chinul lui Abby, care reveni 
în living și începu să schimbe canalele tv. Văzu aproape 
aceleași imagini: un elicopter care se rotea deasupra cabanei 
de vânătoare, imagini surprinse înainte de lăsarea întunericului, 
și o alta care înfățișa cabana veche unde fuseseră descoperite 
cadavrele lui Luke și Courtney LaBelle. Fură prezentate și 
imagini ale celor patru victime, alături de scurte biografii, 
inclusiv informaţia că Gina Jefferson atacase în mod public 
Pomeroy Industries și pe Asa Pomeroy, fiindcă nu făceau 
suficiente donaţii pentru persoanele nevoiașe, mai ales pentru 
cele cu boli psihice. 

Potrivit presei, cei doi fuseseră adesea „la cuțite“ din 
pricina firii zgârcite a lui Pomeroy. 

Vanessa Pomeroy, o femeie scundă și vioaie, coafată 
impecabil și fără lacrimi în ochi, vorbi fără mare greutate 
despre „tragedia“ morţii soțului ei. Pe de altă parte, Walter 
Jefferson, buimăcit și copleșit de durere, avu nevoie să fie 
susținut în picioare de una dintre rudele sale. 

— Bietul om, şopti Abby, schimbând canalul tv. Ea se opri 
la un post unde pastorul Billy Ray Furlough stătea pe treptele 
bisericii sale, în mijlocul mulțimii. În înregistrarea respectivă, 
se vedea încă lumina zilei, prin urmare și aceste imagini 
fuseseră înregistrate cu mai multe ore în urmă. Caseta se derulă 
în continuare, iar Abby, ghemuită pe unul dintre colțurile 
canapelei, privi de-a dreptul fascinată la charismaticul pastor, 
care transformase tragedia zilei în tema de discuţie a predicii 
sale. Vorbea într-un stil emfatic și lăudăros, gesticulând larg 
şi rugându-se cu o pioşenie ce ar fi reușit să topească până și 
sufletul împietrit al unui ateu. Un orator înnăscut. Pastorul 
Billy Ray își găsise într-adevăr vocaţia. 

„De ce se întâmplă toate aceste lucruri? întrebă el retoric, 
privind spre obiectivul camerei de filmat. De ce îi nimicește 
Dumnezeu pe unii dintre cei mai valoroşi cetățeni ai orașului 
nostru?“ 

Pastorul era un bărbat înalt și chipeș, cu umeri lați și o 

constituţie solidă. Să tot fi avut vreo treizeci și opt de ani, ghici 
Abby. Charisma radia, practic, din adâncul lui, din pielea lui fără 
riduri, din ochii căprui, din părul negru și drept și din dantura de 
un alb impecabil, în momentul când zâmbea dezarmant cu fața 
la cameră. El purta gulerul de cleric mai degrabă cu mândrie, 
decât cu umilinţă, iar atitudinea lui avea, ceva familiar, ceva ce 
ea nu era în stare să precizeze, dar care o înfioră. 

„Poate că n-ar trebui să punem la îndoială înțelepciunea 
lui Dumnezeu. Să nu uităm că El îi ajută pe cei care se ajută 
singuri și, atunci când suferim, când avem parte de o tragedie, 
să ne apropiem de Domnul Nostru, mărturisindu-i: Da, Tată, 
o să am încredere în Tine.“ 

Ea schimbă canalul, nemulțumită de declaraţia lui. Era ca 
și cum pastorul ar fi numărat tragediile produse, sperând ca 
prin demonstraţia sa să atragă și mai mulți adepţi, alături de 
noi sume de bani în cuferele bisericii sale. 

Nu gândi astfel, Abby. Cine ești tu, ca să judeci? 

Hershey își înălță capul scoțând un „hooof* înfundat, iar 
Abby sesiză sunetul unui motor, semn că o mașină se apropia 
de casa ei. 

— Acum ce-o mai fi? se miră ea, cuprinsă iar de senzaţia 
aceea ciudată care nu-i dăduse pace aproape întreaga seară. 
Mergând până la fereastra din dreptul intrării, ridică ușor una 
dintre lamelele jaluzelei și privi afară. Mustangul lui Montoya 
înainta încet spre garaj, după care se opri. 

Ce bine, cugetă ea, ușurată să vadă cum el coboară din 
maşină, trântind apoi portiera în urma sa. Inima ei tresări 
rapid și abia simţit, un lucru pe care ea îl ignoră 
completamente, nereuşind însă să-și înfrâneze un zâmbet larg. 
Privindu-l, observă iarăși cum haina se mula pe umerii lui, 
cum șoldurile i se balansau în același ritm cu silueta lui înaltă 
şi atletică și cum jeanșii se mulau pe coapse. De data asta, 
părul lui negru, umed, îi flutură pe lângă ovalul feţei, în vreme 
ce pășea pe treptele verandei. Ridurile provocate de încordare 
se zăreau clar pe fața lui, iar maxilarul avea o poziţie fermă, 
semn al unei hotărâri neclintite. Dincolo de firele bărbuţei 
sale se zărea linia fină a buzelor. Colţurile uşor coborâte îi 

confereau o mimică rigidă, gen „ar fi mai bine să nu te pui cu 
mine“, care nu prevestea nimic bun. 

În momentul în care sună la ușă, Hershey înnebuni de-a 
binelea. Abby deschise ușa şi îşi încrucişă braţele peste piept. 

— Surprize, surprize, zise ea. Nu poate fi decât detectivul 
Montoya. 

— Ştiu. Gura lui își piedu parțial expresia aceea severă. 
Scuze. Își imagina ea sau ochii lui se întunecau și mai tare 
odată cu căderea noptii? 

— Nu-mi amintesc să mă fi plâns, zise ea, după care se 
admonestă mental pentru că păruse mult prea nerăbdătoare. 

Una dintre sprâncenele lui negre se înălță brusc. 

Ea îi făcu semn să intre. 

— Îmi imaginez că ai venit în speranţa că vei primi încă 
o porţie din mâncarea delicioasă pregătită de mine. 

— Mdda, exact. O parte a trăsăturilor lui se mai relaxată, 
iar el privi dincolo de ea, în direcţia livingului, unde pe ecranul 
tv se perindau mai departe imagini şi ştiri referitoare la moartea 
lui Asa Pomeroy și a Ginei Jefferson. Abby închise ușa în 
urma lui. 

— Deci ai aflat ce i s-a întâmplat lui Pomeroy. 

— E îngrozitor. 

— Amin. 

El se apropie de televizor și rămase cu ochii ațintiți spre 
ecran. 

- Nemernicul. 

— O să-l prindeți. Ea puse zăvorul. Nu-i așa? 

Să fii sigură de asta. 
În finc, să o faceţi cât mai repede, da? 
Asta intenționăm. 

De pe canapea, Ansel deschise un ochi, și văzându-l pe 
musafir, se ridică brusc pe cele patru picioare, încordându-se 
şi arătând de parcă şi-ar fi vârât coada într-o priză. Motanul 
sâsâi, după care sări pe podea. Cu coada între picioare, el 
dispăru fără zgomot din încăpere. 

— Nu mă agreează. 

— Nu agreează pe nimeni, cu excepția mea. 


328 


Montoya afișă, în sfârșit, un zâmbet. 

— N-ai încercat să-i dai un Prozac? Vorbesc serios. Una 
din poliţistele noaste era de-a dreptul înnebunită, fiindcă pisica 
ei își făcea nevoile pe unde apuca, refuzând să folosească 
cutia special destinată acestor necesităţi, iar ea a rezolvat 
chestia asta cu un simplu antidepresiv. 

— Glumești? 

El ridică mâna. 

— Dumnezeu mi-e martor. 

— Deci, vrei ca eu să-mi iau un câine mult mai agresiv 
Și o pisică ceva mai pașnică? 

— Cred că orice pisoi s-ar potrivi mai bine decât el. 

— L-ai auzit, Ansel? Domnul polițist crede că ar trebui să 
fii înlocuit, zise ea, întorcând capul spre hol, acolo unde 
dispăruse Ansel. Ea zâmbi. Știi ceva? Cred că nu voi renunţa 
la animăluțele mele. Pentru a întări cele spuse, ea se aplecă, 
scărpinând-o pe Hershey după urechi. Mdda, drăguţa mea, nu 
ai de ce să-ți faci griji. Ridicând ochii spre detectiv, adăugă: 
loialitatea. Asta mă definește. Ea observă ceva în ochii lui, un 
soi de curiozitate și-și dădu seama ce gândea în clipa aceea. 

— Aaa, îl avertiză ea. Nu te duce cu gândul până acolo. 
Răspunsul la întrebarea care-ţi trece acum prin minte e „da“, 
i-am fost loaială fostului meu soţ. Cât se poate de loaială. 
Când am spus „da“, am făcut-o crezând că e pentru totdeauna, 
dar prin jurămintele acelea, știi tu care, „când ești bolnav sau 
sănătos“, „la bine și la rău“, n-am afirmat niciodată ceva de 
genul: „Oricât de mult m-ai înșela, eu îţi voi rămâne pe veci 
alături. E în regulă. Te iert.“ În secunda în care rosti ultimele 
cinci cuvinte, simţi o ușoară schimbare a atmosferei, 
amintindu-și visul acela care se repeta adesea, acela în care 
mama sa, înainte de a muri, rostea întotdeauna aceste vorbe. 
„Te iert.“ Veselia lui Abby dispăru brusc. 

— S-a întâmplat ceva? întrebă Montoya, iar ea tresări, 
revenind din nou în prezent, lângă bărbatul acela cu ochii 
negri și scormonitori. 

— Giumeşti? Încercă să pară veselă, dar încercarea ei fu 
zadarnică. Prin zonă bântuie un nebun, omorând oameni, 

printre ei numărându-se fostul meu soț și vecinul de alături, 
iar la mine acasă sosește cu regularitate un ofițer de poliție. 
Se întâmplă o mulțime de lucruri rele. 

— Dar vizita mea se înscrie între cele benefice. 

— Da... da, așa e. Ea înghiţi cu greutate, ferindu-și privirea 
de ochii lui sfredelitori. Dacă vii cu mine la bucătărie, îţi 
cumpăr o bere... presupun că nu ești în timpul serviciului. 

— Până mâine-dimineaţă, asta dacă nu voi primi un apel. 

— Ce apel? 

— Prin care să fiu anunţat că individul a lovit din nou. 

— Atât de curând? Ce gând oribil! Ea își aruncă ochii 
spre ecranul tv. Zărind din nou împrejurimile cabanei de 
vânătoare a lui Asa Pomeroy, se rugă în tăcere ca povestea 
asta îngrozitoare să se sfârșească cât mai curând. 

— Cele două duble asasinate s-au petrecut la intervale de 
timp mici unul după altul. Acest criminal în serie nu pare să 
stea prea mult pe gânduri înainte de a lovi din nou. Adesea, 
ucigașii în serie devin tot mai sadici. 

— Criminali în serie, repetă ea, simțind un fior pe șira 
spinării. Poate că în cazul lui s-a sfârşit. Poate că misiunea pe 
care s-a simțit dator să o împlinească s-a încheiat. 

EI îi aruncă o privire mai mult decât grăitoare. Abby își 
dădu seama că vorbele ei erau doar o simplă speranță. El era 
convins de contrariul. 

Ajungând în bucătărie, ea deschise frigiderul și scoase 
două sticle de bere marca „Lone Star“. Le deschise și îi oferi 
una lui Montoya. Ansel, ascuns pe unul dintre scaunele tip-bar 
așezate în fața tejghelei, se sperie din nou, sări pe podea și se 
duse glonţ în hol. 

— O îmbunătăţire, observă Montoya. Nu a sâsâit. 

— Se poartă de-a drepttul afectuos faţă de tine. Să fii 
atent, în cazul în care te vei așeza pe canapea — fiindcă, 
probabil, va sări pe speteaza acesteia, după care va începe 
să-ți lingă părul. 

— Ceva demn de așteptat cu mare nerăbdare, zise el 
sarcastic. 

Abby zâmbi, luând seama la mutra lui dezgustată. 

— În realitate, Ansel al meu n-ar fi făcut niciodată una ca 
asta, însă pisica prietenei mele Alicia, o siameză autentică, 
adora obiceiul acesta. 

— Aș zice că nu prea era în toate minţile. Sau poate că de 
vină era șamponul sau gelul pe care îl foloseai. 

- În fine, sunt convinsă că fiecare dintre noi are 
stupidităţile sale, mormăi Abby, mult prea conştientă de 
prezența impunătoare a lui Montoya. 

— Unii au chiar mult mai multe, recunoscu el. 

Reveniră în living, acolo unde, prezent din nou pe micul 
ecran, Billy Ray Furlough vorbea în continuare de pedeapsa 
lui Dumnezeu, despre nevoia fiecăruia de a privi în sine însuși 
pentru a da o mână de ajutor la oprirea acelui biet suflet 
cuprins de demenţă care comitea acele crime împotriva Bunului 
Dumnezeu și a oamenilor. 

— Nu e încridibil tipul acesta? arăta Montoya cu arătătorul 
mâinii în care ţinea sticla de bere. A telefonat de câteva ori 
la poliție. Vrea să se întâlnească cu locotenentul și cu 
anchetatorii însărcinaţi cu rezolvarea cazului pentru a implora 
prin rugăciune intervenţia divină. 

— Pare exagerat, dacă ne orientăm după dictonul pe care-l 
perora mai devreme, şi anume: „Dumnezeu îi ajută pe cei care 
se ajută singuri“. Ea veni mai aproape de televizor. Predicatorul 
se uita în obiectivul camerei de filmat, rânjind îndrăzneţ, dând 
de înțeles că era un lider puternic care înfruntă adversităţile. 
Cei de la SEC, IRS sau cum s-o mai numi nu au luat la 
„puricat“ activitatea bisericii al cărui cap este? întrebă ea, 
străduindu-se să-și amintească. 

— Posibil, nu știu. Oricum, e în afara legii, fiind 
conducătorul unei organizaţii religioase. Crede-mă, e atât de 
bine îngropat dincolo de paravanul avocaţilor finanțiști, al 
contabililor, al smecherilor de tot felul și, după cum bănuiesc, 
al specialiştilor în frizuri, încât ţi-ar trebui un escavator de 
mare putere în încercarea de a ajunge la el. Luă o înghiţitură 
de bere. Totuși, asta e doar opinia mea. Nu vorbesc în numele 
poliției. El își frecă cioculețul, dus pe gânduri. Cu toate astea, 

la mijloc e o ciudățenie — cred că organizaţia sa încearcă să 
achiziţioneze fostul sanatoriu „A noastră Doamnă a Virtuţilor“. 

În timp ce ea se așeza pe unul dintre capetele canapelei, 
iar el, pe cel opus, Abby simţi fiorul rece al fricii 
strecurându-se pe ceafa ei. 

— Alături de alți oameni de afaceri și moguli, printre care 
se număra și Asa Pomeroy. 

— Ia stai... Asa Pomeroy? Cum adică? El intenţiona să 
construiască o fabrică de armament și muniţie în apropierea 
mănăstirii? întrebă ea, nevenindu-i a crede. 

— Cred că-și dorea achiziţionarea întregii proprietăţi, cu 
mănăstire cu tot. Şi nu sunt convins că intenţiona construirea 
unei fabrici. Nu contează. Măicutele s-au opus, iar 
Arhiepiscopia a respins oferta. 

— Oare de ce n-am știut nimic? 

— Nici eu nu ştiam. Asta s-a petrecut acum câţiva ani, 
explică Montoya. Eu am descoperit totul azi-dimineaţă, când 
verificam niște informaţii referitoare la cele două victime. Se 
pară că Pomeroy era fascinat de locul acela, cu toate că era 
mult mai mare decât prima biserică baptistă din Cambrai. Asta 
te face să te întrebi pentru ce a donat o sumă atât de mare de 
bani sanatoriului, pe vremea când acesta era încă funcţional. 
EI nu era extrem de filantrop. Bănuiesc că fie avea o cunoștință 
care lucra acolo, fie era vorba de un pacient. 

— Cum ar fi Gina Jefferson? întrebă ea, făcând eforturi 
să-şi amintească. E straniu, dar am impresia că... Se încruntă, 
încercă să revină cu gândul la ziua morţii mamei ei și chiar 
cu câteva săptămâni în urmă. Am impresia că ea a lucrat în 
acest spital. 

Montoya lăsă la o parte berea. 

— O să verific informaţia. 

— Crezi că are importanţă? 

— S-ar putea. O cât de mică legătură între victime ne-ar 
ajuta să înțelegem ce se întâmplă, cine ar putea fi în spatele 
acestei — arătă spre ecranul televizorului — mizerii. 

— Crezi că asasinul acela are vreo legătură cu sanatoriul? 

întrebă ea. Adică, Clyde LaBelle a lucrat acolo ca medic, Asa 
a donat bani, Gina Jefferson e posibil să fi lucrat în clădirea... 

Simţi privirea lui aţintită asupra ei. 

— Si Luke? 

Abby clătină din cap, strângându-și picioarele sub ea. 

— Asta-i partea care nu se potriveşte. Luke e singura 
persoană, dintre toți cunoscuții mei, care ştia că mama mea a 
fost pacienta acelui spital — şi că a murit — acolo. 

Urmă un moment de tăcere, după care Montoya zise: 

— Cred că trebuie să săpăm mai adânc. Se uită la Hershey 
care se așeza la locul ei, lângă focul neaprins, după care 
întrebă: Putem să le aprindem? Arăta vreascurile uscate așezate 
pe grătarul căminului. Apoi, ca și cum ar fi simţit nevoia să 
se explice, adăugă: N-am avut niciodată o casă cu semineu. 

— Sigur. Ea se dădu jos de pe canapea, găsi aprinzătorul 
lung și ascuțit pentru barbeque pe care-l folosea întotdeauna, 
aprinse feștila, după care atinse hârtia şi aprinzătorul aflate 
sub vreascurile de pin și stejar. 

Hârtia se aprinse într-o clipă, iar aprinzătorul, uscat, muşcă 
și răspândi scântei, flăcările lacome cuprinseră vreascurile 
uscate. 

— Oo, fir-ar să fie. Fumul începu a se înălța, răspândindu-se 
în întreaga casă, şi ea se apropie rapid de foc pentru a trage 
levierul de deasupra fumului. Izbucnind, focul se înălță şi mai 
strălucitor, iar fumul se urcă în sus, pe coșul șemineului. Îmi 
pare rău, zise ea, simțindu-se ca o idioată. Fac cu regularitate 
asta. 

-— Eşti bine? 

— De data asta nu e vorba de arsuri de gradul trei sau de 
gene arse, zise ea, după care pufni în râs. Doar asta. Ea îi 
arătă degetele înnegrite de funingine. Dă-mi o secundă să mă 
spăl. 

Dură mai mult de o secundă, dar ea reuși să înlăture de 
pe degete pelicula uleioasă şi neagră de pe mâini, să aranjeze 
câţiva biscuiţi pe o farfurie, alături de o bucăţică de brânză, 
de la capătul căreia tăie cu grijă o mică pată de mucegai. 
Când reveni, Montoya își scosese cizmele şi se ocupa de foc. 

— Întreţinere, zise ea. Exact în forma actuală. 

— Arată grozav. 

- În fine... arată decent. Așeză farfuria pe măsuţa pentru 
cafea, reluându-şi locul pe canapea. 

Montoya rânji. 

— Arată mai mult decât decent. Lăsându-se mai mult pe 
spate, el strânse sticla de bere între palme, după care întrebă: 
Prin urmare, cunoștea Luke pe cineva pe care îl chema Al? 

— AÌ? Probabil. Nu li se întâmplă tuturor? Din moment ce 
el nu răspunse, ea zise: în regulă... lasă-mă să mă gândesc. 
Probabil că ştia pe cineva. Ia stai. Da. Un coleg de la colegiu, 
pe care nu l-am cunoscut niciodată. Alan.. Alan... Ea pocni 
din degete de mai multe ori, concentrându-se. Ooo, care era 
oare numele de familie? O'Brian! Daaa, Alan O'Brian. Cred 
că e posibil să fi fost membri ai aceluiași grup. El locuia 
undeva în regiunea Nord-Estică, poate că acum s-a stabilit la 
Boston. Nu cred că Luke a ținut legătura cu el. Amândoi au 
urmat cursurile Universităţii din Washington. 

— OK. El părea să aștepte mai mult, așa că Abby se 
concentră și mai tare. 

— Ooo, da. Mai târziu, Luke s-a împrietenit cu proprietarul 
unui vas care era ancorat în portul Lake Union din Seattle. 
Numele lui era Andrew Allen și mulţi îi spuneau All, cred, 
sau Allen, dar Luke îi spunea întotdeauna Drew. 

Montoya roti sticla între palme. 

- Dar tu? 

— Dacă cunosc pe cineva cu numele de Al? întrebă ea, iar 
el aprobă. Ei... sunt convinsă că am avut clienți sau colegi de 
clasă pe vremea studiilor, dar singura persoană căreia eu îi 
spun „Al“ este amica mea Alicia... cea care locuieşte în 
apropierea golfului. 

— Acolo unde intenţionezi să te muţi? 

— Da, după ce voi reuși să vând casa asta. Dacă voi reuși 
vreodată. Ea se gândi la Sean Erwin, care o vizitase ceva mai 
devreme. Acesta mutase mobilierul, măsurând fiecare încăpere, 
fereastră și ușă, după care luase notițe. Deci, îl întrebă ea pe 
Montoya, care-i treaba? În timp ce rostea cuvintele, realiză 

care era ideea. Ia stai! M-am prins. Am ascultat o parte din 
emisiunea transmisă astăzi la radio, eram în mașină, și tocmai 
voiam să văd ce se mai comentează la bătrânul şi amabilul 
WSLJ. Se transmitea din nou programul lui Luke, iar Maury 
vorbea de un anume Al, nu? Tocmai deschisesem radioul, în 
clipa în care cineva a dat buzna în studio și a întrerupt 
transmisia, după care doctor Sam a trecut la pupitrul emisiunii... 
hei, așteaptă, nu cumva ai fost tu? 

Detectivul aprobă, dând din cap. 

Abby zâmbi, imaginându-și-l pe Montoya care dăduse 
buzna în timpul emisiunii lui Maury. Și-l imagină pe idiotul 
acela isterizându-se. 

- Bravo. Se aplecă spre Montoya, ciocnindu-și sticla de 
a lui. Cred că merită să bem pentru asta. 

El zâmbi. 

— Ei bine, eu, cel puțin, o merit. 

Ea pufni în râs, descoperind că se simţea minunat, că o 
parte din tensiunea acumulată în decursul ultimei spătămâni 
dispăruse. 

— Trebuie să-ţi spun că nu ești singurul care a muncit din 
greu. În timp ce tu erai în oraş, luptându-te pentru a păstra 
ordinea şi siguranta pe străzile New Orleansului și ferindu-le 
de criminalii în serie, eu mi-am petrecut timpul copiind 
fotografii de nuntă și achitând facturi. Deci, spune-mi tu. Cine 
are meseria cea mai riscantă? Ea făcu semn în direcţia lui cu 
gâtul sticlei. Ai asistat vreodată la reacția mamei unei mirese 
în secunda în care dă cu ochii de o poză în care are bărbia 
dublă sau de una în care se zărește şi marginea de la chiloți? 
Dar a uneia pline de candoare care-și surprinde soțul 
sărutându-se cu domnișoara de onoare? 

EI nu se putu abţine să nu râdă, dezvăluindu-și dantura 
albă care contrasta cu negrul bărbuţei. Ochii săi întunecaţi 
sclipiră. 

— Cred că tu ar trebui să porţi pistol. 

Ea îşi dădu ochii peste cap. 

— În fine, dacă aș avea unul. Al meu a dispărut. Zâmbetul 
ei dispăru, iar ea ridică din umeri. Era un pistol calibrul 38, 

care aparținuse tatălui lui Luke. L-am păstrat după pronunțarea 
divorțului, și chestia asta l-a călcat pe nervi pe fostul meu soţ. 
Acum câteva zile era aici, în casă, iar acum a dispărut. 

— De câtă vreme? întrebă el, adoptând pe neaşteptate o 
mimică sobră. 

— Nu ştiu. De câteva zile. 

— Crezi că l-ai rătăcit pe undeva? 

— Nu. Am verificat. Habar nu am ce s-a întâmplat cu el. 

— Cine a mai intrat în casă, în afară de tine? El așeză 
sticla de bere, consumată aproape în întregime, pe măsuţa 
pentru cafea, concentrându-şi toată atenţia asupra ei. 

Abby consideră insistența lui ușor enervantă. El îi punea 
toate acele întrebări pe care ei îi fusese teamă să și le pună. 

— Nimeni, în fine, în afara persoanelor care au venit să 
vadă casa. 

— Ai numele, adresele și numărul lor de telefon? 

— Numai numerele. 

— Vreau să mi le dai. 

— Crezi că e ceva important? întrebă ea, simțind cum frica 
se strecoară iar, sâcâitor, în adâncul ei. 

— În cazul ultimelor asasinate, în ambele cazuri, victimele 
au fost ucise cu arma aparținând femeii. În cazul morţii fostului 
tău soț, arma fusese un dar din partea tatălui lui Courtney 
LaBelle pentru aceasta, pentru a-i asigura protecţia. În cel 
de-al doilea caz, arma a fost furată din casa familiei Jefferson 
și făcea parte din colecţia soțului victimei. 

Abby abia dacă mai reuși să respire. Panica puse stăpânire 
pe ea. Ea sări în picioare și începu să se plimbe prin faţa 
șemineului. 

— Tu crezi că ucigașul a fost aici — arătă spre scândurile 
podelei, chiar în faţa șemineului, în vreme ce încerca să-şi 
calmeze bătăile inimii, în această casă, şi că mi-a furat arma 
cu intenţia de a mă răpi? Ca apoi să mă ucidă, alături de o altă 
persoană, un bărbat, chiar cu această armă? Asta vrei să spui? 
Abby era agitată şi respira sacadat. 

— Spun că e posibil, răspunse el, precaut. 

— La naiba, Montoya, mă sperii îngrozitor. Hershey înălță 

capul, privind-o pe Abby care își încrucişă braţele la piept. 
Neliniștită, se plimbă de la o fereastră la cealaltă, gândindu-se 
la ochii aceia nevăzuţi pe care îi simţise, la fereastra pe care 
o găsise deschisă în ziua dispariţiei armei... o, Doamne. Era 
posibil? Cineva intrase în casă? Cineva furase oare arma lui 
Luke? Sau era rătăcită pe undeva? Ştii ceva, cred că ar fi 
cazul să-ți spun că în ziua în care am sesizat dispariția armei, 
am avut impresia că a intrat cineva la mine în casă. 

Ea îl privi pe Montoya, care uitase completamente de 
sticla cu bere. 

— Cine? 

— Nu știu. Nu știu nici măcar dacă a intrat cu adevărat 
cineva. A fost în seara aceea când ai trecut pe aici și eu 
aveam ciocanul în mână. 

— Mie nu mi-ai spus nimic. 

— Am aflat abia după plecarea ta. Mi-ai sugerat că ar fi 
bine să deţin o armă, iar eu m-am dus să verific locul în care 
o pusesem. Cum spuneam, în ziua aceea, mai devreme, Hershey 
s-a purtat ca o nebună. A fost agitată și a tot mârâit. Am 
crezut că face așa doar din pricina motanului, dar, pentru 
orice eventualitate, am început să verific toată casa. Nu lipsea 
nimic, așa că am încuiat bine ușile și ferestrele, dar fereastra 
de la spălătorie am găsit-o deschisă. 

— Nu ai lăsat-o chiar tu deschisă. 

— Nu... 

— Ar fi trebuit să-mi spui. 

— Mi-a fost teamă că mă vei crede o alarmistă — una 
dintre femeiuștile acelea slabe și speriate, pe care eu le detest. 

— Nu-ţi sacrifica siguranța de dragul mândriei, îi ceru el, 
atât de imperativ, încât ea simţi cum se aprinde. 

— Sunt încă aici, nu? îl repezi ea. Am căutat peste tot prin 
casă şi n-am dat peste nimeni, OK? Abia după plecarea ta am 
sesizat lipsa armei. De atunci, am tot căutat-o — ea clătină din 
cap —, dar nu e nicăieri. 

— Nu-mi place deloc. 

— Nici mie. 

E] o privea atât de intens, încât fu nevoită să se uite în 

altă parte. În concluzie, spune-mi, zise ea, frecându-și braţele. 
Frigul părea că o pătrunsese până la oase. Cine e acest Al? 
Brusc, înțelese. O, Doamne. A luat legătura cu postul de radio, 
nu-i așa? Ucigaşul. Maury a comunicat cu el! El a telefonat, 
a scris sau a trimis un e-mail pe adresa postului. 

— Cineva a făcut-o. E posibil să fie vorba de o farsă. 
Multi pretind adesea că ar fi ucigașul, doar ca să atragă atenţia 
asupra lor. 

— Dar tu ești de părere că era vorba despre el, ghici ea, 
privindu-l în vreme ce își îndepărta firele de păr din ochi. De 
aceea eşti aici și îmi adresezi atâtea întrebări. Nu oi fi tu în 
timpul orelor de lucru, dar de muncit, tot muncești. 

— Nu sunt convins că biletul a fost expediat de ucigaș. 
Montoya se ridică, îndreptându-și spatele. Dar e posibil și 
acest lucru, iar noi verificăm fiecare pistă în parte. 

Abby păşi spre el. Frica și tulburarea îi dilataseră pupilele. 
Când ea îl privi, concentrarea lui Montoya se sfărâmă în mii de 
cioburi. Ar fi trebuit să fie pregătit pentru întrebarea aceea. Dar 
nu era. Așa cum nu era pregătit pentru acea exaltare a simţurilor, 
provocată de femeia aceea slăbuţă, al cărei zâmbet apărea 
instantaneu, femeia cu mintea ageră și o hotărâre de fier. Era 
destul de aproape de ea, ca să-i simtă parfumul discret și să-i 
vadă șuvițele subțiri și aurii ale părului, strălucind în luminile 
focului, dar și venele încordate ale gâtului ei. Celor de la FBI 
nu le-ar plăcea să știe că dezvăluise povestea cu biletul, iar el 
nu dorea să facă nimic care să compromită într-un fel mersul 
anchetei. Oricum, cugetă el, la mijloc exista o circumstanță 
atenuantă. Ea își pierduse arma, pentru numele lui Dumnezeu, 
iar ideea asta îl speria îngrozitor. Așa că protocolul n-avea 
decât să se ducă dracului. Cei din forțele speciale abia se 
reuniseră. Bileţelul acela nu conţinea decât un cuvânt, și cine 
ştie câți oameni de la secţie îl văzuseră, ori auziseră despre el? 

— Ce scria în bilet? repetă ea. 

— Dacă îti spun, va trebui să păstrezi secretul. 

— Sigur. 

— Vorbesc foarte serios. 

— Și eu, domnule detectiv. 

— Vorbesc serios, Abby, datorită chestiei ăsteia mi-aş putea 
pierde slujba, ori, și mai rău, ar putea afecta investigația. 

— Şi eu vorbesc serios. Al naibii de serios. Ce naiba scria 
în biletul acela? 

El o privi lung și intens. 

— Îți spun doar pentru că am impresia că povestea asta 
are, într-un fel, legătură cu tine. Nu știu cum anume și e 
posibil să fie doar o idee trăsnită, dar asta e impresia mea. 
Văzu frica ascunsă adânc în privirea ei. Îmi pare rău. Dar tu 
trebuie să fii conștientă de acest lucru, să fii pe fază. Şi foarte 
precaută. Nu vreau să fii prinsă pe picior greșit. Încruntându-se, 
el ignoră avertismentul ce prindea viaţă în mintea lui, inclusiv 
avertizarea Melindei Jaskiel referitoare la respectarea 
protocolului. Era singura soluţie pentru a nu o lua în braţe. Pe 
bileţel era scris doar un singur cuvânt — Căinţă — fiind semnat 
simplu Al sau mai precis A L; cu litere de tipar. El privi cum 
pe fruntea ei apărură câteva cute, datorate confuziei, cum 
buzele ei cărnoase se ţuguie brusc, ca semn al concentrării, 
cum umbra fricii se oglindește brusc și rapid în ochii ei de 
culoarea whisky-ului vechi. 

— Căinţă? Pentru ce? Privirea ei era buimacă. Pentru 
anumite păcate? Ale cui? De ce? 

— Deocamdată nu știm. Dar cei din grupul operativ 
continuă cercetările. 

— Informaţia respectivă ar trebui făcută publică? 

— Va fi făcută publică atunci când comandantul grupului 
operativ va considera că a sosit momentul. 

Ea clătină din cap. 

— Mie nu-mi spune nimic şi nici nu mai ştiu pe nimeni cu 
numele de Al sau al cărui nume să aibă inițialele respective. 
De ce naiba se întâmplă toate astea? 

— Şi eu aș vrea să știu. Apoi nu mai fu în stare să se 
abțină. O îmbrăţișă, trăgând-o mai aproape. Văzând că ea nu 
se opune, își rezemă bărbia de creștetul ei. Mi-e teamă că 
până nu-l vom prinde, nu vom reuși să aflăm, zise el. 

Ea se înfioră, lipindu-se și mai tare de el. 

— O să îl prindem. E doar o chestiune de timp. 

— Ce bine. 

El închise ochii preţ de o clipă, pierdut în senzații și în 
aroma trupului ei. Ce uşor i-ar fi s-o sărute. Amândoi erau 
conştienţi de lucrul acesta și, în secunda în care ea ridică 
ochii spre el, întrebarea era deja acolo, în ochii ei aurii. Stăteau 
lipiti unul de celălalt, în timp ce inimile lor băteau într-un 
ritm nebun și singura șansă a lui Montoya era să o îndepărteze 
cât de cât de el. Era obligat. Dar în secunda în care se 
îndepărtară la aproximativ un metru unul de celălalt, el se 
simţi de-a dreptul pierdut. 

Ea nu protestă, nu încercă să se cuibărească la pieptul lui, 
cu toate că lui i se păru că zărește un licăr de pasiune în 
adâncul ochilor ei. 

Nu te lăsa dus de val, Montoya. Să o săruţi ar fi o mare 
greşeală. O prostie. Ea e implicată în povestea asta, într-un 
fel sau altul... nu uita. A fost soția uneia dintre victime şi e 
posibil să devină următoarea victimă. 

Strânse din dinţi. 

Mai mult pentru a risipi tensiunea dintre ei, decât dintr-un 
alt motiv, el arătă spre fotografia aflată pe polita căminului. 

— Aceea ești tu? întrebă el, făcând semn spre o fotografie 
alb-negru în care se zărea chipul unei femei, aproape identic 
cu al lui Abby, diferența fiind una abia perceptibilă. 

— E mama mea. 

— Pe cuvânt? 

— Mddaa... Cred că a fost făcută în jurul vârstei de douăzeci 
ȘI Cinci sau treizeci de ani. 

— Semeni destul de mult cu ea. 

— Aşa mi s-a spus. 

- E un compliment. 

— Atunci, îti mulțumesc. 

Ea încercă să-și ascundă un căscat. El observă, pentru 
prima dată, cât de obosită arăta, cât de mult o afectase toată 
povestea asta. 

— Ascultă, ce-ar fi să mergi la culcare? 

— Acum? 

— Pari epuizată. 

Ea privi spre intrare. 

— Pleci? 

— Nici gând, doamnă. Nu plec până nu-ți vei instala un 
sistem de securitate, până nu-ţi vei achiziţiona un Doberman 
dresat să aibă de-a face cu răufăcătorii și o pisică care atacă. 

— Dar nu poti să... Fraza ei rămase neterminată. 

— Nu am nevoie decât de o pătură și de-o pernă. O să mă 
instalez chiar aici. Arătă către canapea. Crede-mă, e un loc 
mult mai comod decât multe altele unde am stat de pază. 

— Eu... nu sunt sigură. 

— Dacă vrei, poți să mă dai afară, dar o să mă instalez 
chiar în faţa ușii. El o privi lung şi intens. O să rămân aici, 
Abby, fie că-ti place, fie că nu. 

— Îți mulțumesc, spuse ea. 


Politistul era acolo. 

Venise la o oră târzie. 

Și nu mai plecase. 

Din ascunzătoarea sa, pitulat între copaci, în apropierea 
verandei casei lui Abby, bărbatul urmări cum se sting 
luminile... toate luminile, cea din urmă fiind veioza din 
dormitor. Nu reuşea să vadă dincolo de storuri, dar zări o 
mică scânteie și simți mirosul fumului unui foc de lemne. 
Acesta se risipi în aerul umed al toamnei, făcându-l să-și 
aducă aminte de vremea copilăriei, când stătea lângă focurile 
de tabără; lângă focurile pe care le pregătea chiar el, 
supraveghindu-le de unul singur. Singurătatea aceea de 
altădată, sentimentul că era „altfel“, că era „puţin aiurea“, 
„extrem de deștept, mult peste medie, datorită inteligenţei 
native, dar totuși puțin ciudat“ — acestea fuseseră vorbele 
mamei lui, acesta fusese felul ei de a-i explica de ce el nu 
avea prieteni, de ce nu semăna cu fraţii săi. Simţi din nou 
acea senzaţie rece și întunecată specifică singurătăţii. Izolat. 
Ales. 

În cele din urmă, își găsise alinarea în izolarea aceea. 

După care o cunoscuse pe Faith. 

Şi de atunci, nu se mai simţise niciodată singur. 

Îşi imagină încă o dată mângâierea ei, căldura ei, senzaţia 
provocată de buzele ei care alunecaseră pe pielea lui... 

Dar înainte de a reuși să se cufunde în deliciul amintirilor, 
privirea lui zăbovi asupra casei. Strânse din dinți. Furia i se 
scurse prin vene ca o arșiţă, iar buzele se strâmbară a dezgust. 

Cei doi făceau sex. 

Era sigur de asta. 

Ca o cățea în călduri, îl lăsa pe poliţaiul acela s-o reguleze! 
Probabil că în clipa aceea se răsucea și se zbătea dedesubtul 
lui, asudând, scoțând fel și fel de sunete, cerând tot mai mult. 

Furia și durerea îi străpunseră inima. 

Cât de mult semăna cu mama ei! 

Stomacul lui se dădu peste cap. Simțea cum mii de 
piciorușe alergau pe suprafața trupului său. Ca și cum milioane 
de furnici roșii l-ar fi asaltat, întepându-l și mușcându-l, 
făcându-i pielea să ia foc, provocând în adâncul inimii lui o 
furie neagră, fără margini. 

Ea îl trădase. 

Amintirile îl invadară. 

Rememoră râsul lui Faith, acel chiot înfundat, răgușit 
care-ţi oprea bătăile inimii, ce ar fi trebuit să fie doar pentru 
el. Cu toate astea, îl auzise răsunând în salonul ei. 

El apăsase pe ivorul clanţei. 

Era teapăn. Nu se mișca. 

Încuiat. 

Clanţa fusese blocată cu cheia. 

De ce? 

El fusese gata să strige, dar, imediat după aceea, alte 
zgomote ajunseseră la urechea lui, acele zgomote 
inconfundabile ale momentelor de pasiune: gemetele lungi și 
guturale ale plăcerii animalice, scârțâitul ritmic și idiot al 
arcurilor saltelei, respiraţia sacadată și strigătul înfundat al 
împlinirii totale. 

Simţise aroma aceea a actului sexual sub semnul păcatului, 
strecurându-se pe sub uşă. 

Sunetele acelea răsunau și acum în urechile lui, un zgomot 
dureros care-i străpunsese timpanele. Își amintea aroma 
drăcească a extazului lor. 

Strânse din dinți atât de tare, încât începură să-l doară 
maxilarele, iar chipul i se crispă de parcă ar fi fost victima 
unei torturi. 

Deci, în secunda aceea, fiica și-o trăgea cu copoiul. 

Simţi acru în gură. 

Își imagină părul ei auriu care se umezise din pricina 
transpiraţiei, trupul ei nespus de alunecos, de-ai fi zis că fusese 
uns cu ulei, în timp ce ea se arcuia pentru a se lipi de el, sânii 
înălțându-se ușor spre tavan, mari şi excitaţi, cu sfârcurile tari 
şi închise la culoare. O, cu câtă plăcere trebuie că întâmpina 
ea sărutările lacome ale politistului, limba lui lungă și umedă, 
dinţii săi ascuţiţi. Bărbuţa lui aspră aluneca acum de-a lungul 
pielii ei. 

Inima lui bătea plină de furie. Şi de pasiune, imaginându-și 
cum cei doi se dăruiau unul altuia. O, ce-i făcea ea lui, ce 
gesturi murdare, bolnăvicioase şi pline de pasiune? 

Ochii i se umplură de lacrimi, gândidu-se la frumuseţea 
ei, la puritatea ei murdărită. E] scormoni în buzunar, atingând 
arma cu degetele înmănușate. 

Arma ei. 

Arma asta era salvarea lui. Şi a ei. 

Strânse în pumnul mâinii drepte oţelul rece al revolverului. 

Va sosi şi vremea ta, cugetă el, cuprins de furie. Și asta 
cât de curând. Ooo, da, foarte curând. 

Închizând pleoapele, își imagină chipul ei. Frumos. 
Nevinovat. Nostim. Semăna atât de mult cu al lui Faith, de 
parcă ar fi fost gemene. 

Şi la fel ca mama ei, îl trădase şi ea. 

În adâncul inimii, o crezuse un înger. 

Dar în sinea lui, știa că ea era o târfă. 

G piaui era cufundat în întuneric, coridoarele erau 
umede, treptele scării păreau fără sfârşit. Abby alerga, ținând 
cutia în brate, vrând să-i facă mamei ei o surpriză. Avea 
atâtea să-i spună, să-i mărturisească. Îl invitase pe Trey la 
petrecerea dansantă... o, Doamne, şi, spre marea ei mirare, 
el spusese „da“! Urca. Pachetul pe care-l ducea cu ea era 
voluminos și ciudat. I se părea greu, iar ea urca cu dificultate 
pe scară, starea euforică risipindu-se încetul cu încetul, 
întunericul bătrânului sanatoriu făcându-i greață. Respira 
greu, picioarele obosiseră la maximum, în timp ce niște mâini 
nevăzute încercau, parcă, să desfacă panglica strălucitoare a 
darului ei. 

Ajunse, în sfârșit, la etaj, acolo unde un vitraliu, înfățișând-o 
pe Madona, strălucea. Mâinile acesteia erau așezate în poală, 
iar cerculetul auriu strălucea deasupra capului Ei. Abby se 
opri o clipă să-şi tragă sufletul, urcând apoi treptele ce duceau 
la ultimul etaj, cel de-al treilea. Pornind „cu stângul“, picioarele 
ei alunecară într-o parte și în cealaltă, iar pachetul îi căzu din 
braţe. Disperată, încercă să-l prindă, dar nu doar pe el, ci şi 
pe ea însăși. Se agără de bara de susținere, dar nu reuși să 
apuce și cutia. Răsucindu-şi capul, urmări îngrozită cum cutia 
aurie cu panglică de culoare roșu-aprins se bulucea în spatele 
ei, lovindu-se şi sărind din treaptă în treaptă, ca să dispară 
apoi în întuneric, la capătul scării. În neant şi uitare. 

Vru să coboare pentru a o recupera, dar vocea înfundată 
şi răguşită a mamei o opri. 

— Abby? Abby Hannah? Părea că mama ei se afla undeva 
departe, strigând-o din capătul unui tunel extrem de lung. Abby? 

— Vin, mami, zise ea, ştiind că Zoey va aduce cu siguranță 
cutia. Nu se certaseră ele în maşină, disputându-și privilegiul 
de a-i oferi mamei darul cu pricina? Cui îi păsa? Dar, în 
vreme ce Abby privea în jos pe scară, în întunericul acela 
negru ca cerneala, se întreba unde era Zoey. Dar tatăl lor? 
Oare cât îti lua să parchezi o maşină? 

— Abby! Vocea lui Faith era ascuţită. Speriată. 

Abby se răsuci, urcând şi ultimele trepte. Cu coada 
ochiului, observă că imaginea Madonei se schimbase. Nu prea 
mult. Nu atât de mult, încât să fie observată de majoritatea 
celor care treceau pe acolo, însă Abby remarcă faptul. În loc 
să pară senini şi calmi, ochii larg deschişi ai Sfintei Fecioare 
se alungiseră și se îngustaseră puțin, surâsul angelic era uşor 
strâmb, ca și cum ea şi Abby tocmai îşi împărtășiseră o glumită 
doar de ele știută. 

Speriată, Abby se repezi pe trepte, împiedicându-se. În 
timp ce urca, neîndemânatică, spre palierul etajului trei, auzi 
hohotele de plâns. Nişte hohote întretăiate. 

— Mami? Cu siguranță nu mămica ei era cea care plângea! 
Dar toate celelalte uși de la etajul trei erau deschise, camerele 
fiind întunecate şi căscate, de parcă înăuntrul lor s-ar fi ascuns 
niște monştri nevăzuti. 

Salonul 307 era încuiat. 

Ea apucă ivorul şi împinse. 

Nimic. 

— Nu. Oh, nu, te rog, nu face asta — implora mama ei în 
spatele ușii. 

— Mami! Abby bătea cu pumnul în lemnul ușii. 
Buuum!Bum! Bumm! 

Cifrele care compuneau numărul de la salonul mamei 
căzură pe podea, una câte una. 

Cifra trei. 

Poc. 

Cifra zero. 

Zang. 

Cifra şapte. 

Bang. 

În secunda în care ultima cifră atinse podeaua, uşa se 
deschise larg. 

Abby păși, împleticindu-se, înăuntru. Un buchet se afla 
într-o vază. Oglinda de deasupra şemineului era spartă. 
Cioburile erau pătate de sânge. Mama ei se afla în dreptul 
ferestrei... însă nu era singură... un bărbat în halat alb şi 

purtând după gât un stetoscop subţire stătea cu spatele la 
Abby. Palmele lui se aflau pe umerii mamei ei,continuând s-o 
împingă către fereastră. Rochia lui Faith era șifonată și un 
picior rămăsese descult, fără pantof. 

Ajută-mă, imploră ea în gând, privind dincolo de umerii 
bărbatului. Ajută-mă, Abby Hannah. 

Împietrită de uimire, Abby reuși să se echilibreze, dar 
picioarele ei păreau de plumb, refuzând să se miște. 

— Mamă! strigă ea, întinzând bratele, încercând cu 
disperare să ajungă la ea. 

Doctorul împinse cu toată puterea umerii lui Faith. 
Tipând, ea căzu pe spate, trupul ei lovind fereastra cu destulă 
fortă, astfel încât geamul acela mare să trosnească. El se 
crăpă încet-încet, dar sigur. Oricât ar fi încercat, Abby nu 
avea cum să oprească prăbușirea mamei ei. 

Doctorul se îndepărtă rapid, dispărând în ungherele 
întunecate ale camerei, în vreme ce Abby se repezi înainte. 
Ultima bucată de sticlă se făcu tăndări. Aerul cald şi umed 
năvăli în încăpere. 

Faith, sângerând şi ținându-se de mâna lui Abby o trase 
mai aproape. 

— Te iert, şopti ea. 

Și se răstogoliră împreună, răsucindu-se, în noaptea 
neagră şi densă a Louisianei. 


Ţipând, Abby se ridică brusc în șezut. Era scăldată în 
sudoare, inima îi bătea să-i spargă pieptul. Visul fusese atât 
de real, încât ea nu mai fu capabilă să respire. 

— O, Doamne, Dumnezeule, șopti ea, dându-și părul la o 
parte. Când ochii săi se adaptară la întunericul din jur, observă 
cum ușa dormitorului se deschide pe neașteptate. Țipă din 
nou, dând cu ochii de silueta neclară a unui bărbat care se 
oprise în prag. Oooo, Doamne! Ochii ei se deschiseră larg din 
pricina groazei, în vreme ce el înainta încet spre ea. Ea se 
feri, înspăimântată, visul persistând încă în imaginaţia ei. 

— Abby? rosti el, iar ea recunoscu vocea detectivului 
Montoya care se afla în dormitorul ei. El aprinse grăbit veioza 

de pe noptieră. În mână avea un pistol. Nu purta nimic, în 
afară de jeanșii săi cu talie joasă. Observând că nu mai era 
nimeni în încăpere, el așeză arma pe noptieră. 

— Te simţi bine? 

— Mă întrebi întruna acelaşi lucru, zise ea, încercând să-și 
calmeze bătăile repezi ale inimii, străduindu-se să nu se holbeze 
la trupul lui Montoya. ÎI lăsase complet îmbrăcat, pe canapea, 
după ce îi oferise o pernă şi un sac de dormit. 

— Eu... ah, Iisuse. Se rezemă de capătul patului, dându-și 
părul la o parte de pe ochi cu ambele mâini. Am... am avut 
din nou visul acela. Scuturând din cap, se întrebă dacă avea 
să se elibereze vreodată de seara aceea cumplită din urmă cu 
mulţi ani, de coșmarurile care o chinuiau mereu. Îmi pare 
rău... n-am vrut să te trezesc. 

El îi surâse blând, dând la iveală o parte din dantura sa 
imaculată. 

— Nu-i nimic. 

Ea se strădui să nu observe pectoralii lui care se vedeau 
prin firele de păr de pe piept. Se strădui să nu bage de seamă 
că abdomenul lui era plat, sub pielea fermă abia ghicindu-se 
mușchii puternici. Inspirând adânc, ea nu protestă în secunda 
în care el se așeză pe pat, alături de ea, nu se împotrivi când 
un braț puternic se strânse în jurul taliei ei. Ea nici măcar nu-l 
respinse când el o trase suficient de aproape, astfel încât ea 
adulmecă aroma lui masculină, ascultând cum inima lui bătea 
în același ritm cu a ei. 

— Acum e mai bine? întrebă el. 

— Ddaaa, cred că da. Ea expiră lung. Sper... 

El o strânse și mai tare în braţe, aproape posesiv, trăgând-o 
şi mai aproape de el. 

— Ai auzit ceva? Ai văzut ceva? 

— Nuuu... a fost doar un vis. Același pe care îl am de 
foarte mulţi ani. De fiecare dată, se schimbă puţin, însă... Ea 
se cutremură. Dar întotdeauna are legătură cu seara în care ea 
a murit. 

— A trecut cam mult de atunci, pentru ca acest coșmar să 
revină mereu. 

— De aceea, la sfatul ultimului psiholog pe care l-am 
consultat, m-am dus, acum câteva zile, în vizită la sanatoriu. 

— Cu alte cuvinte, n-a funcţionat? 

— Deocamdată nu, așa cred. Ea se încruntă, în timp ce 
fragmente ale visului nu-i dădeau încă pace. Dar cred că acolo, 
în salonul mamei, se ascunde ceva foarte important. Ea ridică 
privirea spre ochii lui întunecaţi și preocupați. Știu că pare o 
nebunie, dar e ca şi cum, intrând acolo, voi reuși să las trecutul 
deoparte, zise ea, scuturată de un fior de groază. Trebuie să 
mă întorc acolo. 

— De ce? 

El se urcă în pat și se rezemă de perne, continuând s-o 
țină în braţe. 

— Fiindcă, ultima dată, ușa salonului era încuiată. Abby 
își rezemă capul de umărul lui, și-l îmbrăţişă întrebându-se în 
grabă dacă ar fi fost înţelept să facă dragoste cu el. Uite care-i 
treaba: nicio altă încăpere din clădirea aia blestemată nu mai 
era încuiată. În fine... cu excepţia ușii de la subsol. Ușile 
exterioare erau zăvorâte, ferestrele la fel, dar ușile din interior 
erau deschise. În afara celei de la salonul 307. Salonul mamei. 
Ea ridică ochii spre el, observând cutele dintre sprâncene, 
care se adânceau din ce în ce mai tare. Nu ţi se pare ciudat? 

— Oo, draga mea, cu câte lucruri stranii nu mă lupt eu 
acum, recunoscu el și, în secunda în care se priviră în ochi, 
ea sesiză o uşoară schimbare de atitudine. Realiză brusc că el 
o va săruta, Înainte ca ea să se poată răzgândi, el îşi schimbă 
pozitia, patul scârţâi promiţător, iar el o trase foarte aproape, 
încât ea simți cum respiraţia lui se amestecă cu a ei. 

E o greşeală, cugetă, dar își înălță capul. 

La naiba, mormăi el, și o secundă mai târziu, gura lui îi 
pecetlui buzele. Mâna lui se juca în părul ei. Cealaltă cobori 
pe spatele ei, iar ea nu făcu nimic pentru a-l opri, pentru a 
împiedica această exacerbare a propriilor ei simţuri. 

Abby închise ochii, simțind căldura gurii lui, senzaţia abia 
perceptibilă a bărbuţei-cioc care se freca de pielea ei, trupul 
lui fierbinte care se lipea de al său. 

De câtă vreme nu mai sărutase un bărbat? De câtă vreme 

nu mai făcuse dragoste? Ea renunță să se mai gândească la 
asta, lăsându-se pradă clipei, bucurându-se de buzele lui care 
se apăsau atât de puternic peste ale ei, de greutatea corpului 
lui care se așezase deasupra ei. 

Limba lui îi mângâie încet dinţii, vârful acesteia trecând 
încet peste protuberanțele din cerul gurii, în timp ce el îi gusta 
savoarea, mângâind-o ușor. Îl sărută la rândul ei, limba 
începând explorarea acestui bărbat, pe care îl cunoștea atât de 
puţin, acestui polițist, care o fermecase și o excitase nespus 
de mult. 

Să nu crezi în momentul acesta. Nu reprezintă absolut 
nimic. Sunteţi doar doi singuratici surprinşi împreună într-o 
noapte lungă cu cerul ca cerneala. Nu e ceea ce-ti doreşti, 
Abby, aceasta e o nonrelaţie, o simplă şi facilă partidă de 
sex. Nu te regăsești în așa ceva. 

Dar, cu toate astea, nu reuși să se oprească. Şi nici nu 
intenționa așa ceva. 

Gândește-te, Abby. La ziua de mâine. La cea de poimâine 
şi la viitor. 

Ea ignoră partea rațională a firii ei. Nu și în noaptea asta. 
În noaptea asta n-are să ţină seama de reguli. Acest moment 
de iubire era dorit de mult, iar ea avea nevoie — o, Doamne, 
cât de mult — de o descătușare. Îl sărută ca și cum nu ar mai 
fi sărutat pe nimeni până atunci, ca și cum n-ar fi putut să se 
sature nicicând de el. 

Nici n-ar fi avut cum. 

Uniunea lor nu era una îndelung gândită, nu reprezenta o 
explorare tandră și plină de iubire, ci o cuplare năbădăioasă a 
două trupuri conduse de pasiune și dorinţă. Buzele lui le cereau 
pe ale ei, iar ea îl sărută cu o foame care-i sfâșie inima. Braţele 
i se uniră în jurul gâtul lui și, în timp ce el îi ridică cămașa 
dincolo de șolduri, vârfurile degetelor frământându-i pielea, 
palmele mângâind-o ușor, Abby abia dacă mai reuși să respire, 
ori să gândească. Ea se preda de bună voie acestui extaz, acestor 
senzaţii transmise de fiecare terminaţie nervoasă. 

Două palme bătătorite și experimentate îi cuprinseră sânii, 
degetele mari mângâindu-i ușor sfârcurile. Gura lui puse 

stăpânire definitiv pe a ei, într-un sărut pasional și apăsat. 
Care cerea mai mult. Ea nu se mai gândi la bine şi la rău, la 
îndoielile care aveau să se nască odată cu primii zori de zi. 

ÎI dorea şi nimic mai mult. 

În clipa aceea. 

Trupul ei implora eliberarea, în vreme ce mintea ei îi 
cerea disperată să uite, măcar pentru câteva ceasuri, oroarea 
coşmarurilor care o bântuiau, durerea trecutului, incertitudinea 
viitorului. 

Noaptea asta era doar a lor, iar ea se predă, sărutându-l, 
trecându-şi degetele peste mușchii lui ademenitori precum 
păcatul, simțind cum sângele ei o lua la goană prin vene, 
încălzit de o dorință profundă și întunecată. 

Buzele lui coborâră pe gâtul ei. Bărbuța moale, buzele 
fierbinți şi limba umedă se plimbară ușor pe pielea ei. Ea 
simţi o durere ascuţită în miezul ființei ei și dorința se topi în 
vene, provocându-i o nevoie atât de imperioasă, încât ea se 
pierdu în vârtejul acesteia. 

Ea slobozi un gâfâit slab în clipa în care palmele lui îi 
acoperiră sânii, degetele cuprinzând ușor pielea şi mângâind-o. 
Sfârcurile i se întăriră atât de mult, încât începură să o doară. 
El stătea acum întins peste ea, lipindu-și coapsele de ale ei. 

O senzaţie fierbinte o pătrunse până în creier, în vreme ce 
pulsul o luă la goană în clipa în care el începu să coboare, 
înconjurând-o cu brațele, respiraţia sa fierbinte trecând ușor 
pe deasupra pielii pe care o umezea cu limba. 

Fă dragoste cu mine, ah, te rog! rosti ea în gând, în clipa 
în care gura lui îi cuprinse unul dintre sâni, tachinându-l și 
jucându-se cu el, excitând-o, gâdilându-i pielea și făcând-o să 
se arcuiască de mijloc, în vreme ce degetele ei alunecară pe 
ceafa lui, strângându-l cu putere. 

— Ah, şopti ea, vrând și mai mult, în vreme ce dorința 
explodă în adâncul ei — materializată ca ceva real și viu care 
cerea cu disperare să fie eliberat. Ea îşi plimbă degetele peste 
muşchii umerilor lui și peste cei ai braţelor. Era tare și puternic. 
lubise, fără îndoială, multe femei, se luptase cu o grămadă de 
bărbați, omorându-i, probabil, pe unii dintre ei. 

El o gustă, limba lui trecând rapid peste sânii ei, în timp 
ce îi lipea șoldurile de ale lui, degetele fierbinţi de coloana ei, 
vârful lor strecurându-se spre Muntele lui Venus ascuns între 
coapsele ei. 

Ea se mișcă, pradă unei agonii delicioase. 

Oferă-mi mai mult! 

Degetele ei alunecară pe abdomenul lui plat, pe săgeata 
aceea de perișor negru care se prelungea dincolo de talia 
blugilor lui. 

Ea desfăcu primul nasture, strecurându-și vârfurile 
degetelor dincolo de denimul uzat. Muşchii abdomenului lui 
se contractară, oferindu-i și mai mult acces spre zona acea 
incandescentă dintre coapsele lui. 

— Ai grijă, şopti el, respirând sacadat. Teritoriu periculos. 

— Tot trupul tău e un teritoriu periculos, replică ea, trăgând. 
Nasturii jeanșilor Levi se deschiseră unul câte unul. Ea atinse 
membrul lui neted și tare, degetele ei delicate plimbându-se 
precum o adiere pe suprafața acestuia. 

Trupul lui se încordă, în vreme ce el închise ochii, rostind 
o înjurătură. Degetele lui puternice îi strânseră talia. 

— Abby, rosti el pe un ton gutural. Poate... că ar trebui să 
ne gândim mai bine. Respira greu, în vreme ce trupul i se 
încordă, scăldat în broboanele lucioase de sudoare ce alunecau 
pe suprafața mușchilor. 

— De ce? 

— Fiindcă, depăşind o barieră anume, nu mai există cale 
de întoarcere. 

= Îți imaginezi că eu nu sunt conștientă de lucrul acesta? 

— Eu sunt implicat acum în anchetarea unei crime și... 

— În asta ești implicat în secunda de față? întrebă ea, 
tachinându-l, respiraţia ei fierbinte adiind deasupra toracelui 
său dezgolit. Si eu care credeam că ești în patul meu, pregătit 
să faci dragoste cu mine. N-am dreptate? Ea își plimbă degetele 
mâinii rămase libere pe deasupra sternului lui, mângâindu-i 
unul dintre sfârcuri. Nu cred că am înţeles greșit. Îi sărută 
abdomenul plat cu buzele umede. 

— Încerc să fiu gentleman, protestă el. 


35] 


— Abia dacă observ. 

— Abby... 

— Ce e? rosti ea, cu buzele lipite de pielea lui. Degetele 
aflate pe talia ei se încordară preț de o clipă, după care se 
relaxară. 

— Iisuse Hristoase, șopti el. Dacă asta vrei, scumpo, asta 
o să primeşti. El o trase spre el, îi prinse fața în palme, 
sărutând-o ca și cum n-ar fi vrut să se mai oprească nicicând. 
Gura lui era lacomă și buzele pline de nerăbdare. 

Cu ajutorul ei, își scoase blugii. El nu protestă când ea îi 
mângâie șoldurile și îşi plimbă degetele peste coapsele tari ca 
piatra, cuprinzându-i apoi fesele în palme. 

Respirând zgomotos, el se trase ușor în jos, sărutând-o 
între sâni, de-a lungul abdomenului, încercuindu-i ombilicul, 
făcând-o să strângă așternutul cu degetele crispate. Buzele și 
limba lui experimentată explorau fiecare centimetru, în vreme 
ce palmele i se strecurau peste tot, iar ea se răsucea, asuda, 
gâfâia, simțea. Senzaţii fierbinţi şi nerușinate îi inundară trupul, 
iar ea îşi dorea mai mult, o, Bunule Dumnezeu, mult, mult 
mai mult. 

Abby își desfăcu de bunăvoie picioarele, simțind ultima 
lui mângâiere, în vreme ce limba și buzele sale o gustau, 
făcând-o să geamă, pradă unei plăceri incredibile și chinuitoare. 

Primul spasm o lovi cu putere, făcându-i trupul să se 
cutremure, în vreme ce degetele de la picioare se contractară, 
iar cele de la mâini apucară strâns așternutul. Ea se răsuci din 
nou, trupul ei sărind asemenea unui arc. Mișcarea se repetă. 
Cu toate astea, el continuă să se joace, palmele lui masându-i 
fesele, degetele lui descoperind locuri secrete, producându-i 
din ce în ce mai multă plăcere. 

În mintea ei totul se învălmăşea şi, în clipa în care ea nu 
mai fu capabilă să respire, îl trase în sus, după care îl sărută. 

— E rândul meu, îi şopti ea la ureche, iar el mormăi în 
secunda în care ea se trase ușor în jos. 

Îşi plimbă limba și dinţii de-a lungul picioarelor lui, 
simțindu-l cum tresare, cu degetele înfipte în părul ei. Ea îl 

atinse, sărutându-l cu delicateţe și simțind cum el se abtine 
din răsputeri, până ce începu să tremure. 

— Abby, șopti el, în cele din urmă, trăgând-o către el, 
sărutând-o şi răsucind-o cu fața în sus. Apoi, în vreme ce 
veioza răspândea în jur o lumină aurie, el îi aşeză picioarele 
pe umerii lui și, privind-o în ochi, se avântă înăuntru. Cu 
putere. Adânc. Atât de adânc, încât ea gâfâi. 

El se retrase ușor doar pentru a plonja a doua oară. 

Cutremurându-se, ea îl prinse de umeri, începând să se 
miște în același ritm cu el, ținându-l strâns, în timp ce el ieșea 
și intra în adâncul ei, din ce în ce mai rapid. Trupul ei deveni 
un rug, iar respiraţia se transformă într-un șuier întretăiat. 
Tempoul mișcărilor lor se înteţi, până când nu mai contă nimic, 
în afara locului în care se uniseră cele două trupuri, a zonei 
de fricțiune intensă care se zbătea şi pulsa, trimițând unde de 
şoc spre creierul ei. 

Pleoapele lui se închiseră chiar în secunda în care ea se 
cutremură. Ea scoase un țipăt înfundat. El se aplecă peste ea, 
împingând și retrăgându-se repede și cu putere, până ce ea se 
sincroniză iar cu tempoul lui accelerat, îngropându-şi degetele 
în umerii lui, lăsând capul pe spate. Şi mai pasional. Şi mai 
rapid. Și mai sălbatic. Trupul ei se înălță precum un arc. 

- Ooo, Doamne... Montoya, strigă ea, iar el se încordă, 
respirând șuierător printre dinţi, lăsându-și capul pe spate. 

Imediat după aceea, se prăbuși, descărcându-se în adâncul 
ei, iar capul îi căzu lângă umărul ei. 

— Chiar asta voiam să aud, zise el, cu o voce aspră. 

— Ce...? 

— Numele meu şi al lui Dumnezeu rostite în momentul 
clipei supreme. 

Un hohot rămase neslobozit din gâtlejul ei. 

— Cum de poţi glumi tocmai acum? Inima ei bătea mai 
departe într-un ritm dezlănțuit, pulsul ajungând deja în 
stratosferă. 

— Cine glumește? 

— Nemernic ce ești, mormăi ea, repezindu-i un dos de 
palmă. 

— Din Zeu în nemernic, și totul cât ai clipi. Începu s-o 
sărute pe gât, iar ea oftă fericită, refuzând să se gândească la 
dimineata care urma să sosească și la reproșurile care vor 
veni odată cu ivirea zorilor. 

În noaptea asta voia să se bucure de efemerul sentiment 
de iubire pe care-l trăia. 


Reverendul Billy Ray Furlough rămase treaz până târziu, 
în biroul, sanctuarul său, departe de lume. Separat de corpul 
principal al proprietății sale printr-un pâlc de sălcii, magnolii, 
pini și stejari, dar și de un gard ornamental din fier forjat, 
biroul său era compus dintr-un apartament, la care se adăugau 
un garaj pentru trei mașini, piscină și un teren de baschet de 
dimensiuni normale. Puțin cam ostentativ, poate, dar necesar, 
după părerea sa, pentru a face cunoscut întregii lumi cuvântul 
lui Dumnezeu. 

Reverendul Furlough nu se simţea niciodată mai aproape 
de Dumnezeu decât atunci când asuda din abundență, 
executând o aruncare de pe mijloc. La colegiu fusese cel mai 
bun marcator al celor de la Hornets. El iubise baschetul ani 
de zile, și jocul acesta îl iubise pe el. Jucase cu o încrâncenare 
și o furie pe care le purtase cu el și în viaţa personală. 

Acolo, pe terenul de baschet, văzuse lumina pentru prima 
dată. 

La un moment dat, se avântase sus de tot, întinzând 
degetele să prindă mingea, după care căzuse la pământ, în 
mijlocul unui grup de jucători agitaţi. Își fracturase glezna și 
zăcuse inconștient timp de zece minute. În acel moment, în 
care timpul se oprise în loc, el trăise cât într-o viață întreagă, 
văzuse chipul lui Hristos, și când se trezise, jurase că, în 
cazul în care se va vindeca, își va dedica viaţa lui Dumnezeu 
şi Fiului Său. 

Şi exact așa se întâmplase. 

Se vindecase, îndurând ore lungi de durere infernală în 
timpul exerciţiilor de recuperare. În tot acest timp primise 
scrisori de la oameni pe care nu-i cunoscuse niciodată, dar 
care îi mărturiseau că se gândesc la el și jurau că se roagă ca 

el să se recupereze pe deplin. Îi împărtășiseră gândurile lor, 
îi făcuseră urări, iar unul dintre ei îl rugase pe Domnul să-l 
vindece, astfel ca echipa Hornets să spulbere adversarii, în 
sezonul care urma. 

Iar lucrurile se petrecuseră întocmai. 

El se vindecase în mod miraculos și jurase că lucrul acesta 
nu se petrecuse doar datorită talentului și muncii asidue, ci şi 
datorită promisiunii pe care el o făcuse bunului Dumnezeu. El 
jurase că-și va duce echipa în turneu în numele Domnului și 
al Sfântului Duh. 

Şi exact așa fusese. 

Cei de la Hornets îi făcuseră praf pe adversari, câștigând 
titlul micii lor ligi. Billy Ray Furlough jucase cel mai bun 
meci al vieţii sale, interceptând mingea, dând pase, marcând 
patruzeci și trei din cele optzeci și cinci de puncte de pe 
tabela de marcaj. Cei de la Hornets, datorită fervorii și furiei 
lui Billy Ray, își striviseră adversarul. 

Publicul își ieșise din minți. Imediat după meci, Billy 
Ray, marele marcator, cu un prosop aruncat în jurul gâtului, 
cu părul ud și cu strălucirea specifică unui campion întipărită 
pe chip, acordase un interviu pentru un post tv local. Încă 
respirând greu, privise spre obiectivul camerei şi dedicase 
victoria, trofeul și titlul lui Dumnezeu. 

Primise sute de scrisori de felicitare și telefoane. Vreme 
de mai multe săptămâni, acordase interviuri pentru posturi tv 
creștine și laice. 

Dar nu i se oferise niciun precontract. 

Nu primise niciun apel telefonic prin care să fie solicitat 
pentru o echipă din NBA. 

Nimic, 

La urma urmelor, colegiul său era unul mic. Marile 
universități nu considerau nici măcar competitivă liga din care 
făcea parte și Hornets. În privința accidentului, o grupă de 
medici îl declarase apt, rezistent, mai puternic ca niciodată. 
Încă putea juca cu pasiune și furie în ciuda celor două fracturi 
și a plăcuței montate la gleznă. 

Doar câţiva prieteni știau despre durerile cumplite pe care 

le avea după fiecare meci. Piciorul drept, glezna și gamba 
acestuia îl ardeau de parcă ar fi fost prăjite în flăcările iadului. 
El îşi uşura durerea nu numai cu ajutorul rugăciunii, ci și al 
Vicodinului și Percocetului, ori a altor medicamente care-i 
alinau senzaţia puternică de arsură ce-l făcea să strângă din 
dinţi. 

Fusese foarte simplu să găsească un medic care-l aprecia, 
fost student al colegiului în care studia, pentru a-i prescrie 
medicamentele de care avea nevoie. Nu făcuse niciodată abuz 
de acestea, folosindu-se de ele doar pentru a ține sub control 
durerea aceea cumplită și furia constantă care o însoțea, 

Nereușind să intre în contact cu echipele profesioniste, el 
se gândise, o vreme, să plece și să joace în Europa, știind că 
va întâmpina aceleași probleme ca și în SUA. Erau însă la 
mijloc şi toate acele cărți poștale și scrisori, pe care le păstrase, 
primite de la diverse persoane, care credeau în el, care-i 
solicitau fotografii cu autograf, care își doreau vechiul lui 
echipament sau pantofii săi de baschet. Fanii care îl adorau. 
Care-l iubeau. Oamenii care credeau în el. 

Considerase lipsa unui contract ca pe un semn de la 
Dumnezeu, care îi arăta „că trebuie să facă parte din echipa 
lui lisus“. Fără a fi nebun, Billy Ray Furlough realizase că 
din echipa cu pricina putea face parte o viaţă întreagă, și să 
realizeze venituri la fel de mari ca ale celor din NBA, dar 
pentru o perioadă cu mult mai lungă. 

Putea să fie mai departe o vedetă. 

Şi exact asta devenise. 

Furia și loialitatea care-l călăuziseră şi-l animaseră pe 
terenul de baschet îl ajutaseră să creeze o parohie cuprinzând 
câteva mii de enoriaşi. Nimeni nu ştia care era originea acestei 
furii, nimeni nu aflase de mulțimea de minciuni cărora fusese 
obligat să le facă faţă. Nimeni nu știa cât de trădat se simţise 
el în secunda în care aflase că părinţii săi — doi oameni care 
munciseră din greu — îl minţiseră de la bun început. 

Nu-i mărturisiseră niciodată că fusese adoptat; nu-i 
pomeniseră nici măcar o dată că el nu era copilul lor natural. 
Aflase asta la un curs de genetică, în cadrul orelor de biologie, 

pe vremea când avea paisprezece ani. Persoanele cu ochii 
albaștri nu pot da naștere unor copii cu ochi căprui... era o 
realitate consfinţită biologic, astfel că fie mama lui comisese 
păcatul adulterului, fie el era un copil adoptat. 

Era simplu de descoperit şi, în cele din urmă, descoperise. 

Amintindu-și, lovi cu stiloul în lemnul biroului, 
strâmbându-se în fața perfidiei. De câte ori nu încercase să-i 
ierte pe oamenii aceia simpli și tot de atâtea ori se răzgândise. 

— Dă-mi putere, șopti el, stând la birou, în vreme ce partea 
aceasta a vieţii sale, pe care presa răutăciosă ar fi catalogat-o 
drept „compromițătoare,“, rămânea mai departe învăluită în 
întuneric. Lasă-o să spună ce vrea. Cui îi pasă? Billy Ray nu 
credea în puterea unei prese răuvoitoare. Atâta vreme cât 
reporterii scriau despre el, oamenii aflau în continuare de 
existenţa lui, și asta era tot ceea ce conta. 

Se frecă la ochi. Era obosit, așa că hotărî să rămână. Aici, 
la birou, dispunea de un dormitor extrem de scump — de un 
pat dublu, de un televizor cu ecran plat, și chiar de un şemineu 
pe gaze, care putea fi aprins printr-o simplă apăsare pe 
butoanele unei telecomenzi. Își petrecea aici nenumărate nopti, 
mult mai multe decât în casa aceea uriașă, căreia soţia sa îi 
dedicase foarte mulți ani pentru a o amenaja. 

Dintr-un simţ al datoriei, își petrecea în casă fiecare noapte 
de sâmbătă, dormind în patul conjugal și făcând dragoste cu 
ea, ca și cum i-ar mai fi păsat. A doua zi dimineaţă, luau 
micul dejun în sufrageria aceea cu înfățișare monstruoasă, se 
îmbrăcau, pregătindu-se pentru slujba de la biserică, după care 
plecau în mașini separate, ea împreună cu copiii, el de unul 
singur. 

Mai demult, avuseseră parte de pasiune. El fusese atât de 
îndrăgostit, încât, o dată, făcuse sex cu ea chiar aici, pe masa 
aceea mare, dar asta se întâmplase cu mulți ani în urmă, înainte 
ca ea să se transforme într-o fire distantă. Înainte ca ea să se 
implice atât de mult în viața copiilor, astfel încât să nu mai 
aibă timp pentru Billy Ray. Până să hotărască cum că ei doi 
vor face sex o dată pe săptămână, sta întinsă pe pat, asemenea 

unei statui. Datorită jurămintelor maritale, îi permitea soțului 
să aibă relaţii intime cu ea. 

El ura chestia asta, 

Când faci sex cu soţia nu ai de ce să te simţi „murdar“. 

Se gândise la o posibilă relaţie intimă cu o femeie mult 
mai tânără şi mai plină de viată decât Aldora. Flirtase chiar 
cu noua secretară a bisericii, o femeie care avea doi copii și 
care divorțase de curând. Aceasta purta tocuri înalte, fuste 
scurte şi îi surâdea făcându-i cu ochiul ori de câte ori stăteau 
de vorbă. 

Până acum, însă, el nu încercase nimic. 

Deocamdată. 

Şi nici nu intenţiona să o facă. 

Dar... un bărbat are nevoie să se simtă iubit nu doar de 
Dumnezeu, ci și de o femeie. În ultima vreme, Aldora nu-și 
îndeplinise povara obligaţiilor maritale. 

Se simţi mistuit de furie în timp ce-şi descheie cămașa de 
golf, şi privea rândurile pe care le notase pe o foaie galbenă 
folosită în birocraţia judiciară. Lucra de-o săptămâna la predica 
sa, chiar din momentul în care aflase că Luke Gierman și 
Courtney LaBelle fuseseră omorâţi. Moartea lor îngrozitoare 
reprezenta o șansă ca și mai mulți oameni să se apropie de 
Dumnezeu. 

Reuşise să-și facă şi mai multă publicitate de pe urma 
celor două crime, dar îşi dorea şi mai multă. Ceea nu era greu 
deloc. Moartea lui Asa Pomeroy și a Ginei Jefferson o 
alimentaseră din plin. 

Billy Ray presimţea că duminica biserica sa va fi arhiplină. 
Teama îi făcea pioși pe oameni. Era interesant, cugetă el, cum 
cuvintele sale referitoare la mânia lui Dumnezeu, la pedepsirea 
faptelor diavolești, la foc și pucioasă acționaseră ca un magnet 
asupra enoriașilor săi. Descoperise că, cu cât discursul său 
era mai aspru, cu cât înălța mai tare brațele spre cer, cu cât 
vocea lui devenea mai furioasă, cu atât membrii parohiei lui 
deveneau mai blânzi, mai încrezători. Avea deja o emisiune 
radio de jumătate de oră la WNBA, în cursul serii, după care 
urma și programul de la televiziune. 

Voiau cu toţii spectacol. 

Pasiune. 

Furie 

Putere. 

Şi, mai presus de toate, iubirea pentru Dumnezeu, sădită 
adânc în conștiințe. 

Billy Ray le avea pe toate. 

Prin urmare, predica aceasta trebuia să fie una deosebită, 
care să vorbească despre furie, despre dragoste și despre un 
Dumnezeu Atotputernic, despre compasiunea Tatălui Ceresc și 
despre... Ridică privirea. Auzise ceva? Nişte paşi? Așteptă, 
încordându-și auzul, dar nu se mai auzi nimic. Nimic, cu excepția 
vântului de afară, șuierând prin frunzele uscate ale copacilor. 
Nu auzise niciun zgomot. Era, pur și simplu, obosit, trupul lui 
reacționând după o săptămână întragă de agitaţie, de apariţii în 
faţa camerelor de filmat, unde își demonstrase compasiunea 
față de familiile victimelor, furia pe care o resimțea față de acel 
ucigaş maniac ce bântuia liber pe străzile orașului lor. Da, da, 
asta era. Luând stiloul, se apucă să scrie predica. Dimineaţă, va 
edita manuscrisul pe computer, eliminând eventualele erori. 
Scriindu-și gândurile pe coala de hârtie, elimina o parte din 
furia de care se simţea cuprins, stiloul său fiind gata-gata să 
găurească prima pagină, în vreme ce el continua să scrie... 

Scârț. 

Ridică din nou privirea. 

De data asta fu aproape sigur că auzise podeaua scârţâind. 
Se rezemă de scaun şi ascultă. 

— E cineva acolo? întrebă el, simțindu-se ridicol. 
Bodyguardul și antrenorul lui personal plecaseră de câteva 
ore, iar el auzise cum porţile se închideau în urma Chevy 
Blazerului lui Kyle, și zărise prin fereastra deschisă clipirea 
farurilor de pe spate ale SUV-ului. 

Liniștea mormântală se așternu din nou. 

În seara asta era agitat, atâta tot. 

Poate că avea nevoie să se roage. Lăsându-și stiloul pe 
birou, el inspiră adânc. Apoi ștergându-și obrajii cu palmele, 
se lăsă în scaun, strângând pleoapele cu putere, rugându-l pe 

Dumnezeu să-i dea inspiraţie şi să-i limpezească mintea, ca să 
poată împărtăși cuvântul Domnului. Pentru că exact așa se și 
întâmpla. El era inspirat de Dumnezeu, era atins de EL. În 
clipa aceea, gândurile lui Dumnezeu pătrundeau în creierul 
lui Billy Ray, și strecurându-se rapid dincolo de sinapse, 
pătrundeau prin intermediul terminaţiilor nervoase în degetele 
lui, astfel că vorbele — rostite chiar de gura lui Dumnezeu! — 
se înşirau pe hârtia pe care o avea acum în fața lui. 

— Ajută-mă, Doamne, zise el cu voce tare. Permite-mi să 
văd lumina, să-ȚI simt prezența, lasă-mă să fiu mesagerul 
Tău... 

Zgomotul acela se auzi iarăși. 

Billy Ray deschise ochii. 

Gâfâind, sări în picioare. 

Acolo, în fața lui, ținând un mână un pistol, îndreptat 
direct spre inima sa, se afla nimeni altul decât Diavolul. 

Înainte ca Billy Ray să poată rosti o vorbă, Lucifer apăsă 
pe trăgaci. 


Sora Maria simţi ceva în timp ce dormea. 

Își schimbă poziția. 

O mână înmănuşată îi astupă gura. 

Panica puse stăpânire pe ea și se trezi brusc. Camera era 
cufundată în întuneric, mai erau câteva ore până la rugăciunile 
dimineţii. Nu reuși să-l vadă pe atacator, dar acesta era 
puternic. 

Hotărât. 

Furios. 

Îi simtea furia, îi adulmeca mirosul de sudoare. 

O dulceaţă greţoasă îi inundă nările. 

Eter! 

Lucrase atâta vreme la spital, încât îl recunoscu imediat. 

Nu! îşi zise ea. Nu, nu, nu! 

Călugărița Maria se zbătu. Încercă să tipe. Se luptă cu 
toată puterea trupului său, dar în timp ce ea se răsucea, ridicând 
spre tavan brațele neputincioase, începu să respire sacadat. Și 
profund. 


360 


Aroma aceea chimică, densă, se strecura în plămânii ei, 
îi înceţoșa mintea, îi înmuia membrele, închizându-i pleoapele. 
Ea pâfâi, se strădui să respire, dar inhală din ce în ce mai mult 
toxicul ce îi inducea starea de somn. 

Mișcările ei deveniră extrem de lente. 

Era conștientă de ceea ce se întâmplă, dar nu se putea 
opune inevitabilului. 

În cele din urmă, renunţă, trupul ei devenind inert, în 
vreme ce întunericul punea stăpânire pe creierul ei. 

lartă-mă, Tată, se rugă ea în vis, fiindcă am păcăluil... 

Bin Ray Furlough nu avea de gând să cedeze fără 
luptă. Legat la ochi, cu căluș în gură și legat fedeleş de un 
scaun, fusese părăsit de răpitorul lui într-un loc care mirosea 
a mizerie și a umezeală. Ghici că se afla în apropierea unei 
mlaştini, adulmecând mirosul dens de apă stătută, ascultând 
orăcăitul broaştelor şi plescăituri prevestitoare de rău. Își 
imagină aligatorii care dormeau în adâncurile întunecate, în 
vreme ce la suprafața netulburată a apei li se zăreau doar 
ochii. Se gândi la șerpii-mocasin care se strecurau agale printre 
trunchiurile și rădăcinile chiparoșilor, ca apoi să se cufunde 
în mlaștină. 

Simţi un fior de-a lungul coloanei vertebrale, dar oricât 
de periculoase erau creaturile mlaștinii, rămâneau totuși niște 
„copii“, în comparaţie cu bărbatul care-l capturase. Un nemernic, 
corpolent şi lat în umeri, îmbrăcat cu un costum negru din 
neopren și purtând o mască de schi. Era înverșunat, mobil și 
hotărât să ucidă. Billy Ray își dădea seama de asta. Citise 
suficient de mult despre cele două duble asasinate, pentru a-și 
da seama că răpitorul său nu era nimeni altul decât ucigașul. 

Nu va exista nicio cerere de răscumpărare adresată Aldorei. 

Nu va avea loc nicio negociere pentru eliberarea sa. 

Nu i se va tăia nici măcar o ureche sau un deget care să 

dovedească faptul că fusese sechestrat. Nu, îl aștepta o moarte 
sigură. Asta în cazul în care nu va încerca să se salveze. 

Dumnezeu îi ajută pe cei care se ajută singuri. 

De câte ori nu oferise el în fața camerelor de filmat sfatul 
acesta? Iar acum, trebuia să-l pună în aplicare. Trebuia să se 
ajute singur. Fusese părăsit aici, așa că avea timp să alcătuiască 
un plan, să se pregătească, să găsească o cale de salvare. 

Se întrebă cine era oare psihopatul acesta. De ce fusese 
ales el, Billy Ray, drept victimă? 

Nu avea nicio logică. Nu-i dorea nimeni moartea. Era 
adorat de enoriașii lui şi de mass-media deopotrivă. În cadrul 
bisericii sale exista chiar și un curent care-l îndemna să intre 
în politică. Şi totuși era urât de cineva. Cineva care avusese 
tupeul să escaladeze gardul și să pătrundă în sanctuarul său. 

Oricât de rea ar fi fost situaţia, cel puţin Aldora și copiii 
erau în siguranță... nu? Cu siguranţă că psihopatul nu se dusese 
acolo pentru a sechestra un alt membru al familiei lui. 

Dar tipul ăsta ucidea perechi, nu-i așa? 

Un bărbat și o femeie? 

Presupunând că era vorba de același ucigaș... sau de cineva 
care-l imita. Dar indiferent de identitatea lui, tipul era puternic 
și hotărât. Nespus de taciturn. Fără a rosti o vorbă, intrase în 
birou, lăsându-l fără replică pe Billy Ray, legându-l rapid și 
cu îndemânare, la fel ca pe un curcan pregătit pentru masa de 
Ziua Recunoștinței. Billy Ray ar fi putut sări asupra lui doar 
prefăcându-se că era de acord, că-i era chiar frică, reacţionând 
ca și cum nu ar fi fost în stare să-și țină sub control propriul 
corp. Poate că atunci ar fi avut șansa să-l domine pe individ. 

Poate... dar ar fi trebuit să fie foarte rapid, să-l ia prin 
surprindere pe viermele acela. Cu toate că forma fizică a lui 
Billy Ray era una excelentă, tipul acesta masiv era mult mai 
puternic și mai rezistent. Imediat ce electroșocul îl făcuse pe 
Billy Ray să sară mai în spate ṣi să se prăbușească, atacatorul 
sărise asupra lui, țintuindu-l la podea, forțându-l să-și îndoaie 
mâinile la spate, legându-le apoi strâns cu ajutorul unei benzi 
adezive, şi procedând la fel și în privința gambelor. Apoi îl 

legase la ochi cu o eșarfă, astupându-i gura tot cu ajutorul 
benzii adezive. 

Totul durase doar câteva minute, după care bruta îl cărase 
în stilul unui pompier până în garaj, unde îl împușcase din nou 
pe Billy Ray cu ajutorul armei cu electroșocuri. Sute de mii de 
volți se descărcaseră în trupul predicatorului, ca apoi să fie 
înghesuit chiar pe bancheta din spate a Mercedesului său SL600. 

Nemernicul pornise apoi automobilul, traversând peluza 
și folosindu-se de telecomanda lui Billy Ray pentru a acţiona 
dispozitivul electronic al porţii. Şi în tot acest timp, Billy Ray 
nu reușise să facă nimic. Nimic. Nu se mai simţise niciodată 
atât de neputincios. 

Stând întins pe banchetă și adulmecând mirosul de piele 
nou-nouţă, Billy Ray se rugase, vai! cât de mult se rugase, 
pentru salvarea sa. Nu avusese nici cea mai vagă idee asupra 
destinaţiei. Pierduse orice indiciu asupra direcției, imediat ce 
șoferul o cotise spre vest, către autostrada principală, după 
care se îndreptase spre nord, pornind-o, probabil, pe Gatlin 
Road. Cu atâtea ocolișuri și curbe, Billy Ray pierduse definitiv 
sensul direcției de mers. Nici măcar motivul răpirii nu-i era 
cunoscut. Se temea însă că psihopatul era unul și același cu 
cel care comisese cele două duble asasinate. 

La aproape jumătate de oră după răpirea sa, simţise cum 
automobilul patinează, fiind direcționat rapid pe un drum 
neasfaltat. Mercedesul lui hurducăise de zor, trecând peste o 
mulțime de gropi. 

După câteva minute, maşina se oprise brusc, şoferul 
coborâse de la volanul automobilului, deschisese portiera din 
spate, curentându-l iar pe Billy Ray, ca o măsură de precauţie. 
Restul celor întâmplate le trăise ca prin ceață. Fusese dezlegat 
la repezeală, dezbrăcat și așezat cu forța pe un scaun. Mâinile 
îi fuseseră legate la spate cu bandă adezivă, iar membrele 
inferioare fuseră fixate de picioarele scaunului. 

Apoi agresorul rostise doar o singură propoziţie, singura 
din clipa în care intrase în biroul lui Billy Ray. 

Aplecându-se, respiraţia lui fierbinte mângâind urechea 
predicatorului, el rostise: 

— Puterea Domnului fie cu tine, Frățioare. 

Imediat după aceea, agresorul său plecase. Billy Ray, 
cutremurându-se din cap până în picioare, auzise torcând în 
noapte motorul silențios al Mercedesului său. 

Acum își dădu seama că va trebui să acţioneze cât se 
poate de repede. Fie nemernicul avea să revină pentru a-l 
chinui și tortura, ca după aceea să-l omoare, fie fusese părăsit 
acolo unde va muri din pricina deshidratării, în vreme ce 
creaturile care considerau locul acela căminul lor ar fi așteptat 
răbdătoare. 

Încercase absolut totul. Împingându-se înainte în scaun, 
răsturnându-l pe podea, luptându-să să alunece ușor spre o 
ușă care l-ar fi condus afară, trăgând cu putere de banda 
care-i lega încheieturile, până ce bratele începuseră să-l doară, 
dând atât de tare din picioare încât durerea urcase de-a lungul 
membrelor, ajungând până la mijloc. 

Cu toată puterea de care era capabil, împinsese și 
rostogolise scaunul pe podeaua aceea murdară. Praful îi intrase 
în nări. Urechea stângă se freca rău de podea în vreme ce el 
înainta centimetru cu centimetru spre ceea ce spera să fie o 
ușă. Ușor, uşor, scaunul înainta pe linoleumul urât mirositor, 
peste cârpe, peste niște bilute mici, pe care el le luă drept 
excremente de șobolan. Trebuia să dea de ceva... de ceva ce 
putea servi drept armă. 

Minutele treceau. El asuda, pielea sângerându-i în locul 
în care umărul se freca de podea. Brusc, dădu cu nasul de 
ceva moale... haine sau ceva asemănător? El le pipăi cu 
obrazul, simțind ceva metalic, rece și neted. Era atașat un... 
şarpe, lung și subtire! isuse! Se retrase cât ai clipi, 
așteptându-se ca șarpele care dormea să se descolăcească și 
să atace, dar nu auzi niciun sâsâit de avertizare. Nu sesiză 
nicio mișcare. 

Era mort? Zăcea pe un teanc de haine uitate? Dar ce era 
cu metalul acela...? Un metal neted. Lăcuit. Scump? Cam 
aiurea, într-un loc ca acesta... și hainele? Niciun miros greu 
nu-i invada nările; ba, mai degrabă, simțea un miros de 
umezeală. 

Inima îi tresări. 

Nu era un șarpe! 

Nici urmă de şarpe blestemat! 

Era centura lui. Nu-i aşa? Erau hainele lui? Descoperise 
locul unde agresorul lui îi aruncase pantalonii şi cămașa, după 
ce-l dezbrăcase. Psihopatul se grăbise. Billy Ray simţise asta. 
Ca și cum nebunul nu mai avea timp suficient. Hainele fuseseră 
lăsate acolo, conţinutul buzunarelor rămânând intact. Tot acolo 
se afla o armă de buzunar „Ultra“, produsă de firma Pomeroy, 
pe care o primise, cu ocazia Crăciunului trecut, din partea 
fiului său. În comparaţie cu cuţitașele pentru cuticule și cu 
unghierele, „Ultra“ era o ustensilă la care visa orice bărbat, 
având la dispoziţie cincisprezece lame. Billy Ray avea nevoie 
de una singură. Oricare din ele îi putea fi de folos. 

Încă un avantaj al acestui produs era faptul că „Ultra“ se 
manevra ușor. Prin apăsarea în sus a unui simplu buton, se 
iveau două dintre cele mai folosite lame. Şi-l aminti pe fiul 
lui, cu ochii strălucitori, în faţa bradului de Crăciun. Ghirlandele, 
seturile de lumini, hârtia creponată și panglicile se revărsau 
pe podeaua de lemn lustruită și strălucitoare, în vreme ce fiul 
său îi povestea mândru de butonul cu pricina care făcea din 
„Ultra“ „un soi de ustensilă care se transforma cu uşurinţă“. 

Atunci, Billy Ray zâmbise la auzul ideii respective. 

- La naiba, fiule, cine are nevoie de așa ceva? Acum era 
fericit că există unealta aceea. 

El se mişcă repede, potrivindu-și scaunul în dreptul 
pantalonilor. Degetele căutară febril în buzunare, până ce 
umerii începură să-l doară. 

Respirând profund, rugându-se neîncetat, își aminti de toate 
durerile pe care le îndurase ca atlet: degete fracturate, nasul 
făcut zob, umerii plini de vânătăi, genunchii care suferiseră 
entorse, și, mai ales, accidentul suferit la gleznă. Putea să 
îndure durerea asta. O va îndura! Furia se aprinse ca o scânteie 
în pieptul lui, iar el strânse din dinţi şi dădu peste buzunarul 
căutat. Perfect! Apăsă mai departe, degetele lui căutând și 
scoțând la iveală... bricheta. Perfect. O așeză cu grijă deoparte. 
Acum, celălalt buzunar. Degetele pipăiră dinţii de metal ai 

fermoarului, după care descoperiră buzunarul. Încordându-se, 
el își strecură palmele prin deschizătura acestuia, cât mai adânc 
posibil. Trebuia să fie acolo! ÎI purta mereu cu el! Broboanele 
de sudoare îi ardeau ochii. Panica se scugea încet-încet în 
adâncul său. 

Apoi o simţi... ustensila „Ultra“ a fabricii Pomeroy! Nu 
reușea s-o prindă și s-o păstreze, degetele lui fiind alunecoase 
din pricina transpiraţiei, dar cu multă străduinţă și cu o hotărâre 
de fier, Billy o apucă în cele din urmă, scoţând-o centimetru 
cu centimetru din buzunar. Acum, ajută-mă, Doamne, zise el, 
în timp ce cu degete tremurânde se străduia să deschidă 
mecanismul acela ultrarapid. 

„Ultra“ îi alunecă din mâini. Lui îi veni să înjure, dar se 
stăpâni. Nu era singur. Dumnezeu se afla alături de el. Cu 
toate astea, era furios pe neîndemânarea de care dădea dovadă. 

— Dă-mi putere, mormăi el, dând din nou peste unealtă. 
Închizând ochii pe sub eșarfă, folosi o tehnică pe care o 
învățase cu mulţi ani în urmă, atunci când încercase să-și 
domine furia. Îşi imagină arma pe care o ţinea în mână și, 
respirând rar și cu calm, o roti până ce i se păru că are o 
poziţie confortabilă. Cu ochii minţii, se văzu pe sine împingând 
butonul cu pricina — unde naiba era? Uite-l! Simţi butonul și 
împinse. 

Tac! Prima lamă ieşi la iveală. 

Aleluia! 

Multumesc, lisuse! 

Doamne, nu mă părăsi, se rugă el în tăcere, dă-mi puterea 
să-l ucid pe nenorocitul ăsta. 

In ceasurile acestea, învăluit în întuneric, Billy Ray 
pricepuse care era misiunea sa. Dumnezeu îi oferea șansa de 
a scăpa lumea de monstrul acela care-l sechestrase. Nu era 
doar un simplu test, ci șansa lui de a-și dovedi loialitatea faţă 
de Dumnezeu. Procedând astfel, nu se salva doar pe sine, ci 
şi vieţile celor pe care ucigașul se pregătea să-i elimine. El 
devenea astfel şi un soi de erou local. Presa va prelua îndată 
Subiectul. Parohia lui va deveni şi mai înfloritoare. Se va scrie 
și o carte. Şi se va realiza, probabil, și un film. 

Deocamdată însă, trebuia să se concentreze pentru a 
învinge, contând pe vechea lui amică, furia. 

Fiindcă era furios. 

Furios și gata să se răzbune. 

Puse unealta „Ultra“ la treabă, apucându-se să taie banda 
adezivă înfășurată în jurul încheieturilor mâinilor. 

Vino, nemernic psihopat ce eşti, cugetă el, în vreme ce 
furia se scurgea ca o flacără prin venele sale, o să te distrug. 


Sora Maria fu ridicată în picioare printr-o mişcare violentă. 

Mâinile îi erau legate la spate, dar agresorul îi scosese 
banda adezivă din jurul gleznelor, și eșarfa cu care fusese 
legată la ochi și îi atârnase rozariul la gât. 

— Mişcă-te, mormăi el din spatele măștii. 

Ameţită și neputincioasă, ea se mișca cu mare greutate. 
Cu ţeava armei lipită de coloana ei și împinsă de bruta aceea 
îmbrăcată în negru, ea înaintă, împleticindu-se prin întuneric, 
pregătindu-se pentru ce anume? Pentru tortură, probabil. Mai 
degrabă, pentru un viol. Şi cu siguranţă pentru moarte. 

Împingând-o înainte, el îndreptă lumina slabă a lanternei 
spre pământul umed. Frunzele moarte formau un covor peste 
drumul acela mlăștinos și îmbibat cu apă. Chiparoșii semănau 
cu niște fantome, rădăcinile lor străpungând pământul și 
plonjând în apa aceea stătută. Ea nu știa în care dintre zonele 
mlăștinoase ale Louisianei o adusese, dar era convinsă că va 
muri. 

Tatăl Nostru care eşti în Ceruri... 

El îndreptă lumina lanternei în direcţia unei clădiri, 
insistând asupra ei, o casă spațioasă, formată dintr-un singur 
corp de clădire, care arăta ca și cum ar fi fost abandonată cu 
mulți ani în urmă. Peretele lateral era parțial dărâmat, ferestrele 
sparte, corpul de clădire învecinat fiind acum doar un morman 
de scânduri putrede. 

Ea reflecă la tot ce-ar putea el să-i facă, la durerea pe care 
urma s-o îndure, acceptându-și, până la urmă, soarta, 
rugându-se să aibă puterea de a nu se da bătută. Își aduse 
aminte de Iisus și de tot ceea ce îndurase El răstignit pe cruce, 

dorind să poată îndura tot ceea ce avea să urmeze cu demnitate, 
cu supunere, gata să ierte acest biet suflet chinuit. 

Fu împinsă pe două trepte, ce apăruseră în calea ei pe 
neașteptate, după care pătrunse într-o încăpere întunecată. 
Ținând arma lipită de spatele ei, ca și până acum, el aprinse 
o veioză. 

Inima ei se făcu mică în secunda în care dădu cu ochii de 
spațiul acela strâmt, care pe vremuri fusese o sufragerie. 
Încăperea era plină de noroi din pricina vremii capricioase, a 
paraziților și a neglijenței de care aceasta avusese parte ani la 
rând. Mirosul de putreziciune se simțea peste tot, iar lângă 
peretele cel mai îndepărtat al camerei, așezat pe un scaun, cu 
membrele inferioare legate de picioarele metalice și cu mâinile 
la spate, se afla Billy Ray Furlough. Era gol-pușcă, legat la 
ochi și cu o bandă adezivă lipită peste gură. 

— Nu! strigă ea, cu o voce înfundată, din cauza benzii 
lipite deasupra buzelor. 

— La dracu’! Agresorul ei o ocoli, dezlipind banda de 
deasupra buzelor cu o mișcare rapidă, moment în care ea 
vomită. 

Cum era posibil? Tată Ceresc, nu! 

Ea plângea în hohote, complet distrusă. 

Nu! Nu! Nu! 

Lacrimile îi șiroiau pe obraji. Ea continuă să vomite și nu 
băgă de seamă că agresorul o părăsise, că traversase linoleumul 
zdrenţuit, postându-se lângă unicul ei copil. 

Pe toți sfinţii, cum aflase monstrul acesta? Ce voia de la 
ea? Gâfâind și tuşind, ea îl privi pe mascatul care o sechestrase, 
observând cât de mândru stătea acesta lângă fiul ei. 

Ea nu putea permite una ca asta. Indiferent ce ar fi pus la 
cale mintea aceea bolnavă nu-l va lăsa să-i facă rău fiului ei, 
băiatului pe care ea îl dăduse spre adopţie cu mulţi ani în 
urmă... 

— Nu face asta, îl imploră ea. Cere-i iertare lui Dumnezeu 
Şi nu mai păcătui, 

— Nu eu sunt păcătosul, zise el, scoțând eșarfa cu care era 
legat la ochi Billy Ray. 

Billy Ray întoarse spre ea o privire sticloasă şi ea își 
dădu seama că el suferise foarte mult. Nu se uită la trupul lui 
gol, ci în ochii lui întunecaţi, la fel ca ai tatălui său, un băiat 
pe care îl cunoscuse în tinerețe și care murise cu mulți ani în 
urmă. 

— Vă cunoașteţi, zise răpitorul cu o voce gravă şi 
satisfăcută, și spre groaza ei, ea observă că fiul ei o recunoscuse. 
O spunea expresia chipului său, teama că secretul ei fusese 
deconspirat, într-un fel sau altul. Mama și fiul. 

Ooo, Sfântă Fecioară. 

— Amândoi trăind în minciună. 

Billy Ray îşi întoarse privirea spre agresor și Maria observă 
că expresia lui era alta, furia animându-i nările, ochii 
îngustându-se, să-și dea seama că se pregătea să comită un 
gest prostesc, un gest periculos. Ea nu putea permite așa ceva. 

Trebuia să facă ceva ca să-l salveze. Chiar dacă pentru 
asta ar trebui să ucidă. Crima era un păcat mortal... sufletul 
ei urma să putrezească în iad. 

Perfect, așa să fie. 


Billy Ray, prefăcându-se că e încă legat și dezorientat, nu 
reușea să-și ia ochii de la femeia care-i dăduse viață. De ce 
se afla aici? Psihopatul reușise, până la urmă, să o răpească 
pe călugărița Maria Montoya, cea care-l adusese pe lume, 
lăsându-l apoi în grija unor părinți care fuseseră mult prea 
proști pentru a înțelege noţiunile de bază ale geneticii. 

Iat-o aici, îmbrăcată doar în cămașă de noapte, părând 
bătrână, obosită, speriată, cu rozariul atârnat la gât, buzele ei 
mișcându-se în tăcere. El presupuse că ea recita acum în minte 
toate rugăciunile, la fel de vechi ca şi rozariul de la gâtul ei. 
Fără îndoială că spera în intervenţia divină. 

Ea. Călugărița. Mama lui. 

Târfa. 

Ascunzându-se sub veșmintele sacre. 

Făcând pe pioasa. 

El o ura, dar și mai mult îl ura pe individul acesta care 

voia să-i ucidă cu o armă ce semăna suspect de mult cu una 
dintre armele colecției lui, Rugerul placat cu nichel și platină, 
pe care el îl păstra sub scaunul din faţă al Mercedesului. 

Psihopatul se întoarse cu spatele pret de o secundă. În 
clipa aceea, Billy Ray trecu la actiune. Se repezi înainte, având 
picioarele dezlegate şi mâinile libere. Cu o forță despre care 
el jură că venea de la Dumnezeu, înfipse cu toată puterea 
unealta „Ultra“ a fabricii Pomeroy în pieptul atacatorului, în 
clipa în care acesta se întoarse cu faţa spre el. 

Sângele țâșni. 

Călugăriţa ţipă, repezindu-se asupra atacatorului său. 

Răcnind, psihopatul izbi cu patul armei în obrazul lui 
Billy Ray. Durerea se răspândi în craniul acestuia. Nasul îi fu 
fracturat. Billy Ray căzu pe spate, pierzând controlul asupra 
uneltei „Ultra“. Intenţionase să-l înjunghie de mai multe ori la 
rând, până ce bărbatul acela avea să-și dea duhul, dar palmele 
lui erau alunecoase din pricina sângelui, și intervenise şi 
călugărița, încercând să se interpună între ei doi, atacându-l 
cu mâinile goale. 

Nu! 

Într-o fracțiune de secundă, uriașul acela, cu masca ridicată 
din pricina asaltului călugăriței, cu arma lui Billy Ray înfiptă 
în continuare în pieptul său, o dădu la o parte pe sora Maria, 
susținând-o şi vârându-i arma între degetele tremurătoare... 


Sora Maria oftă din adâncul inimii. O s-o oblige să-l ucidă 
pe Billy Ray? Nu! 

Ea se luptă cu bruta, plângând și țipând, dar psihopatul 
era puternic — mult prea puternic. El îndreptă arma spre inima 
lui Billy Ray şi apăsă pe trăgaci... 


Billy Ray sări înapoi, încercând să se ferească. 

Poc! 

Rugerul slobozi glonțul. 

Durerea explodă în pieptul lui Billy Ray. El clipi. Apoi 
întepeni, în vreme ce sângele i se revărsă pe gură. Văzu cum 
psihopatul răsuceşte încheietura mâinii sorei Maria, până ce 

aceasta începu să strige. Cu încetinitorul și totalmente uimit, 
văzu cum bărbatul lipeşte pistolul de tâmpla femeii, după care 
apasă pe trăgaci. Cutremurându-se, Billy Ray închise ochii şi 
se rugă până ce moartea veni să-l răpească de pe această 
lume. 


Călugăriţa se prăbuși în bratele lui. Cu grijă, el îi aşeză 
trupul peste al predicatorului, lăsându-i îmbrățișați, mamă şi 
fiu, două firi atât de diferite. 

Durerea îi ardea trupul. Privi spre cuțitul care era și acum 
înfipt în pieptul lui, şi asta-l umplea de furie. Nemernicul ăla 
îl înjunghiase. Din fericire, lama lovise o coastă, aşa că rana 
era dureroasă, dar nu-i răpise puterile. Avea de gând să scoată 
cuțitul de-acolo, dar mai târziu, când va fi departe de aici. 
Nu-și putea permite să lase și mai multe urme de sânge în 
încăperea aceea. 

Fusese un prost. Acţionase neglijent. Nu crezuse că 
predicatorul acelea putea fi chiar atât de inventiv. Se uită în 
jos, spre cadavrul bărbatului. Oare cum reuşise să se dezlege? 
La lumina lanternei, observă cum scaunul fusese tărât spre 
maldărul de haine. Prin urmare, reverendul se târâse ușor prin 
întreaga încăpere, reușind, cine ştie cum, să scoată arma albă 
din buzunar, dezlegându-se, după care așteptase? De ce nu 
fugise? 

Poate că pierduse noțiunea timpului? 

Nu se așteptase ca răpitorul să se întoarcă? 

Ori își dorise să devină un erou, simțindu-se invincibil, 
din moment ce făcea parte din „echipa lui Dumnezeu“, așa 
cum declarase în nenumărate rânduri. Ipocritul. 

Satisfăcut de felul cum îi aranjase pe cei doi, el ridică 
capul călugăriţei, îi scoase rozariul de la gât și-și băgă repede 
biluţele sacre în buzunar. Apoi luă arma. Rugerul lui Furlough, 
placat cu nichel și platină. 

leși afară fără să facă zgomot. Dându-și seama că pantofii 
erau stropiţi cu sânge, se opri pe trepte pentru a-i curăța, după 
care se duse la Mercedes și deschise portbagajul. Găsi cutia 
de prim ajutor, o luă, încercând să nu ia seama la durerea 

puternică din piept și porni pe aleea lungă, spre docul ai cărui 
piloni erau afundaţi în mocirlă. Barca cu vâsle se afla tot acolo 
unde o lăsase cu câteva ceasuri în urmă. Se urcă și, folosindu-se 
de lumina lanternei, se uită la arma albă care ieșea în afară 
prin costum. Verificând conținutul trusei de prim ajutor, 
descoperi câteva bucăţi de tifon şi un leucoplast steril. 
Deocamdată era suficient. Strângând din dinţi, el extrase cuțitul 
din rană. Sângele începu să se scurgă şi el îl opri cu ajutorul 
tamponului de tifon. Desfăcu rapid toate cele cinci pachete de 
tifon, așeză fâşiile una peste alta, după care le fixă cu 
leucoplast. Rana sângera și îl durea nespus, însă nu fusese 
perforat niciun organ vital. De data asta avusese noroc. Ținând 
lanterna în dreptul ei, privi atent la arma albă, marca Pomeroy, 
o armă de buzunar pentru domni, care purta inscripția „Ultra“. 

Fir-ar al dracului! 

ÎI ura pe Billy Ray, dar și pe Asa Pomeroy. Pentru ei doi, 
totul se terminase. 

Clăti lama în apă, spălă arma, după care o aruncă în cutia 
de prim ajutor. Lângă „Ultra“, aşeză rozariul şi revolverul. 
Apucă în grabă una dintre vâsle și începu să vâslească spre 
locul unde își ascunsese camioneta, la mai puţin de două mile 
distanță de biroul preotului. 

Trebuia să se miște repede. Zorii aveau să sosească peste 
doar câteva ore, iar el voia să [ie departe de proprietatea lui 
Billy Ray Furlough în momentul în care cadavrul acestuia va 
fi descoperit. 

În afară de asta, planul lui nu era nicidecum pe sfârșite. 

Nu dispunea de timp suficient, cugetă el, afundând vâsla 
în apă. Durerea din pieptul lui era intensă, dar el o ignoră. 

Astăzi, trebuia să se ocupe de alte câteva persoane. 

Zâmbind cu cruzime, el continuă să vâslească în întuneric. 
Becul micuţ al lanternei îl ghida în aceste ape bine cunoscute. 
Surprinse ochii unui aligator care trecea înot pe lângă barcă, 
iar în secunda în care scană malul cu privirea zări un oposum 
și nişte ratoni care se uitau după el. El inspiră, vâslind cu 
mare precizie, aşa cum făcea în copilărie. 

Când i se dăduse voie. 

Când fuseseră ridicate restricţiile... 

Strânse din dinţi, gândindu-se ce mult se schimbuseră toate. 
Când făcuse cunoștință cu ea. Buzele lui se schimonosiră, ca 
și cum ar fi adulmecat un miros neplăcut. 

Ea, cu râsul ei vesel, cu vocea scăzută, cu voinţa ei de 
fier. O femeie minionă, în ciuda tocurilor înalte pe care le 
purta întotdeauna. O frumuseţe fragilă, care-i făcuse pe bărbaţi, 
chiar şi pe cei de vază, să se prosterneze la picioarele ei. 

De la bun început, ea schimbase lucrurile. Nu se mai 
vâna în extrasezon, nimeni nu mai stătea treaz până noaptea 
târziu, nu se mai mânca în faţa televizorului, nu „se mai auzea 
zgomotul acela asurzitor al basului“ și nu se mai recitau 
melodii dezgustătoare, violente și scârboase“. 

El strânse vâslele în palme. 

Ea, cu cățelul ei zglobiu și mititel, cu caii ci scumpi... 

Zâmbetul se transformă într-un rânjet baljocoritor, în vreme 
ce el cântări ironia întregii întâmplări: câinele călcat de cal, 
murgul „lustruit“ retrăgându-se din calea şarpelui, aruncând 
femeia-călăreţ din șa; femeia-amazoană căzând şi lovindu-se 
într-un pietroi cu vârful ascuţit. Până în momentul în care 
ceilalți începuseră să se agite, căutând-o, vulturii deja se 
adunaseră deja ciucure în jurul ei. 

Astfel că acum el putea inspira profund aerul greu al 
golfulețului, ascultând ţârâitul insectelor în păpuriș, privind la 
luna care răsărea pe cerul întunecat, străpungând apa sălcie. 
Ea nu reușise să-l oprească. 

Îşi conduse ambarcaţiunea spre malul golfulețului. Sărind 
din barcă, o trase la mal, ancorând-o în stufăriş. 

Scoţțându-și cizmele şi înlocuindu-le cu espadrilele din 
rucsac, trase de câteva ori aer în piept, după care inspiră din 
nou, ceva mai profund. Durerea era suportabilă. Înghesui cutia 
de prim ajutor în rucsac, după care porni spre partea opusă a 
drumului de țară, îndreptându-se spre fermă. Apoi traversă 
aleea șerpuitoare și o porni în fugă spre locul unde-și parcase 
camioneta. 

Totul decursese excelent. 

Până în momentul în care Billy Ray Furlough fusese gata 

să-l învingă, iar călugăriţa aia... cine ar fi zis că femeia aceea 
umilă și dulce va avea îndrăzneala să-l atace? Ca o ursoaică, 
reflectă el, reamintindu-și de avertismentul tatălui lui înainte 
de a-și lua carabinele și a porni pe drumul acela lung către 
munţi. Să nu te interpui niciodată între o ursoaică-mamă și 
puiuţii ei. Orice ar fi. Dacă faci greșeala asta, atunci împușc-o. 
Repede. Înainte ca ea să aibă ocazia să te jupoaie de viu! 

De două ori în timpul fugii sale, trecu pe lângă el un 
vehicul. De două ori se aruncă la marginea drumului, în șanț, 
rămânând întins acolo, până ce luminile farurilor dispăruseră 
în noapte. Abia apoi, el o lua din nou la fugă. Rana din piept 
îl durea. Era conștient că sângera din nou, și-și reprimă o 
sudalmă în secunda în care își aminti cum fusese păcălit de 
preot. 

Cum de fusese posibil aşa ceva? El avea un IQ de geniu. 
Billy Ray Furlough nu era decât un exaltat, un fost atlet care 
alesese să-și domolească furia, folosindu-se de acel mijloc 
care putea părea o pioșenie plină de pasiune. Corecţie: Billy 
Ray Furlough era acum un om pasional care murise. 

Camioneta era tot acolo unde o lăsase: la restaurantul al 
cărui patron era, de multe ori, chiar el. Localul funcţiona 
non-stop. Aici obișnuiau să se oprească camionagiii pentru a 
bea o cafea și pentru a mânca o plăcintă; seara se servea bere 
și lichior puternic alcoolizat. Lumea îi ştia numele, și nimeni 
nu se mira dacă camioneta rămânea acolo mai mult decât el. O 
parca întotdeauna între celelalte vehicule şi materiale 
prefabricate, înghesuite în zona respectivă. De fiecare dată, își 
făcea apariția, fie trecând prin spatele restaurantului, unde se 
afla barul, fic prin faţa acestuia. Se asigura că fusese văzut la 
un interval de două ore şi ceva. Oamenii îl ştiau ca vânător şi 
pescar, un bărbat care își parca întotdeauna mașina acolo când 
avea chef să joace. Mulţi îl necăjeau, fiindcă nu-l văzuse nimeni 
cu vreun cerb sau măcar cu niste rațe în rucsacul de vânătoare, 
sau cu vreun pește în năvod. El făcea mereu haz de ironiile lor 
şi îi cinstea cu un rând, mărturisindu-le clienților obișnuiți ai 
localului că îi plăcea cel mai mult să se afle în mijlocul naturii. 

Ei îl credeau un constructor independent — un zidar de doi 
bani şi presupuneau că în multe rânduri trecuse prin situația 
de şomer. 

Nimeni nu-i adresa prea multe întrebări, iar „acoperirea“ 
funcţiona perfect. 

Privi în jur. Camioneta era învăluită în întuneric, un 
întuneric intens, chiar și partea de est a bolţii cerești fiind slab 
luminată. El își descălță rapid pantofii de tenis, își dezbrăcă 
costumul de scafandru, sub care purta o pereche de blugi. 
Tifonul era îmbibat cu sânge. Îmbrăcă o cămașă albastră de 
bumbac, încheie nasturii din dreptul pansamentelor, și-și puse 
pe deasupra haina bleumarin din nailon. 

Îşi acordă o clipă nepreţuită pentru a-și reveni. Apoi cobori 
din camionetă, se opri să cumpere un ziar și se prefăcu absorbit 
de citirea titlurilor articolelor, în timp ce intra în restaurantul 
plin până la refuz cu șoferi de camion care băuseră deja prima 
ceașcă de java pe ziua aceea. Îi făcu semn chelneriței roșcate, 
știind că aceasta era gata să iasă din schimb, după care ocupă 
un scaun și ceru cafea, ouă cu şuncă bine rumenită și biscuiţi. 

Așteptându-și micul dejun, încercă nu se gândească la 
crimele pe care le comisese, neputând să intre, momentan, în 
starea aceea tranzitorie dintre trezie și somn, când el se lăsa 
pradă încântării, simțind cum aceasta i se scurge bubuind prin 
vene, reamintindu-și cum sfârșiseră cu toţii. Nu, nu încă... 
avea nevoie să fie lucid. Trebuia să-și îngrijească rana, dar, 
deocamdată, nu era momentul, nu până nu-și punea bine la 
punct „acoperirea“, asigurându-se că toată lumea îl văzuse 
luându-și micul dejun. 

Analizând prima pagină, observă că toate comentariile 
referitoare la Asa Pomeroy şi Gina Jefferson erau tipărite în 
josul paginii, deoarece fotografia lui Luke Gierman, din pricina 
înmormântării, se afla în partea de sus a paginii. Celelalte 
articole erau tipărite în restul paginilor publicaţiei. 

- Un psihopat în toată regula, zise un camionagiu din 
partea locului care-și luase omleta. El bătu cu degetul pe pagina 
de ziar, trecând spre separeul său favorit. Cei din anturajul lui 
declaraseră că îl cheamă Hank. De-abia aştept să-l prindă pe 

cretinu” ăsta şi să-l aranjeze. El aprobă, înfundându-și șapca 
de camionagiu pe cap. Mdda, de-abia aștept clipa asta. 
Ascultam întotdeauna Nemultumirile lui Gierman. Nu pot să 
sufăr că acum colegul lui, cum naiba-l cheamă? 

Maury Taylor, imbecilule, zise el în gând, înălțând din 
umeri. 

— Maury, așa îl cheamă. Un jegos, tipul. Vrea să devină 
cineva pe spinarea lui Gierman. Dracu’ să-l ia. El își frecă 
falca țepoasă. Nu ştiu de ce, dar îl detest. 

— Mdda, zise el, chiar în momentul în care i se pusese în 
față farfuria cu ouă, şuncă și aperitive. 

— Îmi pare rău pentru gălbenușul spart, zise chelnerița. 
Avem o bucătăreasă nouă. E în regulă? 

Nu! 

— Pot să-ți aduc altele. 

Nu face aşa ceva. Nu-ti acorda prea multă atenție. 
Zâmbește şi prefă-te că n-are nimic dacă bucătăreasa e o 
nepricepută. 

— Sunt foarte bune, zise el. 

— Sigur? Nu-i mare lucru să pregătim altele. 

- E OK. Iisuse, cucoană, mai slăbeşte-mă! spuse el în 
gând. 

— Ei, atunci, o să-ţi ofer o bucată de plăcintă. E din partea 
casei. Proaspăt scoasă de la cuptor. 

El aprobă, iar Hank îl bătu pe spate. 

— Poftă mare. 

— Şi ţie, zise el, deranjat de impactul palmei. De-abia 
dacă putea să respire. Sprâncenele stufoase și cărunte ale lui 
Hank se apropiară una de alta, deasupra ramelor groase ale 
ochelarilor. 

— Hei, ce-a” păţit acolo? întrebă el, arătând cu degetul său 
gros spre cămașă. Te-ai tăiat în timp ce te rădeai? Hank pufni 
în râs, dar râsul părea nenatural. 

Privi în jos. Pe cămaşă apăruse o pată roșie. 

Raţionă cu viteza sunetului. 

— M-a atins ferăstrăul cu lanţ, ieri, când încercam să tai 
nişte crengi. 

- Iisuse, omulte, puteai să te faci bucăţi. Trebe’ să ai 
mare grijă cu chestiile astea. 

— Ai pus punctul pe „i“. El aprobă, prefăcându-se rușinat, 
fiindcă nu fusese în stare să mânuiască cum trebuie o unealtă. 
M-am dus la o clinică de urgenţă ca să-mi pună copci, dar 
cred că va trebui să merg din nou acolo, 

— Sigur că da, ar fi mai bine să te duci. Hank se încruntă, 
dădu scurt din cap, în semn de aprobare, după care își ridică 
șapca, își aranjă părul și și-o trase din nou pe ochii după 
aceea. Ne mai vedem. 

El își încheie fermoarul jachetei, mâncând la repezeală, 
dar având grijă să nu se atingă de partea cu gălbenușul risipit. 
Ca să-i facă în ciudă chelneriței înfulecă patru bucăţi de 
plăcintă, și o cu cafea, după care lăsă pe tejghea suma potrivită 
pentru consumaţie și încă cincisprezece la sută sub formă de 
bacșis. 

În tot acest timp, îl blestemă în gând pe Billy Ray 
Furlough. 

Dar nemernicul își primise răsplata, nu-i așa? 

Zorii se iviră în timp ce el traversă orașul, îndreptându-se 
spre partea din spate a sanatoriului „A noastră Doamnă a 
Virtuţilor“. Camioneta înaintă sărind peste hârtoapele și 
hopurile unui drum părăsit, care altădată făcea legătura cu o 
fermă, abandonată și ea de multă vreme. Parcă înăuntrul 
hambarului, se strecură printr-o gaură a gardului, traversă apoi 
o alee care ducea la o intrare privată, situată sub una dintre 
arcadele corpului principal al clădirii. 

Odată intrat înăuntru, străbătu mulțimea labirintică a 
coridoarelor, până ce ajunse la „apartamentul lui“, cel pe care-l 
cunoștea de foarte mult timp și pe care pusese stăpânire. 
Folosindu-se de lanternă, merse la o fostă sală de operaţie, 
scotoci prin sertare și găsi câteva bandaje. Își descheie nasturii 
jachetei, după care îndepărtă tampoanele de tifon îmbibate cu 
sânge. Hemoragia aproape că se oprise, sângerarea nemaifiind 
atât de abundentă. Dacă nemernicul acela n-ar fi reușit să-l 
înjunghie, lama ar fi produs o simplă zgârietură, care nu ar fi 
sângerat, de la bun început, atât de tare. 

Își curăţă rana cu grijă, folosindu-se de apa rece care 
curgea la duş. Stoarse puţin gel dintr-un tub cu cremă 
antiseptică, pe care-l luase din cutia de prim ajutor a 
reverendului. Apoi deschise pachetele de vată sterilă și le 
aplică direct peste rană. Fixă bandajul cu leucoplast, după 
care își pansă toracele cu bandaj „Ace“, uitat într-unul dintre 
sertare. Locul acela părea pregătit să-și preia funcţia, ca și 
cum uşile sale s-ar fi închis abia cu o zi în urmă. 

După ce termină, își cără rucsacul în camera sa şi aprinse 
lumânările. Desfăcu secreterul, după care înșiră noile sale 
comori. Rozariul şi revolverul aveau să stea împreună, în 
aceeași nișă, cu mărgeluțele acelea rubinii, înfășurate pe țeava 
armei 337 confecționată din nichel placat. 

Apoi îşi plimbă degetele pe suprafața celorlalte comori — 
ceasul, inelul, cruciulița din aur și portofelul pentru bancnote 
bătut în diamante... Colecţia creștea văzând cu ochii, dar el 
mai avea de parcurs un drum lung. Pusese cele șase articole 
sub cheie, dar mai avea nevoie de încă opt... toate aparținând 
unor persoane speciale, una dintre ele fiind aleasa. 

Deschizând un album, el cercetă fotografiile vechi — 
spitalul, personalul, pacienţii, călugărițele. Mai existau și alte 
câteva fotografii, dar unii dintre protagoniști nu apăreau în 
grupurile zâmbitoare. O parte din misiunea lui era aceea de a 
găsi fotografii ale acestora. 

Făcuse o alegere înțeleaptă, gândi el. Își perfecţionase 
planul ani de zile. Cei paisprezece, atât bărbaţii, cât și femeile, 
nu se căiseră. Într-un fel se aleseseră singuri, nu? 

El își plimbă degetul peste chipurile celor pe care-i 
însemnase cu creion roșu, după care se uită în sus, deasupra 
secreterului, de unde-l privea atent din fotografia înrămată, 
Faith Chastain. El se gândi la ea și la întâlnirile lor secrete, 
petrecute cu mulți ani în urmă.... 

Apoi ascultă huruitul conductelor vechi, adulmecând 
aroma mucegaiului, a morții și a întunericului și gândindu-se 
la ceilalți... În minte revăzu detaliile fiecărei crime, momentul 
acela pur, sentimentul copleșitor al puterii, acel extaz sexual 
incredibil... 

O să se ascundă. 

O să se odihnească. 

Câteva ceasuri sau, probabil, câteva zile. 

— Dar nu pentru multă vreme, jură el, privind la fotografia 
lui Faith. Nu pentru multă vreme. 

Ay se întinse și deschise un ochi. Razele soarelui se 
stecurau printre storuri, formau pete de lumină peste cuvertura 
șifonată, dedesubtul căreia detectivul Montoya respira 
profund. Unul dintre brațe era aruncat deasupra capului, 
buzele lui fiind deschise atât cât să poată respira. Părul lui 
negru era răvăşit, conferindu-i o înfățișare adolescentină, în 
comparaţie cu figura serioasă pe care o adopta de obicei. 

Rememorând noaptea precedentă, în care făcuseră 
dragoste, ea zâmbi. Cuibărindu-se aproape de el, îi înconjură 
mijlocul cu braţele. 

— Ai o jumătate de oră la dispoziţie ca să încetezi. 

— Eşti treaz. 

— Foarte, zise el pe un ton scăzut. 

Printr-o mişcare rapidă, el se răsuci pe partea cealaltă, 
strivind-o cu greutatea trupului său. O privi în ochi, după 
care o sărută, începând să-i mângâie trupul într-un mod intim, 
atingând acele zone care generau pasiune. Câteva minute 
mai târziu, ea se alătură jocului său, explorându-se unul pe 
celălalt, redescoperind pasiunea nopții trecute, care îi stăpânea 
ȘI acum. 

Ea i se dărui și, în timp ce făcea dragoste, ea nu se mai 
gândi, cuprinsă fiind de pasiunea care o copleșea, sub forma 
unor valuri adânci și arzătoare. Totul se petrecu atât de rapid, 
încât îi tăie răsuflarea, rămânând surprinsă de disperarea cu 
care îi răspunsese. 

Mă îndrăgostesc de tine, gândi ea, dar nu lăsă ca vorbele 
să prindă viaţă. Nu. Se bucura de bărbatul acesta, îi plăcea să 

facă amor cu el, dar nu era îndrăgostită. Nu avea de gând să 
confunde pofta trupească cu iubirea... Da, ținea la Montoya. 
Îi plăcea. Mult. Dar nu era neapărat vorba de iubire. 

Mai târziu, când respiraţia lor căpătă un ritm ceva mai 
normal, Montoya ridică ochii și-l zări pe Ansel care îi privea 
de pe raftul bibliotecii. 

— Perversule, mormăi Montoya. 

— Poate că ia notițe. 

El rânji, dându-se jos din pat, căutându-și blugii pe care 
îi îmbrăcă. 

— Îmi răsfeţi privirea, glumi ea. 
— Poate că mai târziu, vei putea să mai arunci o privire. 
— O să ţin minte, domnule detectiv. 
— Mi se pare corect. El îşi luă arma, care se afla pe măsuța 
de toaletă, și şi-o vâri la brâu. Ce părere ai dacă pregătesc eu 
cafeaua? 
- Mmmm. Abby se întinse leneș. Pare o idee perfectă. Ea 
își scutură capul, dându-și părul la o parte de pe faţă. Și să dai 
drumul și cățelei, da? 
— Mdda, așa voi face. După ce-ţi voi aduce ţie ziarul și un 
trandafir cu coada lungă. 

Ea îl urmări ieşind din cameră, atentă la torsul lui 
musculos. 

M-aş putea obişnui cu asta, cugetă ea, lăsându-se pe spate 
între perne, și privind spre tavan. Îşi muşcă buza inferioară, 
retrăind cu ochii minţii clipele lor de pasiune. Cât de minunate 
fuseseră acele momente. 

Hershey intră în cameră și sări în pat fără să aștepte nici 
cea mai mică invitaţie. 

— Bună, fetiţo, ce faci? Aşezându-se pe pat ca într-o postură 
de yoga, Abby mângâie căţeluşa. Cu o săritură ușoară, Ansel 
ateriză la capătul patului. Pisoiul păstră o distanţă apreciabilă 
față de căţea, dar se așeză pe pernă, lângă Abby, și începu să 
toarcă. 

Auzind cum uşile de la dulap erau deschise şi închise, 
strigă: 

— Cafeaua e în dreapta aragazului, pe raftul de sus. 

Urmară alte bocăneli. Apoi, auzi uşa din spate 
deschizându-se şi trântindu-se cu zgomot. 

— E pierdut. Mai bine mă duc să dau o mână de ajutor, 
băieţi. Îşi îmbrăcă la repezeală capotul și o porni desculță 
spre bucătărie, acolo unde Montoya tocmai descoperise 
cafeaua. Măi, ce detectiv deștept. 

— Ai grijă, o avertiză el, făcând o grimasă. Tot tipu’ cu 
arma am rămas. 

Ea oftă ușor, amintindu-și că 38-ul lui Luke dispăruse. 

— Ai nevoie de o mână de ajutor? întrebă, așezându-se pe 
scaunul de la bar. 

— Cred că mi-am regăsit-o. 

— Sigur? 

Ochii negri sclipiră amuzaţi, iar ea descoperi că adora 
felul în care părul îi cădea pe frunte și blugii pe șolduri. 

— Ai fost afară? întrebă ea. 

El aprobă. M-am uitat sub fereastra spălătoriei, ca să văd 
dacă există urme de pași sau orice alt indiciu care să confirme 
prezența hoțului. N-am descoperit nimic, dar o să sosească 
aici o echipă de la laborator, pentru a lua amprente și a verifica 
încă o dată zona. 

— Nu e nevoie de comiterea unui infracţiuni? 

— Tu vei sesiza dispariția armei, iar eu o să „trag câteva 
sfori“. După aceea, o să-ți instalezi un sistem de alarmă. 

- Mă ocup deja de asta, zise ea. Cea mai rapidă programare 
pe care am reușit s-o obţin a fost pentru săptămâna viitoare, 
când va veni cineva s-o monteze. 

— Încearcă la All-Security. Pomenește-le numele meu. 

— Şi acolo ai pile? 

— Miguel, fratele meu, lucrează la All-Security. De ani de 
zile. Sunt sigur că te poate servi. El măcină cafeaua și, în 
clipa în care huruitul aparatului se potoli, Hershey lătră scurt 
și se îndreptă spre ușa de la intrare. 

Se auzi clinchetul soneriei. 

— Musafiri? întrebă el, privind spre ceas. La ora opt? 

— Nu știu. Ea își înnodă cordonul capotului şi se apropie 
grăbită de ușă. Privind printre lamelele storurilor, o văzu pe 

Zoey care se uita la ea. Valizele erau înşirate pe verandă, iar 
automobilul închiriat fusese parcat pe alee, în spatele 
Mustangului lui Montoya. 

— Era şi timpul! zise Zoey, ducând cu ea o valiză pe 
rotile, servieta laptopului și o geantă voluminoasă, imediat ce 
Abby deschise uşa. Hershey începu să se agite în jurul 
picioarelor ei, ca și cum n-ar fi văzut-o de luni de zile pe sora 
lui Abby. 

— Salut, fetițo. Zoey se aplecă și mângâie căţeluşa, după 
care se ridică. Ce e cu maşina aia? E Mustangul tău, nu-i așa? 
Ai renunțat în sfârşit la bătrâna ta Honda? Sau ai moştenit una 
din mașinile lui Luke sau... Sirul vorbelor se opri în secunda 
în care îl zări pe Montoya, îmbrăcat doar cu blugii uzaţi, arma 
de la şold fiind cât se poate de vizibilă. Ea stătea în picioare 
sub arcada care despărțea livingul de bucătărie. Ooo... uuuau. 
Îşi întoarse privirea către sora ei, își drese vocea și constată 
cu voce tare; Un bărbat înarmat? 

— Zoey, zise Abby, simțind cum obrajii i se înroșesc ușor 
Şi întrebându-se unde aveau să ducă toate astea. Ţi-l prezint 
pe detectivul Reuben Montoya. E un polițist înarmat, iar 
Mustangul îi aparține. Se uită la Montoya, arătând spre Zoey. 
Montoya, sora mea Zoey. 

Zoey se apropie şi dădu mâna cu Montoya. 

— Eu, ahh, cred că am nimerit într-un moment nepotrivit. 

Ochii negri ai lui Montoya sclipiră, iar el îi aruncă lui 
Abby o privire complice, după care făcu cu ochiul. 

— Se putea și mai rău, crede-mă. 

— Ooo... Zoey părea invidioasă. 

Imagini cu ei doi făcând amor se iviră rapid în mintea lui 
Abby. Şi-o închipui pe Zoey „topită“ după Montoya, interesată 
de noul ei partener... El nu e noul tău partener, Abby, își 
reaminti ea cu hotărâre. Străduindu-se să surâdă, rezistă 
tentaţiei de a-l lua pe detectiv de brat. 

— Cred că sora mea nu are nevoie, momentan, și de alte 
informaţii. 

— Dă-mi mie astea. El luă bagajele lui Zoey, ducându-le 

în cel de-al doilea dormitor al casei, ca și cum ar fi cărat o 
viață întreagă bagajele oaspeților în casa lui Abby. 

Zoey înălță din sprâncene, neputând să-și ascundă un 
zâmbet larg. 

- Oo, Abby. El e... 

— E unul dintre detectivii care anchetează moartea lui 
Luke, zise Abby, întrerupând deducţiile lui Zoey. 

Ea păru surprinsă. 

— Şi stă aici, cu tine? Cu fosta soție? Nu e ceva cât se 
poate de interzis? Eu am urmărit emisiunile referitoare la crime, 
și polițiștii nu au niciodată de-a face cu rudele victimelor, 
pentru că asta ar putea compromite mersul anchetei. Ochii ei 
verzi o priviră pieziș. Cu toate astea, nu te condamn. 

Avertizându-și soara din priviri, Abby rosti scurt: 

— Detectivul Montoya pregătea cafeaua, nimic mai mult. 
După cum arăţi, precis i-ar prinde bine o ceașcă. 

— Ai pus punctul pe „i“. A fost cea mai păcătoasă călătorie 
pe care am făcut-o vreodată. Cea mai groaznică, pe cuvânt. 
De la Seattle la Dallas am stat între un copil grăsuț, o mămică 
stresată și un tip uriaș care abia dacă a încăput în scaunul 
dinspre culoar. Ba chiar m-am dat într-o parte, ca el să poată 
juca șah pe computer. Apoi am stat o vreme în Dallas, iar 
zborul de legătură a fost şi mai rău. Au apărut probleme 
tehnice, nu aveau spaţii pentru cutii, nu aveau mâncare... 
apropo de asta, tu ce ai de mâncare? 

Montoya își făcu din nou apariția. Zâmbea, fiind evident 
că surprinsese ultima parte a conversaţiei. 

— Ce e? 

— Nimic, o linişti Abby. O porniră toţi trei spre bucătărie, 
în vreme ce Hershey țopăia înaintea lor. 

— O glumă doar de voi știută? întrebă Zoey. De când — 
Zoey arătă cu degetul de la Abby la Montoya — sunteţi 
împreună? 

— Nu e vorba de o glumă a noastră, ci mai degrabă de 
faptul că amândoi știm cât de limitate sunt... abilităţile mele 
culinare. Abby ocoli cumva întrebarea lui Zoey, deschizând 

ușa unuia dintre dulăpioare. Prin urmare, am pâine prăjită și... 
unt de alune. 

— E fără grăsimi? 

Abby se uită spre sora ei. 

— E unt de arahide, Zoe. Conţine grăsimi din belșug și... 
Ea roti borcanul în așa fel încât sora ei să poată citi cantităţile. 
... e cât se poate de gras. Conţine bucăţi de arahide. Nu e din 
cel fără grăsimi. 

— O să mănânc din el. Din cauza mesei servite în avion, 
s-ar putea să ieși în pierdere. 

Montoya pufni în râs. 

— Văd că te cunoaște deja cât se poate de bine, mormăi 
Zoey. În vreme ce Montoya turnă cafeaua în cești, ea se cocoță 
pe unul dintre scaunele fără spătar. Sincer, o să mănânc puţin 
unt, după care mă duc să mă întind în pat și să-mi pun o 
mască de plante. Trezește-mă cu un ceas înainte de 
înmormântare. O să mă pregătesc într-o clipă. 

- E programată la ora unsprezece. Abby găsi o jumătate 
de pâine în frigider, se asigură că aceasta nu avea urme de 
mucegai, și puse două felii în prăjitorul de pâine. 

— Perfect. O să dorm puţin înainte de înmormântare și 
după aia mai vedem ce facem. Ea privi în ceaşca de cafea. Nu 
sunt nerăbdătoare să ajung acolo. 

Nici eu, îşi zise Abby. 

Din sufragerie se auzi soneria unui telefon. 

— E al meu, zise Montoya, ieșind repede din încăpere. 

Sorbind din cafea, Zoey îl urmări cu privirea. 

— Drăguţ fund are. Se uită cu atenţie la sora ei. De fapt, 
tot ce posedă e foarte drăguţ. Ochii ei căpătară o strălucire 
aparte. Ar fi trebuit să-mi spui. 

— Totul a început de curând. Adică, de foarte puțin timp. 

Zoey se uită lung la ținuta lejeră a lui Abby și la părul 
ei nearanjat. 

— Mie mi se pare că ești cât se poate de „prinsă“. 

Lui Abby nu-i plăcu insinuarea. 

— Aşa cum spuneam, e ceva „recent“. Nu știm cât de... 
implicaţi... suntem. 

— Nu-l lăsa să-ți scape, Abs, tipul e într-adevăr atrăgător. 
Sorbi din ceaşcă. Dar nu știu ce să spun despre profesia lui. 

— Nu am de gând să mă mărit cu el, Zoey. Pur și simplu, 
suntem... Ce erau ei? Nu avem o relaţie ... Nu ne vedem cu 
regularitate. 

- Mmm. Zoey mai sorbi o gură de cafea. Nu te 
învinovăţesc... câtuși de puțin. 


— Cum adică „lipsește“? întrebă Montoya, alarmat. 

Maica superioară oftă. 

— Adică am căutat peste tot, prin clădire, pe afară. Sora 
Maria nu e nicăieri. Patul ei arată ca și cum ar fi dormit în el, 
e nearanjat, iar ea... pur și simplu, a dispărut. Îmi pare rău că 
te deranjez, dar ea mi-a vorbit atât de frumos despre tine și 
mi-a spus că, în caz că va păţi vreodată ceva, tu să fii prima 
persoană pe care o voi apela. 

El se îmbrăcă cât ai clipi, în timp ce vorbea. 

— Cine a văzut-o ultima dată? 

— Cred că eu am fost aceea. 

— Unde? 

— La ușa camerei ei, înainte de liturghie, am trecut pe 
hol... și... o, dragul meu. 

— Vin imediat acolo, o linişti Montoya. Fiorul rece al 
groazei îi făcea tâmplele să pulseze. 

— Nu permiteţi nimănui să intre în camera ei şi nici să 
aibă acces pe hol, în preajma dormitorului său. Ajung într-o 
jumătate de oră. 

Termină de îmbrăcat, după care intră grăbit în bucătărie. 
Abby ridică privirea de la felia pe care tocmai o ungea cu unt 
de arahide. 

— Trebuie să plec. El nu avea timp de explicaţii, dar ea 
arăta atât de bine în halatul de baie de culoare albă, încât el 
nu se putu abțţine să nu o strângă în brațele sale şi s-o sărute 
apăsat. Să încui bine ușile, zise el, în timp ce ieșea. O să te 
sun mai târziu. 

— Bine. 

Zoey rămase cu felia de unt în fața ei, fără s-o mănânce. 

— Doamne, Abby, șopti ea. E al naibii de seducător și 
pasional. 


— Aţi căutat peste tot? întrebă Montoya încercând să-și 
păstreze sângele rece. Stătea pe scaun în biroul maicii 
superioare, o cameră mare, lambrisată, dotată cu șemineu și 
cu un birou lung, ale cărei ferestre aveau vedere spre mănăstire. 

— În întreaga mănăstire. În toate locurile pe care le 
frecventa. Femeia, având jumătate din greutatea mătușii sale, 
împlinise deja optzeci de ani. Avea o piele ridată, ochelari și 
ochii albştri, la fel ca cerul lunii iunie. Ridurile din jurul gurii 
erau adânci, dar mintea îi functiona bine. După cum știe toată 
lumea, sora Maria obișnuiește să facă plimbări solitare. Eu 
am avertizat-o că nu e bine, că trebuie să fie însoţită de cineva, 
dar... Ea oftă și clătină încet din cap, făcându-și semnul crucii. 

- Împrejurimile le-aţi cercetat? 

— Doar pe cele din jurul mănăstirii. Dar l-am rugat pe 
domnul DuLoc să cerceteze şi mai departe. 

— Lawrence DuLoc, nu? Grădinarul? îşi aminti Montoya. 

- Da. 

— De când timp lucrează pentru mănăstire? 

— De ani de zile... mai mult de zece, sunt sigură de asta. 
O să verific documentele. 

— Puteţi face asta? 

- N-am avut niciodată probleme din pricina lui. 

— Locuiește aici? 

- Da, într-o căbănuţă, situată la căpătul proprietăţii. Dar să 
știți că domnul DuLoc a fost un dar de la Dumnezeu. Ochii îi 
sclipeau şi ridică puţin bărbia, ca și cum el ar fi ofensat-o. 

— Va trebui să-i verificăm pe toţi cei care au de-a face cu 
mănăstirea, pentru a o putea găsi pe sora Maria. Sunt sigur că 
dumneavoastră doriţi să cooperați fără rezerve. 

Buzele ei se îngustară şi mai mult. 

— Bineînţeles, domnule anchetator Montoya, dar e datoria 
mea să-i apăr pe cei care lucrează și trăiesc aici. 

— Îi vom apăra împreună. Se ridică. Pot vedea 
dormitorul ei? 

Bătrâna călugăriţă își scoase ochelarii de pe nas, și aceștia 
rămaseră la gâtul ei, atârnând pe un lanţ. Apoi ieşi din spatele 
biroului și-l conduse pe Montoya pe coridoarele clădirii, până 
la cel de-al doilea etaj. Baricadase ușa cu ajutorul a două 
scaune, astfel că o deschise fără a folosi cheia. 

— Dormitorul nu era încuiat? 

Ea ridică privirea spre el. 

— Aici nu e nevoie de așa ceva. 

— Nu a fost nevoie până aseară. 

El cercetă cu privirea camera micuță. Patul era așezat 
într-un colţ, cuverturile erau mototolite, iar așternuturile atârnau 
spre podea. Stomacul lui se strânse, imaginându-și lupta mătușii 
sale. Uşa de la dulap rămăsese întredeschisă, înăuntru 
zărindu-se câteva piese de vestimentaţie — lenjerie şi haine de 
stradă. Fereastra îngustă era și ea întredeschisă, briza uşoară 
strecurându-se înăuntru. 

— N-aţi atins absolut nimic? 

— Nu. Călugărița Rebecca, cea care merge în fiecare 
dimineaţă să-și facă rugăciunile, a ciocănit la uşa ei. Cum nu 
a răspuns nimeni, a intrat înăuntru. Văzând că sora Maria nu 
era în cameră, a venit să mă cheme. Apoi am mers să ne 
facem rugăciunile, gândindu-ne că ea va veni mai târziu, dar 
nu s-a întâmplat aşa. Băgând de seamă că nu a venit să ia 
micul dejun, am început să o căutăm cu mai multă seriozitate. 
Am vorbit cu toată lumea, dar nu o mai văzuse nimeni după 
despărțirea mea de ea — adică în jurul orei opt seara. Cum 
v-am mai spus, ea nu a declarat și nici nu a făcut nimic care 
să dea de înțeles că ar avea vreo problemă. După aceea, v-am 
căutat la telefon. Mi-a dat numărul dumneavoastră în caz de 
urgenţă. 

Oficial, el nu putea face absolut nimic până ce nu se 
scurgeau douăzeci și patru de ore de la dispariţia mătușii sale. 
Cu toate astea, se plimbă în perimetrul mănăstirii, discutând 
în mod neoficial cu câteva dintre maici, care erau prietenele 
mătușii lui, care îi arătară câteva coridoare și încăperi ale 
clădirii pe care călugărița Maria o considera căminul ei de 
aproape patruzeci de ani. 

Furia îi arse măruntaiele. Ea nu fusese în siguranţă într-o 
mănăstire de maici — locul care se transformase în sanctuarul 
ei în momentul în care propria sa familie o alungase. 

— O cunoșteaţi foarte bine pe mătușa mea, zise el, privind-o 
atent pe maica superioară, care-l însoţise până la mașină. 

— La fel de bine ca toată lumea, presupun. 

— Eraţi aici când s-a alăturat Ordinului? 

— Da. Ea zâmbi cu timiditate. Sunt aici de foarte mulţi 
ani. Cred că maicile ceva mai tinerele mă consideră un soi de 
dinozaur. 

El o măsură pe femeia aceea subțirică. 

— Probabil că știți motivul pentru care mătuşa mea a venit 
aici. 

Ea ridică din sprâncenele sure, în vreme ce buzele sale i 
se strânseră. 

— Formăm o comunitate mică şi unită. Cred că între noi 
există extrem de puţine secrete. 

— Toată lumea are secrete. 

Ea ezită, apoi spuse: 

— Şi ele trebuie să rămână ceva intim, împărtășit doar cu 
Dumnezeu. Știu că a avut un fiu. 

Ajunseră la locul unde Montoya își parcase maşina. El 
deschise portiera, însă nu se urcă la volan. 

— Eu nu ştiu dacă dispariţia mătușii... a sorei Maria are 
vreo legătură cu fostul sanatoriu, dar aș vrea să arunc o privire 
asupra registrelor acestuia. Vreau să aflu cine a lucrat acolo, 
cine a locuit şi cine a venit în vizită, cu regularitate. 

Privirea ei se aspri. 

— Sanatoriul e închis de foarte mulţi ani. 

— Pe mine mă interesează registrele. Probabil că acestea 
au fost păstrate. 

— Informaţiile acelea sunt confidenţiale. 

— Voi aduce un ordin judecătoresc. Nu trebuie decât să mi 
le predati, pentru a le folosi la momentul potrivit. Se uită cu 
calm la femeia aceea minionă. Nu știu cum și nici de ce, dar 
sunt de părere că acele două duble asasinate petrecute de 
curând au, într-un fel, legătură cu fostul sanatoriu. Informaţiile 

cuprinse în aceste registre m-ar putea ajuta s-o găsesc pe 
mătuşa mea. El se simti oarecum vinovat fiindcă la scurtă 
vreme după conversaţia sa cu sora Maria, când el îi solicitase 
anumite informaţii, aceasta dispăruse. Eu i-am solicitat nişte 
informaţii, dar mi-a spus că sunt confidenţiale. Acum a 
dispărut. Oare există o legătură între cele două momente? 
Habar nu am. Dar trebuie să aflu. 

— Mai exact, ce anume cauţi? 

El fu surprins de intuiţia ei. 

— Vreau să aflu ce i s-a întâmplat în realitate lui Faith 
Chastain. 

Pe fruntea ei apărură câteva linii. 

— Nu ştiu dacă... 

— În plus, trebuie să o găsesc pe sora Maria. 

Ea își feri o secundă privirea, după care spuse: 

— O să văd ce pot face. În ciuda aparențelor, nu sunt o 
relicvă prăfuită. Înţeleg foarte bine în ce lume trăim și care 
sunt metehnele ei. Dar, ca și tine, trebuie să respect un anumit 
protocol. 

— Vă mulţumesc. O să revin cât de curând. Din drum, o 
sună pe mama lui, solicitându-i numărul de telefon al tuturor 
rudelor, pentru a afla dacă unii dintre ei o văzuseră pe Maria. 
Apoi îl sună pe fratele său, Miguel, la All-Security, 
explicându-i că avea nevoie de cineva care să se deplaseze de 
urgenţă la casa lui Abby Chastain din Cambrai, pentru a-i 
monta un sistem de alarmă. 

— Hei, Reu, avem comenzi pentru o lună întreagă, se plânse 
Miguel. Am deschis o filială nouă, iar lumea ne sună înnebunită 
din pricina ucigașului acela nebun care bântuie pe străzi. Când 
îți merge ţie din plin, la fel mi se întâmplă şi mie. 

— E ceva important. 

— Toţi sunt importanți. 

— Îu rămân dator. 

— Deja îmi ești dator, pe viaţă. Cine e doamna, apropo? 

— O prietenă care s-ar putea să fie în pericol. 

Miguel chicoti, iar Montoya îl auzi aprinzându-și tigara. 

— O prietenă nouă? 

— Mda. 

— Era şi timpul să ai o altă prietenă, zise Miguel. OK, o 
trec prima pe lista săptămânii viitoare. Dă-mi adresa. 
Aşteaptă... să iau ceva de scris. 

Imediat ce reveni pe fir, Montoya îi oferi lui Miguel cât 
mai multe informaţii posibile, după care îi pomeni de dispariția 
Mariei. 

— De la mănăstire? 

— Așa se pare. 

— Doamne, în ziua de azi nu mai poţi fi nicăieri în 
siguranță. Făcu o pauză. Totuşi, o vei găsi, nu? Şi ea va fi vie 
Și nevătămată. 

— Sper. O să verific pe la verii noștri, la cunoscuţii ei. 
Mamei i-am spus deja. Vorbim mai târziu, să-ţi spun ce am 
aflat. Închise chiar în secunda în care încetini la unul dintre 
semafoarele din Cartierul Francez. Soarele își trimitea razele 
pe străzi și alei, străpungând perdeaua subțire de ceaţă. 

Era sâmbătă și vremea era deja caldă, așa că Montoya 
deschise geamul. Pe trotuare, oamenii înaintau în grupuri, 
traversând pe zebră sau neregulamentar. El bătu ritmul în 
volan, neliniștit. Nimeni şi nimic nu părea să se grăbească. 
Mississippi își vedea de cursul său, mirosul apei fiind pregnant, 
în ciuda aromelor preparatelor coapte la cuptor şi a cafelei, pe 
care le adulmecai în preajma restaurantelor. 

Oprindu-se la un alt semafor, observă doi bărbaţi, cu un 
mers extrem de țantoș care traversau strada. Fusese și el ca 
acești pierde-vară, își zise, observând bluzele care le atârnau 
mai jos de fund, privindu-le mersul săltat și nepăsător. Dacă 
nu și-ar fi propus singur „să facă ceva serios“ cu viaţa sa și 
nu să aleagă atletismul, așa cum își dorea mama sa, poate că 
nu ar fi ajuns la colegiu şi nu ar fi devenit niciodată detectiv. 
Trecură şi trei fete îmbrăcate în bluze strâmte, mulate. Capetele 
băieţilor se răsuciră, ca trase de o sfoară. Unul dintre ei spuse 
o replică pe care fetele n-o luară în seamă. 

Jocul trebuie să continue, îşi zise Montoya, privind la 
ceas. Trecu de Jackson Square și pe lângă Catedrala St. Louis, 
ale cărei turle spiralate se înălțau spre bolta cerului pe care, 


390 


în momentul acela, se zăreau fuioare de ceaţă. Unii împingeau 
cărucioare cu copii, alţii își plimbau câinii, unii râdeau, alții 
își făceau cumpărăturile, părând că nu realizează că viețile le 
sunt puse în pericol, că ucigașul umbla liber pe străzi, că 
seninul dimineţii nu era decât o mască a întunericului și a 
faptelor teribile. 

Trebuie să-l opreşti. Eşti un politist talentat, ştii că aşa 
este, așa că adulmecă-i ascunzătoarea şi salveaz-o pe Maria. 
Pentru Dumnezeu, Montoya, găseşte o solutie, avansează. Nu-l 
lăsa pe nemernicul ăsta să ucidă iar. 

Parcă în stradă, în apropierea secției de poliție, și intră 
grăbit înăuntru. La etajul doi, dădu nas în nas cu Lynn 
Zaroster. 

— Salut, zise ea, scoțându-și geaca și agățând-o pe spătarul 
scaunului de la biroul ei. Ai auzit vestea? Billy Ray Furlough 
a dispărut. 

El îngheță. 

— Glumești. 

— Nu. Soţia sa a completat deja plângerea, deși credem că 
ultima persoană care l-a văzut a plecat de la proprietatea sa 
abia după ora opt. Se pare că reverendul și soția sa nu dorm 
împreună; el locuiește, de obicei, în biroul de acasă. Nu au 
trecut cele douăzeci și patru de ore regulamentare, dar, având 
în vedere recentele asasinate, am acționat deja. Brinkman și 
Conway sunt acolo, împreună cu un agent FBI. 

— La dracu’, zise Montoya, simțind că i se face greață. Și 
mătușa mea a dispărut. De la mănăstire. 

- Poftim? 

— Mătușa mea e călugăriță. Ultima dată a fost văzută aseară 
în jur de ora opt. 

— Oo, Doamne. Mă duc acolo. 

— Am fost eu deja. 

— Nu ești în toate mințile. Nu poți investiga dispariţia 
unei rude... 

— Nu a fost ceva oficial, îi tăie el elanul. Sunt primul 
membru al familiei care a fost anunţat și din întâmplare sunt 
şi poliţist. Da, am pus câteva întrebări. Da, am luat notițe. 

Mda, am verificat dormitorul și i-am spus maicii superioare 
să nu se atingă nimeni de el şi de zona apropiată acestuia. 
Cred că va trebui să colaborăm cu cabinetul șerifului local. 

Încruntându-se, ea își îmbrăca deja jacheta. 

— Şi, în plus. te-ai gândit că o vom găsi pe mătușa ta în 
compania lui Billy Ray Furlough. 

— Yin şi Yang, zise Montoya. 

Zaroster îi aruncă o privire ciudată. 

— Explică-te. 

— Fii atentă la cele două perechi de victime. Fiecare era 
opusul celuilalt. Femeia e aşezată în așa fel, încât să apară în 
postura de ucigaș, complet îmbrăcată, în total contrast cu 
cealaltă victimă. Simţi acru în gură. Și tot aşa s-ar putea 
întâmpla și în cazul mătușii și a lui Billy Ray Furlough. 
Amândoi au de-a face cu biserica, unul într-un mod straniu și 
ostentativ; celălalt, femeia, alegând să devină călugăriță, pentru 
a trăi în liniște şi pace cu credinţă în Dumnezeu. 

— Ce-s astea? Principiile Taoismului sau o altă filosofie a 
Orientului? 

— Habar nu am. 

Ea își vâri micul Glock în teaca de pe șold. 

— Poate că a venit vremea să elucidăm misterul. 


Înmormântarea fusese un supliciu. Abby și Zoey stătuseră 
într-una dintre stranele din spate, alături de tatăl lor și de 
Charlene, ascultându-l pe preotul care-l ridicase în slăvi pe 
Luke. Unii plânseseră şi câţiva dintre prietenii apropiaţi ai 
decedatului subliniaseră că acesta fusese un om de-a dreptul 
minunat. Ea îi recunoscuse pe unii dintre colegii lui de la 
WSLJ, pe câțiva amici, de care nu mai știuse absolut nimic 
după divorţ. 

Montoya fusese și el prezent, supraveghind mulţimea, din 
apropierea treptelor din faţa bisericii, în clipa în care cei 
prezenţi se pregătiseră de plecare. Alte grupuri așteptaseră 
afară şi câțiva reporteri, purtând microfoane, vorbeau în fața 
camerelor tv. 

Abby şi Zoey petrecuseră aproape două ore în compania 
tatălui lor și a lui Charlene, până ce, după ce se uitase de mai 
multe ori la ceas, în mod intenţionat, cea de-a doua doamnă 
Chastain insistase că trebuiau să plece, conducându-și 
îndatoritor soțul bolnav până la Cadillacul ei. Zoey și Abby 
o ajutaseră să-l așeze pe Jacques şi să vâre scaunul cu rotile 
în portbagajul spațios al mașinii. 

— Atenţie la vopsea, spuse Charlene, iar Abby observă 
cum Zoey strânge din dinţi. În drum spre casă, ea mormăi: 

— Mi-a venit să-i lovesc aripa blestematului ei de Caddy 
cu marginea scaunului cu rotile. Cine crede ea că a cumpărat 
mașina aceea? Ce scorpie! Zoey își rezemă tâmpla de geamul 
Hondei lui Abby. 

— Nu e vina ei că tata se află într-o stare atât de gravă. 

— Mda, în fine, în fond, a semnat pentru un viitor pe care 
nu-l cunoștea. Cum se spune: „la bine și la rău“. Abby nu 
replică, iar Zoey oftă. OK, sunt supărăcioasă, recunosc. Nici 
somnul nu-mi va umbri buna dispoziţie debordantă. 

Abby râse. 

— Ce s-a întâmplat? mormăi Zoey. 

— Debordantă? Scutește-mă. 

Zoey șuieră a nemulțumire. 

— Poate că ai dreptate. 

Căscând, descoperi un pulover pe bancheta din spate, 
așa că îl luă de acolo pentru a-l împături și a-şi sprijini capul 
de el și apoi de geam. 

— Mmm, mult mai bine... 

— Poţi să te culci, eu sunt atentă la drum. 

— Nu mi-ai zis nimic despre iubitul tău simpatic. 

— Nu e iubitul meu. 

— Înainte puteai să mă duci de nas. Ea căscă din nou. Stii, 
când un bărbat rămâne peste noapte, pregătește cafeaua și te 
sărută cu foc înainte să plece — de obicei, înseamnă că e 
iubitul tău. 

— Ai văzut cum se uita la multimea adunată la 
înmormântare? 

— Asemenea lupului pregătit să atace. În vreme ce mașina 
înaintă rapid pe autostradă, Zoey aranjă din nou puloverul şi 
închise ochii. Abs? 

— Mmm? Abby privi în oglinda retrovizoare, după care 
acceleră. 

— Nu m-am culcat niciodată cu Luke, înţelegi? 

— Zoey, chestia asta e o minciună şi amândouă suntem 
conștiente de lucrul acesta. 

— Mă refer la perioada care a urmat căsătoriei voastre. 
Ştiu că tu ai impresia că am făcut-o, dar să știi că nu-s chiar 
atât de josnică. Zoey deschise un ochi, și-și privi sora. Nu 
ți-aș face așa ceva, înțelege. Niciodată. Nu știu ce ţi-a spus 
Luke, dar după ce tu ai rostit bine cunoscutul „Da“, eu am 
spus „Nu fac asta“. „Niciodată.“ Şi m-am ţinut de cuvânt. Cât 
despre ce s-a întâmplat înainte de nuntă, da, recunosc, așa a 
fost, și tu știi deja. Dar după căsătoria voastră, totul s-a 
terminat. 

— De ce îmi spui chestia asta tocmai acum? 

— Fiindcă Luke nu mai poate minţi. Nu te mai poate păcăli. 
Ea oftă, răsucindu-și atât de tare gâtul, încât acesta pocni. 
Faptul că m-am culcat cu Luke nu a fost ceva cu care să mă 
mândresc, înţelegi? Am simţit că relaţia a avut întotdeauna 
ceva „putred“. Dar acum trebuie să-ţi spun adevărul. Luke a 
venit adesea la mine, dar nu i-am dat deloc atenţie. L-am 
considerat atrăgător, bineînţeles, dar el era soțul tău. Ea ezită. 
Crezi că mai există șanse ca noi... să uităm ce a fost și s-o 
luăm de la capăt? 

Abby ezită, privind apoi spre Zoey. Oare putea fi chiar 
atât de simplu? 

Luke era mort. Se terminase. Atunci de ce să nu-şi vadă 
de viaţa ei? 

— În regulă, Zoey, zise ea în cele din urmă. S-a făcut. 

tii, am vrut să afli de la mine, zise Montoya, 
îndreptându-se cu mașina către secţie. Nu reușise să stea de 
vorbă cu Abby la înmormântare, așa că o sunase imediat ce 
i se ivise ocazia. Sora Maria a dispărut. 

— Poftim? 

El sesiză neliniștea din vocea ei. 

— Mi-am dat seama că nu știai. 

— Nu, zise ea, vorbind tare, fiindcă legătura telefonică era 
foarte proastă. 

— Dar cel mai supărător e că a dispărut și Billy Ray 
Furlough. 

— Ooo, Dumnezeule. 

— Nu ştiu dacă au fost răpiți de autorul precedentelor 
asasinate, dar, oricum ar fi, e grav. 

— Ooo, nu, şopti ea. Îmi pare rău. 

— Mda, și mie. Singura lui dorință era ca mătușa să fie 
găsită în viață. Strânse degetele pe volan, simțind un gol în 
stomac, în clipa în care reflectă la varianta opusă. L-am sunat 
pe fratele meu, Miguel, care lucrează la compania de securitate. 
Te vor strecura și pe tine pe listă. 

— Multam. 

— O să vin și eu, dar nu știu exact când. Sora ta e cu tine? 

— Da. Plănuiește să stea câteva zile. 

— Perfect, ai făcut rost de un câine de pază. 

Abby pufni în râs. În ciuda proastei sale dispoziţii, 
Montoya zâmbi ușor. 

— Nu-l uita pe Ansel, pisoiul-alarmă, zise ea. 

— O, da. Amicul meu. El o coti pe Chartres Street, în 
apropiere de Jackson Square, acolo unde un grup de turiști se 
opriseră pentru a asculta formaţia de jazz care cânta lângă 
cutia deschisă a chitarei. 

— Lui Ansel îi e dor de tine, zise ea, iar el mârâi. 

— Spune-i că sentimentul e reciproc. El își imagină expresia 
ei ușor ironică și licărul din privirea sa aurie și se simți ceva 

mai bine decât se simţise din momentul în care aflase de 
dispariţia mătuşii sale. Presupun că nu ai dat peste revolver? 

— Deocamdată nu, zise ea. Tonul ei deveni brusc serios. 
Dar nici nu l-am mai Căutat. 

— Nu-mi place deloc chestia asta. 

— Stiu. 

Cu cât se gândea mai mult la arma care dispăruse, cu atât 
își făcea mai multe griji pentru ea. 

— O să încerc să trec pe acolo mai târziu, dar dacă apare 
ceva, să mă anunti. Dacă sesizezi ceva ciudat. 

— Așa voi face, zise ea. 

E] închise telefonul, simțindu-se vulnerabil. Nu era vorba 
doar de dispariția mătușii, ci îşi făcea griji pentru siguranța 
lui Abby. Era suficient de îngrijorat, încât, imediat după 
plecarea surorii sale, dacă alarma nu avea să fie montată, o 
să-i ceară să se mute cu el, în casa lui din oraș. 

În secunda în care aprofundă ideea, gândindu-se la 
motivele care o secondau — își dădu seama că mai mult decât 
s-o ştie în siguranță, dorea să se culce cu ea. Alungă rapid 
acest gând. În primul și în primul rând, îl preocupa siguranța 
ei. În adâncul inimii lui, simțea că ea se află cumva în pericol, 
și nu voia cu niciun chip să pățească ceva rău. 

Recunoaste, omule, îl sâcâi vocea subconștientului, re 
îndrăgosteşti de ea. Maxilarele lui se încordară, în timp ce 
opri ca să evite nişte pietoni care traversau neregulamentar. 
Ultima dată când te-ai îndrăgostit de o femeie, nu ai fost în 
stare s-o salvezi. Tot talentul tău de polițist a fost inutil. 

— Nemernicul dracului, mormăi el printre dinţi, 
apropiindu-se de secţia de poliţie. Era doar o chestiune de 
timp pentru a dovedi că dispariţia mătușii avea legătură, într-un 
fel, cu cele două duble asasinate. 

Parcă mașina și o porni pe jos spre secţie. Voia să 
conecteze camera foto la computer şi să scoată fotografiile 
făcute la înmormântarea lui Gierman. Apoi, urma să le compare 
cu cele realizate la slujba de pomenire a lui Courtney LaBelle. 
Înmormântarea acesteia avea să aibă loc a doua zi, după ora 
nouă, iar el intenţiona să se amestece iar prin mulțimea celor 

îndoliaţi. Cu siguranţă ucigașul avea să apară și el, pentru a 
se delecta cu durerea acelor oameni. El se va strecura printre 
rude și poliţişti, retrăind clipele asasinatului. 

N-ai decât să vii, nemernicule, îşi zise el, urcând treptele 
spre cel de-al doilea etaj, te aştept. 


— Ai primit o scrisoare anonimă în care scria. „Vino acasă, 
Hannah are nevoie de tine“? repetă Abby, privindu-și sora ca 
și cum ar fi fost complet nebună. Se aflau la masă, într-un 
restaurant de pe Charles Avenue, situat nu departe de Academia 
Sacred Heart. 

Zoey avusese ideea ca ele două să folosească transportul 
în comun, „scăpând astfel de stres“, după ce trăsese un pui de 
somn de două ore. Abby şi-ar fi dorit să stea acasă. Era obosită 
și secătuită sufletește după înmormântarea lui Luke. În același 
timp, voia să afle, în sfârșit, „secretul“ legat de ziua morţii 
mamei lor, secret pe care îl cunoșteau, după toate aparențele, 
Zoey și tatăl ei, iar Zoey îi promisese că-i va povesti tot ce 
ştia. 

În cele din urmă, Abby se urcase în mașină împreună cu 
sora ei. Ajunseră în oraș și luară autobuzul care le duse pe 
bulevardul mărginit, de-o parte și de alta, de stejari, până la 
casa aceea liniștită, construită în stil victorian, transformată în 
restaurant. Era la prima oră a serii. Se așezaseră la o masă 
situată în apropierea ferestrei, acolo unde vederea panoramică 
asupra grădinii dădea la iveală luminiţele albe ce sclipeau în 
mijlocul unei vegetaţii bogate. În timp ce chelnerița le adusese 
un bol înalt plin cu sticksuri, Zoey aruncase bomba legată de 
scrisoarea pe care o primise. 

— Uite, am adus-o cu mine. Zoey se aplecă, scotoci prin 
geantă și scoase dinăuntru un plic mare alb. Ştampila era din 
New ORLEANS, dar plicul nu avea trecute datele și adresa 
expeditorului. 

Cu toate că afară era cald, Abby simţi un fior rece pe șira 
spinării. 

— Şi nu ţi s-a părut ceva straniu? 
— Ba da, oarecum. Zoey luă un sticks. 

— Ba e foarte straniu, Zoey. Singura care îmi spunea 
Hannah era mama. 

— Ei, e clar că nu ea a fost cea care a expediat-o. 

— Exact. Atunci, cine a făcut-o? Cine și-a dorit ca tu să 
vii aici? 

— M-am gândit că poate ai trimis-o chiar tu. 

— Glumești. 

— M-am gândit că, probabil, vrei să mă aduci aici fără să 
trebuiască să-ţi calci pe orgoliu. Zoey înfipse sticksul într-un 
cubuleţ de unt. 

— Dacă aș fi avut nevoie de tine, te-aș fi sunat. Ştii asta. 

- Atunci, poate că... habar nu am... poate că tata e autorul. 

— Tata? Abby luă scrisoarea şi o flutură în faţa ochilor lui 
Zoey. Şi cum a dus-o la poștă? 

— Poate a rugat-o pe Charlene. 

— Şi de ce nu s-a semnat? De ce atâta osteneală? Nu ar 
fi fost mai bine să dea un telefon? Ştii, cum procedează orice 
om normal. 

— Chiar că nu-mi dau seama, se apără Zoey, dar ridurile 
provocate de îngrijorare se iviseră deja între sprâncene. Știi 
ceva? Nu e momentul să-ți faci griji pentru așa ceva. O să 
vorbim despre asta mai târziu. Ea smulse hârtia din mâna lui 
Abby și o puse în plic chiar în clipa în care chelnerița reapăru 
la masa lor. 

— Sunteţi gata? întrebă ea pe un ton amabil. Era plinuţă, 
cu bujori în obraji şi pregătită să preia comanda. Ea o privi pe 
Abby şi spuse: sau vă mai trebuie câteva minute ca să vă 
decideti. 

Zoey, care între timp aruncase o privire pe meniu, zise: 

— Eu vreau un bol cu salată, cu creveţi, ceapă caramelizată 
și sos de brânză... oh, şi poate îmi aduceţi și o ceașcă cu supă 
concentrată. 

Chelnerița se întoarse spre Abby, al cărei apetit dispăruse 
pe neaşteptate. Când intrase în restaurant îi era o foame de 
lup, iar acum stomacul ei se transformase într-un ghem. Cine 
o trimisese pe Zoey aici? 

— Abby? zise Zoey, privindu-le pe rând pe ea și pe 
chelneriţă. Stii ce-ţi doreşti? 

Îmi doresc să pun capăt acestor nedumeriri... şi secrete. 

Uitându-se pe meniu, Abby încercă să se concentreze. 
Oare își imagina sau clienţii de la mesele din apropiere 
renunțaseră să mănânce, holbându-se la ele? Fii tare, Abby. 
Nu e cazul să faci scandal. Vei afla totul. Prin urmare, Zoey 
a primit o scrisoare în care s-a folosit cel de-al doilea nume 
de botez, în aceași săptămână în care ti-a dispărut revolverul 
şi în care au fost asasinați câtiva oameni. Mâinile îi tremurau, 
așa că ea și le împreună în poală. 

— Poate că mai avem nevoie de câteva minute, zise Zoey. 

Abby o privi repede, după care comandă primul fel de 
mâncare pe care-l zări în meniu. 

— Doresc o salată de spanac cu creveţi la grătar. Cu sosul 
casei. 

Așteptă plecarea chelneriței. După care o fixă pe Zoey cu 
o privire furioasă. 

— Ar fi trebuit să-mi vorbeşti acum câteva ore despre 
scrisoare. 

— Am aşteptat să se termine povestea cu înmormântarea. 

— Ai știut că asta o să mă supere? 

— Că o să te supere și mai tare. Zoey privi ostentativ în 
tavan, acolo unde paletele ventilatoarelor încercau să alunge 
căldura. 

Abby nu mai dorea să ocolească tema. 

— Deci, când ai de gând să-mi povestești ce s-a întâmplat 
în ziua când a murit mama? 

Zoey fixă cu privirea masa. 

— Zoey! Abby se aplecă spre ea. 

Zoey închise ochii, scuturând ușor din cap. Apoi expiră 
ușor, luându-și paharul cu ceai îndulcit. 

— Bine... N-ar fi trebuit să-ţi spun... 

— De ce? Ce s-a întâmplat? Cine ţi-a cerut asta? 

— Medicii. Medicii care te-au îngrijit, Abby. Cei la care ai 
fost imediat după ce a murit mama. 

În capul lui Abby se porni un vârtej. Ea îşi strânse 
genunchii cu palmele. 

— Spune-mi, îi ceru ea, simțind cum inima era gata să-i 
stea în loc. 

Sesizând reacţia lui Abby, Zoey fu gata să se răzpândească: 

— Poate că nu e locul potrivit. 

— Spune-mi! zise Abby, și mai încordată. 

— Bine, bine... Se pare că în ziua aceea tu ai avut un soi 
de „pierdere de memorie“. Din cauza traumei emoţionale. Tata 
a stat de vorbă cu doctorii care te-au consultat după moartea 
mamei și au zis că nu e ceva neobișnuit. E vorba de amnezia 
emoțională. O parte din memorie revine după un anumit timp 
sau nu revine deloc. Bău o gură de ceai. 

— Ca în cazul meu. 

— Exact. 

— Şi, în ultimii douăzeci de ani, niciunul dintre voi nu s-a 
gândit că trebuie să aflu și eu? 

— Ni s-a spus că ar fi mai bine să nu afli, zise ea simplu. 

— Dar au trecut două decenii! Furia îi arse măruntaiele, 
dar se strădui din răsputeri să o alunge. Bine, bine, ce era atât 
de diferit, Zoey? Ce lucru groaznic s-a petrecut acolo, încât 
eu l-am șters din mintea mea? Ce am dat uitării? 

— Nu știu, zise ea, buimacă. Ideea e că mintea ta nu 
funcționează la parametri normali. Chelneriţa le umplu din 
nou paharele cu ceai. Zoey aşteptă până ce fură iar singure. 
În ziua aceea nu voiai să te dai jos din mașină, Abby. Ne 
certam, vrând să hotărâm cine îi duce cadoul, dând cu banul. 
Tata era furios, fiindcă nu ne purtam frumos, și era și ziua 
mamei, dar și a ta, ştiu asta. Oricum, după ce am încheiat 
subiectul, tu ai ieşit din maşină înainte ca tata să oprească. Ai 
luat-o repede pe treptele din faţa intrării și ai dispărut pe ușa 
sanatoriului, înainte ca eu și tata să coborâm din automobil. 

Abby clip: des, amintindu-și asfinţitul acela sângeriu. 

— Nu eram afară? 

— Nu. Când mama a căzut pe fereastră, tu erai deja în 
salon. 

Zumzetul din mintea ei deveni și mai puternic. 

Candelabrele din restaurant păreau că-și pierd conturul. 
Luminiţele de afară sclipiră, transformându-se uşor în steluțe. 
Ea încercă să reînvie memoria acelei zile — amintirea aceea 
falsă — aşa cum se dovedise ea, în cele din urmă. Își aminti 
vag cum alergase înăuntru, în clădirea aceea învăluită în 
întuneric, trecând pe lângă un puști aflat într-un scaun cu 
rotile, și pe lângă o asistentă care mergea pe coridor, ducând 
o tăviță cu medicamente. Apoi urcase scările în fugă. 

— Îmi amintesc, murmură ea surprinsă. Chiar îmi amintesc. 

Zoey părea extrem de confuză. 

-— Da? 

- Da... 

Alergase glonț pe trepte, urcându-le două câte două, dând 
peste călugărița aceea. Trebuia să se grăbească. Ca să fie 
primul membru al micutei lor familii care urma să-i ureze lui 
Faith „La mulţi ani!“. Era ziua lor, una specială. Le aparținea 
amândurora, iar Abby, cu inima bubuindu-i nebunește din 
pricina efortului, de-abia aştepta să-i povestească mamei despre 
petrecerea organizată de Sadie Hawkins. 

Urcase din ce în ce mai sus. Ajungând în dreptul vitraliului 
cu Sfânta Fecioară de pe palier, urcase apoi și ultimele trepte 
care duceau spre etajul trei, nimerind pe un coridor gol și slab 
luminat. 

Respirând greu, Abby deschisese ușa salonului 307 și 
pășise înăuntru. 

— La mulți ani, mami... zisese ea, după care rămăsese 
locului, nemișcată, incapabilă să mai spună ceva. Faith se afla 
lângă fereastră, la mică distanță de patul răvășit. Avea bluza 
descheiată, cu sutienul atârnând neprins în copci, iar unul dintre 
sfârcuri îi 1eșise din cupă. Şi, în afară de asta, se afla în compania 
cuiva. Un doctor în halat alb, cu stetoscopul atârnat la gât și cu 
părul răvășit, se pregătea să se repeadă spre ea. 

In secunda în care uşa se izbise de perete, el se răsucise. 
Faţa lui era roşie, tâmpla i se zbătea, în vreme ce o privea 
furios pe Abby. 

— Nu știi că aici e un salon! Ar fi trebuit să baţi în ușă 
înainte să intri! 

— Dar... Abby, stând în dreptul dulapului, se uitase la 
mama ei peste umărul doctorului. 

Faith își încheia deja sutienul, și apoi nasturii bluzei, dar 
privirea îi era ațintită peste umărul doctorului, spre fiica sa. În 
ochii aurii ai lui Faith se citea frica. Ea spuse încetișor: 

— Te rog, nu... 

Mama ei voia ca ea să tacă. Să păstreze secretul. Iar 
Abby nu suflase nici măcar o vorbă. Niciodată. Nici măcar 
nu-și amintise că fusese acolo, în cameră. Acum tremura, 
simțind cu o limpezime surprinzătoare disperarea mamei. 

— Abby! Vocea lui Zoey răsună asemenea unei palme. 

Amintirea se făcu nevăzută încet, încet, iar Abby se trezi 
din nou în restaurant, cu salata pe masă, în fața ei. Zoey o 
privi nerăbdătoare, de pe partea opusă a mesei. Chipul ei livid 
îi oglindea neliniștea. 

— Chelneriţa te-a întrebat dacă vrei piper la salată. 

- Poftim? Abby se uită în jos, la movila de frunze de 
spanac în nuanţă verde-închis, la bucăţile oranj de mandarină, 
la boabele de fasole și la creveţii suculenți care așteptau 
cuminţi în farfuria din faţa ei. Era conştientă că se afla în 
restaurant, dar nu că-i fusese adusă comanda. Doamne, își 
pierdea minţile! La fel ca mama ei. 

Nu! 

Se uită rapid la chelnerița care ţinea bolul cu piper 
deasupra farfuriei şi se strădui să-i surâdă. Nu semăna cu 
Faith. Nu-ş: pierduse judecata. 

— Piper? întrebă chelnerița, probabil, pentru a patra oară. 

— Nu, mulțumesc, reuși Abby să îngaime, iar micuța și 
rubiconda chelneriţă, aruncându-i o ultimă privire, se duse la 
masa de alături. 

— Ce-ai pățit? şopti Zoey printre dinţi. Revino-ţi, ce 
Dumnezeu! 

— Îmi amintesc... Abby se aplecă peste masă, șoptind în 
aşa fel încât să fie auzită doar de Zoey. 

Zoey îşi aşeză încet pe masă cuțitul pentru unt. 

— Ce s-a întâmplat? 

— Nu era singură. 

— Da, știu, erai și tu acolo. 

— Nu, nu eram doar eu acolo, Zoe. În salon se afla un 
medic şi... și cred... O, Doamne, nu pot să cred, dar am 
impresia că tocmai abuza de ea. 

— Abuza de ea? Zoey se holbă la Abby de parcă și ea și-ar 
fi pierdut minţile. 

— Adică a violat-o. 

— Iisuse, Abbs! 

— Stiu, ştiu, dar, după câte îmi amintesc, bluza și sutienul 
ei erau desfăcute și... Ea avu o ezitare. Nu reușesc să-i văd 
fața, dar... Ea încercă, să dea timpul înapoi, să-şi amintească 
numele lui, dar acesta nu voia să se materializeze. Simţi o 
durere de cap care-i străpungea creierul. Ea inspiră profund, 
aplecându-se peste masă. Îţi duci aminte cine o trata atunci? 
Care era numele psihiatrului? 

— Au fost o grămadă de medici și de asistente. Uşor, ca 
și cum ar fi acționat după un anumit plan, Zoey vâri dinţii 
furculiţei în cutiuța cu sos, după care luă o frunză de salată 
și un crevete. Nu știu. Ea a avut parte de mai multe internări. 
Personalul s-a tot schimbat. 

— Ştiu asta, dar eu mă refer la ultima internare. Cine a 
tratat-o chiar înainte să moară? 

— Nu mai ţin minte, dar tata sigur își amintește. Ea clătină 
din cap. Însă tata e foarte slăbit. Nu vreau să-l implicăm în 
povestea asta. 

— Nu prea cred că avem altă soluție. Am senzaţia că 
doctorul acela, oricine ar fi fost, nu doar a abuzat de mama, 
ci e posibil să o fi ucis. 

— Ei, haide acum... Tu îl acuzi pe bărbatul acela de ce 
anume? De hărţuire sexuală și... omor? Crezi că el a aruncat-o 
pe mama prin fereastră? 

Abby strânse tare ploapele, încercând să ţină pe loc 
amintirea aceea alunecoasă, care fugea din mintea ei. 

— Mâine îi facem tatei o vizită. Să vedem ce știe. 

— Şi ce ai de gând să faci? întrebă Zoey, suspicioasă. 

— O să încerc să-mi amintesc mai mult. Ea își trecu 
degetele prin păr, privindu-și sora. Ar fi trebuit să-mi spui, să 

nu ţii cont de părerea medicilor. Aveam nevoie să aflu. Am 
nevoie să aflu. 

— Nimeni nu-și dorea ca tu să mai ai coșmarurile acelea. 

— Le-am avut fiindcă nimeni nu mi-a fost alături! 

— Bine, bine... 

Se lăsă o tăcere stânjenitoare. Abby roti furculita de-a 
lungul farfuriei. Ştia ce avea de făcut, dar nu era în stare să-i 
mărturisească și surorii sale. Zoey ar fi vrut să participe şi ea. 

Înarmată cu noi informaţii, Abby era sigură că, 
întorcându-se la sanatoriu, își va reaminti totul. Dacă intenționa 
să afle adevărul despre ceea ce i se întâmplase mamei ei, dacă 
voia să rupă acel coșmar legat de moartea acesteia, trebuia să 
facă o călătorie în timp... trebuia să intre cu forța în salonul 
307 al sanatoriul „A noastră Doamnă a Virtuţilor“. 

Doar așa va reuși să afle ce s-a întâmplat în realitate. 


Montoya împinse fotografiile pe colțul biroului său, se 
rezemă de spătarul scaunului și se frecă la ochii. Trecuseră 
multe ceasuri de când se afla în birou. Studiase fotografiile 
realizate la slujba ținută în amintirea lui Courtney LaBelle, 
apoi pe cele făcute, mai târziu, la înmormântare și, în cele din 
urmă, pe cele de la serviciul funerar organizat pentru Luke. 
La fel procedase și la înmormântarea lui Asa Pomeroy și a 
Ginei Jefferson. 

Deocamdată se alese cu un teanc de fotografii ale unor 
persoane neidentificate. El separase imaginile obținute, punând 
deoparte cele care înfățișau femei, după care le răsfoise pe 
cele ale bărbaţilor, până ce-i descoperi pe aceia care ar fi 
putut purta încălțări măsura 12. Dar și așa, era ca și cum ar 
căuta acul în carul cu fân. Cine putea garanta că ucigașul 
asistase la înmormântările respective? 

Chiar dacă psihopatul ar fi decis să participe, probabil că 
ar fi apărut deghizat... eventual în femeie. 

Frustrat, Montoya își trecu palma peste ceafă, ridicându-se 
pentru a-și îndrepta spatele. Avea prea multă energie pentru a 
sta ore în șir așezat în faţa biroului. 

Ei nu-l voiau în linia întâi, până ce nu aflau ce se întâmplase 

în realitate cu mătuşa sa. Era frustrant. Cine ar fi reuşit mai 
bine decât el să dea de urma Mariei? Ştia că nu ar fi fost 
corect, dar nici nu reprezenta o problemă. Nimeni nu-şi dorea 
mai mult ca el să-l găsească pe făptaș, așa cum nimeni nu-și 
făcea mai multe griji pentru Abby Chastain. 

— Drăcia dracului, mormăi el. 

Familia își pierduse minţile. Imediat ce se aflase de 
dispariția Mariei, fiecare unchi, mătușă şi văr îi telefonase cel 
puţin de două ori, fie căutând răspunsuri, fie împărtășindu-și 
cele mai mari și profunde temeri. Dar niciuna nu era mai 
mare decât a lui. Cu fiecare minut care trecea după dispariția 
Mariei și a lui Billy Ray Furlough, el își spunea că amândoi 
fuseseră victimele acelui nebun şi, ori de câte ori suna 
telefonul, el îl privea atent, aşteptându-se să afle că au fost 
descoperite cadavrele lor îmbrățișate. 

Dar până în clipa aceea, apelul telefonic nu exista. 

Montoya expiră cu putere aerul din plămâni, încercând să 
forțeze aranjarea ciudatului puzzle al acelor crime într-o formă 
logică, cu toate că era conştient că avea de-a face cu un 
individ bolnav. 

Reciti biletul ucigașului. 


CĂINȚĂ 
AL 


Căință în legătură cu ce? Ce aveau în comun Luke 
Gierman, Courtney LaBelle, Asa Pomeroy și Gina Jefferson? 
Ce păcat comiseseră cu toţii? Şi ce legătură aveau toate acestea 
cu sanatoriul „A noastră Doamnă a Virtuţilor“? 

Revăzu din nou, afişate pe monitor, imaginile de la locul 
crimelor. De ce bărbaţii erau complet dezbrăcați? De ce femeile 
erau îmbrăcate și așezate deasupra lor? Care era motivul acestei 
înscenări perfecte? Realizatorul portretelor-robot care lucra la 
FBI nu descoperise nimic, în afara datelor prezente în orice 
caz de felul acesta... când un criminal nu putea fi catalogat 
câtuși de puţin drept o fire „obișnuită“. Vechiul „șablon“ de 
genul: bărbat alb între 27 și 45 de ani, provenind dintr-o 

familie din clasa de mijloc sau fără posibilităţi, o persoană 
care fusese, probabil, abuzat în copilărie, o persoană care 
provoca incendii și omora animale, trecând mai târziu la 
oameni, o persoană care era fascinată de poliție... Montoya 
cunoştea tot tacâmul, însă instinctul îi spunea că în cazul 
acestui individ, treaba stătea cu totul altfel. Tipul ridicase 
asasinatele în serie la un cu totul alt nivel. Având în vedere 
retragerea lui Montoya din prima linie, Bentz și Brinkman se 
întorseseră la mănăstire și la proprietatea lui Billy Ray 
Furlough. Agentul FBI se ocupa de soţia îngrijorată și de 
copiii acesteia, făcând cercetări în rândul prietenilor, al familiei 
și al enoriașilor, așteptând o cerere de răscumpărare de care 
Montoya nu era convins că va veni. 

El se rezemă de spătarul scaunului, deschise sertarul 
biroului și găsi o lamă de Nicorette, pe care o desfăcu, rupând 
o bucăţică de gumă și vârând-o în gură. Apoi aruncă o privire 
prin biroul lui Bentz, a cărui ușă rămăsese deschisă, și văzu 
pe fereastră norii gri care se adunau, venind dinspre golf. 

În curând, avea să se lase întunericul. 

lar Montoya se temea că ucigașul va lovi din nou. 

Dacă nemernicul luase revolverul lui Abby? 

Intenţionase să facă din nou de pază acasă la ea, dar ştia 
că astfel va ajunge iar în patul ei. Momentele lor de dragoste 
fuseseră fierbinţi, disperate și creatoare de dependență. 

Apoi își aminti că ea nu era singură. 

Sora ei locuia acum la ea. Şi, apoi, Abby avea un câine, 
iar Miguel îi promisese că-i va monta cât mai curând posibil 
un sistem de alarmă. 

Dar arma fostului ei soț dispăruse, iar asta îl înnebunea 
de-a binelea. 

Sau poate că ea o rătăcise pe undeva. 

Sau îi fusese furată. 

Era posibil ca hoțul să fie însuşi criminalul. 

El înjură printre dinţi, cuprins de frustrare, schimbând 
imaginea de pe monitorul PC-ului și cercetând o imagine 
digitală care reprezenta harta orașului New Orleans și a 
împrejurimilor sale. Era destul de mare pentru a cuprinde 

locaţiile unde avuseseră loc cele două duble asasinate. Locurile 
în care descoperiseră cadavrele fuseseră hașurate cu roşu. Cele 
din care fuseseră sechestrate victimele erau colorate în albastru, 
iar cele în care fuseseră descoperite automobilele lor fuseseră 
marcate cu oranj. De asemenea, casa și locul de muncă al 
fiecărei victime erau marcate cu o anumită culoare. Montoya 
se uită atent la hartă, dar oricât se strădui, nu observă nici cea 
mai mică legătură. 

Crease chiar şi un joc, colorând diferit casa, locul de 
muncă și locul de sechestrare și de asasinare al primei victime, 
hașurându-le, după care alesese o alta pentru cea de a doua 
victimă ș.a.m.d..., dar niciun indiciu nu-i atrăgea atenţia. 

El se încruntă, clătinând din cap. Pornise într-o direcţie 
greșită. Apoi studie asasinatele. Victimele nu păreau deloc 
obișnuite. În primul rând, opoziţia yin-yang era evidentă, 
victimele fiind alese astfel încât diferenţa dintre ele să fie una 
dramatică, alcătuind contrastul dintre bine și rău. Şi bineînţeles 
că victimele avuseseră o legătură, fie ea cât de mică, cu 
sanatoriul de boli mintale. El nu-și putea alunga deloc ideea 
asta din minte. 

Tocmai reflecta asupra fostului sanatoriu, când se auzi 
soneria telefonului său mobil. 

— Montoya, răspunse el. 

— Salut. Sunt Maury Taylor, de la WSLJ. 

Mușchii lui Montoya se încordară brusc. 

— Daa, și? 

— În fine, mi-ai zis să-ţi dau telefon dacă mai apare vreun 
bilețel ca acela. Şi uite că a apărut. Astăzi. 

Montoya își luase deja haina. 

— Să nu faci nimic în privinta lui. Sosesc imediat. 

— Mă gândeam să dialoghez cu individul ăsta în timpul 
emisiunii. Ştii, să-l fac să iasă din ascunzătoare... 

— Nu! 

Ținând telefonul într-o mână, el îmbrăcă mâneca cealaltă 
a hainei, scuturând braţul ușor, astfel ca pielea țeapănă să 
treacă dincolo de cureaua de la teaca armei. 

— Hei, cred că am dreptul să... 

— În chestiunea asta, nu ai absolut niciun drept. Pricepi? 
Nu atinge plicul, nu-l deschide şi... 

— L-am deschis deja. 

Cretinul dracului. 

— Am vrut să mă asigur că biletul a fost expediat de 
acelaşi individ. Nu-ţi face griji, nu l-am atins... în fine, nu 
chiar atât de mult. 

— Ascultă-mă, Taylor, să nu faci absolut nimic! Ai înțeles? 
Nimic! EI închise mobilul, după care îl vâri în buzunar. Și ieși 
pe ușă. 

P, bilet se putea citi: 


ISPĂŞIRE 
LAW 


Aflându-se în biroul lui Eleanor Cavallier, alături de 
directorul de programe și de Maury Taylor, Montoya ținea în 
mâinile înmănușate bucățica albă de hârtie. El verifică ştampila. 
Plicul fusese expediat tot din New Orleans, prin acelaşi oficiu 
poştal. Ba, chiar mai mult de atât, plicurile erau identice. 
Montoya citi și reciti biletul de mai multe ori, după care îl 
vâri într-o pungă de plastic, destinată colectării dovezilor. 

— Asta-i tot ce ai primit? întrebă el, iar Maury aprobă. 

— Puteţi cerceta și restul corespondenței, dacă doriţi, îl 
invită Eleanor, dar, după toate aparențele, a fost vorba doar 
de plicul acesta. 

Privind prin punga de plastic, Montoya citi încă o dată 
bilețelul. Care era motivul acestor indicaţii cu tematică religioasă? 
Mai întâi, CĂINŢĂ, după care urmase semnătura A L. Acum, 
ISPĂȘIRE, semnătura fiind L A W. Era într-adevăr o 
semnătură? El nu era de aceeași părere. După toate aparențele, 
ucigașul încerca să le transmită ceva, dar ce anume? 

— Cred că ar trebui să mi se permită să pomenesc în timpul 
emisiunii live faptul că ucigașul a luat legătura cu WSLJ. Acesta 
era evident un șiretlic prin care încerca să măgulească dorința 
lui Eleanor pentru ratinguri din ce în ce mai mari. 

— Noi decidem asta, îi zise Montoya. 

— Dar a sosit pe adresa acestui post de radio, a emisiunii 
mele. Nouă ne-ar reveni dreptul de-a preveni publicul. 

— În legătură cu ce anume? întrebă Montoya. 

— Poate că un apropiat al ucigașului a văzut acest bilet, 
sugeră Maury. Dar habar nu au că prietenul sau soțul uneia 
dintre ele e chiar ucigașul-psihopat. 

— Aici are dreptate. Eleanor începea și ea să încline către 
capitolul „rating“. 

Montoya reuși să-și țină în frâu mânia. 

— Bine, uitaţi cum vom proceda. O să-l iau cu mine pentru 
a fi analizat de cei de la laborator și de experţii grafologi și 
criptologi. Dacă vom decide să facem publică existenţa 
biletului, atunci voi veţi fi primii care vă veţi ocupa de asta. 

— Mă gândeam că vom fi și singurii, zise Maury, 
forțându-și norocul. 

— Asta dacă va fi de acord şi FBl-ul. Montoya ridică din 
umeri. Ura să-i ofere ceva viermelui ăstuia, dar decizia nu-i 
aparținea. 

— Am făcut o plângere împotriva ta, zise Eleanor. Poate 
voi reuși să retrag toate acele vorbe dezgustătoare pe care 
le-am spus față de Melinda Jaskiel. 

— Prea târziu. Răul a fost deja făcut. Telefonul lui mobil 
se porni să sune, iar el aruncă o privire spre ecran. Dacă mai 
primiţi şi alte scrisori, daţi-mi de veste. O să vorbesc cu ṣefa 
mea și cu ofițerul de la Informaţii cu publicul pentru a obține 
exclusivitatea de care vorbeaţi. Ei vor lua legătură cu agenţii 
federali, iar apoi vă vom da de veste. 

Maury tocmai voia să protesteze, în clipa în care telefonul 
țârâi din nou. Se răzgândi în vreme ce Montoya cu telefonul 
la ureche o porni spre capătul coridorului, îndreptându-se spre 
ieșire. Melba, recepționera, îi zâmbi și îi făcu un gest cu mâna 
în semn de salut, în loc să fie bosumflată, fiindcă dăduse buzna 


409 


înăuntru, pregătit să-l stranguleze pe Taylor. Montoya bănuia 
că, în secret, toată lumea era fericită că era dispus cineva să-i 
ofere câteva scatoalce nemernicului aceluia înfumurat. 

— Montoya, răspunse el, după cel de-al treilea apel, 
deschizând ușa cu umărul. 

— Bună ziua, domnule detectiv. Vă salută din nou maica 
superioară a mănăstirii „A noastră Doamnă a Virtuţilor“, se 
prezentă ea. Am vorbit cu câţiva anchetatori din momentul în 
care v-am anunţat de dispariția Mariei și le-am dat toate 
informaţiile pe care le aveam, inclusiv pe cele cuprinse în 
fişele personale ale pacienţilor. 

— Perfect. 

— Dar ar trebui să mai știți ceva, și, mă rog, e ceva personal. 
Ea părea nehotărâtă. Trebuie să vă vorbesc. Între patru ochi. 

E] avu senzaţia aceea, acel declic, care-l avertiza că urma 
să se schimbe ceva. 

— Ştiţi, din pricina relației mele cu Maria, nu mă mai 
ocup de caz. 

— Ceea ce am de spus e doar pentru urechile tale. E o 
informaţie care trebuie tratată cu cea mai mare discreţie. Tonul 
ei nu permitea nici urmă de protest. 

El se gândi la anchetă și la faptul că superiorii săi îl 
considerau un polițist neascultător, dar când venea vorba de 
o provocare, lui nu-i mai păsa deloc de ceea ce ar fi putut 
păți. Dacă era să-și piardă legitimaţia, atunci așa să fie. 

El nu ar face absolut nimic care să compromită ancheta. 

Cu excepţia cazului în care l-ar elimina pe ucigaș. Ar fi 
fost în stare să facă asta fără să se gândească la consecinţe. 
Ar fi o faptă în numele justiției, scutind, în plus, statul 
Louisiana de cheltuiala unei sume importante de bani. 

— Sosesc într-o oră, zise el. 

— Multam, Pedro. 

— Numele meu e Reuben. 

— Da, da, ştiu, dar mi-aduc aminte că sorei Maria îi plăcea 
să-ţi spună pe numele tău de botez. Te rog să vii direct la 
mine în birou, după ce ajungi aici. 

— Mai trebuie să mă opresc undeva, dar într-un ceas-două 
sunt la dumneavoastră. 

- Foarte bine. 

El închise telefonul, o porni repede spre Mustangul său și 
se urcă la volan, sub imperiul unui imbold nou. Norii se 
risipiră, iar turlele spiralate ale Catedralei St. Louis erau de 
un alb strălucitor. Fu întâmpinat de o melodie, saxofonul 
acompaniind o chitară, alături de aglomeraţia trecătorilor, şi 
de zumzetul traficului și de cel al căruțelot trase de măgari 
care treceau pe lângă șirul de mașini. Dincolo de dig, 
Mississippi aluneca calm spre golf. 

Una peste alta, New Orleans avea parte de o zi frumoasă. 

Şi totuși, Montoya zărea, în spatele fiecărui zâmbet, un 
criminal. Oriunde s-ar fi aflat blestematul acela, părea să se 
afle peste tot. În afara apelurilor primite la secție — din partea 
celor care se grăbeau să raporteze vreo acţiune suspectă a 
vecinilor lor, a prietenilor, a membrilor de familie sau a 
dușmanilor — nu aflaseră absolut nimic. Liniile telefonice 
fuseseră asaltate de nenumărate apeluri, operatorii fuseseră 
de-a dreptul copleșiți, dar după tot ceea ce se spusese și 
întreprinsese, niciuna dintre activităţile suspecte menţionate 
nu putuse fi pusă pe seama ucigașului. 

Poate că biletul acesta va reprezenta breșa de care era 
nevoie. 

El apăsă pe acceleraţie, în drum spre secție și revenind cu 
gândul la cele scrise pe bilețel. Oare L A W putea fi 
interpreptat ca „law“(lege, justiţie)? Adică se referea la „dreptul 
penal“? Sau la altceva? Ceva mult mai la îndemână, care 
părea că iese la iveală, fără ca el să-și poată da seama despre 
ce anume era vorba? 

Existau acolo câteva conexiuni care săreau în ochi. L A W 
putea reprezenta inițialele unor nume proprii, cum ar fi 
Lawrence DeLuc, îngrijitorul de la mănăstire. Lui Montoya 
nu-i plăcu deloc ideea aceea. Părea mult prea simplă. Aproape 
o capcană. Tipul nu era un idiot. În realitate, era destul de 
deştept pentru a fura arme, pentru a sechestra persoane, pentru 
a lăsa mult prea putine dovezi la locul crimei, astfel încât 

poliția să-și facă treaba cu greutate. Dacă tot urma să aibă o 
întâlnire cu maica stareță a mănăstirii, el intenţiona să-i 
adreseze câteva întrebări în legătură cu DeLuc. 

Montoya apăsă din nou pe acceleraţie, trecând pe galben, 
după care o coti pe o alee lăturalnică. Şi dacă fiecare dintre 
biletele reprezenta un simbol? Oare scrisoarea o simboliza pe 
victimă? 

L de la Luke Gierman. 

A de la Asa Pomeroy. 

W de la... William. Pulsul lui Montoya o luă la goană. 
Numele oficial al pastorului Billy Ray Furlough era, fără 
îndoială, Wiliam. L A W — oare asta să fi fost explicaţia? I se 
păru din nou mult prea simplu, dar și logic. 

Groaza puse stăpânire pe inima lui. Dacă teoria lui se 
dovedea adevărată, atunci predicatorul murise deja; altfel 
ucigașul nu ar fi expediat biletul. Şi dacă exista un cadavru, 
era musai să existe și un al doilea, aparţinând unei femei, 
pentru a completa opoziţia yin-yang. Montoya realiză că în 
cazul în care presupunerea sa se dovedea corectă, existau foarte 
puține dubii că mătușa Maria fusese asasinată. 

Furia se dezlănțui, accelerându-i ritmul pulsului. Nu se 
mai simţise nicicând atât de neputincios. Deși știa că nu trebuie 
să considere crimele ca pe o vendetă personală, Montoya avu 
impresia că ucigașul îl provoca și-l enerva. 

Nu-ţi pierde sângele rece. 

Nu te înfierbânta. 

Rămâi obiectiv. 

Poate că Maria trăieşte. 

El se rugă în tăcere, în timp ce-și parcă mașina cât mai 
aproape de secția de poliţie. Străzile erau pline cu noile care tv, 
fiecare dintre ele purtând emblema posturilor pe care le 
reprezentau. Sistemele satelit și antenele de recepţie se vedeau 
dincolo de capotele acestora. Mai mulţi reporteri și cameramani 
se postaseră pe treptele de la intrare — ușile reprezentând 
fundalul înregistrărilor lor. Un grup de trecători se opri pentru 
a arunca o privire. 

Montoya se strecură înăuntru pe ușa care dădea în parcare 


412 


și urcă rapid la etajul 2, unde fu întâmpinat de țăcănitul ritmic 
al tastelor și de zumzetul conversaţiiilor. Anchetatorii îi 
interogau pe suspecți, discutau diverse cazuri sau stăteau la 
birou, cercetând teancurile de documente sau vorbind grăbiţi 
în receptoarele strecurate între umăr și ureche. 

Zaroster stătea la biroul ei. El împinse ușor spre ea biletul 
învelit în punga de plastic. 

— Se pare că amicul nostru a reapărut. 

Zaroster aruncă privirea spre bilet, fluierând ușor. 

— Deci s-a comis încă un dublu asasinat undeva, în orașul 
nostru? 

— Dacă nu cumva a scris mai întâi biletul şi abia apoi și-a 
lichidat victimele. 

Ea îi aruncă o privire prin care-l acuza că știe mai mult 
de atât. 

— Hei, eu am puţină treabă. Poţi să duci tu asta la laborator 
și să faci o copie pentru criptolog? 

— Cum ai intrat în posesia lui? Credeam că ți s-a interzis 
să te mai ocupi de anchetă. 

— M-a sunat Maury Taylor de la WSLJ. Am devenit din 
nou prieteni la cataramă. 

— Pe naiba, mormăi ea, însă luă biletul și zise: O să-l duc 
la laborator, să vedem cât de mult se potrivește cu celălalt. 

El se rezemă de biroul ei. 

— Cum stăm la capitolul dovezi? 

— O, ce mai „capitol“. Să vedem: Laboratorul încă mai 
cercetează problema acelui fir de păr negru, dar nu au găsit 
încă ADN-ul potrivit. Rochia de mireasă a fost recunoscută 
de patronul unui magazin ca semănând cu o creaţie semnată 
„Nancoise“, indiferent ce-o fi însemnând chestia asta... 
bănuiesc că o versiune mai ieftină a creaţiei Vera Wang. Am 
făcut cercetări, încercând să vorbim chiar cu doamna Nancoise, 
să vedem dacă are o evidenţă a clienţilor săi. Nu că detaliile 
sau orice fel de pistă ar însemna mare lucru. Cizmele sunt 
unele de vânătoare, luate din stoc, fiind produse, auzi aici, de 
Pomeroy Industries, departamentul vestimentar, așa că am 
căutat o pistă pe linia aceea, dar merge greu, fiindcă de ani de 

zile la articolul acela de încălțăminte nu s-a mai produs nicio 
schimbare. 

— Am reuşit să aflu ceva despre grădinarul de la „A noastră 
Doamnă a Virtuţilor“. Lawrence DuLoc? Are cazier, de pe 
vremea când era un puști, cu douăzeci de ani în urmă. 

— Care a fost infracțiunea? 

— Atac cu elemente agravante — dar plângerea a fost retrasă. 
La scurt timp, a avut loc un incident domestic cu manifestări 
de violență, dar plângerea a fost retrasă și de data aceasta. Ea 
ridică din umeri. 

— Nu e foarte important, dar e totuși un indiciu. E înalt, 
la pantofi poartă măsura l1 şi jumătate, dar are alibi pentru 
zilele în care au fost comise asasinatele. A verificat Brinkman. 
Ea oftă, clătinând din cap. Am stat de vorbă cu DuLoc. Pare 
suficient de inteligent pentru a se feri de chestii de genul 
acesta. Se încruntă: tu crezi că el e cel pe care-l căutăm? 

— Nu prea pare să fie el. Psihopatul nostru vrea să ne 
arate că e mult mai deștept ca noi, să ne-o arunce în faţă. Vrea 
ca noi să aflăm cât de inteligent este. 

— Deci...? 

Montoya o pornise deja spre scară. 

— Deci îl păstrăm pe DuLoc pe listă și mergem mai departe. 
— Tu nu te mai ocupi de caz. 

Montoya tăcu și își văzu de drum. 


Durerea îl enerva. 

Mâinele erau crispate pe volan, iar el simţea că se sufocă 
în costumul de neopren. Epuizarea punea ușor-uşor stăpânire 
pe el. Deși se odihnise câteva ore, simţea că trupul lui avea 
nevoie de somn. 

Trebuia să aștepte. 

Să-și termine treaba. 

Planurile fuseseră deja puse în mişcare, iar el era conștient 
că va simți cât de curând fiorul acela care-l determina să 
meargă mai departe, valul de adrenalină care îi înfierbânta 
sângele, făcându-l să ducă la bun sfârşit ceea ce începuse, 
ținându-l în priză. 

Rana aceea blestemată îl sâcâia nespus. Îi crea niște 
greutăţi mai mari decât s-ar fi așteptat. Lucrurile nu se 
petrecuseră atât de ușor cum se așteptase, adică fără a 
întâmpina neplăceri, aşa cum se întâmplase până acum. Chiar 
și după ce îl subestimase pe Billy Ray Furlough, şi netrebnicul 
îi înfipsese în piept stupida armă albă. 

El strânse din dinți. 

Cu grijă, ieşi din oraș la volanul Lexus-ului său, 
îndreptându-se spre zonele pline de vegetaţie. Vehiculul 
răspunsese bine, dar, aşa cum se spune, avea propriul său 
punct sensibil. Ceea ce reprezenta o problemă. El aruncă 
privirea spre bancheta din spate, acolo unde ultima lui victimă 
tremura asemenea unei frunze, ochii ei clipind rapid, 
văicărindu-se în spatele călușului de bandă adezivă, 
enervându-l, în vreme ce în mașină începuse să se răspândească 
mirosul de urină. 

Chiar trebuie să fii speriat, vierme împuţit ce eşti... ai să 
vezi tu. 

Dacă avea să se vaite și mai tare, atunci va folosi eterul 
Și arma cu șocuri electrice. 

Cu câteva ore în urmă, asistase la serviciul funerar dedicat 
lui Luke Gierman, deşi era conştient că poliţia va fi, de 
asemenea, prezentă acolo, monitorizând fiecare mișcare. 

Imbecilii! 

Ce ușor puteau fi duşi de nas. 

Trecuse chiar pe lângă copoiul ăla care făcea fotografii 
mulțimii. Clic, clic, clic. 

Ce mai ironie. 

Pedro, politistul-anchetator făcând fotografii. Profanatorul 
care dormise în patul lui Abby Chastain. 

Gândindu-se la clipele în care cei doi făcuseră dragoste, 
el pierdu controlul preț de o secundă, iar Lexus-ul făcu un 
mic slalom pe linia de centru. Din fericire, pe drumul acesta 
ocolit, traficul era scăzut. Pentru a se calma, deschise radioul, 
auzi câteva acorduri clasice care nu-i făcură nicio plăcere, 
după care reuși să fixeze scala pe WSLJ. Dar emisiunea 
Nemulțumirile lui Gierman nu se transmitea în acest moment. 

O altă nepotrivire. 

Oare marioneta aia de moderator nu descoperise cel de-al 
doilea bilet? De ce nu vorbea oare în direct despre el? Își 
verifică ceasul. Era încă devreme, urma să se întunece abia 
peste câteva ceasuri, ceea ce îi îngreuna și mai mult misiunea. 

Se îndreptă spre locul unde obișnuia să-și ascundă 
vehiculul, dar, mai întâi, trebuia să-l dezlege pe omul aflat pe 
bancheta din spate, acesta fiind legat cu cătușe. Enervantul 
dracului. 

La radio se auzea o melodie lentă de jazz, care-i creștea 
iritarea. Îl închise rapid, spunându-și că nu trebuia să-și piardă 
răbdarea. Așteptase douăzeci de ani. Câteva ceasuri în plus 
nu mai contau. 

Gândul acesta îi provocă o grimasă. Numai câteva ceasuri 
îl despărțeau de punctul culminant... putea aștepta încă cinci 
sau şapte ore. Celelalte două cupluri nu se aflau în zonă, așa 
că va fi obligat să aștepte — dar, oricum, avea nevoie de un 
moment de respiro. 

Durerea îi mai slăbi un pic, anticiparea înfierbântându-i 
sângele. Curând avea să aibă parte de o senzaţie intensă și 
incredibilă. Se gândi la fiica ce semăna atât de mult cu mama 
ei... doar câteva ore. 


Maica superioară părea extrem de obosită. În spatele 
ochelarilor de lectură, se vedeau niște pupile întunecate. 

— Mi-e foarte greu, admise ea, arătând spre un pachet 
aşezat în centrul biroului ei larg. Acestea sunt registrele pe 
care mi le-ai solicitat. Sora Madeline, binecuvântată-i fie inima, 
a știut locul din pod în care au fost depozitate, așa că i-a 
solicitat domnului DuLoc să le coboare de acolo. Ea se îndreptă 
spre cutiile care fuseseră împinse într-un colt al camerei. O să 
le păstrez aici, în caz că vei mai avea nevoie și de alte 
informaţii. Dar cred că aici se află tot ce ai nevoie. Ea bătu 
cu unghia nelăcuită în pachetul de pe masă și-l împinse spre 
Montoya. 

— Au existat perioade în care totul era confidenţial, în 
care încrederea nu era doar necesară, ci și acceptată de bună 

voie, vremuri în care exista ceva mai multă... disciplină. Dar 
acum... O, în fine. Ea îi oferi un surâs fantomatic. Am reflectat 
îndelung și profund, cerând binecuvântarea Domnului și 
rugându-l să-mi ofere intuiţia de care am nevoie, cerându-l să 
mă ajute și să înţeleagă drumul pe care vreau să-l urmez. În 
cele din urmă, EL m-a lăsat pe mine să iau această decizie 
grea. 

Ridicându-se în picioare, ea păru oarecum nesigură, în 
vreme ce se îndrepta către fereastră. 

— Presupun că ar fi trebuit să-ţi spun mai de mult. Mătușa 
ta mi-a mărturisit că a avut un fiu nelegitim. A venit aici după 
ce băiatul a fost dat spre adopție. 

Montoya privi cum bătrâna călugăriţă îşi mângâie rozariul. 

— Ştiu, spuse el. 

Ea aprobă cu o mișcare a capului, privind mai departe pe 
fereastră. Băiatul acela a crescut, a devenit una dintre 
celebrităţile orașului, un altlet, un bursier și, în final, un 
mesager al Domnului. 

— Billy Ray Furlough? întrebă Montoya, uimit peste măsură. 

— Ea așa mi-a spus. 

Furlough avea vârsta potrivită și dacă se gândea puţin, 
exista o oarecare asemănare între predicatorul flamboaiant şi 
descendenții familiei Montoya — păr negru, pielea bronzată și 
constituţia atletică. 

— După ce am aflat că domnul Furlough și Maria au 
dispărut în același timp, fiind mai mult ca sigur sechestraţi în 
aceeași zi, mi-am dat seama că trebuie să te contactez. Şi nu 
am vrut să le spun absolut nimic polițiștilor care au fost aici, 
pentru că știu că sora Maria ar fi preferat să-ţi spun ţie. Ea se 
răsuci spre el, stând cu spatele la fereastră. Ești preferatul ei, 
să știi. Dintre toţi nepoţii și nepoatele ei. 

Montoya se simți săgetat de sentimentul vinovăţiei. Se 
întrebă dacă ucigașul știa că omorâse pe mamă și pe fiul 
acesteia. Bineînţeles că știa. Crimele nu fuseseră comise la 
întâmplare. Fuseseră plănuite cu meticulozitate. 

— Ce-mi puteţi spune de Lawrence DuLoc? întrebă 
Montoya, hotărât să abordeze, mai întâi, această temă. 

— Domnul DuLoc e de-a dreptul neprețuit aici, ne ajută 
enorm. Ea inspiră adânc. A fost unul dintre pacienţii sanatoriului. 
În tinereţe, nu reușea să-și domine furia. De fapt, nu ar trebui 
să-ți povestesc toate astea. Ea își întoarse palmele în semn de 
implorare, cuprinsă parcă de euforie, fericită să deschidă temnita 
secretului. Da, acum ceva vreme a fost acuzat că a comis câteva 
infracțiuni, dar asta s-a petrecut demult. Din punct de vedere al 
muncii sale, nu i se poate reproşa absolut nimic. Ridică privirea 
spre Montoya. Pot garanta personal pentru el. 

— Cei de la poliție trebuie să cerceteze toate pistele și 
dovezile. 

— Cred că a fost interogat deja de colegii tăi. Ea trecu pe 
partea opusă a biroului, se aplecă peste suprafaţa lăcuită, și-i 
luă mâna lui Montoya. 

— Larry nu e un criminal. 

Montoya voia să fie de acord cu ea, dar nu se lăsă convins. 

— E un bărbat înalt, așa e. Peste 1,80 metri? 

— E înalt, e adevărat, recunoscu ea, îndreptându-și spatele 
şi încrucișându-și brațele la piept. Poţi să vorbești cu el. Larry 
nu-și doreşte decât să te ajute să o găsești pe mătușa ta. Larry 
DuLoc e um om extrem de devotat, detective. Are multă 
credință. Ea făcu semn către fereastră: Acum e în grădină. 

— Vă mulțumesc. Montoya ezită, privind-o atent pe 
călugăriţă. După o clipă o întrebă: Şi despre Faith Chastain ce 
știți? 

Ea îşi încrucișă degetele. 

— A căzut pe fereastră chiar de ziua ei, zise ea, recitând 
parcă o poveste veche. Spitalul a fost dat în judecată, fiindcă 
ferestrele sale nu erau securizate așa cum se cuvine. Grilajul 
era defect. 

— Ea s-a prăbușit prin geamul ferestrei. 

Călugărița aprobă. 

— Dacă ar fi existat bare metalice sau dacă ornamentele ar 
fi fost montate transversal, deasupra încuietorii ferestrei, 
tragedia ar fi putut fi evitată, aşa au sugerat cei care au dat 
spitalul în judecată. 

— Cine v-a dat în judecată? Statul Louisiana? 

Surâsul era unul parţial, răbdător. 

— Statul s-a implicat și el ulterior, dar am fost daţi în 
judecată de familia ei. De soțul lui Faith, Jacques. Bineînțeles, 
nu s-a ajuns la proces. Am rezolvat totul „în ograda noastră“. 

Montoya o privi, simţind-o că ezită. 

— Ar mai fi ceva? 

Maica stareță își cuprinse crucea între degete, părând că 
se luptă cu un demon interior. Montoya aşteptă, iar ea 
recunoscu în cele din urmă. 

— Presupun că acum nu mai contează. S-a întâmplat şi 
dacă, într-un fel, asta te va ajuta să dai de Maria, atunci... Ea 
făcu repede semnul crucii, părând să rostească o rugăciune 
mută. S-a spus că a fost vorba de violență fizică şi abuz — că 
unul dintre medicii noștri și doamna Chastain aveau o relaţie 
cu implicaţii sexuale. La început, bărbatul respectiv a negat 
totul. După care au apărut și alţii care au pledat în favorea 
ideii respective: angajaţi care au declarat că nu au spus nimic 
despre relaţia celor doi pentru a nu-și pierde slujbele. După 
aceea, el a declarat că fusese o relație de comun acord. Buzele 
ei se strâmbară în semn de dezgust. De comun acord? Îţi 
închipui? Într-o relaţie cu o femeie care suferea de o boală 
psihică? Nările ei se înfiorară a furie. A fost concediat imediat, 
zise ea. 

— Nu i s-a intentat proces? 

Ea clătină din cap. 

— Familia a intentat un proces civil pentru moartea lui 
Faith, şi asta a fost tot. Poate că nu a aflat niciodată de povestea 
cealaltă. Privirea ei alunecă spre podea. „A noastră Doamnă 
a Virtuţilor“ a trecut printr-o perioadă nu tocmai fericită atunci. 

— Cine era bărbatul? 

Ea se uită în ochii lui. 

— Doctorul Heller a fost un psihiatru eminent. În anumite 
privinţe, era cu mult înaintea epocii sale. Dar, pe undeva, era 
cam leneș, ca să zic aşa. Coloana ei deveni și mai țeapănă, ca 
și cum ar fi fost trasă în sus de un mecanism. Îi era greu. Cel 
mai mare critic al lui a fost Gina Jefferson. Pe vreme aceea, 
ea lucra la noi. 

— Ea a fost martorul acelor abuzuri? întrebă Montoya, 
care simțea că pornise, în fârşit, pe pista potrivită. 

— Nu-mi aduc aminte, dar ştiu că nu era o admiratoare a 
lui Simon Heller. 

— Ştiţi unde se află în prezent doctorul Heller? întrebă 
Montoya. 

— Nu... nu mai ştiu nimic despre el. S-a mutat din statul 
nostru. Undeva în vest, cred. 

— Doctor Simon Heller. Avea şi o inițială la mijloc? 

- Da... Îmi amintesc că era afişată pe plăcuța de pe ușa 
cabinetului său. Ea se concentră, iar Montoya se strădui din 
răsputeri să rămână nemișcat. Secundele se scurgeu. Mătuşa 
sa și Billy Ray era posibil să fi murit deja, iar mama lui Abby 
era într-un fel implicată în povestea asta. Ea era „cheia“. Simon 
T. Heller, așa scria pe plăcuță. Nu-mi amintesc de la ce venea 
„T“-ul. Theodore sau Thaddeus, ceva de genul acesta. 

— Numele şi numărul lui de asigurare se află și ele în 
dosar? întrebă Montoya, luând pachetul de pe birou. 

— Da. Şi o fotografie de a sa, cred. 

Montoya nu pierdu vremea și desfăcu clapetele așezate 
peste foile de culoare galbenă. 

— Heller era un bărbat corpolent? 

— Înalt, dar nu corpolent. Semăna cumva cu o sperietoare 
de ciori. Unul dintre pacienţi a văzut fotografia într-o carte de 
biologie, a arătat cu degetul spre ea şi apoi a rostit „Heller“. 
Ea zâmbi în ciuda propriei voințe. Nu a fost prea drăgut, dar 
chestia asta era, oarecum, adevărată. El purta ochelari cu lentile 
imense și avea niște picioare extrem de lungi. 

Montoya descoperi o fotografie micuță a lui Heller, atașată 
la fișa de angajare, întocmită cu mulți ani în urmă. Culoarea 
se estompase, dar trăsăturile lui Heller erau clare. Avea părul 
negru, o mustață groasă, iar ochii priveau înainte printr-o 
pereche de ochelari cu rame mari, de metal, așa cum obișnuiau 
să poarte aviatorii. 

— Nu era prea bătrân. 

— De-abia terminase Facultatea de Medicină, recunoscu 
Maica stareță. Avea sub treizeci de ani. 

— Vă mai aduceţi aminte și altceva despre el? 

— Se credea superior și încerca să mascheze asta prin 
anumite comportamente, Nu-i reușea întotdeauna. Era cam 
singuratic și obişnuia să alerge, o, Doamne, cum mai alerga. 
Cred că a participat la maraton de mai multe ori, dar... ah, în 
fine, nu ştiu sigur. Au trecut multi ani de atunci. 

Montoya arătă spre fotografia în tonuri șterse. 

— Aveţi fotografii cu toţi cei care au locuit aici? 

— Doar ale personalului, pentru a putea fi identificaţi. 

— Heller mai lucra aici la moartea lui Faith? 

— Era în salon, alături de ea, recunoscu călugărița. A fost 
martor la prăbușirea ei, dar n-a putut să o salveze. A fost 
acuzat de abuz abia după decesul ei. În clipa aceea, şi-a cerut 
transferul. 

El cercetă atent figura bărbatului din fotografie, observând 
că acesta nu zâmbea. Aroganta i se citea clar pe chip. Montoya 
își aminti fotografia mamei lui Abby, cea pe care o zărise pe 
raftul bibliotecii. O femeie frumoasă cu un surâs sexy — un 
zâmbet pe care îl moștenise și fiica sa. Faith fusese fără voie 
iubita lui Heller. 

Stomacul lui Montoya se strânse brusc. Oare ce se 
întâmplase în realitate în ziua morţii lui Faith Chastain? 
Căderea ei fusese întâmplătoare? Sau Heller, conştient de 
abuzul pe care-l comisese, se trezise la realitate și-și împinsese 
victima? 

Maica stareță îşi drese vocea. 

— Și fiica lui Faith a fost martoră la căderea acesteia. A 
intrat alergând în cameră, chiar cu câteva clipe înainte de 
tragedie. 

— Care dintre ele? întrebă Montoya, deși cunoștea deja 
răspunsul. Fusese martor la unul dintre coșmarurile lui Abby. 

— Cea mică... 

— Abby. 

— Da, așa o cheamă. Abigail, deşi Faith îi spunea adesea 
„Hannah“. 

— Ştiţi și de ce? 

— Ooo, s-a petrecut cu atâta amar de vreme în urmă şi, cu 
toate că pe vremea aceea lucram la spital, nu-mi amintesc. 

Fetiţa avea doar cincisprezece ani. Ea și Faith erau născute în 
aceeași zi. Se pare că ea a dat buzna în salon și l-a văzut pe 
Heller... asta e tot ce ştim. Nu se știe cum a căzut Faith prin 
geamul ferestrei. Hannah era atât de traumatizată, că a leșinat. 
Când s-a trezit, și-a amintit foarte putin din cele petrecute. 
Tulburată de cele povestite, maica stareță reveni la biroul său. 
Mi-e teamă că asta e tot ceea ce îţi pot spune. 

— S-ar putea să fie de ajuns, zise el, crezând în ceea ce 
spunea. Simon Heller. Montoya știa acum direcţia în care să 
caute. Spera însă că nu era prea târziu pentru a împiedica 
producerea unui alt asasinat. 

Ascuns în pădurea din apropiere, el îi supraveghea casa. 
Pentru că era încă ziuă afară, se ținea la distantă, având grijă 
ca lentilele ochelarilor săi să nu reflecte cumva razele soarelui, 
avertizând-o. Se asigurase că nu stă în bătaia vântului, pentru 
a fi adulmecat de idioata aia de cățea. 

Câtă suferinţă. 

Totul era pus la punct, înscenarea era gata. Mai avea 
nevoie doar de protagoniști, iar doi dintre ei se aflau acum în 
casă. Plănuise să aştepte până ce surorile vor adormi, și asta 
însemna că va mai avea de așteptat câteva ceasuri bune. 

Răbdare, îşi aminti el. Nu te grăbi. Ai aşteptat atât de 
mult, ce importantă mai au câteva ceasuri în plus. 

Însă era neliniștit. 

Nerăbdător, avid. 

lar durerea din piept se intensifica, ca și cum ar fi fost 
vorba de o infecție. În plus, în spatele globilor oculari, îl 
chinuia o atroce durere de cap. 

Nu dormise aproape deloc, dar în clipa aceea era interesat 
de cu totul altceva. Așa că rămase în așteptare, supraveghind 
casa. 

Zoey stătea într-o rână pe canapea, cu picioarele 

atârnâdu-i dincolo de braţul acesteia, cu paharul de vin așezat 
pe măsuţa de cafea și cu telecomanda tv în mână. Perfect. 
Bea, dragă surioară mai mare. Lasă vinul să-ţi adoarmă 
creierul și să-ți moleşească trupul. Da, adormi mult mai 
devreme... oh, da. 

Zoey va fi o pradă uşoară. 

Dar nu și Abby... ea era cât se poate de vigilentă; simţea 
lucrul acesta. Privind-o cum adună diverse lucruri din garaj şi 
din bucătărie, ducându-le apoi în mașină, el începu să-şi facă 
griji. După toate aparențele, ea se hotărâse să plece. El nu 
putea permite una ca asta. Ea luase o cutie cu scule, o bară 
și câteva lanterne. 

Pentru ce? 

Durerea de cap deveni mai puternică, iar agitația sa crescu. 
El își scărpină pieptul prin materialul costumului, până când 
realiză ceea ce făcea. Calmează-te. Priveşte cu atentie. Sigur 
nu pleacă prea departe. Nu ai văzut nicio valiză, corect? Nici 
geamantan. Dar asta nu însemna că ea nu-l pregătise deja, 
înainte ca el să-și înceapă pânda. Oare plănuia un soi de 
excursie? Copoiul? Stomacul începu să-l doară în clipa când 
își reaminti de cei doi, și fu obligat să clipească des, pentru 
a-și limpezi mintea. Nu putea s-o lasă să plece, nu acum, când 
risca să fie prins. Oare reușea să le ia pe amândouă în clipa 
asta? Și cățeaua? Putea să se folosească de pistol sau de o 
cârpă îmbibată în eter? Nu voia să le amenințe cu arma, 
deoarece fiind două și ținând cont de actuala sa condiţie fizică, 
oricând putea apărea ceva neprevăzut. Ele erau tinere, aveau 
o constituţie atletică și, dacă nu se speriau de moarte, îi puteau 
opune rezistenţă. 

Soluţia era simplă. 

O să strice automobilul. 

Se strecură rapid printre arbori, mergând pe vine, speriind 
păsările originare din Alaska şi un iepure de câmp, care 
dispărură rapid din calea sa. Scoţând din rucsac arma albă 
care-i provocase o suferință atât de mare, lăsă pe pământ 
pachetul cu cheile şi ochelarii de teren, aproape de intrarea 

casei, scoase revolverul, după care se strecură spre ușa deschisă 
a garajului, unde se zărea partea din spate a Hondei. 

Ușa care permitea accesul în casă era întredeschisă, iar el 
se întrebă dacă nu cumva căţeaua sesizase că el se afla prin 
preajmă. Dracu’ s-o ia. Cu inima bătându-i nebunește, el se 
strecură înăuntru, atent să nu calce peste o săpăligă și o lopată 
care fuseseră înghesuite lângă o roabă. 

Fără zgomot, scoase unealta și deschise o lamă mică și 
ascuţită. Tocmai începu să taie anvelopa cauciucului de pe 
față, când auzi zgomot de pași ce se apropiau. La naiba! 

Se lăsă și mai mult pe vine, ascunzându-se între maşină 
și perete. 

Să nu fie cățeaua. Nu, cățeaua. Nu, cățeaua. Degetele se 
contractară pe unealta marca Pomeroy, iar privirea îi fu 
tulburată de broboanele de sudoare. Observă un păianjen 
prins în plasa lui, în apropierea podelei, acolo unde el se 
chircise, cu capul aproape lipit de cimentul pătat de ulei. 
Abia îndrăznind să respire, el dădu să se strecoare pe sub 
portbagajul Hondei, spre partea din față, de unde urmări 
cum adidașii ei înaintau grăbit. Ea deschise portiera șoferului, 
iar el nu îndrăzni să miște nici măcar un mușchi. El auzi un 
clinchet uşor al unui obiect care se lovea de portiera din 
dreptul capului lui, şi ghici că ea aruncase ceva pe locul 
pasagerului din dreapta. 

Geanta ei? 

Panica se scurse înăuntrul lui. 

Și dacă ea pleca în secunda asta? Dacă se urca la volan 
şi în mai puţin de o secundă motorul Hondei va fi pus în 
mișcare pe neașteptate? Ea va schimba viteza și va da 
automobilul în marșarier, lăsându-l descoperit. 

Nu avea cum să nu-l vadă. 

Nu avea unde să se ascundă. 

Într-o mână avea revolverul calibrul 38, în cealaltă, unealta 
cu mai multe lame. Spera să nu aibă ocazia să le folosească 
pe niciuna dintre ele. Nu încă. Nu după ce îi pregătise atâta 
amar de vreme o moarte perfectă, în care ea se va sfârși 
încet-încet. 

Ar fi trebuit să anticipeze un obstacol ca acesta. 

Ezita. Își pierdea prestanța. 

Dar norocul era de partea sa. Ea o porni din nou spre 
casă. El îi urmări picioarele, tivul franjurat al blugilor care se 
freca de marginea adidașilor Nike, până se făcu nevăzută 
înăuntru. Ușa se închise în urma ei, țăcănind ușor. 

Într-o clipă, el făcu o gaură în primul cauciuc de pe faţă, 
dându-se puţin înapoi, pentru „a-l lucra“ şi pe cel de-al doilea. 
Un cauciuc dezumflat nu era suficient. Ea avea destulă forță 
pentru a-l schimba singură, așa că el fu gata să înțepe și 
cauciucul de pe spate, însă se opri... Ea va deveni bănuitoare, 
văzând două cauciucuri dezumflate... Nu, trebuia să o ia prin 
surprindere. Dădu să iasă din garaj, făcându-se nevăzut în 
întuneric, însă în clipa aceea își aminti că ea aruncase ceva pe 
scaunul pasagerului. 

Merse spre partea din față a automobilului, se uită pe 
geamul uneia dintre portierele Hondei, și dădu cu ochii de 
rucsac. Rămase o clipă nemișcat. Ceea ce ieșea în afară nu 
era oare marginea de sus a telefonului ei mobil? Chiar putea 
să aibă un asemenea noroc? 

Deschise fără zgomot portiera. Da! Era telefonul mobil! 
Cu îndemânare și cu mare grijă, el îl extrase cu două degete 
din rucsacul uitat cu fermoarul deschis, după care se strecură 
rapid afară. Abia când se află în adâncul protector al pădurii, 
adulmecând mirosul greu și umed al mlaștinii, îndrăzni din 
nou să respire. 

Până acum, totul decursese bine. 

Ritmul inimii îi bubuia în urechi, gândindu-se la mașina 
aceea micuță cu cauciucul dezumflat. Dacă timpul avea să 
țină cu el, va lua legătura cu ea și va juca rolul „Bunului 
Samaritean“. 

Nu-ţi forta norocul. 

Mai întâi, surioara şi apoi Abby... 

Totul se desfăşura din nou conform planului. 


După-amiaza se scursese mult prea repede pentru Abby. 
Intenționase să o lase acasă pe Zoey și apoi să se ducă, pe 

lumină, la spital, să intre, indiferent cum, înăuntru, să se urce 
la etaj şi, folosindu-se de ranga pe care deja o pusese în 
mașină, să reuşească să deschidă afurisitul acela de salon cu 
nr. 307. Dar conversaţia telefonică cu fratele lui Montoya, în 
legătură cu montarea sistemului de securitate, cea în care 
Charlene le raporta că tatăl lor „se odihnea fără probleme“, 
apelul a trei potenţiali cumpărători cu care stabilise la ce oră 
vor veni a doua zi, și telefoanele câtorva clienţi care voiau să 
obţină „cât mai curând posibil“ niște informaţii, o ținuseră pe 
loc. Până şi Alicia o sunase şi, cum de o săptămână își tot 
promiteau că vor sta de vorbă, Abby petrecuse cu ea o jumătate 
de ceas, punându-se la curent una pe alta. În tot acest timp, 
Zoey stătuse lungită pe canapea, sorbind din când în când 
dintr-un pahar cu vin, plimbându-se de la un canal tv de știri 
la altul. Reporterii transmiteau vești despre cele patru asasinate 
și un lung metraj despre serviciul funerar dedicat lui Luke. 

— Mă gândeam că ne vor filma și pe noi, din moment ce 
tu ai fost nevasta lui ș.a.m.d. 

— Ce porcărie. 

— Nu e mai porcărie decît revenirea ta la acel sanatoriu. 
Şi ține minte, zise ea, sorbindu-și Rieslingul din paharul cu 
picior lung, eu nu sunt de acord cu chestia asta. 

— Trebuie să o fac. 

— Montoya ştie? 

- Nu. 

— O să-l suni? 

— Si ce să-i spun? Că simt nevoia să mă întorc în locul 
acela unde a început toată povestea asta? Că trebuie să înfrunt 
demonii trecutului, că nu sunt în stare să merg înainte până nu 
fac o tură în trecut? 

Zoey înălță din umeri. 

— Mie îmi sună a boală psihică. 

— Trebuie să fac asta, zise Abby. 

— Atunci du-te. Zoey ridică braţele în semn de resemnare. 

Abby expiră aerul cu putere și cu zgomot. 

— Tu și tata aţi minţit vreme de douăzeci de ani. E al 

dracului de mult. Cred că merit și eu câteva ore în care să pun 
capăt poveștii ăsteia și... 

Zoey sorbi vinul dintr-o singură înghițitură. 

— Așa că du-te odată. Scapă de demonii ăia dinăuntrul 
tău. 

— Asta și fac. 

Zoey se duse repede la bucătărie, deschise frigiderul, luă 
sticla cu vin și îi scoase dopul. 

— Cred că eu voi rămâne acasă, de pază. 

Abby se uită afară, la asfințitul care cobora ușor. 

— Nu am timp să discut acum despre asta, Zoey. Când mă 
întorc, o să lămurim totul şi o să bem câteva păhărele cu vin, 
da? O să ne gândim și poate o să urmărim un film vechi, în 
caz că găsim un post tv care să nu fie preocupat de asasinate 
și de „noutăţile de la ora 11“ legate de acestea. 

Zoey își umplu paharul, după care înfipse din nou dopul 
în sticlă. 

— Dacă așa trebuie să procedezi, fie. Îmi pare rău că sunt 
atât de nesuferită. Încă mă lupt cu urmările călătoriei, dar 
păsesesc eu o cale să-mi treacă. Femeia care stătea în avion 
chiar în spatele meu tușea atât de tare, încât mi-am zis că o 
să-și dea afară un plămân. Cred că gripa e de vină. 

— Găsești ibuprofen în cutiuța cu medicamente din baie. 

— Cred că ăsta ajunge deocamdată. Zoey ridică paharul 
după care sorbi. Poate vrei să te însoțesc? întrebă ea, ezitând. 

— Nu-ţi face griji. Cred că va trebui să mă descurc de una 
singură. 

— Ce-ar fi să mă iei și pe mine? Dacă vrei să intri de una 
singură în sanatoriu, atunci eu o să te aştept în maşină. 

- Mă descurc. 

— Bine, dar ia arma mea la tine. 

— Arma ta? 

— Mda, de obicei, o păstrez în geantă, dar din pricina 
regulilor de la aeropot a trebuit să o pun în bagaje. Așteaptă 
o secundă. Ea lăsă paharul pe tejghea, traversă repede holul 
încălțată doar în ciorapi și se întoarse ținând în mână un cuţit 
cu o formă ciudată. 

— Ce e asta? 

— O variantă ceva mai ieftină a „stiletului Pomeroy“. Se 
strânge, dar îl poţi desface apăsând pe butonul acesta, uite... 
Ea făcu o demonstraţie, apăsând uşor pe butonul mic și roșu. 
Se deschide foarte rapid. 

— Chestiile astea nu sunt ilegale? 

— Tot ce știu eu e că nu ai voie să le iei cu tine în avion, 
așa că am fost obligată să-l pun în valiză. Ea închise lama, 
depunând apoi micul stilet în palma lui Abby. 

— Bine, zise Abby, usor nehotărâtă. Multam. Strecură 
cuţitașul în buzunar. Era mai pregătită ca oricând; totul era 
pus în mașină. Lăsase deja înăuntru geanta, telefonul mobil 
cu cameră foto și, ca măsură de siguranţă, tubul cu piper sub 
formă de spray, pe care-l purta cu ea de aproape doi ani de 
zile, dar pe care nu-l folosise niciodată. Pe bancheta din spate, 
așezase deja ranga din fier, chibriturile și o lanternă. 

Hershey, care observase că ea așezase lucrurile în mașină, 
începu să scheaune, așezându-se apoi în dreptul portierei, gata 
„de plimbare“. Abby ezită. Să ia şi cățeaua cu ea? 

— Mai târziu, zise Abby, mângâind-o pe cap pe Hershey. 
Promit... sau poate că „mătușa Zoey“ o să te scoată la o mică 
plimbare. 

— Eu nu Sunt „mătușa“ cățelei, ne-am înţeles? Când vei 
avea copii, atunci sigur voi fi „mătuşica Zoey“, dar nu și 
pentru câăţea. 

— Cum vrei. Ne vedem mai târziu. Fă focul şi bea încă un 
pahar cu vin, o îndemnă Abby. Dacă în trei ceasuri nu apar, 
trimiti cavaleria. 

— ÎI sun pe Montoya. 

— Şi mai bine, zise ea, gândindu-se că ar trebui să-i 
telefoneze. Dar dacă i-ar spune ce are de gând, lui nu i-ar 
conveni. N-ar înţelege, la fel ca și Zoey. N-ar face altceva 
decât să-i ceară cu și mai multă încăpățânare să rămână acasă. 
În afară de asta, era un om ocupat — un poliţist care încerca 
să rezolve enigma câtorva asasinate, unul mai îngrozitor ca 
altul. Propria lui mătușă dispăruse. 

Abby se urcă în Honda și o porni în marșarier, ieșind din 
garaj. Cum spunea proverbul? 
Azi e prima zi din restul vieţii tale. 
Pentru ea era exact invers. Azi era ultima zi a celor 
treizeci și cinci de ani trăiti până acum. 
Mâine avea să fie prima zi a noii ei vieți. 


— ... Exact. Mai verifică o dată alibiul lui Lawrence DuLoc 
și află tot ce poţi despre un anume Simon Thaddeus Heller. 
Am numărul asigurării lui sociale, zise Montoya, rostind 
numărul asigurării sociale a lui Simon Heller, în vreme ce 
conducea cu o singură mână și o punea la curent pe Zaroster. 
A avut o relaţie cu Faith Chastain, pe vremea când ea era 
pacienta sanatoriului. Din cauza asta, a fost concediat. Apoi 
s-a mutat în vest, dar asta e doar o presupunere. Ia legătura 
cu FBl-ul și cere-le să verifice. Poate reușesc să obțină mai 
repede informaţiile necesare. 

— Așa vom face, zise ea şi închise. 

Heller revenise în oraş? El era cel care se răzbuna pe toți 
cei care fuseseră aproape de Faith Chastain, creându-și un iad 
personal?... Și atunci, cum se explica implicarea lui Asa 
Pomeroy și Luke Gierman... sau ei fuseseră niște victime 
colaterale? Asa avusese un fiu internat în sanatoriul respectiv, 
iar Luke Gierman se căsătorise cu fiica lui Faith Chastain, cea 
care se întâmplase să fie prezentă în salon în momentul morţii 
lui Faith. Mary LaBelle era fiica celor care lucraseră în spitalul 
respectiv. Gina Jefferson lucrase ca asistent social în aceeași 
instituţie. 

Pe vremea când Heller era medic acolo. 

Pe vremea când DuLoc era pacientul sanatoriului. 

Se apropia de adevăr, simțea asta, dar încă nu reușise să 
pună punctul pe i. 

Aproape că ajunsese în oraș când auzi soneria telefonului. 
Răspunse, chiar în momentul în care lua ultima curbă, ieșind 
pe autostradă și părăsind drumul de provincie. 

— Montoya. 

— Zaroster. 

— Ce rapidă eşti. 

— Nu e vorba despre Heller sau DuLoc. Despre ei nu am 
aflat nimic, deocamdată. Ea ezită, în timp ce Montoya privea 
la câmpurile aflate de-o parte şi de alta a şoselei. Știu că tu 
nu te mai ocupi de caz, dar m-am gândit că trebuie să afli. A 
fost localizat automobilul lui Asa Pomeroy, parcat în zona 
mlăștinoasă, în partea sudică a orașului. 

Montoya știa ce-o să urmeze. 

— Mașina a fost zărită de un tânăr care transporta cu 
elicopterul un grup de turiști, deasupra terenului mlăștinos. A 
văzut mașina, și-a dat seama că n-avea ce căuta acolo, după 
care şi-a adus aminte de informaţiile oferite de poliţie și a 
sunat. Primii care au ajuns acolo au fost cei de la Cabinetul 
șerifului. La locul crimei au fost descoperite două cadavre. 
Un bărbat şi o femeie, pe care am fost tentaţi să-i identificăm 
ca fiind Billy Ray Furlough şi călugărița Maria Montoya. 

— La dracu’, mormăi el, în timp ce stomacul lui se dădu 
peste cap. Cu toate că se aștepase la asta, vestea fusese totuși 
o lovitură. 

— Îmi pare rău. 

— Jigodia dracului. Furia îl cuprinse. Lacrimile îi ardeau 
ochii. Amintiri legate de mătuşa lui, imagini imortalizate de 
timp, se perindară prin fata lui. Şi-o aminti la tinerețe, plină 
de speranţă și fericită, lucrând cu copiii. Râzând la ghidușiile 
nepoților și nepoatelor. 

În ea se ghicise întotdeauna o anume tristețe, cugetă el, 
dar cu toate astea se bucurase de anii petrecuţi la mănăstire. 

— O să-l prindem, zicea Zaroster. 

Montoya nu avea nici cea mai mică îndoială. Dacă va fi 
nevoie, își va petrece toată viața urmărindu-l pe psihopatul 
acela. Nimic nu-i va sta în cale. Monstrul va fi doborât. 

— Dă-mi şi mie adresa. El apăsă pe acceleraţie până la 
podea, aprinse luminile și conduse ca și cum Lucifer însuși îi 
sufla în ceafă. 


O pană? 
Cauciucul ei avea pană tocmai acum? 

- Grozav, zise Abby, privind la roata din partea 
pasagerului. Se uită rapid spre bolta cerului, observând că în 
curând avea să se lase seara. Nemaipomenit. Singura soluție 
era să schimbe roata. Spera să ajungă totuși la spital și să mai 
prindă măcar puţin din lumina zilei pentru a rezolva ceea ce 
avea de făcut. Avea două variante, să schimbe singură 
cauciucul — ceea ce-i va lua pe puțin o jumătate de ceas, iar 
Dumnezeu îi era martor că trebuia să economisească cât mai 
mult timp — ori să-i cheme pe cei de la Asistenţa Tehnică 
Mobilă, ceea ce îi va lua și mai mult timp. 

Sau putea să facă drumul pe jos. Cu toate că de pe 
autostradă până la spital erau cinci kilometri, ar face mai 
puţin de un kilometru dacă o lua pe câmp, pe lângă ferme, 
ignorând plăcuţa „Accesul interzis“. În schimb, va fi obligată 
să-și încarce ustensilele în rucsacul de spate, asta însemnând 
că nu vor încăpea toate. 

— Pare a fi opțiunea numărul unu, își zise ea, găsind cricul 
și instrucţiunile de folosire. 

Poate că ar fi bine să suni la Depanare şi să te întorci 
acasă — ţinând cont de „semnele“ lui Zoey care te sfătuiau să 
nu dai buzna în sanatoriu. 

— Nu, zise ea cu voce tare. Varianta cu întoarcerea nu era 
o soluţie în acest moment. Trebuia să afle adevărul și încă în 
seara aceea. 


Ar fi trebuit să o însoțească pe Abby. 

Luptându-se să termine al treilea pahar de vin și urmărind 
un science-fiction pe care-l văzuse deja de mai multe ori, 
Zoey realiză că făcuse o mare greșeală. Oare ce naiba fusese 
în mintea ei când o lăsase pe Abby să se întoarcă de una 
singură în sanatoriul acela îngrozitor? Ar fi trebuit să se ducă 
cu ea. 

Dar ea nu-şi dorise asta. Locul acela era, pur și simplu, 
înfricoșător. Nu-i plăcuse niciodată. Şi nici nu-și dorea să 
revină vreodată acolo. 

Căţeaua, întinsă lângă șemineu, își înălță capul și scoase 
un „hhaau“ înfundat și ușor. 

Zoey ridică privirea, așteptând. Inima ei tresări. Poate că 
Abby reflectase asupra planului ei și hotărâse să se întoarcă. 

Hershey era deja în picioare. Lătratul acela înfundat se 
repetă. 

Nu... nu era Abby. Era vorba de altceva. Zoey simți un 

fior pe spinare. 

— Ce e? întrebă ea, oprind sonorul televizorului. Căţeaua, 
cu mușchii încordați se plimba de la o fereastră la alta, privind 
afară. Termină, îi ordonă Zoey. Ce-i spusese ei Abby? Că 
Hershey fusese mai tot timpul agitată sau vorbise de pisoi? 
După părerea ei, ambele animale erau puţin cam nevrotice. Ei 
bine, mormi ea, golind paharul de Riesling. Ia mai scutește-mă. 
Ea mări din nou volumul sonorului, schimbă canalele și dădu 
peste un post de ştiri care vorbea despre asasinatele în serie 
ce îngroziseră New Orleansul. 

Cine dracu”: era individul ăsta şi ce urmărea? Se gândi la 
Abby, simțindu-se vinovată. Nimeni, și mai ales o femeie, nu 
trebuia să circule de una singură, mai ales după căderea 
întunericului. Privi spre ferestre, încruntându-se. Asfinţitul 
cobora cu repeziciune. 

— Ce porcărie, murmură ea, în vreme ce la Ştiri se vorbea 
acum despre problemele Orientului Mijlociu. 

Căţeaua se agita şi lătră mai tare. 

— Bine. Du-te afară! Fă ce te taie capul. Zoey se ridică în 
picioare, simțindu-se uşor „aburită“, nu beată în adevăratul 
sens al cuvântului, ci oarecum amețită. Nu se putea pune 
problema să se urce la volan. Sau să mai soarbă încă un pahar 
cu vin. Adevărul era că se simțea la fel de obosită, vinul 
nefăcând altceva decât să exacerbeze starea de moleșeală pe 
care o căpătase în călătoria cu avionul. 

Căţeaua se fâțâia la ușa din spate. 

— Ajunge, mormăi Zoey. Crede-mă, nicio veveriță nu 
merită atâta agitaţie. Ea descuie ușa, o deschise, și căţeaua o 
zbughi afară, lătrând și mârâind. Ansel, aflat pe unul dintre 
scaunele fără spătar așezate lângă tejghea, începu să sâsâie a 
agitație, speriind-o şi mai tare pe Zoey care nu observase 

prezența pisoiului. Iisuse, ia potolește-te și tu. Inima ei bătea 
nebunește, în timp ce din hol se auzi un țăcănit. 

Era televizorul? Nu, nu asta era. 

Zgomotul nu părea să vină dinspre living. 

Ansel sâsâi din nou, zbughind-o spre locul de servire a 
cinei. 

Aici e ca la Zoo, îşi zise ea, neliniştită. Ascultă cu atenţie, 
încordată la maximum, dar nu auzi decât lătratul agitat al 
căţelei și zumzetul televizorului. 

Inspiră adânc, încercând să se calmeze. 

Agitaţia animalelor i se transmise și ei. Nu dorea decât să 
se urce la volanul automobilului și s-o pornească pe urmele 
lui Abby. 

Nu, n-ar îndrăzni să se urce la volan, dar putea s-o sune 
pe Abby, să vadă dacă e OK. Mai bine l-ar suna pe Montoya; 
așa ar fi fost mult mai bine. Se gândi la polițistul cu părul 
negru și cu surâsul adolescentin și ușor malițios. Era mult 
prea atrăgător, bietul om. Ori mai bine, biata Abby. Poate că 
Zoey ar fi trebuit să-l sune și să-i povestească despre intenţiile 
surorii ei. Sigur Abby notase numărul lui pe undeva pe aici... 

N-o face. 

Nu-l suna. 

Nu tii minte ce s-a întâmplat cu Luke? 

Era să-ţi pierzi sora din pricina lui. Nu te mai implica. 

Căţeaua lătra mai departe ca nebuna. Zoey privi prin 
geamul uși, și o zări pe Hershey care lătra și se învârtea pe 
la colţurile casei, în apropierea spălătoriei. 

— Grozav. Şi dacă era un dihor? 

Merse în living și își luă poșeta. Scotocind înăuntru, se 
uită la televizor. Papa era pe ecran, stând într-un balcon și 
făcând cu mâna spre mulțimea adunată în piațetă şi pe străzile 
adiacente. 

Îşi găsi telefonul. 

Scârt. 

Ce naiba fusese asta? O ușă care se deschidea încet? 

Zoey formă grăbită numărul lui Abby. Nu avea de gând 
să se lase cuprinsă de panică. Nici gând! 

Ea ascultă cum se face legătura, după care se auzi tonul 
unei sonerii telefonice undeva, în interiorul casei. Oare Abby 
îşi uitase telefonul? Ooo, nu... Tinând mai departe telefonul la 
ureche, ieși în hol. Melodia aceea venea dinspre spălătorie. 

— Ooo, Abby, mormăi ea, păşind dincolo de ușa deschisă 
şi zărind mobilul, care suna în continuare, așezat pe pervazul 
ferestrei deschise.... 

Deschise? 

Era chiar fereastra aceea în fața căreia Hershey lătra și 
mârâia și... 000, Doamne. 

Zoey simţi cum i se zbârleşte părul de pe ceafă. Întrerupse 
apelul și se răsuci pe călcâie. 

Frica puse stăpânire pe ea. 

Aproape că leșină. 

În prag se afla un bărbat masiv, îmbrăcat în negru! 

Ea vru să țipe, dar dădu cu ochii de arma aceea ciudată. 

Asta e. Are de gând să te omoare. 

Reacţionând din instinct, ea se urcă pe mașina de spălat 
şi apoi pe fereastra deschisă. Simţi noroiul sub picioare. Rapid, 
fără a îndrăzni să se uite în urmă, se ridică cu greu în picioare, 
şi o rupse la fugă. 

Încotro? O, Doamne, unde ar fi putut să se ducă? Spre 
automobilul pe care-l închiriase! Lăsase cheile sub scaun. 
Prinsese viteză, îndreptându-se spre aleea din faţa casei, cu 
telefonul în mână. 

Cu degete tremurânde, ea încheie apelul precedent, 
apăsând pe butonul destinat apelului de urgenţă 911. Auzi o 
ușă care se deschidea în spatele ei. 

Fugi, fugi, fugi! 

O luă după colț. Căţeaua alerga în urma ei. 

Mașina era parcată la marginea aleii. Auzi un telefon care 
suna la celălalt capăt al acesteia. 

Răspunde! gândi ea, disperată, tălpile goale alunecându-i 
pe pavaj. O, Doamne, unde era el în clipa aia? Se uită în 
urmă, și-l văzu la nici douăzeci de metri. 

Panica explodă înăuntrul ei. 

— Dispeceratul 9-1-1. Ce urgenţă... 

- El e aici! Ucigaşul e aici, în Cambrai. Mă aflu în casa 
lui Abby Chastain... 

Ajunsese în dreptul mașinii și văzu arma aceea care se 
înălța din nou. 

— Grăbiţi-vă! Degetele ei trăgeau de clanța portierei. 

În clipa aceea, el trase. 


Montoya își parcă automobilul la capătul zonei unde poliția 
fixase deja o barieră, de care aveau grijă doi ofiteri pe care 
nu-i cunoștea. Își arătă legitimaţia, strecurându-se printre 
mașinile parcate, evită primul grup de reporteri sosiți la faţa 
locului și parcurse aleea strâmtă, acoperită cu nisip. Zona 
aceasta se adâncea atât de mult în pădure, încât era deja 
învăluită în întuneric, având un aer lugubru, cu toate că mai 
era un ceas până la căderea serii. 

Locul crimei era un haos în toată regula. Nişte poliţişti 
împrejmuiau perimetrul cu bandă galbenă, fixând lumini de 
jur împrejur; alţii luau amprente sau făceau fotografii rulotei 
aceleia spaţioase și împrejurimilor acesteia. Un automobil 
ruginit, căruia nu i se putea stabili identitatea zăcea lângă 
elegantul Jaguar al lui Asa Pomeroy. 

Stia că va fi luat la rost fiindcă se afla aici, însă el păși 
în spaţiul respectiv ca şi cum i-ar fi aparținut. Dacă cineva 
avea de gând să-l abordeze, se va descurca. Nu voia decât să 
arunce o privire. Nimic mai mult. 

Nu punea la îndoială faptul că mătușa sa era una dintre 
victime, însă voia să vadă cu ochii lui fapta acelui psihopat. 

În apropierea Jaguarului, Brinkman stătea de vorbă cu 
doi dintre agenţii șerifului, în timp ce Bentz și un alt poliţist 
de la Cabinetul şerifului examinau porțiunea de teren care 
cobora spre un doc părăginit. 

În momentul acela, nimeni nu-i dădea atenţie. 

Acum, ori niciodată. 

Urcă treptele care duceau spre ușa întredeschisă şi pătrunse 
direct în iad. 

Interiorul rulotei era luminat de strălucirea ciudată și 
albastră a unor reflectoare cu arc, în vreme ce pe podeaua 

prăfuită se aflau două cadavre, îmbrăţişate, ca și în cazul 
asasinatelor anterioare: mătușa sa, îmbrăcată în veșmântul de 
călugăriţă, acoperind trupul gol al fiului ei, Billy Ray Furlough. 
Petele de sânge, în cazul în care existaseră, fuseseră acoperite 
de vopseaua roșu cu negru cu care erau mânjite și trupurile 
victimelor. Pe unul dintre pereţi, sta scris, într-o nuanţă de 
roșu țipător: 


PĂCATELE SE PLĂTESC CU MOARTEA. 


Bonita Washington, care tocmai examina cadavrele, privi 
peste umăr. 

— Montoya? Ea făcu ochii mari. Ce dracu” cauţi tu aici? 

El nu răspunse, ci se răsuci pe călcâie, dând să facă stânga- 
mprejur. Ajunsese deja la jumătatea peluzei în momentul în 
care Bentz îl prinse din urmă. 

— Stai pe loc! îi ordonă el. Tonul lui ridicat îl deranjă pe 
Montoya. 

El se opri și se întoarse cu fața privindu-l atent pe bărbatul 
mai în vârstă. 

— Ce s-a întâmplat? 

— Stii prea bine, zise Bentz nervos. Ce mama dracului e 
în capu” tău? Montoya nu-i răspunse. La naiba. Va trebui să 
raportez asta. 

— Atunci fă-o. Fă-ţi meseria. 

— Fir-ar a naibii de treabă, Montoya, nu face asta! Vrem 
să procedăm ca la carte, ca să-l prindem pe nemernicul acesta. 
Credeam că ai priceput chestia asta. 

— Cât se poate de bine. 

— Atunci pleacă naibii de aici şi nu te mai întoarce. Strânse 
din dinţi în clipa în care Montoya îl privi în ochi. Hei, știu că 
e o Situaţie dificilă, dar nu te încăpățâna. O să-l prindem, 
adăugă el. 

Nu şi dacă îl prind eu înaintea voastră, își zise Montoya, 
revăzând cu ochii minţii chipul lipsit de viaţă al mătușii sale, 
vopseaua aceea care fusese turnată deasupra trupului ei. 

Montoya reveni cu pași mari la maşina sa, cuprins de o 

furie cumplită. Se gândi la mesajul pictat pe peretele rulotei: 
PĂCATELE SE PLĂTESC CU MOARTEA. 

Aşa e, psihopat nemernic, aprobă el în gând. Iar tu ai 
păcătuit din plin. 

Așa că, pregăteşte-te. 


27 


Asta ma, Doamne. Abby se îndreptă spre fostul 
sanatoriu, simțind un fior care-i îngheţa sângele în vene. 
Asfinţitul se lăsa ușor deasupra regiunii, umbrele apărând şi 
dispărând din păduricea aflată în împrejurimi, în timp ce tântarii 
bâzâiau zgomotos, iar greierii cântau în surdină. Se opri lângă 
fântâna cu îngeri trişti și bazinul crăpat. Simți o prezență, ca 
un soi de spirit al răului, în vreme ce clădirea însăși o privea 
parcă „de sus“. 

E doar imaginația ta. 

Clădirea aceea devastată, cu aerul ei ameninţător, era doar 
o îmbinare de cărămidă și mortar, lemn și sticlă. Nu era 
bântuită de sufletele celor care fuseseră găzduiţi înăuntrul ei. 
Nu se holba la ea, avertizând-o că era pe cale să comită cea 
mai mare greșeală a vieţii ei. Totuși își auzea pulsul în urechi... 

Eşti o proastă, îşi zise ea, adunându-și tot curajul de care 
era capabilă. În clipa aceea, nu avea cum să mai dea înapoi. 
Nu acum, când mai era atât de puţin. Inima îi bătea nebunește, 
iar nervii îi erau întinși la maximum. 

Aici s-a petrecut totul, cugetă ea, privind spre locul acela 
cu pavajul ciobit unde mama ei își găsise sfârșitul. 

Du-te. Acum. Nu mai aştepta. 

Îşi făcu repede semnul crucii și îşi puse pe umăr una din 
bretelele rucsacului. Traversă de-a curmezișul peluzele altădată 
îngrijite. Își aminti de niște copii ai căror ochi le urmăriseră, 
în vreme ce ea și Zoey alergau în jurul copacului de magnolia, 
jucându-se de-a prinsa. 

Pe vremea aceea, îi considera niște ciudaţi, cu toate că 

tatăl său o sfătuia întotdeauna să-i fie milă de ei. „În numele 
bunului Dumnezeu, merg mai departe“, îi reamintise el..., dar 
ea continuase să-i considere niște copii ciudați. Abby aruncă 
o privire spre colțul verandei, acolo unde obișnuiau să se 
adune, şi, chiar și acum, când pavajul de piatră era gol, ea 
ocoli zona, îndreptându-se spre intrarea din spate. 

Dar „spiritele lor“ nu-i dădură pace, urmând-o, nu ei, 
adolescenţii, ci fetiţa aceea blondă, care nu vorbea niciodată, 
dar care desena cu creta niște forme ciudate pe dalele de piatră; 
băiatul care-i urmărea fiecare mişcare, smulgându-și șuvite de 
păr; bătrâna care îi asculta pe ceilalţi din scaunul ei cu rotile, 
cu un braț atârnându-i în afară, cu gura adesea deschisă, cu 
ochii larg deschiși a mirare în spatele lentilelor groase. Fusese 
o regină a frumuseţii, așa i se spusese lui Abby, însă anii și 
demenţa o transformaseră într-o epavă. Mai fusese și tânărul 
acela care mai avea puţin și devenea adult, cel care se uita la 
ea şi la mama ei într-un fel care o făcea să-şi dorească să se 
evapore. De câte ori nu fusese el acolo, cu părul lui negru și 
cu ochii aceia imenși; pe hol, aproape de uşa salonului mamei 
ei, strângând în palmă o minge antistres, încet și metodic, 
privind-o în ochi pe Abby şi făcând-o să se simtă murdară? 
Mesajul de ordin sexual era unul cât se pare de clar, el ar fi 
vrut să facă mult mai multe cu mâinile sale mari. 

Ea se cutremură, gândindu-te la toate acele suflete chinuite 
care locuiseră aici, suflete îngrijite de doctori, de asistente, de 
asistenţi sociali și de restul personalului. Mama sa ar fi trebuit 
să fie în siguranţă aici, sanatoriul ar fi trebuit să fie un loc 
unde să se vindece şi să aibă parte de liniște. Nu de durere. 
Nu de groază. Nu de abuzuri cu conotaţie sexuală. 

Abby ocoli un colț al clădirii acoperit cu viță-de-vie, 
rostind o rugăciune pentru biata și delicata sa mamă. 

— O, mamă, cât de rău îmi pare, zise ea cu glas tare. 

Te iert. Vorbele lui Faith păreau că vin de undeva, din 
Paradis, astfel că Abby aproape că se opri din drum, rămânând 
nemișcată. Oare asta voia să spună? Un fior rece îi străbătu 
coloana, ca semn că pricepea, în sfârșit. Traversând repede 
aleea crăpată din ciment care ducea spre intrarea din spate, ea 

se gândi la monstrul acela care o abuzase pe Faith, la doctorul 
care se strecurase în salonul 307 și, sub pretextul că o ajuta 
şi o vindeca, recursese la perversiuni, la suferință și durere. 

— Sper să putrezești și să te perpelești în iad! murmură ea, 
în lumina difuză a asfinţitului. 

Lumina zilei dispărea cu repeziciune, soarele făcându-se 
nevăzut dincolo de norii denşi. Mirosul ploii plutea deja în 
aer. Grăbindu-se, ea o porni pe o alee laterală, cu pavajul 
crăpat, care ducea spre intrarea din spate. Ușa era încuiată 
bine, ca și data trecută, dar fereastra prin care se strecurase cu 
ocazia vizitei anterioare era tot nezăvorâtă și parțial deschisă. 
Sora Maria uitase s-o închidă şi s-o zăvorască, ori să-i spună 
îngrijitorului să verifice dacă era ferecată. Dar sora Maria nici 
nu avusese prea mult timp la dispoziţie, își zise Abby, mâhnită, 
neavând nicio îndoială că aceasta murise deja. 

Ea se apropie de fereastra întredeschisă. 

Un noroc chior? 

Sau o presimţire proastă? 

O parte a fiinţei era încă înfricoșată; încă avea ezitări în 
privința intenţiei ei. 

Mantra tatălui ei apăru ca un fulger în mintea ei. 

Când lucrurile se dovedesc dificile... 

— Mda, mda. Ştiu. E suficient! Se concentră, alungându-și 
temerile, îşi aruncă rucsacul pe fereastră, apoi se strecură ea 
însăși peste pervaz, aterizând pe podea. 


Sosise! 

Acolo jos, în camera lui sacră, el auzi zgomotul înfundat 
al tălpilor care se loveau de podea. Bătăile inimii își măriră 
ritmul, iar el inspiră adânc. Știa că ea va veni. Bântuită de 
trecut, fiica lui Faith trebuia să se întoarcă aici, unde începuse 
suferința ei. El își linse buzele și clipi. 

Suferinţa lui începuse, bineînțeles, cu mult înainte. 

Se uită la pereţi și văzu pasajele acelea pe care le scrisese 
cu conștiinciozitate. Pasaje din Scriptură, citate din marii 
filosofi ce făceau referire la păcat, teoriile sale, formulate de 

către mama sa și întărite de stricteţea Şcolilor Catolice, care 
îl exmatriculaseră, în cele din urmă. 

Își ascuţi auzul. Pași apăsaţi. Ai fiicei. 

Simti din nou, în măruntaie, excitaţia aceea pe care o 
simţea în preajma lui Faith Chastain, mânia pe care o resimţise 
la gândul că ea i se dăruia și doctorului. 

Păcatele se plătesc cu moartea. 

De câte ori nu auzise propoziţia asta rostită de mama lui, 
în timp ce aceasta stătea în dreptul ferestrei, cu Biblia deschisă 
în poală, cu tigara arzând, uitată în scrumieră, în timp ce 
cuburile de gheaţă se topeau în paharul cu bere. 

— El o să plătească, îi spusese ea mult prea des unicului 
său fiu. Tatăl tău și târfa aia de nevastă pe care și-a luat-o 
sunt nişte păcătoşi, așa că vor plăti. Băuse un strop de bere, 
limba ei mică lingând de pe buze un strop de lichid. Toţi 
plătim. Ea se uitase apoi spre el și, în privirea ei, nu se zărea 
nici urmă de dragoste maternă. Și tu o să plăteşti. Ai sângele 
lui în vene, așa că vei plăti. Mai sorbise încă o înghiţitură, 
înainte de a întoarce spre el zâmbetul acela strâmb şi sarcastic 
pe care, cu vremea, el începuse să-l urască. Dar tu deja plătești, 
n-am dreptate? Așa mi-au zis măicuţele de la școală. 

În clipa aceea, el simţea cum prin vene îi pulsează aceeași 
rușine, în timp ce ea vorbea neîncetat despre păcatele cu care 
ei însăși îi împuiase capul încă din copilărie. Aprinzându-și o 
altă țigară, ea se concentrase asupra indecențelor lui. Măicuţele 
îi spuseseră că el copiase la ore, ceea ce fusese o minciună, 
bineînțeles, dar ea le crezuse pe călugărițe, așa că drept 
pedeapsă, pentru a-l face să reflecteze asupra păcatelor comise, 
îl închisese în dulap. 

Şi nu o făcuse pentru prima dată. 

Mai înainte de asta, ele îl surprinseseră sărutând o fată, la 
scoală. Revenind acasă, se trezise în faţa unei mame hotărâte, 
ruşinate și plină de furie. Ea îl dezbrăcase și-l ținuse închis 
vreme de trei zile, lăsându-l să zacă în urină și în propriile 
excremente, fără pic de apă. I se ordonase, ca pedeapsă, să 
scrie pe pereți următoarea propoziţie: Păcatele se plătesc cu 

moartea. În cele trei zile cât stătuse închis, crezuse că va muri 
în dulapul acela, în care tatăl său îţi ținea, mai de mult, armele. 

Bineînțeles că fusese eliberat. Așa cum se întâmplase de 
fiecare dată când mama lui, duhnind a alcool, decidea, în 
sfârșit, că îl pedepsise suficient. Apoi, ea plângea și îl implora 
să o ierte, îmbăindu-l, oferindu-i haine noi, o jucărie nouă, 
sărutându-l... peste tot, îngrijindu-i cu grijă vânătăile, tăieturile 
de pe suprafața corpului, zgârieturile pe care și le făcuse singur, 
încercând să evadeze. 

În clipele acelea, ea se purta cu tandreţe, mângâindu-l cu 
dragoste, asigurându-l că, dacă se va căi și va avea remușcări 
pentru păcatele comise, va deveni unul dintre favoriţii 
Domnului. Şi al ei. 

O dată, după o perioadă mai lungă petrecută în dulap, el 
nu fusese doar înfricoșat, ci şi furios. Când auzise cheia 
răsucindu-se în broască și zărise prima rază de lumină, 
orbitoare, el se ridicase în picioare și trecuse pe lângă ea, 
nelăsând-o să-l atingă, aruncându-i în față darurile pline de 
căință. O ameninţase că o părăsește, că-i va povesti tatălui 
său despre purtarea ei față de el. Ea se zbătuse și plânsese, 
însă recunoscuse că bărbatul care-l procrease nu-l dorise de la 
bun început. Tatăl lui plătise avortul, dar ea îl refuzase. Şi 
după aceea, după ce ea îl adusese pe lume, tată] lui rămăsese 
alături de ei? Oo, câţiva ani, doar atât, mai putin de zece, și 
ăștia ca vai de capul lor. Mariajul se destrămase, iar tatăl lui 
se înstrăinase și-i părăsise. 

În momentul în care ea îi povestise despre voinţa tatălui 
său și despre avort, când ea plânsese și se căinase, fără a fi 
în stare să țină ţigara între degetele-i tremurânde, el realizase 
că ea îi spunea, pentru prima dată, adevărul. Tatăl său îi 
abandonase, pe amândoi, de dragul târfei ăleia. 

În momentul acela, ştiuse că misiunea sa era de a îndrepta 
lucrurile, ca semn al regretului său că fuseese un copil nedorit. 
Fusese nerăbdător să-și pună în aplicare răzbunarea. 

Soţia lui cea nouă nu murise? 

Nu-l căutaseră, plini de îndoieli? 

Nu ajunsese el aici, în cele din urmă... prizonier pentru 

totdeauna al acestui spațiu, până când sanatoriul fusese închis, 
iar el fusese mutat de la o instituţie la alta, de fiecare dată 
fiind vorba de una privată, având în jurul său tot felul de 
călugărițe, preoţi, crucifixuri, știind bine că fiecare greșeală și 
păcat comis erau observate și catalogate, fără a fi vreodată 
date uitarii sau iertate. Încercase să rămână fidel misiunii sale, 
fără a ceda în fața propriilor sale nevoi și porniri. Încercase 
să lupte contra propriilor sale dorinți. 

Şi totuși... în privința lui Faith... riscase totul, 
condamnându-și sufletul să ajungă în văgăunile iadului, numai 
s-o poată atinge şi să se poată culca cu ea, să-i simtă trupul 
catifelat și fierbinte lipit de al lui. 

Iar fiica, cea care semăna atât de mult cu Faith, încât 
păreau gemene, se afla aici. 

El aruncă din nou o privire spre frazele înșiruite pe pereţii 
camerei lui. Deasupra pasajelor scrijelite în perete, pictase 
paisprezece cuvinte pline de simplitate, corespunzătoare celor 
paisprezece victime, păcătoşii și sfinţii, cei ce urmau a fi 
pedepsiți și cei care urmau a aplica pedeapsa. 

Dacă Faith ar fi aici... ar înțelege. L-ar susţine. L-ar iubi. 
Din păcate, era imposibil. Doctorul acela puturos o omorâse. 
Mai întâi, o regulase, după care, fiind descoperit de fiica ei, 
o împinsese pe Faith, pe frumoasa Faith, prin geamul ferestrei. 

Trupul lui tresări violent în clipa în care își aminti strigătul 
ei, sunetul produs de trupul ei, în secunda în care se izbise de 
pavaj. Lacrimi fierbinţi se iviră în spatele pleoapelor lui, iar 
prin vene i se scurse o furie fără margini. 

Moartea lui Faith nu fusese un accident, așa cum crezuseră 
mulți. 

El ştia lucrul acesta. 

El fusese acolo. 

Aşa că doctorul urma să-și plătească păcatele. 

Chiar în seara asta. 


Inăuntrul sanatoriului, încăperile erau umbrite și 


încremenite, apusul strecurându-se prin ferestrele fără pervaz. 
Aerul dinăuntru era stătut și mirosea a putregai și mizerie. 

Abby simţi cum temperatura scade, iar atmosfera devine 
îmbâcsită. 

Nu-i adevărat, te sperii de una singură. Nu te lăsa, mergi 
înainte! 

Deschise fermoarul rucsacului şi scoase lanterna. O parte 
a creierului ei striga din răsputeri că gestul ei era o nebunie 
curată, că era la fel de nebună precum o mare parte dintre cei 
care fuseseră internaţi aici, că, în cazul în care ar avea măcar 
o fărâmă de minte, ar face cale întoarsă. 

De ce să nu revină a doua zi, de dimineaţă? 

Pe lumină? 

Însotită de un câine de atac, de Montoya și de un revolver? 

Pentru că ea voia un răspuns chiar în clipa aceea. 

Pentru că momentul de faţă o îndemna să continue. 

Pentru că nu mai suporta ideea de a mai aștepta nici măcar 
o secundă. 

Pentru că era „acum, ori niciodată“. 

Își agăţă din nou rucsacul pe umăr. Degetele unei mâini 
strângeau ranga de fier, iar ale celeilalte țineau strâns lanterna. 
Ea îndreptă lumina spre podeaua prăfuită şi spre pereţi. Dădu 
cu ochii de tapetul găurit și jupuit, de pânzele de păianjen 
apăţate de colțurile candelabrelor vechi, în vreme ce urca încet 
spre primul etaj. Fiecare film pe care-l vizionase în copilărie 
începu a-și derula imaginile, în mod separat, în cotloanele 
întunecate ale minţii ei. 

Nu se mai simţise niciodată atât de singură. 

Nu se mai simţise nicicând atât de hotărâtă. 

Trebuie să faci asta. Trebuie să-ți aminteşti. 

Clădirea scârțâi abia auzit. 

Abby îşi înăbuși un strigăt. 

Nu s-a întâmplat nimic, sunt doar căpriori vechi care se 
reaşază. Și la tine acasă auzi exact acelaşi scârţâil. 

Făcu doi paşi în interiorul bucătăriei, după care auzi alt 
zgomot. Inima îi sări din piept. 

Scârţ, scârt, scârt. 

Zgomotul produs de niște gheruţe. Ea învârti lanterna 
împrejur, lumina acesteia sărind de la o tejghea veche la alta, 

apoi pe partea de sus a aragazului, după care se fixă asupra 
chiuvetei pline de rugină, acolo unde zări dosul unui șobolan 
care tocmai se strecura în scurgător. 

— Iisuse, șopt ea, cu inima bătându-i nebunește. 

Înaintă încet, ascultând zgomotul propriilor săi pași şi 
bătăile inimii. 

Închise ochii, părându-i-se că aude un vaiet surd. 

Nu-ţi face una ca asta. Nu-i nimeni aici. Nu lăsa frica să te 
domine. Nu deveni victima paranoiei de care suferea mama ta. 

Inspirând lung și întretăiat, strânse ranga între degete, ca 
şi cum aceasta ar fi reprezentat unica ei salvare. Își alungă 
frica, dar putea jura că aude hohotele mute și vaietele disperate 
ale foștilor pacienţi care suferiseră în sanatoriul acesta. 

Încetează. Nu e nimeni în clădirea asta blestemată, nimeni 
nu se vaită sau plânge. Acum, mergi mai departe! E gata să 
se întunece. Haide, Abby, termină odată cu povestea asta! 


Montoya apăsă pe acceleraţie, ignorând limitele de viteză. 
Depăși alte autoturisme și camioane, cu fălcile încleștate şi cu 
pulsul bătându-i ritmic în tâmple. Imaginea cadavrului mătușii 
care zăcea deasupra trupului lui Billy Ray era vie în mintea 
lui, iar degetele i se strânseră și mai tare pe volan. Dacă 
monstrul acela se dusese acum după Abby? 

— Fir-ar al dracului, mormăi el, depășind un camion cu 
remorcă. 

La primul ambuteiaj, luă telefonul mobil, formând la 
repezeală numărul ei. 

Numără apelul soneriei, tot mai îngrozit. 

— Haide, o îndemnă el. Haide! Dar nu veni niciun răspuns. 

Frica îi explodă în creier. 

Și ce-i cu asta? Poate a ieșit undeva. 

Formă rapid numărul telefonului ei mobil. 

Apelul intră direct în afurisita aia de căsuţă vocală. 

Nu-i plăcu chestia asta. Existau un milion de motive pentru 
care ea nu preluase apelul, fără legătură cu asasinatele comise, 
dar el era totuși nespus de nervos. 

Instinctiv, ştia că moartea lui Faith era, într-un fel, legată 
de crimele petrecute în ultimul timp. Nu ştia care era această 
legătură, fiindcă nu reușise, deocamdată, să pună datele cap 
la cap. Tot ce ştia era că Abby avea de-a face cu toată povestea 
aceasta. 

Drumul de provincie se deschise spre un şir de ferme și 
spre un pâlc de pădure, în vreme ce el se străduia să ţină 
panica la cote minime. 

Care dracu’ era legătura dintre gestul tragic comis de Faith 
Chastain, aceasta aruncându-se prin fereastra de la etajul trei 
al fostului sanatoriu, și crimele care avuseseră loc în ultima 
perioadă? 

Păcatele se plătesc cu moartea. 

De ce fusese ales mesajul acesta? Care era semnificaţia 
lui? 

Uitându-se pieziș prin parbriz, văzu norii roșietici-purpurii 
care se zăreau la orizont. Reflectă asupra primului mesaj pe 
care-l primiseră cei de la WSLJ. 

Căinţă. 

Pentru ce? Pentru vreun păcat? Care păcat? Încetinind într-o 
curbă, ignorând pârâiturile staţiei radio a poliției, cu frica 
alergându-i prin vene, încercă din răsputeri să pună în ordine 
datele puzzle-ului. In minte îi apăru cel de-al doilea mesaj: 

Plată. 

Ca şi cum ar fi fost vorba de pretinderea unor compensaţii? 
Pentru ce anume? Pentru alte greșeli? Care erau acestea? Şi 
ce era cu toate aceste mesaje cu conotații religioase? 
Gândeşte-te. Pune datele cap la cap. Trebuie s-o faci. Timpul 
se scurge, iar ucigașul îți transmite un mesaj anume... are 
legătură cu păcatul... 

Oare de ce cele două victime fuseseră așezate una peste alta? 

Care fuseseră păcatele lor? 

Muşchiul maxilarului îi zvâcni spasmodic, iar capul începu 
să-l doară de la atâta concentrare. Era gata-gata să găsească 
răspunsul, o simţea. Fiecare victimă fusese aleasă dintr-un 
anumit motiv. E] sau ea comisese o anumită greșeală. Faţă de 
cine? De ucigaș? Faţă de umanitate? De Dumnezeu? 

Iisuse, Montoya, trebuie să găseşti răspunsul! 

Reduse viteza zărind în fața lui capătul podului îngust. O 
motocicletă venea cu viteză din direcția opusă, farul din faţă 
luminând precum un ochi strălucitor. Ţevile de eșapament 
scoaseră un zgomot asurzitor în momentul în care trecu pe 
lângă el. 

Montoya se concentra mai departe asupra acelor afurisite 
de bilete expediate de ucigaș. 

Scrisorile fuseseră semnate cu următoartele inițiale: 
Al W... nu, A. L. W. Mesajul respectiv avea o anumită 
semnificaţie. Neapărat. Ce încerca să transmită criminalul? 

Răspunsul cel mai evident era unul simplu. 

L de la Luke? 

A de la Asa. 

W de la William. 

Dar de ce nu se pomenea și de victimele de gen feminin? 

Fără C de la Courtney. 

Fără G de la Gina. 

Fără M de la Maria. 

De ce fata cea virgină purtase rochie de mireasă? De ce 
existaseră acele bancnote înșirate în jurul cadavrului lui Asa 
Pomeroy și al Ginei Jefferson? De ce folosise amestecul acela 
de sânge şi vopsea neagră și de ce existase inscripția aceea 
furioasă pe peretele încăperii în care fuseseră uciși William și 
Maria, mama şi fiul ei? 

Care fuseseră păcatele lor? Şi de ce atâta mânie, exprimată 
cât se poate de evident, la cel din urmă loc al crimei, de ce 
atâta furie? De ce atâta violență? În cazul celorlalte crime 
fusese altfel? 

— La dracu” cu totul. El dădu drumul la semnalizare și 
pătrunse pe următoarea stradă îngustă, accelerând în momentul 
în care trecu pe lângă o camionetă veche pe care era imprimat 
următorul text: Claxonează dacă îl iubeşti pe lisus. 

Luând-o iar la dreapta, el apucă telefonul și încercă să o 
apeleze din nou pe Abby. Simţea nevoia să-i audă vocea, să 
se asigure că e teafără. 

Apăsând pe butonul de redare automată a numărului, privi 

atent prin parbrizul pătat de insecte, ascultând cum telefonul de 
la celălalt capăt al firului suna, în vreme ce mintea lui se 
concentra mai departe asupra puzzle-ului acestui caz. Părţi 
accidentale, indicii apăreau în mintea lui, îl provocau, făcându-i 
în ciudă că nu reușea să le așeze în ordinea firească. Oare ce 
încerca să demonstreze nemernicul acela cu minţile pierdute? 

Ce însemna aceasta alăturare de tip yin-yang? Lumină și 
întuneric? Bun și rău? 

Nu! 

Nu era neapărat vorba de opozitia bine-rău. Mai degrabă 
de cea dintre păcătos şi sfânt! 

Apasă pe frână, alunecând apoi spre marginea drumului. 
În timp ce el trase pe dreapta, furgoneta care se afla chiar în 
spatele său claxonă cu putere în momentul în care îl depăși. 
Inima lui Montoya bătea nebunește. Păcătos și sfânt... Luke 
Gierman, adulterinul cu gura mare, în timp ce Courtney 
LaBelle era virgina. Asa Pomeroy, industriașul lacom, și Gina 
Jefferson, filantroapa. Billy Ray Furlough, nu fiul Mariei... 
nu, asta era singura „nepotrivire“. Era un predicator furios și 
exaltat, care se baza foarte mult pe pedeapsa divină, în vreme 
ce Maria fusese o fire blajină, care credea cu adevărat într-un 
Dumnezeu plin de blândeţe. 

Putea fi acesta „răspunsul“? 

Unul atât de simplu? 

Ultimul apel nu fusese încă întrerupt, așa că ascultă în 
ureche vocea lui Abby care-l ruga să lase mesajul dorit. O, 
Doamne, spera ca ea să fie în siguranţă. Continua să creadă 
că ea avea de-a face, de-o manieră intimă, cu povestea asta 
oribilă. 

În vreme ce Mustangul lui înainta încet pe marginea 
șoselei, el îi ceru lui Abby să-l sune imediat, după care 
întrerupse apelul şi sună de urgență la Departamentul 
Omucideri. 

Secundele se scurgeau. 

— Zaroster, răspunse Lynn, la cel de-al doilea ţârâit al 
soneriei. 

— Sunt Montoya. Eşti aproape de computer? o întrebă el, 


447 


mintea lui învârtindu-se în cerc, în vreme ce primul strop de 
ploaie se lovi de parbriz. 

— Da, sunt chiar aici. La birou. De ce? 

— Am nevoie să cauţi ceva pe Google. Sau pe orice alt 
motor de căutare obișnuiești tu să obţii informaţii. 

— Pe Google. Sigur... O secundă, te rog. 

O auzi cum lovea testele. 

— În regulă, sunt chiar acolo. Ce vrei să caut? 

— Începe cu cele șapte păcate capitale. 

Urmă o pauză. 

— Cele şapte păcate capitale... Bine. 

Ploaia se întețea, lovind capota Mustangului său, ca apoi 
să se scurgă ușor pe parbriz. Dădu drumul ștergătoarelor, în 
vreme ce mașinile treceau în fugă pe lângă el. Asculta 
nerăbdător cum ea lovește tastele, scriind. 

— Bun, am aici o mulţime de variante. 

— Alege una dintre ele... un site catolic, dacă poți. 
Citeşte-mi-le. 

— Cum poftești. Alt ţăcănit de taste. Gata. Le-am găsit. 

Adrenalina, alimentată de groază, invada cu viteză sângele 
lui Montoya. Încheieturile i se albiseră în timp ce strângea cu 
putere de volan. 

— la să vedem, zise ea. Aici avem niște „suspecți 
obișnuiți: mândria, furia, invidia, preacurvia, lăcomia, leneveala 
şi avariţia. 

— OK. Perfect, zise el, cu toate că inima lui bubuia cu 
putere, cuprinsă de teamă. Dacă raționamentul lui era corect, 
dacă înțelesese, în sfârșit, ce se petrece, partea cea mai 
groaznică a poveștii abia urma. Cu mulţi ani în urmă, când am 
participat la cursul de catehism, am învățat despre toate aceste 
păcate. Dar mai e ceva. 

— Îmi pare rău, sunt doar șapte. 

— Nu, adică, scrie ceva acolo şi despre... virtuțile care 
contrabalansează aceste păcate? 

— Virtuţile? repetă ea. Vrei să-mi spui și mie ce anume 
încerci să demonstrezi? 

— Imediat ce aflu, îi replică Montoya printre dinţi, fiindu-i 

groază de posibilul răspuns. Auzi din nou ţăcănitul tastelor. 
Trebuie că sunt șapte. 

— Virtuţi... la fel ca numele spitalului, „A noastră Doamnă 
a Virtuţilor“? întrebă ea, iar teama lui Montoya deveni și mai 
profundă. 

— Mda. 

— Ei bine, să vedem. Altă tastare, urmată de o pauză 
lungă de câteva secunde. El simţi că-şi pierde mintile. O, 
iată-le. Ah, să fiu a naibii. Nici nu ştiam că există. Ia te uită. 

— Ce e? 

— Am aici o listă a virtuților, fiecare din ele corespunzând 
unui păcat. 

Cerurile se desctiiseră și ploaia începu să cadă torențial. 

— Care sunt acelea? 

— Pentru mândrie avem umilință, pentru furie avem 
blândeţe, invidia are drept contrapunct caritatea, în timp ce 
virginitatea contrabalansează, bineînțeles, preacurvia. Apoi 
avem moderație pentru lăcomie, zel pentru leneveală și 
generozitatea care e opusul pentru... 

— Avariţie, zise el, punând din nou mașina în mișcare. 
Zaroster trase adânc aer în piept. 

— Literele A, L, W? Avariţie? Lust?* Wrath?**. 

— Bingo. De ce nu-și dăduse seama mai curând? Indiciile 
erau acolo, ucigașul vrând să-l aţâţe cu ajutorul acelor bileţele, 
nu numai prin numele victimelor, ci și datorită presupuselor 
lor păcate și virtuți. Tocmai am vizitat locaţia ultimului dublu 
asasinat, și furia era exprimată peste tot, în scris chiar. La 
celelalte locaţii, nici urmă de așa ceva. Ba din contră. Ucigașul 
nostru e lipsit de sentimentalisme și este bolnav, atunci care 
e motivul acestei schimbări? Pentru început, m-am gândit că 
el voia, pur şi simplu, să clarifice misterul, dar apoi mi-am 
amintit că Billy Ray Furlough era un predicator furios, iar 
numele lui William, începea cu „W“ exact ca și „Wrath“. 


* Preacurvie — nota trad. 
** Furie — nota trad. 

Mătușa mea, dimpotrivă, era personificarea blândeţii*, iar 
numele său era Maria... 

— Adică începea cu litera „M“, îl întrerupse Zaroster. lar 
Courtney LaBelle, a noastră „Fecioară Maria“ avea „C“ de la 
Courtney și de la „Chastity“**, iar în cazul lui Luke Giernan, 
avem „L“ de la „Lust“. Iisuse, ce grozăvie pshiopată mai e și 
asta? 

— Păcatul lui Asa Pomeroy era avariţia, zise Montoya, 
gândindu-se la industriașul lacom, iar Gina Jefferson era 
încarnarea generozității sau a filantropiei. 

— „A“ și „G“, sopti ea. Dacă raționamentul tău e corect, atunci 
n-a ajuns nici la jumătate. Sunt șapte păcate şi șapte virtuți... 

— Paisprezece victime. Montoya întoarse scurt, după care 
apăsă din nou pe acceleraţie, cauciucurile scârțâind în vreme 
ce se frecau de pavaj. Şi totul a început la Sanatoriul „A 
noastră Doamnă a Virtuţilor“. 

— La naiba! Acolo a lucrat Simon Heller, zise ea, iar el 
își închipui cum buzele ei se strâng din cauza furiei. El trebuie 
să fie cel pe care-l căutăm. Tocmai mi s-a confirmat ultima 
lui adresă. Ghici? Heller a revenit în New Orleans cu trei luni 
în urmă. A închiriat o casă în Districtul Garden. 

Inima lui Montoya încetă o clipă să bată. Furia îi făcu 
sângele să clocotească. 

— Trimite pe cineva acolo. Poate reuşesc să-l oprească pe 
nenorocit până nu e prea târziu. 

— Am plecat deja, zise ea, iar el şi-o imagină cum își lua 
haina și arma pe care o purta, de obicei, la șold. 

— Ia pe cineva cu tine. Şi anunţă-l și pe Bentz. 

— Așa voi face. 

— Ai grijă, Lynn. Individul e periculos. 

— Nu-ţi face griji, îl linişti ea. La fel sunt și eu. 


Ploaia cădea în ropote pe acoperișul azilului. 
Cu nervii întinși la maximun, Abby trecu pe lângă vitraliul 


* Mcekness — nota trad. 
** Castitate, virginitate — nota trad. 

de pe coridor, lumina neclară a zilei abia îndrăznind să pătrundă 
dincolo de sticla colorată a ferestrei. Gâtul îi era uscat, iar 
pulsul îi bubuia în urechi. Se strădui să perceapă chiar și cel 
mai mic sunet, încercând să zărească prin întunericul pe care 
lumina slabă a lanternei reușea cu greu să-l pătrundă. 

Urcă treptele uzate, care duceau spre cel de-al treilea etaj, 
al cărui coridor era întunecat. 

Etajul mamei ei. 

Acolo unde Faith își dăduse sufletul. 

Afară, vântul şuiera, aducând cu el ploaia, înfiorându-i 
lui Abby pielea. Acesta era coridorul unde dăduse nas în nas 
cu Heller, care se ivise brusc şi amenințător în pragul ușii. 

Cu ochii minţii, Abby rememoră momentul în care 
deschisese uşa şi dăduse cu ochii de el. Palmele lui mari 
mângâiau sânii mamei ei. Abby oftase. El se întorsese apoi cu 
faţa spre ea, roșu în obraji și cu o figură extrem de dură. Ochii 
îi străluceau, vena de la tâmplă îi pulsa ritmic, iar erecţia era 
evidentă pe dedesubtul halatului său de spital. 

Stomacul lui Abby se întorsese pe dos, în semn de revoltă 
și doar privirea rugătoare a mamei, care se uita la ea peste 
umărul lui Heller, o împiedicase pe Abby să tipe. 

Acum, Abby plimbă lumina lanternei de-a lungul 
coridorului. Toate ușile de pe coridorul acela întunecat erau 
deschise, fie date de perete, fie doar întredeschise, cu excepția 
salonului 307. Acesta avea ușa bine închisă. 

Asta nu înseamnă nimic, îşi zise ea, verificând încă o 
dată, prin îndreptarea slabului fascicul de lumină spre celelalte 
uși, învăluite în întuneric. 

Deschide odată blestemata aia de uşă! 

Cu palmele umede din pricina transpiraţiei, cu pielea ca 
de găină din pricina groazei, ea vâri ranga sub braț, după care 
apucă de ivor. Închizând ochii, încercă clanţa. 

Ivorul se răsuci în palma ei. 

Fără niciun fel de efort. 

Pulsul ei crescu brusc. Data trecută ușa fusese încuiată. 

Ea împinse și ușa se deschise încet spre interior, fără 
zgomot, ca și cum balamalele ar fi fost unse de curând. 

Frica explodă în adâncul ei. 

Ceva nu era în regulă. Ceva din povestea asta nu se 
potrivea deloc. Cu toate astea, păși înăuntru, mirosul de 
antiseptic pătrunzându-i în nări. Plimbă becul lanternei de-a 
lungul podelei acelei camere familiare, după care trecu 
fasciculul de lumină de-a lungul pereţilor și al mobilierului. 

Abby încremeni, nevenindu-i a crede. 

Totul era aşa cum îşi amintea ea. 

Patul din fier, vopsit în alb, împins într-un colț al salonului. 

Pe noptieră se afla o vază cu flori proaspăt culese. 

Rama dublă care conţinea fotografiile lui Abby și Zoey, 
așa cum erau ele în copilărie. 

Cuvertura croșetată în nuanțe de roz-pal și piersică, pe 
care o lucrase chiar bunica lui Abby. 

Crucifixul agăţat sus, pe perete. 

Timpul se oprise în salonul 307. 

— Nu, sopti Abby, făcând alţi câţiva pași în interiorul 
camerei. Oare mirosul acela ceva mai puternic decât al 
solvenților era parfumul mamei ei? 

Imposibil. 

Mama ei nu era aici. 

Ca într-o reluare rapidă, mintea ei reveni la seara aceea, 
în care viaţa ei se schimbase pentru totdeauna. 

Îşi aminti cum dăduse buzna înăuntru, grăbindu-se să-i 
povestească mamei ei despre petrecerea dansantă și despre 
Trey Hillard. 


— Mami? năvăli Abby în cameră, cu respiraţia tăiată, 
fiindcă urcase câte două trepte deodată. Mami? Ştii ceva? 

Mama ei se afla lângă fereastra înaltă, luminile dense ale 
asfințitului zărindu-se dincolo de panourile transparente. Dar 
Faith, pe jumătate dezbrăcată, nu era singură. Un medic, Simon 
Heller, tocmai se lupta cu ea. 

Abby se opri brusc, holbându-se la ei. 

— Mami? 

Heller o împingea prin geamul ferestrei sau încerca să o 
salveze? 

— Hei, ce se petrece? 

Heller se răsuci pe călcâie. Faţa lui era roşie din pricina 
furiei și avea spume pe la colţurile gurii. 

— Nu știi că acesta este un salon? întrebă el înfuriat, ochii 
lui strălucind sub sprâncenele stufoase, în vreme ce nările nasului 
acvilin se lărgiră. Ar trebui să ciocănești înainte să dai buzna! 

— Dar... Abby se uită la mama ei care, în mod evident, era 
stânjenită şi încerca să-și aranjeze veșmintele. 

Faith nu-și putea masca rușinea. Ochii ei înotau în lacrimi, 
iar obrajii erau roşii ca para focului. Ea privi dincolo de umărul 
lui Heller și văzu expresia confuză și plină de dezgust de pe 
chipul lui Abby. 

— Nu, te rog... murmură ea, după care zise cu voce tare: 
Abby Hannah, îmi pare atât de rău. 

Înainte ca Abby să scoată un cuvânt, Faith se răsuci, ca 
şi cum Heller tocmai ar fi învârtit-o și ar fi forțat-o să se 
întoarcă. Trupul ei se lovi de geam. 

Geamul se crăpă, scoțând un sunet îngrozitor de sticlă 
spartă. 

— Nu! 

Abby se repezi înainte, încercând s-o prindă pe mama ei, 
dar Heller o apucă de braţ, împingând-o înapoi. 

Pentru a o împiedica să o salveze pe Faith sau pentru a 
nu o lăsa să cadă odată cu ea? 

— Te iert... strigă mama ei, cu ochii larg deschiși și cu 
pupilele dilatate. 

Fereastra se făcu țăndări, cioburile translucide erau pătate 
de sânge, în vreme ce Faith se prăbuși prin resturile geamului, 
țipătul ei îngrozit reverberând asurzitor în creierul lui Abby. 

— Nu! Mami! Nu! strigă Abby, încercând să se smulgă 
din strânsoarea lui Heller. Ea auzi ceva — cineva își ținea 
brusc respiraţia? — peste bubuitura înfundată produsă în clipa 
în care trupul mamei sale se izbi de pavaj. 

Oripilată, cu lacrimile brăzdându-i obrajii, Abby privi 
pavajul crăpat și trupul lui Faith care suferise multiple fracturi. 

— Nu! se văită Abby, nevenindu-i a crede, smulgându-se 
din strânsoarea lui Heller. Nu! Nu! Nuuuuu! 

Sub trupul mamei se întindea o baltă de sânge. Ochii lui 
Faith priveau ţintă în sus, lipsiţi de viață. Insectele nopții 
continuau să bâzâie, iar vocile se transformaseră brusc în tipete, 
în strigăte și ordine rostite asemenea unor lătrături, însă mami 
lui Abby murise deja. 

Plângând în hohote, Abby se dădu înapoi, împleticindu-se, 
îndepărtându-se de priveliștea aceea înfiorătoare. 

Undeva, în spatele ei, se auzi un alt oftat ușor, aproape 
insesizabil. 

Răsucindu-se, observă că ușa dulapului era întredeschisă. 
Foarte puţin. O mică fantă întunecată. Iar înăuntru... strălucirea 
unor ochi răutăcioşi. 

Cineva urmărise întreaga scenă? Un privitor care se extazia 
privind cum doctorul Heller o forța pe mama ei la perversiuni 
şi la alte fapte necuvenite? 

Ochii aceia, pătrunzători Şi insistenti, îi întâlniră o secundă 
privirea, într-o secundă de intimă și incredibilă înţelegere... 


Doamne Sfinte, gândi ea acum cu inima bătându-i 
nebunește, viziunea aceea din trecut era atât de reală, încât 
simţi chiar și căldura umedă a serii aceleia. 

Lanterna îi tremura în mână, lumina ei slabă rotindu-se 
prin încăpere. 

Privirea ei se întoarse încet spre ușa dulapului. 

Aceasta era ușor întredeschisă, o crăpătură mică între ușă 
şi cadrul de lemn. 

lar dinăuntru, se holbau spre ea doi ochi plini de ură. 

A își înăbuși un strigăt. 

Pulsul îi bubui în urechi. 

Ea lăsă lumina să întârzie asupra acelei crăpături negre, 
iar becul slab dezvălui silueta unui bărbat în vârstă, extrem de 
speriat, care se uita în sus, la ea. Avea mâinile legate la spate, 

gleznele legate și lipite și ele una de cealaltă, și gura lipită cu 
bandă adezivă. 

ÎI mai văzuse undeva, cugetă ea, în momentul în care 
făcu un pas în față. Mirosul acru de sudoare, urină şi teamă 
îi invadă simțurile. Bărbatul avea ochii larg deschişi și țipa 
din spatele călușului, dar sunetele erau înfundate. 

Vru să-i desfacă călușul, însă se răzgândi. 

Bineînţeles că-l recunoștea. În cei douăzeci de ani 
îmbătrânise, dar trăsăturile lui nu se schimbaseră: un maxilar 
dur, sprâncene stufoase, nas acvilin. Tresărind, ea își dădu 
seama că se uita la doctorul Simon Heller. 

Cel care abuzase de mama ei. 

Ea tresări în clipa în care realiză în fața cui se afla. 

— Ucigaș nemernic şi pervers, zise ea. 

EI se agita, scuturând din cap, țipând cu disperare în spatele 
călușului. 

Nemernicul! 

— Ar trebui să te las să putrezești aici! Oare cine-l așezase 
acolo? se întrebă ea. Cine-l legase şi-i pusese căluşul? Fiorul 
fricii, una cu totul nouă, îi alunecă pe spinare în secunda în 
care, apucând de unul dintre colţurile benzii adezive, trase cu 
putere, lipiciul smulgându-se odată cu câteva firișoare din 
barbă și cu bucățele de piele. Din punctul ei de vedere, merita 
un rău cu mult mai mare. El se văicări, dar, dincolo de strigătul 
lui Heller și de șuierul vântului, i se păru că mai aude un alt 
zgomot. 

Scârţâitul podelei de lemn? 

Un pas? 

Ea lăsă ranga să-i alunece în palmă, dar fu prea târziu. 

— Fii atentă! ţipă Heller. 

Ea se răsuci, învârtind ranga cu toată foţa de care era în 
stare, însă în secunda aceea, simţi ceva tare și rece lipit de 
ceafa ei. 

Zbang! 

Ranga izbi. Cu putere. 

— Căţea! zbieră o voce de bărbat, în vreme ce individul 
apăsă pe trăgaciul armei cu șocuri electrice. Miile de volti se 

descărcară în trupul lui Abby, transformând-o într-o cârpă. În 
vreme ce ea se prăbuşea pe podea, ranga de fier alunecă spre 
partea opusă a încăperii, lovindu-se cu zgomot de stinghia podelei. 

Ea se cutremură, neputând se facă altceva decât să 
privească spre chipul furios și roșu ca focul al bărbatului pe 
care avu impresia că ar trebui să-l cunoască de undeva. 

— Scorpie blestemată, mormăi el, trăgând din nou în ea. 

Mintea ei o lua razna. Nu reușea să-și controleze 
membrele. Dar în întunericul acela care se lăsa ușor, ușor în 
creierul ei, recunoscu ochii aceia în care scăpăra o furie tăcută, 
în timp ce se holbau la ea, aceeași ochi pe care îi văzuse pe 
vremea când el era mult mai tânăr şi se juca cu mingea sa 
antistres, pe coridor, la cafenea, ori pe veranda sanatoriului, 
acelaşi bărbat/puști pe care ea îl descoperise ascuns în dulap, 
urmărindu-l pe Heller care profita de mama ei. 

Pervers nemernic ce ești, încercă ea să strige, dar chiar și 
pentru urechile ei, glasul părea neputincios, transformându-se 
într-o serie de mormăieli neinteligibile. 

El zâmbi în faţa neputinței ei, rânjetul fiind întruchiparea 
neechivocă și pură a răutăţii. Licărul privirii lui era de-a dreptul 
diavolesc. Ea îşi aminti felul cum el strângea în palmă mingea, 
ca și cum ar fi ștrangulat-o cu încetinitorul. 

Își simţi gura uscată. 

Christian Pomeroy! 

Fiul lui Asa. 

Cum de-l uitase? 

O, Dumnezeule, el nu avea de gând s-o omoare, pur și 
simplu, ci s-o ucidă încet provocându-i suferință, chinuind-o, 
satisfăcându-și fanteziile sexuale tenebroase. 

Abby încercă să se ridice. În secunda în care el se aplecă 
spre ea pentru a-i mângâia părul, Abby încercă, fără succes, 
să întoarcă capul şi să-l muşte. 

Iar el o ştia. 

- Bine ai venit acasă, Faith, șopti el. 

Poftim? Faith? Nu! O confunda cu mama ei. 

— Am așteptat clipa asta, de dragul nostru, de multă, multă 
vreme. 

Despre ce naiba vorbeşte perversul ăsta? 

Stomacul ei se strânse în clipa în care el se aplecă și mai 
mult, iar ea își imagină că o s-o sărute. 

Dar, el o curentă încă o dată, provocându-i o nouă durere. 


Poc. 

Poc. 

Poc. 

Sunetul apei care pica pe podea era constant și limpede. 

Unde mă aflu? se miră Zoey, ridicându-se și gemând, 
căci o durea fiecare mușchi. Spaţiul acela era rece și umed. O 
singură lumină într-unul din colțurile încăperii de mici 
dimensiuni, ce semăna izbitor cu o celulă. Braţele îi fuseseră 
legate la spate, ca de altfel și gleznele. 

Frica izbucni puternic în adâncul ei. 

Iisuse, Dumnezeule, ce se petrecea? Îşi aminti cum fusese 
atacată acasă la Abby, cum bărbatul acela înalt şi musculos o 
urmărise și după ce ieşise din mica cabană, luând-o spre aleea 
unde mai apoi o capturase. Ca prin ceaţă, își aminti că el 
purta un costum negru, care semăna cu unul de scafandru. 
Trăsese în ea cu o armă cu electroșocuri, ori cu una de tip 
Taser, chiar în secunda în care ea voia să urce la volanul 
automobilului pe care îl închiriase. Fusese trează, dar nu reușise 
să se mişte sau să opună rezistenţă, în vreme ce el îi fixase 
călușul, îi forțase mâinile la spate și îi legase încheieturile și 
gleznele cu bandă adezivă. Imediat ce se asigurase că ea nu 
reprezenta un pericol pentru el, o luase în braţe, după care o 
aruncase pe bancheta din spate a mașinii închiriate, o Toyota 
argintie. Părea un bărbat puternic şi înspăimântător, dar în 
secunda în care o ridicase în brațe, ea sesizase respiraţia lui 
șuierătoare și grimasa provocată de efort. El mormăise o 
obscenitate, ca și cum gestul respectiv i-ar fi provocat o anume 
suferință. Poate că suferise o ruptură musculară. 

Ea spera din tot sufletul să fi avut dreptate. 

Dar de ce s-o răpească? De ce s-o aducă în... locul acesta 
îngrozitor? 

Panica îi arse măruntaiele, iar ea privi disperată în jur, 
căutând o cale de scăpare. 

Poc. 

Trebuia să existe o cale de scăpare din temnita în care se 
afla, dar mintea ei era răvășită şi încețoșată. Concentrându-se 
își fixă privirea asupra luminii felinarului care arunca umbre 
tremurătoare ce se înălțau pe pereţii mucegăiți și placați cu 
faianţă. Nu se zărea nicio fereastră. Doar plăcile murdare, o 
podea plină de crăpături și o ușă îngustă. 

Atunci cum de picura apa aceea din tavan. Picăturile 
formaseră o mică băltoacă, care devenea din ce în ce mai 
mare? Ea se uită spre tavan, acolo unde instalația de lumină 
neutilizabilă era protejată de un suport metalic. 

Oare se afla într-un soi de celulă? Într-un spaţiu închis... 
sau într-un buncăr? Se gândi la Abby și la cât de fascinată era 
ea de fostul sanatoriu, la faptul că moartea mamei lor 
reprezenta pentru ea o obsesie. 

Poc. 

În clipa în care picătura micuță căzu cu zgomot în băltoacă, 
ea își dădu seama. 

Cu o claritate care-i înfioră trupul. 

Se afla undeva, pe vasta proprietate „A noastră Doamnă 
a Virtuţilor“. Poate chiar în interiorul sanatoriului... cu toate 
că nu-şi amintea nicio încăpere-temniță atât de mică. 

Fiindcă te afli dedesubt! Într-un subsol. 

Nu! 

Valul de adrenalină explodă înăuntrul ei. 

Trebuia să scape din temnița asta! Ura subsolurile. 
Înnebunea dacă era închisă undeva. lar nebunul acela, oricine 
ar fi fost, avea să se întoarcă. leşi de aici, Zoey! leşi! ACUM! 

Auzi un mieunat ciudat și își dădu seama că zgomotul 
respectiv fusese produs chiar de gâtlejul ei. Strângând din 
dinți, încercă să alunge panica care-i paraliza musculatura. 

Doamne, ajută-mă. 

Ea inspiră profund. 

Fli calmă, Zoey. Ai mai fost și altădată în spatii atât de 
strâmte. 

Dar nu cu un psihopat ucigaș! 

Ea nu se îndoi nicio secundă că avea de-a face cu ucigașul 
care îngrozise New Orleansul, cel care-l ucisese pe Luke, 
care-i ucisese pe ceilalți... oh, la naiba... trebuia să se salveze, 
neapărat! Era prea tânără ca să moară, să aibă parte de chinul 
pe care i-l plănuise el. 

Oare unde era el acum? 

Dar Abby? Nu urma să ajungă aici? Doamne, oare 
monstrul ăsta o ucisese deja? Zoey începu să tremure, 
pierzându-și controlul. Se rugă ca sora ei să fie în siguranţă, 
ca Abby să-l fi păcălit, cine știe cum, pe nemernicul acela, ca 
ea să fi fugit după ajutor. 

Dar, în adâncul ei, știa că şansele erau foarte mici. 

Era posibil ca Abby să fi murit deja. 

Ochii i se umplură de lacrimi, gândindu-se la sora ei. 

Ooo, Abby, cugetă ea, începând să tragă de legăturile din 
bandă adezivă. Trebuia să se elibereze! Nu-i stătea în fire să 
cedeze fără luptă, iar nemernicul ăla nici nu va ști ce anume 
l-a lovit, dacă ea reușea să-l domine cumva. Luptându-se cu 
banda care o ţinea prizonieră și așteptându-se, oarecum, ca 
psihopatul să-și facă apariția din umbra încăperii, ea scană cu 
privirea spaţiul acesteia. 

Era singură. 

Se concentră, ascuţindu-și auzul, încercând să surprindă 
fiecare mișcare, dar în afara bătăilor ritmice şi puternice ale 
propriei inimi și a respirației sale greoaie, nu percepu decât 
sfârâitul molcom al lampionului și zgomotul apei care se 
scurgea din tavan. 

Eşti singură, Zoey. Asta-i foarte bine. Ai timp la dispoziţie. 
Foloseşte-l cât mai eficient. 

Dar mesajele din mintea ei nu-și găsiră direcţia corectă, 
iar ea se luptă din răsputeri să se așeze în șezut. Cel puţin să 
scape de banda care-i lega încheieturile braţelor şi gambele. 

Poți. Important e să găseşti o soluţie pentru a reuşi. Haide, 
Zoey, concentrează-te. 

Cam cum crezi tu că ar putea fi învins un individ ca el? 
Cum vei putea găsi o cale pentru a ieși de aici? 

Cel care te-a răpit e un psihopat. Este un ucigaș. Poti să 
te păcăleşti cât vrei, dar având în vedere evenimentele care 
au avut loc în ultima vreme, ştii bine că vrea să te omoare, 
ca şi pe ceilalti. 

Simţi cum începe să cedeze, gata să se ghemuiască pe 
podea și să izbucnească într-un plâns amarnic. Totul era atât 
de aiurea. De nedrept. Lacrimile se pregăteau să-i inunde ochii, 
dar ea se admonestă rapid, schimbându-și brusc starea de spirit. 

Faptul că vei pufni în plâns ca un bebeluș n-o să-ți fie de 
niciun folos. Fă ceva! Acţionează, ACUM! 

Folosindu-și fiecare fărâmă de putere, ea se târî spre ușa 
metalică, dar, bineînţeles că era închisă. Îşi imagină că, în 
cazul în care reușea să se ridice în picioare și să stea cu 
spatele la ușă, putea să manevreze clanța. Încheieturile mâinilor 
erau strâns legate una de alta, iar umerii o dureau îngrozitor, 
dar știa că nu avea o altă variantă la dispoziţie. Ușa aceea 
îngustă din fier era singura ei șansă de salvare. 

Încet, ea se târî și se împinse centimetru cu centimetru 
de-a lungul acelui spaţiu îngust. Îi veni în minte micuțul felinar 
și se gândi că, trântindu-l cumva pe podea, putea provoca un 
incendiu, dar la ce bun? În plus, nimic din încăperea aceea 
austeră nu părea a fi inflamabil. Ar însemna să rămână prinsă 
în celula asta, fără ca cineva să vină să o salveze. 

Nu. Asta nu era o soluţie. 

Se târi încet, ignorând mizeria și noroiul. 

În cele din urmă, ajunse lângă perete. Încercă să se ridice 
în picioare, să se avânte în sus, sprijinindu-și tălpile de suportul 
aflat în faţa ei. 

Căzu cât ai clipi. 

Julindu-şi antebratul, fu cuprinsă de o durere nouă, 
arzătoare. 

Nu-l lăsa pe nenorocitul ăsta să te învingă. 

Înjurând încet, încercă din nou. Alunecă pe lângă perete, 
în vreme ce braţul îi lua foc. 

Fă asta, Zoey. Încearcă cu mai multă fortă. Nu renunta. 

Tălpile ei erau goale, aşa că își îndoi degetele, încercând 
să le înfigă în podeaua rece din ciment și reuși să-și ridice 

trupul în dreptul ușii. Menţinându-și echilibrul, ea încercă să 
împingă în ușă şi s-o deschidă, dar clanţa micuță nu se mișcă. 
Era încuiată. Încercă iar, sperând că încuietoarea veche avea 
să cedeze. 

Nimic. 

Luând-o de la capăt, strângând din dinţi își canaliza toată 
forța spre clanța aceea, dorindu-și ca ea să se învârtă. 

Dar aceasta nu cedă. 

La naiba, la naiba, la naiba şi încă de două ori la naiba. 
Ar fi vrut să se lase pe o parte şi să plângă. 

Era prizonieră! 

Nebunul acela o închisese aici și avea de gând fie s-o lase 
să moară într-un fel groaznic, încetul cu încetul, fie să se 
întoarcă pentru a-i oferi un sfârșit și mai terifiant. 

Nu putea să se dea bătută. Singura ei șansă, decise ea, 
rămânea felinarul. Dacă cineva avea să deschidă ușa, va arunca 
felinarul alimentat cu cherosen, care ardea cu o flacără micuță, 
asupra celui care va intra. 

Altfel, avea să moară. 


— Să te ia dracu’, Montoya! mormăi Bentz, așezându-și 
arma în teaca de la şold. Ce naiba era în mintea partenerului 
său? Și unde se afla el acum? 

După ce primise apelul lui Zaroster, Bentz plecase rapid 
de la locul crimei, ale căror victime fuseseră Billy Ray 
Furlough și Maria Montoya. Lăsându-l pe Brinkman la locul 
faptei, Bentz se îndreptase ca o vijelie spre casa lui Heller, o 
clădire cu două etaje, construită în stilul Renașterii grecești, 
care avea două coloane mari albe, arbori ornamentali în curtea 
din față și o verandă generoasă. 

În momentul în care el ajunsese la destinaţie, Zaroster era 
deja înăuntru, dar în casă nu găsise pe nimeni. Bentz se 
năpustise înăuntru, strigând că era acompaniat de forţele de 
poliție, dar o descoperi doar pe Zaroster. 

— Aici s-a petrecut cu siguranţă ceva, îi zisese ea, 
conducându-l într-un birou situat la parterul casei, unde se 
observa că avusese loc o încăierare. 

Scaunul biroului era răsturnat într-o parte. Monitorul 
computerului fusese azvârlit pe podea, ecranul acestuia fiind 
crăpat. 

Pe un taburet din piele se puteau observa pete de sânge, 
paginile ziarului erau împrăștiate pe podeaua lăcuită, un stilou 
se afla lângă bordura șemineului din marmură și nişte ochelari 
cu ramă metalică zăceau cu lentilele sparte, peste o foaie de 
ziar. 

Zaroster verificase deja restul casei, dar Bentz făcu, la 
rândul lui, o nouă cercetare. În restul casei, cel putin la o 
cercetare preliminară, nu părea să fie nimic deranjat. Paturile 
erau făcute, vesela era spălată, și nu există niciun indiciu că 
înăuntru s-ar mai afla și altcineva. Maşina lui Heller, un Lexus 
SUV, cu număr de California, potrivit celor de la DMV, nu se 
vedea nicăieri. Nici în garajul destinat unui singur vehicul, 
nici pe alee și, în mod cert, nici pe strada din faţa casei, 
străjuită de stejari. Bentz verificase deja. 

Dar cum aflase Montoya despre Heller? 

Nemernicul ăsta băgăcios, care ignorase regulile, avusese 
destul curaj să se afişeze la locul crimei a cărei victimă fusese 
mătușa sa, strecurându-se abil printre cei care stăteau de pază 
pentru a vedea interiorul acelei rulote unde fuseseră uciși și 
apoi părăsiți călugărița Maria şi Billy Furlough. Şi, imediat 
după aceea, fără a-i adresa prea multe vorbe lui Bentz, 
Montoya plecase să ducă la bun sfârșit un soi de vendetă 
personală. Fără a mărturisi nimănui nimic. 

Cu excepţia lui Zaroster, după toate aparențele. 

— Unde e Montoya acum? întrebă el poruncitor, după ce 
mai Căutase o dată Lexusul și revenise în biroul lui Heller. 

— La sanatoriul „A noastră Doamnă a Virtuţilor“, zise 
Zaroster, relatându-i rapid lui Bentz conversaţia avută cu 
Montoya și teoria acestuia, potrivit căreia crimele aveau 
legătură cu cele șapte păcate capitale și cu cele șapte virtuţi 
corespunzătoare acestora. Dar asta nu e tot, continuă ea, 
Montoya era de părere că fiecare persoană implicată în această 
poveste are o legătură directă sau indirectă cu fostul spital. 
Noi credeam că ucigașul e Heller, dar — ea privi în jur, luând 

seama la dezordinea din biroul medicului — se pare că nu e 
decât o nouă victimă. 

— Teoria ta ar fi aceea că fiecare victimă e ucisă, fiind 
asociată cu un păcat sau cu o ...? 

— Cu o virtute care contrabalansează păcatul. În cazul lui 
Simon Thaddeus Heller, pariez că păcatul cu pricina e lenevia. 

Bentz aruncă o privire prin casă. Cu excepţia biroului, 
aceasta era în perfectă ordine. 

— Mie nu-mi pare leneș. 

Zaroster ridică din umeri. 

— A fost un simplu comentariu. 

— Știu. 

— În afară de asta, e posibil ca tipul ăsta să aibă o nevastă 
sau o iubită care face curat în urma lui. 

- Ori e posibil ca teoria de față să nu fie valabilă, gândi 
Bentz cu voce tare, dar, cu cât se uita mai atent la casa lui 
Heller, cu atât începea să creadă în valabilitatea ei. Heller, 
medicul care lucrase la azilul-sanatoriu. Ceva din direcţia pe 
care se îndrepta această poveste dădea de înțeles că teoria lui 
Montoya despre păcate și virtuţi cauzatoare de moarte era 
adevărată. Cu toate astea, Montoya nu era îndreptăţit să 
acționeze de unul singur, încălcând regulile până dincolo de 
limite. Riscând să compromită cazul. 

De parcă tu nu ui fi făcut la fel, îl tachină propria minte. 

El o ignoră. 

Se îndreptară spre intrarea acelei case elegante și vechi, 
plină de mobilier scump și de obiecte de artă originale, lucruri 
care, în momentul acela, nu-i erau de niciun folos lu: Heller. 

— În cazul în care Montoya are dreptate, ucigașul nu și-a 
încheiat încă planul. 

— Mai are un drum lung. Să mergem. Ea se îndrepta deja 
spre mașina ei. 

— Așteaptă! Rămâi aici. Securizează acest spaţiu. Cheamă 
întăriri. Eu plec la spital. Sună-l pe Montoya și pune-l în 
temă. Mie nu o să-mi răspundă la telefon, dar nici nu se pune 
problema să intre în clădirea aceea. Şi, mai ales, nu de unul 
singur! 

— Crezi că îl pot convinge? 

— La naiba, cel mai bine ar fi să te străduiești. Bentz 
traversa deja peluza bine tunsă în drum spre mașina poliției, 
parcată la colțul străzii. Eşti familiarizată cu dezlănțuirile? 
strigă el, deschizând portiera și privind peste umăr prin 
perdeaua ploii. 

Cu mobilul la ureche, Zaroster rămăsese în dreptul intrării 
imense a casei lui Heller. Ridică privirea spre el, așteptând 
continuarea. 

— Poate o să ai chef să studiezi problema, fiindcă, după 
ce mă întorc, o să-ţi citesc totul, literă cu literă. Cunoșteai 
intenţiile lui Montoya, așa că e posibil să fi contribuit și tu la 
compromiterea definitivă a cazului. Afurisitul ăsta de polițai 
nu are ce să caute, mă auzi? — nu are ce să caute în anchetă. 
Se urcă la volan, trânti portiera, porni motorul și sirena, 
demarând pe strada pustie. 

— Idiotul, mormăi Bentz, luând telefonul mobil și 
pregătindu-se să cheme întăriri, la numărul de telefon al secției 
de poliție. Înţelegea motivele lui Montoya, dar nu-i plăcea 
deloc. Oare ce avea de gând colegul lui mai tânăr, punând în 
pericol cazul acesta blestemat? 


Zoey tocmai se îndrepta spre felinarul aprins, în secunda 
în care auzi niște zgomote dincolo de ușă. Paşi! 

Doamne, dă să fie politia! Să mă salveze şi pe mine cineva. 

Inima îi bătea nebunește și frica o copleși, în clipa în care 
auzi cum uşa se descuia cu zgomot. Scârţâind înfundat, ușa se 
deschise larg. 

Făcându-și apariţia dincolo de pragul ușii, trăsăturile 
omului rămânând în umbră datorită luminii insuficiente, acesta 
părea întruchiparea lui Satana. 

Ooo, Doamne! Ajută-mă! 

Ea se îndepărtă cât putu de repede și de mult de el, 
retrăgându-se până ce spatele ei se lipi de faianța zgrunțuroasă. 

Pe chipul lui era întipărit un rânjet strâmb. 

Diavolesc. 

Lacom. 

Ea fu gata să leșine, cuprinsă de teamă, în secunda în 
care el păși în celula aceea strâmtă. 

— Mi-am închipuit că ești trează, zise el. Perfect. Vreau 
ca tu să afli ce se petrece. 

Aceasta era o veste proastă. Ea se aștepta la o nouă porţie 
de volți oferită prin intermediul armei cu șocuri electrice, însă 
el făcu câţiva paşi, o ridică fără menajamente în picioare și, 
înainte ca ea să poată reacţiona, o aruncă pe umăr, ținând-o 
de gambele legate fedeleș. Ea auzi din nou respirația aceea 
șuierătoare provocată de o durere anume, în clipa în care el 
se îndreptă, şi-şi dădu seama că, din punct de vedere fizic, el 
avea un punct vulnerabil undeva. Trebuia imediat să-l 
descopere și să se folosească de acesta. Să-l rănească pe 
psihopatul acesta, să-l oblige, cumva, să îngenuncheze. 

În timp ce el o căra, cu un mers nesigur, ca și cum acesta 
îi provoca o anumită suferință, ea se foi, se agită, îi opuse 
rezistență, dar eforturile ei se dovediră zadarnice. El o manevra 
cu ușurință, purtând-o, în ciuda protestelor ei, pe coridoarele 
întunecate și urât mirositoare, trecând pe lângă șirul încăperilor 
luminate doar cu ajutorul felinarelor. Capul ei se bălăbănea pe 
spinarea lui, părul îi căzuse peste ochi, dar prin perdeaua 
șuvițelor ce se legănau încoace și încolo, ea reuși să zărească 
în treacăt porțiuni din interiorul încăperilor respective. Privirea 
ei recunoscu acele instrumente de tortură — aparate care emiteau 
şocuri electrice, instrumente chirurgicale, cămăși de forță, 
seringi. 

Locul acesta blestemat era o casă a torturii. 

Bănuielile ei fuseseră corecte. Perversul acesta o adusese 
pe Zoey chiar în subsolul sanatoriului în care Faith Chastain 
fusese molestată și batjocorită, în azilul unde ea avusese parte 
de un sfârșit cumplit. 

În clipa asta, se temea Zoey, venise și rândul ei. 


Montoya apăsă cu putere pe frână când ajunse în parcarea 
mănăstirii, chiar lângă Honda cea micuță a lui Abby. 

— La dracu’. El bănui că putea fi vorba de mașina unuia 
dintre poliţiştii care supravegheau zona, dar, până acum, nu 

cercetase nimeni împrejurimile mănăstirii. El nu chemase 
întăriri şi nici nu răspunsese la telefon ori de câte ori apăruse 
pe ecran numărul lui Bentz. Nu avea nevoie de o predică. Sau 
de un ordin pe care, oricum, l-ar fi încălcat. 

Ar fi vrut să-i împărtășească totul partenerului său, dar nu 
putea să-l facă părtaş la situaţia de față. Până nu era sigur, 
n-avea rost. Bentz va trebui să aibă răbdare. 

Mașina lui Abby era un indiciu cât se poate de important. 

Unul major. 

Opri motorul, cobori de la volan, după care se asigură că 
are asupra sa încă o armă, un pistolet, pe care-l vâri în teaca 
de la gambă. Avea asupra sa un spray paralizant, și în 
compartimentul pentru mănuși descoperi o lanternă. Odată, 
înarmat, o luă la fugă spre poartă. 

Mobilul lui sună pe neașteptate, iar el privi ecranul, dorind 
să verifice numărul apelantului. Era Zaroster. 

Fu cuprins de o teamă paralizantă. Dacă aflase ceva despre 
Abby? Dacă era deja prea târziu? El răspunse chiar în clipa 
în care se strecura pe sub crengile pletoase ale arborelui vieţii. 

— Montoya. 

Vocea lui Zaroster era gravă. 

— Casa lui Heller e goală și se pare că aici a avut loc o 
confruntare. 

— Drăcia dracului! 

— Sunt de aceeași părere. 

— Şi maşina lui? 

— Nu e nicăieri. E vorba de un Lexus SUV alb. După cum 
arată casa, mașina și tot restul, cred că doctorul duce o viață 
bună. Sau ducea, mă rog. Bentz a trecut și el pe aici și, după 
părerea lui, Heller poate fi o nouă victimă. Altfel, ce sens ar 
avea confruntarea care a avut loc la el acasă? Se pare că a 
fost atacat chiar la el în birou. Am descoperit urme de sânge 
și o pereche de ochelari cu lentilele sparte și rama strivită, o 
pereche identică celei pe care Heller o purta în fotografia de 
pe semineu. 

Lui Montoya nu-i plăcură veștile. El crezuse că Heller 
era criminalul. Dacă nu era Heller, atunci cine? 

— Bentz a plecat spre sanatoriu, continuă Zaroster, în timp 
ce Montoya se strecură dincolo de poartă. A cerut întăriri. În 
plus, e foarte supărat. Mi-a spus că, în cazul în care dau de 
tine, să-ţi interzic să pui piciorul în perimetrul spitalului. 

— Prea târziu. Sunt deja aici. Maşina lui Abby Chastain se 
află în parcarea mănăstirii şi, după mine, ea nu cred că are de 
gând să se călupărească. Am încercat să iau legătura cu ea, 
dar nu răspunde la telefonul mobil. Aţi verificat unde e? 

— Din câte știu eu, nu. Deocamdată, nu. 

— Fir-ar să fie. El știa care era adevărul. Mașina ei se afla 
aici. Ea se afla aici. El se rupa ca ea să fie singură şi nu cu 
psihopatul acela ucigaș, care făcuse deja destule victime. Din 
informaţiile lor, șase la număr. Puteau să mai urmeze încă 
opt. Abby Chastain... Oare ce păcat sau virtute ar fi putut 
reprezenta ea? 

A de la Abby. A de la avariție? 

Nu. La capitolul acesta, îl alesese deja pe Asa Pomeroy. 

Chastain. C. Castitate? 

Dar, dacă teoria lui era corectă, castitatea fusese reprezentată 
de Courtney LaBelle, fata virgină... greșise din nou. 

C de la caritate? Virtutea care contrabalansa invidia? 

Inima lui fu gata sā se oprească. Asta era! Dar cum 
rămânea cu Heller? Simon T. Heller, victimă, la rândul său... 
S... de la „sloth“*. Dar nu se potrivea. Virtutea care 
contrabalansa păcatul leneviei era umilința. 

Zaroster era încă la telefon, încercând să-l determine să 
aștepte sosirea unui coleg. 

— ..„ Cei de la Departamentul șerifului îți pot trimite în 
doar câteva minute un ofițer de poliţie. 

Montoya se săturase să asculte. 

— Trimite-i aici. Repede. Dar eu nu am de gând să aştept. 
Dacă lui Bentz nu-i convine, cu atât mai rău! 

— Bentz a fost foarte clar... 

— N-are decât să crape. Ştiu bine ce a spus. Tu m-ai 
prevenit. Nu ai de ce să-ţi faci probleme, nu vei fi afectată. 


* Lenevie — nota trad. 

- Nu-i vorba despre asta, Montoya. 

El nu avu răbdare să-i asculte explicaţia. Nici nu-i păsa 
de ea. 

— Te sun imediat când voi afla care e situaţia. El încheie 
conversaţia, vâri telefonul în buzunar, setându-l, mai întâi pe 
vibrații, după care o porni mai departe pe cărarea udă. O luă 
la fugă, tălpile afundându-i-se în pământul reavăn, mirosul 
greu inundându-i nările. Frica îl împingea înainte. Se gândea 
cu groază la Abby şi la ce ar fi putut descoperi înăuntru. 

Oare ucigașul era cu ea? 

Era deja prea târziu? 

Sau era doar o alarmă falsă? 

C de la caritate... C de la Chastain. 

Nu! _ 

Care era al doilea nume de botez pe care-l purta? Îl auzise, 
ori îl văzuse. Abigail Hannah Chastain Gierman. Hannah! H 
de la Humility*! Drăcia naibii! 

Pentru prima dată în viaţă, se rugă ca instinctele sale să 
nu se confirme, alergând neauzit prin verdeața deasă și prin 
ploaia care cădea în rafale din înaltul cerului, scurgându-se pe 
trunchiurile şi pe crengile arborilor. 

Se întreba dacă o va mai găsi în viaţă, refuzând să se 
gândească la alternativă. 

Dacă e nevoie, omoară-l pe nenorocitul ăla! 

Omoară-l şi dacă nu e nevoie. 

Se strecură sub un pâlc de arbori cu flori albe, de unde 
zări, printre crengile copacilor, clădirea impozantă și cu un 
aer sinistru, un maldăr de cărămizi crăpate, susţinute de 
mortarul ce stătea să cadă pe alocuri. 

Câte atrocități găzduise clădirea asta? 

Câte răutăți nu se petrecuseră pe coridoarele ei întunecate? 

Câte fapte reprobabile nu avuseseră, oare, loc aici, sub 
pretextul calmării pacienţilor cuprinși de furie, pentru a-i ține 
sub control pe cei care sufereau de tulburări psihice grave, 
ori, ca în cazul lui Heller, pentru ca pacienţii să devină și mai 
neputincioşi și manipulabili, spre a ceda în fața poftelor sale? 


* Umilinţă — nota trad. 

Montoya se apucă să verifice fiecare ușă. 

Toate era încuiate. 

Verifică ferestrele. 

Erau zăvorâte. Sau blocate cu bare de lemn. 

Cu toate astea, simţea că înăuntru se afla cineva. 

Fir-ar a dracului de treabă! 

Timpul se scurgea în defavoarea lui. Simţea cum secundele 
fug şi, odată cu ele, și şansele lui Abby de a supravietui. Trebuia 
să o găsească. Neapărat! Cercetă din nou clădirea. 

Nu îndrăznea să spargă o fereastră. 

Elementul-surpriză trebuia să-i aparțină. 

El mai înconjură încă o dată, în fugă, imensul edificiu, 
trecând pe lângă fântâna în al cărei bazin murdar începuse 
deja să se strângă apa de ploaie. Apoi porni încet spre spatele 
clădirii, apropiindu-se de ceea ce părea a fi o bucătărie. 

Ușa acesteia era încuiată, dar undeva, în apropierea ei, 
chiar lângă veranda al cărei pavaj din ciment era plin de 
crăpături, se afla o fereastră parțial deschisă. 

Și urmele unor tălpi. 

Mici. 

Inima lui se strânse brusc. 

Abby! 

Fără nici cea mai mică ezitare, el se strecură peste pervaz, 
aterizând încet pe podeaua încăperii. 

Se rugă ca ea să fie singură, dar nu o strigă, nu lăsă pe 
nimeni să-i ghicească prezența. 

Pentru orice eventualitate. 

Ay respira cu greutate. Închisă în dulap, cu bandă 
adezivă peste gură, cu gambele legate fedeleș și cu mâinile 
aduse cu forța la spate și legate, de asemenea, Abby fusese 
obligată să privească prin crăpătura șşifonierului, așa cum 
procedase și Pomeroy cu mulți ani în urmă. 

De ce oare? 

Si cum de nu-şi mai adusese aminte de el? 

Fiindcă îți şterseseşi absolut totul din minte... nu-ţi mai 
aminteai nici de Heller, nici de Christian Pomeroy... aşa că 
fermină cu povestea asta şi găsește o cale prin care să te 
salvezi! 

Întunericul nopții coborâse deja în încăpere, dar Pomeroy, 
înainte să plece, scosese la iveală niște pături negre cu care 
astupase fereastra, astfel ca lumina să nu poată fi zărită nici 
dinăuntru, nici dinafară. Un felinar mic fusese așezat în cămin. 
Acesta ardea molcom dând o lumină slabă, suficientă însă 
pentru a oferi o strălucire ireală și tremurătoare. 

Ea nu era singură. Pomeroy îl legase de pat pe Simon 
Heller, ţintuindu-l acolo întins pe spate cu ajutorul unor lanțuri. 

Abby își schimbă poziţia. Umerii o dureau îngrozitor. 
Abia dacă se putea mișca. El o agățase de un cui bătut în 
fundul dulapului. Cu cât ea se foia mai mult, cu atât legăturile 
braţelor se strângeau și mai tare. 

Se gândi la spray-ul paralizant din rucsacul ei, care acum 
nu-i era de niciun folos, sau la ranga de fier care zăcea 
rezemată de perete. Nu avea cum să ajungă la ea. La naiba! 

Nu te da bătută! Gândeşte, Abby. Găseşte o cale să scapi 
de aici. El nu-i aici. Acum ai şansa să te eliberezi! 

Dulapul strâmt era gol, după cum reușise ea să-și dea 
seama. Pipăise interiorul, atât cât putuse, ținând cont că avea 
brațele legate. Nu mai existau alte cuie, alte protuberanţe, dar 
de-a lungul dulapului exista o bordură, ca și cum aceasta ar 
fi reprezentat în trecut baza de susţinere a unui raft, iar 
marginea acesteia era ascuţită. Dacă reușea să se menţină pe 
vârfuri, frecându-și încheieturile de marginea cu pricina, poate 
că va avea şansa să rupă banda adezivă cu care era legată. 

Trebuia să se chinuie mult, dar era unica ei șansă. 

Ignorând durerea arzătoare din umeri, şi faptul că gambele 
îi tremurau atunci când încerca să se menţină pe vârfuri, ea se 
apucă de treabă. Repede. Intens. Frecând. Resimţind 
fierbințeala acelui gest repetitiv. 

Dă-i bătaie, Abby. 


470 


Ploaia bătea în geamuri, iar vântul, prinzând viteză, șuiera 
printre grinzi. Ea acţiona cu și mai multă forță. Gambele îi 
ardeau, iar umerii o dureau groaznic. 

Nu te opri! 

Asudând şi respirând greu în spatele măștii pe care o 
detesta, se strădui să continue, alunecând cu banda în sus și 
în jos, julindu-și încheieturile. 

Apoi acoperind bătăile grăbite ale inimii ei și șuierul 
vântului, auzi zgomotul pașilor grei care urcau treptele, 
zgomotul pașilor care urcau la etajul trei. 

Nu! 

Inima ei, care bătea deja într-un ritm necontrolat, sta să 
explodeze. 

Freacă, freacă, freacă! 

Simţea oare cum banda aceea ceda, fie și puţin? Ori era 
vorba doar de imaginatia ei care o luase razna, de speranțele 
sale de-a dreptul disperate? 

Ea lucra cu o rapiditate maximă, simțindu-și degetele de 
la picioare ca și cum i-ar fi fost fracturate, încheieturile fierbinți 
și pielea jupuită în locul în care se frecaseră de scândura 
aceea ascuţită. 

Pașii se apropiau, traversând coridorul și oprindu-se 
dincolo de ușă. 

Oh, nu! Nu încă! Te rog, Doamne! 

Abby își stăpâni teama. Picăturile de sudoare i se scurgeau 
pe nas. Ea continua să frece banda în sus și în jos de marginea 
aceea ascuţită, în timp ce pielea îi lua foc. Din ce în ce mai 
repede, trăgând cu putere de banda adezivă, străduindu-se cu 
disperare s-o sfâșie, conștientă că şansele de a se elibera erau 
aproape nule. 

Păstrează-ţi limpezimea minţii. 

Încuietoarea scârţâi și ușa se deschise cu zgomot. 

Prin crăpătura mică formată de ușa întredeschisă a 
dulapului, Abby îl văzu pe Pomeroy intrând în încăpere. Căra 
ceva, nu, pe cineva... o femeie. 

O, Dumnezeule, nu se poate! 

Toate speranțele ei se duseră pe apa sâmbetei în secunda 
în care îşi recunoscu sora. 
Zoey! 


Bentz apăsă cu putere pe acceleraţie. Conducea ca un 
nebun prin ploaia aceea continuă. Ștergătoarele mașinii făceau 
cu greu față potopului, alungând stropii de pe parbriz la fel de 
rapid cum cădeau aceştia din înaltul cerului întunecat. 
Anvelopele automobilului de mare viteză traversau rapid 
bălțile, parcă plutind. 

Nicio veste din partea lui Montoya. 

Bineînţeles. 

Bentz îi alertase deja pe oamenii şerifului. Din păcate, 
omul era cam prins din cauza unui accident în care fuseseră 
implicate două autovehicule, unul dintre ele fiind aruncat 
dincolo de bara de protecţie a unui râu, celălalt răsturnându-se 
pe marginea drumului. Unul dintre şoferi decedase, iar 
ambulanța fusese chemată pentru pasagerul din dreapta. 
Celălalt șofer și doi pasageri din mașina acestuia se aflau în 
drum spre spital. | 

Forţele de ordine, atât ale statului, cât şi cele locale erau 
concentrate în zona respectivă. 

El apăsă și mai tare acceleraţia. 

Vântul urla. Mușchiul spaniol se legăna fantomatic printre 
crengile copacilor, în momentul în care el o coti spre sanatoriu. 

Strânse din dinţi, înaintând cu aceeaşi viteză. Sirena nu 
funcționa, iar farurile fuseseră stinse. 

Avea o presimţire vizavi de ceea ce se petrecea în clipa 
aceea înăuntru și dacă gândea bine, dacă el era primul care 
sosea la față locului, atunci trebuia să-l ia prin surprindere. 

Luând-o după colt, zări o alee ce se bifurca: un drum 
ducea către mănăstire, iar celălalt spre spital. Viră către fostul 
azil şi înaintă cât mai mult posibil, după care, luându-și arma, 
cobori din mașină. 

Bineînțeles că porțile erau închise. Încuiate. Dar puteau fi 
escaladate. El fusese luptător profesionist și jucător de fotbal 
în timpul colegiului. În ultmii ani de liceu, fusese cel mai 

rapid căţărător pe frânghia agățată de tavanul sălii de 

gimnastică. Şi ce dacă de atunci trecuseră douăzeci şi cinci de 

ani și că el avea aproape dublul greutăţii corporale? Ce dacă 

ploua cu găleata și metalul porţii era alunecos? Nu era decât 

o afurisită de poartă. De vreo 2,80-3,15 metri înălțime. 
Floare la ureche. 


Abby fu gata să leșine când o zări pe Zoey. 

Ce avea de gând să facă monstrul acela? 

Nu se îndoia că Pomeroy era, în realitate, criminalul care-și 
omorâse victimele, împerechindu-le două câte două, ca într-un 
ritual bolnăvicios. 

Cum ar fi putut, se întrebă ea disperată, să se salveze pe 
sine, pe sora ei și pe Haller? Privi spre patul în care stătuse 
mama ei, cu mai bine de douăzeci de ani în urmă. Psihiatrul 
zăcea întins în pat, cu un alt căluș, cu faţa la saltea și tremurând 
din tot corpul. Avea ochii larg deschiși, pantalonii pătați, behăia 
în spatele măștii precum un miel dus la tăiere. Ea îl ura, dar 
nu-l putea lăsa să moară. Dacă reușea să găsească o cale de 
scăpare, va încerca să-l salveze și pe Heller, după care urma 
să-l dea pe nemernic pe mâna justiţiei. 

Pomeroy, șchiopătând uşor, o trânti nepăsător pe Zoey pe 
podea. Ea căzu grămadă și părea totalmente buimacă, 
incapabilă să se miște. Ochii i se dădeau peste cap, iar Abby 
se gândi că ori fusese speriată, ori îi dăduse tranchilizante sau 
fusese împuşcată cu arma cu electroșocuri. 

Nemernicul! Observă satisfacția din ochii lui Pomeroy, în 
clipa în care el aruncă privirea spre dulap. Savura momentul 
oferit de vulnerabilitatea și groaza victimelor lui. 

Sora ei nu avea cum s-o ajute. 

Trebuie să te descurci singură. Fie cum o fi, trebuie să-l 
păcăleşti. E prea mare, prea puternic şi prea hotărât, ca să-l 
poti domina din punct de vedere fizic, așa că trebuie să-ți pui 
la bătaie inteligenta... 

Ştia foarte puţine lucruri despre el, doar că fusese internat 
în acest spital și în aceeași perioadă cu mama sa. E] era primul 

copil al lui Asa Pomeroy, un copil aproape dat uitării, în clipa 
în care Asa o părăsise pe Karen, mama lui Christian, în 
favoarea celei de-a doua soţii și a fiului lor Jeremy. 

Făcându-i rapid cu ochiul, Pomeroy îşi frecă toracele cu 
palma, privind-o apoi atât de intens, încât ea simţi furnicături 
pe sub piele. El i se adresase cu numele mamei ei, iar felul 
cum o spusese sugera că fusese apropiat de Faith. Poate 
avuseseră o relaţie intimă. Pofta carnală îi animase privirea în 
clipa în care șoptise: „Bine ai venit acasă, Faith“. 

Stomacul ei se strânse dureros, gândindu-se la ce era 
posibil să-i fi făcut mamei ei. Sau poate că totul se petrecuse 
de comun acord? Ooo, Doamne... 

Foloseşte-te de ce crezi. Prefă-te că ești Faith. 
Alimentează-i fantezia. Pomeroy nu-şi dorește ca Faith să 
moară a doua oară. În numele Cerului, poartă-te ca şi cum 
ai fi Faith. Aminteşte-ţi că nu el a omorât-o..., ci Heller! 

Cu coada ochiului, ea îl văzu pe ucigaşul mamei ei, legat 
cu lanţuri și speriat de moarte, ca şi cum ar fi retrăit cu o 
claritate maximă clipa în care el o împinsese pe Faith prin 
geamul ferestrei, pretinzând că o ajuta și nepermitându-i lui 
Abby să sară după ea. 

În timp ce felinarul pălpâi, iar Zoey scoase un vaiet lung 
pe podea, Pomeroy se duse lângă noptieră, deschise sertarul 
și extrase de acolo două arme. 

Prima era 38-ul lu: Luke. 

O, Iisuse. Psihopatul chiar intrase în casa ei, strecurându-se 
pe holurile acesteia, atingându-i lucrurile, ca apoi să se furișeze 
în dormitorul ei și să se întindă în patul ei. 

Tremurând din tot corpul, ea încerca să-şi păstreze calmul 
însă fără succes. 

Nu te lăsa, Abby, încearcă să tai blestemata asta de bandă 
adezivă! 

Dar ea nu reușea să-și ia ochii de la agresorul său, fascinată 
și dezgustată, totodată, în vreme ce Pomeroy scotea cea de-a 
doua armă din sertar, un pistol lung, cu butoiaș, pe care-l 
aținti spre fața îngrozită a lui Heller. 

Psihiatrul se feri de Pomeroy, trăgând de lanțuri, mișcând 
cu putere cătușele, încercând să se smulgă din toate legăturile, 
asemenea unei vulpi prinse în capcană. Pe gambe și la 
încheieturile mâinilor se iviră pete de sânge, în timp ce el 
zbiera în gura mare, agitându-se pe pat. 

— N-ai cum să scapi, zise Pomeroy. Soarta ţi-e decisă, 
Simon. 

Heller clătina din cap. 

— Tu ai omorât-o. 

Capul lui se agită şi mai tare, cu ochii măriți de groază. 

— Te-am văzut. Ai împins-o prin fereastră. 

În spatele călușului se auzi un vaiet în semn de protest. 

— Şi chiar dacă nu ai făcut-o cu mâna ta, drogurile pe care 
i le administrai întruna au condamnat-o la moarte, pentru că 
medicaţia o transformase într-o ființă docilă și dornică, 
permițându-ţi să abuzezi de ea după bunul plac. Pomeroy rânji 
ironic și răutăcios spre victima sa. Eşti un pervers, Heller. Şi 
un trândav. În loc să-ți foloseşti cunoștințele, în loc să cauţi 
o cale de-a o vindeca, tu ai ales calea cea mai uşoară. 

În clipa aceea, Heller izbucni în plâns. Hohote întrerupte 
și chinuitoare erupseră din gâtul lui, în spatele benzii adezive 
care-i ținea buzele lipite una de alta. 

— Și va trebui să plătești, doctore. Tu ești întruchiparea 
leneviei, înţelegi, iar împotriva păcatului leneviei nu poti lupta 
decît printr-o virtute, și anume „zelul“. 

Heller înțepeni brusc. 

Lenevie şi zel? cugetă Abby. Despre ce vorbea? 

— Așa că ţi-am adus un înger al providenţei. Pe cineva 
care va distruge păcatul leneviei tale cu virtutea zelului*. Se 
uită spre podea, la Zoey. Admit că ea și-a pierdut partial zelul 
de a trăi, dar starea asta va dura foarte puţin și e opera mea. 

Zoey părea pe altă lume. Încercă să ridice capul, dar acesta 
căzu la loc, pe podea, mușchii refuzând să-i dea ascultare. 

Oare ce fantezie macabră punea nebunul acesta la cale? 


* „Zeal“, în limba engleză — nota trad. 

În dulap, Abby muncea de zor la legăturile ei, neluând în 
seamă durerea, mişcându-le în sus și în jos pe marginea aceea 
de lemn, ştiind că timpul se scurge în defavoarea lor. 


Sesiză zgomote. Voci. Plânsete în surdină. Vaiete înfundate. 

Montoya nici nu voia să se gândească la ce urma să 
descopere, dar își dădea seama că victimele erau încă în viață. 
Abby? Heller? 

Urcând scara fără să facă nici cel mai mic zgomot, 
Montoya o luă după colt. Folosi cu cumpătare lanterna din 
dotare, mișcând rapid fasciculul de lumină înaintea sa, ca să 
nu se împiedice. În cealaltă mână, Glockul său era pregătit, 
gata să tragă primul foc. 

Ploaia şi vântul se abătuseră asupra clădirii, iar coridoarele 
erau întunecate precum noaptea. Zeomotele ce răzbăteau de 
la etajul trei se auziră mult mai clar în clipa în care depăși 
vitraliul de pe palier. El nu se opri, urcând și mai sus pentru 
a reuși să privească podeaua coridorului, unde zări o dungă de 
lumină ce se strecura pe dedesubtul uneia dintre uși, singura 
ușă închisă de pe întregul etaj. 

Fără îndoială că dâra aceea subțire de lumină care se 
răspândea pe coridor venea din salonul 307. 

Salonul unde murise Faith Chastain. 

Acolo unde auzi zgomot de lanţuri ce se agitau și strigăte 
de groază. 

Nu avea timp să solicite ajutoare. 

Îndată ce va ajunge la ușă, va intra. 


Banda adezivă era gata să cedeze, sfâșiindu-se pe margini. 
În depărtare, dincolo de sunetul furtunii ce se apropia, lui 
Abby i se păru că aude şuierul slab și îndepărtat al unor 
sirene. O, te rog, te rog. Pe întuneric, ea îşi balansă mai 
departe încheieturile mâinilor, frecând banda adezivă, care 
devenea din ce în ce mai fragilă. 

Îngrozită, urmări cum Pomeroy scoase un cuţit din sertarul 
noptierei. Inima îi stătu în loc de frică în secunda în care el ridică 
arma albă tăișul ei străluci în lumina cu reflexe aurii a felinarului. 

Era convinsă că el avea de gând să-i taie gâtul lui Heller, 
dar, în loc să facă asta, el se întoarse spre Zoey, care zăcea 
pe podea în fața lui. 

Nu! Oh, nu! 

Ea se apucă să frece cu disperare banda adezivă, 
rugându-se ca aceasta să cedeze în timp util. Dar Pomeroy era 
foarte agil. Se lăsă pe vine lângă Zoey și, cu o mișcare rapidă, 
tăie banda care lega încheieturile și gambele lui Zoey. 

De ce? 

Avea de gând să-i dea drumul surorii ei? Pentru că o avea 
pe Abby? O femeie care semăna mult mai mult cu mama ei? 

Abby se simţi ușurată, până când realiză că Zoey nu avea 
să fie lăsată să plece. Nu, ea făcea parte din planul pervers 
pus la cale de Pomeroy. 

— A venit vremea să plătești pentru păcatele tale, doctore, 
zise Pomeroy cu un calm care-ţi dădea fiori. 

Pe pat, Heller începu să se zbată cu disperare. Țipând cu 
călușul în gură, el începu să se întoarcă de pe-o parte pe alta, 
mișcând atât de tare marginea patului, încât aceasta se săltă 
de la locul ei. Porțiunile de metal se loviră și se agățară una 
de alta, zgomotul lor reverberând în încăpere, mai puternic 
decât al ploii care bătea în ferestre. 

Pomeroy o ridică pe Zoey, ajutând-o să se sprijine pe 
picioarele ca de gumă. 

- Tu, Simon Heller, rosti Pomeroy cu furie, ești 
condamnat. Ai vrut să devii medic, ai jurat că îi vei ajuta și 
vindeca pe semenii tăi. Cu toate astea, ai fugit de răspundere. 
Tu nu doar ai abuzat de pacienţi, dar ai suferit de unul dintre 
cele șapte păcate capitale, păcatul leneviei. 

Abby nu-și credea urechilor. Cele şapte păcate capitale? 
Lenevia? El își justifica crimele găsindu-le o logică? Se juca 
de-a Dumnezeu? Cât de nebun putea fi? 

Urmări cu groază cum Pomeroy o prinse pe Zoey de talie. 
Cu mișcări dure, o lipi pe Zoey de el, forţând-o să ţină arma 
între degete. Pe buzele lui apăru un surâs, plin de satisfacție, 
când se frecă de fesele lui Zoey. 

Lui Abby i se făcu greață. Perversul! Bolnav, rău și pervers! 

Zoey ridică privirea, și o observă pe Abby într-un moment 
de luciditate. 

Într-o clipă, Abby pricepu. Zoey nu era nicidecum atât de 
pierdută cum pretindea a fi. Dar ce ar fi putut face? 

Nimic! Trebuie să o ajuţi! 

Abby frecă cu furie banda adezivă de scândură. Braţele o 
dureau îngrozitor, dar ea simți din nou cum banda ceda 
ușor-ușor, fibrele ei destrămându-se, în timp ce încheieturile 
îi ardeau ca para focului. 

Pomeroy zise: 

— Iar tu, Zoey Chastain, fiica cea mare a lui Faith, ești 
binecuvântată cu virtutea zelului, așa că trebuie să scapi lumea 
de trândavi. 

Heller înlemni. 

Pomeroy își aţinti privirea asupra lui Abby. 

Ea îngheță. Oare observase că ea încerca să se elibereze? 
Inima îi bătea nebunește. 

— Nici tu nu vei rămâne mai prejos, Hannah. Tu, care ai 
fost umilită de soțul infidel și dornic de aventură. El își lăsă 
capul într-o parte, încruntându-se. Privirea i se încetoșă brusc. 
Faith? şopti el, confuz... Faith? 

Ea aprobă, sperând că el o va crede, dar confuzia dispăru, 
și Pomeroy clătină din cap, ca și cum ar fi vrut să alunge ceața. 

— Nu... Nu Faith. Hannah... de la umilinţă. El zâmbi pe 
neașteptate, ca și cum sinapsele creierului ar fi funcţionat din 
nou la capacitate maximă. Mândria* vine și ea, sigur, încoace. 

Mândrie? Umilinţă? Lenevie? Zel? Păcate şi virtuţi? Ce 
poveste mai era și asta ?Și cine reprezenta oare pe „pride“**? 
Cineva al cărui nume începea cu litera „P“? Îşi aminti 
păcatele și virtuțile despre care învățase în adolescenţă, în 
şcolile catolice private pe care le frecventase. Dar ce legătură 
aveau ele cu mama ei? 

Virtuti! 


* Pride — nota trad. 
** Mândrie — nota trad. 

A noastră Doamnă a Virtuţilor! 

Despre asta era vorba? Nu că ar fi contat. Nu mai conta 
absolut nimic. Important era să poată scăpa. Să-l păcălească 
cumva pe nemernicul acesta. 

Trebuia să facă ceva! Orice! Nu voia să stea cu braţele 
încrucişate și să devină martora unei crime comise cu sânge 
rece. 

— Ştii la cine mă refer, zise Pomeroy, frecându-se de zor 
de fesele lui Zoey și privind în dulapul întunecat, căutând 
privirea lui Abby. Cât de dement putea fi? Cum ţi se pare? 
Iubitul tău? Pedro? 

Clopoţeii răsunară pe neașteptate în mintea ei. Pedro! 
Nu-l numea sora Maria Pedro pe Montoya? 

— Poliţaiul, zise Pomeroy batjocoritor. 

O, Doamne, monstrul acesta avea de gând să-l ucidă și pe 
Montoya. 

— Acum, zise Pomeroy, îndreptând arma chiar spre inima 
lui Simon Heller. A sosit timpul. 

Zoey era moale. Neputincioasă. Sau poate că era doar o 
impresie? Ea își privi din nou sora printre șuvițele care-i cădeau 
alandala. 

Pomeroy ținti. 

Heller ţipă în spatele călușului. 

Ucigaşul apăsă pe trăgaci, chiar în momentul în care Zoey 
îl lovi cu cotul în piept. 

Poc! 

Arma se descărcă. 

Heller se arcui de-a dreptul oribil, după care deveni o 
masă amorfă, sângele ţâșnindu-i din piept. In secunda aceea, 
Zoey îl izbi din nou pe bărbat cu cotul în torace, iar acesta 
Bâfâi, respiraţia devenindu-i un șuier prelung. Ea îl lovi la 
fluierul piciorului, iar el scoase un strigăt de durere. 

— Căţea. Ambiţioasă și zeloasă! 

El răsuci arma aflată în mâna ei, forțând țeava să se 
lipească de tâmpla lui Zoey. 

— Acum e rândul tău! 

Bang! 

O armă se descărcă, ecoul ei răsunând până pe coridor. 

După aceea se auziră niște țipete. 

lisuse, nu! Abby! Nu! 

Furia şi teama se scurseră în adâncul lui Montoya. 

Sosise prea târziu! 

La naiba, sosise mult prea târziu! 

Cu arma pregătită, se năsputi în ușa salonului 307. 

Încuietoarea veche cedă părâind, în vreme ce așchiile de 
lemn săriră cât colo. Montoya se năpusti pe uşă chiar în 
secunda în care Pomeroy îndrepta arma spre tâmpla lui Zoey. 

— Poliţia! urlă Montoya. Aruncă arma! 


Un foc de armă! 

La dracu’! 

Bentz nu mai pierdu nicio secundă. Folosind patul Glockului 
său, el sparse o fereastră aflată la parter, îndepărtând apoi sticla 
crăpată a acesteia. Sări, simțind cum cioburile ascuţite îi pătrund 
în palmă, după care se aruncă dincolo de pervaz, aterizând pe 
podeaua unuia dintre saloanele sanatoriului. 

Imediat ce ateriză pe podea, luă mobilul, și formă cât 
putu de repede 911. 

— 9-1-1. Care este urgenţa... 

— Rick Bentz de la Secţia de Poliţie din New Orleans. 
Rosti într-un suflet numărul legitimaţiei, solicitând asistență 
și oferind adresa fostului sanatoriu. S-au auzit focuri de armă 
în incinta sanatoriului, mai adăugă el, după care întrerupse 
convorbirea, vâri mobilul în buzunar și, cu arma încărcată, 
începu să străbată clădirea aceea lăsată în paragină, ale cărei 
coridoare erau negre precum noaptea. 


Abby se lăsă cu toată greutatea asupra legăturilor care-o 


țineau prizonieră, chiar în secunda în care Montoya dădu buzna 
în încăpere. Banda adezivă cedă încă puţin. 

— Retrage-te! îl avertiză Pomeroy, încercând să-și impună 
voinţa față de Zoey, ţeava pistolului fiind și acum lipită de 
tâmpla acesteia, în momentul în care Montoya îndreptă arma 
în direcţia lui. 

Pupilele lui Zoey se dilataseră din pricina fricii. 

— Aruncă arma! îi ordonă Montoya. Acum! 

Pomeroy îi replică ironic. 

— Mândru* până la final. 

Pe pat, Heller agoniza şi sângera, lumina din ochii lui 
dispărând încetul cu încetul. 

Abby se chinuia în continuare să-și elibereze brațele. Fără 
teamă. Cu hotărâre. 

— Tu trebuia să urmezi, zise Pomeroy, aruncând o privire 
piezișă în dulap, retrăgându-se câțiva centimetri spre fereastră, 
folosindu-se de Zoey, care, cu arma la tâmplă, devenise scutul lui. 

— Stai pe loc! îi ordonă Montoya. 

Dar Christian Pomeroy nu-și lua ochii de la Abby, în 
timp ce buzele începură să-i tremure. 

— Atât de frumoasă. 

— Stai sau trag! Chipul lui Montoya era împietrit, cu 
maxilarele încordate, cu ochii aţintiți asupra lui Pomeroy, arma 
sa fiind îndreptată spre capul bărbatului. S-a sfârșit! 

— Aici te înşeli, Pedro, zise Pomeroy pe un ton calm, 
care-i îngheță măduva în oase lui Abby. Orice s-ar întâmpla, 
seara asta e abia începutul. 

— Tu mai ai puțin şi te prăbușești. 

— Și tu la fel. 

Zoey se mișcă puţin, dându-și capul pe spate și lovindu-l 
din nou cu cotul în piept pe ucigaș. Pomeroy gemu. Arma din 
mâna lui începu să tremure. 

Montoya trase. 

Poc! 

Glonţul tras de Glockul lui Montoya străpunse umărul lui 
Pomeroy, chiar în secunda în care acesta apăsa pe trăgaci. 

Poc! 


* Prideful — nota trad. 

Zoey, cu sângele țâşnindu-i din cap, se prăbuși pe podea. 

Banda adezivă cedă şi Abby, ţâșnind din dulap, se aruncă 
lângă sora ei. 

Montoya trase din nou Poc! Şi încă o dată. Poc! 

Gloanţele pătrunseră în toracele ucigașului. Sângele țâşni. 

Pomeroy se aruncă prin pătura care acoperea fereastra. 
Geamul se sparse şi se făcu țăndări, cioburile însângerate 
plutind prin aer, în vreme ce trupul lui Pomeray se roti în 
noaptea umedă și întunecată. 

Abby ţipă cu căluşul lipit la gură. 

Bum! 

Auzi sunetul oaselor trosnind, în secunda în care trupul 
lui se izbi de asfaltul ud. 

Abby se târî cât putu de repede lângă sora ei care zăcea 
pe podea, sângele țâșnindu-i din rana de sub ochi. 

— O să te faci bine, zise ea, în vreme ce Montoya se lăsă 
în genunchi lângă ea, pentru a-i lua pulsul lui Zoey. O să te 
faci bine, Zoey... Trebuie. Rezistă... te rog, te rog, rezistă. 

Folosindu-se de cuțitul lui Pomeroy, Montoya tăie 
legăturile lui Abby. După care vorbi la telefonul său mobil, 
dând în mare grabă câteva ordine. 

În mintea lui Abby, totul era învăluit în ceață. O durea 
fiecare mușchi, iar mintea ei o lua razna, în vreme ce ea se 
străduia să rămână lucidă. Prin fereastra deschisă și distrusă, 
ploaia și vântul năvăliră în încăpere, noaptea caldă aducând 
cu ea mirosul golfului. 

Sirenele urlau, din ce în ce mai aproape, iar ei i se păru 
că zărește luminile lor multicolore pe pereţii salonului unde 
locuise mama sa. Se auziră strigăte, pași duduind şi un bărbat 
dădu buzna în încăpere. Ei i se păru că-l recunoaşte, probabil 
că era tot polițist? Bentz? Dar totul părea ireal. Ea încerca să 
fugă de întuneric, iar Zoey... Zoey zăcea acolo, nemișcată, în 
vreme ce sângele i se scurgea pe față. 

- Abby? Abby? Ea îi auzi vocea și privi în ochii aceia 
negri. Montoya! Inima îi tresări. El venise să o caute. Încercă 
să surâdă, dar nu reuşi. 

— Ea e în stare de șoc, strigă și o lipi de el. O să te doară. 

Dezlipi cu îndemânare banda adezivă care-i astupa gura. Nu-i 
păsa de durere, ci se ghemui lângă trupul țeapăn al surorii ei. 

— Zoey... 

— Ambulanţa e deja pe drum, zise el, îmbrăţişând-o și mai 
strâns. Ea se îmbătă cu aroma lui, simțindu-i trupul viguros 
lipit de al ei. 

— Zoey... nu și Zoey. 

— O să fie bine, îi zise el la ureche, iar ea ar fi vrut să-l 
creadă, dar în camera aceasta nu se petrecuse și nici n-avea 
să se petreacă vreodată ceva bun. 

— Ştii cine era criminalul? 

Ea clipi, vocea fiindu-i o șoaptă răgușită atunci când rosti: 

— Christian Pomeroy. 

— Fiul lui Asa? întrebă Bentz. 

— Cu ani în urmă, a fost pacientul spitalului. I-am văzut 
numele pe listă, zise Montoya, iar ea auzi cum cineva forţa o 
yală la unul dintre etajele inferioare, și apoi pași care înaintau 
duduind. Prin fereastra găurită răsună huruitul elicei unui 
elicopter. 

— Elicopterul Serviciului de Urgenţă, zise Bentz, încăperea 
umplându-se brusc de oameni. Ofiţeri de poliţie. Şi paramedici. 

— Domnule? zise un paramedic către Montoya şi se repezi 
spre Zoey, pentru a-i verifica semnele vitale și a încerca să 
oprească hemoragia. Daţi-vă la o parte. Vă rog. 

Un al doilea paramedic, o femeie minionă, o cercetă cu 
privirea pe Abby. 

— Se simte bine? 

— Sunt OK, insistă Abby, lipindu-se și mai tare de Montoya 
și rugându-se în tăcere pentru viața surorii ei. Urmări cum 
Zoey fu urcată pe o targă, în timp ce trupul lui Heller fu vârât 
într-un sac cu fermoar. 

— Şi ea? Întrebă Abby, arătând către Zoey. Sora mea? O 
să-și revină? 

— Momentan, nu ne putem pronunţa, zise unul dintre 
medici, dar starea sa e stabilă. El rămase locului o secundă, 
privind-o pe Abby. Vom face tot posibilul. 

— Tipul de-afară? Cel care a căzut pe pavaj? 

— E mort, replică unul dintre polițiști, arătând cu bărbia 
spre sacul în care fusese introdus Heller. La fel ca și el. 

Abby începu să tremure în brațele lui Montoya. În sfârșit, 
trecutul putea fi lăsat în urmă. Iar viitorul nu avea să mai fie 
umbrit de incertitudine... sau poate că da? Ce vrusese să spună, 
oare, Christian Pomeroy, rostind propoziţia aceea criptică, ca 
și cum ar fi deținut un alt secret, pe care nu-l împărtășise 
nimănui? 

Ea se încruntă. Minţise, bineînţeles. Acesta era, probabil, 
sfârșitul poveștii. Şi totuşi vorbele criminalului, rostite cu atâta 
convingere, răsunau mai departe în mintea ei. 

Seara asta e doar începutul... 

— Totul va fi bine, spuse Montoya, ajutând-o să iasă din 
încăperea în care se petrecuseră atâtea evenimente tragice. 

— Eşti sigur? 

— Da! El o sărută pe creștet. Ai încredere în mine. 


Epilog 


Na cred că mai ai nevoie de asta. Montoya smulse de 
la locul său plăcuța pe care scria De vânzare, și o aruncă pe 
un strat de frunze moarte aflat lângă tomberonul pentru gunoi. 

— Presupui că n-am să mă mut? întrebă Abby, tachinându-l. 

— Nuuu. Braţele lui puternice se strânseră în jurul taliei 
ei. Cel puţin, nu atât de departe. 

Avea dreptate, bineînțeles. În cele două săptămâni ce se 
scurseseră de la moartea lui Christian Pomeroy, Abby nu mai 
avusese niciun chef să se mute. 

Sora ei, Zoey, petrecuse o săptămâmă în spital, după care 
alte trei zile în casa lui Abby, înainte de a se întoarce în 
Scattic. Faţa lui Zoey arăta ca şi cum ar fi fost bătută zdravăn. 
Era plină de vânătăi negre-albăstrui, dar chirurgii plasticieni 
îi reconstruiseră osatura obrazului care fusese distrusă de 
glonţul lui Pomeroy, care pătrunsese prin țesutul moale și 

ieșise pe partea opusă a feţei. O aşteptau alte operaţii estetice 
şi câteva lucrări dentare, dar era în viaţă și-și dorise să se 
întoarcă acasă, în partea de nord-vest a Pacificului. 

Abby n-o condamnase. Îi promisese că va merge să o 
viziteze şi că va fi alături de ea la următoarea rundă de 
intervenţii chirurgicale. 

— Grozav. Când se va termina totul, o să fiu extrem de 
frumoasă, insistase Zoey, nedorind să se lase copleșită de gândul 
următoarelor reconstrucţii. Or să mă caute și de la Hollywood. 
Ba chiar aș putea să obţin un post la una dintre emisiunile de 
divertisment, pun pariu. Mary Hart, păzea că vin! Ea pufnise în 
râs, după care gemuse de durere. Ei, în fine. 

Cât despre Abby, nu avea de gând în ruptul capului să 
plece departe de Montoya, care fusese alături de ea zi și noapte. 
Hershey, bineînțeles, era superîncântată, fiindcă Montoya 
aproape că se mutase la ele acasă în decursul acestor ultime 
zile. În schimb, Ansel abia dacă îl băgase în seamă pe detectiv, 
intrând şi ieșind din casă mai tot timpul. 

În clipa aceea, Abby ridică ochii spre Montoya. Soarele 
se strecura printre crengile de deasupra capetelor lor. Razele 
pline de strălucire se așternură în părul lui negru, licărind 
apoi în privirea lui. Privindu-l, Abby simţi cum inima sa prinde 
aripi și renunță să lupte contra atracției. 

După trădarea lui Luke și după divorț, Abby jurase că nu 
se va mai îndrăgosti niciodată. Dar se înșelase. Amarnic. Ceea 
ce simţea în preajma lui Montoya era mai mult decât bucurie. 
De câte ori nu încercase să-și vorbească șieși despre euforia 
aceea ridicolă. Apoi hotărâse că trebuie să-şi recapete 
încrederea, să iubească din nou, să lase lucrurile să curgă aşa 
cum vor ele. În seara când Pomeroy fusese ucis, el o rugase 
să aibă încredere în el, iar ea făcuse întocmai. În mod cert, era 
un om care merita încredere. 

— Ştii, e posibil să fi greșit, zise Montoya, punându-și 
brațul în jurul umerilor ei, în vreme ce se îndreptau împreună 
spre cabană, Hershey învârtindu-se pe lângă călcâiele lor. În 
momentul în care trecură pe lângă pancarda De vânzare trântită 
la pământ, el o lovi cu piciorul. Poate că tu vrei să te muti. 

Zâmbetul lui dădu la iveală dantura albă, în contrast cu 
barba lui neagră. 

Ea lăsă capul într-o parte. 

— Ce e asta, un fel de propunere mascată? 

— Nici n-am apucat s-o fac! El pufni în râs, strângând-o 
uşor de umeri. Te pricepi să tai elanul oamenilor. 

Ea aşteptă. Oare unde avea să ducă această discuţie? 

— Prin urmare, uite care-i treaba: am avut ocazia să cumpăr 
casa de lângă mine. Doamna Alexander are de gând să plece 
în nord, pentru a fi alături de copiii săi. Mi-a oferit casa ei, 
și am încheiat contractul. E o afacere pe cinste și m-am gândit 
s-o reamenajez, știi tu, să măresc spaţiul, să creez o casă mai 
mare din două mai mici. M-am gândit că poate ai vrea să te 
muţi acolo. 

— Poate, zise ea, privind împrejurimile micii sale cabane. 
Dar, într-un fel, îmi place locul acesta. 

— Să locuieşti singură? 

— Nu neapărat. Ea îi făcu cu ochiul. De ce nu te muti tu 
aici? 

— Ooo! Din mai multe motive. Pentru început, amândoi 
avem serviciu în oraș, deci am putea locui acolo, aproape de 
locul de muncă, de distracțiile nocturne și de prieteni. O să 
păstrăm şi casa aceasta. Ştii, ca să venim aici când vrem să 
fim departe de oraş. 

— Dar nu foarte departe. 

El o strânse în brațe, lipindu-și fruntea de a ei. Cercelușul 
de aur din lobul urechii lui străluci în lumina după-amiezii. 

— Ar fi perfect, zise el. Respirația lui îi mângâie obrazul 
și inima ei porni să bată cu putere. 

— Şi, în felul acesta, dacă lucrurile nu vor ieși cum ne 
dorim, mă pot întoarce aici, zise ea. 

— Or să iasă cum ne dorim. El părea extrem de optimist. 
OK, poate că Reuben Diego Montoya nu era doar puțin cam 
mândru. Ştii, până și colegii de la secţie se interesează de 
chestia asta. S-au făcut și pariuri. Bentz mi-a zis că scorul e 
2-1 în favoarea ideii și că, până la sfârșitul anului, voi fi un 
om însurat. 

— Da? Atunci trebuie să acţionezi cât se poate de repede, 
domnule polițist. 

— Ştiam asta deja, zise el, iar ea simţi acel fior al poftei 
trupești ce se strecura în venele ei, reflectat și în licărul dorinței 
din ochii lui negri. 

— O să am și bagaje, îl avertiză ea, și nu mă refer la ceea 
ce s-a petrecut în fostul sanatoriu și la toate acele „fantome“ 
ale trecutului. 

— N-ar fi de ajuns? 

Ea îl înghionti în brat. 

— Nuuu. Mă refeream la Ansel și la Hershey. 

El mormăi nemulţumit. 

— Nu știu. Un câine și o felină suspicioasă. 

— Şi o soră zeloasă. 

El râse. 

— Asta-i tot. Bine, Chastain. Poţi să le aduci. Mai ai și 
altceva? 

— Eşti imposibil, zise ea şi chicoti, simțindu-se liniștită şi 
ușurată, aşa cum nu mai fusese de ani buni. 

— Ştiam. 

— O să reflectez asupra mutării, zise ea, în vreme ce urcau 
împreună treptele verandei, dar nu-ți promit nimic. 

Oricât de mult îi plăcuseră aceste două săptămâni petrecute 
în compania lui Montoya, ele reprezentaseră o perioadă dificilă. 
Reporterii o căutaseră fără încetare, numele ei fiind asociat cu 
al lui Faith Chastain şi al lui Christian Pomeroy. Sean Erwin 
fusese extrem de supărat în momentul în care încercase să 
cumpere casa la un pret mai mic cu câteva mii de dolari, iar 
ea îl refuzase. Maury Taylor continuase să profite de moartea 
lui Luke, vorbind despre asasinatele în serie în cadrul emisiunii 
de la WSLJ, iar clientela ei crescuse exponențial cu noua 
infamie la care fusese expusă. 

Poveștile despre Christian Pomeroy, bogatul și bolnavul 
fiu al milionarului local, care reușise să păcălească sistemul 
medical, mai ales pe cei de la psihiatrie, ieșşiseră la lumină, în 
profunzimea lor, detaliile provocând fiori de groază. 

Aflându-se în conflict cu tatăl său, Christian se folosise chiar 

de armele produse de fabrica lui Asa Pomeroy pentru a-l răpi şi 
a-l ucide. Suferind de nevroză, pe fondul unei tulburări psihice, 
exacerbate de fanatismul religios al mamei lui care, după cum 
arătau niște date ceva mai vechi, abuzase de fiul ei, se pare că 
Christian o ucisese pe cea de-a doua doamnă Pomeroy. 

Pentru a nu înfunda pușcăria, Christian ajunsese, în cele 
din urmă, la sanatoriul „A noastră Doamnă a Virtuţilor“, unde 
se alăturase unui grup de tineri furioși și sociopaţi, de aceeași 
vârstă cu el, fiecare dintre ei având anumite obsesii manifestate 
prin violenţă. În perioada internării sale, Christian o cunoscuse 
pe Faith Chastain, de care se îndrăgostise, speculându-se, în 
consecinţă, că cei doi întreţinuseră relații intime. 

Douăzeci de ani mai târziu, el își pusese în aplicare planul 
criminal. 

Christian murise în seara aceea, la spital, ca urmare a 
aruncării de la înălțime, exact cum i se întâmplase și iubitei 
lui, în urmă cu douăzeci de ani. În subsolul spitalului poliția 
descoperise sanctuarul lui Pomeroy, o fostă sală de operaţie, 
care fusese transformată într-un bizar spaţiu de locuit, destinat 
unui individ care suferea de demenţă. 

Citate care făceau trimitere la păcat și la remuşcare, versete 
din Scriptură şi citate cu caracter religios fuseseră scrijelite pe 
pereti. Deasupra cuvintelor, Pomeroy scrijelise cele șapte păcate 
capitale, unul câte unul, folosind vopsea în culori vii, fiecărui 
păcat corespunzându-i virtutea salvatoare, acestea fiind notate 
într-un stil încâlcit și cu aceeași vopsea de tip fosforescent, 
care sclipea fantomatic la lumina slabă a felinarelor lui. 

Mai găsiseră o pătură și un sac de dormit în secreterul 
unde Pomeroy îşi păstrase „comorile“ luate de la victimele 
sale. Inelul lui Courtney LaBelle, prin care fata promitea să 
aparțină lui Dumnezeu, fusese depozitat într-o nișă micuță, 
alături de Rolexul lui Luke Gierman; portmoneul din aur al 
lui Asa Pomeroy avea în jurul său lănţișorul din aur cu 
cruciuliță al Ginei Jefferson, iar revolverul scump al lui Billy 
Ray Furlough fusese înghesuit deasupra rozariului favorit al 
Mariei Montoya... 

Da, decise Abby, fusese nebun de legat. 

Se pare că Christian Pomeroy îşi plănuise răzbunarea ani 
și ani de zile, iar revanșa aceasta, inspirată și instigată de 
viziunea vindicativă a mamei lui asupra păcatului, dăduse 
naștere unei psihoze periculoase și generatoare de moarte. Ba 
mai mult, el o îmbrăcase pe Courtney LaBelle cu rochia de 
nuntă a mamei lui, pe care o păstrase timp de atâţia ani și care 
fusese identificată de un designer. 

Poliţia descoperise cele paisprezece nume ale potenţialelor 
sale victime, pentru fiecare dintre ele alocând, în mod imaginar, 
anumite păcate și virtuţi, care fuseseră înşiruite pe o coală de 
hârtie, vârâtă în sertarul lateral al biroului său. Șase dintre 
nume fuseseră tăiate cu un „x“ și aparţineau celor șase victime 
care fuseseră ucise în cele trei duble asasinate. Dintre cele 
rămase, patru erau încercuite, și anume: Pedro Montoya, 
Hannah Chastain, Simon Heller și Zoey Chastain. Ultimele 
patru persoane de pe listă, pe care ea nu le cunoștea, asociaţi 
cu invidia, filantropia, avaritia și moderaţia, scăpaseră cu viaţă. 
Sau, cel puţin, asta era opinia generală. Poliţia încerca în 
continuare să le localizeze. 

Cu toate acestea, ultima propoziţie rostită de Pomeroy o 
bântuia pe Abby în continuare. 

Seara asta e doar începutul. 

Aiurea! El era mort. lar ea nu credea că ar putea învia. 

Atunci de ce simţea acel fior de teamă ori de câte ori se 
gândea la el? Pentru ce simțea un sloi de gheaţă în adâncul inimii? 

De ce coșmarurile sale îl includeau în prezent și pe el? 

— Te frământă ceva? întrebă Montoya, închizând ușa cu 
zgomot în urma lor. 

— Vechea poveste, recunoscu ea, refuzând să se lase dominată 
de Pomeroy și de teroarea pe care el o crease. Se terminase. 
Totul era rezolvat. Gara! Ce-ai zice dacă ți-aș oferi o bere? 

— Grozav. 

Intrară în bucătărie, iar ea deschise frigiderul, chiar în 
secunda în care mobilul lui Montoya începu să sune. El scoase 
aparatul din buzunar și verifică identitatea apelantului. 

— Mă cheamă datoria. E Bentz, zise el, zâmbind, după 
care apăsă pe buton și răspunse: Montoya. 

Abby desfăcu cele două sticle, oferindu-i una lui Montoya. În 
clipa aceea observă că expresia lui se schimbase brusc. El strânse 
din dimţi şi unul dintre colţurile gurii se strâmbă a nemultumire. 

— Nu, habar n-am, răspunse el. E o noutate pentru mine. El 
luă o gură de bere, ascultându-şi interlocutorul, cu ochii la Abby. 

Măruntaiele lui Abby tresăriră. Ceva nu era în regulă. 

— E lângă mine... Daaa, o întreb și te sun. 

— Ce anume? zise ea, în clipa în care el încheie convorbirea 
telefonică, apăsând pe buton. Degetele ei se crispară pe sticla 
rece de Coors. 

— Ceva legat de mama ta. 

Abby simţi cum fiorul rece al groazei îi mângâie ceafa. 

— Ce-i cu mama? întrebă ea. 

— N-a mai avut alţi copii, în afară de tine şi de Zoey, 
corect? 

— Corect. Doar pe Zoey şi pe mine. Dar ce întrebare mai 
e și asta? Simţi un nod în stomac și puse sticla cu bere pe masă. 

— Ai fost născută prin cezariană? 

— Nu! Abby clătină din cap. 

— Dar Zoey? 

— Nu. Sunt sigură că nu. Am auzit niște povești legate de 
nașterea noastră, de la mama și de la tata. În plus, odată am 
intrat în dormitor și am văzut-o pe mama dezbrăcată. Nici 
urmă de cicatrice. De ce? 

— Bentz tocmai a verificat datele medicale ale mamei tale, 
inclusiv raportul medicului legist, zise Montoya, scărpinându-și 
bărbuța. Se pare că ea avea o cicatrice care indica existenţa 
unei nașteri prin cezariană. Bentz a verificat și fişele medicale 
mai vechi, și acolo nu se menţiona absolut nimic despre sarcină 
sau naștere. 

— Dar e imposibil... Mama şi tata nici măcar nu stăteau 
împreună, zise Abby, ascultându-și propriile vorbe condamnabile, 
în vreme ce o trecu un fior rece. Nu avusese Faith o aventură, 
atât cu Simon Heller, cât și cu Christian Pomeroy? Nu era posibil 
să fi dat naștere unui copil care putea fi al unuia dintre ei... astfel 
că ea ar putea avea, cine știe pe unde, un frate vitreg sau o soră 
de care habar nu avusese? Copilul unui ucigaș? Inima ei împietri. 

Nu știu, admise ea, vorbind în șoaptă. Nu prea cred, dar realitatea 
e că nu sunt sigură. Ea își drese glasul, luptând contra negărilor 
pe care ar fi vrut să le strige în gura mare. Eu bănu... bănuiesc 
că orice e posibil. 

— Crezi că asta a vrut să spună Pomeroy atunci când a 
afirmat „Seara asta e doar începutul“? 

Ea se înfioră, fiindu-i groază să se gândească la consecinţe. 

— Eu — oh, Doamne -— cred că ar fi mai bine să aflăm. 
Detesta să se gândească la aşa ceva și dorea să îngroape trecutul 
pentru totdeauna. Dar, după toate aparențele, era imposibil. 
Trase adânc aer în piept, privind în ochii plini de îngrijorare ai 
lui Montoya. Ca atare, domnule poliţist, cu ce începem? 

Montoya se concentră, apoi luă o înghițitură zdravănă din 
sticla sa de bere, după care o așeză pe tejghea. 

— Cu începutul, zise el, cu locul unde a început totul. El 
îi susținu privirea. Cu sanatoriul de boli psihice „A noastră 
Doamnă a Virtuţilor“. 

— Doamne Sfinte, povestea asta nu se va sfârși niciodată? 

— Bineînţeles că se va sfârși, zise el, reușind să zâmbească, 
în vreme ce o trăgea în brațele sale puternice. Vom înfrunta 
totul împreună. O sărută ușor pe buze. Stii, iubito, s-ar putea 
ca Bentz să câştige pariul, până la urmă. 

— Pe bune? întrebă ea și, în ciuda tuturor celor întâmplate, 
nu se putu abţine să nu zâmbească. Se afla alături de Montoya, 
bărbatul pe care îl iubea. 

— Înfrico-șător-de-sigur. Sunt șanse ca, până la sfârşitul 
anului, să fiu un bărbat însurat. 

— Si cine e norocoasa? glumi ea, înseninându-se. 

Montoya îi făcu cu ochiul. 

— Ia să vedem, ghicești? 

— Of, domnule polițist. Fără ghicitori. Mă interesează doar 
lucrurile sigure. 

— In cazul acesta, Abby, nu cred că vei fi dezamăgită 
vreodată. 

— Nici tu, domnule poliţist, zise ea. Nici tu. 


— Sfârşit — 

